Matius 


1:1 Inila namau-namau niniak puyang Yesus Keristus, pengadau Daud, 
pengadau Abraham. 1:2 Abraham ngadauka Isak, Isak ngadauka Yakub, 
Yakub ngadauka Yehuda ngan ading-beghadingau. 1:3 Yehuda ngadauka 
Peris ngan Sira jak di Tamar. Peris ngadauka Hisrun, Hisrun ngadauka 
Ram, 1:4 Ram ngadauka Aminadab, Aminadab ngadauka Nahasun, 
Nahasun ngadauka Salmun, 1:5 Salmun ngadauka Buas jak di Rahab, 
Buas ngadauka Ubid jak di Rut, Ubid ngadauka Isai, 1:6 Isai ngadauka 
rajau Daud. Daud ngadauka Salumu jak di bini Uria, 1:7 Salumu ngadauka 
Rehabiam, Rehabiam ngadauka Abia, Abia ngadauka Asa, 1:8 Asa 
ngadauka Yusapat, Yusapat ngadauka Yuram, Yuram ngadauka Usia, 1:9 
Usia ngadauka Yutam, Yutam ngadauka Ahas, Ahas ngadauka Hiskia, 
1:10 Hiskia ngadauka Manasi, Manasi ngadauka Amun, Amun ngadauka 
Yusia, 1:11 Yusia ngadauka Yikunya ngan ading-beghadingau, masau 
jemau Israil dicapakka ke Babil. 1:12 La udim dicapakka ke Babil 
Yikunya ngadauka Sialtiil, Sialtiil ngadauka Serubabil, 1:13 Serubabil 
ngadauka Abihud, Abihud ngadauka Ilyakim, Ilyakim ngadauka Asur, 
1:14 Asur ngadauka Saduk, Saduk ngadauka Akhim, Akhim ngadauka 
Iliud, 1:15 Ihud ngadauka Iliasar, Iliasar ngadauka Matan, Matan 
ngadauka Yakub, 1:16 Yakub ngadauka Yusup laki Maria. Diau itula 
melahirka Yesus diau dikiciakka Keristus. 1:17 Mangku gegalaunyau 
adau empat belas gilir jak di Abraham enggut ke Daud, empat belas gilir 
jak di Daud enggut bangsau Israil dicapakka ke Babil, ngan empat belas 
gilir jak di diau dicapakka ke Babil enggut ke Keristus. 1:18 Luak mila 
ceritau Yesus Keristus lahir: Endu'Au Maria la tunangan ngan Yusup. 
Anyautu ughang duautu lum nika, tenyatau Maria la ngandung. 
Kandungantu jak di Rua Allah. 1:19 Yusup pengantinannyautu jemau diau 
maju ngerjauka setu diau diajung ukum agamau. Anyautu diau enggup 
ngaduka Maria di mukau jemau banyak, mangku diau endak ngurungka 
rasanau ngan diam-diam. 1:20 Masau Yusup merupuakka titu, diau 
bemimpi. Dalam mimpiautu diau tekinak sughang malaikat Tuhan bekatau 


ngan diau, "Yusup, pengadau Daud, nidau nanti takut nikai Maria, karnau 
anak dalam kandungannyautu jak di Rua Allah. 1:21 Diau ka melahirka 
sughang anak lanang. Budak keciak itu mesti kaba namauka Yesus, karnau 
Diau ka nyelamatka umatAu jak di dusaunyau." 1:22 Gegalaunyautu tejadi 
luak itu, supayau ditepati setu diau dikiciakka Tuhan ngan nabiAu, 1:23 
"Sughang budak gadis ka ngandung ngan melahirka sughang anak lanang. 
Anak itu ka dinamauka Imanuil." Imanuil retiau, "Allah betunggal ngan 
kitau." 1:24 Yusup bangun, mangku diau ngerjauka setu diau dikiciakka 
malaikat Tuhantu ngan diau. Diau nika ngan Maria. 1:25 Anyautu selamau 
Maria lum melahirka Ana'autu, diau nidau campur ngan Maria. Anak itu la 
adau, dinamaukanyau Yesus. 


2:1 Yesus lahir di Betlihim, timpau Herudis njadi rajau di daira Yudia. 
Yesus la adau, adau jemau ahli bintang jak di sebela matau-aghi idup 
datang ke Yerusalim. 2:2 La sampai di situ ughangtu betanyau, kataunyau, 
"Di manau Kupiak diau empai adau batan Rajau jemau Yahudi? Kami la 
nginak bintangAu di sebela matau-aghi idup, mangku kami datang endak 
nyemba Diau." 2:3 Satu rajau Herudis ndengagh ceritau itu, diau tegagau 
nian. Luak itu pulau gegalau jemau di Yerusalim. 2:4 Mangku diajungau 
gegalau imam bepangkat tinggi ngan guru ukum Taurat betunggal, mangku 
diau betanyau, "Di manau Rajau diau dijanjika Allah ka lahir?" 2:5 Timbal 
ughangtu, "Di kuta Betlihim di daira Yudia, karnau luak inila ditulis 
sughang nabi, 2:6 'Kaba Betlihim di daira Yudia, kaba ukan diau keciak 
sekali di antarau kuta Yehuda, karnau jak di kabanila ka datang sughang 
pengulu diau ka njagaui umatKu Israil.' " 2:7 La udim ndengagh 
gegalaunyautu Herudis mantau ahli bintang itu ngan carau diam-diam, 
mangku ngan neghagi diau betanyau ngan ughangtu, kebilau pastiau 
bintangtu mulai kima'an. 2:8 Mangku diau ngajung ughangtu ke Betlihim, 
kataunyau, "Pegila, dala'i keruani nian Kupiak itu. Mangku amun Ia 
betemu, kiciakka ngan aku, mangku aku pulau pegi nyemba Diau." 2:9 La 
udim ndengagh titu, ughangtu pegi. Di tenga jalan bintang diau tekinak di 
sebela matau-aghi idup senitu ndului ughangtu, mangku mendam di tipatan 
bada Kupiak itu. 2:10 Alaka riangau ughangtu nginak bintang itu. 2:11 


Ughangtu masuak ke ghuma, nginak Kupiak itu ngan endu'Au Maria. 
Ughangtu nunduak nyemba Kupiaktu, dibukakkanyau bada retau 
bendaunyau, dienjuakkanyau emas, keminyan ngan damagh ghum. 2:12 
Mangku ughangtu baliak ke nenggeriau wuan jalan lain, karnau Allah la 
ngiciakka ngan ughangtu dalam mimpi, supayau jangan ngulang njenguak 
Herudis. 2:13 La udim ditinggalkanyau jemau ahli bintang tadi, Yusup 
tekinak malaikat Tuhan dalam mimpi. Malaikattu bekatau, "Bangunla 
kaba, bata'ila Kupiak ini ngan endu'tu, mangku pegila nyingkir ke Mesir. 
Mendamla di situ, enggut aku ngulang ngiciak agi ngan kaba, karnau rajau 
Herudis ndala'1 Kupiak ini endak mbunuAu." 2:14 Mangku malam itu 
pulau Yusup bangun, dibata'inyau Kupiaktu ngan endu'Au mangku pegi 
nyingkir ke Mesir. 2:15 Diau mendam di situ, enggut rajau Herudis mati. 
Luak itula ditepati setu diau la dikiciakka Tuhan ngan nabiAu, "Aku 
mantau AnakKu jak di Mesir." 2:16 Satu rajau Herudis keruan, bansau 
ahli bintang tadi la nipukanyau, diau mara kematila. Mangku diau 
merintaka endak mbunua gegalau budak keciak di Betlihim ngan 
ngepungannyau diau beumur duau taun ke bawa. Itu sesuai ngan masau 
bintangtu kina'an luak diau dikiciakka ahli bintangtu. 2:17 Luak itula 
ditepati setu diau la dikiciakka nabi Yeremia, 2:18 "Di Rama tedengagh 
tangis berandaian. Rahil merandaika anak-ana'au, enggup dipuji, karnau 
ana'au la abis galau." 2:19 Rajau Herudis la mati, Yusup tekinak agi 
malaikat Tuhan dalam mimpi, kataunyau, 2:20 "Bangunla, batakla Budak 
keciak ini ngan endu'Au, baliakla ke Israil, karnau jemau diau endak 
mbunua Budak keciak mi la mati." 2:21 Mangku Yusup bangun, 
dibata'inyau Budak keciaktu ngan endu'Au, mangku baliak ke Israil. 2:22 
Anyautu Yusup ndengagh, bansau Arkelaus anak Herudis nggentika ba'au 
njadi rajau di nenggeri Yudia, mangku diau takut pegi ke situ. Diau pegi 
ke daira Galilia, karnau diau dapat petunjuak Tuhan dalam mimpi. 2:23 La 
sampai di Galilia diau mendam di kuta Nasarit. Luak itula ditepati katau 
Allah diau la dikiciakka nabi, "Diau ka dikiciakka jemau Nasarit." 


3:1 Masau itu Yuhanis Pembaptis datang ke padang bungin di Yudia ngan 
mulai beketuba, kataunyau, 3:2 "Ubaila perembak ngan dusau kamu, 


karnau nidau lamau agi Allah ka merinta luak rajau." 3:3 Nyela, Yuhanis 
itula diau dikiciakka nabi Yesaya ngan katau ini, "Adau suarau jemau di 
padang bungin, 'Sediaukala jalan batan endak Tuhan, lughuskala jalan 
batan endak Diau.'" 3:4 Baju Yuhanis jak di bulu untau, bebatau jak di 
bawuak, makanannyau belalang ngan manisan medu. 3:5 Banyak jemau 
jak di Yerusalim, jak di gegalau nenggeri Yudia, ngan jak di daira Yurdan 
datang njenguak Yuhanis. 3:6 Ughangtu ngaku'i dusau-dusaunyau mangku 
dibaptis Yuhanis di ayiak Yurdan. 3:7 Banyak pulau jemau Parisi ngan 
jemau Saduki datang endak dibaptis. Anyautu satu nginak ughangtu 
datang, Yuhanis bekatau, "Ui, kamutu jemau ja'at luak ulagh. Sapau diau 
ngiciakka, bansau kamu pacak lepas jak di ukuman Allah diau ka 
datangtu? 3:8 Nyataukala ngan perembak kamu, bansau kamu la ngubai 
jak di dusau kamu. 3:9 Jangan kamu sangkau, kamu ka lepas jak di 
ukuman ngan ngiciakka, bansau kamu pengadau Abraham. Keruanila, jak 
di batu-batu ini Allah pacak mbuat pengadau batan endak Abraham. 3:10 
Kapak la adau di akagh kayu, mangku bilang kayu diau nidau ngasilka bua 
diau iluak ditebang mangku dicapakka dalam api. 3:11 Aku mbaptis kamu 
ngan ayiak, tandau la betubat. Nanti ka datang Jemau diau lebia bekuasau 
jak di aku. Melegha'i tali sepatuAu ajau aku endiak pantas. Diau ka 
mbaptis kamu ngan Rua Allah ngan api. 3:12 Di tanganAu la adau nighu 
endak nampi ighi'anNyau, padiAu endak ditunggalka dalam tengkiang. 
Gegalau ampaunyau ka disilap ngan api diau nidau ka padam." 3:13 
Masau itu Yesus pegi jak di Galilia ke ayiak Yurdan. Di situ Diau datang 
njenguak Yuhanis endak dibaptis. 3:14 Anyautu Yuhanis enggup 
mbaptiskaNyau, kataunyau, "Aku diau semestiau dibaptis Kaba, mangku 
ngapau Kaba mintak dibaptis ngan aku?" 3:15 Mangku Yesus nimbal, 
katauNyau, "Nengkela mbak kini luak ini, karnau ngan carau luak ini kitau 
ngerjauka gegalau kendak Allah." Mangku Yuhanis nurut. 3:16 La udim 
dibaptis, Yesus ngeluagh jak di ayiak. Masau itu pulau langit tebukak, 
mangku Yesus nginak Rua Allah tughun luak burung darau inggap di Diau. 
3:17 Mangku adau suarau jak di langit, katauNyau, "Inila AnakKu diau 
Kusayangi. Diau melemakka atiKu." 


4:1 Mangku Yesus dibata'i Rua Allah ke padang bungin endak dicubaui 
Iblis. 4:2 Empat pulua aghi empat pulua malam Diau nidau makan, 
mangku Diau lapagh. 4:3 Mangku Iblis datang ngan bekatau, "Kabani 
Anak Allah. Ajungla batu-batu ini njadi ruti!" 4:4 Yesus nimbal, "Di Injil 
ditulis, 'Manusiau idup ukan jak di makanan ajau, tapitu jak di bilang katau 
diau dikiciakka Allah.'" 4:5 Udim itu Iblis mbatak Yesus ke Yerusalim, 
kuta sucitu, mangku diajung betegak di pucuak mubungan Ghuma Allah. 
4:6 Mangku diau bekatau, "Kabani Anak Allah. Tumbanka diri Kaba ke 
bawa, karnau di Injil ditulis, 'Allah ka ngajung malaikat-malaikatAu 
njagaui Kaba. Ughangtu ka nyanggak Kaba, mangku keting Kaba endiak 
tuantuak ke batu.'" 4:7 Katau Yesus, "Di Injil ditulis pulau, 'Jangan kaba 
ncubaui Tuhan, Allah kaba.'" 4:8 La udim itu Iblis mbatak Yesus agi ke 
gunung diau tinggi nianan, diancakkanyau ngan Diau gegalau kerajauan di 
deniauni ngan gegalau kekayauannyau 4:9 mangku bekatau, 
"Gegalaunyautu ka kuenjuakka ngan Kaba, amun Kaba nunduak nyemba 
aku." 4:10 Mangku Yesus nimbal, "Kisitla kaba, Iblis! Di Injil ditulis, 
'Kaba mesti nyemba Tuhan, Allah kaba. Diau ajaula mesti kaba semba.'" 
4:11 Udim itu Iblis pegi jak di Diau, mangku malaikat-malaikat datang 
nepi'i Diau. 4:12 La ndengagh, bansau Yuhanis la dimasuakka ke jil, 
mangku Yesus pegi ke Galilia. 4:13 Diau ninggalka Nasarit, mangku 
mendam di Kapernaum di tepi danau Galilia, di daira Sibulun ngan Naptali. 
4:14 Mangku la ditepati katau Allah diau dikiciakka nabi Yesaya, 4:15 
"Tana Sibulun ngan tana Naptali, di jalan ke laut, di beghang ayiak 
Yurdan, Galilia tana jemau ukan Yahudi. 4:16 Jemau diau idup di keleman 
la nginak terang diau besinagh. Ngan jemau diau idup di nenggeri maut Ia 
tumbua sinagh terang." 4:17 Jak masau itu Yesus mulai ngiciakka, "Ubaila 
jak di dusau-dusau kamu, karnau nidau lamau agi Allah ka merinta luak 
rajau." 4:18 Yesus dang ngerayau di tepi danau Galilia, Diau nginak jemau 
duau beghading, diautu Simun diau dinamauka pulau Pitrus ngan adingau 
Anderias. Ughang duautu dang ngipaska jalaunyau di danau itu, karnau 
ughangtu tukang ndalak ikan. 4:19 Yesus bekatau ngan ughangtu, "Mela, 
ngikut aku. Aku ka ngajagh kamu njadi tukang ndalak jemau." 4:20 
Ughang duautu ninggalka jalaunyau mangku ngikut Yesus. 4:21 Yesus la 


bejalan agi, mangku nginak jemau duau beghading lainau, diautu Yakubus 
ngan Yuhanis, anak Sebedius. Ughang duautu serempak ngan ba'au dang 
ngilu'i jalau dalam perawu, mangku dipantauNyau pulau ughang duautu. 
4:22 Ughang duautu ninggalka perawu ngan ba'autu mangku ngikut Yesus. 
4:23 Yesus ngidari gegalau daira Galilia. Diau ngajagh di ghuma-ghuma 
sembayang ngiciakka ceritau iluak, bansau Allah endak merinta. Diau 
pulau meghadui gegalau jemau buidapan ngan jemau cacat. 4:24 Mangku 
ceritau Yesus la tesiar di gegalau perupinsi Siria, mangku banyak jemau 
datang njenguak Diau. Ughangtu mbatak jemau diau nanggungka serbau 
idapan ngan serbau mecam sengsarau. Adau jemau diau disaraui rua ja'at, 
adau diau buidapan gilau bangkai, adau diau lumpua. Gegalaunyautu 
dighaduka Yesus. 4:25 Mangku jemau banyak nianan ngikut Yesus. Adau 
diau datang jak di Galilia, adau diau jak di Dikapulis, adau diau jak di 
Yerusalim, jak di Yudia ngan pulau jak di daira beghang ayiak Yurdan. 


5:1 Yesus nginak jemau banyak itu, Diau nanyiak bukit mangku duduak 
endak ngajagh. Diau la duduaktu, anak-buaHau njenguak Diau. 5:2 
Mangku Yesus mulai ngajagh ughangtu, katauNyau, 5:3 "Riangla jemau 
diau meghasau nidau pacak mbuat tuapau-apau ngan ngaghapka Allah 
ajau, karnau diau diterimau Allah njadi umatAu. 5:4 Riangla jemau diau 
bingung, karnau diau ka dilemakka. 5:5 Riangla jemau diau ngensian, 
karnau diau ka ngempu deniau. 5:6 Riangla jemau diau endak tegalau 
ngerjauka kendak Allah, karnau diau ka pacak ngerjaukanyau. 5:7 Riangla 
jemau diau nyialka jemau, karnau diau ka disialka. 5:8 Riangla jemau diau 
beresia atiau, karnau diau ka keruan Allah. 5:9 Riangla jemau diau 
ndamaika jemau, karnau diau ka dikiciakka anak Allah. 5:10 Riangla 
jemau diau diluatka jemau, ikak nuruti kendak Allah, karnau diau ka 
diterimau Allah njadi umatAu. 5:11 Riangla kamu, amun kamu digelakka 
dianiayau, diburuakka ikak Aku. 5:12 Nabi-nabi timpau senttu la dibuati 
luak itu. Riangla nian kamu, karnau upa kamu besak di sergau." 5:13 
"Kamuni umpamau gagham batan endak deniau. Amun gagham nidau 
teghasau agi, apu pacak ngulang masin agi? Nidau begati agi. Diau 
dicapakka, mangku dipijakka jemau. 5:14 Kamuni umpamau terang batan 


endak deniau. Kuta diau adau di pucuak gunung nidau ka adau nidau 
kina'an. 5:15 Nidau bediau jemau diau maghakka lampu, mangku ditukupi 
ngan kinjagh. Lampu itu ka dikaitka di badahau, mangku gegalau jemau di 
ghuma itu pacak nginak terangau. 5:16 Luak itu pulau terang kamu mesti 
besinagh di guak jemau, supayau ughangtu nginak perembak kamu diau 
iluak, mangku ngagungka Bapak kamu di sergau." 5:17 "Jangan kamu 
sangkau, bansau Aku datang endak ngabiska ukum Taurat ngan ajaghan 
nabi-nabi. Aku datang ukan endak ngabiskanyau tapitu endak ngenjuakka 
retiau ngenian. 5:18 Ingatkala semasau langit ngan deniau ini gi adau, 
sutiak kia urup ngan tandau diau keciak nian nidau ka dilengitka jak di 
ukum Taurat, amun gegalaunyau lum tejadi. 5:19 Itula sebapau jemau diau 
melanggar sutiak perinta jak di ukum Taurat, empuak dikit ajau, mangku 
ngajagh jemau lain bebuat luak itu pulau, jemautu ka keciak nian di guak 
umat Allah. Mangku jemau diau na'ati gegalau ukum Taurat ngan ngajagh 
jemau lain bebuat luak itu pulau, jemautu ka besak di guak umat Allah. 
5:20 Keruanila, amun kamu nidau lebia ta'at jak di guru-guru ukum Taurat 
ngan jemau Parisi ngerjauka kendak Allah, nidau ka adau kamu njadi umat 
Allah." 5:21 "Kamu la keruan, bansau niniak puyang kitau la diajaghka 
luak mi: 'Jangan mbunua. Jemau diau mbunua, mesti diukum.' 5:22 
Anyautu mbak kini Akuni bekatau ngan kamu luak ini: Jemau diau marai 
kantinau mesti diukum. Jemau diau ngiciakkanyau 'buyan', mesti diadapka 
ngan pengadilan agamau. Mangku jemau diau ngiciakkanyau 'kapir', arus 
dicapakka dalam api nerakau. 5:23 Karnau itu, amun kaba mbatak kerban 
endak nyemba Allah, mangku teghingat, bansau adau kantin kaba diau 
purik ngan kaba, 5:24 tinggalkala kudai kerbantu di guak bada bekerban, 
mangku pegi bedamaila ngan jemau tadi. Udim itu pacak ngulang agi 
nyemba Allah. 5:25 Misalau adau jemau diau ngaduka kaba ke 
pengadilan, bedamaila ngan diau empungan masia di jalan, supayau lawan 
kaba jangan nyeraka kaba ngan akim, mangku akim itu nyeraka kaba ngan 
anak-buahau, mangku kaba dicapakka ke jil. 5:26 Ingatkala kaba cetau 
nidau ka pacak ngeluagh jak di jil, amun utang lum dibayighi galau." 5:27 
"Kamu la keruan adau ajaghan luak ini: 'Jangan menaugawia.' 5:28 
Anyautu mbak kini Aku bekatau ngan kamu: Jemau diau nginak sughang 


tinau ngan ngibaukanyau, jemautu la menaugawia ngan tinautu dalam atiau. 
5:29 Mangku amun matau kanan kaba mbuat kaba bedusau, cungkilla ngan 
capakka matautu. Iluakla kelengitan sutiak jak di dandanan badan, sangkan 
gegalau badan kaba dicapakka dalam nerakau. 5:30 Amun tangan kanan 
kaba mbuat kaba bedusau, tetakla ngan capakka tangantu. Iluakla 
kelengitan sutiak jak di dandanan badan, sangkan gegalau badan kaba 
dicapakka dalam nerakau." 5:31 "Adau pulau ajaghan luak ini: 'Jemau 
diau nyagha'i biniau, mesti ngenjuakka surat saghak ngan diau.' 5:32 
Anyautu mbak kim Aku bekatau ngan kamu: Jemau diau nyagha'i biniau, 
amun ukan karnau diau menaugawia, jemautu mbuat biniau menaugawia. 
Mangku jemau diau nika ngan tinau diau disagha'itu menaugawia pulau." 
5:33 "Kamu pulau la keruan, bansau niniak puyang kitau la diajaghka luak 
ini: Jangan besumpa ngan setu diau mbu'ung. Setu diau la kamu sumpaka 
ngan Allah, mesti kamu kerjauka.' 5:34 Anyautu mbak kini Aku bekatau 
ngan kamu: Jangan besumpa dikit kia, empuak ngan langit, karnau langit 
bada duduak Allah, 5:35 empuak ngan deniau, karnau deniau lapiak 
ketingAu, empuak ngan Yerusalim, karnau Yerusalim kuta Rajau Besak. 
5:36 Jangan pulau besumpa ngan palak kaba, karnau kaba endiak pacak 
mutiaka ngan ngitamka gumbak kaba, selambagh kia nidau. 5:37 Amun 
nyela, kiciakka ajau 'nyela'. Amun nidau, kiciakka 'nidau', lebia jak di itu 
asalau jak di Iblis." 5:38 "Kamu pulau keruan, bansau adau ajaghan luak 
ini: "Matau genti matau, gigi genti gigi.' 5:39 Anyautu mbak kini Aku 
bekatau ngan kamu: Jangan mbalas jemau diau bebuat ja'at ngan kamu. 
Amun jemau nampagh pelipisan kanan kamu, ngenjuakka pulau pelipisan 
kidau. 5:40 Amun jemau ngaduka kaba ngan akim, karnau diau endak baju 
kaba, ngenjuakkala pulau kain kaba. 5:41 Amun jemau masau kaba mikul 
dandanannyau sejawua sekilu, pikulla sejawua duau kilu. 5:42 Enjuakkala 
ngan jemau diau mintak ngan kaba, pinjamkala ngan jemau diau endak 
minjam." 5:43 "Kamu keruan, bansau adau ajaghan luak ini: 'Sayangila 
kantin-kantin kaba ngan luatkala musua kaba.' 5:44 Anyautu mbak kini 
Aku bekatau ngan kamu: Sayangila musua kamu ngan du'akala jemau diau 
meluatka kamu. 5:45 Ngan carau luak itu kamu njadi anak-anak Bapak 
kamu diau di sergau. Diautu numbuaka matau-aghi batan endak jemau 


iluak ngan jemau diau ja'at pulau, ngan nughunka ujan batan endak jemau 
diau benagh ngan jemau diau nidau benagh pulau. 5:46 Amun kamu 
nyayangi ajau jemau diau sayang ngan kamu, nidau bediau jasa batan 
endak kamu. Tukang tagia cuki pulau ngerjauka titu. 5:47 Amun kamu 
bemuni ngan kantin-kantin kamu ajau, nidau bediau lebihau di kamu. 
Jemau diau nidau keruan Allah ngerjauka titu pulau. 5:48 Kamu mesti 
sempernau luak Bapak kamu di sergau." 


6:1 "Ingatkala jangan kamu ngerjauka kewajiban agamau di mukau jemau 
banyak endak dikinak jemau. Amun kamu bebuat luak itu, kamu nidau ka 
dienju'i upa ngan Bapak di sergau. 6:2 Amun kaba ngenjuak ngan jemau, 
jangan kaba siarka ngan jemau lain, luak diau dikerjauka jemau diau cak 
iluak di ghuma-ghuma sembayang ngan di jalan besak, mangku dipuji 
jemau. Keruanila, ughangtu la nerimau upahau. 6:3 Anyautu amun kaba 
ngenjuak ngan jemau, jangan tangan kidau kaba ngeruani setu diau 
dikerjauka tangan kanan. 6:4 Nengkela kerjau kaba nidau keruan ngan 
jemau, lain jak di Bapak di sergau. Diautu nginak kerjau kaba di bada 
tebuni, mangku ka mbalas ngan kaba." 6:5 "Amun kamu bedur'a, jangan 
luak dikerjauka jemau cak alim. Ughangtu galak bedu'a sampai betegak di 
ghuma sembayang ngan di penyimpangan jalan endak dikinak jemau. 
Ingatkala ughangtu la nerimau upahau. 6:6 Anyautu amun kaba bedu'a, 
masuakla ke bilia, katupka duaghau, mangku bedu'ala ngan Bapak kaba 
diau nidau kina'an itu. Mangku Bapak kaba diau nginak kerjau kaba diau 
tebuni ka mbalas ngan kaba. 6:7 Lagi amun kamu bedu'a, jangan panjang- 
panjang nidau bediau tujuannyau luak jemau diau nidau keruan Tuhan. 
Ughangtu sangkau, du'a ughangtu ka didengagh karnau panjang ngan 
banyak katau itu. 6:8 Jangan luak ughangtu. Bapak kamu la keruan, setu 
diau kamu enda'au, antak ka kamu mintak ngan Diau. 6:9 Bedu'ala luak 
ini: 'Bapak kami diau di sergau, kami endak namau Dighi diregaui, karnau 
Dighi suci. 6:10 Kami endak Dighi njadi rajau kami, mangku kendak 
Dighi dituruti di deniau luak di sergau. 6:11 Enju'ila kami saghini makanan 
kami ngan secukupau. 6:12 Ngabiska sala kami, luak kami ngabiska sala 
jemau ngan kami. 6:13 Jangan enangka kami dicubaui, anyautu ilakkala 


kami jak di diau ja'at. [Karnau Dighila rajau diau bekuasau ngan agung 
selelamaunyau. Amin.'| 6:14 Amun kamu ngabiska sala jemau ngan kamu, 
Bapak kamu di sergau ka ngabiska sala kamu pulau. 6:15 Anyautu amun 
kamu nidau ngabiska sala jemau, Bapak kamu di sergau nidau pulau ka 
ngabiska sala kamu." 6:16 "Amun kamu puasau, dayi kamu jangan mangut 
luak jemau cak alim. Ughangtu cak litak, supayau jemau nginak diau dang 
puasau. Keruanila, ughangtu la bulia upahau. 6:17 Anyautu amun kaba 
puasau, suguila gumbak kaba ngan ghusapila dayi kaba, 6:18 supayau 
nidau bediau diau keruan, bansau kaba puasau, lain jak di Bapak kaba diau 
nidau kina'an. Mangku Diau nginak di bada diau tebuni ka mbalas ngan 
kaba." 6:19 "Jangan kaba melungguakka retau bendau batan endak diri 
kaba di deniau. Di deniauni retautu ka dimakan gegat ngan karat ngan 
dimalingi jemau. 6:20 Anyautu lungguakkala retau kaba di sergau. Di 
sergautu nidau ka dirusakka gegat ngan karat ngan pulau nidau dimalingi 
jemau. 6:21 Karnau di manau adau retau kaba, di situ pulau ati kaba. 6:22 
Matau umpamau lampu ati. Amun matau kaba iluak, gegalau ati kaba 
terang. 6:23 Amun matau kaba ja'at, gegalau ati kaba keleman nian. 
Mangku amun lampu di ati kaba keleman, alangka kelemanau. 6:24 Nidau 
sughang kia pacak njadi anak-bua duau jemau, karnau amun luak itu, diau 
ka sayang ngan diau sughang diau sughang agi nidau. Diau ka setia ngan 
diau sughang ngan diau sughang agi nidau. Kamu nidau pacak bekerjau 
batan endak Allah ngan batan endak retau bendau pulau." 6:25 "Karnau itu 
ingatkala jangan kamu ghegak ngan pengidupan kamu, tuapau diau endak 
kamu makan ngan minum ngan tuapau diau endak kamu pakai. Ukanau 
pentingla idup sangkan makanan ngan badan sangkan baju? 6:26 Kina'ila 
burung di awang-awang. Diau nidau nanam, nidau ngetam, nidau bediau 
tengkiang. Empuak luak itu Bapak kamu di sergau ngenju'i diau makan. 
Beregaula kamu sangkan burung. 6:27 Sapau jak di kamu karnau ghegak 
pacak manjangka idupau empuak dikit kiala? 6:28 Mangku ngapau kamu 
ghegak ngan setu diau endak dipakai? Kina'ila bungau gheghumputan di 
padang. Diau tumbua nidau bekerjau ngan nidau pulau betenun. 6:29 
Anyautu Rajau Salumu diau makai baju rajau diau alap nianan nidau pulau 
sualap bungautu. 6:30 Saghim ghumput di padang tumbua, pagi disilap 


abis. Empuak luak itu Allah ndandani ghumput itu alap nian, apau lagi 
kamu, ui jemau diau nidau percayau nian. 6:31 Karnau itu nidau nanti 
ghegak ngan bekatau, "Tuapau diau ka kami makan? Tuapau diau ka kami 
minum? Tuapau diau ka kami pakai?' 6:32 Gegalaunyautu didala'i jemau 
diau nidau keruan Allah. Anyautu Bapak kamu di sergau keruan, bansau 
kamu endak gegalaunyautu. 6:33 Anyautu kamu beusahala, mangku Allah 
njadi rajau kamu, ngan kerjaukala kenda'Au, mangku gegalaunyautu ka 
dienjuakka ngan kamu. 6:34 Karnau itu nidau nanti kamu ghegak aghi 
pagi, karnau aghi pagi ka adau agi rupu'an lain. Rupu'an saghi jadila batan 
endak saghi." 


7:1 "Jangan kamu ngukum jemau, mangku kamu nidau diukum. 7:2 
Karnau luak kamu ngukum jemau kamu pulau ka diukum. Luak manau 
kamu ngulaki jemau, luak itu pulau jemau ngulaki kamu. 7:3 Ngapau kaba 
nginak kempenan di matau kantin kaba, anyautu baluk di matau kaba nidau 
kaba keruani? 7:4 Luak manau kamu pacak ngiciak ngan kantin kaba, 
'Nengkela aku ngeluaghka kempenan di matau kaba.', awuak di matau 
kabatula adau baluk. 7:5 Ui, kaba cak iluak! Keluaghkala kudai baluk jak 
di matau kaba, mangku kaba nginak ngan terang endak ngeluaghka 
kempenan jak di matau kantin kaba. 7:6 Jangan ngenjuakka setu diau 
beresia ngan anjing. Jangan pulau nyipatka mutiara ngan kaput, mangku 
nidau dipyjak-pijakkanyau ngan nidau ngelipat nyerang kamu." 7:7 
"Pintakla, mangku kamu ka dienju'i. Bedalakla, mangku kamu ka bepulian. 
Gagurla duaghau, mangku kamu ka dibuka'i. 7:8 Karnau bilang jemau diau 
mintak dienju'i, bilang jemau diau ndalak bulia, mangku bilang jemau diau 
nggagur duaghau dibuka'i. 7:9 Apu adau jak di kamuni diau ngenju'i ana'au 
batu, amun diau mintak makan? 7:10 Apu dienju'i ulagh, amun diau mintak 
ikan? 7:11 Amun kamu diau ja'at pacak ngenjuak diau iluak ngan anak 
kamu, apau lagi Bapak kamu diau di sergau! Diau ka ngenju'i setu diau 
iluak ngan jemau diau mintak ngan Diau. 7:12 Bebuatla ngan jemau luak 
kamu endak ughangtu mbuati kamu. Itula isi gegalau ukum Taurat ngan 
kitab nabi-nabi." 7:13 "Masuakla wuan duaghau diau supit, karnau 
duaghau ngan jalan diau nuju ke nerakau besak ngan alap, mangku banyak 


jemau lalu wuan jalan itu. 7:14 Anyautu duaghau ngan jalan diau nuju idup 
supit ngan segau, mangku cuman dikit jemau diau ndapatkanyau." 7:15 
'"Sepepadaula ngan cak nabi. Ughangtu datang di guak kamu luak bebiri, 
anyautu sebenaghau ughangtu luak setuau diau ganas. 7:16 Kamu ka 
ngeruani ughangtu jak di kerjaunyau. Di ghumput bedughi nidau bediau 
bua anggur. Di kayu bedughi nidau bediau bua aghau. 7:17 Di batang diau 
iluak adau bua diau iluak. Di batang diau nidau iluak adau bua diau nidau 
iluak. 7:18 Nidau ka adau batang diau iluak ngasilka bua diau karut. 
Mangku batang diau nidau iluak nidau pulau ngasilka bua diau iluak. 7:19 
Bilang kayu diau nidau ngasilka bua diau iluak, cetau ditebang mangku 
dicapakka dalam api. 7:20 Luak itula pulau ngan cak nabi tadi. Kamu ka 
ngeruani ughangtu jak di asil kerjaunyau." 7:21 "Nidau gegalau jemau 
diau mantau aku, "Tuhan, Tuhan!" njadi angguta umat Allah, anyautu cuman 
jemau diau ngerjauka kendak BapakKu diau di sergau. 7:22 Masau aghi 
kiamat banyak jemau ka bekatau ngan Aku, "Tuhan, Tuhan, ngan namau 
Tuhan kami la ngiciakka katau Allah. Ngan namau Tuhan kami la 
melaratka iblis. Lagi ngan namau Tuhan kami la banyak mbuat tandau 
nyelia.' 7:23 Masau itula Aku ka nimbali ughangtu, 'Aku nidau kekela 
ngeruani kamu. Laratla jak di sini, kamu diau ngerjauka setu diau ja'at.' " 
7:24 "Bilang jemau diau ndengagh kici'anKu ini ngan nurutinyau, jemautu 
umpamau jemau bepengertian diau negakka ghumahau bepelapiak batu. 
7:25 Amun aghi ujan ngan ayiak merampus ngan angin deghas nempua 
ghuma itu, ghumatu nidau rubua, karnau ditegakka bepelapiak batu. 7:26 
Mangku bilang jemau diau ndengagh kici'anKu ini ngan nidau nurutinyau, 
jemautu umpamau jemau diau bigal diau negakka ghumahau bepelapiak 
bungin. 7:27 Amun aghi ujan ngan ayiak merampus ngan angin deghas 
nempua ghuma itu, ghumatu rubua mangku rusak galau." 7:28 Mangku 
Yesus ngudimka kici'anNyautu. Jemau banyak tadi kemangan nian 
ndengaghka ajaghanNyautu, 7:29 karnau Diau ngajagh ngan kuasau, lain 
nian ngan guru-guru ukum Taurat. 


8:1 Yesus tughun jak di bukit, mangku banyak jemau ngikut Diau. 8:2 
Mangku adau sughang jemau njenguak Diau. Jemautu buidapan ja'at diau 


mbayauka. Diautu nunduak nyemba Yesus sampai bekatau, "Pak, amun 
Dighi endak, Dighi pacak meghadui aku." 8:3 Yesus nyurungka tanganAu 
ngecakka jemau itu ngan bekiciak, "Aku endak, ghadula kaba." Masau itu 
pulau idapannyau ghadu. 8:4 Mangku Yesus bekatau ngan diau, 
"Ingatkala, jangan kaba kiciakka ngan sughang kia ceritau ini. Anyautu 
pegila njenguak imam, mintak diau merisau kaba. Udim itu enjuakkala 
kerban diau diajung Musa njadi buktiau ngan jemau, bansau kaba la 
ghadu." 8:5 Masau Yesus masuak ke Kapernaum, adau sughang kepalak 
tentera njenguak Diau ngan mintak tulung, kataunyau, 8:6 "Pak, budakku 
tebadai di ghuma karnau buidapan lumpua, la nanggung nian." 8:7 Katau 
Yesus ngan diau, "Aku ka pegi meghaduka diau." 8:8 Anyautu tentera itu 
bekatau, "Gaula, aku nidau pantas nerimau Dighi di ghumaku. Kiciakka 
sepata katau ajau, mangku budakku ghadu. 8:9 Aku sughang bawahan, 
mangku di bawa aku adau pulau tentera. Amun aku ngajung ngan sughang 
tentera 'Pegi!', mangku diau pegi, ngan sughang agi, 'Ke sini!' mangku diau 
datang, lagi ngan budakku, 'Kerjaukala ini!', mangku dikerjaukanyau." 
8:10 Ndengagh kici'annyautu Yesus kemangan nian, mangku Diau ngiciak 
ngan jemau banyak diau ngikut Diau, katauNyau, "Nyela nian katauKu ini, 
di guak jemau Israil lum kekela Aku nemuka iman sebesak ini. 8:11 
Ngenian, banyak jemau ka datang jak di sebela matau-aghi tumbua, jak di 
sebela matau-aghi tumban duduak makan serempak ngan Abraham, Isak 
ngan Yakub di sergau. 8:12 Anyautu jemau diau behak njadi umat Allah 
ka dicapakka di bada diau keleman sekali. Di situ ughangtu ka nangis ngan 
sengsarau." 8:13 Mangku Yesus bekatau ngan tentera tadi, "Baliakla, setu 
diau kaba percayaui ka tejadi." Masau itu pulau buda'au ghadu. 8:14 
Yesus pegi ke ghuma Pitrus. Di situ Diau nginak mentuau tinau Pitrus 
dang tiduak karnau demam. 8:15 Yesus ngecakka tanganau mangku 
demamautu ghadu. Tinautu bangun nepi'i Diau. 8:16 Aghi laka malam, 
banyak jemau diau diarung iblis dibatak guak Yesus. Mangku ngan sepata 
katau ajau Yesus ngisitka iblis itu ngan meghaduka gegalau jemau 
buidapan. 8:17 Yesus ngerjauka gegalaunyautu, mangku ditepati setu diau 
la dikiciakka nabi Yesaya, "Diaula nanggungka sengsarau kitau ngan 
meghaduka idapan kitau." 8:18 Banyak nian jemau di guak Yesus. Masau 


Diau nginak gegalau ughangtu, Diau ngajung anak-buaHau nyembeghangi 
danau. 8:19 Mangku adau sughang guru agamau datang njenguak Diau 
ngan bekatau, "Pak guru, aku endak ngikut Dighi, ke manau ajau Dighi 
pegi." 8:20 Katau Yesus, "Landak adau lubangau, burung adau 
saghangau, anyautu Anak Manusiau endiak bediau badaHau." 8:21 
Mangku sughang agi diau la njadi anak-buaHau bekatau, "Pak, ajungla aku 
baliak kudai endak nguburka bak kami." 8:22 Yesus nimbal, "Mela ngikut 
Aku. Nengkela jemau mati nguburka jemau mati." 8:23 Udim itu Yesus 
nayiak perawu ngan anak-buaHau ngikut pulau. 8:24 Mangku adau angin 
nyaghu di danau itu. Adau pulau umbak besak ngan ayiak masuak dalam 
perawu. Anyautu Yesus dang tiduak. 8:25 Mangku anak-buaHau pegi 
mbangunkaNyau ngan bekatau, "Pak, tulung, kitau celakau!" 8:26 Yesus 
ngiciak ngan ughangtu, "Ngapau kamu takut? Ngapau kamu nidau 
percayau?" Diau bangun mbentak angin ngan danau, mangku danautu 
tenang. 8:27 Ughangtu kemangan ngan bekiciak, "Sapau sebenaghau 
jemau mi? Diau merintaka angin ngan danau, mangku diau ta'at." 8:28 
Mangku Yesus sampai di beghang danau di daira Gadara. Adau duau 
ughang datang diau diarung iblis. Ughang duautu buas nian, mangku nidau 
sughang kia beghami lalu di situ. Ughangtu ngeluagh jak di perantuan 8:29 
ngan tegauk-gauk, kataunyau, "Ka Kaba apauka kami, ui Anak Allah? Apu 
Kaba endak nyaraui kami, empuak lum masaunyau?" 8:30 Nidau jawua 
jak di situ banyak kaput ingunan dang ndalak makanan. 8:31 Mangku 
iblistu mintak ngan Yesus, kataunyau, "Amun Kaba endak ngisitka kami, 
ajungla kami ngarung kaput itu." 8:32 "Pegila!" katau Yesus. Mangku iblis 
itu ngeluagh jak di ughangtu ngarung kaput. Kaput diau banyak itu belaghi 
tumban ke badas masuak danau mangku mati tebenak. 8:33 Tukang- 
tukang sayia kaput itu belaghi ke kuta nceritauka gegalaunyau diau la 
tejaditu, pulau ceritau ughang duau diau diarung iblis tadi. 8:34 Mangku 
gegalau jemau di kuta itu pegi nemui Yesus. La betemu ngan Yesus, 
ughangtu mintak man, supayau Diau pegi jak di bada itu. 


9:1 La udim itu Yesus nayiak perawu mangku nyembeghangi danau baliak 
ke dusunAu. 9:2 Mangku adau jemau mbatak sughang jemau lumpua. 


Diau maju tebadai di bada tidu'au. Satu Yesus nginak ughangtu percayau 
nian, Diau bekatau ngan jemau lumpua tadi, "Ui, kantinKu, dusau kaba la 
diabiska." 9:3 Di situ adau guru-guru ukum Taurat diau berupuak, "Jemau 
ini nggelakka Allah?" 9:4 Yesus ngeruani rupu'an ughangtu, mangku Diau 
bekatau, "Ngapau rupu'an kapu dighi ja'at? 9:5 Manau diau lebia mura, 
ngiciakka, 'Dusau kaba la diabiska,' apu ngiciakka, 'Bangunla kaba 
bejalanla.? 9:6 Anyautu Akuni ka ngajung jemau mi bangun, supayau kapu 
dighi keruan, bansau Anak Manusiau bekuasau di deniauni ngabiska 
dusau." Mangku Diau ngiciak ngan jemau lumpua itu, katauNyau, 
"Bangunla kaba, katangkala penjagang kaba, mangku baliakla ke ghuma 
kaba!" 9:7 Mangku jemau itu bangun baliak. 9:8 Masau jemau banyak 
nginak setu diau tejaditu, ughangtu takut galau mangku ngagungka Allah, 
karnau Allah ngenjuakka kuasau besak ngan manusiau. 9:9 Udim itu 
Yesus pegi jak di bada itu, mangku Diau nginak sughang tukang tagia 
cuki. Namaunyau Matius. Diau dang duduak di kanturau. "Mela, ngikut 
Aku." katau Yesus. Matius betegak, mangku ngikut Yesus. 9:10 Udim itu 
Yesus makan di ghumahau. Mangku banyak nian tukang tagia cuki ngan 
jemau bedusau datang makan serempak ngan Diau ngan anak-buaHau. 
9:11 Adau jemau Parisi diau nginak itu ngan betanyau ngan anak-bua 
Yesus, kataunyau, "Ngapau guru kamu makan ngan penagia cuki ngan 
jemau bedusau?" 9:12 Yesus ndengagh kici'an ughangtu mangku nimbal, 
"Jemau diau sihat nidau endak duktur, jemau diau buidapan ajau. 9:13 
Cubau keruani kudai retiau katau ini, 'Diau Kukenda'i sial ukan kerban 
benatang.' Aku datang ukan endak ndalak jemau diau benagh, tapitu jemau 
diau bedusau." 9:14 Mangku adau anak-bua Yuhanis datang njenguak 
Yesus ngan betanyau, "Ngapau kami ngan anak-bua jemau Parisi puasau, 
anyautu anak-bua Dighi nidau?" 9:15 Yesus nimbal, "Apu kamu pacak 
ngajung kantin pengantin bingung ngan dukau di jamuan nika, selamau 
pengantinan gi adau guak ughangtu? Cengki nidau! Masaunyau ka sampai, 
pengantinantu ka diambiak jak di ughangtu. Masau itula ughangtu ka 
puasau. 9:16 Endiak bediau jemau diau ngambiak batan penampit jak di 
kam empai endak nampitti baju diau bughuak, karnau penampit jak di kain 
empai itu ka ncebaghka kain baju diau bughuak tadi mangku tamba besak 


cebaghau. 9:17 Luak itu pulau nidau bediau sughang kia ngisika ayiak 
anggur diau empai ke dalam kantung bawak diau lamau, karnau ayiak 
anggur diau empaitu ka mecaka kantungtu, mangku anggurau tebuang 
ngan kantungtu rusak. Ayiak anggur diau empai mesti dimasuakka ke 
dalam kantung diau empai pulau, mangku anggur ngan kantungtu maju 
iluak." 9:18 Yesus gi ngiciak luak itu, adau sughang pengulu ghuma 
sembayang datang nunduak guak Yesus ngan bekatau. "Anak gadisku 
empai mati. Datangla tepiakkala tangan Dighi di diau, mangku diau idup 
agi." 9:19 Mangku Yesus betegak ngikutka jemautu, anak-buaHau ngikut 
pulau. 9:20 Yesus dang bejalan adau sughang jemau tinau diau buidapan 
bedagha, la duau belas taun lamaunyau. Tinau itu masighi Yesus jak di 
belakang ngan nginggut bajuAu, 9:21 karnau diau berupuak, "Asal aku 
nginggut bajuAu, aku ka ghadu." 9:22 Mangku Yesus nulia nginak diau 
sampai bekatau, "Tetapkala ati kaba. Karnau kaba percayau kaba 
dighadui." Masau itu pulau daghahau mandak melilia. 9:23 Mangku 
Yesus sampai di ghuma pengulu ghuma sembayang tadi. Diau nginak 
tukang seruling ngan jemau banyak ganau, 9:24 Diau bekatau, "Keluaghla, 
karnau budak gadis ini nidau mati. Diauni cuman tiduak." Gegalau 
ughangtu nawauka Yesus. 9:25 Ughangtu la ngeluagh galau, Yesus 
masuak ngecakka tangan budak gadis tadi, mangku budak gadistu bangun 
mangku betegak. 9:26 Ceritau itu tesiar di gegalau daira itu. 9:27 Yesus 
pegi jak di situ, mangku adau jemau butau duau ughang ngikut Diau 
sampai mantauiNyau, kataunyau, "Ui, Anak Daud, sialkala kamini!" 9:28 
La sampai di ghuma, ughang duautu datang njenguak Yesus. Yesus 
betanyau ngan ughangtu, "Apu kamu percayau, bansau Aku pacak 
meghaduka kamu?" "Kami percayau, Pak!" katau jemau butautu. 9:29 
Mangku Yesus ngecakka matau ughang duautu sampai bekatau, "Karnau 
kamu percayau, tejadila di kamu setu diau kamu aghapka." 9:30 Mangku 
ughang duautu pacak nginak. Yesus ngingatka ngan ughangtu nian, 
katauNyau, "Jangan ngiciakka ceritau ini ngan sughang kia." 9:31 Anyautu 
ughang duautu ngeluagh, mangku ngiciakka ceritau Yesus di gegalau daira 
itu. 9:32 Masau ughang duautu tadi pegi, jemau bisu diau diarung iblis 
dibata'1 guak Yesus. 9:33 Yesus ngisitka iblis itu, mangku jemautu pacak 


ngiciak agi. Jemau banyak itu kemangan ngan bekatau, "Setu luak ini lum 
kekela tekinak ngan jemau Israil." 9:34 Anyautu jemau Parisi bekatau, 
"Pengulu iblis ngenjuak Diau kuasau batan endak ngisitka iblistu." 9:35 
Luak itula Yesus pegi ngidari gegalau kuta ngan dusun. Diau ngajagh 
dalam ghuma-ghuma sembayang ngan ngiciakka ceritau iluak, bansau 
Allah laka merinta luak rajau, mangku Diau meghaduka jemau jak di 
gegalau idapan ngan cacat. 9:36 Nginak jemau banyak itu, Yesus sial ngan 
ughangtu, karnau ughangtu litak ngan kebingungan, luak bebiri diau nidau 
bediau tukang sayiau. 9:37 Mangku Diau bekatau ngan anak-buaHau, 
"Sawa libagh, jemau ngetamau dikit. 9:38 Karnau itu mintakla ngan jemau 
ngempu sawa itu, mangku diau ngajung jemau ngetaminyau." 


10:1 Yesus milia duau belas anak-buaHau, dienjuakkaNyau kuasau endak 
melaratka iblis ngan meghaduka gegalau idapan ngan gegalau cacat. 10:2 
Inila namau duau belas rasul itu: Diau dulu sekali Simun diau dinamauka 
pulau Pitrus ngan Anderias ading Simuntu, mangku Yakubus anak 
Sebedius ngan adingau Yuhanis, 10:3 mangku Pilipus ngan Bartulumrus, 
Tumas ngan Matius tukang tagia cukitu, mangku Yakubus anak Alpius 
ngan Tadius, 10:4 mangku Simun diau dikiciakka jemau Silut ngan Yudas 
Iskariut, diaunila njualka Yesus. 10:5 Mangku duau belas anak-buaHau 
diajung Yesus pegi ngan kici'an luak ini, "Jangan nyimpang ke jalan jemau 
bangsau lain ngan jangan pulau masuak kuta jemau Samaria, 1 0:6 tapitu 
pegila njenguak jemau Israil, jemau diau sesat. 10:7 Kiciakkala ngan 
ughangtu, 'Allah laka merinta luak rajau.' 10:8 Ghadukala jemau buidapan, 
idupkala jemau mati, ghadukala jemau buidapan ja'at, laratkala iblis. 
Gegalau kuasau itu dienjuakka ngan kamu nidau dibeli. Karnau itu 
enjuakkala pulau nidau mintak bayighan. 10:9 Jangan kamu mbatak tanci 
emas, pirak ngan tembagau dalam bebat. 10:10 Jangan mbatak dumpit, 
amun endak bejalan. Batak baju duau jangan, sepatu jangan, tungkat 
jangan, karnau sughang pekerjau pantas dienjuakka upa. 10:11 Amun 
kamu masuak kuta ngan dusun, dalakla jemau diau endak nerimau kamu. 
Mendamla di situ enggut kamu pegi jak di situ. 10:12 Amun kamu masuak 
ghuma jemau, kiciakkala salam damai ngan ughangtu, 'Kiraunyau Tuhan 


njagaui kapu dighi.' 10:13 Amun ughang di ghuma itu nerimau kamu, 
salamtu ka mendam ngan ughangtu. Amun nidau, salamtu ka ngulang ke 
kamu. 10:14 Amun endiak bediau jemau diau nerimau kamu ngan 
ndengaghka kici'an kamu, pegila jak di ghuma ngan kuta itu, mangku 
kepaskala debu jak di keting kamu. 10:15 Keruanila, masau aghi kiamat 
banyakla tanggungan kuta itu sangkan Sudum ngan Gumura." 10:16 
"Dengaghkala, Aku ngajung kamu luak bebiri pegi di pugan setuau. 
Karnau itu kamu mesti cerdiak luak ulagh ngan tulus luak burung darau. 
10:17 Sepepadaula ngan gegalau jemau. Kamu ka ditangkap, diadapka 
ngan pengadilan agamau. Kamu ka disaraui di ghuma sembayang. 10:18 
Kamu ka dibata'i ke adapan penguasau ngan rajau-rajau, karnau percayau 
ngan Aku. Itula kesempatan kamu nceritauka Aku ngan ughangtu ngan 
jemau diau nidau keruan Allah. 10:19 Amun kamu dibatak endak diadili, 
jangan kamu ghegak ngan setu diau endak kamu kiciakka, karnau katau 
diau mesti kamu katauka ka dienjuakka ngan kamu masau itu pulau. 10:20 
Karnau diau ngiciak masau itu ukan kamu, tapitu Rua Bapak diau di 
sergau. Diautu ka ngiciak di ati kamu. 10:21 Jemau ka nyeraka ading- 
beghadingau endak dibunua. Luak itu pulau bak ka mbuati ana'au. Mangku 
anak pulau ka melawan pejadiau mangku nyeraka ughangtu endak 
dibunua. 10:22 Kamu ka diluatka gegalau jemau, karnau kamu percayau 
ngan Aku. Anyautu jemau diau beta'an enggut kesudiman ka selamat. 
10:23 Amun jemau nganiayau kamu di sebua kuta, laratla ke kuta diau 
lain. Aku bekatau ngan kamu, 'Antak ka kamu udim nandangi gegalau kuta 
di Israil, Anak Manusiau Ia datang.' 10:24 Anak-murip nidau lebia penting 
jak di guruau, apu budak jak di tuanau. 10:25 Jadila, amun anak-murip la 
semegi ngan guruau, mangku budak la semegi ngan tuanau. Amun tuan 
ghuma dikiciakka Bilsebul, apau lagi jemau seghumahau." 10:26 "Jangan 
kamu penakut ngan jemau. Gegalaunyau diau nyemuni ka kina'an ngan 
gegalaunyau diau diresiauka ka keruan. 10:27 Setu diau Kukiciakka aghi 
malam, kiciakkala aghi siang. Setu diau dibisiakka ngan kamu, kiciakkala 
jak di berendau. 10:28 Jangan kamu penakut ngan jemau diau cuman 
pacak mbunua badan, tapitu nidau bekuasau mbunua jiwa. Takutla ngan 
Allah diau bekuasau mbenasauka dalam nerakau badan ngan jiwa. 10:29 


Nyela nian, burung pipit dijual duau ikuak seringgit. Anyautu sikuak kia 
nidau ka umban ke tana, amun ukan kendak Bapak kamu. 10:30 Ngan 
kamu, gumbak kamu di palak la dibilangi galau. 10:31 Amun luak itu, 
jangan kamu takut, karnau beregaula kamuni sangkan burung pipit. 10:32 
Jemau diau ngaku'i Aku di mukau jemau banyak, ka Kuaku'i di adapan 
BapakKu diau di sergau. 10:33 Anyautu jemau diau nidau ngaku'1 Aku di 
adapan manusiau, nidau pulau ka Kuaku' di adapan BapakKu diau di 
sergau." 10:34 "Jangan sangkau, bansau Aku datang endak mbatak damai 
ke demauni. Aku nidau mbatak damai tapitu pelawanan. 10:35 Karnau 
Aku datang mbuat jemau belawanan ngan ba'au, anak tinau melawan 
ma'au, nantu tinau melawan mentuau tinaunyau. 10:36 Nyela, diau ka njadi 
musua nian jemau seghuma itula. 10:37 Jemau diau lebia nyayangi 
pejadiau jak di Aku nidau pantas njadi anak-buaKu. Luak itu pulau jemau 
diau lebia nyayangi ana'au empuak tinau empuak lanang jak di Aku nidau 
pantas njadi anak-buaKu. 10:38 Jemau diau nidau mikul salipau mangku 
ngikut Aku, nidau pantas njadi anak-buaKu. 10:39 Jemau diau endak 
ngilakka nyawaunyau ka kelengitan nyawaunyau. Anyautu jemau diau 
kelengitan nyawaunyau karnau ta'at ngan Aku, diautu ka bulia idup. 10:40 
Jemau diau nerimau kamu nerimau Aku. Jemau diau nerimau Aku nerimau 
pulau diau ngajung Aku. 10:41 Jemau diau nerimau sughang nabi karnau 
diau nabi ka bulia upa nabi. Jemau diau nerimau jemau iluak karnau diau 
iluak ka bulia upa jemau iluak. 10:42 Mangku jemau diau ngenjuak minum 
ayiak bangkau, empuak cuman semangkuak, ngan sala sughang diau inau 
ini, karnau njadi anak-buaKu, percayaula, diau cetau ka nerimau upahau." 


11:1 La udim diau ngajagh duau belas anak-buaHau, Yesus pegi jak di 
situ endak ngajagh ngan ngiciakka ceritau iluak di kuta lain. 11:2 Yuhanis 
dang dalam jil. Di situ diau ndengagh ceritau Keristus, mangku diau 
ngajung anak-buahau betanyau ngan Diau, 11:3 "Apu Dighi jemau diau ka 
datangtu? Apu kami mesti nantika jemau lain?" 11:4 Yesus nimbal, 
"Baliakla, kiciakkala ngan Yuhanis setu diau kamu kinak ngan dengagh: 
11:5 Jemau butau nginak, jemau lumpua bejalan, jemau buidapan ja'at 
ghadu, jemau tuli ndengagh, jemau mati ngulang idup, ngan ceritau iluak 


dikiciakka ngan jemau sarau. 11:6 Mangku riangla jemau diau nidau 
keciwau ngan nulak Aku." 11:7 Ajungan Yuhanis la pegi, mangku Yesus 
mulai ngiciakka ceritau Yuhanis ngan jemau banyak itu, katauNyau, 
"Ngapau kamu pegi ke padang bungin? Apu kamu endak nginak ghumput 
diau digugak angin? Cengki ukan! 11:8 Ngapau kamu pegi? Endak nginak 
jemau bebaju alap? Jemau diau bebaju alap adau di istana rajau. 11:9 
Mangku ngapau kamu pegi? Endak nginak sughang nabi? Nyela, lebia jak 
di nabi diautu. 11:10 Ceritau Yuhanis la ditulis di Injil: 'Katau Allah, 
keruanila, Aku ka ngajung ajunganKu ndului Kaba, diau ka mbukak jalan 
batan endak Kaba.' 11:11 Keruanila, endiak bediau jemau di deniau ini 
lebia besak jak di Yuhanis, anyautu jemau diau keciak sekali di bada Allah 
merinta, besakla jemau itu sangkan Yuhanis. 11:12 Jak Yuhanis ngiciakka 
ceritaunyau enggut mbak kini, umat Allah diserang jemau diau endak 
nguasauinyau ngan masau. 11:13 Enggut Yuhanis datang, gegalau nabi 
ngan ukum Taurat ngiciakkanyau. 11:14 Mangku amun kamu endak 
percayau, Yuhanis itula Elia diau ka datang. 11: 15 Amun betelingau, 
dengaghkala! 1 1:16 Ngan tuapau jemau mbak kini pacak diumpamauka? 
Ughangtu umpamau budak keciak diau duduak di tengalaman libagh, 
ngiciak sughang ngan diau lain, 1 1:17 "Kami nabua kelimtang, anyautu 
kamu enggup nari. Kami berandaian, anyautu kamu enggup nangis.' 11:18 
Yuhanis datang, diau puasau ngan nidau minum anggur, mangku jemau 
ngiciakka, 'Diau gilau.' 11:19 Anak Manusiau datang, Diau minum-makan, 
mangku jemau bekatau, 'Kina'ila, Jemau itu selak, pemabuak, kantin 
penagia cuki ngan kantin jemau bedusau.' Empuak luak itu, pengertian 
dibenaghka asilau." 11:20 Mangku Yesus nyalaka kuta diau nidau ngubai 
jak di dusaunyau, awuak di situ Diau banyak sekali ngerjauka tandau 
nyelia. 11:21 "Celakaula kamu, jemau Kurasim! Celakaula kamu, jemau 
Betsaida. Misalau tandau nyelia diau dikerjauka guak kamu dikerjauka di 
Tirus ngan Sidun, cengki ughangtu la lamau ngubai peremba'au jak di 
dusaunyau ngan mbaduki pala'au. 11:22 Ingatkala, masau aghi kiamat 
banyakla tanggungan kamu sangkan tanggungan jemau Tirus ngan Sidun. 
11:23 Mangku kamu, jemau Kapernaum, apu kamu ka ditinggika ke 
sergau? Nidau! Kamu ka dicapakka ke nerakau. Misalau tandau nyelia 


diau la diadauka guak kamu diadauka di Sudum, kuta itu cengki gi adau 
enggut mbak kim. 11:24 Keruanila, masau aghi kiamat banyakla 
tanggungan kamutu sangkan jemau Sudum." 11:25 Masau itu Yesus 
bekatau, "Bak, Aku ngagungka dighi, Tuhan langit ngan deniau, karnau 
gegalaunyau ini Dighi resiauka ngan jemau diau sekul ngan jemau pintar. 
Anyautu Dighi nyataukanyau ngan jemau biasau. 1 1:26 Itula diau 
melemakka ati Dighi. 11:27 Gegalaunyau la Dighi seraka ngan Aku. 
Nidau bediau sughang kia diau keruan Anak, lain jak di Bapak. Nidau 
bediau pulau diau keruan Bapak, lain jak di Anak ngan jemau diau 
dikenda'i Anaktu nyataukanyau. 11:28 Mela, jenguakla Aku gegalau kamu 
diau litak ngan bebata'an beghat. Aku ka ngenjuakka ampung ngan kamu. 
11:29 Tanggungkala selungku diau Kukenauka ngan kamu, mangku 
belajaghla jak di Aku, karnau Aku ngaligh ngan nidau geduak, mangku 
kamu ka njadi tenang. 11:30 Karnau selungku diau Kukenauka lemak ngan 
bata'an diau Kutanggungka ngan kamu ampung." 


12:1 Aghi Sabat Yesus lalu di umau. Karnau lapagh anak-buaHau 
ngambiak padi mangku dimakanau. 12:2 Nginak titu jemau Parisi ngiciak, 
katauNyau, "Kina'ila, anak-bua Kaba ngerjauka setu diau nidau bulia 
dikerjauka aghi Sabat." 12:3 Mangku Yesus nimbali ughangtu, "Cengki 
kapu dighi la mbacau setu diau dikerjauka Daud, masau diau ngan 
anak-buahau lapagh. 12:4 Diautu masuak ke dalam Ghuma Allah, mangku 
ughangtu makan ruti pesembahan, awuak nurut ukum agamau kitau diautu 
ngan anak-buahau pulau nidau bulia makanau, cuman imam ajau bulia 
makan. 12:5 Apu lum kapu dighi mbacau dalam ukum Musa, bansau idang 
aghi Sabat imam diau betugas di Ghuma Allah melanggar peraturan aghi 
Sabat, anyautu nidau disalaka? 12:6 Dengaghkala katauKu ini: Di sini 
adau diau lebia besak jak di Ghuma Allah. 12:7 Di Injil ditulis luak ini, 
'Keilu'an ati diau Kukenda'i ukan kerban benatang.' Amun kapu dighi terti 
nian kicr'an itu, cengki kapu dighi nidau nyalaka jemau diau nidau besala. 
12:8 Karnau Anak Manusiau nguasaui aghi Sabat." 12:9 Yesus pegi jak di 
situ mangku masuak ghuma sembayang. 12:10 Di situ adau jemau diau 
mati sebela tanganau. Ughangtu betanyau ngan Diau, "Apu bulia 


meghaduka jemau aghi Sabat?" Ughangtu betanyau luak itu mangku pacak 
nyalaka Yesus. 12:11 Yesus nimbali ughangtu, katauNyau, "Misalau 
sughang jak di kapu dighi adau sikuak bebiri diau temasuak ke pelubang 
aghi Sabat, apu diau nidau ka ncubau ngeluaghka bebiriautu? 12:12 
Manusiau jawua lebia beregau jak di bebiri. Karnau itu bulia kitau nulung 
jemau aghi Sabat." 12:13 Udim itu Yesus bekatau ngan jemau diau mati 
sebela tanganau, "Unjughkala tangan kaba!" Jemau itu ngunjughka 
tanganau, mangku tanganautu ghadu njadi luak tangan diau sebela. 12:14 
Anyautu jemau Parisi ngeluagh mangku sepakat endak mbunua Yesus. 
12:15 Yesus keruan rencanau ughangtu mangku nyingkir jak di bada itu. 
Banyak jemau ngikut Yesus, mangku Diau meghaduka gegalau jemau 
buidapan. 12:16 Diau negahi nian ughangtu ngiciakka ceritau Diau ngan 
jemau lain. 12:17 Luak itu ditepati kici'an nabi Yesaya, 12:18 "Inila 
BudakKu diau Kupilia, diau Kusayangi ngan melemakka atiKu. Aku ka 
ngenjuakka RuaKu ngan Diau, mangku Diau ka ngiciakka kendakKu ngan 
bangsau-bangsau. 12:19 Diau nidau ka bebala ngan nidau tegauk ngan 
nidau bepidatau di jalan. 12:20 Bulua diau tekulai nidau ka dilalukaNyau, 
lampu diau keciak magha'au nidau ka dipadamkaNyau. Diau ka 
ngerjaukanyau enggut ukum Allah dita'ati. 12:21 Mangku gegalau bangsau 
ka ngaghapka Diau." 12:22 La udim itu dibatak njenguak Yesus sughang 
butau ngan bisu karnau diarung iblis. Yesus meghaduka jemautu, mangku 
diau pacak ngiciak ngan nginak. 12:23 Jemau banyak di situ kepagauan 
galau, kataunyau, "Asauku Diauni Anak Daud diau dijanjikatu." 12:24 
Jemau Parisi ndengagh kici'an itu mangku bekatau, "Diau ngisitka iblis 
ngan kuasau Bilsebul, pengulu iblis itu." 12:25 Anyautu Yesus keruan 
rupu'an ughangtu, mangku Diau bekatau, "Amun nenggeri teceghai-beghai 
sangi bemusuan, nenggeritu nidau ka beta'an. Lagi pulau amun jemau 
sedusun ngan seghuma nidau suijauan ngan bemusuan sughang ngan diau 
lain, ughangtu ka kacau. 12:26 Luak itula pulau ngan iblis. Amun iblis 
ngisitka iblis, mangku iblistu teceghai-beghai ngan kuasauannyau nidau 
pacak beta'an. 12:27 Kapu dighi ngiciak, Aku ngisitka iblis ngan kuasau 
Bilsebul. Amun luak itu, ngan kuasau sapau anak-bua kapu dighi 
ngisitkanyau? Anak-bua kapu dighitula mbuktika kapu dighi besala. 12:28 


Anyautu Aku ngisitka iblis ngan kuasau Rua Allah, mangku ngenian Allah 
la mulai merinta di guak kapu dighi. 12:29 Luak manau jemau pacak 
masuak ke ghuma jemau diau kuat endak ngambiak retau bendaunyau, 
amun jemau kuat tadi nidau dikebat kudai? La udim dikebat, mangku 
pacak merampuk ghuma itu. 12:30 Jemau diau nidau mihak ngan Aku, 
diautu melawan Aku, mangku jemau diau nidau nulung aku nunggalka 
jemau, diautu nceghai-beghaika. 12:31 Itula sebapau Aku bekatau ngan 
kamu: Gegalau dusau ngan kici'an nggelak pacak diabiska, anyautu jemau 
diau nggelakka Rua Allah nidau pacak diabisi dusaunyau. 12:32 Amun 
jemau ngiciakka setu melawan Anak Manusiau, jemautu pacak diampuni. 
Anyautu jemau diau ngiciakka setu nggelakka Rua Allah nidau pacak 
diabisi dusaunyau, empuak di demau mbak kini empuak nantitu." 12:33 
"Batang diau kamu katauka iluak ngasilka bua diau iluak. Batang diau 
kamu katauka nidau iluak ngasilka bua diau nidau iluak. Bilang batang 
dikeruani jak di buahau. 12:34 Ui, kamu jemau ja'at. Manau ka adau kamu 
pacak ngiciakka setu diau iluak, amun kamu ja'at. Setu diau dikiciakka 
mulut, itula diau ngeluagh jak di ati. 12:35 Jemau iluak ngiciakka setu 
diau iluak, karnau atiau iluak. Jemau ja'at ngiciakka setu diau ja'at, karnau 
atiau ja'at. 12:36 Ingatkala masau aghi kiamat bilang katau diau nidau 
begunau mesti ditanggung-jawabka. 12:37 Karnau nurut kici'an kaba, kaba 
ka dibenaghka, mangku nurut kici'an kaba pulau, kaba ka diukum." 12:38 
Mangku adau guru agamau ngan jemau Parisi bekatau, "Pak guru, kami 
endak nginak Kaba mbuat tandau nyelia." 12:39 "Alaka ja'at jemau mbak 
kini." Katau Yesus ngan ughangtu, "Kapu dighi mintak tandau nyelia, 
anyautu nidau ka bulia lain jak di tandau nabi Yunus. 12:40 Nabi Yunus 
mendam dalam peghut ikan tigau aghi tigau malam. Luak itula pulau Anak 
Manusiau ka mendam dalam tana tigau aghi. 12:41 Aghi kiamat jemau 
Niniwi ka diidupka serempak ngan jemau mbak kini, mangku ughangtu ka 
mburuakka jemau mbak kini, karnau ughangtu ngubai peremba'au jak di 
dusaunyau, masau ndengagh kici'an Yunus. Ngenian, diau adau di sini lebia 
besak jak di Yunus. 12:42 Aghi kiamat ratu jak di selatan ka diidupka 
serempak ngan jemau mbak kini, mangku diau ka mburuakka ughangtu, 
karnau ratu itu datang jak di ujung deniau endak ndengagh ajaghan Salumu 


diau bepengertian. Ngenian, diau adau di sini lebia besak jak di Salumutu." 
12:43 "Amun rua ja'at ngeluagh jak di jemau, diau ngidari ghimbau ndalak 
bada gheghadu, anyautu endiak dapat. 12:44 Mangku diau bekatau, 'Aku 
endak ngulang agi ke ghuma diau kutinggalka tadi.' La sampai di situ, diau 
nginak ghumatu nidau betunggu, la beresia ngan alap. 12:45 Mangku diau 
pegi ngajak tujua kantinau diau lebia ja'at agi. Rua itu masuak mendam di 
ghumatu, mangku kesudimannyau jemautu lebia pansan jak di senitu. Luak 
itu pulau setu diau ka tejadi ngan jemau mbak kmi." 12:46 Yesus gi 
ngiciak ngan jemau banyak itu, endu'Au ngan ading-beghadingAu datang 
betegak di luagh endak betemu ngan Diau. 12:47 Mangku adau jemau 
ngiciakka ngan Diau, kataunyau, "Mak Kaba ngan ading-beghading Kaba 
adau di luagh endak betemu ngan Kaba." 12:48 Yesus nimbali ughangtu, 
katauNyau, "Sapau makKu ngan sapau ading-beghadingKu?" 12:49 
Mangku Diau nunjuakka anak-buaHau ngan bekatau, "Inila makKu ngan 
ading-beghadingKu! 12:50 Karnau jemau diau ngerjauka kendak BapakKu 
di sergau, ughang itula ading-beghadingKu ngan makKu." 


13:1 Aghi itu pulau Yesus ngeluagh jak di ghuma itu, mangku pegi 
duduak di tepi danau. 13:2 Banyak nianan jemau datang bererumbungan 
njenguak Yesus, mangku Diau nayiak perawu ngan duduak di situ. Jemau 
banyak betegak di pulau. 13:3 Mangku Diau banyak ngajagh pakai cuntau 
ceritau. Diau bekatau, "Adau sughang tani pegi endak ngamburka benia. 
13:4 Diau dang ngamburka benia, adau diau tumban di jalan, mangku 
burung datang makan beniatu enggut abis. 13:5 Adau pulau ben diau 
tumban di tana bebatu-batu diau dikit tanahau, mangku diau cepat tumbua, 
karnau tanahau dikit. 13:6 Anyautu aghi panas diau layu mangku njadi 
keghing, karnau akaghau nidau masuak. 13:7 Adau pulau benia diau 
tumban di pugan ghumput bedughi. Ghumputtu tumbua mangku ngincitka 
benia tadi enggut mati. 13:8 Mangku adau pulau benia diau tumban di tana 
iluak mangku bebua. Adau diau setangkai seratus butiak, adau diau enam 
pulua, adau diau tigau pulua." 13:9 Udim ngiciakka ceritau itu, Yesus 
bekatau agi, "Amun betelingau, dengaghkala!" 13:10 Mangku anak-bua 
Yesus datang betanyau ngan Diau, "Tuapau sebapau, amun Dighi ngiciak 


ngan jemau banyak, Dighi pakai cuntau?" 13:11 Katau Yesus, "Ngan 
kamu la dinyatauka resiau ngeruani Allah njadi rajau ngan 
kekuasauanNyau tapitu ngan ughangtu nidau. 13:12 Jemau diau la adau ka 
dienju'i lebia banyak agi, mangku diau ka belebihan. Anyautu jemau diau 
nidau bediau tuapau-apau, setu diau adau di diau ka diambiak pulau jak di 
diau. 13:13 Itula sebapau Aku pakai cuntau, amun ngiciak ngan jemau 
banyak, mangku empuak ughangtu nginak nidau kina'an, empuak 
ndengagh nidau kedengaghan ngan nidau terti. 13:14 Mangku ditepati 
kici'an nabi Yesaya, 'Allah bekatau, kamu maju ndengagh, anyautu nidau 
terti. Kamu maju nginak, anyautu nidau kina'an. 13:15 Karnau rupu'an 
ughangtu tekatup, telingau ughangtu la nuli, ngan matau ughangtu 
dipejamka. Mangku ughangtu jangan nginak, telingau ughangtu jangan 
ndengagh, ngan rupu'an ughangtu jangan tebukak, ngan jangan ngulang 
njenguak Aku, mangku Aku jangan meghaduka ughangtu.' 13:16 Riangla 
kamu, karnau kamu nginak nian ngan ndengagh nian. 13:17 Ingatkala, 
banyak nabi ngan jemau diau ta'at ngan Allah endak nginak setu diau kamu 
kinak, anyautu nidau kina'an. Ughangtu endak ndengagh setu diau kamu 
dengagh, anyautu nidau kedengaghan." 13:18 "Dengaghkala reti ceritau 
ngamburka bemia tadi. 13:19 Benia diau tumban di jalan ibarat jemau diau 
ndengagh kici'an Allah endak merinta. Anyautu diau nidau ngerti. Mangku 
iblis datang merebuti setu diau Ia ditanam dalam atiau. 13:20 Benia diau 
tumban di tana bebatu-batu itu ibarat jemau diau ndengagh kici'antu, 
mangku diterimaunyau ngan riang. 13:21 Anyautu ceritautu endiak 
buakagh dalam atiau, mangku nidau beta'an lamau. Amun adau sengsarau 
ngan penanggungan karnau ceritau iluak itu, jemautu cepat ngelipat agi. 
13:22 Benia diau tumban di pugan ghumput bedughi ibarat jemau diau 
ndengagh kici'an itu. Anyautu diau ghegak ngan idupau, endak idup lemak 
ngan riang ajau di deniau ini. Mangku kicr'an tadi nidau pacak mendam di 
atiau, mangku endiak bebua. 13:23 Benia diau tumban di tana diau iluak 
ibarat jemau diau ndengagh ceritau itu, mangku ngerti. Itula sebapau diau 
bebua. Adau diau seratus kali, adau diau enam pulua, adau diau tigau 
pulua." 13:24 Yesus nceritauka agi ceritau ini ngan jemau banyak, 
katauNyau, "Amun Allah merinta, keadaannyau luak ini: Adau sughang 


jemau ngamburka bena diau iluak di umaunyau. 13:25 Adau semalam 
jemau dang tiduak galau, musua datang ngamburka benia lalang di pugan 
padi tadi mangku pegi. 13:26 Mangku tanaman itu tumbua. Diau la 
ngeluagh, kima'an pulau lalang. 13:27 Mangku anak-buahau datang 
njenguak jemau tadi ngan bekatau, 'Pak, ukan dighi ngamburka benia diau 
iluak di umau dighi? Jak di manau lalang itu?' 13:28 Jemautu nimbal, 'Itu 
kerjau musua.' Mangku anak-buahau betanyau, 'Dighi ngajung kami pegi 
ncabut lalang itu?' 13:29 'Jangan!' kataunyau, 'Karnau amun lalang dicabut, 
nanti padi ka tecabut pulau. 13:30 Nengkela lalangtu tumbua serempak 
ngan padi enggut ngetam. Nanti aku ka ngajung jemau diau ngetaminyau. 
Tunggalka kudai lalangautu, kebatkala mangku disilap. Udim itu tunggalka 
padiau masuakka dalam tengkiang.'" 13:31 Yesus ngiciakka ceritau lain 
agi ngan ughangtu, katauNyau, "Amun Allah merinta, keadaannyau luak 
ini: Sebutiak ijat jawi diambiak jemau mangku ditanamka di umaunyau. 
13:32 Nyela, mulantu keciak sekali, anyautu amun tumbua, diau njadi 
batang besak, mangku burung-burung mbuat saghang di cangkahau." 
13:33 Mangku Diau ngiciakka ceritau ini pulau ngan ughangtu, "Amun 
Allah merinta, keadaannyau luak ghagi diau diambiak sughang tinau, 
diundakka ngan ghebuak sebantal enggut gegalaunyau kembang." 13:34 
Gegalaunyautu diajaghka Yesus pakai cuntau. Mangku amun nidau pakai 
cuntau, nidau dikiciakkaNyau ngan ughangtu. 13:35 Mangku ditepati 
kici'an nabi ini, "Aku pakai cuntau ceritau, amun ngiciak ngan ughangtu. 
Aku ka ngiciakka setu diau nidau dikeruani jak deniau adau." 13:36 Udim 
itu Yesus ninggalka jemau banyak itu mangku masuak ghuma. 
Anak-buaHau njenguak Diau ngan bekatau, "Cubau Dighi kiciakka ngan 
kami reti ceritau lalang di pugan padi tadi." 13:37 Mangku katau Yesus, 
"Jemau diau ngamburka benia diau iluak ibarat Anak Manusiau. 13:38 
Umau itu deniauni. Benia diau iluak itu jemau diau njadi umat Allah. 
Lalang itu jemau diau ngikut carau Iblis. 13:39 Musua diau ngamburka 
benia lalang itu Iblis. Masau ngetam aghi kiamat, mangku jemau diau 
ngetam itu malaikat-malaikat. 13:40 Mangku luak lalangtu ditunggalka 
ngan disilap dalam api, luak itu pulau aghi kiamat nanti. 13:41 Anak 
Manusiau ka ngajung malaikatAu nunggalka gegalaunyau diau mbuat 


jemau bedusau ngan gegalaunyau diau ngerjauka setu diau ja'at jak di 
umatAu. 13:42 Gegalaunyautu ka dicapakka dalam api nerakau. Di situ 
ughangtu ka nangis ngan nerinit gigi. 13:43 Masau itu jemau diau 
ngerjauka kendak Allah ka besinagh luak matau-aghi di deniau empai diau 
dienjuakka Allah, Bapak ughangtu. Amun betelingau, dengaghkala!" 
13:44 "Amun Allah merinta luak rajau, keadaannyau luak ceritau ini: Adau 
retau diau tependam dalam tana, mangku adau jemau diau ndapatau, 
dimasuakka agi. Mangku karnau riang nian diau pegi njual gegalau 
retaunyau mangku mbeli tana itu." 13:45 "Amun Allah merinta luak rajau, 
keadaannyau luak ceritau ini: Adau sughang pedagang diau ndalak mutiara 
diau alap. 13:46 Satu diau dapat mutiara diau beregau nian, diau pegi 
cecepat njual gegalau retaunyau mangku mbeli mutiara diau sutiak itu." 
13:47 "Amun Allah merinta luak rajau, keadaannyau diumpamauka ngan 
jalau diau dikipaska dalam laut, mangku dapat serbau mecam ikan. 13:48 
Jalautu la penua, ditaghiak ke daghat, mangku jemaunyau duduak 
nunggalka ikan diau iluak dalam kinjagh, ikan diau nidau iluak dicapakka. 
13:49 Luak itu pulau masau kiamat malaikat-malaikat ka pegi ngasingka 
jemau diau ja'at jak di jemau diau ngerjauka kendak Allah. 13:50 Mangku 
jemau ja'attu ka dicapakka dalam api nerakau. Di situla ughangtu ka 
nangis ngan sengsarau." 13:51 Yesus betanyau, "Apu kamu ngerti 
gegalaunyautu?" "Ngerti, Pak." katau ughangtu. 13:52 Mangku Yesus 
bekatau, "Itula sebapau bilang guru ukum Taurat diau la njadi angguta 
umat Allah luak sughang tuan ghuma diau ngeluaghka dandanan empai 
ngan diau lamau jak di bada retaunyau." 13:53 La udim Yesus nceritauka 
gegalau ceritau itu, Diau pegi jak di situ. 13:54 Diau baliak ke bada 
asalau. Di situ Diau ngajagh di ghuma sembayang. Jemau diau 
ndengaghkaNyau kemangan ngan bekatau, "Jak di manau Diau dapat 
pengertian itu ngan kuasau mbuat tandau nyelia? 13:55 Ukanau Diauni 
anak tukang kayu? Ukanau Mariatu endu'Au ngan ading-beghadingAu 
Yakubus, Yusup, Simun ngan Yudas? 13:56 Ukanau kelawaiAu mendam 
di sini pulau? Jak di manau Diau dapat gegalaunyautu." 13:57 Mangku 
ughangtu keciwau ngan nidau nerimau Yesus, mangku Diau bekatau ngan 
ughangtu, "Sughang nabi diregaui di manau-manau, amun ukan di dusunau 


ngan di ghumahau." 13:58 Ughangtu nidau percayau mangku Diau nidau 
banyak mbuat tandau nyelia. 


14:1 Masau itu rajau Herudis nguasaui daira itu. Mangku diau ndengagh 
ceritau Yesus. 14:2 Katau Herudis ngan anak-buahau, "La cetau Yuhanis 
Pembaptis la ngulang idup. Itula sebapau kuasauNyau luak itu ngerjauka 
gegalaunyautu." 14:3 Antak ka itu Herudis la ngajung nangkap Yuhanis, 
dighimpus ngan dimasuakka di jil. Herudis ngerjauka titu, karnau 
Herudias, bini Pilipus, kaka'au. 14:4 Karnau Yuhanis negughi Herudis, 
kataunyau, "Nidau bulia dighi nika ngan Herudias." 14:5 Herudis endak 
mbunua Yuhanis, anyautu diau takut ngan jemau, karnau ughangtu 
nganggap Yuhanis nabi. 14:6 Masau Herudis ulang taun, anak gadis 
Herudias nari di mukau mendahau. Tariannyau meriangka ati Herudis. 
14:7 Mangku Herudis bejanji ngan diau ngan sumpa setu diau enda'au ka 
dienjuakkanyau. 14:8 Mangku karnau diajung endu'au, gadistu bekatau, 
"Aku mintak palak Yuhanis Pembaptis dienjuakka ngan aku mbak kini di 
dalam talam." 14:9 Ndengagh pinta'an itu Herudis bingung. Anyautu 
karnau la besumpa di mukau mendahau diajungau, supayau pinta'an 
gadistu dibulihi. 14:10 Diau ngajung anak-buahau pegi ke jil endak 
mancung liagh Yuhanis. 14:11 Mangku palak Yuhanistu dibatak masuak, 
ditepiakka dalam talam, dienjuakka ngan gadis itu, mangku gadistu 
ngenjuakkanyau ngan endu'au. 14:12 Udim itu anak-bua Yuhanis 
ngambiak mayatau mangku dikuburkanyau. Udim itu ughangtu pegi 
ngiciakkanyau ngan Yesus. 14:13 Udim ndengagh ceritau itu, Yesus 
nayiak perawu ninggalka bada itu endak pegi sughang ke bada diau suni. 
Anyautu jemau banyak ndengagh itu, mangku ughangtu ninggalka dusunau 
pegi nuruti Yesus jalan daghat. 14:14 Satu Yesus tughun jak di perawu 
ngan nginak jemau banyak itu, Diau sial ngan ughangtu, mangku 
dighadukaNyau jemau diau buidapan. 14:15 Aghitu la petang, 
anak-buaHau njenguak Yesus, ngan bekatau, "Aghi la petang, bada ini 
suni. Ajungla jemau banyak ini pegi, mangku ughangtu pacak mbeli 
makanan di dusun." 14:16 "Nidau nanti ughangtu pegi." Katau Yesus, 
"Kamunila ngenju'i ughang ini makan." 14:17 Anak-buaHau bekatau, 


"Diau adau di kami cuman limau bua ruti ngan ikan duau ikuak." 14:18 
"Batak ke sini." Katau Yesus. 14:19 Mangku diajungAu jemau banyaktu 
duduak di ghumput. Udim itu Diau ngambiak limau bua ruti ngan duau 
ikuak ikan tadi, mangku ncungak ke langit sampai bedu'a beterimau-kasia, 
mangku dipiyak-piya'Au rutitu, dienjuakkaNyau ngan anak-buaHau, 
mangku diagiakanyau ngan jemau banyak itu. 14:20 Gegalau ughangtu 
makan enggut kenyang. Udim itu anak-buaHau nunggalka tigha ruti tadi, 
duau belas kinjagh penua. 14:21 Jemau diau makan kekirau limau ribu 
ughang, lum temasuak jemau tinau ngan budak keciak. 14:22 Mangku 
Yesus ngajung anak-buaHau nayiak perawu nduluiNyau ke beghang sanau, 
penarau Diau ngajung jemau banyak baliak. 14:23 La udim diajungAu 
jemau banyaktu baliak, Yesus nayiak bukit endak bedu'a sughang. Aghi Ia 
malam, Diau sughang di situ. 14:24 Perawu anak-buaHau la jawua jak di 
tepi, dibanting-bantingka umbak, karnau angin belawanan jak di adapan. 
14:25 Antak ka paghak siang Yesus datang njenguak anak-buaHau tadi 
bejalan di atas ayiak. 14:26 Satu anak-buaHautu nginak Diau bejalan di 
atas ayiak, ughangtu tegagau. "Itu antu!" Ughangtu tegauk-gauk karnau 
takut. 14:27 Anyautu Yesus ngiciak, katauNyau, "Tenangla ajau. Nidau 
nanti takut, ini Aku." 14:28 Mangku Pitrus nimbal, kataunyau, "Amun 
Dighitu nyela nian, Tuhan, ajungla aku njenguak Dighi bejalan di atas 
ayiakni!" 14:29 Katau Yesus, "Mela, ke sini!" Mangku Pitrus tughun jak 
di perawu ngan bejalan di atas ayiak njenguak Yesus. 14:30 Anyautu satu 
teghasau angin deghas, diau penakut, diau mulai tebenak mangku tegauk, 
"Tulung aku, Tuhan!" 14:31 Mangku Yesus cecepatan nyurungka 
tanganAu ngan ngecakkanyau, katauNyau, "Ui, kaba nidau percayau nian. 
Ngapau kaba asau-asau?" 14:32 La udim itu ughang duautu nayiak 
perawu, mangku angin mandak. 14:33 Mangku jemau diau adau di perawu 
nyemba Yesus, kataunyau, "Nyela nian, Dighila Anak Allah!" 14:34 La 
sampai di beghang danautu, ughangtu ndaghat di Genesarit. 14:35 Satu 
jemau di situ nginak, bansau diau datangtu Yesus, ughangtu nyiarka 
ceritau itu di gegalau dairatu. Mangku gegalau jemau buidapan dibatak 
guak Yesus. 14:36 Ughangtu mintak, supayau bulia nginggut bajuAu, 
empuak cuman ujungau ajau. Mangku gegalau jemau diau nginggutau 


ghadu. 


15:1 Adau rumbungan jemau Parisi ngan guru agamau. Ughangtu datang 
jak di Yerusalim njenguak Yesus ngan betanyau ngan Diau, 15:2 "Ngapau 
pulau anak-bua Kaba melanggar adat lembagau niniak puyang kitau? 
Ughangtu nidau bebasua tangan nurut peraturan antak ka makan." 15:3 
Timbal Yesus, "Ngapau pulau kapu dighi melanggar perinta Allah, cuman 
karnau endak ngikuti adat lembagau kapu dighi? 15:4 Allah bekatau, 
'Regauila enduak-bapak', lagi 'Jemau diau ndawaika pejadiau mesti 
diukum mati.' 15:5 Anyautu kapu dighi ngajaghka, 'Amun jemau bekatau 
ngan pejadiau, tanci diau semestiau dienjuakka ngan bak ngan mak la 
kuenjuakka ngan Allah, 15:6 mangku jemautu nidau diajung agi meregaui 
mak ngan bak.' Ngan carau luak itu kapu dighi nidau nyanauka katau Allah 
karnau adat lembagau niniak puyang kapu dighi. 15:7 Kapu dighi jemau 
cak alim! Ngeman diau dikiciakka nabi Yesaya ceritau kapu dighitu, 15:8 
'Luak ini katau Allah, bangsau ini meregaui Aku cuman di mulut, anyautu 
ati ughangtu nidau terupuak Aku. 15:9 Melata ajau ughangtu nyemba Aku. 
Ajaghan diau ughangtu ajaghka katau manusiau ajau.'" 15:10 Mangku 
Yesus mantau jemau banyak ngan bekatau, "Dengaghkala mangku ngerti! 
15:11 Diau masuak ke mulut nidau ngaramka jemau. Anyautu diau 
ngeluagh jak di mulut, itula diau mbuat jemau aram." 15:12 Mangku 
anak-bua Yesus datang ngan betanyau ngan Diau, "Apu Dighi keruan, 
bansau jemau Parisi purik karnau Dighi ngiciak luak itu?" 15:13 Yesus 
nimbal, "Bilang tanaman diau nidau ditanam Bapakku di sergau ka dicabut 
ngan akaghau. 15:14 Nengkela ughangtu. Ughangtu luak jemau butau diau 
mapa jemau butau. Amun jemau butau mapa jemau butau, cetau ughang 
duautu ka telabua masuak pelubang." 15:15 Mangku Pitrus bekatau, 
"Tulung retika umpamau itu ngan kami." 15:16 Yesus nimbal, "Kamu lum 
pulau terti? 15:17 Nidau keruan ngan kamu, bansau setu diau masuak ke 
dalam mulut tughun dalam busung, mangku ngeluagh agi? 15:18 Anyautu 
setu diau ngeluagh jak di mulut asalau jak di ati. Itula diau mbuat jemau 
aram. 15:19 Karnau jak di ati nimbul gegalau rupu'an ja'at, diau mbuat 
jemau mbunua, menaugawia ngan kerjau ja'at diau lain, maling, ngiciakka 


setu mbu'ung ngan nggelakka jemau. 15:20 Itula diau ngaramka jemau, 
ukan makan nidau bebasua tangan." 15:21 Udim itu Yesus ninggalka bada 
itu pegi ke daira Tirus ngan Sidun. 15:22 Mangku adau sughang tinau 
Kanaan datang njenguak Diau sampai bekatau, "Tuhan, anak Daud, 
sialkala aku. Anak gadisku diarung iblis. Diau nanggung nian." 15:23 
Yesus nidau nimbali tinau itu dikit kiala. Mangku anak-buaHau njenguak 
Diau ngan bekatau, "Ajungla tinau itu pegi. Diauni maju ngikut kitau ngan 
tegauk-gauk." 15:24 Mangku Yesus bekatau ngan tinau tadi, "Aku diajung 
njenguak jemau sesat jak di jemau Israil ajau." 15:25 Tinautu datang 
nunduak nyemba Diau sampai bekatau, "Tulung aku, Tuhan." 15:26 
Anyautu Yesus nimbal, "Nidau iluak ngambiak makanan budak keciak, 
disipatka ngan anjing." 15:27 "Nyela, Tuhan," katau tinautu, "Anyautu 
anjing pulau makan ghima diau tumban jak di mija tuanau." 15:28 Mangku 
katau Yesus, "Ui, dighi percayau man. Tejadila setu diau dighi kenda'i." 
Masau itu pulau ana'au ghadu. 15:29 La udim ninggalka daira itu, Yesus 
pegi bejalan di tepi danau Galilia. Diau nayiak bukit mangku duduak di 
situ. 15:30 Banyak nianan jemau datang bererumbungan njenguak Diau 
mbatak jemau lumpua, jemau cingkung ngan kincut, jemau butau, jemau 
bisu ngan banyak diau buidapan lam, ditepiakkanyau guak keting Yesus, 
mangku dighaduiNyau gegalau ughangtu. 15:31 Mangku jemau banyak 
diau adau di situ kemangan nginak jemau bisu pacak ngiciak, jemau 
cingkung ngan kincut ghadu, jemau lumpua pacak bejalan ngan jemau 
butau pacak nginak, mangku ughangtu ngagungka Allah jemau Israil. 
15:32 Mangku Yesus mantau anak-buaHau ngan bekatau, "Aku sial 
nginak jemau banyak ini. La tigau aghi ughangtu ngikut Aku, mbak kini 
nidau bediau makanan. Aku enggup ngajung ughangtu baliak ngan lapagh, 
kalu tebandam di jalan." 15:33 Anak-buaHau betanyau, "Luak manau 
kitau pacak dapat makan batan endak jemau banyak luak ini di bada diau 
sudut im?" 15:34 Yesus betanyau, "Beghapau ruti adau ngan kamu?" 
"Tujua bua ruti," timbal ughangtu, "Ngan bebeghapau ikan keciak." 15:35 
Mangku Yesus ngajung jemau banyak itu duduak di tana. 15:36 Udim itu 
Diau ngambiak tujua ruti ngan ikan tadi, beterimau-kasia ngan Allah, 
dipryak-piya'Au, dienjuakkaNyau ngan anak-buaHau, mangku 


anak-buaHautu ngagiakanyau ngan jemau banyak itu. 15:37 Gegalau 
ughangtu makan enggut kenyang. Mangku tigha ruti ditunggalka, tujua 
kinjagh banya'au. 15:38 Jemau lanang ajau diau makan masau itu empat 
ribu ughang, lum temasuak jemau tinau ngan budak keciak. 15:39 Udim 
itu Yesus ngajung jemau banyak itu baliak. Diau nayiak perawu pegi ke 
daira Magadan. 


16:1 Adau bebeghapau jemau Parisi ngan jemau Saduki datang njenguak 
Yesus endak ncubaui Diau. Ughangtu mintak, supayau Diau mbuat tandau 
nyelia batan endak mbuktika, bansau Diau datang jak di Allah. 16:2 Yesus 
nimbal, "Amun matau-aghi la umban ngan langit abang, kapu dighi 
bekatau, 'Aghi ka iluak.' 16:3 Mangku akap-akap, amun langit ghenung, 
kapu dighi bekatau, 'Aghi ini ka ujan.' Langit pacak kapu dighi bidaka, 
tandau saman nidau pacak kapu dighi keruani. 16:4 Alaka ja'at ngan 
jeditau jemau mbak kini. Kapu dighi mintak Aku mbuat tandau nyelia. 
Anyautu kamu nidau ka dienjuakka sutiak kia tandau nyelia, lain jak di 
tandau nabi Yunus." Udim ngiciak luak itu, Yesus pegi ninggalka 
ughangtu. 16:5 Masau anak-bua Yesus nyembeghang danau, ughangtu 
nidau teghingat mbatak ruti. 16:6 Yesus bekatau ngan ughangtu, 
'"Sepepadaula ngan bejagaula ngan ghagi jemau Parisi ngan jemau 
Saduki." 16:7 Ndengagh titu, ughangtu mulai ngiciak sughang ngan diau 
lain, "Diau ngiciak luak itu, karnau kitau nidau mbatak ruti." 16:8 Yesus 
keruan setu diau ughangtu kiciakka, Diau bekatau, "Ngapau kamu 
ngiciakka nidau bediau ruti? Kamu nidau percayau nian. 16:9 Masia lum 
terti kamu? Apu kamu nidau teghingat agi limau ruti batan endak limau 
ribu ughang, beghapau kinjagh tigha ruti diau kamu tunggalka? 16:10 
Luak manau pulau ngan tujua ruti batan endak empat ribu ughangtu, 
beghapau kinjagh tigha kamu tunggalka? 16:11 Ngapau kamu nidau terti, 
bansau Aku ukanau ngiciakka ruti ngan kamu? Diau Kukatauka, 
'Sepepadaula ngan ghagi jemau Parisi ngan jemau Saduki.'" 16:12 
Mangku anak-buaHau pulau ngerti, bansau Yesus ngajung ughangtu 
sepepadau ukanau ngan ghagi ruti, tapitu ngan ajaghan jemau Parisi ngan 
jemau Saduki. 16:13 Yesus la sampai di daira Kaisaria Pilipi. Di situ Diau 


betanyau ngan anak-buaHau, "Katau jemau, sapau Anak Manusiau?" 
16:14 Ughangtu nimbal, "Adau diau bekatau, "Yuhanis Pembaptis.' Adau 
diau ngiciakka, 'Elia.' Adau pulau diau bekatau, "Y eremia' ngan 'Sughang 
jak di nabi.'" 16:15 Mangku Yesus betanyau ngan ughangtu, "Pendapat 
kamutu, sapau Akuni?" 16:16 Simun Pitrus nimbal, "Dighila Almasih, 
Rajau Penyelamat, Anak Allah diau idup." 16:17 Katau Yesus ngan diau, 
"Riangla kaba Simun anak Yuna, karnau ukan manusiau diau ngiciakka titu 
ngan kaba, tapitu Bapakku diau di sergau. 16:18 Ingatkala, kabatu Pitrus, 
mangku di pucuak batu pelapiak mi Aku ka negakka umatKu. Diau nidau 
pacak dikalaka, empuak maut. 16:19 Kaba ka dienjuakka kunci sergau. 
Setu diau ka kaba tegahi di deniauni ka ditegahi pulau di sergau. Setu diau 
ka kaba benaghka di demaum ka dibenaghka pulau di sergau." 16:20 
Mangku Yesus nidau nian ngajung ughangtu ngiciakka ngan jemau, bansau 
Diaula Rajau Penyelamat. 16:21 Jak masau itu Yesus mulai ngiciakka 
ngan anak-buaHau, bansau Diau mesti pegi ke Yerusalim, mangku 
meghasauka banyak penanggungan jak di pengulu-pengulu, imam-imam 
bepangkat tinggi ngan guru-guru ukum Taurat. Diau mesti dibunua, 
mangku la duau malam Diau ka idup agi. 16:22 Mangku Pitrus ngajung 
Yesus ke peridingannyau, nengul Diau, kataunyau, "Tuhan, Allah 
njawuaka titu! Jangan titu sampai tejadi ngan Dighi." 16:23 Yesus nulia 
mangku bekatau ngan Pitrus, "Laratla iblis! Kaba ngalangi Aku. Rupu'an 
kabatu rupu'an manusiau, ukan rupu'an Allah." 16:24 Mangku Yesus 
ngiciak ngan anak-buaHau, katauNyau, "Bilang jemau diau endak ngikut 
Aku jangan ndalak jalan idup batan endak diau sughang. Diau mesti mikul 
salipau, mangku maju ngikut Aku. 16:25 Karnau jemau diau endak 
ngilakka nyawaunyau ka kelengitan nyawaunyau. Jemau diau kelengitan 
nyawaunyau karnau Aku ka selamat. 16:26 Tuapau untungau, amun jemau 
bulia gegalau deniau njadi retaunyau, anyautu diau ka benasau? Tuapau 
diau pacak ditukarka batan endak nyawaunyau? 16:27 Karnau Anak 
Manusiau ka datang agi nanti ngan kuasau Bapa'Au, dikantini malaikat- 
malaikatAu. Masau itu Diau ka mbalas bilang jemau nurut kerjaunyau. 
16:28 Keruanila, jak di kamumi di sini adau diau nidau ka mati, amun lum 
nginak Anak Manusiau datang luak rajau." 


17:1 Enam aghi udim itu, Yesus mbata'i Pitrus, Yakubus ngan adingau 
Yuhanis ndaki gunung diau tinggi. Di situ ughangtu ajau. 17:2 Di adapan 
ughang tigautu Yesus beghuba. DayiAu njadi terang luak matau-aghi ngan 
bajuAu njadi putia besinagh. 17:3 Mangku kina'an ughang duau, diautu 
Musa ngan Elia. Ughang duautu ngiciak ngan Yesus. 17:4 Pitrus ngiciak 
ngan Yesus, kataunyau, "Tuhan, lemak nian kitau di bada ini. Amun Dighi 
endak, aku negakka tigau bua punduk di sini, sebua batan endak Dighi, 
sebua batan endak Musa, sebua batan endak Elia." 17:5 Diau gi ngiciak 
luak itu, adau aban terang tughun ngan mbayangi ughangtu, mangku jak di 
dalam aban itu tedengagh suarau diau bekatau, "Inila AnakKu diau 
Kusayangi. Diau melemakka atiKu. Dengaghkala Diautu." 17:6 Ndengagh 
suarau itu, anak-bua Yesus nunduak sampai ke tana karnau penakut nian. 
17:7 Anyautu Yesus njenguak ughangtu, dikecakkaNyau sampai bekatau, 
"Betegakla, nidau nanti penakut!" 17:8 Satu ncega, ughangtu nidau kina'an 
sughang kiala lain jak di Yesus. 17:9 Masau ughangtu tughun jak di 
gunung itu, Yesus ngiciak ngan ughangtu, "Jangan kamu kiciakka ngan 
sughang kia setu diau kamu kinak tadi, amun Anak Manusiau lum ngulang 
idup agi." 17:10 Mangku anak-buaHau betanyau ngan Diau, "Amun luak 
itu, ngapau guru-guru ukum Taurat ngajaghka, bansau Elia mesti dulu 
datang?" 17:11 Yesus nimbal, "Nyela, Elia datang, mangku diau nyiapka 
gegalaunyau. 17:12 Keruanila, Elia la datang. Anyautu jemau nidau keruan 
diau. Ughangtu mbuati diau sekenda'au ajau. Luak itu pulau Anak 
Manusiau ka dibuati ughangtu." 17:13 Mangku anak-bua Yesus ngerti, 
bansau Diau ngiciakka Yuhanis Pembaptis. 17:14 Yesus ngan 
anak-buaHau la ngulang guak jemau banyak, adau sughang datang 
nunduak nyemba Yesus, 17:15 kataunyau, "Pak, sialkala anakku. Diau 
buidapan gilau bangkai, la pansan nian. Diau rajin rubua temasuak di api 
ngan di ayiak. 17:16 Aku la mbata'i diau njenguak anak-bua Dighi, 
anyautu ughangtu nidau pacak meghadukanyau." 17:17 Katau Yesus, "Ui, 
kamuni jemau nidau percayau lagi sesat. Lamau beghapau agi Aku mesti 
guak kamu? Lamau beghapau agi Aku mesti ngaligh ngan kamu? Batakla 
anak itu ke sini!" 17:18 Yesus mbentak diau, mangku rua ja'attu keluagh 
jak di diau. Masau itu pulau anak itu ghadu. 17:19 Udim itu anak-buaHau 


datang njenguak Yesus sughang ngan betanyau ngan Diau, "Tuapau 
sebapau kami nidau pacak melaratka iblis tadi?" 17:20 Diau nimbali 
ughangtu, "Karnau kamu nidau percayau nian. Ingatkala, amun kamu adau 
iman sebesak ijat sawi ajau, kamu pacak ngajung gunung ini, 'Ngaliala jak 
di sini ke situ." Cetau gunung ini ka ngalia. Nidau bediau setu diau nidau 
pacak kamu buat. 17:21 Anyautu iblis diau luak itu cuman pacak dilaratka 
karnau du'a ngan puasau." 17:22 Masau Yesus ngan anak-buaHau 
betunggal di Galilia, Diau ngiciak ngan ughangtu, katauNyau, "Anak 
Manusiau laka diseraka dalam tangan manusiau. 17:23 Diau ka dibunua, 
mangku udim duau malam Diau ka idup agi." Mangku anak-buaHau 
bingung nian. 17:24 Yesus ngan anak-buaHau la sampai di Kapernaum, 
mangku tukang tagia cuki Ghuma Allah datang njenguak Pitrus ngan 
betanyau, "Apu guru kaba ukan mbayighi cuki Ghuma Allah?" 17:25 Diau 
nimbal, "Nyela!" Pitrus la baliak ke ghuma, Yesus betanyau, "Luak manau 
pendapat kaba? Sapau diau mbayighi cuki ngan rajau di deniau ini, apu 
anak-buahau, apu jemau lain?" 17:26 Timbal Pitrus, "Jemau lain." Mangku 
katau Yesus, "Amun luak itu, anak-buahau nidau mbayigh. 17:27 Tapitu 
jangan kitau nyinggung jemau. Pegila mancing ke danau. Mangku ikan 
diau bulia dulu sekali, ambiakla, bukakla mulutau. Di mulutautu kaba ka 
bulia tanci batan endak mbayighi cuki kitau duau. Ambiakla tancitu ngan 
bayighla cuki kitau duau batan endak Ghuma Allah." 


18:1 Masau itu anak-bua Yesus njenguak Diau ngan betanyau, "Sapau 
diau penting sekali di guak umat Allah?" 18:2 Yesus mantau sughang 
budak keciak, diajungAu betegak di adapan ughangtu, 18:3 mangku 
bekatau, "Percayaula kamu nidau pacak njadi umat Allah, amun nidau 
beghuba njadi luak budak keciak. 18:4 Jemau diau ngensianka diriau, njadi 
luak budak keciak ini, diaula penting sekali di guak umat Allah. 18:5 
Jemau diau nerimau sughang budak keciak luak diauni karnau Aku diautu 
nerimau Aku." 18:6 "Jemau diau nyesatka sala sughang jak di budak 
keciak diau percayau ini, iluakla digerintungka batu besak di liaghau, 
mangku dicapakka ke laut. 18:7 Celakaula deniau ini ngan gegalaunyau 
diau nyesatka jemau. Nyela, pencubauan cengki ka adau, anyautu 


celakaula jemau diau nyebapkanyau. 18:8 Mangku amun tangan ngan 
keting kaba mbuat kaba bedusau, tetakla ngan capakkala. Iluakla kaba 
idup ngan tangan ngan keting sebela sangkan dicapakka dalam api nerakau 
ngan duau tangan ngan duau keting. 18:9 Amun matau kaba mbuat kaba 
bedusau, cungkilla ngan capakkala matau itu. Iluakla kaba idup ngan Allah 
ngan sebela matau sangkan dicapakka dalam api nerakau ngan duau 
matau. 18:10 Ingatkala, mangku kamu jangan nggelakka sala sughang jak 
di budak keciak ini, karnau malaikatau maju adau di adapan BapakKu di 
sergau. 18:11 Karnau Anak Manusiau datang endak nyelamatka jemau 
diau sesat." 18:12 "Tuapau pendapat kamu? Misalau adau sughang diau 
adau seratus ikuak bebiri, mangku lengit sikuak, tuapau diau ka dibuat 
jemau itu? Cengki diau ka ninggalka bebiriau diau sembilan pulua sembilan 
itu di bukit, mangku pegi ndala'i diau lengit itu. 18:13 Mangku amun 
bebiritu la dapat agi, percayaula, riangla diau karnau bebiri diau lengit tadi 
sangkan bebiri diau sembilan pulua sembilan diau nidau lengit. 18:14 Luak 
itu pulau Bapak kamu di sergau enggup sala sughang jak di budak keciak 
ini benasau." 18:15 "Misalau kantin kaba besala ngan kaba, tegughila diau 
nidau bediau jemau ndengagh. Amun diau nurut kici'an kaba, mangku kaba 
la buasil mbatak diau ngulang njenguak Allah. 18:16 Amun diau enggup, 
batakla sughang apu duau ughang agi, karnau dalam Injil ditulis, 'Senidau- 
nidaunyau adau duau tigau ughang batan endak mbuktika jemau besala.' 
18:17 Amun diau enggup nerimau kici'an jemau tadi, kiciakkala ngan 
kumpulan jemau Keristen. Amun diau pulau nidau nerimau kici'an 
ughangtu, anggapla diau luak jemau diau nidau keruan Allah ngan tukang 
tagia cuki. 18:18 Keruanila, setu diau kamu larang di deniau ini ka 
dilarang pulau di sergau. Mangku setu diau kamu benaghka di deniau ka 
dibenaghka pulau di sergau. 18:19 Keruanila pulau, amun duau ughang jak 
di kamu di deniaum la sepakat endak mintak tuapau kila, pinta'an itu ka 
dibulihi BapakKu diau di sergau. 18:20 Karnau di manau duau tigau 
ughang betunggal bedu'a dalam namauKu, Aku adau di guak ughangtu." 
18:21 Mangku Pitrus njenguak Yesus ngan betanyau, "Tuhan, amun 
kantinku besala ngan aku, enggut beghapau kali aku mesti ngabiska 
salahau? Apu tujua kali?" 18:22 Yesus nimbal, "Nidau, ukan tujua kali, 


tapitu tujua pulua kali tujua kali. 18:23 Karnau amun Allah merinta, 
umpamau sughang rajau diau endak mbirisi utang anak-buahau. 18:24 
Satu diperisau, diadapka ngan diau sughang anak-buahau diau beghutang 
ratusan juta. 18:25 Karnau jemautu nidau pacak mbayighi utangau, 
mangku rajau merintaka, supayau diau dijual serempak ngan anak-biniau 
ngan gegalau retau-bendaunyau batan pembayigh utangautu. 18:26 
Anak-buahau itu nunduak sampai di tana nyemba rajau. "Tunggu kudai, 
Rajau!' kataunyau, 'Utangku ka kubayighi galau.' 18:27 Mangku rajautu 
sial ngan anak-buahau tadi, mangku diau dibuliaka baliak, utangau 
diabiskanyau galau. 18:28 Anyautu anak-buahau itu pegi jak di rajau tadi, 
mangku betemu ngan sughang kantinau, diau beghutang ngan diau cuman 
puluan ribu, dikecakkanyau, dipicitau kantinautu, kataunyau, 'Bayighila 
galau utang kaba ngan aku!' 18:29 Mangku kantinautu nunduak ngiciak 
ngan diau, "Tunggu kudai!' kataunyau, "Utangku ka kubayighi galau." 18:30 
Anyautu diau nidau nerimaunyau, mangku diserakanyau kantinau tadi di jil 
enggut utangau dibayighi galau. 18:31 Ngina'autu kantin-kantin diau lainau 
bingung nian, mangku dikiciakkanyau ngan rajau setu diau dibuatautu. 
18:32 Rajau itu ngajung mantau anak-buahau tadi, mangku ngiciakka ngan 
diau, 'Ui, kabani ja'at nianan. Gegalau utang kaba la kuabiska galau, nidau 
mintak dibayighi, karnau kaba mintak ngan aku. 18:33 Sepantasau kaba 
nyialka kantin kaba, luak aku la nyialka kaba.' 18:34 Mangku rajautu mara 
nian ngan anak-buahautu, dimasuakkanyau ke jil enggut gegalau utangau 
dibayighinyau galau." 18:35 Mangku Yesus ngudimi ceritaunyau ngan 
katau ini, "Luak itu pulau BapakKu di sergau ka mbuati kamu, amun kamu 
nidau ngabiska sala kantin kamu nian." 


19:1 La udim ngiciakka gegalaunyautu, Yesus ninggalka Galilia pegi ke 
Yudia di beghang ayiak Yurdan. 19:2 Jemau banyak ngikut Diau, mangku 
Diau meghadui ughangtu di situ. 19:3 Mangku jemau Parisi datang endak 
nguji Diau ngan betanyau, "Apu bulia jemau nyagha'i biniau ngan kenda'au 
ajau?" 19:4 Yesus nimbal, "Apu kapu dighi lum mbacau dalam Injil, 
bansau empai penembai Allah mbuat manusiau, dibuatAu lanang ngan 
tinau. 19:5 Mangku katau Allah, 'Ttula sebapau jemau lanang ka ninggalka 


enduak-bapa'au endak seghundak ngan biniau, mangku ughang duautu 
njadi sutiak.' 19:6 Mangku ughangtu ukan agi duau tapitu sutiak. Karnau 
itu setu diau disatuka Allah nidau bulia disagha'i manusiau." 19:7 Mangku 
jemau Parisi betanyau agi, "Amun luak itu, ngapau Musa ngajung jemau 
ngenjuakka surat saghak ngan biniau, amun biniau disagha'i?" 19:8 Katau 
Yesus, "Musa mbuliaka kamu nyagha'i bini, karnau kamu segau diajagh. 
Anyautu jak di penembai nidau luak itu. 19:9 Dengaghkala ini, jemau diau 
nyagha'i biniau, empuak biniautu nidau bebuat ja'at, mangku nika ngan 
tinau lain, jemautu menaugawia." 19:10 Mangku anak-buaHau bekatau, 
"Amun luak itu ceritau jemau belaki bebini, iluakla nidau nanti nika." 
19:11 Yesus nimbal, "Nidau gegalau jemau pacak nerimau kici'an ini, 
cuman jemau diau dienjuakka Allah pengertian. 19:12 Adau jemau nidau 
pacak nika, karnau lahir luak itu. Adau pulau diau nidau pacak nika, 
karnau dibuat jemau lain luak itu. Adau pulau diau milia nidau endak nika, 
mangku pacak bekerjau batan endak Allah. Jemau diau pacak nerimau 
ajaghan ini, nengkela diau nerimaunyau." 19:13 Mangku adau jemau diau 
mbatak anak-ana'au diau gi keciak njenguak Yesus, supayau Diau natap 
budak-budak keciaktu ngan ndu'aka ughangtu. Anyautu anak-buaHau 
marai ughangtu. 19:14 Anyautu Yesus bekatau, "Nengkela budak-budak 
keciak datang njenguak Aku. Jangan dialangi, karnau jemau luak inila 
Allah pacak njadi rajau dalam idupau." 19:15 Mangku Diau nepiakka 
tanganAu di palak budak keciaktu, didu'akaNyau. Mangku Diau pegi jak 
di situ. 19:16 Adau sughang jemau datang njenguak Yesus ngan betanyau, 
"Pak guru, kerjau diau iluak luak manau diau mesti kukerjauka, mangku 
aku bulia idup selelamaunyau?" 19:17 Timbal Yesus, "Ngapau kaba 
betanyau ngan aku kerjau diau iluak? Cuman sutiak diau iluak. Amun kaba 
endak idup, kaba mesti nuruti perinta Allah." 19:18 Jemau itu betanyau, 
"Perinta diau manau?" Yesus nimbal, "Jangan mbunua, jangan 
menaugawia, jangan maling, jangan mbu'ung, 19:19 regauila enduak-bapak 
kaba, mangku sayangila kantin kaba luak kaba nyayangi diri kaba." 19:20 
"Gegalaunyautu la kuturuti." Katau jemau itu, "Tuapau agi?" 19:21 Yesus 
bekatau, "Amun kaba endak nyjadi iluak nian, pegila, jualkala gegalau retau 
kaba, enjuakkala tanciautu ngan jemau serik, mangku kaba ka bulia retau 


di sergau. La udim itu datangla ke sini ngikut Aku." 19:22 Ndengagh 
kici'anNyautu jemau mudau itu pegi ngan bingung, karnau diau kayau nian. 
19:23 Mangku Yesus ngiciak ngan anak-buaHau, "KatauKuni benagh, 
segau nian jemau kayau nerimau Allah njadi rajau dalam idupau. 19:24 Ini 
pulau diau endak Kukiciakka ngan kamu, murala sikuak untau lalu wuan 
tebuak jaghum sangkan jemau kayau masuak sergau." 19:25 Satu 
anak-buaHau ndengagh kici'an Yesus itu, ughangtu kemangan nian ngan 
bekatau, "Amun luak itu, sapau diau pacak selamat?" 19:26 Yesus nimbal, 
"Amun manusiau, nidau ka adau. Anyautu amun Allah, gegalaunyau ka 
adau." 19:27 Mangku Pitrus bekatau ngan Yesus, "Kina'ila, kamini la 
ninggalka gegalau retau kami endak ngikut Dighi. Tuapau diau ka 
dienjuakka ngan kami?" 19:28 Katau Yesus ngan ughangtu, "Percayaula, 
di deniau diau empai, amun Anak Manusiau ka duduak di kerusi rajau, 
kamu diau ngikut Aku ka duduak pulau di duau belas kerusi mangku 
ngukum duau belas jungku jemau Israil. 19:29 Jemau diau ninggalka 
ghumahau, ading-beghadingau, pejadiau, anak-ana'au ngan umaunyau 
karnau Aku, jemautu ka nerimau agi lipat gandau, mangku diau ka nerimau 
idup selelamaunyau. 19:30 Anyautu banyak jemau diau dulu ka njadi 
mendian, jemau diau mendian ka njadi dulu." 


20:1 Yesus bekatau, "Amun Allah merinta luak rajau, keadaannyau luak 
ini: Adau sughang diau ngempu kebun anggur. Akap-akap diau ndalak 
jemau upahan batan kebunau. 20:2 La tetuju upa ughangtu saghi sutiak 
tanci pirak, diau ngajung ughangtu bekerjau di kebunau. 20:3 Kekirau 
kindang aghi diau pegi agi, dikina'i adau jemau dang nganggur di pekan. 
20:4 Kataunyau ngan ughangtu, 'Pegila kamu, bekerjaula di kebun 
anggurku. Aku ka ngupa kamu ngan upa diau pantas.' Ughangtu pegi 
pulau. 20:5 Kekirau tengaghi ngan pulau lingsir tengaghi diau pegi ngan 
ngerjauka diau semegi luak tadi. 20:6 Aghi la petang diau pegi agi, 
mangku nginak gi adau jemau nganggur, mangku diau betanyau ngan 
ughangtu, '"Ngapau kamu maju betegak di sini sesaghian, nidau ngerjauka 
tuapau-apau?' 20:7 Ughangtu nimbal, 'Karnau nidau bediau jemau diau 
endak ngupa kami.' 'Amun luak itu," katau jemau tadi, 'Pegila ke kebun 


anggurku.' 20:8 Matau-aghi la padam, jemau diau ngempu kebuntu 
bekatau ngan mandurau, 'Pantaula jemau diau bekerjautu mangku 
mbayighi upa ughangtu, mulai ngan jemau diau bekerjau mendian mangku 
enggut jemau diau dulu bekerjau.' 20:9 Mangku datang jemau diau 
bekerjau la petang. Ughangtu nerimau padau sughang sutiak tanci pirak. 
20:10 Udim itu datang pulau jemau diau bekerjau jak di akap. Ughangtu 
sangkau ka bulia lebia. Anyautu ughangtu nerimau pulau padau sughang 
sutiak tanci pirak. 20:11 Satu nerimau tancitu, ughangtu bemumut mumuti 
jemau ngempu kebuntu, 20:12 kataunyau, 'Ughangtu datang mendian, 
cuman bekerjau sejam ajau. Kami bekerjau sesaghian kepanasan, mangku 
dighi mbayighi ughangtu semegi ngan kami.' 20:13 Jemau diau ngempu 
kebuntu nimbali sughang jak di ughangtu, "Kantin, aku nidau besala ngan 
kaba. Ukan kaba la tetuju nerimau upa sutiak tanci pirak bekerjau saghi? 
20:14 Ambiakla upa kaba, pegila. Aku endak ngenjuakka ngan jemau diau 
bekerjau mendian itu upa diau semegi ngan diau kuenjuakka ngan kaba. 
20:15 Apu aku nidau bulia bebuat sekendakku ngan hakku? Apu kaba 
sengit, karnau aku iluak?'" 20:16 Mangku Yesus bekatau agi, "Luak itula 
pulau jemau diau mendian ka njadi dulu, jemau diau dulu ka njadi 
mendian." 20:17 Yesus dang pegi ke Yerusalim. Di tenga jalan Diau 
mantau duau belas anak-buaHau mangku ngiciak ngan ughangtu ajau, 
20:18 "Dengaghkala, mbak kini kitau ngancamka Yerusalim, mangku 
Anak Manusiau ka diseraka ngan imam-imam bepangkat tinggi ngan 
guru-guru ukum Taurat. Ughangtu ka ngukum Diau ngan ukuman mati. 
20:19 Diau ka diseraka ngan jemau diau nidau keruan Allah. Diau ka 
digelakka, dibaduki ngan dibunua. Mangku la duau malam Diau ka idup 
agi." 20:20 Mangku mak Yakubus datang ngan duau ana'au njenguak 
Yesus, diau nunduak di adapanNyau, karnau adau setu diau endak 
dipintak. 20:21 Katau Yesus, "Dighi endak tuapau?" Diau nimbal, "Aku 
endak duau ughang anakku ini duduak di kidau ngan di kanan, amun Kaba 
njadi rajau nanti." 20:22 Katau Yesus, "Kamu nidau keruan setu diau 
kamu pintak. Apu kamu pacak nanggungka sengsarau luak Aku 
tanggungka?" Katau ughang duautu, "Kami pacak." 20:23 Katau Yesus 
agi, "Nyela, kamu ka nanggungka pulau sengsarau luak Aku. Anyautu 


sapau diau ka duduak di sebela kidau ngan kananKu, itu ukan hakKu. 
Bada itu batan endak jemau diau ditetapka BapakKu." 20:24 Ndengagh 
titu, sepulua anak-buaHau diau lain mara ngan jemau duau beghading tadi. 
20:25 Karnau itu Yesus mantau gegalau ughangtu mangku katauNyau, 
"Kamu keruan, bansau penguasau bangsau diau nidau keruan Allah nyaraui 
jemaunyau. Pengulu-pengulu masau ughangtu. 20:26 Anyautu kamuni 
jangan luak itu. Jemau diau endak njadi pengulu, jemautu mesti njadi luak 
anak-bua. 20:27 Jemau diau endak njadi penting sekali mesti njadi luak 
budak kamu. 20:28 Semegi luak Anak Manusiau pulau datang ukan endak 
ditulung, tapitu endak nulung mangku ngenjuakka nyawauNyau njadi 
tebusan batan endak banyak jemau." 20:29 Yesus ngan anak-buaHau dang 
ngeluagh jak di Yiriku, jemau banyak ngikut Diau. 20:30 Adau duau 
jemau butau duduak di tepi jalan. Satu ndengagh Yesus lalu, ughang 
duautu tegauk, kataunyau, "Ui, Tuhan, Anak Daud! Sialkala kamini!" 
20:31 Mangku jemau banyak marai jemau butautu, diajungau diam. 
Anyautu ughang duautu tamba bias ajau tegauk, kataunyau, "Ui, Tuhan, 
Anak Daud! Sialkala kamini!" 20:32 Mangku Yesus mendam, 
dipantauNyau jemau butautu, mangku bekiciak, "Tuapau kendak kamu 
mantauku?" 20:33 Katau ughang duautu, "Tuhan, kamini mintak matau 
kami ghadu, mangku pacak ngimak." 20:34 Mangku Yesus sial ngan jemau 
butautu, ditatapAu mataunyau. Masau itula pulau ughang duautu pacak 
nginak, mangku ngikut Yesus. 


21:1 Yesus ngan anak-buaHau la pasigh ngan Yerusalim mangku sampai 
di Betpagi di Bukit Saitun. Mangku Yesus ngajung duau ughang 
anak-buaHau 21:2 ngan bekatau, "Pegila ke dusun diau di adapan kamutu. 
Di situ kamu ka nginak sikuak keledai tetambang ngan ana'au adau di 
pasighau. Legha'ila keledaitu, mangku batak ke sini. 21:3 Amun adau 
jemau betanyau ngan kamu, kiciakkala ngan jemaunyau, "Tuhan endak 
makaiau.' Mangku diau ka cepat ngenangka kamu mbata'au." 21:4 Luak 
itu ditepati setu diau dikiciakka nabi, 21:5 "Kiciakkala ngan Siun, 'Rajau 
kamu datang njenguak kamu. Diautu iluak atiAu ngan nayiak keledai, anak 
keledai diau mudau.'" 21:6 Duau ughang anak-buaHau tadi pegi, mangku 


ngerjauka setu diau la dikiciakka Yesus ngan ughangtu. 21:7 Ughang 
duautu mbatak keledaitu ngan ana'au. Ughangtu ngalasi belakang keledaitu 
ngan bajuau, mangku Yesus nayiak. 21:8 Banyak jemau diau di situ 
mbentangka bajuau di jalan. Adau pulau diau neta'i daun-daunan, mangku 
ditepiakka di jalan. 21:9 Jemau banyak diau bejalan di adapan ngan di 
belakang Yesus tegauk-gauk, "Idup, Anak Daud! Tepujila diau datang atas 
namau Tuhan. Tepyjila Allah diau Mahatinggi!" 21:10 Mangku masau 
Yesus dang masuak Yerusalim, gegalau kuta itu ganau. Jemau betanyau, 
"Sapau im?" 21:11 "Diauni nabi Yesus jak di Nasarit di Galilia." Timbal 
jemau banyak diau ngikut Yesus. 21:12 Mangku Yesus masuak ke Ghuma 
Allah ngan mulai ngisitka gegalau jemau diau bedagang di tengalaman 
Ghuma Allah. Mija-mija tukang nukar tanci ngan bangku tukang njual 
burung darau dikangkangkaNyau, 21:13 mangku dikiciakkaNyau ngan 
ughangtu, "Di Injil Allah bekatau, 'GhumaKu ghuma du'a.' Anyautu kamu 
njadikanyau saghang bandit." 21:14 Jemau butau ngan jemau lumpua 
datang njenguak Yesus di Ghuma Allah, mangku dighadukaNyau. 21:15 
Anyautu imam-imam bepangkat tinggi ngan guru-guru ukum Taurat mara 
nian nginak gegalau tandau nyelia diau dibuatAutu, karnau budak-budak 
keciak besurak di Ghuma Allah, "Idup, Anak Daud!" 21:16 Ughangtu 
bekatau ngan Yesus, "Kaba ndengagh setu diau dikiciakka ughangtu?" 
Katau Yesus, "Au, Aku ndengagh. Apu lum kapu dighi mbacau ayat ini, 
'Budak-budak keciak la diajagh batan endak ngiciakka pujian diau 
ngemanau.'" 21:17 La udim itu Yesus ninggalka ughangtu, mangku 
ngeluagh jak di kuta itu pegi ke Betania. Diau temalam di situ. 21:18 Pagi 
di aghiau akap-akap Yesus ngulang ke kuta. Masau itu Diau lapagh. 21:19 
Diau nginak sebatang aghau di tepi jalan, dijengu'Au batang aghau itu. 
Diau nidau tekinak sebua kia buahau, cuman daunau ajau. Mangku Diau 
bekatau ngan batang aghautu, "Kaba nidau ka bebua agi selelamaunyau." 
Mangku batang aghautu layu. 21:20 Anak-bua Yesus nginak setu diau 
tejaditu, ughangtu kemangan nian. "Luak manau batang aghau itu pacak 
mati bekejut gegalaunyau?" katau ughangtu. 21:21 "Ngenian," katau 
Yesus, "Amun kamu percayau ngan nidau asau-asau, kamu pacak 
ngerjauka setu diau la kukerjauka ngan batang aghau ini. Ukan itu ajau, 


kamu pulau pacak bekatau ngan bukit ini, "Tuangkatla ngan tecapakla ke 
dalam laut!' Mangku titu ka tejadi. 21:22 Tuapau ajau diau kamu pintak 
dalam du'a kamu ka nerimaunyau, amun kamu percayau nian." 21:23 La 
udim itu Yesus ngulang agi ke Ghuma Allah mangku masuak ngan 
ngajagh di situ. Diau dang ngajagh, imam-imam bepangkat tinggi ngan 
tuau-tuau jemau Yahudi datang njenguak Diau ngan betanyau, "Pakai 
kuasau apau Kaba ngerjauka gegalaunyautu? Mangku sapau 
ngenjuakkanyau ngan Kaba?" 21:24 Yesus nimbal, "Aku pulau endak 
betanyau ngan kapu dighi. Amun kapu dighi nimbal, Aku pulau ka 
ngiciakka ngan kapu dighi, ngan kuasau sapau Aku ngerjauka gegalaunyau 
ini. 21:25 Baptisan Yuhanis itu asalau jak di manau? Apu jak di Allah, apu 
jak di manusiau?" Ughangtu bujjau, "Amun kitau kiciakka, 'Asalau jak di 
Allah', Diau ka bekatau, 'Ngapau kapu dighi nidau percayau ngan diau?' 
21:26 Anyautu amun kitau kiciakka, 'Asalau jak di manusiau,' kitau takut 
ngan jemau banyak, karnau gegalau ughangtu nganggap Yuhanistu 
sughang nabi." 21:27 Mangku ughangtu nimbal, "Kami nidau keruan." 
Mangku Yesus bekatau ngan ughangtu, "Amun luak itu, Aku enggup pulau 
ngiciakka ngan kapu dighi ngan kuasau sapau Aku ngerjauka gegalaunyau 
ini." 21:28 "Mangku luak manau pendapat kapu dighi?" katau Yesus. 
"Adau sughang bak, anak lanangau adau duau ughang. Jemau itu njenguak 
ana'au diau tuau ngan bekatau, "Nak, pegila bekerjau di kebun anggur 
saghini.' 21:29 'Jadi, bak." katau anak itu. Anyautu diau nidau pegi. 21:30 
Mangku jemau tadi njenguak ana'au diau bunsu ngan ngiciak luak itu 
pulau. Katau ana'autu, 'Aku enggup.' Anyautu rupu'annyau beghuba, 
mangku diau pegi ke kebun. 21:31 Sapau jak di duau ughangtu ngerjauka 
kendak bapa'au?" Imam itu ngan tuau-tuau jemau Yahudi nimbal, "Diau 
bunsu." Mangku Yesus bekatau ngan ughangtu, "Percayaula, dulula tukang 
tagia cuki ngan tinau pelacur ka njadi umat Allah sangkan kapu dighi. 
21:32 Karnau Yuhanis Pembaptis datang nunjuakka ngan kapu dighi carau 
idup diau dikenda'i Tuhan. Anyautu kapu dighi enggup percayau ngan 
ajaghannyau. Tapitu tukang tagia cuki ngan tinau pelacur percayau ngan 
diau. Empuak kapu dighi la nginak gegalaunyau itu, kapu dighi nidau kila 
ngubai rupu'an ngan nidau percayau ngan diau." 21:33 "Dengaghkala 


ceritau ini agi," katau Yesus. "Adau sughang diau mbukak kebun anggur, 
mangku dikandangau, digalikanyau lubang batan bada neghit anggur, 
ditegakka bada njagaunyau di kebun tadi. Udim itu diparauka kebuntu 
ngan bebeghapau jemau parauan. Mangku diau pegi ke nenggeri lain. 
21:34 Laka pangkaunyau mutigh anggur, jemau ngempu kebun tadi 
ngajung anak-buahau pegi njenguak jemau parauan tadi endak mintak 
bagian asil kebunau. 21:35 Anyautu jemau parauantu nangkap anak-bua 
tadi. Diau sughang dibaduki, diau lain dibunua, diau lain agi disipati ngan 
batu. 21:36 Mangku jemau ngempu kebuntu ngajung anak-buahau diau 
lain lebia banyak agi. Anyautu ughangtu dibuati ngan carau diau semegi 
ngan kantinau tadi. 21:37 Mangku jemau ngempu kebuntu ngajung ana'au 
njenguak jemau parauan tadi, rupu'annyau, 'Cengki anakku ka diregaui 
ughangtu.' 21:38 Anyautu satu jemau parauan nginak anak jemau ngempu 
kebuntu, ughangtu ngiciak sughang ngan diau lain, 'Diautu behak ngempu 
kebun ini nanti. Mela kitau bunua diau, mangku kebumi njadi hak kitau.' 
21:39 Mangku ana'autu ditangkap, dicapakka keluagh kebun, udim itu 
dibunuau." 21:40 Mangku Yesus betanyau, "Amun jemau ngempu kebuntu 
la baliak, tuapau ka dibuatau ngan jemau parauan itu?" 21:41 Ughangtu 
nimbal, "Cengki diau ka mbunua jemau ja'at tadi, mangku marauka 
kebunau ngan jemau lain diau endak ngenjuakka bagian asilau, amun la 
pangkaunyau." 21:42 Mangku Yesus bekatau ngan ughangtu, "Apu kapu 
dighi lum kekela mbacau ayat ini, "Batu diau dicapakka tukang negak 
ghuma, la njadi pelapiak tiang. Inila kerjau Tuhan, setu diau nyelia batan 
endak kitau.'" 21:43 Katau Yesus agi, "Gegalau hak njadi umat Allah ka 
diambiak jak di kapu dighi. Hak itu ka dienjuakka ngan bangsau lain diau 
ka ngerjauka perinta Allah. 21:44 |Jemau diau tumban di batu itu ka pata, 
mangku jemau diau ditinggang batu itu ka lulua."| 21:45 Imam-imam 
bepangkat tinggi ngan jemau Parisi ndengagh cuntau ceritau Yesus tadi, 
mangku ughangtu keruan, Diau ngiciakka ughangtu. 21:46 Itula sebapau 
ughangtu beusaha endak nangkap Diau. Anyautu ughangtu takut ngan 
jemau banyak, karnau jemau banyaktu nganggap Yesus sughang nabi. 


22:1 Yesus ngiciak agi ngan ughangtu pakai cuntau, katauNyau, 22:2 


"Amun Allah merinta luak rajau, keadaannyau luak ceritau ini: Sughang 
rajau ngadauka jamuan nika anak lanangau. 22:3 Rajau itu ngajung 
anak-buahau pegi nepatka jemau diau la dijeghuminyau ke jamuan itu. 
Anyautu jemau diau dijeghumitu enggup datang. 22:4 Rajautu ngajung agi 
anak-buahau diau lain, kataunyau ngan ughangtu, 'Kiciakkala ngan jemau 
diau dijeghumitu, Idangan jamu la siap. Sapi ngan anak sapi diau bunguak 
la disembelia. Gegalaunyau tigha kari. Datangla ke jamuan ini.' 22:5 
Anyautu jemau diau dijeghumitu nidau nyanaukanyau. Gegalau ughangtu 
pegi ke bada kerjau sesughangan. Adau diau pegi ke umau. Adau diau 
pegi ke bada bedagang. 22:6 Adau pulau diau nangkap anak-bua rajautu, 
mangku dibaduki ngan dibunua. 22:7 Rajau itu mara kematila, mangku 
diau ngajung tenterahau mbunua pembunuatu ngan nyilap kuta ughangtu. 
22:8 Udim itu diau mantau anak-buahau ngan bekatau, Jamuan tigha kari, 
anyautu jemau diau dijeghumi tadi nidau pantas. 22:9 Mbak kini pegila ke 
jalan besak, ajakla jemau banyak diau adau di situ ke jamuan nika.' 22:10 
Mangku anak-buahautu pegi. Ughangtu pegi ke jalan besak mangku 
nunggalka gegalau jemau diau betemu ngan ughangtu, empuak iluak 
empuak ja'at. Mangku bada njamutu penua ngan menda. 22:11 Udim itu 
rajautu masuak endak nyambut mendahautu, mangku diau nginak adau 
sughang diau nidau makai baju alap. 22:12 Diau betanyau ngan jemau itu, 
'Luak manau kaba pacak masuak ke sini, nidau makai baju alap?' Jemautu 
nidau pacak ngiciakka tuapau-apau. 22:13 Mangku rajautu bekatau ngan 
anak-buahau, 'Kebatla keting ngan tangan jemau ini, capakkala diau 
keluagh ke bada diau keleman. Di situ ka adau tangisan ngan 
penanggungan.'" 22:14 Mangku Yesus ngudimi ceritauNyau luak ini, 
"Banyak jemau diau dipantau, dikit ajau diau tepilia." 22: 15 Mangku 
jemau Parisi pegi buijau, luak manau ughangtu pacak nyalaka Yesus ngan 
tanyauan. 22:16 Mangku ughangtu ngajung anak-bua ughangtu njenguak 
Yesus serempak ngan bebeghapau anak-bua Herudis. Ughangtu bekatau 
ngan Yesus, "Pak Guru, kami keruan kici'an Dighi benagh. Dighi 
ngajaghka kendak Tuhan diau benagh. Dighi nidau ngirauka pendapat 
sapau kila, karnau Dighi nidau milia jemau. 22:17 Karnau itu cubau Dighi 
kiciakka ngan kami: Nurut peraturan agamau kitau, apu bulia mbayigh 


cuki ngan Kaisar apu nidau?" 22:18 Yesus keruan rencanau diau jedit itu, 
mangku Diau bekatau, "Ngapau kamu endak ncubau Aku, ui, jemau cak 
iluak? 22:19 Cubau kinakka ngan Aku sutiak tanci pirak." Mangku 
dienjuakkanyau ngan Diau sutiak tanci pirak. 22:20 Mangku Diau 
betanyau, "Gambaran ngan namau sapau adau di situ?" 22:21 Ughangtu 
nimbal, "Gambaran ngan namau Kaisar." "Amun luak itu," katau Yesus, 
"Enjuakkala ngan Kaisar setu diau pantas endak Kaisar. Mangku 
enjuakkala ngan Allah setu diau pantas batan endak Allah!" 22:22 
Ughangtu kemangan ndengagh titu, mangku pegi ninggalka Yesus. 22:23 
Jemau Saduki nidau percayau, bansau jemau mati ka ngulang idup agi. 
Mangku adau jemau Saduki datang njenguak Yesus ngan betanyau, 22:24 
"Pak guru, Musa ngajaghka luak ini: 'Amun sughang jemau lanang mati 
lum adau anak, denga-sana'au mesti nika ngan randaunyau, mangku endak 
ngadauka jurai batan endak jemau diau la matitu.' 22:25 Na, adau jemau 
lanang tujua beghading di sini. Diau tuau nika mangku mati, lum adau 
anak, mangku biniau ditinggalka batan endak adingau. 22:26 Luak itu 
pulau diau keduau ngan diau ketigau enggut diau ketujua mati galau, 
endiak bediau anak. 22:27 Udim-udimau tinau itu mati pulau. 22:28 Luak 
manau ngan tinau itu masau aghi jemau mati ka diidupka agi? Bini sapau 
tinautu, karnau ughang tujuatu la nikainyau galau?" 22:29 Yesus nimbal, 
"Kapu dighi sala, karnau kapu dighi nidau ngerti, empuak Injil empuak 
kuasau Allah. 22:30 Amun jemau mati nanti ngulang idup agi, ughangtu 
nidau ka belaki bebini agi. Ughangtu ka idup luak malaikat di sergau. 
22:31 Apu lum kapu dighi mbacau diau dikiciakka Allah ceritau jemau 
mati ka diidupka agi? Diau bekatau luak ini, 22:32 'Aku Allah Abraham, 
Allah Isak ngan Allah Yakub.' Allahtu ukan Allah jemau mati, tapitu Allah 
jemau idup." 22:33 Jemau banyaktu ndengagh kici'an Yesus, mangku 
kemangan karnau ajaghanNyautu. 22:34 Jemau Parisi la ndengagh, bansau 
Yesus mbuat jemau Saduki nidau pacak ngiciak tuapau-apau agi. 
Ughangtu betunggal, 22:35 mangku adau sughang jak di ughangtu, 
sughang guru ukum Taurat, betanyau ngan Yesus endak nguji Diau, 
kataunyau, 22:36 "Guru, perinta diau manau diau penting sekali dalam 
ukum Taurat?" 22:37 Yesus nimbal, "Sayangila Tuhan, Allah kaba ngan 


sepenua ati kaba, ngan sepenua jiwa kaba, ngan gegalau akal-pikiran kaba. 
22:38 Itula perinta diau dulu sekali ngan diau penting sekali. 22:39 
Mangku perinta diau keduau, diau semegi ngan diau tadi: Sayangila jemau 
lain luak kaba nyayangi diri kaba. 22:40 Gegalau ukum Taurat ngan 
ajaghan nabi-nabi bepaut ngan duau perinta itu." 22:41 Jemau Parisi gi 
betunggal di situ, Yesus betanyau ngan ughangtu, 22:42 "Tuapau pendapat 
kapu dighi ceritau Mesias, Rajau Penyelamattu? Pengadau sapau Diau?" 
"Pengadau Daud," katau ughangtu. 22:43 Katau Yesus agi, "Amun luak 
itu, ngapau Daud diau dikuasaui Rua Allah ngiciakka Diau "Tuhan 
Karnau Daud bekatau, 22:44 'Allah bekatau ngan TuhanKu, Duduakla di 
sebela kananKu, enggut Aku mbuat musua Kaba tunduak ngan nyemba 
Kaba.' 22:45 Mangku amun Daud ngiciakka Mesiastu Tuhan, manau ka 
adau Diau pengadau Daud?" 22:46 Nidau bediau sughang kiala diau 
pacak nimbali Yesus, mangku jak aghi itu nidau bediau sughang kia diau 
beghani nanyauka tuapau-apau agi ngan Diau. 


23:1 Mangku Yesus ngiciak ngan jemau banyak ngan anak-buaHau, 
katauNyau, 23:2 "Guru-guru ukum Taurat ngan jemau Parisi dapat kuasau 
meretika ukum Taurat. 23:3 Itula sebapau kamu mesti na'ati ngan nuruti 
gegalau ajaghan ughangtu. Anyautu jangan kamu ngerjauka setu diau 
ughangtu kerjauka, karnau ughangtu nidau ngerjauka setu diau 
diajaghkanyau. 23:4 Ughangtu nuntut setu diau segau ngan ngenjuakka 
peraturan diau segau, anyautu dikit kia ughangtu nidau nulung jemau 
ngerjaukanyau. 23:5 Gegalaunyau diau dikerjauka ughangtu cuman endak 
dikimak jemau ajau. Ughangtu makai tali sembayang diau libagh ngan 
ghambu baju diau panjang. 23:6 Ughangtu galak duduak di bada diau 
iluak di jamuan ngan di mukau dalam ghuma sembayang. 23:7 Ughangtu 
galak diregaui di pekan ngan dikiciakka 'pak guru'. 23:8 Tapitu kamu 
jangan endak dipantau 'pak guru', karnau guru kamu cuman sughang, 
mangku gegalau kamu anak-buaHau. 23:9 Mangku jangan kamu mantau 
sughang kia 'bapak' di deniau ini, karnau bapak kamu cuman sughang, 
Bapak diau adau di sergau. 23:10 Jangan pulau kamu endak dikiciakka 
'pengulu', karnau pengulu kamu cuman sughang, diautu Rajau Penyelamat. 


23:11 Jemau diau endak njadi pengulu jak di kamu, jemautu mesti njadi 
luak anak-bua. 23:12 Jemau diau ninggika diriau ka dimaluka, mangku 
jemau diau ngensian ka diregaui." 23:13 "Celakaula kapu dighi, ai 
guru-guru ukum Taurat ngan jemau Parisi, kapu dighi jemau cak alim. 
Kapu dighi ngalangi jemau njadi umat Allah. Kapu dighitu nidau ka njadi 
umat Allah, mangku jemau lain diau endak nidau kapu dighi ajung. 23:14 
Celakaula kapu dighi, ai guru-guru ukum Taurat ngan jemau Parisi, kapu 
dighi jemau cak alim. Kapu dighi nipuka randau-randau ngan ngambiak 
ghumahau, mangku mbunika perembak kapu dighi ngan bedu'a panjang- 
panjang. Karnau itu ukuman kapu dighi ka beghat. 23:15 Celakaula kapu 
dighi, ai guru-guru ukum Taurat ngan jemau Parisi, kapu dighi jemau cak 
alim. Kapu dighi pegi jawua-jawua nyembeghang laut ngan ngidari 
daghatan cuman endak dijadika sughang ajau anak-bua kapu dighi. La 
udim diau njadi anak-bua kapu dighi, dijadika anak nerakau diau lebia ja'at 
jak di kapu dighi. 23:16 Celakaula kapu dighi, ai pengulu-pengulu butau. 
Kapu dighi ngajagh luak ini, 'Amun jemau besumpa demi Ghuma Allah, 
sumpa itu nidau nanti ditepatinyau. Anyautu amun besumpa demi emas 
Ghuma Allah, diau mesti nepati sumpahautu.' 23:17 Ai, kapu dighi jemau 
bigal diau butau. Manau diau penting, apu emasau apu Ghuma Allah diau 
njadika emastu suci? 23:18 Lagi 'Amun jemau besumpa demi mija bada 
bekerban, sumpa itu nidau nanti ditepatinyau. Anyautu amun besumpa 
demi kerban diau adau di mija bada bekerbantu, jemautu mesti nepati 
sumpahau.' 23:19 Ai, kapu dighi jemau butau. Manau diau penting, apu 
kerban apu mija bada bekerban diau njadika kerbantu suci? 23:20 Itula 
sebapau, amun jemau besumpa demi mija bada bekerban, jemautu 
besumpa demi mija bada bekerbantu ngan pulau demi gegalaunyau diau 
adau di pucu'au. 23:21 Mangku jemau diau besumpa demi Ghuma Allah, 
jemautu besumpa demi Ghuma Allah ngan pulau demi Allah diau mendam 
di situ. 23:22 Jemau diau besumpa demi sergau, jemautu besumpa demi 
bada duduak Allah ngan pulau demi Allah diau duduak di situ. 23:23 
Celakaula kapu dighi, ai guru-guru ukum Taurat ngan jemau Parisi, kapu 
dighi cak alim. Gheghuku ngan rerempahan diau lain, kapu dighi enjuakka 
bagi sepulua sebagi, anyautu diau penting dalam ukum Allah luak keadilan 


ngan keilu'an ngan kasia ngan Allah nidau kapu dighi sanauka. Awuak itula 
diau mesti kapu dighi kerjauka, diau lain pulau jangan dilalaika. 23:24 
Kapu dighi pengulu-pengulu diau butau. Lalat dalam minuman kapu dighi 
saring, anyautu untau diau di dalamau kapu dighi teguak. 23:25 Celakaula 
kapu dighi, ai guru-guru ukum Taurat ngan jemau Parisi. Kapu dighi 
jemau cak alim. Mangkuak ngan piring kapu dighi basua banci-banci di 
luaghau, anyautu di dalamau kumua kematila ngan selak ngan barang 
nidau alal. 23:26 Ai jemau Parisi diau butau, basuala kudai banci-banci 
sebela dalam jak di mangkuak ngan piring kapu dighi, mangku luaghau ka 
banci pulau. 23:27 Celakaula kapu dighi, ai guru-guru ukum Taurat ngan 
jemau Parisi. Kapu dighi jemau cak alim. Kapu dighi luak kuburan diau 
dicat putia. Di luaghau kina'an alap, anyautu di dalamau penua ngan tulang 
ngan gegalaunyau diau busuak. 23:28 Luak itula pulau kapu dighi. Jak di 
luagh kapu dighi kina'an iluak ngan jemau. Anyautu di dalam kapu dighi 
cak alim ngan ja'at." 23:29 "Celakaula kapu dighi, ai guru-guru ukum 
Taurat ngan jemau Parisi. Kapu dighi jemau cak alim. Kapu dighi mbuat 
kuburan diau alap batan endak nabi-nabi ngan meriasi tugu-tugu jemau 
alim. 23:30 Kapu dighi bekatau, 'Misalau kami idup timpau niniak puyang 
kami senitu, cengki kami nidau ngikut ughangtu mbunua nabi-nabi itu.' 
23:31 Kapu dighi ngakuak, bansau kapu dighi pengadau jemau diau 
mbunua nabi. 23:32 Amun luak itu, majukala ngan ngudimila dusau niniak 
puyang kapu dighi. 23:33 Ai, kapu dighi jemau ja'at ngan pengadau jemau 
ja'at luak ulagh bebisau. Luak manau kapu dighi pacak nyelamatka diri jak 
di ukuman di nerakau? 23:34 Dengaghkala iluak-iluak, aku ngajung nabi, 
jemau bepengertian ngan guru-guru ukum Taurat njenguak kapu dighi. 
Adau jak di ughangtu diau ka kapu dighi bunua ngan pakuka di kayu salip. 
Adau diau ka kapu dighi siksau di ghuma-ghuma sembayang. Adau pulau 
diau ka kapu dighi jagal ke sutiak kuta ke kuta diau lain. 23:35 Mangku 
kapu dighi ka nanggung ukuman pembunuan diau dikerjauka di jemau diau 
nidau besala, mulai ngan Habel diau nidau besala enggut Sakaria anak 
Berekia diau kapu dighi bunua di Ghuma Allah di entaghau bada diau suci 
ngan mija bada bekerban. 23:36 Percayaula, gegalaunyautu ka ditanggung 
jemau mbak kini." 23:37 "Ai jemau Yerusalim, nabi-nabi kamu bunua, 


ajungan Allah kamu sipati ngan batu enggut mati. La rajin Aku endak 
nunggalka anak-anak kamu, luak bai ayam nunggalka ana'au meghekupi di 
bawa sayapau, anyautu kamu enggup. 23:38 Mangku ghuma kamu ka 
ditinggalka, ka suni. 23:39 Keruanila, mulai mbak kini kamu nidau ka 
nginak Aku agi, enggut kamu bekatau, "Tepujila jemau diau datang dalam 
namau Tuhan!" " 


24:1 Udim itu Yesus ngeluagh jak di Ghuma Allah, mangku anak-buaHau 
njenguak Diau ngan nunjuakka Ghuma Allah. 24:2 Yesus bekatau ngan 
ughangtu, "Apu kamu nginak gegalaunyau itu? Keruanila, nidau bediau 
sutiak kia batu di sini diau ka tinggal tepasang di badahau. Gegalaunyau ka 
rubua." 24:3 Mangku Yesus pegi ke Bukit Saitun. Diau dang duduak di 
situ, anak-buaHau datang endak ngiciak ngan Diau sughang. Katau 
ughangtu, "Kiciakkala ngan kami, kebilau titu ka tejadi? Tuapau 
tandaunyau Dighi ka ngulang agi ngan deniau laka kiamat?" 24:4 Yesus 
bekatau, "Sepepadaula, jangan kamu disesatka jemau. 24:5 Banyak jemau 
ka datang makai namau aku ngan bekatau, 'Akula Rajau Penyelamat.' 
Ughangtu ka nyesatka banyak jemau. 24:6 Kamu ka ndengagh muni 
perang ngan ceritau perang. Sepepadaula, nidau nanti takut. 
Gegalaunyautu mesti tejadi kudai. Anyautu deniau lum ka kiamat. 24:7 
Bangsau ka melawan bangsau, nenggeri diau sutiak melawan nenggeri 
diau lain. Ka adau kelapaghan ngan gempau di manau-manau. 24:8 
Anyautu gegalaunyautu empai penembai ajau luak tinau diau empai 
kesakitan endak merunggu. 24:9 Masau itu kamu ka ditangkap ngan 
diseraka endak disaraui ngan dibunua. Kamu ka diluatka gegalau jemau, 
karnau kamu percayau ngan Aku. 24:10 Banyak jemau ka ngelipat ngan 
sangi luatka ngan nyeraka sughang ngan diau lain. 24:11 Banyak cak nabi 
ka datang ngan nyesatka banyak jemau. 24:12 Mangku karnau demau ka 
tamba ja'at, banyak jemau nidau agi nyayangi diau lain. 24:13 Anyautu 
jemau diau beta'an enggut udim ka selamat. 24:14 Mangku ceritau iluak 
ceritau Allah endak merinta ka dikiciakka di gegalau deniau, mangku 
gegalau jemau ka ndengaghau. Udim itu kiamat." 24:15 "Kamu ka nginak 
'Keja'atan diau ngancurka' betegak di bada suci, luak la dikiciakka nabi 


Daniil. Jemau diau mbacau ini peratikala tuapau retiau. 24:16 Masau itu 
jemau diau adau di Yudia mesti belaghi ke gunung. 24:17 Jemau diau 
adau di gaghang jangan masuak ghuma endak ngambiak retau jak di 
ghumahau. 24:18 Jemau diau adau di umau jangan baliak ngambiak 
pekakasau. 24:19 Ka celakau tinau-tinau diau dang ngandung ngan tinau 
diau minumi budak keciak masau itu. 24:20 Bedu'ala, supayau masau 
kamu belaghi jangan tekenau pangkau ujan madak aghi Sabat. 24:21 
Karnau masau aghi diau nakutka itu ka adau kesengsarauan luak diau lum 
kekela tejadi jak deniau adau enggut mbak kini ngan pulau nidau ka adau 
agi. 24:22 Misalau masau itu nidau dipandakka, mangku nidau bediau 
sughang kia diau selamat. Anyautu karnau umatAu mangku masau itu ka 
dipandakka. 24:23 Masau itu amun adau jemau diau ngiciak ngan kamu, 
'Kina'ila, Rajau Penyelamat adau di sini.' ngan 'Diau adau di situ.', jangan 
percayau ngan jemau itu. 24:24 Karnau ka adau cak rajau penyelamat 
ngan cak nabi. Ughangtu ka ngerjauka tandau-tandau nyelia, mangku amun 
pacak, endak mpuka umat Allah pulau. 24:25 Dengaghkala Aku la 
ngiciakkanyau ngan kamu, antak ka titu tejadi. 24:26 Amun jemau bekatau 
ngan kamu, 'Kina'ila Diau adau di padang bungin.', jangan kamu tetipu. 
Amun ughangtu bekatau, 'Kina'ila Diau nyemuni dalam biliak di sini." 
jangan kamu percayau. 24:27 Karnau luak cayau kilat diau besinagh jak di 
sebela matau-aghi idup enggut ke sebela matau-aghi padam, luak itula 
nanti, amun Anak Manusiau ka datang. 24:28 Di manau adau buntang, di 
situ adau anjing." 24:29 "Nidau lamau udim sengsarau masau itu, langit ka 
kacau-balau. Matau-aghi ka njadi keleman, bulan nidau ka besinagh agi 
ngan bintang-bintang ka umban jak di langit. 24:30 Masau itula Anak 
Manusiau ka kina'an di langit. Mangku gegalau bangsau di deniau ka 
nangis. Ughangtu ka nginak Anak Manusiau datang di aban ngan gegalau 
kuasauNyau ngan keagunganNyau. 24:31 Terumpit diau besak ka 
dimunika, mangku Anak Manusiau ka ngajung malaikatAu nunggalka 
umatAu jak di gegalau deniau." 24:32 "Belajaghla jak di batang aghau. 
Amun ghantingau ijang ngan lembut ngan mulai nyinggit, kamu keruan, 
bansau laka musim panas. 24:33 Luak itu pulau, amun kamu nginak 
gegalaunyau tadi tejadi, kamu keruan, bansau masaunyau la pasigh nian. 


24:34 Keruanila, gegalaunyautu ka tejadi, antak ka jemau mbak kini mati 
galau. 24:35 Langit ngan demau ka lengit, tapitu kici'anKu nidau ka lengit, 
ka tetap selelamaunyau." 24:36 "Nidau bediau diau keruan, kebilau 
masaunyau ngan aghiau. Malaikat di sergau nidau keruan, Anak Allah 
pulau nidau, cuman Bapak ajau keruan. 24:37 Amun Anak Manusiau 
datang nanti, deniau ka semegi ngan timpau Nua senitu: 24:38 Antak ka 
ayiak merampus itu, jemau makan ngan minum, nika ngan dinikaka, enggut 
Nua masuak perawu besak. 24:39 Masau ughangtu kerampusan ngan mati 
galau, mangku ughangtu nyadari setu diau dang tejadi. Luak itula pulau 
nanti, amun Anak Manusiau datang. 24:40 Masau itu adau duau ughang 
diau bekerjau di umau, diau sughang ka dibata'i, diau sughang agitu 
ditinggalka. 24:41 Adau ughang duau jemau tinau dang nutuak ghebuak 
setabangan, diau sughang ka dibata'i, diau sughang agi ka ditinggalka. 
24:42 Sepepadaula, karnau kamu nidau keruan, kebilau Tuhan datang. 
24:43 Ingatkala ini, amun tuan ghuma keruan, masaunyau aghi malam 
pemaling datang, cengki diau nidau ka tiduak, mangku pemaling nidau 
masuak ghumahautu. 24:44 Itula sebapau kamu mesti siagau, karnau Anak 
Manusiau datang masau diau nidau kamu sangkau." 24:45 Katau Yesus 
agi, "Budak diau manau, diau pacak dipercayaui mangku diau dijadika 
tuanau kepalak jak di gegalau buda'au, supayau ngenju'i ughangtu makanan 
padau masaunyau? 24:46 Alaka riang budaktu, amun tuanau baliak, 
mangku nginak diau dang ngerjauka tugasau. 24:47 Percayaula tuanautu 
ka nyeraka gegalau retaunyau ngan buda'autu. 24:48 Anyautu, amun 
budaktu ja'at ngan bekatau dalam atiau, 24:49 "Tuanku lum ka baliak.', 
mangku diau mbaduki gegalau kantinau ngan makan-minum ngan mabu'an. 
24:50 Mangku tuanautu ka baliak, masau ngan aghiau diau nidau 
disangkau-sangkau, masau diau nidau keruan. 24:51 Mangku budaktu ka 
diukum beghat ngan dijadika senasip ngan jemau diau nidau percayau ngan 
Allah. Di situ diau ka nangis ngan sengsarau." 


25:1 "Amun Allah merinta luak rajau nanti, keadaannyau luak cuntau 
ceritau ini. Adau sepulua ughang gadis ngambiak lampu, mangku pegi 
nyungsung pengantinan. 25:2 Limau ughang jak di ughangtu bigal, limau 


ughang agi calak. 25:3 Gadis diau bigaltu mbatak lampu, anyautu nidau 
mbatak minyak cadangan. 25:4 Gadis diau calaktu mbatak lampu ngan 
mbatak minyak cadangan. 25:5 Pengantinan itu lamau lum datang-datang, 
mangku gadistu tekantuak ngan tekelap. 25:6 Aghi la tenga malam, 
mangku kedengaghan suarau, 'Pengantinan datang! Mela ngampak diau!' 
25:7 Sepulua gadis itu bangun ngan maghakka lampuau. 25:8 Gadis diau 
bigaltu bekatau ngan gadis diau calak, 'Enju'i kami minyak dikit, karnau 
lampu kami laka padam.' 25:9 'Nidau.' katau gadis diau calaktu. "Nanti 
nidau ka cukup batan endak kami ngan batan endak kamu. Pegila, mbeli di 
warung.' 25:10 Mangku gadis diau bigaltu pegi endak mbeli minyak. 
Penarau ughangtu pegi, pengantinan sampai. Limau gadis diau besiaptu 
masuak serempak ngan pengantinan ke bada jamuan, mangku duaghau 
dikatupka. 25:11 Udim itu gadis diau mbeli minyak tadi sampai. Ughangtu 
bekatau, "Tuan, tuan, buka'ila kami duaghau!' 25:12 Anyautu pengantinantu 
nimbal, 'Nidau, aku nidau kecinauan kamu!'" 25:13 Mangku Yesus 
ngudimi ceritauNyau luak ini, "Karnau itu, kamu mesti bejagau-jagau, 
karnau kamu nidau keruan aghiau ngan masaunyau." 25:14 "Amun Allah 
merinta luak rajau, keadaannyau luak ceritau ini. Adau sughang diau endak 
pegi ke bada diau jawua. Antak ka pegi, diau mantau anak-buahau ngan 
nyeraka retaunyau ngan ughangtu. 25:15 Bilang anak-buahau 
dienjuakkanyau nurut kesanggupan sesughangan. Diau sughang 
dienjuakkanyau limau ribu tanci emas, diau sughang duau ribu, diau 
sughang agi dienjuakkanyau seribu. Mangku diau pegi. 25:16 Anak-bua 
diau nerimau limau ribu tanci emas tadi pegi bedagang ngan tancitu, 
mangku bulia untungau limau ribu tanci emas agi. 25:17 Luak itu pulau 
anak-bua diau nerimau duau ribu tanci emas tadi bulia untungau duau ribu 
agi. 25:18 Anyautu anak-bua diau nerimau seribu tanci emas tadi pegi 
mbuat tebuak di tana, mangku dibunika tanci tuanautu di situ. 25:19 La 
lamau pulau udim itu, mangku tuan tadi baliak, mangku diau ngadauka 
peritungan ngan ughangtu. 25:20 Anak-bua diau nerimau limau ribu tanci 
emas itu datang ngan mbatak untungau limau ribu, kataunyau, "Tuan, dighi 
nyeraka ngan aku limau ribu tanci emas. Kina'ila, aku bulia asil limau ribu 
agi.' 25:21 'Tluakla,' katau tuanautu. 'Kaba anak-buaku diau iluak ngan 


pacak dipercayaui. Setu diau keciak kaba pacak dipercayaui, mangku aku 
ka nyeraka setu diau besak ngan kaba. Mela, masuak ngan ngikut 
beriang-riang ngan aku.' 25:22 Mangku anak-bua diau nerimau duau ribu 
tanci emas itu datang ngan mbatak untungau duau ribu, kataunyau, "Tuan, 
dighi nyeraka ngan aku duau ribu tanci emas. Kina'ila, aku bulia asil duau 
ribu agi.' 25:23 'Tluakla,' katau tuanautu. 'Kaba anak-buaku diau iluak ngan 
pacak dipercayaui. Setu diau keciak kaba pacak dipercayaui, mangku aku 
ka nyeraka setu diau besak ngan kaba. Mela, masuak ngan ngikut 
beriang-riang ngan aku.' 25:24 Udim itu anak-buahau diau nerimau seribu 
tanci emas itu datang ngan bekatau, "Tuan, aku keruan dighi jemau kejam. 
Dighi ngetam di bada diau nidau dighi tanam. Dighi ngambiak asilau di 
bada diau nidau dighi amburka benia. 25:25 Aku takut, mangku pegi 
nyemunika tanci dighi dalam tana. Inila tanci dighi!' 25:26 "Ui, kabani 
anak-bua diau ja'at ngan malas! Kaba la keruan aku ngetam setu diau nidau 
kutanam ngan ngambiak asilau di bada diau nidau kuamburka benia. 25:27 
Amun luak itu, semestiau kaba menyapi tanciku di bang, mangku amun 
aku baliak, pacak kuambiak ngan ana'au. 25:28 Karnau itu ambiakla tanci 
itu jak di diau, enjuakka ngan jemau diau la adau sepulua ribu itu. 25:29 
Karnau bilang jemau diau buadau ka dienjuakka agi, mangku diau belebia. 
Anyautu jemau diau nidau bediau tuapau-apau, setu diau gi adau di diau ka 
diambiak pulau jak di diau. 25:30 Mangku anak-bua diau nidau begunau 
itu capakka keluagh di keleman. Di situ diau ka nangis ngan sengsarau.' " 
25:31 "Amun Anak Manusiau datang luak Rajau dikantini gegalau 
malaikat, mangku Diau ka duduak di bada duduak rajau diau agungtu. 
25:32 Gegalau jemau ka ditunggalka di adapanNyau. Mangku Diau ka 
nceghaika ughangtu njadi duau rumbungan, luak tukang sayia nceghaika 
bebiri ngan kambing. 25:33 Mangku jemau diau ngerjauka kendak Allah 
ka ditunggalka di sebela kananAu, ngan diau lain di sebela kidauNyau. 
25:34 Mangku Rajau itu ka bekatau ngan ughang di sebela kananAu, 
'Mela, kamu diau disayangi BapakKu. Masuakla ke bada diau disediauka 
batan endak kamu jak demau adau. 25:35 Karnau masau Aku lapagh, 
kamu ngenju' Aku makan. Masau Aku aus, kamu ngenju'1 Aku minum. 
Aku sughang merantau, kamu nerimau Aku di ghuma kamu. 25:36 Aku 


nidau bebaju, kamu ngenju'! Aku baju. Aku buidapan, kamu nyayia Aku. 
Aku dijilka, kamu ngaruaka Aku.' 25:37 Mangku ughangtu ka bekatau, 
"Tuhan, kebilau kami nginak Dighi lapagh, mangku kami ngenju' Dighi 
makan, Dighi aus, mangku kami ngenju' Dighi minum? 25:38 Kebilau 
kami nginak Dighi luak jemau merantau, mangku kami nerimau Dighi di 
ghuma kami, ngan Dighi nidau bebaju, mangku kami ngenju'i Dighi baju? 
25:39 Kebilau kami nginak Dighi buidapan ngan dijilka, mangku kami 
ngaruaka Dighi?' 25:40 Mangku Rajau itu ka nimbal, 'Keruanila, setu diau 
kamu ngerjauka ngan sala sughang kantinKu imi empuak diau inau sekali, 
kamu kerjauka batan endak Aku.' 25:41 Mangku Rajau itu ka bekatau 
ngan jemau di sebela kidauNyau, 'Laratla jak di adapanKu! Kamu jemau 
keparat. Pegila ke dalam api diau nidau ka padam-padam, diau disediauka 
batan endak Iblis ngan anak-buahau. 25:42 Karnau masau Aku lapagh, 
kamu nidau ngenju' Aku makan. Masau Aku aus, kamu nidau ngenju' Aku 
minum. 25:43 Aku sughang merantau, kamu nidau nerimau Aku di ghuma 
kamu. Aku nidau bebaju, kamu nidau ngenju'i Aku baju. Aku buidapan 
ngan dijilka, kamu nidau ngaruaka Aku.' 25:44 Mangku ughangtu pulau ka 
bekatau, "Tuhan, kebilau kami nginak Dighi lapagh ngan aus ngan luak 
jemau merantau ngan nidau bebaju ngan buidapan ngan dijilka, mangku 
kami nidau nulung Dighi?” 25:45 Mangku Rajau itu ka nimbal, 'Keruanila, 
masau kamu nidau nulung sala sughang kantinKu ini, empuak diau inau 
sekali, kamu nidau nulung Aku.' 25:46 Mangku ughangtu ka diukum ngan 
ukuman selelamaunyau. Jemau diau ngerjauka kendak Allah tadi ka riang 
selelamaunyau." 


26:1 La udim Yesus ngajaghka gegalaunyautu, Diau bekatau ngan 
anak-buaHau, 26:2 "Kamu keruan duau aghi agi aghi rerayau Paska, 
mangku Anak Manusiau ka diseraka endak dipakuka di kayu salip." 26:3 
Masau itu imam-imam bepangkat tinggi ngan tuau-tuau jemau Yahudi 
betunggal di istana Imam Besak Kayapas. 26:4 Ughangtu buijau endak 
nangkap Yesus carau diam-diam mangku endak mbunua Diau. 26:5 
Anyautu ughangtu bekatau, "Jangan titu dikerjauka masau aghi rerayau, 
mangku jangan jemau banyak ganau." 26:6 Yesus dang adau di Betania, di 


ghuma Simun diau senitu buidapan ja'at. 26:7 Mangku adau sughang 
jemau tinau datang guak Yesus mbatak sebua kacau buisi minyak ghum 
diau besak regaunyau. Yesus dang duduak makan, mangku tinau itu 
numpaka minyak ghumtu ke pucuak palak Yesus. 26:8 Anak-bua Yesus 
nginak titu mangku mara, "Tuapau gunau meghayakka gegalaunyautu? 
26:9 Minyak itu pacak dijual ngan regau diau besak, mangku tanciau 
pacak dienjuakka ngan jemau serik." 26:10 Yesus keruan rupu'an 
ughangtu, mangku Diau bekatau, "Ngapau kamu nyinggung tinau ini? Diau 
ngerjauka setu diau iluak batan endak Aku. 26:11 Jemau serik maju guak 
kamu, anyautu Akuni nidau maju guak kamu. 26:12 Ngan carau numpaka 
minyak ghum itu di badanKu diau la nyiapka Aku batan endak 
penguburanKu. 26:13 Percayaula, di gegalau deniau di manau ceritau iluak 
jak di Allah diceritauka, setu diau dikerjauka tinau ini ka dikiciakka pulau 
endak ngingatka diau." 26:14 Mangku sughang jak di duau belas anak-bua 
Yesus pegi njenguak imam-imam bepangkat tinggi. Namaunyau Yudas 
Iskartut. 26:15 Diau bekatau ngan ughangtu, "Tuapau diau ka kapu dighi 
enjuakka ngan aku, amun aku nyeraka Yesus ngan kapu dighi?" Mangku 
ughangtu ngenjuakka tigau pulua tanci pirak ngan diau. 26:16 Jak masau 
itu Yudas ndalak jalan endak nyeraka Yesus ngan ughangtu. 26:17 Aghi 
petamau aghi rerayau Ruti Nidau Beghagi, anak-buaHau njenguak Yesus 
ngan betanyau, "Ke manau bada Dighi ngajung kami nyediauka jamuan 
Paska mangku Dighi makan?" 26:18 Yesus nimbal, "Pegila ke kuta 
njenguak sughang diau la ditetapka di situ, kiciakkala ngan diau, 'Katau 
guru, masauKu la sampai. Aku endak makan jamuan Paska di ghuma dighi 
serempak ngan anak-buaKu!' " 26:19 Mangku anak-buaHau ngerjauka 
luak diau dikiciakka Yesus, mangku disediaukanyau jamuan Paska. 26:20 
Aghi la malam, Yesus ngan duau belas anak-buaHau duduak makan. 

26:21 Ughangtu dang makan, Diau bekatau, "Dengaghkala! Sughang jak 
di kamu ka njualka Aku." 26:22 Ndengagh titu ughangtu bingung, mangku 
sejagh sughang ughangtu bekatau ngan Yesus, "Cengki ukan aku diau 
Dighi kiciakka?" 26:23 Yesus nimbal, "Jemau diau nceculka ruti dalam 
mangkuak serempak ngan Aku jemautu ka njualka Aku. 26:24 Nyela, 
Anak Manusiau ka mati nendiau, luak la ditulis dalam Injil. Anyautu 


celakaula jemau diau njualka Anak Manusiautu. Iluakla diau nidau 
dilahirka." 26:25 Mangku Yudas diau endak njualka Yesustu bekatau, 
"Cengki ukan aku diau Dighi kiciakka." Yesus nimbal, "Luak itula katau 
kaba." 26:26 Ughangtu dang makan, mangku Yesus ngambiak ruti, bedu'a 
beterimau-kasia, dipiyak-piya'Au mangku dienjuakkaNyau ngan 
anak-buaHau sampai bekatau, "Ambiakla, makanla. Inila badanKu." 26:27 
Udim itu Yesus ngambiak mangkuak besak, bedu'a beterimau-kasia, 
dienjuakkaNyau ngan ughangtu sampai bekatau, "Gegalau kamu minumla 
jak di mangkuak ini. 26:28 Inila daghaKu diau neguaka janji Allah. Dagha 
itu ditumpaka batan endak ngampuni dusau banyak jemau. 26:29 
Percayaula, mulai mbak kini Aku nidau ka minum anggur ini agi, enggut 
Aku mimum anggur diau empai serempak ngan kamu di bada BapakKu 
merinta." 26:30 Udim itu ughangtu benyanyi ngagungka Allah, mangku 
pegi ke Bukit Saitun. 26:31 Mangku Yesus bekatau ngan ughangtu, 
"Malam ini gegalau kamu ka belaghi ninggalka Aku. Karnau di Injil ditulis, 
'Aku ka mbunua tukang sayia, mangku bebiriau ka teceghai-beghai.' 26:32 
Anyautu amun Aku la ngulang idup agi, Aku ka pegi ndului kamu ke 
Galilia." 26:33 Pitrus bekatau ngan Yesus, "Empuak gegalau diau lainau 
ninggalka Dighi, aku nidau ka ninggalka Dighi." 26:34 "Ingatkala," katau 
Yesus, "Malam ini antak ka ayam bekukuak, kaba la tigau kali ngiciakka 
nidau keruan Aku." 26:35 Pitrus nimbal, "Empuak aku mati serempak 
ngan Dighi, aku nidau ka bekatau, bansau aku nidau keruan Dighi." 
Gegalau anak-buaHau diau lain ngiciak luak itu pulau. 26:36 Mangku 
Yesus ngan anak-buaHau pegi ke bada diau benamau Getsimani. Di situ 
Diau bekatau ngan ughangtu, "Duduakla di sini, penarau Aku pegi bedu'a." 
26:37 Mangku Diau ngajak Pitrus ngan duau anak Sebedius pegi 
serempak ngan Diau. Mangku Diau mulai meghasau sedia ngan gelisa. 
26:38 Diau bekatau ngan ughang tigautu, "AtiKu madak nian, asaunyau 
luak ka mati. Mendamla kamu di sini, ngikut njagau ngan Aku." 26:39 
Udim itu Diau pegi jawua dikit, mangku nunduak ngan bedu'a, katauNyau, 
"Bak, amun pacak, jawuakala sengsarau itu jak di Aku. Anyautu jangan 
nurut kendak Aku, tapitu kendak Dighi ajau." 26:40 La udim bedu'a Diau 
ngulang guak tigau ughang anak-buaHau tadi, ditemuiNyau ughangtu dang 


tiduak, mangku Diau bekatau ngan Pitrus, "Cuman sejam ajau kamu nidau 
pacak njagau ngan Aku. 26:41 Siagaula ngan bedu'ala, supayau kamu 
jangan bedusau, amun dicubaui. Nyela, kamu endak ngerjauka setu diau 
benagh, anyautu nidau pacak." 26:42 Yesus pegi agi endak bedu'a, 
katauNyau, "Bak, amun sengsarau ini mesti Kualami, nengkela kendak 
Dighi tejadi." 26:43 Udim itu Diau ngulang agi, ditemuiNyau 
anak-buaHau tadi masia pulau tiduak, karnau ughangtu ghungau nian. 
26:44 Mangku Yesus ninggalka ughangtu agi endak bedu'a ketigau kaliau 
diau semegi luak du'a tadi. 26:45 La udim itu Diau ngulang agi njenguak 
anak-buaHau ngan bekatau, "Masia kamu tiduak ngan gheghadu? Kina'ila, 
la masaunyau Anak Manusiau diseraka ngan kuasau jemau bedusau. 26:46 
Bangunla, mela kitau pegi. Jemau diau njualka Aku la datang." 26:47 
Penarau Yesus gi ngiciak, Yudas, sughang jak di duau belas anak-buaHau, 
datang. Serempak ngan diau datang pulau jemau serumbungan besak 
mbatak pedang mbatak pembaduk. Ughangtu diajung Imam Besak ngan 
tuau-tuau jemau Yahudi. 26:48 Jemau diau njualka Yesus la ngiciakka 
tandau ini ngan ughangtu, "Jemau diau kucium itula jemaunyau. Tangkapla 
Diau." 26:49 La sampai di bada itu, Yudas masighi Yesus ngan bekatau, 
"Salam, Pak Guru." Mangku diciumau. 26:50 Yesus bekatau, "Ui kaba, 
endak ngapau kaba datang ke sini?" Udim itu ughangtu tadi masigh 
mangku nangkap Yesus. 26:51 Sughang jak di anak-buaHau diau adau di 
situ ncabut pedangau, ngapak anak-bua Imam Besak mangku putus 
telingaunyau. 26:52 Yesus bekatau ngan anak-buaHau itu, "Berangkaukala 
pedang kaba. Karnau jemau diau makai pedang, ka mati ngan pedang. 
26:53 Apu kaba kirau, Aku nidau pacak mintak tulung ngan BapakKu? 
Mangku Diau gancang ngajung duau belas lebia rumbungan tentera 
malaikat endak nulung Aku. 26:54 Anyautu amun luak itu, manau ka adau 
tejadi setu diau la dikiciakka dalam Injil, bansau nyela mesti tejadi luak 
ini?" 26:55 Mangku Yesus bekatau ngan jemau banyak tadi, "Kamu 
datang mbatak pedang, mbatak pembaduk endak nangkap Aku. Apu Aku 
jemau ja'at? Idang aghi Aku ngajagh di Ghuma Allah. Kamu enggup 
nangkap Aku. 26:56 Nyela, gegalaunyautu mesti tejadi, mangku ditepati 
setu diau ditulis dalam kitab nabi-nabi." Mangku gegalau anak-buaHau 


belaghi ninggalka Yesus. 26:57 La udim ditangkap, Yesus dibata'i ke 
ghuma Imam Besak Kayapas. Di situ guru-guru ukum Taurat ngan 
tuau-tuau jemau Yahudi la betunggal. 26:58 Pitrus ngikut jak di jawua 
sampai ke tengalaman ghuma Imam Besaktu. Mangku diau pulau masuak 
ke tengalamantu, duduak guak penjagau. Diau endak keruan, luak manau 
gegalaunyautu ka udim. 26:59 Imam-imam bepangkat tinggi ngan gegalau 
pengadilan agamau beusaha nyalaka Yesus ngan kici'an mbu'ung, supayau 
pacak diukum mati. 26:60 Anyautu nidau bediau buktiau, empuak banyak 
jemau ngiciakka setu diau mbu'ung. Mangku adau duau ughang pegi ke 
mukau. 26:61 Ughang duautu bekatau, "Jemau ini ngatauka, 'Aku pacak 
merubuaka Ghuma Allah, mangku timpau tigau aghi negakkanyau agi.' " 
26:62 Mangku Imam Besak betegak bekatau ngan Yesus, "Ngapau Kaba 
nidau nimbali buru'an diau mburuakka Kabatu?" 26:63 Anyautu Yesus 
diam ajau. Mangku Imam Besak ngiciak agi ngan Diau, kataunyau, "Demi 
Allah diau idup kiciakkala ngan kami, apu Kaba Mesias, Rajau 
Penyelamat, Anak Allah, apu nidau." 26:64 Yesus nimbal, "Dighitu la 
ngiciakkanyau. Anyautu percayaula, mulai mbak kini kapu dighi ka nginak 
Anak Manusiau duduak di sebela kanan Allah diau Mahakuasau mangku 
datang ngan aban di langit." 26:65 Mangku Imam Besak ncaghiakka 
bajuau ngan bekatau, "Diau nggelakka Allah. Nidau nanti dikiciakka 
jemau lain agi. Gegalau kapu dighi la ndengagh Diau nggelakka Allah. 
26:66 Mbak kim luak manau pendapat kapu dighi?" Ughangtu nimbal, 
"Diau besala. Diau mesti mati." 26:67 Mangku ughangtu meludai dayi 
Yesus ngan mbaduki Diau. Adau pulau diau nampaghAu. 26:68 ngan 
bekatau, "Ai, Rajau Penyelamat, cubau dedak ngan kiciakka ngan kami, 
sapau nampagh kaba?" 26:69 Penarau Pitrus dang duduak di luagh di 
tengalaman, adau sughang jemau tinau budak Imam Besak datang bekatau 
ngan Pitrus, "Kaba pulau maju seghundak ngan Yesus, jemau Galiliatu." 
26:70 Pitrus nidau ngaku'inyau di mukau gegalau ughangtu, kataunyau, 
"Aku nidau keruan tuapau dikiciakka kaba?" 26:71 Mangku diau pegi ke 
duaghau tengalamantu, jemau tinau diau lain nginak Pitrus mangku 
bekatau ngan jemau di situ, "Jemau ini pulau la seghundak ngan Yesus, 
jemau Nasartttu." 26:72 Pitrus nidau pulau ngaku'i Diau ngan sumpa, 


"Aku nidau nian keruan Jemau itu." 26:73 Nidau lamau udim itu adau 
jemau lain diau betegak di situ njenguak Pitrus ngan bekatau, "Cetau kaba 
sughang jak di ughangtu. Itu nampak carau kaba ngiciak." 26:74 Mangku 
Pitrus besumpa, "Aku nidau keruan Jemau itu. Nengkela Allah ngukum 
aku, amun aku mbu'ung." Masau itula ayam bekukuak. 26:75 Mangku 
Pitrus teghingat setu diau la dikiciakka Yesus ngan diau, "Antak ka ayam 
bekukuak, kaba la tigau kali nidau ngaku! Aku." Mangku Pitrus ngeluagh 
jak di situ nangis sesedanan. 


27:1 Aghi gi akap nianan, gegalau imam bepangkat tinggi ngan tuau jemau 
Yahudi betunggal mutuska endak mbunua Yesus. 27:2 Diau dighimpus, 
dibata'i endak diseraka ngan Pilatus, gubernur Rum itu. 27:3 Yudas diau 
njualka Yesustu la nginak Yesus diukum mati, diau nyesal. Mangku 
mbaliakka tigau pulua tanci pirak itu ngan imam ngan tuau-tuau. 27:4 Diau 
bekatau, "Aku la bedusau, karnau njualka jemau diau nidau besala, 
mangku Diau diukum mati." Ughangtu nimbal, "Ukan urusan kami. Itu 
urusan kaba." 27:5 Yudas ncapakka tancitu dalam Ghuma Allah, mangku 
pegi bekujut. 27:6 Imam-imam itu ngambiak tancitu ngan bekatau, "Tanci 
imi tanci dagha. Nurut ukum Taurat nidau bulia dimasuakka dalam bada 
pesembahan di Ghuma Allah." 27:7 Udim ughangtu bujjau, 
digunaukanyau tancitu endak mbeli tana diau dikiciakka Tana Tukang 
Peghiyuak. Tana itu dipakai batan endak nguburka jemau asing. 27:8 Itula 
sebapau enggut mbak kini tana itu dinamauka tana dagha. 27:9 Luak itula 
ditepati setu diau la dikiciakka nabi Yeremia, "Ughangtu nerimau tigau 
pulua tanci pirak. Itu regau diau ditujui jemau Israil batan bayighan batan 
endak sughang jemau. 27:10 Mangku tanci itu dipakai endak mbeli tana 
tukang peghiyuak luak la diperintaka Tuhan ngan aku." 27:11 Mangku 
Yesus diadapka ngan Pilatus, gubernur nenggeri itu. Pilatustu betanyau, 
"Kaba rajau jemau Yahudi?" Yesus nimbal, "Dighitu la ngiciakkanyau." 
27:12 Mangku imam-imam bepangkat tinggi ngan tuau-tuau jemau Yahudi 
ngiciakka Yesus ngan banyak buru'an. Anyautu Yesus nidau nimbal dikit 
kiala. 27:13 Mangku katau Pilatus, "Apu Kaba nidau ndengagh gegalau 
buru'an diau dikiciakka ughangtu?" 27:14 Anyautu Yesus nidau nimbal 


dikit kiala, mangku gubernurtu kemangan nian. 27:15 Idang taun masau 
aghi rerayau Paska biasaunyau gubernur mbibaska sughang kawalan nurut 
kendak jemau banyak. 27:16 Masau itu adau sughang kawalan diau 
tekenal, namaunyau Yesus Barabas. 27:17 Mangku jemau banyak la 
betunggal, Pilatus betanyau ngan ughangtu, "Sapau diau kamu endak 
kubibaska batan endak kamu, apu Yesus Barabas? Apu Yesus diau 
dikiciakka Keristus, Rajau Penyelamat?" 27:18 Pilatus ngiciak luak itu, 
karnau diau keruan, bansau pengulu jemau Yahudi nyeraka Yesus ngan 
diau, karnau ughangtu sengit. 27:19 Pilatus dang duduak di bada 
pengadilan, biniau bepesan ngan diau, "Jangan kamu ncampuri pekarau 
Jemau diau nidau besala itu. Di malam aku adau mimpi karut mangku 
nanggung nian karnau Jemau itu." 27:20 Anyautu imam-imam ngan 
tuau-tuau jemau Yahudi maju ngasung jemau banyaktu mintak ngan 
Pilatus, supayau Barabas dibibaska ngan Yesus diukum mati. 27:21 
Mangku gubernurtu betanyau agi ngan ughangtu, "Jak di duau ughang itu 
sapau diau kamu endak kubibaska batan endak kamu?" Katau ughangtu, 
"Barabas!" 27:22 Mangku Pilatus betanyau ngan ughangtu, "Mangku 
tuapau diau mesti kubuat ngan Yesus diau dikiciakka Keristus?" Katau 
ughangtu, "Pakuka Diau di kayu salip!" 27:23 Katau Pilatus, "Tuapau 
keja'atanNyau?" Ughangtu tegauk, "Bunuala Diau! Pakukala Diau di kayu 
salip!" 27:24 Mangku Pilatus nyadari, bansau diau nidau pacak agi mbuat 
tuapau-apau, lagi jemau banyaktu la mulai kacau. Diau ngambiak ayiak, 
mbasua tanganau di mukau jemau banyak ngan bekatau, "Aku nidau 
betanggung-jawab ngan kematian Jemau ini. Itu urusan kamu!" 27:25 
Gegalau jemau banyaktu nimbal, "Au, nengkela kami ngan anak-cucung 
kami nanggungka ukuman kematianNyau." 27:26 Mangku diau ngajung 
Barabas dibibaska batan endak ughangtu ngan Yesus dibaduki mangku 
diseraka endak dipakuka di kayu salip. 27:27 Mangku tentera-tentera 
Pilatus mbatak Yesus masuak ke istana gubernur. Gegalau tenterahau 
betunggal di guak Yesus. 27:28 Ughangtu ngelucungi baju Yesus mangku 
nyurumka baju rajau ngan Diau. 27:29 Ughangtu mbuat gitar jak di 
ghanting bedughi, dikenaukanyau di palak Yesus. Udim itu dienjuakka 
sebatang bulua di tangan kananAu, mangku ughangtu nunduak di 


adapanNyau ngan nggelakka Diau, katau ughangtu, "Idup, ui rajau jemau 
Yahudi!" 27:30 Ughangtu meludai Diau ngan ngambiak tungkattu mangku 
dibaduki pala'Au. 27:31 Udim dipusiakka, ughangtu ngelucungi baju rajau 
itu, dikenauka bajuAu agi ngan Diau, mangku dibata'i keluagh endak 
dipakuka di kayu salip. 27:32 Di tenga jalan ughangtu betemu Simun, 
jemau Kirini, mangku dipasau mikul salip Yesus. 27:33 Mangku ughangtu 
sampai di bada diau benamau Gulguta, retiau bada kerungkang palak. 
21:34 Di situ ughangtu ngenju'i Yesus minum anggur undak empedu. 
Yesus la ngecap anggurtu, Diau enggup minumau. 27:35 La udim itu Diau 
dipakuka di kayu salip, mangku tenteratu mbagi pekakasAu 
disuntinkanyau. 27:36 Mangku ughangtu duduak di situ njagau Diau. 
21:37 Di pucuak pala'Au dipasang tulisan buru'an mburuakka Diau, 
bacauannyau, "Inila Yesus, Rajau jemau Yahudi." 27:38 Adau pulau duau 
ughang bandit diau disalipka serempak ngan Yesus, sughang di sebela 
kananAu, sughang di sebela kidauNyau. 27:39 Jemau diau lalu di situ 
nggilingka palak ngan nggelakka Yesus. 27:40 Katau ughangtu, "Ai, Kaba 
endak merubuaka Ghuma Allah ngan negakkanyau timpau tigau aghi. 
Amun Kaba ngenian Anak Allah, selamatkala nyawau Kaba, tughunla jak 
di kayu salip itu." 27:41 Luak itu pulau imam-imam ngan guru-guru ukum 
Taurat ngan tuau-tuau nggelakka Yesus. Ughangtu bekatau, 27:42 "Diau 
nyelamatka jemau lain, anyautu diriAu nidau pacak Diau selamatka. Amun 
Diau Rajau Israil, iluakla Diau tughun mbak kini jak di kayu saliptu, 
mangku kami endak percayau ngan Diau. 27:43 Diau ngaghapka Allah 
ngan bekatau, bansau Diau Anak Allah. Mela kitau nginak, apu Allah 
endak nyelamatka Diau mbak kimi." 27:44 Bandit diau dipakuka serempak 
ngan Diau nggelakka Diau luak itu pulau. 27:45 Aghitu tengaghi daira itu 
keleman galau selamau tigau jam. 27:46 Kekirau jam tigau petang Yesus 
tegauk, katauNyau, "Eli, eli, lama sabaktani!" Retiau, "AllahKu, AllahKu, 
ngapau Dighi ninggalka Aku?" 27:47 Ndengagh titu adau jemau diau 
betegak di situ diau bekatau, "Diau mantau Elia." 27:48 Mangku sughang 
jak di ughangtu belaghi mbatak bungau karang, dimasuakkanyau dalam 
anggur masam, dicucuakkanyau ke kemughu, mangku dienjuakkanyau 
batan minuman Yesus. 27:49 Anyautu jemau lain bekatau, "Tunggu kudai! 


Mela kitau nginak, apu Elia datang." 27:50 Udim itu Yesus tegauk agi, 
mangku nyawauNyau abis. 27:51 Tabir Ghuma Allah cebagh bela duau 
jak di pucuak enggut ke bawa. Adau gempau mangku bukit-bukit batu 
peca. 27:52 Kuburan-kuburan tebukak pulau ngan banyak umat Allah 
ngulang idup. 27:53 Masau Yesus la ngulang idup, ughangtu ngeluagh 
pulau jak di kuburan, mangku masuak kuta Yerusalim. Banyak jemau 
nginak ughangtu di situ. 27:54 Kumandan tentera ngan tenterahau diau 
dang njagaui Yesus nginak gempau ngan gegalau diau tejadi itu, mangku 
penakut nian ngan bekatau, "Nyela nian, Diauni Anak Allah." 27:55 Di situ 
adau pulau banyak jemau tinau diau dang nginak jak di jawua. Ughang 
itula diau ngikut Yesus jak di Galilia endak nulung Diau. 27:56 Di antarau 
ughangtu adau Maria Magdalina ngan Maria, mak Yakubus, ngan pulau 
mak Yuhanis. 27:57 Petang itu adau sughang jemau kayau jak di Arimatia 
diau benamau Yusup diau pulau anak-bua Yesus. 27:58 Diau pegi ngadap 
Pilatus mintak mayat Yesus. Mangku Pilatustu ngajung, supayau mayat 
Yesustu dienjuakka ngan diau. 27:59 Yusuptu ngambiak mayattu dibalutau 
ngan kain putia diau empat, 27:60 mangku ditepiakka dalam kuburannyau 
diau empai dibuat dalam bukit batu, mangku diguliakka sebua batu besak 
nukupi lubang duaghau kuburan itu. Udim itu diau pegi. 27:61 Maria 
Magdalina ngan Maria diau lain mendam di situ duduak ngadapinyau. 
27:62 Pagi di aghiau aghi Sabat imam-imam bepangkat tinggi ngan jemau 
Parisi pegi ngadap Pilatus. 27:63 Ughangtu bekatau, "Tuan, kami 
teghingat, masau jemau penipu itu gi idup, Diau bekatau, 'La udim duau 
malam Aku ka idup agi.' 27:64 Karnau itu ajungla jemau njagau kuburan 
itu Iluak-iluak enggut aghi ketigau, supayau anak-buaHau nidau pacak 
maling mayatAu, mangku ngiciakka ngan jemau, bansau Diau la didupka 
jak di mati. Mangku tipuan diau mendian ka lebia ja'at jak diau senitu." 
21:65 "Inila tentera-tentera." Katau Pilatus, "Pegila, jagauila kuburantu 
iluak-iluak." 27:66 Mangku ughangtu pegi ke kuburan, ditandaui batu 
penukupau, mangku tenteratu njagauinyau. 


27:1 Aghi gi akap nianan, gegalau imam bepangkat tinggi ngan tuau jemau 
Yahudi betunggal mutuska endak mbunua Yesus. 27:2 Diau dighimpus, 


dibata'i endak diseraka ngan Pilatus, gubernur Rum itu. 27:3 Yudas diau 
njualka Yesustu la nginak Yesus diukum mati, diau nyesal. Mangku 
mbaliakka tigau pulua tanci pirak itu ngan imam ngan tuau-tuau. 27:4 Diau 
bekatau, "Aku la bedusau, karnau njualka jemau diau nidau besala, 
mangku Diau diukum mati." Ughangtu nimbal, "Ukan urusan kami. Itu 
urusan kaba." 27:5 Yudas ncapakka tancitu dalam Ghuma Allah, mangku 
pegi bekujut. 27:6 Imam-imam itu ngambiak tancitu ngan bekatau, "Tanci 
ini tanci dagha. Nurut ukum Taurat nidau bulia dimasuakka dalam bada 
pesembahan di Ghuma Allah." 27:7 Udim ughangtu bujjau, 
digunaukanyau tancitu endak mbeli tana diau dikiciakka Tana Tukang 
Peghiyuak. Tana itu dipakai batan endak nguburka jemau asing. 27:8 Itula 
sebapau enggut mbak kini tana itu dinamauka tana dagha. 27:9 Luak itula 
ditepati setu diau la dikiciakka nabi Yeremia, "Ughangtu nerimau tigau 
pulua tanci pirak. Itu regau diau ditujui jemau Israil batan bayighan batan 
endak sughang jemau. 27:10 Mangku tanci itu dipakai endak mbeli tana 
tukang peghiyuak luak la diperintaka Tuhan ngan aku." 27:11 Mangku 
Yesus diadapka ngan Pilatus, gubernur nenggeri itu. Pilatustu betanyau, 
"Kaba rajau jemau Yahudi?" Yesus nimbal, "Dighitu la ngiciakkanyau." 
27:12 Mangku imam-imam bepangkat tinggi ngan tuau-tuau jemau Yahudi 
ngiciakka Yesus ngan banyak buru'an. Anyautu Yesus nidau nimbal dikit 
kiala. 27:13 Mangku katau Pilatus, "Apu Kaba nidau ndengagh gegalau 
buru'an diau dikiciakka ughangtu?" 27:14 Anyautu Yesus nidau nimbal 
dikit kiala, mangku gubernurtu kemangan nian. 27:15 Idang taun masau 
aghi rerayau Paska biasaunyau gubernur mbibaska sughang kawalan nurut 
kendak jemau banyak. 27:16 Masau itu adau sughang kawalan diau 
tekenal, namaunyau Yesus Barabas. 27:17 Mangku jemau banyak la 
betunggal, Pilatus betanyau ngan ughangtu, "Sapau diau kamu endak 
kubibaska batan endak kamu, apu Yesus Barabas? Apu Yesus diau 
dikiciakka Keristus, Rajau Penyelamat?" 27:18 Pilatus ngiciak luak itu, 
karnau diau keruan, bansau pengulu jemau Yahudi nyeraka Yesus ngan 
diau, karnau ughangtu sengit. 27:19 Pilatus dang duduak di bada 
pengadilan, biniau bepesan ngan diau, "Jangan kamu ncampuri pekarau 
Jemau diau nidau besala itu. Di malam aku adau mimpi karut mangku 


nanggung nian karnau Jemau itu." 27:20 Anyautu imam-imam ngan 
tuau-tuau jemau Yahudi maju ngasung jemau banyaktu mintak ngan 
Pilatus, supayau Barabas dibibaska ngan Yesus diukum mati. 27:21 
Mangku gubernurtu betanyau agi ngan ughangtu, "Jak di duau ughang itu 
sapau diau kamu endak kubibaska batan endak kamu?" Katau ughangtu, 
"Barabas!" 27:22 Mangku Pilatus betanyau ngan ughangtu, "Mangku 
tuapau diau mesti kubuat ngan Yesus diau dikiciakka Keristus?" Katau 
ughangtu, "Pakuka Diau di kayu salip!" 27:23 Katau Pilatus, "Tuapau 
keja'atanNyau?" Ughangtu tegauk, "Bunuala Diau! Pakukala Diau di kayu 
salip!" 27:24 Mangku Pilatus nyadari, bansau diau nidau pacak agi mbuat 
tuapau-apau, lagi jemau banyaktu la mulai kacau. Diau ngambiak ayiak, 
mbasua tanganau di mukau jemau banyak ngan bekatau, "Aku nidau 
betanggung-jawab ngan kematian Jemau ini. Itu urusan kamu!" 27:25 
Gegalau jemau banyaktu nimbal, "Au, nengkela kami ngan anak-cucung 
kami nanggungka ukuman kematianNyau." 27:26 Mangku diau ngajung 
Barabas dibibaska batan endak ughangtu ngan Yesus dibaduki mangku 
diseraka endak dipakuka di kayu salip. 27:27 Mangku tentera-tentera 
Pilatus mbatak Yesus masuak ke istana gubernur. Gegalau tenterahau 
betunggal di guak Yesus. 27:28 Ughangtu ngelucungi baju Yesus mangku 
nyurumka baju rajau ngan Diau. 27:29 Ughangtu mbuat gitar jak di 
ghanting bedughi, dikenaukanyau di palak Yesus. Udim itu dienjuakka 
sebatang bulua di tangan kananAu, mangku ughangtu nunduak di 
adapanNyau ngan nggelakka Diau, katau ughangtu, "Idup, ui rajau jemau 
Yahudi!" 27:30 Ughangtu meludai Diau ngan ngambiak tungkattu mangku 
dibaduki pala'Au. 27:31 Udim dipusiakka, ughangtu ngelucungi baju rajau 
itu, dikenauka bajuAu agi ngan Diau, mangku dibata'i keluagh endak 
dipakuka di kayu salip. 27:32 Di tenga jalan ughangtu betemu Simun, 
jemau Kirini, mangku dipasau mikul salip Yesus. 27:33 Mangku ughangtu 
sampai di bada diau benamau Gulguta, retiau bada kerungkang palak. 
21:34 Di situ ughangtu ngenju'i Yesus minum anggur undak empedu. 
Yesus la ngecap anggurtu, Diau enggup minumau. 27:35 La udim itu Diau 
dipakuka di kayu salip, mangku tenteratu mbagi pekakasAu 
disuntinkanyau. 27:36 Mangku ughangtu duduak di situ njagau Diau. 


21:37 Di pucuak pala'Au dipasang tulisan buru'an mburuakka Diau, 
bacauannyau, "Inila Yesus, Rajau jemau Yahudi." 27:38 Adau pulau duau 
ughang bandit diau disalipka serempak ngan Yesus, sughang di sebela 
kananAu, sughang di sebela kidauNyau. 27:39 Jemau diau lalu di situ 
nggilingka palak ngan nggelakka Yesus. 27:40 Katau ughangtu, "Ai, Kaba 
endak merubuaka Ghuma Allah ngan negakkanyau timpau tigau aghi. 
Amun Kaba ngenian Anak Allah, selamatkala nyawau Kaba, tughunla jak 
di kayu salip itu." 27:41 Luak itu pulau imam-imam ngan guru-guru ukum 
Taurat ngan tuau-tuau nggelakka Yesus. Ughangtu bekatau, 27:42 "Diau 
nyelamatka jemau lain, anyautu diriAu nidau pacak Diau selamatka. Amun 
Diau Rajau Israil, iluakla Diau tughun mbak kini jak di kayu saliptu, 
mangku kami endak percayau ngan Diau. 27:43 Diau ngaghapka Allah 
ngan bekatau, bansau Diau Anak Allah. Mela kitau nginak, apu Allah 
endak nyelamatka Diau mbak kimi." 27:44 Bandit diau dipakuka serempak 
ngan Diau nggelakka Diau luak itu pulau. 27:45 Aghitu tengaghi daira itu 
keleman galau selamau tigau jam. 27:46 Kekirau jam tigau petang Yesus 
tegauk, katauNyau, "Eli, eli, lama sabaktani!" Retiau, "AllahKu, AllahKu, 
ngapau Dighi ninggalka Aku?" 27:47 Ndengagh titu adau jemau diau 
betegak di situ diau bekatau, "Diau mantau Elia." 27:48 Mangku sughang 
jak di ughangtu belaghi mbatak bungau karang, dimasuakkanyau dalam 
anggur masam, dicucuakkanyau ke kemughu, mangku dienjuakkanyau 
batan minuman Yesus. 27:49 Anyautu jemau lain bekatau, "Tunggu kudai! 
Mela kitau nginak, apu Elia datang." 27:50 Udim itu Yesus tegauk agi, 
mangku nyawauNyau abis. 27:51 Tabir Ghuma Allah cebagh bela duau 
jak di pucuak enggut ke bawa. Adau gempau mangku bukit-bukit batu 
peca. 27:52 Kuburan-kuburan tebukak pulau ngan banyak umat Allah 
ngulang idup. 27:53 Masau Yesus la ngulang idup, ughangtu ngeluagh 
pulau jak di kuburan, mangku masuak kuta Yerusalim. Banyak jemau 
nginak ughangtu di situ. 27:54 Kumandan tentera ngan tenterahau diau 
dang njagaui Yesus nginak gempau ngan gegalau diau tejadi itu, mangku 
penakut nian ngan bekatau, "Nyela nian, Diauni Anak Allah." 27:55 Di situ 
adau pulau banyak jemau tinau diau dang nginak jak di jawua. Ughang 
itula diau ngikut Yesus jak di Galilia endak nulung Diau. 27:56 Di antarau 


ughangtu adau Maria Magdalina ngan Maria, mak Yakubus, ngan pulau 
mak Yuhanis. 27:57 Petang itu adau sughang jemau kayau jak di Arimatia 
diau benamau Yusup diau pulau anak-bua Yesus. 27:58 Diau pegi ngadap 
Pilatus mintak mayat Yesus. Mangku Pilatustu ngajung, supayau mayat 
Yesustu dienjuakka ngan diau. 27:59 Yusuptu ngambiak mayattu dibalutau 
ngan kain putia diau empat, 27:60 mangku ditepiakka dalam kuburannyau 
diau empai dibuat dalam bukit batu, mangku diguliakka sebua batu besak 
nukupi lubang duaghau kuburan itu. Udim itu diau pegi. 27:61 Maria 
Magdalina ngan Maria diau lain mendam di situ duduak ngadapinyau. 
21:62 Pagi di aghiau aghi Sabat imam-imam bepangkat tinggi ngan jemau 
Parisi pegi ngadap Pilatus. 27:63 Ughangtu bekatau, "Tuan, kami 
teghingat, masau jemau penipu itu gi idup, Diau bekatau, 'La udim duau 
malam Aku ka idup agi.' 27:64 Karnau itu ajungla jemau njagau kuburan 
itu Iluak-iluak enggut aghi ketigau, supayau anak-buaHau nidau pacak 
maling mayatAu, mangku ngiciakka ngan jemau, bansau Diau la didupka 
jak di mati. Mangku tipuan diau mendian ka lebia ja'at jak diau senitu." 
21:65 "Inila tentera-tentera." Katau Pilatus, "Pegila, jagauila kuburantu 
iluak-iluak." 27:66 Mangku ughangtu pegi ke kuburan, ditandaui batu 
penukupau, mangku tenteratu njagauinyau. 


28:1 Aghi Sabat la lalu. Aghi Minggu paghak siang Maria Magdalina 
ngan Maria diau lain pegi ngaruaka kuburan Yesus. 28:2 Mangku adau 
gempau diau besak. Mangku sughang malaikat Tuhan tughun jak di sergau 
ngguliakka batu penukuptu ngan duduak di pucu'au. 28:3 Dayi malaikattu 
luak kilat, bajuau putia nianan. 28:4 Tentera diau njagaui kuburantu 
gemetagh ngan takut kematila njadi luak jemau mati. 28:5 Malaikattu 
bekatau ngan tinau tadi, "Nidau nanti penakut. Aku keruan kamu ndala'i 
Yesus diau la disalipka itu. 28:6 Diautu nidau bediau di sini. Diau la 
ngulang idup, luak setu diau la dikiciakkaNyau. Mela, kina'ila badaHau. 
28:7 Mbak kini pegila cecepat, kiciakka ngan anak-buaHau Diau la 
ngulang idup. Diau ndului kamu ke Galilia. Di situ kamu ka betemu ngan 
Diau. Ingatkala katauku mi diau la kukiciakka ngan kamu." 28:8 Tinau 
tadi cecepat ninggalka kuburantu ngan peghasauan takut ngan riang nian. 


Ughangtu belaghi-laghi endak ngiciakka ceritau itu ngan anak-bua Yesus. 
28:9 Yesus datang nemui tinautu ngan bekatau, "Salam." Mangku 
ughangtu masighi Diau ngan ngecakka ketingAu mangku nyemba Diau. 
28:10 Mangku Yesus bekatau, "Nidau nanti penakut." Katau Yesus ngan 
ughangtu, "Pegila, kiciakka ngan kantin-kantinKu, supayau ughangtu pegi 
ke Galilia. Di situ ughangtu ka nginak Aku." 28:11 Penarau tinau tadi dang 
pegi, adau jak di tentera diau njagau kuburantu diau pegi ke kuta. 
Ughangtu ngiciak ngan imam-imam setu diau Ia tejadi. 28:12 Imamtu 
burjau ngan tuau-tuau jemau Yahudi, mangku ughangtu ngenjuakka tanci 
ngan tentera tadi. 28:13 Katau ughangtu, "Kamu mesti ngiciakka, bansau 
anak-buaHau datang aghi malam ngan maling mayatAu, penarau kamu 
dang tiduak. 28:14 Amun gubernur ndengagh ceritau itu, kami ka ngiciak 
ngan diau, mangku kamu nidau diukum." 28:15 Tentera itu ngambiak 
tancitu ngan ngerjauka setu diau dikiciakka ngan ughangtu. Ceritau itu 
masia tesiar di guak jemau Yahudi enggut mbak kini. 28:16 Sebelas 
anak-bua Yesus itu pegi ke bukit di Galilia luak diau diajungka Yesus ngan 
ughangtu. 28:17 Ughangtu nginak Yesus di situ, mangku nunduak nyemba 
Diau. Anyautu adau pulau diau asau-asau. 28:18 Yesus masighi ughangtu 
ngan bekatau, "Gegalau kuasau di sergau ngan di deniau la diseraka ngan 
Aku. 28:19 Karnau itu, pegila ke gegalau bangsau di deniau, jadikala 
ughangtu anak-buaKu, baptiskala ughangtu ngan namau Bapak, Anak ngan 
Rua Allah, 28:20 ajaghkala ughangtu ngerjauka gegalaunyau diau la 
Kukiciakka ngan kamu. Ingatkala, Aku ka maju adau guak kamu enggut 
aghi kiamat." 


Markus 


1:1 Inila Ceritau Iluak nceritauka Yesus Keristus, Anak Allah. 1:2 Ceritau 
iluak itu mulai luak diau la ditulis nabi Yesaya, " 'Inila ajunganKu,' katau 
Allah, 'Aku ngajung diau dulu datang sangkan Kaba. Diau ka nyediauka 
jalan batan endak Kaba.' 1:3 Adau suarau jemau di padang bungin, 
'Sediaukala jalan batan endak Tuhan. Lughuskala jalan batan endak Diau.' 
"1:4 Luak itula Yuhanis Pembaptis muncul di padang bungin sampai 


bekatau, "Ubaila perembak ngan dusau kamu, ngan mintak dibaptis, 
mangku Allah ka ngabiska dusau kamu." 1:5 Jemau jak di gegalau Yudia 
ngan gegalau jemau Yerusalim datang njenguak diau. Ughangtu ngaku'i 
dusaunyau mangku dibaptis di ayiak Yurdan. 1:6 Yuhanis makai baju jak 
di bulu untau, bebat jak di bawak. Makanannyau belalang ngan madu utan. 
1:7 Ceritau ini dikiciakkanyau, "Nanti udim aku ka datang sughang 
Jemau. Bekuasaula Diau sangkan aku. Nunduak melegha'i tali sepatuAu 
ajau aku nidau pantas. 1:8 Aku mbaptis kamu ngan ayiak. Anyautu Diau 
ka mbaptis kamu ngan Rua Allah." 1:9 Masau itu Yesus datang jak di 
Nasarit di daira Galilia, mangku Diau dibaptis Yuhanis di ayiak Yurdan. 
1:10 Diau dang ngeluagh jak di ayiaktu, Diau nginak langit tebukak, 
mangku Rua Allah tughun luak burung darau inggap di Diau. 1:11 
Mangku adau suarau jak di langit, "Kabanila AnakKu diau Kusayangi. 
Kaba melemakka atiKu." 1:12 Udim itu Rua Allah mbatak Yesus pegi ke 
padang bungin. 1:13 Selamau empat pulua aghi Diau mendam di situ, 
dicubaui Iblis. Di guak Diau adau benatang belia. Mangku malaikat nepr'i 
Diau. 1:14 Yuhanis la dijilka, mangku Yesus pegi ke Galilia ngiciakka 
ceritau iluak jak di Allah. 1:15 KatauNyau, "Masaunyau la sampai. Allah 
laka merinta. Ubaila perembak ngan dusau-dusau kamu, mangku 
percayaula ngan ceritau iluak jak di Allah." 1:16 Yesus dang bejalan di 
tepi laut Galilia, mangku Diau nginak jemau duau beghading tukang 
ndalak ikan, namaunyau Simun ngan Anderias. Duau beghadingtu dang 
ngipaska jalau di laut. 1:17 Yesus ngajak tukang ndalak ikan tadi, "Mela, 
ngikut Aku! Aku ka ngajaghi kamu njadi tukang ndalak jemau." 1:18 
Masau itu pulau jemau duau beghadingtu minggalka jalaunyau, mangku 
ngikut Yesus. 1:19 Yesus bejalan dikit agi, mangku tekinak jemau duau 
beghading lainau, namaunyau Yakubus ngan Yuhanis, anak Sebedius. Diau 
dang ngilu'i jalaunyau dalam perawu. 1:20 Satu Yesus nginak ughangtu, 
dipantauNyau Yakubus ngan Yuhanis. Mangku duau beghadingtu 
ninggalka ba'au ngan jemau upahan di perawu, mangku ngikut Yesus. 1:21 
Yesus ngan anak-buaHau sampai di Kapernaum. Aghi Sabat di mukau 
Yesus masuak ghuma sembayang mangku mulai ngajagh. 1:22 Jemau 
kemangan galau ndengagh Diau ngajagh, karnau Diau ngajagh ngan 


kuasau ukan luak guru-guru ukum Taurat. 1:23 Yesus dang ngajagh, adau 
sughang jemau di ghuma sembayang tadi diau diarung iblis. Jemau itu 
tegauk, kataunyau, 1:24 "Uli, Yesus, jemau Nasarit! Endak tuapau ngan 
kami? Dighi ke sini endak ncapakka kami? Aku keruan sapau Dighi. 
Dighitu Ajungan Allah diau suci!" 1:25 Anyautu Yesus marai iblistu, 
"Diam!" katauNyau, "Keluaghla jak di jemau ini!" 1:26 Jemautu 
dibanting-bantingka iblistu, mangku sampai tegauk ngeluagh iblistu jak di 
jemau tadi. 1:27 Gegalau jemau diau ngina'autu tegagau ngan kemangan, 
mangku sangi tanyaui, "Tuapau titu? Apu titu ajaghan empai? Diau 
ngajagh ngan kuasau. Iblis pulau diperintakaNyau, mangku diau 
na'atiNyau." 1:28 Mangku ceritau Yesustu cepat tesiar di gegalau daira 
Galilia. 1:29 Yesus ngan anak-buaHau keluagh jak di ghuma sembayang, 
mangku Diau pegi tandang ke ghuma Simun ngan Anderias. Yakubus ngan 
Yuhanis ngikut pulau. 1:30 Mentuau tinau Simun dang tiduak karnau 
buidapan demam. Yesus la sampaitu, dikiciakka ngan Diau, bansau 
mentuau Simun tadi buidapan. 1:31 Mangku Diau pegi masighi mentuau 
Simuntu, dikecakkaNyau tanganau, dibangunkaNyau, mangku demamau 
ghadu. La udim itu tinautu nepi'i mendahau. 1:32 Aghitu la sangkup 
malam, gegalau jemau buidapan ngan diau diarung iblis dibata'i galau 
njenguak Yesus. 1:33 Mangku gegalau jemau di dusuntu betunggal di 
mukau duaghau masuak ghuma itu. 1:34 Yesus meghadui serbau idapan 
jemau banyaktu ngan ngisitka iblis. Diau nidau ngajung iblistu ngiciak, 
karnau diau keruan, sapau Yesustu. 1:35 Pagi di aghiau paghak siang 
butau Yesus bangun ninggalka ghuma pegi ke bada diau suni mangku 
bedu'a di situ. 1:36 Anyautu Simun ngan kantin-kantinau pegi ndala'i Diau. 
1:37 La betemu ughangtu bekatau, "Gegalau jemau ndala'i Dighi." 1:38 
Anyautu Yesus nimbal, "Mela kitau pegi ke bada lain, ke dusun-dusun 
ngepungan ini. Aku mesti ngiciakka pulau ceritau iluak di situ. Itula tujuan 
Aku ke sini." 1:39 Mangku Yesus pegi ngidari gegalau Galilia ngan 
ngiciakka ceritau iluak di ghuma-ghuma sembayang ngan ngisitka iblis. 
1:40 Adau sughang jemau diau buidapan ja'at datang njenguak Yesus. 
Jemautu nunduak di adapanNyau ngan mintak tulung nian, kataunyau, 
"Pak, amun Dighi endak, Dighi pacak meghadui aku." 1:41 Yesus sial 


ngan jemautu. Diau nyurungka tanganAu, dikecakkaNyau jemautu 
katauNyau, "Arau, ghadula kaba." 1:42 Masau itu pulau idapannyau 
lengit, mangku diau ghadu. 1:43 Mangku Yesus ngajung diau pegi ngan 
diingatka nian, katauNyau, 1:44 "Awas, jangan kaba kiciakka ceritau ini 
ngan sughang kiala. Pegila, kinmakkala badan kaba ngan imam, enjuakkala 
kerban diau diperintaka Musa, buktiau ngan ughangtu, bansau kaba la 
ghadu." 1:45 Anyautu jemautu pegi ngan ngiciakka ceritau itu ngan 
gegalau jemau, mangku Yesus nidau pacak agi masuak kuta ngan terang- 
terangan. Diau mendam di luagh di bada diau suni. Anyautu jemau maju 
datang jak di manau-manau. 


2:1 La udim bebeghapau aghi Yesus ngulang ke Kapernaum, mangku 
tesiar ceritau, bansau Diau dang di ghuma. 2:2 Mangku banyak jemau 
datang begumbul, enggut nidau bediau agi bada. Di mukau duaghau penua 
pulau ngan jemau. Mangku Yesus ngiciakka katau Allah ngan ughangtu. 
2:3 Diau dang ngiciak, adau jemau datang mbatak sughang jemau lumpua, 
dijagang ughang empat. 2:4 Anyautu ughangtu nidau pacak lalu njenguak 
Yesus, karnau jemau banyak di situ. Mangku ughangtu mbukak atap di 
tipatanNyau. La dibukakka ataptu, ditughunka bada tidu'au. 2:5 Satu 
nginak ughangtu percayau nian ngan Diau, Yesus bekatau, "Ui, kantinKu, 
dusau kaba la diabiska." 2:6 Anyautu adau pulau guru ukum Taurat 
duduak di situ ngan bekatau dalam ati, 2:7 "Beghani nian jemau ini ngiciak 
luak itu. Diau nggelakka Allah. Nidau bediau diau pacak ngabiska dusau, 
lain jak di Allah." 2:8 Masau itu pulau Yesus ngeruani rupu'an ughangtu, 
mangku Diau bekatau, "Ngapau kapu dighi berupuak luak itu? 2:9 Manau 
diau mura, ngiciakka, 'Dusau kaba la diabiska', apu ngiciakka, 'Bangunla 
kaba, katangka bada tiduak kaba ngan bejalanla” 2:10 Anyautu Akuni ka 
ngajung jemau ini bangun, mangku kapu dighi keruan, bansau Anak 
Manusiau bekuasau ngabisi dusau di demauni." Mangku Yesus ngiciak 
ngan jemau lumpua tadi, 2:11 "Bangunla kaba, katangkala bada tiduak 
kaba, mangku baliakla ke ghuma kaba!" 2:12 Masau itula pulau jemautu 
bangun, ngatangka bada tidu'au mangku ngeluagh, dikina'i gegalau 
ughangtu. Gegalau jemautu kemangan galau, mangku ngunjungka Allah, 


kataunyau, "Lum kekela kitau nginak setu luak itu!" 2:13 La udim itu 
Yesus pegi agi ke tepi laut Galilia. Gegalau jemau banyak datang nunggal 
ngan Diau, mangku Diau ngajagh jemau banyaktu. 2:14 La udim itu Yesus 
bejalan agi, mangku nginak sughang tukang tagia cuki, namaunyau Liwi, 
anak Alpius. Diau dang duduak di kantur cuki. "Mela, ngikut Aku!" katau 
Yesus. Liwi betegak, mangku ngikut Diau. 2:15 Mangku Yesus makan di 
ghumahau. Banyak nian kantinau tukang tagia cuki ngan jemau bedusau 
lainau ngikut makan serempak ngan Diau ngan anak-buaHau, karnau 
banyak jemau ngikut Diau. 2:16 Bebeghapau guru agamau ngan jemau 
Parisi nginak Yesus makan ngan tukang tagia cuki ngan jemau bedusau 
lainautu, mangku ughangtu betanyau ngan anak-buaHau, "Ngapau Diau 
makan ngan penagia cuki ngan jemau bedusautu?" 2:17 Yesus ndengagh 
tanyauan ughangtu mangku nimbal, "Jemau diau sihat nidau endak duktur, 
jemau diau buidapan ajau. Aku datang ukan endak mantau jemau diau 
benagh, tapitu jemau diau bedusau." 2:18 Adau saghi masau anak-bua 
Yuhanis ngan jemau Parisi dang puasau, mangku adau jemau diau 
njenguak Yesus ngan betanyau, "Ngapau anak-bua Yuhanis ngan anak-bua 
jemau Parisi puasau, anyautu anak-bua Kaba nidau?" 2:19 Yesus nimbal, 
"Apu di jamuan nika menda pacak diajung puasau, selamau pengantinan gi 
adau? Amun pengantinan gi adau jeghuman nidau pacak puasau. 2:20 
Anyautu masaunyau ka sampai, pengantinantu ka diambiak jak di 
ughangtu. Masau itula ughangtu ka puasau. 2:21 Nidau bediau jemau diau 
ngambiak batan penampit jak di kain empai diau lum ngerutut endak 
nampiti baju diau bughuak, karnau amun luak itu, kain penampittu ka 
ncebaghkanyau. Diau empai ncebaghka diau la bughuak, tamba besak 
cebaghau. 2:22 Luak itu pulau nidau bediau sughang kia ngisika ayiak 
anggur diau empai ke dalam kantung bawak diau lamau, karnau ayiak 
anggur diau empaitu ka mecaka kantungtu, mangku anggurau tebuang 
ngan kantungtu rusak. Ayiak anggur diau empai mesti dimasuakka ke 
dalam kantung diau empai pulau." 2:23 Adau saghi aghi Sabat Yesus lalu 
di umau. Diau dang bejalan anak-buaHau ngambiak padi dikit. 2:24 
Mangku adau jemau Parisi diau ngiciak, kataunyau, "Ngapau anak-bua 
Kaba ngerjauka setu diau nidau bulia dikerjauka aghi Sabat?" 2:25 


Mangku Yesus nimbal, katauNyau "Cengki kapu dighi la mbacau setu 
diau dikerjauka Daud, masau diau ngan anak-buahau lapagh ngan nidau 
bediau makanan. 2:26 Diautu masuak Ghuma Allah, masau Abyatar njadi 
Imam Besak, mangku diau makan ruti diau dienjuakka ngan Allah, 
dienjuakkanyau ngan anak-buahau pulau, awuak ruti itu nidau bulia 
dimakan, amun ukan imam." 2:27 Mangku Yesus ngiciak agi, "Aghi Sabat 
diadauka batan endak manusiau, ukan manusiau batan endak aghi Sabat. 
2:28 Karnau itu Anak Manusiau nguasaui aghi Sabat pulau." 


3:1 Mangku Yesus masuak agi di ghuma sembayang. Di situ adau 
sughang jemau, tanganau mati sebela. 3:2 Adau jemau endak ndala'i sala 
Yesus mangku pacak ngadukaNyau. Ughangtu maju meratikaNyau, apu 
Diau ka meghaduka jemau tadi masau aghi Sabat. 3:3 Yesus ngiciak ngan 
jemau diau mati sebela tanganau, katauNyau, "Mela, betegak di mukau." 
3:4 Mangku Yesus ngiciak ngan ughangtu, katauNyau, "Nurut agamau 
kitau tuapau diau bulia dikerjauka masau aghi Sabat, apu kerjau iluak apu 
kerjau ja'at, nyelamatka jemau apu ncelakaukanyau?" Ughangtu diam ajau. 
3:5 Yesus bingung karnau ughangtu nidau endak nimbal. Mangku ngan 
mara Diau ngina'i gegalau ughangtu ngan ngiciak ngan jemau tadi, 
katauNyau, "Surungkala tangan kaba!" Jemau itu nyurungkanyau, mangku 
tanganau ghadu. 3:6 Mangku jemau Parisi tadi ngeluagh mangku langsung 
buijau ngan jemau Herudian endak mbunua Yesus. 3:7 Mangku Yesus 
ngan anak-buaHau nyingkir ke laut Galilia. Mangku banyak jemau jak di 
Galilia ngikut Diau. Banyak pulau jemau jak di Yudia, 3:8 jak di 
Yerusalim, jak di Idumia, jak di beghang ayiak Yurdan, jak di daira Tirus 
ngan Sidun. Gegalau ughangtu datang njenguak Yesus, karnau la ndengagh 
gegalaunyau diau dikerjaukaNyautu. 3:9 Ughangtu banyak kematila, 
mangku Diau ngajung anak-buaHau nyediauka perawu batan endak Diau, 
supayau jangan diincitka ughangtu. 3:10 Diau banyak meghaduka jemau, 
mangku gegalau jemau buidapan besesela'an masighi Diau endak 
ngecakkaNyau. 3:1 1 Mangku jemau diau diarung rua ja'at rubua di 
adapanNyau ngan tegauk, katauNyau, "Kaba Anak Allah!" 3:12 Anyautu 
Yesus negahi nian rua ja'attu ngiciakka sapau Diau. 3:13 Mangku Yesus 


pegi nayiak bukit. Diau mantau jemau diau dikenda'iNyau, mangku 
ughangtu datang. 3:14 Mangku Diau milia duau belas ughang, supayau 
ughangtu guak Diau, mangku diajungAu ngiciakka ceritau iluak, 3:15 
dienjuakkaNyau kuasau endak ngisitka iblis. 3:16 Ini namau duau belas 
ughangtu: Simun diau dikiciakka pulau Pitrus, 3:17 Yakubus, anak 
Sebedius, ngan adingau Yuhanis. Duau beghadingtu dinamauka pulau 
Buanergis, retiau anak gurua. 3:18 Mangku Andertas, Pilipus, 
Bartulumius, Matius, Tumas, Yakubus anak Alpius, Tadius, Simun jemau 
Siluttu 3:19 ngan Yudas Iskariut diau njualka Yesus. 3:20 Yesus masuak 
ghuma, anyautu jemau banyak datang, mangku ughangtu nidau kungang 
agi makan. 3:21 Denga-sana'Au ndengagh ceritau itu mangku pegi 
ndepatka Diau, karnau jemau la ngiciak Diautu gilau. 3:22 Guru-guru 
ukum Taurat diau datang jak di Yerusalim bekatau, "Diau diarung 
Bilsebul, pengulu iblistu. Diautu ngenjuakka kuasau ngan Diau endak 
ngisitka iblis." 3:23 Mangku Yesus mantau jemau banyaktu, ngiciak ngan 
ughangtu pakai cuntau, katauNyau, "Luak manau iblis pacak ngisitka iblis? 
3:24 Amun nenggeri teceghai-beghai sangi bemusuan nenggeritu nidau ka 
ta'an. 3:25 Lagi pulau amun jemau seghuma nidau suijauan ngan bemusuan 
sughang ngan diau lain, diau ka kacau. 3:26 Luak itula pulau ngan iblis. 
Amun iblistu teceghai-beghai ngan sangi bemusuan, diau nidau ka ta'an, ka 
abis kuasaunyau. 3:27 Nidau sughang kia pacak masuak ghuma jemau 
diau kuat endak merebuti retaunyau, amun diau nidau ngebat jemau itu 
kudai. La udim dikebat, mangku diau pacak merebut retaunyau. 3:28 
Keruanila, gegalau dusau jemau pacak diabiska ngan gegalau gela'an diau 
dikiciakka jemau. 3:29 Anyautu amun jemau nggelakka Rua Allah, diau 
nidau pacak diabiska dusaunyautu, karnau gela'antu dusau selelamaunyau." 
3:30 Yesus ngiciak luak itu, karnau adau jemau diau bekatau, bansau Diau 
diarung iblis. 3:31 Mangku ading-ading Yesus ngan ma'Au datang. 
Ughangtu betegak nunggu di luagh, mangku ngajung jemau mantau Diau. 
3:32 Banyak jemau duduak di guak Yesus, mangku adau jemau ngiciak 
ngan Diau, "Nginak, mak ngan ading-beghading Kaba adau di luagh, 
endak betemu ngan Kaba." 3:33 Yesus nimbal, "Sapau makKu ngan ading- 
beghadingKu?" 3:34 Diau ngina'i jemau diau duduak di guak Diau ngan 


bekatau, "Inila makKu ngan ading-beghadingKu! 3:35 Jemau diau 
ngerjauka kendak Allah, diautu adingKu ngan makKu." 


4:1 Adau saghi Yesus mulai agi ngajagh di tepi danau Galilia. Banyak 
kematila jemau datang rami-rami guak Diau. Mangku Diau nayiak perawu 
diau mendam di tenga ayiak, mangku duduak di situ. Jemau banyaktu adau 
di daghat di tepi danautu. 4:2 Yesus ngajaghka banyak ceritau ngan jemau 
banyaktu pakai umpamau. Luak inila Diau ngajaghi jemau, katauNyau, 4:3 
"Dengaghkala! Adau jemau tani endak pegi ngamburka benia. 4:4 Dang 
diamburka, adau diau tumban di jalan. Mangku datang burung makani 
benia diau tumban di jalantu enggut abis. 4:5 Adau pulau diau tumban di 
tana bebatu-batu diau nidau banyak tanahau. Mangku beniatu gasip mekul, 
karnau tanahautu nipis. 4:6 Anyautu matau-aghi la tinggi, layula diau 
mangku mati, karnau akaghau nidau masuak dalam tana. 4:7 Adau pulau 
diau tumban di pugan ghumput bedughi. Diau tumbua serempak ngan 
ghumputtu, mangku diincitka enggut mati. Nidau lasung buasil. 4:8 
Mangku separau tumban di tana diau iluak. Beniatu mekul, njadi besak 
mangku bebua. Asilau setangkai adau diau tigau pulua mughak, adau diau 
enam pulua, adau pulau diau seratus mughak." 4:9 Mangku katauNyau, 
"Sapau diau betelingau endak ndengagh, ndengaghla!" 4:10 Yesus gi 
sughang, mangku pengikutAu ngan duau belas anak-buaHau datang 
nanyauka, tuapau retiau ceritau tadi. 4:11 Katau Yesus, "Ngan kamu la 
dinyatauka resiau ngeruami Allah njadi rajau. Anyautu ngan jemau lain 
gegalaunyautu dikiciakka ngan cuntau ceritau, 4:12 mangku 'Ughangtu 
nginak tapitu nidau kina'an. Ughangtu ndengagh tapitu nidau terti, supayau 
ughangtu jangan ngubai jak di dusaunyau, mangku nidau diabiska 
dusaunyau.'" 4:13 La udim itu Yesus ngiciak ngan ughangtu, katauNyau 
agi, "Ngapau kamu nidau terti ceritau itu tadi? Amun luak itu, luak manau 
kamu pacak ngeruani gegalau ceritau diau lainau? 4:14 Jemau diau 
ngamburka benia tadi umpamau jemau diau ngiciakka ceritau Allah. 4:15 
Benia diau tumban di jalan umpamau jemau diau ndengaghka ceritau tadi, 
mangku datang iblis ngambiak ceritau Allah diau empai dikiciakka ngan 
jemautu. 4:16 Benia diau tumban di tana bebatu-batu tadi umpamau jemau 


diau ndengaghka ceritau Allah, mangku nerimaunyau ngan riang. 4:17 
Anyautu karnau ceritautu nidau tetanam dalam ati jemautu, diau nidau ta'an 
lamau. Amun dapat penanggungan ngan diluatka jemau karnau ceritau 
Allah tadi, jemautu gasip ngelipat. 4:18 Benia diau tumban di pugan 
ghumput bedughi tadi umpamau jemau diau ndengaghka ceritau Allah, 
4:19 anyautu diau ghegak, kalu nidau dapat pengidupan, tetipu endak idup 
kayau ngan beribu peku serilau diau adau dalam ati jemau itu. 
Gegalaunyautu ngincitka ceritau Allah tadi, mangku nidau buasil. 4:20 
Mangku benia diau tumban di tana iluak tadi umpamau jemau diau 
ndengaghka ceritau Allah ngan nerimaunyau, mangku bebua banyak. 
Asilau adau diau tigau pulua, adau diau enam pulua, adau pulau diau 
seratus." 4:21 Mangku Yesus bekatau agi ngan ughangtu, "Apu adau 
jemau diau maghakka lampu, mangku ditukupinyau ngan capa, apu 
ditepiakka di bawa katil? Cengki nidau! Lamputu ditepiakkanyau di bada 
lampu. 4:22 Gegalaunyau diau tebuni ka kina'an ngan gegalau resiau ka 
dikeruani. 4:23 Sapau diau betelingau endak ndengagh, ndengaghla!" 4:24 
Mangku Diau ngiciak agi, "Ingatkala setu diau kamu dengagh. Takaran 
diau kamu pakai ngan jemau ka dipakai pulau batan endak kamu, lagi ka 
ditamba ngan kamu. 4:25 Karnau jemau diau buadau ka dienju'i, anyautu 
jemau diau nidau bediau, dikit diau adau di diau, ka diambiak pulau jak di 
diau." 4:26 Katau Yesus agi, "Amun Allah merinta, keadaannyau luak ini: 
Adau jemau diau ngamburka benia di umaunyau. 4:27 Aghi malam diau 
tiduak, aghi siang diau bangun. Penarau itu benia tadi tumbua ngan njadi 
besak. Anyautu luak manau beniatu tumbua, jemau tadi nidau keruan. 4:28 
Tana itula diau mbuat beniatu tumbua, empai penembai tangkaiau, mangku 
putiak mangku buahau. 4:29 Amun bua paditu la masak, jemautu ngetam, 
karnau la masaunyau." 4:30 KatauNyau agi, "Amun Allah merinta, ngan 
tuapau kitau pacak nyamaukanyau? Apu ngan ceritau manau kitau pacak 
ngiciakkanyau? 4:31 Amun Allah merinta, keadaannyau luak ini: 
Semughak jawi ditanam di kebun. Mughaktu keciak nian jak di gegalau 
mughak diau adau di deniaumi. 4:32 Anyautu amun diau la ditanam, diau 
tumbua, besakla diau sangkan kayu lainau. Cangkahau rimbun, mangku 
burung pacak besaghang di cangkahautu." 4:33 Ngan banyak ceritau luak 


itu Diau ngiciakka katau Allah ngan ughangtu, inggan manau ughangtu 
pacak ngerti. 4:34 Diau maju ngiciak makai cuntau, amun ngajagh jemau. 
Anyautu amun ngan anak-buaHau, Diau nerangka gegalaunyautu ngan 
ughangtu. 4:35 Aghi la petang, mangku Yesus ngiciak ngan anak-buaHau, 
"Mela kitau nyembeghang ke beghang sanau." 4:36 Mangku 
anak-buaHautu masuak perawu. Yesus la adau di perawutu. La udim itu 
jemau banyak ditinggalkaNyau di tepi danau. Adau pulau perawu lain pegi 
serempak ngan Diau. 4:37 Lum lamau udim itu adau angin nyaghu. 
Umbak besak kematila nempua perawutu, mangku ayiak masuak menui 
perawu tadi. 4:38 Di buntut perawu Yesus dang tiduak bebantal. 
Anak-buaHau ngucakka Diau. "Guru!" kataunyau, "Apu Dighi nidau 
keruan, bansau kitauni laka mati tebenak?" 4:39 Yesus bangun, mangku 
merintaka angintu, katauNyau ngan danau, "Redamla!" Mangku angintu 
mandak ngan danau diam nian. 4:40 La udim itu Yesus bekatau ngan 
anak-buaHau, "Ngapau kamu penakut? Ngapau nidau percayau ngan 
Aku?" 4:41 Mangku anak-buaHautu takut lagi kemangan. Sughang 
ngiciak ngan diau lain, kataunyau, "Sapau sebenaghau Jemau im? Sangkan 
angin ngan umbak na'ati perintaHau." 


5:1 Mangku Yesus ngan anak-buaHau sampai di beghang danau Galilia, di 
daira jemau Gerasa. 5:2 Yesus empai tughun jak di perawu, Diau 
didatangi sughang jemau lanang diau diarung iblis. Jemautu ngeluagh jak 
di perantuan. 5:3 Diautu mendam di situ. Nidau bediau jemau diau pacak 
ngebatau, empuak ngan rantai nidau. 5:4 La rajin tangan ngan ketingau 
dibeluk ngan dikebat ngan rantai, anyautu rantaitu diputuska ngan beluk 
dirusakkanyau, mangku nidau bediau jemau diau pacak na'anau. 5:5 
Siang-malam diau bejalan di perantuan ngan di bukit sampai tegauk-gauk 
ngan mbaduki badanau ngan batu. 5:6 Satu nginak Yesus jak di jawua, 
diau belaghi njenguak Yesus, nunduak nyemba Diau, 5:7 mangku tegauk 
ngan suarau bias, "Ka Dighi apauka akuni, ui Yesus, Anak Allah diau 
Mahaagung? Demi Allah aku mintak, jangan Dighi nyaraui aku." 5:8 Diau 
ngiciak luak itu, karnau Yesus la ngiciak ngan diau, "Ui, iblis, keluaghla 
jak di jemau mi!" 5:9 Yesus betanyau ngan diau, "Sapau namau kaba?" 


Timbalau, "Namauku Legiun, karnau kamini banyak." 5:10 Mangku diau 
mintak nian ngan Yesus, supayau jangan dikisitka jak di daira itu. 5:11 
Pasigh itu banyak kaput ingunan dang ndalak makanan di bukit. 5:12 Iblis 
itu mintak ngan Yesus, kataunyau, "Ajungla kami ngarung kaput itu." 5:13 
Yesus tetuju, mangku iblistu ngeluagh jak di jemau tadi ngarung kaput. 
Kaputtu belaghi galau tumban jak di tepi badas masuak ke danau mangku 
mati tebenak. Gegalau kaputtu kekirau duau ribu ikuak. 5:14 Tukang- 
tukang sayia kaput itu belaghi nyiarka ceritau itu di kuta ngan di dusun di 
ngepungannyau. Mangku jemau ngeluagh endak ngina'au ceritau itu. 5:15 
Ughangtu datang njenguak Yesus mangku nginak jemau diau diarung iblis 
tadi dang duduak guak Yesus. Jemautu la bekain ngan rupu'annyau la 
waras, mangku ughangtu takut. 5:16 Ughang diau la nginak ceritau tadi 
ngiciakkanyau ngan ughangtu ceritau jemau diau diarung iblistu ngan 
ceritau kaput. 5:17 Mangku ughangtu mintak nian, supayau Yesus pegi jak 
di daira itu. 5:18 Yesus dang nayiak agi ke perawu, jemau diau diarung 
iblis tadi mintak, supayau diau bulia ngikut. 5:19 Anyautu Yesus nidau 
ngajung, katauNyau, "Baliakla ke dusun kaba, ceritaukala ngan 
adiak-sanak setu diau la dikerjauka Allah di kaba ngan gegalau 
keilu'anNyau." 5:20 Jemautu pegi ngiciakka di daira sepulua kuta 
gegalaunyau diau la dikerjauka Yesus di diau mangku gegalau jemau 
kemangan galau. 5:21 Yesus la baliak agi ke sebeghang, jemau 
berumbung-rumbungan datang ngumbuliNyau. Yesus dang adau di tepi 
danau itu. 5:22 Mangku adau sughang kepalak ghuma sembayang, 
namaunyau Yairus. Diau datang ke situ. Satu nginak Yesus, diau nunduak 
sampai ke tana di adapanNyau, 5:23 mangku mintak tulung nian, 
kataunyau, "Anakku buidapan, la pansan nian! Mela pegi ke ghuma kami 
kudai! Tepiakkala tangan Dighi di badan anakku, mangku diau ghadu, lum 
ka mati." 5:24 Mangku Yesus pegi ngan jemautu. Jemau rami-rami pegi 
ngikut Diau, sampai bererincitan di kidau kananAu. 5:25 Adau pulau 
sughang tinau diau buidapan bedagha, la duau belas taun lamaunyau. 5:26 
Diau la rajin beubat ngan duktur, mangku gegalau retaunyau la abis galau. 
Anyautu nidau bediau diau pacak meghaduinyau, lagi tamba pansan 
idapannyau. 5:27 Tinau itu la banyak ndengagh ceritau Yesus. Mangku di 


pugan jemau banyaktu diau masighi Yesus jak di belakang mbibit bajuAu. 
5:28 Diau berupuak, "Amun aku mbibit cuman bajuAu ajau, aku ka 
ghadu." 5:29 Masau itu pulau daghahau mandak melilia, mangku diau 
teghasau, bansau diau la ghadu. 5:30 Masau itu pulau Yesus teghasau, 
bansau adau kuasau ngeluagh jak di Diau, mangku Diau nulia ke jemau 
banyak itu ngan betanyau, katauNyau, "Sapau mbibit bajuKu?" 5:31 
Anak-buaHau bekatau, "Dighi la nginak jemau banyak ngincitka Dighi. 
Mangku Dighi masia betanyau, 'Sapau mbibit Aku?' " 5:32 Yesus nginak 
di ngepungannyau endak ngeruani jemau diau mbibit Diau. 5:33 Tinau tadi 
keruan setu diau la tejadi di diau, mangku diau gemetagh ketakutan, 
mangku nunduak di adapan Yesus, diceritaukanyau gegalaunyautu. 5:34 
Mangku katau Yesus ngan diau, "Kaba la dighadui, karnau kaba percayau. 
Baliakla ngan selamat. Idapan kaba la ghadu." 5:35 Yesus gi ngiciak, 
mangku adau jemau datang jak di ghuma Yairus, kataunyau, "Anak dighi 
la mati! Nidau nanti ngeriaka Pak Guru agi." 5:36 Yesus nidau nyanauka 
kici'an jemau itu, mangku ngiciak ngan Yairus, katauNyau, "Jangan takut! 
Percayaula ajau!" 5:37 Yesus nidau ngajung sughang kia ngikut Diau, 
cuman Pitrus, Yakubus ngan adingau Yuhanis bulia ngikut. 5:38 La 
sampai di ghuma Yairus, Yesus nginak jemau ganau nangis berandaian 
ngan suarau bias. 5:39 Mangku Yesus masuak ngan bekatau, "Ngapau 
kamu ganau? Ngapau nangis? Budak keciak ini nidau mati! Diauni tiduak 
ajau!" 5:40 Ughangtu nawauka Diau, mangku dilaratkaNyau galau 
ughangtu. La udim itu dibata'Au bak ngan mak budak keciaktu ngan 
anak-buaHau tadi masuak ke bili'au, 5:41 mangku dikecakkaNyau 
tanganau, katauNyau, "Talita kum!" Retiau, "Ui, anakKu, Aku ngajung 
kaba bangun. Bangunla!" 5:42 Masau itu pulau budak gadistu bangun 
betegak ngan bejalan. Umurau la duau belas taun. Jemau diau ngina'autu 
tegagau ngan kemangan galau. 5:43 Yesus nidau ngajung nian sughang kia 
ngiciakka ngan jemau setu diau dibuatAutu, mangku bekatau, "Enju'ila 
budak gadis ini makan!" 


6:1 La udim itu Yesus pegi jak di situ baliak ke dusunAu. Anak-buaHau 
ngikut Diau. 6:2 Aghi Sabat Diau mulai ngajagh di ghuma sembayang, 


mangku banyak jemau ndengaghka Diau. Ughangtu kemangan ngan 
betanyau, "Jak di manau Diauni bulia gegalaunyautu? Pengertian apau 
pulau diau adau di Diau? Luak manau Diau pacak mbuat tandau nyelia? 
6:3 Ukanau Diauni tukang kayu, anak Maria? Ukanau adingAu Yakubus, 
Yusis, Yudas ngan Simun ngan kelawaiAu pulau mendam ngan kitau di 
sim?" Mangku ughangtu keciwau ngan nidau nerimau Diau. 6:4 Mangku 
Yesus bekatau ngan ughangtu, "Sughang nabi diregaui di manau-manau, 
amun ukan di dusunau ngan denga-sana'au ngan ghumahau." 6:5 Dikit 
kiala Diau nidau pacak mbuat setu diau nyelia di situ. Diau cuman 
meghaduka bebeghapau jemau buidapan ngan nepiakka tanganAu di 
pucuak palak ughangtu. 6:6 Diau kemangan karnau ughangtu nidau 
percayau. Mangku Diau pegi ke dusun-dusun di ngepungannyau sampai 
ngajagh. 6:7 Yesus mantau duau belas anak-buaHau, mangku ngajung 
ughangtu pegi beduau-duau, dienjuakkaNyau kuasau endak ngisitka rua 
ja'at. 6:8 Mangku Diau bepesan ngan ughangtu, "Amun bejalan, jangan 
mbatak tuapau-apau lain jak di tungkat. Makanan jangan, minggangan 
jangan, tanci jangan. 6:9 Pakai sepatu bulia, tapitu jangan makai baju 
duau." 6:10 Diau bekatau agi, "Amun kamu la diterimau di ghuma jemau, 
mendamla di situ, enggut kamu melajuka pejalanan. 6:11 Amun di sutiak 
bada jemau nidau bediau nerimau kamu ngan nidau bediau endak 
ndengaghka kamu, pegila jak di situ, mangku kepaskala debu jak di keting 
kamu njadi peringatan batan endak ughangtu." 6:12 Mangku ughangtu 
pegi ngiciakka, bansau jemau mesti ngubai peremba'au jak di dusaunyau. 
6:13 Ughangtu melaratka banyak iblis ngan nggusuakka minyak Saitun 
ngan jemau buidapan, mangku ughangtu ghadu. 6:14 Rajau Herudis pulau 
ndengagh ceritau Yesus, karnau namauNyau la dikeruani gegalau jemau. 
Mangku adau diau bekatau, "Yuhanis Pembaptis la idup agi. Itula sebapau 
Diau adau kuasau ngerjauka gegalaunyautu." 6:15 Adau diau ngiciakka, 
"Diautu Elia." Adau pulau diau ngiciakka, "Diautu sughang nabi luak 
nabi-nabi senitu." 6:16 Satu Herudis ndengagh ceritau itu, diau bekatau, 
"Cetau im Yuhanis diau senitu kuajung dipancung liaghau. Mbak kimi diau 
la idup agi." 6:17 Nyela, Herudistu la ngajung nangkap Yuhanis, dikebat 
ngan dimasuakka di jil. Herudis ngerjauka titu, karnau Herudias bini 


dangau Pilipus, karnau Herudis la nika ngan diau. 6:18 Mangku Yuhanis 
negughi Herudis, kataunyau, "Nidau bulia dighi nika ngan bini dang 
dighitu." 6:19 Itula sebapau Herudias luat ngan Yuhanis endak mbunua 
diau, anyautu diau nidau pacak ngerjaukanyau, karnau nidau diajung 
Herudis. 6:20 Herudis ngajung jemau njagaui Yuhanis iluak-iluak, karnau 
diau takut. Diau keruan, bansau Yuhanis sughang diau iluak, ajungan 
Allah. Diau galak ndengaghka Yuhanis ngiciak, empuak diau bingung 
ngan gelisa. 6:21 Mangku adau jalan batan endak Herudias, masau 
Herudis ngadauka jamuan ulang taun. Gegalau pejabat tinggi ngan 
kumandan ngan jemau penting di Galilia dijeghumi. 6:22 Di jamuan itu 
anak gadis Herudias nari. Tariannyautu meriangka ati Herudis ngan 
mendahau. Mangku rajau bekatau ngan diau, "Kaba endak tuapau? 
Mintakla, aku ka ngenjuakkanyau." 6:23 Mangku diau bejanji ngan gadistu 
ngan sumpa, "Tuapau kila diau kaba pintak ka kuenjuakka, empuak 
separau jak di retauku." 6:24 Budak gadistu ngeluagh ngan betanyau ngan 
ma'au, "Tuapau diau iluak diau kupintak?" Timbalau, "Mintakla palak 
Yuhanis Pembaptis." 6:25 Mangku gadistu cecepat ngulang njenguak 
rajau ngan bekatau, "Aku mintak palak Yuhanis Pembaptis dienjuakka 
ngan aku mbak kini pulau ditepiakka di talam." 6:26 Ndengagh pinta'an itu 
Herudis sedia. Anyautu diau nidau pacak nula'au, karnau la besumpa di 
mukau mendahau. 6:27 Rajautu ngajung sughang penjagau pegi ke jil 
endak ngambiak palak Yuhanis. Mangku jemautu mancung liaghau di jil. 
6:28 Mangku diau mbatak palak Yuhanistu ditepiakka di talam, 
dienjuakka ngan gadis itu, mangku gadistu ngenjuakkanyau ngan endu'au. 
6:29 Anak-bua Yuhanis la ndengagh ceritau itu, mangku datang ngambiak 
mayatau ngan dikuburkanyau. 6:30 Mangku rasul-rasul diau diajung 
Yesustu la ngulang agi betunggal ngan Diau, diceritaukanyau gegalaunyau 
diau la dikerjaukanyau ngan diajaghka. 6:31 Banyak nianan jemau datang 
ngan pegi, mangku makan kia ughangtu nidau kungang. Mangku katau 
Yesus, "Mela kitau pegi ke bada diau suni, mangku pacak kitau ajau, 
mangku kamu pacak gheghadu." 6:32 Mangku ughangtu pegi nayiak 
perawu nuju bada diau suni. 6:33 Anyautu banyak jemau nginak ughangtu 
pegi, mangku keruan sapau ughangtu. Jak di gegalau dusun di 


ngepungannyau jemau belaghi jalan daghat mangku ndului ughangtu. 6:34 
Masau Yesus tughun jak di perawu ngan nginak jemau banyak nianantu, 
Diau sial ngan ughangtu, karnau ughangtu luak bebiri diau nidau bediau 
tukang sayiau. Mangku Diau mulai banyak setu diau diajaghkaNyau ngan 
ughangtu. 6:35 Aghitu la petang, anak-buaHau njenguak Yesus, ngan 
bekatau, "Aghi la petang ngan bada ini suni. 6:36 Ajungla jemau banyak 
ini pegi, mangku ughangtu pacak mbeli makanan di dusun di ngepungan 
ini." 6:37 Anyautu katau Yesus, "Kamu ajau ngenju'i ughangtu makan!" 
"Apu kami mesti pegi mbeli ruti regau duau ratus tanci pirak endak 
ngenju' makan jemau ini?" Katau ughangtu. 6:38 Mangku Diau betanyau, 
"Beghapau ruti adau di kamu? Cubau kina'!!" Udim dikma'i, katau 
ughangtu, "Cuman adau limau bua ruti ngan duau ikuak ikan." 6:39 
Mangku diajungAu jemau banyak itu duduak di ghumput beruguak- 
ruguak. 6:40 Mangku ughangtu duduak beruguak-ruguak. Adau diau 
seratus seruguak, adau diau limau pulua. 6:41 Udim itu Diau ngambiak 
limau bua ruti ngan duau ikuak ikan tadi, mangku ncungak ke langit 
sampai bedu'a beterimau-kasia, mangku dipiyak-piya'Au rutitu, 
dienjuakkaNyau ngan anak-buaHau, mangku ughangtu ngagiakanyau ngan 
jemau banyak itu. Luak itu pulau ngan duau ikuak ikan tadi. 6:42 Gegalau 
ughangtu makan enggut kenyang. 6:43 Udim itu tigha ruti tadi ditunggalka 
anak-buaHau, duau belas kinjagh penua temasuak pulau tigha ikan. 6:44 
Jemau diau ngikut makan ruti kekirau limau ribu jemau lanang. 6:45 
Mangku Yesus cecepat ngajung anak-buaHau nayiak perawu pegi 
nduluiNyau ke Betsaida di beghang danau, penarau Diau ngajung jemau 
banyak tadi baliak. 6:46 La udim jemau banyaktu pegi, Yesus nayiak ke 
bukit endak bedu'a. 6:47 Aghi la malam, perawu anak-buaHautu la jawua 
jak di tepi. Yesus gi adau di daghat. 6:48 Diau nginak ughangtu nanggung 
ndayungka perawu, karnau angin belawanan jak di adapan. Antak ka ayam 
bekukuak, Yesus datang njenguak ughangtu bejalan di pucuak ayiak. Diau 
luak endak melalui ughangtu. 6:49 Satu anak-buaHautu nginak Diau 
bejalan di pucuak ayiak, ughangtu ngirau Diautu antu mangku 
tegauk-gauk. 6:50 Gegalau ughangtu nginak Diau mangku tegagau nian. 
Anyautu Yesus ngiciak, katauNyau, "Tenangla ajau. Ini Aku. Nidau nanti 


takut." 6:51 Udim itu Diau masuak dalam perawu, mangku angintu 
mandak. Ughangtu kepagauan galau. 6:52 Tandau nyelia ngan limau bua 
ruti tadi lum kila ughangtu terti. Ughangtu segau ngerti. 6:53 La sampai di 
sebeghang danau, Yesus ngan anak-buaHau ndaghat ngan belabua di 
pantai Genesarit. 6:54 Satu ughangtu tughun jak di perawu, jemau nginak, 
bansau diau datang itu Yesus. 6:55 Mangku ughangtu belaghi ke gegalau 
daira itu ngan mulai mbata'i jemau buidapan njenguak Yesus di manau kila 
dikiciakka Diau adau. 6:56 Di manau kila Yesus datang, empuak di kuta, 
empuak di dusun, empuak di talang, jemau mbata'i jemau buidapan ke 
lapangan ngan mintak, supayau diajung mbibit baju Yesus, empuak cuman 
ujungau. Mangku gegalau jemau diau mbibitau ghadu galau. 


7:1 Adau rumbungan jemau Parisi ngan guru ukum Taurat jak di 
Yerusalim datang njenguak Yesus. 7:2 Ughangtu nginak adau anak-bua 
Yesus diau makan ngan tangan kumua, nidau bebasua nurut peraturan 
agamau. 7:3 Karnau jemau Yahudi terutamau jemau Parisi nidau makan, 
amun lum bebasua tangan kudai, karnau ughangtu nurut nian adat 
lembagau niniak puyangau. 7:4 Setu diau dibeli di pekan nidau dimakan, 
amun lum dibasua kudai. Banyak pulau peraturan lain jak di niniak 
puyangau diau dituruti, misalau carau mbasua gelas, mangkuak ngan 
pekakas tembagau. 7:5 Karnau itu jemau Parisi ngan guru-guru ukum 
Taurattu betanyau ngan Yesus, "Ngapau anak-bua Kaba melanggar adat 
lembagau niniak puyang kitau? Ngapau ughangtu makan, nidau bebasua 
tangan kudai?" 7:6 Timbal Yesus, "Kamu jemau cak alim! Nyela nian setu 
diau dikiciakka nabi Yesaya ngiciakka kamu, 'Luak ini katau Allah, 
bangsau ini meregaui Aku cuman di mulut, anyautu ati ughangtu nidau 
terupuak Aku. 7:7 Paya ajau ughangtu nyemba Aku. Ajaghan diau 
ughangtu ajaghka cuman katau manusiau ajau.' 7:8 Perinta Allah nidau 
kamu turuti endak nuruti adat lembagau manusiau." 7:9 Mangku Yesus 
bekatau agi, "Kapu dighi pacak nian nulak perinta Allah, supayau kamu 
pacak ngikuti adat lembagau kamutu? 7:10 Musa la ngiciakka ini, 
'Regauila enduak-bapak kamu' lagi, 'Jemau diau ndawaika enduak-bapa'au 
mesti diukum mati.' 7:11 Anyautu kamu ngajaghka, 'Amun jemau bekatau 


ngan pejadiau, tanci diau semestiau dienjuakka ngan bak ngan mak la 
kuenjuakka ngan Allah, 7:12 mangku kamu nidau ngajung agi jemautu 
nulungi pejadiau.' 7:13 Ngan carau luak itu kamu nyatauka katau Allah 
nidau belaku, karnau endak ngikuti adat lembagau kamu. Mangku banyak 
kerjau luak itu diau kamu kerjauka." 7:14 Mangku Yesus mantau jemau 
banyak ngan bekatau, "Gegalau kamu dengaghkala, mangku kamu ngerti! 
7:15 Nidau bediau setu diau masuak ke mulut ngaramka jemau. Anyautu 
diau ngeluagh jak di mulut, itula diau ngaramkanyau. 7:16 Amun 
betelingau, ndengaghla!" 7:17 Mangku Yesus masuak ghuma endak 
nyingkir jak di jemau banyak, mangku anak-buaHau nanyauka reti 
umpamau itu. 7:18 Yesus nimbal, "Kamu pulau lum terti? Nidau keruan 
ngan kamu, bansau setu diau masuak ke dalam mulut nidau pacak mbuat 
jemau aram? 7:19 Karnau setu diau masuaktu nidau lalu jalan ati, tapitu 
jalan busung, mangku ngeluagh agi?" Ngan katau itu Yesus nyatauka, 
bansau nidau bediau makanan diau aram. 7:20 Mangku Yesus bekatau agi, 
"Setu diau ngeluagh jak di jemau itula diau ngaramkanyau. 7:21 Karnau 
jak di dalam, jak di ati nimbul gegalau rupu'an ja'at, diau mbuat jemau 
nidau senangaian, maling, mbunua, 7:22 menaugawia, selak, ja'at, nipu, 
sekenda'au ajau, sengit, ngupatka jemau, geduak, segau diajagh. 7:23 
Gegalau kerjau ja'at itu nimbul jak di ati. Itula diau ngaramka jemau." 7:24 
Udim itu Yesus ninggalka bada itu pegi ke daira Tirus. Diau masuak 
ghuma, karnau enggup keruan ngan jemau, bansau Diau adau di situ. 
Anyautu Diau nidau pacak munika diriAu. 7:25 Mangku adau sughang 
tinau, anak gadisau diarung iblis. Diautu ndengagh ceritau Yesus, mangku 
datang njenguak Diau ngan nunduak di adapanNyau. 7:26 Tinau itu ukan 
jemau Yahudi. Diautu asalau jak di daira Penisia di Siria. Diau mintak 
ngan Yesus ngisitka iblis jak di ana'autu. 7:27 Anyautu Yesus nimbal, 
"Nidau iluak ngambiak makanan budak keciak, disipatka ngan anjing. 
Budak keciak mesti kenyang kudai." 7:28 "Nyela, tuan," katau tinautu, 
"Tapitu anjing di bawa mija pulau makan ghima diau tumban jak di budak 
keciak." 7:29 Mangku katau Yesus, "Karnau timbal dighitu, baliakla mbak 
kini. Iblis la larat jak di anak dighi." 7:30 Tinau itu baliak. La sampai di 
ghuma diau nginak ana'au dang tiduak. Iblistu la larat jak di diau. 7:31 


Mangku Yesus pegi jak di daira Tirus. Diau lalu di Sidun mangku pegi ke 
danau Galilia di daira Dikapulis. 7:32 Adau jemau mbata'1 sughang jemau 
diau tuli ngan gagap, mangku mintak Yesus nepiakka tanganAu di badan 
jemau itu. 7:33 Yesus mbata'i jemautu, diasingkaNyau jak di jemau 
banyak, mangku dicucuakkaNyau jaghiAu ke tebuak telingau jemau tuli 
tadi. La udim itu Diau beluda ngan ngendaska tanganAu di lida jemautu. 
7:34 Mangku sampai ncungak ke langit, Yesus nyintak nyawau panjang 
ngan ngiciak ngan jemautu, katauNyau, "Ipata!" Retiau, "Ndengaghla!" 
7:35 Mangku telingau jemautu ndengagh ngan lidahau lembut, mangku 
kici'annyau lantas. 7:36 La udim itu Yesus nidau ngajung jemau banyak 
ngiciakka setu diau dibuatAutu ngan sughang kiala. Anyautu tamba Yesus 
nega, jemau tamba banyak ngebarkanyau. 7:37 Jemau diau ndengagh 
ceritau itu kepagauan nianan, kataunyau, "Gegalaunyau dijadikaNyau 
iluak. Jemau tuli dijadikaNyau pacak ndengagh. Jemau bisu dijadikaNyau 
pacak ngiciak." 


8:1 Masau itu adau pulau jemau banyak manan. Ughangtu nidau bediau 
makanan, mangku Yesus mantau anak-buaHau ngan bekatau, 8:2 "Aku 
sial nginak jemau banyak ini. La tigau aghi ughangtu ngikut Aku, mbak 
kini nidau bediau makanan. 8:3 Amun ughangtu la keliwatan lapagh 
kuajung baliak, ughangtu tebandam di jalan, apau agi adau diau datang jak 
di jawua." 8:4 Anak-buaHau bekatau, "Luak manau di bada diau sudut ini 
jemau pacak dapat makanan cukup batan endak jemau banyak luak ini?" 
8:5 Yesus betanyau, "Beghapau ruti adau di kamu?" "Tujua," timbal 
ughangtu. 8:6 Mangku Yesus ngajung jemau banyaktu duduak di tana. 
Udim itu Diau ngambiak tujua rutitu, beterimau-kasia ngan Allah, dipiyak- 
piya'Au rutitu, dienjuakkaNyau ngan anak-buaHau, mangku 
anak-buaHautu ngagiakanyau ngan jemau banyak. 8:7 Ughangtu adau 
pulau bebeghapau ikan keciak. Yesus beterimau-kasia, mangku ngajung 
anak-buaHau ngagiaka ikantu pulau. 8:8 Gegalau ughangtu makan enggut 
kenyang. Mangku tigha ruti ditunggalka, tujua kinjagh banya'au. 8:9 
Ughangtu kekirau empat ribu ughang. Mangku Yesus ngajung jemau 
banyaktu baliak. 8:10 Diau ngan anak-buaHau nayiak perawu pegi ke 


daira Dalmanuta. 8:11 Adau bebeghapau jemau Parisi datang sangi 
tanyaui ngan Yesus. Ughangtu endak ncubaui Diau mangku mintak Diau 
mbuat tandau nyelia batan endak mbuktika, bansau Diau datang jak di 
Allah. 8:12 Yesus nyintak nyawau panjang mangku bekatau, "Ngapau 
jemau mbak kini mintak Aku mbuat tandau nyelia. Keruanila, sutiak kiala 
Aku enggup nunjuakka tandau nyelia ngan ughangtu." 8:13 Mangku Yesus 
ninggalka ughangtu. Diau nayiak perawu pegi ke sebeghang. 8:14 
Anak-bua Yesus kelingauan mbatak ruti. Ughangtu cuman adau sebua ruti 
di perawu. 8:15 Yesus bekatau ngan ughangtu, "Sepepadaula nian ngan 
ghagi jemau Parisi ngan ghagi Herudis." 8: 16 Mangku ughangtu mulai 
ngiciakka titu, kataunyau, "Diau ngiciak luak itu, karnau kitau nidau 
bediau ruti." 8:17 Yesus keruan setu diau ughangtu kiciakka, Diau 
bekatau, "Ngapau kamu ngiciakka nidau bediau ruti? Apu kamu nidau 
keruan ngan lum terti? Ngapau kamu segau nian ngerti? 8:18 Kamu adau 
matau, ngapau nidau nginak? Kamu adau telingau, ngapau kamu nidau 
ndengagh? Apu kamu nidau teghingat, 8:19 masau Aku miyak-nmyya'i 
limau ruti batan endak limau ribu ughang, beghapau kinjagh tigha ruti diau 
kamu tunggalka?" "Duau belas," katau ughangtu. 8:20 Yesus betanyau 
agi, "Luak manau pulau ngan tujua ruti batan endak empat ribu ughangtu, 
beghapau kinjagh tigha kamu tunggalka?" "Tujua," katau ughangtu. 8:21 
Katau Yesus, "Lum kila kamu terti?" 8:22 La udim itu Yesus ngan 
anak-buaHau sampai di Betsaida. Di situ adau jemau mbatak sughang 
jemau butau njenguak Yesus, mangku mintak Diau nepiakka tanganAu di 
mataunyau. 8:23 Yesus ngecakka tangan jemau butautu ngan mapahau 
keluagh dusun. Mangku Diau meludai matau jemautu, ditepiakkaNyau 
tanganAu di mataunyau ngan betanyau, "Tuapau diau la pacak kaba 
kina'?" 8:24 Jemautu nginak ke adapan, kataunyau, "Aku la nginak jemau 
bejalan, anyautu masia luak batang kayu bejalan." 8:25 Yesus ngulang 
nepiakka tanganAu di mataunyau. Udim itu jemautu nginakka mataunyau, 
mangku adau pengina'an. Diau la isat nginak gegalaunyau. 8:26 La udim 
itu Yesus ngajung jemautu, "Baliakla ke ghuma kaba! Jangan kudai 
masuak ke dusun ini!" 8:27 La udim itu Yesus ngan anak-buaHau pegi ke 
dusun-dusun di ngepungan Kaisaria Pilipi. Ughangtu dang bejalan, Yesus 


betanyau ngan anak-buaHau, katauNyau, "Katau jemau, sapau Akuni?" 
8:28 Katau anak-buaHau, "Adau jemau ngiciakka Yuhanis Pembaptis. 
Adau diau ngiciakka Elia. Adau pulau diau ngiciakka sughang jak di nabi. 
8:29 Yesus betanyau agi ngan anak-buaHau, "Anyautu pendapat kamu, 
sapau Akuni?" Katau Pitrus, "Dighila Almasih, Rajau Penyelamat." 8:30 
Mangku Yesus negahi anak-buaHautu nian, katauNyau, "Jangan ngiciakka 
ngan sughang kiala, sapau Akuni!" 8:31 La udim itu Yesus mulai ngajaghi 
anak-buaHau, bansau Anak Manusiau mesti meghasauka banyak 
penanggungan ngan nidau pulau diterimau tuau-tuau, imam-imam 
bepangkat tinggi ngan guru-guru ukum Taurat, mangku dibunua. La udim 
duau malam Diau ka ngulang idup agi. 8:32 Yesus ngiciakka titu ngan 
sebenaghau. Mangku Pitrus mbata'1 Yesus ke peridingannyau, ngan nengul 
Diau. 8:33 Anyautu Yesus njelinga'i ngan ngina'1 anak-buaHau, 
dimaraiNyau Pitrus, katauNyau, "Laratla iblis! Rupu'an kabatu rupu'an 
manusiau, ukan rupu'an Allah!" 8:34 La udim itu Yesus mantau jemau 
banyak ngan anak-buaHau, mangku bekatau, "Bilang jemau diau endak 
ngikut Aku, jangan ndalak jalan idup batan endak diau sughang, anyautu 
diau mesti mikul salipau, mangku ngikut Aku. 8:35 Karnau jemau diau 
endak ngilakka nyawaunyau ka kelengitan nyawaunyau. Anyautu jemau 
diau kelengitan nyawaunyau karnau Aku ngan ceritau Injil, diautu ka idup 
nian. 8:36 Tuapau untungau, amun sughang ngempu gegalau deniau njadi 
retaunyau, anyautu nyawaunyau benasau? 8:37 Tuapau diau pacak 
dienjuakka batan endak nggenti nyawaunyau? Nidau ka bediau! 8:38 
Kinak luak itu, amun jemau maluan ngaku! Aku ngan kici'anKu di pugan 
jemau idup mbak kini diau nidau ta'at ngan bedusau, Anak Manusiau pulau 
ka maluan ngaku'i jemautu, masau Diau datang nanti ngan kuasau Bapa'Au 
dikantini malaikat-malaikat suci." 


" 


9:1 Katau Yesus agi, "Keruanila, adau jak di kamu di sini diau nidau ka 
mati, amun lum nginak Allah merinta ngan kuasau." 9:2 Enam aghi udim 
itu, Yesus mbata'1 Pitrus, Yakubus ngan Yuhanis ndaki gunung diau tinggi. 
Di situ nidau bediau jemau lain. Di adapan ughangtu Yesus beghuba. 9:3 
BajuAu njadi putia besinagh. Nidau bediau sughang kia di deniauni pacak 


nesa seputia luak itu. 9:4 Mangku kina'an ughang duau, diautu Musa ngan 
Elia. Ughang duautu ngiciak ngan Yesus. 9:5 Pitrus ngiciak ngan Yesus, 
kataunyau, "Pak Guru, lemak nian kitau di sini. Kami endak negakka tigau 
bua punduk, sebua batan endak Dighi, sebua batan endak Musa, sebua 
batan endak Elia." 9:6 Diau ngiciak luak itu karnau nidau keruan setu diau 
mesti dikiciakka, karnau ughangtu takut kematila. 9:7 Mangku adau aban 
mbayangi ughangtu, mangku jak di dalam aban itu tedengagh suarau diau 
bekatau, "Inila AnakKu diau Kusayangi. Dengaghkala Diautu." 9:8 
Ughangtu gasip nginak di ngepungannyau, anyautu nidau kina'an sughang 
kiala lain jak di Yesus. 9:9 Masau ughangtu tughun jak di gunung tadi, 
Yesus ngiciak ngan ughangtu, "Jangan kamu kiciakka ngan sughang kiala 
setu diau kamu kinak tadi, amun Anak Manusiau lum ngulang idup agi." 
9:10 Ughangtu nurut kici'anNyautu, anyautu di antarau ughang tigau itu 
ughangtu mulai ngiciakka retiau 'ngulang idup agi'. 9:1 1 Mangku 
anak-buaHau betanyau ngan Diau, "Ngapau guru-guru ukum Taurat 
ngajaghka, bansau Elia mesti dulu datang?" 9:12 Yesus nimbal, "Nyela, 
Elia datang mangku nyediauka gegalaunyau. Anyautu luak manau ngan 
ceritau diau ditulis di Injil ngiciakka Anak Manusiau ka banyak sengsarau 
ngan digelakka jemau? 9:13 Keruanila, Elia la datang. Anyautu jemau 
mbuati diau sekenda'au ajau, luak Ia ditulis ceritau diau." 9:14 Masau 
Yesus empat beghading la ngulang guak anak-bua lainau, ughangtu nginak 
jemau banyak di situ. Mangku adau bebeghapau guru ukum Taurat dang 
bebala ngan anak-buaHautu. 9:15 Jemau banyak nginak Yesus mangku 
kemangan. Ughangtu belaghi ndepatka Diau. 9:16 Mangku Yesus 
betanyau, "Tuapau diau dibalaka?" 9:17 Sughang jak di jemau banyak 
nimbal, "Pak Guru, aku mbatak anakku njenguak Dighi. Diau bisu, karnau 
diarung iblis. 9:18 Amun iblistu nyerang diau, diau dibantingka ke tana, 
mulutau bebuwia, gigiau tekancing ngan badanau keghas galau. Aku Ia 
mintak anak-bua Dighi melaratka iblis itu, anyautu ughangtu nidau pacak." 
9:19 Mangku Yesus bekatau ngan ughangtu, "Ui, kamu jemau diau nidau 
percayau nian. Lamau beghapau agi Aku mesti guak kamutu? Lamau 
beghapau agi Aku mesti ngaligh ngan kamutu? Batakla diautu ke sini!" 
9:20 Mangku ughangtu mbatak budak keciak itu njenguak Yesus. Satu 


iblis itu nginak Yesus, diau nyerang budak keciaktu. Mangku diau rubua 
ke tana, diguliak-guliakka mangku mulutau bebuwia. 9:21 Yesus betanyau 
ngan ba'au, "La lamau beghapau diau luak ini?" "Jak di keciak." katau 
ba'au. 9:22 "La rajin iblistu endak mbunua diau ngan merubuaka diau di 
api ngan di ayiak. Amun Dighi pacak, tulungla nian kamini." 9:23 Timbal 
Yesus, "Tuapau kici'an kaba, amun pacak? Gegalaunyau pacak, amun 
percayau." 9:24 Bak itu tegauk, "Aku percayau. Tulungla aku diau nidau 
percayau." 9:25 Yesus nginak jemau banyak datang ngelilingi Diau, Diau 
ngajung iblistu kisit, katauNyau, "Ui kaba, iblis diau mbuat bisu ngan tuli, 
kisitla jak di budak keciak ini. Jangan ngarung diau agi!" 9:26 Mangku 
iblistu ngeluagh sampai tegauk ngan nyerang budak keciaktu nian. Diautu 
kina'an luak jemau mati. Mangku banyak jemau bekatau, "Diau la mati." 
9:27 Anyautu Yesus ngecakka tangan budak keciaktu nulung diau bangun. 
Mangku diau bangun. 9:28 Yesus la di ghuma, anak-buaHau datang 
njenguak Yesus sughang ngan betanyau, "Tuapau sebapau kami nidau 
pacak melaratka iblis tadi?" 9:29 Yesus nimbal, "Iblis diau luak itu nidau 
pacak dilaratka, amun ukan bedu'a." 9:30 Yesus ngan anak-buaHau pegi 
jak di bada itu, mangku Diau lalu di Galilia. Diau enggup keruan ngan 
jemau, bansau Diau adau di situ, 9:31 karnau Diau dang ngajagh 
anak-buaHau. KatauNyau, "Anak Manusiau ka diseraka ngan manusiau. 
Diau ka dibunua, mangku udim duau malam Diau ka idup agi." 9:32 
Ughangtu nidau terti kici'anNyautu, anyautu nidau beghani nanyaukanyau. 
9:33 Yesus ngan anak-buaHau sampai di Kapernaum. La sampai di 
ghuma, Yesus betanyau ngan anak-buaHautu, katauNyau, "Tuapau diau 
kamu kiciakka di jalan tadi?" 9:34 Anak-buaHautu diam ajau, karnau 
ughangtu la bebala di jalan, mbalaka sapau diau lebia tinggi pangkatau. 
9:35 Mangku Yesus duduak, dipantauNyau duau belas anak-buaHautu, 
katauNyau, "Jemau diau endak dulu sekali, diau mesti endak njadi kendian 
jak di gegalaunyau ngan njadi babu gegalau jemau." 9:36 Udim itu Yesus 
ngambiak sughang budak keciak, diajungAu betegak di adapan gegalau 
ughangtu, dipelu'Au budak keciaktu, katauNyau, 9:37 "Jemau diau 
nerimau sughang budak keciak luak diauni karnau Aku, semegi ajau ngan 
nerimau Aku. Mangku jemau diau nerimau Akuni, ukan nerimau Aku ajau, 


tapitu nyambut pulau diau ngajung Aku." 9:38 Katau Yuhanis, "Guru, 
kami nginak sughang diau ukan anak-bua Dighi ngisitka iblis pakai namau 
Dighi. Kami nidau ngajung diau, karnau diau ukan jak di kitau." 9:39 
Yesus bekatau, "Jangan negahi diau, karnau nidau sughang kiala diau 
mbuat tandau nyelia pakai namauKu pacak ngarutka Aku. 9:40 Jemau 
diau nidau melawan kitau mihak ngan kitau. 9:41 Keruanila, jemau diau 
ngenjuak minum ayiak semangkuak ngan kamu, karnau kamu jemau 
Keristen, jemautu cengki ka nerimau upahau." 9:42 "Jemau diau nyesatka 
sala sughang jak di budak keciak diau percayau ini, iluakla amun batu 
besak dikebat di Iiaghau mangku dicapakka ke laut. 9:43 Amun tangan 
kaba mbuat kaba bedusau, tetakla tangan kabatu. Iluakla kaba idup ngan 
Allah ngan tangan sebela, sangkan masuak nerakau ngan duau bela tangan, 
di api diau nidau ka padam-padam. 9:44 | Di situ ulat nidau ka mati, api 
nidau ka padam. | 9:45 Amun keting kaba mbuat kaba bedusau, tetakla 
keting kabatu. Iluakla kaba idup ngan Allah ngan keting sebela, sangkan 
masuak nerakau ngan keting duau. 9:46 [Di situ ulat nidau ka mati, api 
nidau ka padam. | 9:47 Mangku amun matau kaba mbuat kaba bedusau, 
cungkilla matau kabatu. Iluakla kaba di sergau ngan matau sebela, sangkan 
dicapakka ke nerakau ngan matau duau. 9:48 Di situ ulat diau makan 
buntang nidau ka mati, api nidau ka padam. 9:49 Bilang jemau ka 
diberesiaka ngan api, luak kerban diberesiaka ngan gagham. 9:50 
Gaghamtu iluak. Anyautu amun gagham nidau masin agi, apu pacak 
dimasinka? Kamu mesti njadi luak gagham. Idupla bedamai ngan gegalau 
jemau." 


10:1 La udim itu, Yesus ninggalka bada itu pegi ke Yudia ngan ke 
sebeghang ayiak Yurdan. Jemau banyak datang agi njenguak Diau, 
mangku luak idang kali Diau ngajagh ughangtu pulau. 10:2 Mangku adau 
jemau Parisi datang endak nguji Diau ngan betanyau, "Apu bulia laki 
nyagha'i biniau?" 10:3 Yesus nimbal, "Tuapau perinta Musa ngan kapu 
dighi?" 10:4 Katau ughangtu, "Musa mbuliaka nyagha'i bini, asal 
ngenjuakka surat saghak kudai." 10:5 Mangku katau Yesus, "Musa nulis 
perinta itu, karnau kapu dighi segau diajagh. 10:6 Anyautu empai 


penembai Allah mbuat manusiau, dibuatAu lanang ngan tinau. 10:7 Itula 
sebapau jemau lanang ka ninggalka enduak-bapa'au endak seghundak ngan 
biniau, 10:8 mangku ughang duautu njadi sutiak. Mangku ughangtu ukan 
agi duau tapitu sutiak. 10:9 Karnau itu setu diau disatuka Allah nidau bulia 
disagha'i manusiau." 10:10 Ughangtu la sampai di ghuma, mangku 
anak-buaHau betanyau ngan Yesus ceritau itu. 10:11 Yesus bekatau, 
"Jemau diau nyagha'i biniau, mangku bebini ngan tinau lain, jemautu 
menaugawia karnau biniau senitu. 10:12 Luak itu pulau tinau diau nyagha'i 
lakiau, mangku belaki agi ngan lanang lain, diau menaugawia." 10:13 
Adau jemau mbatak budak-budak keciak njenguak Yesus, mangku mintak 
Diau natap budak keciaktu. Anyautu anak-buaHau marai ughangtu. 10:14 
Nginak titu, Yesus mara mangku ngiciak ngan anak-buaHau, katauNyau, 
"Nengkela budak-budak keciak itu njenguak Aku. Jangan dialangi, karnau 
jemau luak itula Allah pacak njadi rajau dalam idupau. 10:15 Ingatkala 
nian kicianKu ini: Jemau diau nidau nyambut Allah njadi rajau dalam 
idupau luak sughang budak keciak, jemautu nidau pacak masuak sergau." 
10:16 La udim itu Yesus meluak budak-budak keciak itu, ditatapAu bilang 
palak budak keciak, mangku didu'akaNyau. 10:17 Yesus endak bejalan 
agi, mangku adau jemau diau belaghi njenguak Diau. Jemautu nunduak di 
adapanNyau, mangku betanyau ngan Diau, "Pak Guru diau iluak, tuapau 
diau mesti kukerjauka, mangku aku bulia idup selelamaunyau?" 10:18 
"Ngapau kaba ngiciakka Akuni iluak?" Katau Yesus. "Sughang kiala nidau 
bediau iluak lain jak di Allah ajau. 10:19 Kaba cengki la keruan gegalau 
perinta Allah: Jangan mbunua, jangan menaugawia, jangan maling, jangan 
ngiciakka setu mbu'ung, jangan nipuka jemau, regauila enduak-bapak 
kaba." 10:20 "Pak Guru", katau jemautu, "Gegalaunyautu la kuturuti galau 
jak di keciak." 10:21 Yesus ngina'i jemautu ngan nyayanginyau, 
katauNyau, "Cuman semecam agi diau lum kaba kerjauka: Pegila, jualka 
setu diau adau di kaba, enjuakkala tanciau ngan jemau serik, mangku kaba 
dapat retau di sergau. La udim itu mela ke sini ngikut Aku." 10:22 
Ndengagh kici'an itu dayiau nyighap, mangku jemautu baliak kebingungan, 
ikak banyak igau retaunyau. 10:23 Mangku Yesus ngengina'i anak-buaHau 
ngan bekatau, "Alaka segaunyau jemau kayau nerimau Allah njadi rajau 


dalam idupau!" 10:24 Anak-buaHautu kemangan ndengagh kici'anNyautu. 
Anyautu Yesus maju ngiciak, katauNyau, "Ui anak-buaKu. Nyela, segau 
nian nerimau Allah njadi rajau dalam idup. 10:25 Murala sikuak untau lalu 
wuan tebuak jaghum sangkan jemau kayau masuak sergau." 10:26 
Mangku tamba kemangan ngan tamba ganau anak-buaHautu. Sughang 
ngiciak ngan diau lain, kataunyau, "Amun luak itu, sapau diau ka pacak 
selamat?" 10:27 Yesus ngina'1 ughangtu katauNyau, "Amun manusiau titu 
nidau ka adau, anyautu ukan luak itu amun Allah, karnau gegalaunyau ka 
pacak ngan Allah." 10:28 Mangku Pitrus ngiciak ngan Yesus, katauNyau, 
"Luak manau? Kamini la ninggalka gegalaunyau endak ngikut Dighi!" 
10:29 Timbal Yesus, "Ingatkala kici'anKu ini: Bilang jemau diau ninggalka 
ghumahau, ading-beghadingau, enduak-bapa'au, anak-ana'au, tana sawa 
tana daghatau karnau Aku ngan ceritau injil, 10:30 jemau itu ka nerimau 
nian mbak kini seratus kali lebia banyak jak di diau ditinggalkanyau tadi. 
Diau ka nerimau ghuma, ading-beghadingau, mak, anak, tana, empuak 
diau diluatka jemau di deniauni. Di masau diau ka datang jemautu ka 
nerimau idup selelamaunyau. 10:31 Anyautu banyak jemau diau dulu 
sekali ka mendian sekali, mangku jemau diau mendian ka njadi dulu 
sekali." 10:32 Yesus ngan anak-buaHau dang bejalan ngancamka 
Yerusalim. Yesus bejalan dulu sekali. Anak-buaHautu meghasau temas. 
Jemau diau kendian ngikut ketakutan pulau. Mangku Yesus mantau duau 
belas anak-buaHau ngan ngiciakka setu diau ka dighasaukaNyau nanti, 
10:33 katauNyau, "Dengaghkala mbak kini kitau pegi ngancamka 
Yerusalim. Mangku Anak Manusiau ka diseraka ngan imam-imam 
bepangkat tinggi ngan guru-guru ukum Taurat, mangku Diau ka diukum 
mati. Ughangtu ka nyeraka Diau ngan jemau diau nidau keruan Allah. 
10:34 Diau ka dipusiakka, diludai, dipeciti, mangku dibunua. La udim 
duau malam Diau ka ngulang idup agi." 10:35 Mangku Yakubus ngan 
Yuhanis, anak Sebedius, datang njenguak Yesus, kataunyau, "Pak Guru, 
adau setu diau endak kami pintak ngan Dighi batan endak kami." 10:36 
Katau Yesus, "Tuapau diau endak kamu pintak Kukerjauka batan endak 
kamu?" 10:37 Ughangtu nimbal, "Kami endak duduak di kidau ngan di 
kanan Dighi, amun Dighi njadi rajau nanti." 10:38 Katau Yesus, "Kamu 


nidau keruan setu diau kamu pintak. Apu kamu pacak nanggungka 
sengsarau luak diau Kutanggungka?" 10:39 Katau ughang duautu, "Kami 
pacak." Yesus bekatau agi, "Nyela, kamu ka nanggungka pulau sengsarau 
luak Kutanggungka. 10:40 Anyautu jemau diau ka duduak di sebela kidau 
ngan kananKu, itu ukan hakKu. Bada itu batan endak jemau diau ditetapka 
BapakKu." 10:41 Ndengagh titu, sepulua anak-bua diau lainau mara ngan 
jemau duau beghading tadi. 10:42 Karnau itu Yesus mantau gegalau 
ughangtu mangku bekatau, "Kamu keruan, bansau penguasau bangsau 
nyaraui rakyatau, penguluau masau ughangtu. 10:43 Anyautu kamu nidau 
bulia luak itu. Amun adau jak di kamum diau endak bepangkat tinggi, diau 
mesti endak njadi penulung gegalau kamu. 10:44 Jemau diau endak dulu 
sekali jak di kamu, diau mesti endak njadi budak gegalau kamumi. 10:45 
Karnau Anak Manusiau pulau datang ukan batan endak ditulung, tapitu 
batan endak nulung manusiau ngan nyeraka nyawauNyau nebusi banyak 
jemau." 10:46 Mangku Yesus ngan anak-buaHau sampai di Yiriku. Diau 
dang ngeluagh jak di Yiriku, jemau banyak ngikut Diau. Mangku adau 
sughang jemau butau duduak mintak-mintak di tepi jalan. Namaunyau 
Bartimius, anak Timius. 10:47 Satu ndengagh Yesus lalu, diau tegauk, 
kataunyau, "Ui, Yesus, Anak Daud! Sialkala aku!" 10:48 Mangku jemau 
banyak marai jemau butautu, diajungau diam. Anyautu diau tamba bias 
ajau tegauk, kataunyau, "Ui, Anak Daud! Sialkala aku!" 10:49 Mangku 
Yesus mendam, katauNyau, "Pantaula diau." Ughangtu mantau diau ngan 
bekatau, "Tenangla. Yesus mantau kaba. Mela betegakla." 10:50 Diau 
ngelucungka bajuau, mangku gegasip betegak njenguak Yesus. 10:51 
Yesus betanyau, "Tuapau diau endak kaba pintak ngan Aku?" Jemau butau 
nimbal, "Pak Guru, aku endak pacak nginak." 10:52 Katau Yesus, "Pegila, 
kaba ghadu, karnau kaba percayau." Masau itu pulau jemautu pacak 
nginak mangku ngikut Yesus. 


11:1 Yesus ngan anak-buaHau la pasigh ngan Yerusalim, la sampai di 
Betpagi ngan Betania di Bukit Saitun. Mangku Yesus ngajung duau 
ughang anak-buaHau 11:2 ngan bekatau, "Pegila ke dusun diau di adapan 
kamutu. Amun kamu la masuak, kamu ka nginak sikuak anak keledai 


tetambang diau lum kekela dinayi'1 jemau. Legha'ila tambangan keledaitu, 
mangku batak ke sini. 11:3 Amun adau jemau betanyau ngan kamu, tuapau 
sebapau kamu melegha'i keledaitu, kiciakkala ngan jemaunyau, 'Tuhan 
endak makaiau, mangku gasip dibaliakka.'" 11:4 Duau ughang 
anak-buaHautu pegi, mangku betemu sikuak anak keledai dang tetambang 
di mukau duaghau di tepi jalan, mangku dilegha'inyau. 11:5 Jemau diau 
betegak di situ betanyau, "Ngapau kamu melegha'i keledai itu?" 11:6 
Ughang duautu nimbal luak diau la dikiciakka Yesus, mangku jemau tadi 
ngenangka ughangtu mbatak keledaitu. 1 1:7 Ughang duautu mbatak 
keledaitu guak Yesus, dialasinyau ngan bajuau, mangku Yesus nayi'inyau. 
11:8 Banyak jemau mbentangka bajuau di jalan. Adau pulau diau neta'i 
daun paku bindu jak di tepi umau, ditepiakkanyau di jalan. 11:9 Jemau 
diau bejalan dulu sekali ngan diau mendian tegauk-gauk, "Husana! 
Tepujila diau datang atas namau Tuhan. 11:10 Idupla pemerintahan diau 
ka datang, pemerintahan Daud, niniak puyang kitau. Tepujila Allah diau 
Mahatinggi!" 11:11 Yesus la sampai di Yerusalim mangku masuak 
Ghuma Allah. Di situ Diau ngina'1 gegalaunyau, anyautu aghi laka malam, 
mangku Diau pegi keluagh ke Betania ngan duau belas anak-buaHau. 
11:12 Pagi di aghiau masau Yesus ngan duau belas anak-buaHau bejalan 
ninggalka Betania, Yesus lapagh. 11:13 Jak di jawua Diau nginak 
sebatang aghau, daunau rimbun. Diau pegi guak batang aghau itu endak 
nginak apu adau buahau. La sampai di batangtu, Diau nidau tekinak 
buahau, cuman daunau ajau, karnau masau itu lum pangkau bua aghau. 
11:14 Mangku Diau bekatau ngan batang aghautu, "Kaba nidau ka bebua 
agi selelamaunyau." Anak-buaHau ndengagh kicr'an itu. 1 1: 15 Mangku 
Yesus ngan anak-buaHau la sampai di Yerusalim. Diau masuak ke Ghuma 
Allah mangku mulai ngisitka gegalau tukang ngulua di tengalaman Ghuma 
Allah. Mija-myja tukang nukar tanci ngan bangku tukang njual burung 
darau dikangkangkaNyau. 1 1:16 Nidau sughang kia diajungAu mbatak 
dandanan wuan tengalaman Ghuma Allahtu. 11:17 Mangku Diau ngajagh 
ughangtu, katauNyau, "Di Injil ditulis luak mi: Allah bekatau, 'GhumaKu 
dikiciakka ghuma du'a batan endak gegalau bangsau.' Anyautu kamuni la 
njadikanyau saghang bandit." 11:18 Imam-imam bepangkat tinggi ngan 


guru-guru ukum Taurat ndengagh ceritau tadi, mangku ughangtu mulai 
ndalak jalan endak mbunua Yesus. Ughangtu takut ngan Diau, karnau 
gegalau jemau kemangan ndengagh ajaghanNyau. 11:19 Aghi laka malam 
mangku Yesus ngan anak-buaHau ngeluagh jak di kuta itu. 11:20 Pagi di 
aghiau gi akap-akap, masau ughangtu lalu guak batang aghautu, tekinak 
batangtu la keghing enggut akaghau. 11:21 Mangku Pitrus teghingat 
ceritau aghi empaini, mangku diau bekiciak ngan Yesus, kataunyau, 
"Guru, kina'ila, batang diau Dighi dawaika la keghing." 11:22 Yesus 
nimbal, "Percayaula ngan Allah. 11:23 Ngenian katauKu ini: Amun kamu 
percayau nian ngan nidau asau-asau, kamu pacak nian bekatau ngan bukit 
ini, "Tuangkatla ngan tecapakla ke dalam laut!' Mangku titu ka tejadi. 
11:24 Karnau itu ingatkala ini: Setu diau kamu pintak dalam du'a 
percayaula, bansau kamu la nerimaunyau, mangku titu ka dienjuakka ngan 
kamu. 11:25 Mangku amun kamu bedur'a, anyautu ati kamu nidau riang 
ngan sughang jemau, abiskala sala jemautu kudai, supayau Bapak kamu di 
sergau pulau ngabisi dusau kamu. 11:26 Amun kamu nidau ngabiska sala 
jemau, Bapak kamu di sergau pulau nidau ka ngabisi dusau kamu." 11:27 
La udim itu Yesus ngan anak-buaHau la sampai di Yerusalim. Diau dang 
bejalan di tengalaman Ghuma Allah mangku imam-imam bepangkat tinggi 
ngan tuau-tuau jemau Yahudi datang njenguak Diau 11:28 ngan betanyau, 
"Pakai kuasau apau Kaba ngerjauka gegalaunyautu? Mangku sapau 
ngenjuakkanyau ngan Kaba?" 11:29 Yesus nimbal, "Aku pulau endak 
betanyau ngan kapu dighi. Amun kapu dighi nimbal, Aku pulau ka 
ngiciakka ngan kapu dighi, ngan kuasau sapau Aku ngerjauka 
gegalaunyautu. 11:30 Baptisan Yuhanis itu asalau jak di sergau apu jak di 
manusiau? Cubau nimbal." 11:31 Ughangtu buijau, "Amun kitau kiciakka, 
'Asalau jak di sergau' Diau ka bekatau, 'Ngapau kapu dighi nidau percayau 
ngan diau?' 11:32 Baghia kitau kiciakka, 'Asalau jak di manusiau.' " 
Ughangtu takut ngan jemau banyak, karnau gegalau ughangtu nganggap 
Yuhanistu sughang nabi. 11:33 Mangku ughangtu nimbal, "Kami nidau 
keruan." Mangku Yesus bekatau ngan ughangtu, "Amun luak itu, Aku 
enggup pulau ngiciakka ngan kapu dighi ngan kuasau sapau Aku ngerjauka 
gegalaunyautu." 


12:1 Mangku Yesus mulai ngiciak ngan ughangtu pakai umpamau, 
katauNyau, "Adau sughang jemau diau mbukak kebun anggur, mangku 
dikandangau, digalikanyau lubang batan bada neghit anggur, ditegakka 
bada nungguau. La udim itu diparauka kebuntu ngan bebeghapau jemau 
parauan. Mangku diau pegi ke nenggeri lain. 12:2 La pangkaunyau endak 
mutigh anggur, jemau ngempu kebun tadi ngajung sughang anak-buahau 
pegi njenguak jemau parauan tadi endak mintak bagian asil kebunau. 12:3 
Anyautu jemau parauantu nangkap anak-bua tadi. La udim ditangkap, 
dibaduki mangku diajung baliak nidau bediau pulian. 12:4 Mangku jemau 
ngempu kebuntu ngajung sughang anak-bua diau lain. Anyautu diau 
dibaduki pala'au enggut lukau ngan digelakka man. 12:5 Mangku diajung 
sughang anak-bua lainau agi. Anyautu diau dibunua. Banyak agi diau lain 
diau diajungau. Adau diau dibaduki, adau diau dibunua. 12:6 Mangku 
tigha ana'au diau sikuak itula diau disayangi. Diautu diajung njenguak 
jemau parauan tadi, rupu'annyau, 'Cengki anakku ka diregaui ughangtu.' 
12:7 Anyautu jemau parauan ngiciak sughang ngan diau lain, 'Diautu 
behak ngempu kebun ini nanti. Mela kitau mbunua diau, mangku kebun ini 
njadi hak kitau.' 12:8 Mangku ana'autu ditangkap, dibunua, dicapakka 
keluagh kebun itu." 12:9 Mangku Yesus betanyau, "Mbak kini tuapau ka 
dibuat jemau ngempu kebuntu? Cengki diau ka datang mbunua jemau 
parauan tadi, mangku nyeraka kebunau ngan jemau lain. 12:10 Apu kapu 
dighi lum mbacau ayat ini, 'Batu diau dicapakka tukang negak ghuma, la 
njadi pelapiak tiang. 12:11 Inila kerjau Tuhan, setu diau nyelia batan endak 
kitau.'" 12:12 Mangku imam-imam bepangkat tinggi ngan jemau Parisi 
beusaha endak nangkap Yesus, karnau ughangtu keruan, bansau ceritau 
tadi ngenaui ughangtu. Anyautu ughangtu takut ngan jemau banyak, 
mangku pegi ninggalka Diau. 12:13 Udim itu adau jemau Parisi ngan 
jemau Herudis diajung nanyaui Yesus endak nyalakaNyau. 12:14 
Ughangtu datang njenguak Yesus ngan bekatau, "Pak Guru, kami keruan 
kici'an Dighi benagh. Dighi ngajaghka kendak Allah ngan benagh. Dighi 
nidau ngirauka pendapat jemau, karnau Dighi nidau milia rupau. Karnau 
itu cubau Dighi kiciakka ngan kami: Nurut peraturan agamau kitau, apu 
bulia mbayigh cuki ngan Kaisar apu nidau? Apu mesti kitau bayighi 


cukitu?" 12:15 Yesus keruan rencanau diau jedit itu, mangku Diau 
bekatau, "Ngapau kamu endak ncubaui Aku? Cubau kinakka ngan Aku 
sutiak tanci pirak." 12:16 Mangku dienjuakkanyau ngan Diau sutiak tanci 
piraktu. Yesus betanyau, "Gambaran ngan namau sapau adau di situ?" 
Ughangtu nimbal, "Gambaran ngan namau Kaisar." 12:17 "Amun luak 
itu," katau Yesus, "Enjuakkala ngan Kaisar hak Kaisar. Mangku 
enjuakkala ngan Allah hak Allah!" Ughangtu kemangan nian ndengagh 
kici'anNyautu. 12:18 Jemau Saduki nidau percayau, bansau jemau mati ka 
ngulang idup agi. Mangku adau bebeghapau jemau Saduki datang 
njenguak Yesus ngan betanyau, 12:19 "Pak Guru, Musa ngajaghka 
peraturan ini: 'Amun sughang jemau lanang mati lum adau anak, denga- 
sana'au mesti nika ngan randaunyau, mangku endak ngadauka jurai batan 
endak jemau diau la mati tadi." 12:20 Na, adau jemau lanang tujua 
beghading. Diau tuau nika mangku mati, lum adau anak. 12:21 Mangku 
diau keduau nikai randaunyau, mangku mati pulau lum adau anak. Luak itu 
pulau diau ketigau. 12:22 Luak itula pulau enggut diau ketujua mati galau, 
nidau bediau anak. Udim-udimau tinautu mati pulau. 12:23 Luak manau 
ngan tinau itu masau aghi jemau mati ka diidupka agi? Bini sapau tinautu, 
karnau ughang tujuatu la nikainyau galau?" 12:24 Yesus nimbal, "Kapu 
dighi sala, karnau kapu dighi nidau ngerti empuak Injil empuak kuasau 
Allah. 12:25 Amun jemau mati nanti ngulang idup agi, ughangtu nidau ka 
belaki bebini agi. Ughangtu ka idup luak malaikat di sergau. 12:26 Ceritau 
jemau ka ngulang idup, apu lum kapu dighi bacau dalam Taurat ceritau 
belukagh diau maghak itu? Dalam ceritau itu Allah bekatau ngan Musa, 
'Akula Allah Abraham, Allah Isak ngan Allah Yakub.' 12:27 Allah ukan 
Allah jemau mati, tapitu Allah jemau idup. Kapu dighi sala man." 12:28 
Mangku adau sughang guru ukum Taurat. Diau la ndengagh Yesus ngiciak 
ngan jemau Saduki tadi, bansau Yesus nimbali ughangtu ngan iluak. Diautu 
datang njenguak Yesus ngan betanyau, "Perinta manau diau penting 
sekali?" 12:29 Yesus mmbal, "Perinta diau penting sekali ini: 
Dengaghkala, ui jemau Israil, Tuhanla Allah kitau. Tuhan itu sutiak. 12:30 
Sayangila Tuhan, Allah kaba ngan sepenua ati kaba ngan sepenua jiwa 
kaba ngan gegalau akal-pikiran kaba ngan gegalau kekuatan kaba. 12:31 


Mangku perinta diau keduau ini: Sayangila jemau lain luak kaba nyayangi 
diri kaba. Nidau bediau perinta lain, pentingla diau sangkan duau perinta 
tadi." 12:32 Mangku guru ukum Taurat tadi bekatau, "Nyela man, Pak 
Guru. Setu diau Dighi kiciakkatu benagh. Allah itu sutiak, nidau bediau 
allah lain jak di Diau. 12:33 Kitau mesti nyayangi Allah ngan sepenua ati 
ngan gegalau akal-pikiran ngan gegalau kekuatan ngan pulau nyayangi 
jemau luak kitau nyayangi diri kitau. Pentingla titu sangkan kerban 
benatang ngan gegalau kerban diau lam." 12:34 Yesus nginak timbal 
jemautu bepengertian nian, mangku Diau bekatau, "Dighi laka njadi 
angguta umat Allah." Mangku sughang kiala nidau beghani agi betanyau 
ngan Yesus. 12:35 Masau Yesus ngajagh di Ghuma Allah, Diau betanyau, 
"Ngapau guru-guru ukum Taurat pacak ngiciakka, bansau Mesias, Rajau 
Penyelamat, pengadau Daud? 12:36 Daud diajung Rua Allah bekatau, 
'Allah bekatau ngan Tuhanku, Duduakla di sebela kananKu, enggut Aku 
mbuat musua Kaba tunduak nyemba Kaba.' 12:37 Mangku amun Daud 
ngiciakka Mesiastu Tuhan, manau ka adau Diau pengadau Daud?" 12:38 
Diau bekatau, "Sepepadaula ngan guru-guru ukum Taurat. Ughangtu galak 
ngerayau ngan baju lambing ngan galak diregaui di pekan. 12:39 Ughangtu 
galak duduak di mukau di ghuma sembayang ngan di bada diau diregaui di 
jamuan. 12:40 Ughangtu ngambiak ghuma randau-randau, mangku bedu'a 
panjang-panjang endak nukupi kerjau ja'attu. Beghatla ukuman ughangtu." 
12:41 Yesus dang duduak di Ghuma Allah ngadapi bada tanci batan endak 
Allah, mangku Diau nginak jemau masuakka tanci dalam badatu. Banyak 
jemau kayau masuakka tanci banyak. 12:42 Mangku Diau nginak sughang 
randau serik masuakka duau tanci tembagau diau keciak sekali regaunyau. 
12:43 Mangku Yesus mantau anak-buaHau, bekatau ngan ughangtu, 
"Peratikala mi: Banyakla randau serik itu masuakka tanci di bada ini 
sangkan gegalau jemau lainau tadi. 12:44 Gegalau jemau tadi ngenjuakka 
tanci jak di kelebihan retaunyau. Anyautu randau mi ngenjuakka jak di 
kurangan, gegalaunyau diau adau di diau batan endak pengidupannyau." 


13:1 Yesus dang ngeluagh jak di Ghuma Allah, mangku adau sughang 
anak-buaHau bekatau ngan Diau, "Pak Guru, kina'ila ghuma itu, alap 


nianan." 13:2 Yesus bekatau, "Kaba nginak ghuma diau alap. Nidau sebua 
kiala batu di ghumatu ka tinggal tesusun di badahau. Gegalaunyau ka 
rubua." 13:3 Mangku Yesus duduak di Bukit Saitun ngadap Ghuma Allah. 
Pitrus, Yakubus, Yuhanis ngan Anderias betanyau ngan Diau sughang, 
13:4 "Kiciakkala ngan kami, kebilau titu ka tejadi? Tuapau tandaunyau la 
masaunyau?" 13:5 Yesus mulai bekatau, "Sepepadaula, jangan kamu 
disesatka jemau. 13:6 Banyak jemau ka datang makai namau Aku ngan 
bekatau, 'Akula Diau.' Ughangtu ka nyesatka banyak jemau. 13:7 Kamu ka 
ndengagh muni perang ngan ceritau perang. Anyautu nidau nanti takut. 
Gegalaunyautu mesti tejadi kudai. Anyautu deniau lum ka kiamat. 13:8 
Bangsau ka melawan bangsau, nenggeri diau sutiak melawan nenggeri 
diau lam. Ka adau gempau di manau-manau ngan kelapaghan. 
Gegalaunyautu empai penembai penanggungan. 13:9 Kamuni sepepadaula! 
Kamu ka ditangkap ngan diseraka ke pengadilan agamau. Kamu ka 
dibaduki di ghuma sembayang, mangku kamu ka diadapka ngan 
penguasau ngan rajau, karnau percayau ngan Aku, mangku pacak 
nceritauka Aku ngan ughangtu. 13:10 Mangku ceritau iluak jak di Allah 
mesti dikiciakka kudai ngan gegalau bangsau. 13:11 Amun kamu 
ditangkap ngan dibatak ke pengadilan, jangan ghegak sebelumau ngan setu 
diau endak kamu kiciakka. Kiciakkala setu diau dikiciakka ngan kamu 
masau itu pulau, karnau katau itu ukan asalau jak di kamu, tapitu jak di 
Rua Allah. 13:12 Jemau ka nyeraka denga-sana'au endak dibunua. Luak 
itu pulau bak ngan ana'au. Anak pulau ka melawan pejadiau mangku 
nyeraka diau endak dibunua. 13:13 Kamu ka diluatka gegalau jemau 
karnau percayau ngan Aku. Anyautu jemau diau ta'an enggut 
kesudimannyau ka selamat." 13:14 "Kamu ka nginak 'Keja'atan diau 
ngancurka' betegak di bada diau dilarang. Jemau diau mbacau ini 
peratikala tuapau retiau. Masau itu jemau diau adau di Yudia mesti 
belaghi ke gunung. 13:15 Jemau diau adau di gaghang jangan masuak 
ghuma endak ngambiak retau jak di ghumahau. 13:16 Jemau diau adau di 
umau jangan baliak endak ngambiak pekakasau. 13:17 Ka celakau 
timau-tinau diau dang ngandung ngan tinau diau mmumi ana'au masau itu. 
13:18 Bedu'ala, supayau gegalaunyau jangan tejadi pangkau ujan. 13:19 


Karnau masau itu ka adau kesengsarauan luak diau lum kekela tejadi jak 
deniau dijadika Allah enggut mbak kini ngan nidau ka tejadi agi. 13:20 
Misalau masau itu nidau dipandakka, mangku nidau bediau sughang kia 
diau selamat. Anyautu karnau umatAu diau la dipiliatu, mangku Tuhan ka 
mandakka masaunyau. 13:21 Masau itu amun adau jemau diau ngiciak 
ngan kamu, 'Kima'ila, Rajau Penyelamat adau di sini.' ngan 'Diau adau di 
situ.', jangan percayau ngan jemau itu, 13:22 karnau ka adau cak 
penyelamat ngan cak nabi. Ughangtu ka ngerjauka tandau-tandau nyelia, 
mangku amun pacak, endak nipuka umat Allah pulau. 13:23 Sepepadaula, 
gegalaunyautu la kukiciakka ngan kamu, antak ka tejadi." 13:24 "Nidau 
lamau udim sengsarau masau itu, matau-aghi ka njadi keleman, bulan 
nidau ka besinagh agi. 13:25 Langit ka kacau-balau. Bintang-bintang ka 
umbanan. 13:26 Masau itula jemau ka nginak Anak Manusiau datang 
dalam aban ngan gegalau kuasauNyau ngan keagunganNyau. 13:27 Masau 
itu pulau Diau ka ngajung malaikatAu nunggalka umatAu jak di gegalau 
ujung deniau." 13:28 "Belajaghla jak di batang aghau. Amun ghantingau 
lembut ngan mulai nyinggit, kamu keruan, bansau laka musim panas. 13:29 
Luak itu pulau, amun kamu nginak gegalaunyau tadi tejadi, kamu keruan, 
bansau masaunyau la pasigh nian. 13:30 Keruanila, gegalaunyautu ka 
tejadi, antak ka jemau mbak kini mati galau. 13:31 Langit ngan deniau ka 
lengit, tapitu kici'anKu nidau ka lengit. 13:32 Nidau bediau diau keruan, 
kebilau masaunyau ngan aghiau. Malaikat di sergau nidau keruan, Anak 
Allah pulau nidau, cuman Bapak ajau keruan." 13:33 "Sepepadaula ngan 
bejagaula, karnau kamu nidau keruan, kebilau masaunyau. 13:34 Masau 
itu ibarat sughang diau ninggalka ghumahau mangku pegi ke bada diau 
jawua. Diau ngajung anak-buahau ngurus ghumahau, adau kerjau 
sesughangan. Diau bepesan ngan tukang nunggu duaghau, supayau 
bejagau iluak-iluak. 13:35 Karnau itu kamu mesti bejagau, karnau kamu 
nidau keruan, kebilau tuan ghumatu baliak, enta petang, enta tenga malam, 
enta paghak siang butau, enta masau matau-aghi tumbua. 13:36 Amun 
diau datang bekejut, jangan kamu dang tiduak. 13:37 Setu diau 
Kukiciakka ngan kamu, Kukiciakka pulau ngan gegalau jemau: 
Sepepadaula!" 


14:1 Duau aghi agi aghi rerayau Paska ngan aghi rerayau Ruti Nidau 
Beghagi ka mulai, mangku imam-imam bepangkat tinggi ngan guru-guru 
ukum Taurat ndalak jalan endak nangkap Yesus carau diam-diam endak 
mbunua Diau. 14:2 Ughangtu bekatau, "Jangan titu dikerjauka masau aghi 
rerayau, mangku jemau banyak jangan ganau." 14:3 Yesus adau di 
Betania, di ghuma Simun diau senitu buidapan ja'at. Mangku adau sughang 
jemau tinau datang mbatak sebua kacau buisi minyak ghum diau besak 
regaunyau. Yesus dang duduak makan, mangku tinau itu mecaka liagh 
kacautu, ditutuakka minyak ghumtu ke pucuak palak Yesus. 14:4 Adau 
jemau mara, mangku ngiciak ngan diau lain, "Tuapau gunaunyau minyaktu 
dighayakka? 14:5 Minyaktu pacak dijual ngan regau lebia tigau ratus tanci 
pirak, mangku pacak dienjuakka ngan jemau serik." Mangku ughangtu 
maju marai tinau tadi. 14:6 Yesus bekatau, "Nengkela. Jangan kamu 
nyinggung tinau ini. Diau ngerjauka setu diau iluak batan endak Aku. 14:7 
Jemau serik maju guak kamu, mangku kamu pacak nulung ughangtu, 
amun endak. Anyautu Akuni nidau maju guak kamu. 14:8 Diau la 
ngerjauka setu diau pacak dikerjaukanyau. Diau la nyediauka Aku ngan 
minyak ghum batan endak penguburanKu antak ka masaunyau. 14:9 
Percayaula, di gegalau deniau di manau ceritau iluak jak di Allah 
diceritauka, setu diau dikerjauka tinau ini ka dikiciakka pulau endak 
ngingat diau." 14:10 Mangku Yudas Iskarrut, sughang jak di keduau belas 
anak-buaHautu, pegi njenguak imam-imam bepangkat tinggi, 
rencanaunyau endak nyeraka Yesus ngan ughangtu. 14:11 Ndengagh 
kici'annyautu imam-imam tadi injiak nianan, mangku bejanji ka ngenjuakka 
tanci ngan Yudas. Mangku diau ndala'1 jalan ngan masau diau iluak endak 
nyeraka Yesus. 14:12 Masau aghi rerayau Ruti Nidau Beghagi, aghi 
petamautu, sikuak anak bebiri disembelia batan endak jamuan meringati 
Paska, aghi itula anak-buaHau betanyau ngan Yesus, "Ke manau bada, 
Dighi ngajung kami nyediauka jamuan Paska, mangku Dighi makan?" 
14:13 Mangku Yesus ngajung anak-buaHau duau ughang, katauNyau, 
"Pegila masuak kuta. Di situla kamu ka betemu ngan jemau lanang mbatak 
guci buisi ayiak. Ngikutla diautu, 14:14 mangku ngiciakka ngan tuan 
ghuma diau dimasu'inyau: 'Katau Guru, di manau bada diau la disediauka 


batan endak Aku makan Paska ngan anak-buaKu?' 14: 15 Mangku ka 
ditunjuakkanyau ngan kamu bada di pucuak diau besak lagi la genap ngan 
dandanan. Di situla nyediauka jamuan Paska batan endak kitau." 14:16 
Mangku pegila anak-buaHautu masuak kuta, ditemuinyau gegalaunyau 
luak diau la dikiciakka Yesus, mangku disediaukanyau jamuan Paska. 
14:17 Aghi la sangkup malam, Yesus datang ngan duau belas 
anak-buaHau. 14:18 Ughangtu dang duduak makan, mangku Yesus 
bekatau, "Dengaghkala kici'anKu, sughang jak di kamuni diau makan 
serempak ngan Aku ka nyeraka Aku." 14:19 Ndengagh katau itu bingung 
anak-buaHautu, mangku bilang ughang ngiciakka ngan Diau, "Cengki, 
ukan aku." 14:20 Yesus nimbal, "Jemau itu sughang jak di duau belas 
kamuni, diau makan sepiring ngan Aku. 14:21 Nyela nian, Anak Manusiau 
ka ninggalka deniauni luak la ditulis di Injil ceritau Diau. Anyautu alaka 
celakau jemau diau nyeraka Anak Manusiautu. Iluakla jemautu nidau 
kekela adau di demau." 14:22 Yesus ngan anak-buaHau dang makan, 
Yesus ngambiak ruti, bedu'a beterimau-kasia, dipiyak-piya'Au, 
dienjuakkaNyau ngan anak-buaHau, katauNyau, "Ambiakla, makanla! 
Inila badanKu." 14:23 La udim itu Yesus ngambiak mangkuak anggur, 
bedu'a beterimau-kasia, dienjuakkaNyau ngan anak-buaHautu, mangku 
gegalau anak-buaHau minum jak di mangkuak itu. 14:24 Katau Yesus, 
"Inila daghaKu diau neguaka janji Allah, diau melilia batan endak banyak 
jemau. 14:25 Percayaula, mulai mbak kini Aku nidau ka minum anggur ini 
agi, enggut Aku minum anggur diau empai di bada BapakKu merinta." 
14:26 Ughangtu benyanyi ngagungka Allah. Udim itu ughangtu pegi ke 
Bukit Saitun. 14:27 Mangku Yesus bekatau ngan ughangtu, "Malam ini 
gegalau kamu ka belaghi ninggalka Aku. Karnau di Injil tetulis, 'Aku ka 
mbunua tukang sayia, mangku bebiriau ka teceghai-beghai.' 14:28 
Anyautu udim Aku la idup agi, Aku ka pegi ndului kamu ke Galilia." 
14:29 Pitrus bekatau ngan Yesus, "Empuak gegalau diau lainau ninggalka 
Dighi, aku nidau." 14:30 "Ingatkala," katau Yesus, "Malam ini antak ka 
ayam bekukuak duau kali, kaba la tigau kali ngiciakka nidau keruan Aku." 
14:31 Pitrus nimbal ngan tegas, "Empuak aku mesti mati serempak ngan 
Dighi, aku nidau ka bekatau, bansau aku nidau keruan Dighi." Gegalau 


anak-buaHau diau lainau ngiciak luak itu pulau. 14:32 Mangku Yesus 
ngan anak-buaHau pegi ke bada diau benamau Getsimani. Di situ Diau 
bekatau ngan ughangtu, "Duduakla kamu di sini, penarau Aku pegi 
bedu'a." 14:33 Diau ngajung Pitrus, Yakubus ngan Yuhanis ngantini Diau. 
Mangku Diau mulai meghasau sedia ngan gelisa. 14:34 Diau bekatau ngan 
ughang tigau itu, "AtiKu madak nian, asaunyau luak ka mati. Mendamla 
kamu di sini, ngikut bejagau ngan Aku." 14:35 Udim itu Diau pegi njawua 
dikit, mangku Diau rubua ke tana ngan bedu'a, supayau amun bulia nidau 
nanti meghasauka sengsarau itu. 14:36 KatauNyau, "Bak, gegalaunyau ka 
pacak, amun Dighi. Jawuakala sengsarau itu jak di Aku. Anyautu jangan 
nurut kendak Aku, tapitu kendak Dighi ajau." 14:37 La udim itu Diau 
ngulang guak tigau ughang tadi, dikina'!Nyau dang tiduak, mangku Diau 
bekatau ngan Pitrus, "Simun, tiduak kaba? Kaba nidau pacak bejagau 
sejam? 14:38 Bejagaula ngan bedu'ala, supayau kamu jangan bedusau, 
amun dicubaui. Nyela, dalam ati kamu endak ngerjauka setu diau benagh, 
anyautu kekuatan manusiau tebatas." 14:39 Yesus pegi bedu'a agi ndu'aka 
setu diau semegi ngan tadi. 14:40 Udim itu Diau ngulang agi, dikina'iNyau 
ughangtu masia tiduak pulau, karnau ghungau nian. Mangku ughangtu 
nidau keruan setu diau pacak dikiciakka ngan Yesus. 14:41 La udim itu 
Diau ngulang agi diau ketigau kaliau ngan bekatau ngan ughangtu, "Masia 
kamu tiduak ngan gheghadu? Udimla. Kina'ila, la masaunyau Anak 
Manusiau diseraka ngan jemau bedusau. 14:42 Bangunla, mela kitau pegi. 
Jemau diau njualka Aku la datang." 14:43 Penarau Yesus gi ngiciak, 
Yudas sughang jak di duau belas anak-buaHau datang. Serempak ngan 
diau datang pulau jemau serumbungan besak mbatak pedang mbatak 
pembaduk. Ughangtu diajung imam-imam bepangkat tinggi, guru-guru 
ukum Taurat ngan tuau-tuau jemau Yahudi. 14:44 Jemau diau nyeraka 
Yesus la ngiciakka tandau ngan jemau diau serempak ngan diau, 
kataunyau, "Jemau diau ka kucium itula Jemaunyau. Tangkapla Diau. 
Bata'ila ngan jagaui, jangan ka belaghi." 14:45 La sampai di situ Yudas 
gegasip masighi Yesus, kataunyau, "Pak Guru, diau kami regaui." 
Mangku diciuminyau. 14:46 La udim itu ughangtu nangkap Yesus, 
dikecakka ughangtu gegerut. 14:47 Mangku sughang jak di anak-buaHau 


diau adau di situ ncabut pedangau, dikapakkanyau ngan anak-bua Imam 
Besak, mangku putus telingaunyau. 14:48 Mangku Yesus bekatau ngan 
jemau banyak tadi, "Kamu sangkau Aku bandit, mangku mbatak pedang 
mbatak pembaduk endak nangkap Aku? 14:49 Idang aghi Aku ngajagh di 
Ghuma Allah. Kamu enggup nangkap Aku. Nyela, gegalaunyautu mesti 
tejadi, mangku ditepati setu diau ditulis dalam Injil." 14:50 La udim itu 
gegalau anak-buaHau belaghi ninggalka Yesus. 14:51 Adau sughang 
budak bujang ngikut Yesus. Diautu cuman bekam selambagh. Ughangtu 
endak nangkap diau. 14:52 Anyautu diau lepaska kainautu, mangku 
belaghi nidau bekam. 14:53 La udim Yesus ditangkap, Diau dibata'i 
ngadap Imam Besak. Mangku gegalau imam bepangkat tinggi, tuau jemau 
Yahudi ngan guru ukum Taurat betunggal di situ. 14:54 Pitrus ngikut jak 
di jawua sampai ke tengalaman Imam Besaktu. Mangku di situ diau 
duduak guak penjagau, bediang guak api. 14:55 Imam-imam bepangkat 
tinggi ngan gegalau pengadilan agamau ndalak jemau diau ngiciak nyalaka 
Yesus, supayau pacak diukum mati, anyautu nidau dapat. 14:56 Banyak 
jemau ngiciakka setu diau mbu'ung, anyautu kici'antu nidau pulau semegi. 
14:57 Mangku adau bebeghapau jemau betegak ngiciakka setu diau 
mbu'ung nyalaka Yesus. 14:58 Ughangtu bekatau, "Kami ndengagh jemau 
ini bekatau, 'Aku ka merubuaka Ghuma Allah diau dibuat manusiauni, 
mangku timpau tigau aghi ka Kutegakka agi diau lain diau ukan dibuat 
manusiau.'" 14:59 Anyautu kici'an ughangtu pulau nidau semegi sughang 
ngan diau lain. 14:60 Mangku Imam Besak betegak di pengadilantu ngan 
betanyau ngan Yesus, "Ngapau Kaba nidau nimbali kici'an diau mburuakka 
Kabatu?" 14:61 Anyautu Yesus diam ajau nidau ngiciak tuapau-apau. 
Mangku Imam Besak betanyau agi ngan Diau, "Apu Kaba Mesias, Rajau 
Penyelamat, Anak Allah diau suci?" 14:62 Yesus nimbal, "Akula Diau. 
Kapu dighi ka nginak Anak Manusiau duduak di sebela kanan Allah diau 
Mahakuasau mangku datang ngan aban jak di langit." 14:63 Mangku 
Imam Besak ncebaghka bajuau ngan bekatau, "Nidau nanti kici'an jemau 
lain agi. 14:64 Gegalau kapu dighi la ndengagh Diau nggelakka Allah. 
Luak manau pendapat kapu dighi?" Mangku gegalau ughangtu mutuska, 
Diau pantas diukum mati. 14:65 Mangku ughangtu mulai meludai dayi 


Yesus, ditukupi dayiAu ngan ditinjui, sampai bekatau, "Ui nabi, cubau 
dedakla sapau ninju Kaba?" Mangku penjagau pulau nampagh Yesus. 
14:66 Masau itu Pitrus gi adau di bawa di tengalaman. Mangku adau 
sughang budak Imam Besak jemau tinau datang ke situ. 14:67 Diau nginak 
Pitrus dang bediang guak api, diau ngengina'i dayiau ngan bekatau, "Kaba 
pulau maju seghundak ngan Yesus, jemau Nasartttu." 14:68 Anyautu diau 
nidau ngakuak, kataunyau, "Aku nidau keruan ngan nidau terti, tuapau 
kici'an dighi?" Mangku diau pegi ke duaghau masuak. [Masau itu ayam 
bekukuak.) 14:69 Mangku tinau tadi nginak diau agi, diau bekatau ngan 
jemau diau adau di situ, "Jemau ini nyela nian sughang jak di ughangtu." 
14:70 Pitrus nidau pulau ngaku'i. Nidau lamau udim itu adau jemau lain 
diau adau di situ ngiciak ngan Pitrus, "Nyela man, kaba sughang jak di 
ughangtu. Kaba jemau Galilia!" 14:71 Mangku Pitrus besumpa, "Aku 
endiak keruan Jemau itu. Nengkela Allah ngukum aku, amun aku 
mbu'ung!" 14:72 Masau itu pulau ayam bekukuak keduau kaliau. Mangku 
Pitrus teghingat setu diau la dikiciakka Yesus ngan diau, "Antak ka ayam 
bekukuak duau kali, kaba la tigau kali nidau ngaku'i Aku." Mangku Pitrus 
nangis sesedanan. 


15:1 Paghak siang imam-imam bepangkat tinggi, tuau-tuau, guru-guru 
ukum Taurat ngan gegalau pengadilan agamau buijau ngambiak 
kesimpulannyau. Yesus dighimpus, dibatak mangku diserakanyau ngan 
Pilatus. 15:2 Pilatus nanyaui Yesus, katauNyau, "Kaba nian rajau jemau 
Yahudi?" Timbal Yesus, "Au, luak kici'an diau la dighi kiciakkatu." 15:3 
Mangku imam-imam itu banyak mburuakka Yesus. 15:4 La udim itu 
Pilatus betanyau pulau, kataunyau, "Nidau Kaba ka nimbal? Kaba Ia 
ndengagh, alaka banyak buru'an ughangtu ngan Kaba." 15:5 Anyautu 
Yesus nidau nimbal dikit kiala. Mangku Pilatus kemangan. 15:6 Idang taun 
masau aghi rerayau itu biasaunyau sughang kawalan dibibaska nurut 
pinta'an jemau banyak. 15:7 Masau itu adau sughang kawalan diau 
benamau Barabas. Diautu dijilka serempak ngan bebeghapau jemau diau 
melawan pemerinta. Ughangtu la mbunua jemau. 15:8 Mangku jemau 
banyak datang mintak, supayau sughang kawalan dibibaska luak 


biasaunyau. 15:9 Pilatus betanyau ngan jemau banyak, "Apu kamu tetuju, 
aku mbibaska rajau jemau Yahudi batan endak kamu?" 15:10 Diau la 
keruan nian, bansau Yesus diseraka, karnau imam-imam bepangkat tinggi 
sengit. 15:11 Anyautu imam tadi ngasung jemau banyak, mangku 
ughangtu mintak Barabas dibibaska batan endak ughangtu. 15:12 Pilatus 
bekiciak agi ngan ughangtu, kataunyau, "Amun luak itu, tuapau diau kamu 
endak aku buat ngan Jemau ini, diau kamu kiciakka rajau jemau Yahudi?" 
15:13 Mangku ughangtu tegauk, "Pakukala Diau di kayu salip!" 15:14 La 
udim itu Pilatus betanyau agi, "Ngapau? Tuapau keja'atan Jemau ini?" 
Anyautu ughangtu tamba bias tegauk, "Pakukala Diau di kayu salip!" 
15:15 Pilatus endak meriangka ati jemau banyaktu, mangku diau ngajung 
Barabas dibibaska batan endak ughangtu ngan Yesus dibaduki, mangku 
diserakanyau endak dipakuka di kayu salip. 15:16 Mangku Yesus dibatak 
tentera masuak ke pengadilan di istana gubernur, mangku gegalau tentera 
di situ dipantau betunggal. 15:17 Ughangtu nyurumka baju rajau ngan 
Yesus, dibuat gitar jak di ghanting bedughi, dikenaukanyau di pala'Au. 
15:18 Udim itu ughangtu mulai nunduak di adapanNyau, kataunyau, 
"Idup, ui Rajau jemau Yahudi!" 15:19 Ughangtu mbaduk pala'Au ngan 
tungkat, meludaiNyau mangku nunduak nyemba Diau. 15:20 Udim 
musiakka Diau, ughangtu ngelucungka baju rajautu, dikenauka bajuAu agi 
ngan Diau. 15:21 Masau itu adau sughang jemau lalu, namaunyau Simun, 
jemau Kirini, bak Aliksandar ngan Rupus. Diau empai datang jak di luagh 
kuta, mangku diau dipasau mikul salip Yesus. 15:22 Mangku Yesus 
dibatak ke bada diau benamau Gulguta, retiau Bada Kerungkang Palak. 
15:23 Mangku Diau dienju'i anggur beundak mur, anyautu Diau enggup 
minumau. 15:24 Udim itu Yesus dipakuka di kayu salip, mangku tentera- 
tentera ngagia pekakasAu, disuntinkanyau endak ngeruani bagian 
sesughangan. 15:25 La kekindang aghi masau Diau dipakuka di kayu 
salip. 15:26 Di pucuak kayu saliptu adau mirik diau ngiciakka sebapau 
Diau diukum, bacauannyau, "Rajau jemau Yahudi". 15:27 Serempak ngan 
Diau adau pulau duau bandit dipakuka di kayu salip, sikuak di kidauNyau, 
sikuak di kananAu. 15:28 [Luak itula ditepati setu diau ditulis di Injil, 
bacauannyau, "Diau ka dikiciakka jemau ja'at.") 15:29 Jemau diau lalu di 


situ, nggilingka pala'au ngan nggelakka Diau, kataunyau, "Agh Kaba, 
endak meleghak Ghuma Allah mangku ditegakka timpau tigau aghi. 15:30 
Cubau, tughunla Kaba jak di kayu saliptu, ilakkala nyawau Kaba!" 15:31 
Luak itu pulau imam-imam bepangkat tinggi ngan guru-guru ukum Taurat 
musiakka Yesus. Ughangtu ngiciak sughang ngan diau lain, "Jemau lain 
diselamatkaNyau, anyautu nyawauNyau sendighi nidau pacak 
diselamatkaNyau. 15:32 Amun Diau Rajau Penyelamat, Rajau Israil itu, 
cubaula Diau tughun jak di kayu saliptu, mangku kitau ngina'au ngan 
percayau ngan Diau!" Ughang duau diau dipakuka di kayu salip serempak 
ngan Yesustu nggelakka Diau pulau. 15:33 Masau tengaghi gegalau daira 
njadi keleman selamau tigau jam. 15:34 Mangku la petang tegauk Yesus 
ngan suarau bias, kataunyau, "Elui, elui, lama sabaktani!" Retiau, 
"AllahKu, AllahKu, ngapau Dighi ninggalka Aku?" 15:35 Ndengagh 
pantauanNyautu, jemau diau betegak di situ bekatau, "Dengaghkala, Diau 
mantau Elia!" 15:36 Mangku sughang jak di ughangtu datang mbatak 
bungau karang, dighendamkanyau di anggur masam, dicucuakkanyau di 
kemughu, mangku dienjuakkanyau batan minuman Yesus, sampai bekatau, 
"Cubau kitau tunggu, apu Elia ka datang endak nughunkaNyau jak di kayu 
saliptu!" 15:37 Mangku Yesus tegauk agi ngan suarau bias. La udim itu 
putus nyawauNyau. 15:38 Mangku tabir di Ghuma Allah caghiak bela 
duau jak di pucuak sampai ke bawa. 15:39 Kumandan tentera diau 
betegak buadapan ngan Yesus, nginak carau Diau mati, mangku bekatau, 
"Nyela nian, jemau ini Anak Allah." 15:40 Di situ adau pulau tinau-tinau 
diau nginak gegalaunyautu jak di jawua. Di rumbungan jemau timautu adau 
Maria Magdalina, Maria mak Yakubus keciak ngan Yusias, ngan Salumi. 
15:41 Gegalau tinautu ngikuti Yesus nepi'iNyau masau Diau di Galilia. 
Mangku adau pulau banyak tinau lainau diau datang ke Yerusalim 
serempak ngan Yesus. 15:42 Penarau itu aghi laka malam. Aghi itu aghi 
bedandan batan endak aghi Sabat. 15:43 Ikak luak itu Yusup, jemau 
Arimatia, mbeghanika diri ngadap Pilatus mintak mayat Yesus. Yusuptu 
sughang angguta pengadilan agamau. Diautu jemau diregaui ngan pulau 
nantika Allah merinta luak rajau. 15:44 Pilatus kemangan ndengagh Yesus 
la mati, mangku dipantaunyau kumandan tentera, ditanyaukanyau, apu 


Yesus la mati nian. 15:45 La udim ndengagh kici'an kumandantu, Pilatus 
ngajung Yusup ngambiak mayattu. 15:46 Mangku Yusup mbeli kain putia 
diau alap. La udim itu ditughunkanyau mayat Yesus jak di kayu salip, 
dibalutau ngan kain putia itu, ditepiakkanyau dalam kuburan diau digalika 
di bukit batu. Mangku diguliakkanyau sebua batu besak ke tebuak kuburan 
tadi. 15:47 Maria Magdalina ngan Maria mak Yusias nginak di manau 
Yesus ditepiakka. 


16:1 La udim aghi Sabat, Maria Magdalina ngan Maria, mak Yakubus, 
ngan Salumi pegi mbeli rerempahan ghum endak pegi ke kuburan minya'i 
mayat Yesus. 16:2 Mangku akap aghi petamau minggu itu, satu 
matau-aghi empai tumbua, ughangtu pegi ke kuburan. 16:3 Di tenga jalan 
ughangtu ngiciak sughang ngan diau lam, "Sapau diau ka nulungi kitau 
ngguliakka batutu jak di tebuak kuburan?" 16:4 Anyautu la di guak 
kuburantu, tekinak batu diau besak mianan la teguliak. 16:5 Mangku 
tinautu masuak dalam kuburan, mangku tekinak sughang jemau mudau 
diau pakai baju lambing putia duduak di sebela kanan. Mangku tinautu 
tegagau man. 16:6 Anyautu jemau mudau itu ngiciak ngan ughangtu, 
"Jangan takut," kataunyau, "Kamuni ndala'1 Yesus, jemau Nasarit, diau 
dipakuka di kayu saliptu. Diau nidau bediau agi di sini, la ngulang idup. 
Kina'ila, inila bada Diau ditepiakka! 16:7 Mbak kini pegila, kiciakkala 
ceritau ini ngan anak-buaHau temasuak Pitrus. Kiciakka Diau pegi ndului 
kamu ke Galilia. Di situ kamu ka nginak Diau, luak diau la dikiciakka ngan 
kamu." 16:8 Mangku ughangtu ngeluagh jak di kuburantu, belaghi jak di 
situ karnau tegagau ngan takut. Ughangtu nidau ngiciakka tuapau-apau 
ngan sapau kila karnau takut. | Tinau itu ngiciakka gegalaunyau diau 
dikiciakka malaikat tadi ngan Pitrus ngan kantin-kantinau. Udm itu Yesus 
makai anak-buaHau endak ngiciakka ceritau diau suci ngan nidau pacak 
dimandakka, ceritau keselamatan selelamaunyau, dikiciakkanyau jak di 
sebela matau-aghi idup ke sebela matau-aghi tumban. | 16:9 [La udim 
Yesus ngulang idup jak di mati, gi akap aghi Minggu itu, dulu sekali Diau 
ngancakka diriAu ngan Maria Magdalina. Jak di diautu Yesus la ngisitka 
tujua iblis. 16:10 Mangku tinautu pegi ngiciakka ceritau itu ngan anak-bua 


Yesus diau dang kebingungan ngan nangis. 16:11 Ughangtu ndengagh 
ceritau, bansau Yesus idup ngan la betemu ngan Maria, anyautu ughangtu 
nidau percayau. 16:12 Udim itu Diau ngancakka diriAu ngan duau ughang 
jak di anak-buaHau ngan carau diau lain, masau ughang duautu dang 
bejalan ke luagh kuta. 16:13 Ughangtu ngelipat ngiciakka ceritautu ngan 
kantin-kantin diau lain, anyautu ughangtu nidau pulau percayau. 16:14 
Udim-udimau Yesus ngancakka diriAu ngan sebelas anak-buaHau, masau 
ughangtu dang makan. Diau nengul ughangtu, karnau ughangtu nidau 
percayau nian ngan nidau endak ndengagh kici'an jemau, karnau ughangtu 
nidau endak percayau ngan jemau diau la betemu ngan Diau, la udim Diau 
ngulang idup agi. 16:15 Mangku Diau bekatau ngan ughangtu, "Pegila ke 
gegalau deniau, kiciakkala ceritau iluak ngan gegalau isi demau. 16:16 
Jemau diau percayau ngan dibaptis ka selamat. Anyautu jemau diau nidau 
percayau ka diukum. 16:17 Jemau diau percayau ka mbuat tandau nyelia. 
Ughangtu ka ngisitka iblis ngan kuasauKu. Ughangtu ka ngiciak ngan 
basau diau nidau keruan ngan ughangtu. 16:18 Empuak ughangtu 
ngecakka ulagh ngan minum racun, ughangtu nidau ka celakau. Ughangtu 
ka nepiakka tanganau di jemau buidapan, mangku jemautu ka ghadu." 
16:19 La udim Tuhan Yesus ngiciak ngan ughangtu, Diau tuangkat ke 
sergau. Di situ Diau duduak di sebela kanan Allah. 16:20 Mangku 
anak-buaHautu pegi ngiciakka ceritau iluaktu ke manau-manau. Mangku 
Tuhan ngenjuakka kuasau ngan ughangtu ngerjauka titu. Ngan tandau 
nyelia Diau mbuktika, bansau setu diau dikiciakka ughangtu benagh. | 


Lukas 


1:1 Trupilus diau diregaui. Banyak jemau la nulis ceritau diau la tejadi 
guak kitau. 1:2 Ughangtu nulis luak diau diceritauka ngan kitau jak di 
jemau diau la nginak nian ceritau itu tejadi jak di penembaiau, mangku 
disiarkanyau. 1:3 La udim diperisau galau neghagi nian jak di penembaiau, 
pendapatku iluak, amun aku pulau endak nuliska ceritau itu batan endak 
dighi. 1:4 Mangku dighi keruan, bansau gegalaunyau diau diajaghka ngan 
dighi benagh nian. 1:5 Timpau rajau Herudis merinta nenggeri Yudia, adau 


sughang imam jak di rumbungan Abia, namaunyau Sakaria. Biniau pulau 
asalau jak di pengadau Harun, namaunyau Elisabet. 1:6 Ughang duautu 
melemakka ati Allah, ta'at nian ngan gegalau perinta ngan ukum Tuhan. 
1:7 Anyautu ughang duautu nidau bediau anak, awuak ughang duautu la 
tuau. 1:8 Adau saghi masau rumbungan Abia betugas, Sakaria ngerjauka 
tugasau imam di adapan Allah. 1:9 Biasaunyau imam-imam nyuntinka 
endak milia imam diau betugas. Udim disuntinka, Sakaria ditunjuak 
masuak Ghuma Allah endak nyilap keminyan. 1: 10 Keminyantu dang 
disilap, gegalau jemau betunggal di luagh endak sembayang. 1:11 Penarau 
itula Sakaria kina'an malaikat Tuhan. Malaikattu betegak di sebela kanan 
mija bada nyilap keminyan. 1:12 Nginak malaikattu, Sakaria tegagau lagi 
penakut. 1:13 Anyautu malaikat tadi bekatau, "Ui, Sakaria, nidau endak 
takut, karnau Allah la ndengagh du'a kaba. Elisabet, bini kabatu, ka 
melahirka sughang anak lanang. Kaba mesti namaukanyau Yuhanis. 1:14 
Kaba ka riang nian ngan banyak jemau ka riang pulau, amun anak itu la 
adau nanti. 1:15 Diau ka njadi jemau besak di adapan Tuhan. Diau nidau 
ka minum ayiak anggur ngan minuman diau mabuakka. Jak diau adau diau 
dikuasaui Rua Allah. 1:16 Banyak jemau Israil ngulang agi dibata'inyau 
njenguak Tuhan Allah. 1:17 Diau ka diajung antak ka Tuhan datang. Diau 
ka kuat ngan bekuasau luak Elia. Bapak ngan anak ka didamaikanyau. 
Jemau diau nidau ta'at dibata'inyau agi ke jalan diau benagh. Luak itula 
disediaukanyau umat diau la siap nerimau Tuhan." 1:18 "Luak manau 
mangku aku keruan titu ka tejadi?" tanyau Sakaria. "Aku la tuau, ngan bini 
aku la tuau pulau." 1:19 Katau malaikattu, "Akun Jibrail. Aku bekerjau 
batan endak Allah. Diautu ngajung aku ngiciak ngan kaba, ngiciakka 
ceritau iluak itu. 1:20 Tuapau diau kukiciakka ka tejadi padau masaunyau. 
Anyautu karnau kaba endiak percayau, kaba ka bisu, nidau pacak ngiciak, 
enggut setu diau kukiciakka tadi tejadi." 1:21 Penarau itu, jemau banyak 
nantika Sakaria. Ughangtu kemangan, ngapau diau lamau manan di Ghuma 
Allah. 1:22 Diau ngeluagh, diau nidau pacak ngiciak ngan ughangtu. Diau 
makai tandau ajau, karnau maju bisu. Mangku ughangtu ngerti galau, 
bansau diau la nginak pengina'an di Ghuma Allah. 1:23 La abis masau 
tugasau di Ghuma Allah, Sakaria baliak ke ghumahau. 1:24 Lum lamau 


itu, Elisabet ngandung, mangku diau bekurung di ghuma selamau limau 
bulan sampai bekatau, 1:25 "Tuhan nulung aku, mbak kini Diau mbuat aku 
nidau inau agi." 1:26 Kandungan Elisabet la enam bulan, Allah ngajung 
Jibrail pegi ke kuta Nasarit di Galilia. 1:27 Malaikattu diajung njenguak 
sughang gadis, namaunyau Marta. Mariatu la tunangan ngan Yusup. 
Diautu jak di pengadau rajau Daud. 1:28 Malaikat tadi njenguak Maria, 
kataunyau, "Ui Maria, kaba diau disayangi Tuhan. Tuhan maju nyertaui 
kaba." 1:29 Ndengagh kici'an itu, Maria tegagau, mangku betanyau dalam 
atiau, "Tuapau retiau kici'an itu?" 1:30 Malaikat itu bekatau, "Ui Maria, 
nidau endak takut, karnau Allah riang ngan kaba. 1:31 Kaba ka ngandung, 
mangku melahirka sughang Anak lanang diau mesti kaba namauka Yesus. 
1:32 Diau ka njadi jemau besak, mangku Diau ka dikiciakka Anak Allah 
diau Mahatinggi. Tuhan Allah ka njadika Diau rajau luak rajau Daud, 
niniak puyangAu. 1:33 Mangku Diau ka merinta pengadau Yakub 
selelamaunyau. KekuasauanNyau nidau ka udim-udim." 1:34 "Aku masia 
gadis," katau Maria. "Luak manau titu ka adau?" 1:35 Malaikattu nimbal, 
"Rua Allah ka datang ke kaba, mangku kuasau Allah diau Mahatinggi ka 
menui kaba. Itula sebapau Anak diau ka kaba lahirkatu ka dikiciakka suci, 
Anak Allah. 1:36 Keruanila, Elisabet sanak kaba itu, la ngandung pulau, la 
enam bulan, empuak diau la tuau lagi jemau kiciakka nidau ka adau anak. 
1:37 Karnau amun kendak Allah, nidau bediau diau nidau ka adau." 1:38 
Katau Maria, "Aku mi budak Allah. Nengkela tejadi ngan aku luak diau 
dighi kiciakka." Mangku malaikattu pegi. 1:39 Nidau lamau udm itu, 
Maria pegi cecepat njenguak kuta di Yudia pasigh gunung. 1:40 Diau pegi 
ke ghuma Sakaria mangku masuak sampai ngiciak, "U1, uncu Elisabet." 
1:41 Satu Elisabet ndengagh kici'an Mariatu, beghinggut ana'au di 
kandungannyautu, mangku Elisabet pulau dikuasaui Rua Allah, 1:42 
mangku ngiciak, kataunyau, "Allah iluak ngan kaba jak di gegalau tinau. 
Diau iluak pulau ngan Anak dalam kandungan kaba. 1:43 Sapau akuni 
sangkan enduak Tuhan berayak ngan aku? 1:44 Satu aku ndengagh kici'an 
kaba tadi, anak di kandunganku beghinggut karnau riang. 1:45 Riangla 
kaba, karnau percayau setu diau dikiciakka Tuhan ngan kaba, itu ka 
tejadi." 1:46 Mangku katau Maria, "Aku ngagungka Tuhan. 1:47 Atiku 


riang nian, karnau Allah Rajau Penyelamatku. 1:48 Diau teghingat aku, 
buda'Au diau nidau pantas ini. Mulai mbak kini gegalau jemau ka 
ngiciakka aku tinau diau diregaui, 1:49 karnau Allah diau Mahakuasau la 
ngerjauka kerjau diau besak batan endak aku. NamauNyau suci. 1:50 Jak 
di anak enggut ke enta-enta Allah sial ngan jemau diau takut ngan Diau. 
1:51 Ngan tangan diau kuat Diau ngacauka rencanau jemau geduak. 1:52 
Jemau diau bekuasau ditughunkaNyau jak di pangkatau, mangku jemau 
diau inau ditinggikaNyau. 1:53 Jemau diau lapagh dikenyangkaNyau ngan 
serbau diau iluak, mangku jemau diau kayau dilaratkaNyau nidau mbatak 
tuapau-apau. 1:54 Diau nulung jemau Israil, karnau Diau teghingat janjiAu 
diau dikiciakkaNyau ngan niniak puyang kitau. 1:55 Tuhan nidau lupau 
ngan janjiAu, mangku Diau iluak atiAu ngan Abraham ngan pengadaunyau 
enggut selelamaunyau." 1:56 Maria betunggal ngan Elisabet kekirau tigau 
bulan, mangku baliak ke ghumahau. 1:57 La sampai bulanau Elisabet 
merunggu, mangku adau sughang anak lanang. 1:58 Jemau sedusun ngan 
sana'au ndengagh, bansau Tuhan iluak nian ngan Elisabet, mangku 
ughangtu riang pulau. 1:59 Kupiak itu la beumur delapan aghi, ughangtu 
datang endak nyunatka diau, endak dinamaukanyau Sakaria luak namau 
ba'au. 1:60 Anyautu katau endu'au, "Jangan, diau mesti dinamauka 
Yuhanis." 1:61 "Endiak bediau sughang kiala jak di sanak kapu dighi 
benamau luak itu," katau ughangtu. 1:62 Mangku ughangtu makai tandau 
endak betanyau ngan Sakaria, "Sapau batan namau anak dighitu?" 1:63 
Sakaria mintak batu tulis, mangku nulis luak ini, "Namaunyau Yuhanis." 
Ughangtu kemangan galau. 1:64 Masau itu pulau Sakaria pacak ngiciak 
agi, mangku diau ngagungka Tuhan. 1:65 Jemau dusunau penakut ngan 
kemangan galau. Mangku ceritau itu tesiar di ngepungan gunung Yudia. 
1:66 Gegalau jemau diau ndengaghka ceritau itu merupuakkanyau mangku 
betanyau, "Njadi tuapau budak keciak itu nanti?" Karnau kuasau Tuhan 
nyertauinyau. 1:67 Sakaria, bapa'au, dikuasaui Rua Allah, mangku ngiciak 
luak sughang nabi, kataunyau, 1:68 "Tepujila Allah, Tuhan Israil, karnau 
Diau datang nulung umatAu ngan mbibaskanyau. 1:69 Mangku Diau 
ngenju'i kitau sughang Penyelamat diau bekuasau jak di pengadau Daud, 


buda'Autu, 1:70 luak dijanjikaNyau ngan kitau, mangku dikiciakka 
nabi-nabi senitu diau dipiliatu. 1:71 Tuhan njanjika endak nyelamatka kitau 
jak di musua kitau, jak di kuasau jemau diau meluatka kitau. 1:72 Diau 
endak nginakka keilu'an atiAu ngan niniak puyang kitau. JanjiAu diau suci 
ka ditepatiNyau. 1:73 Diau la besumpa ngan bejanji ngan niniak puyang 
kitau Abraham, 1:74 endak nyelamatka kitau jak di musua kitau, mangku 
kitau nidau takut nyemba Diau, 1:75 kitau diau ta'at ngan melemakka 
atiAu seumur idup. 1:76 Mangku kaba, ui anakku, kaba ka dikiciakka nabi 
Allah diau Mahatinggi, karnau kaba ka bejalan diduluka Tuhan endak 
nyediauka jalan batan endak Diau. 1:77 Kaba diajung ngiciakka ngan 
umatAu, bansau ughangtu ka diselamatka, karnau Allah ka ngabiska 
dusau-dusaunyau. 1:78 Karnau Allah iluak atiAu lagi penyayang, Diau ka 
datang nyelamatka kitau luak matau-aghi tumbua akap-akapan. 1:79 Luak 
itula Diau endak ngenjuak terang ngan jemau diau idup dalam keleman 
ngan takut ka mati. Diau endak mbimbing kitau ke jalan damai." 1:80 
Anak Sakaria itu tamba besak tamba kuat wata'au. Mangku diau mendam 
di padang bungin enggut sampai masaunyau diau nyatauka diriau ngan 
jemau Israil. 


2:1 Timpau itu Kaisar Agustus merintaka, supayau gegalau jemau ditulis 
namaunyau. 2:2 Caca jiwa diau dulu sekali itu diadauka, timpau Kirimus 
njadi gubernur di nenggeri Siria. 2:3 Mangku jemau diau endak didaptarka 
baliak dusun galau. 2:4 Yusup pegi pulau jak di Nasarit di Galilia ke 
Betlihim di Yudia, asal rajau Daud, karnau Yusup itu pengadau Daud. 2:5 
Yusup ngan Maria, buntingautu, pegi ke situ endak didaptarka namaunyau. 
Maria itu dang ngandung. 2:6 Ughang duautu la sampai di Betlihim, Maria 
la bulanau endak merunggu. 2:7 Mangku adau sughang anak lanang, anak 
tuaunyau. Kupiak itu dibalutau ngan kain, ditiduakka di bada makanan 
benatang, karnau ughangtu endiak dapat agi bada temalam di ghuma. 2:8 
Di ngepungan itu adau tukang sayia bebiri nyayia bebiriau di padang 
malam itu. 2:9 Malaikat Tuhan datang guak ughangtu, mangku terang 
Tuhan besinagh nerangi ughangtu. Tukang sayia bebiritu takut kematila. 
2:10 Malaikat itu bekatau, "Nidau endak takut, karnau aku datang mbatak 


ceritau iluak batan endak kamu, ceritau diau meriangka gegalau manusiau. 
2:11 Malam ini di kuta Daud la lahir Rajau Penyelamat, Diautu Keristus, 
Tuhan. 2:12 Tandaunyau luak ini: Kamu ka betemu sughang Kupiak 
dibalut ngan kam, ditiduakka di bada makanan benatang." 2: 13 Mangku 
adau malaikat banyak nianan ngan malaikat tadi diau muji-muji Allah, 
kataunyau, 2:14 "Tepuyjila Allah di bada diau Mahatinggi. Di deniau damai 
guak jemau diau melemakka ati Allah." 2:15 Malaikat la pegi galau baliak 
ke sergau, mangku tukang sayia bebiritu ngiciak sughang ngan diau lain, 
kataunyau, "Mela kitau pegi ke Betlihim, nginak ceritau diau la tejadi diau 
dikiciakka Tuhan ngan kitau." 2: 16 Ughangtu pegi cecepat mangku 
betemu Maria ngan Yusup ngan Kupiak itu diau tiduak di bada makanan 
benatang. 2:17 La udim ngina'Autu, tukang sayia bebiritu ngiciakka ceritau 
Kupraktu diau dikiciakka malaikat tadi. 2:18 Mangku jemau kemangan 
galau ndengagh ceritau tukang sayia bebiri itu. 2:19 Maria masuakka 
ceritau tadi dalam atiau mangku dirupuakkanyau. 2:20 Tukang sayia 
bebiritu baliak sampai muji ngan ngagungka Allah, karnau gegalaunyau 
diau la ughangtu dengagh ngan kinak semegi luak diau dikiciakka malaikat 
tadi. 2:21 La udim tujua malam, Kupiak itu disunat, mangku dinamauka 
Yesus, namau diau la dikiciakka malaikat, antak ka Diau dikandung. 2:22 
La lepas pantang nurut ukum Taurat Musa, mangku enduak-bapa'Au 
mbatak Budak keciak itu ke Yerusalim endak diserakanyau ngan Tuhan, 
2:23 karnau dalam ukum Tuhan ditulis luak mi, "Bilang anak lanang diau 
tuau mesti diseraka ngan Tuhan." 2:24 Ughangtu endak pulau mbatak 
kerban burung tekuku duau ikuak madak duau ikuak burung darau diau 
mudau, luak dikiciakka dalam ukum Tuhan. 2:25 Di Yerusalim adau 
sughang diau benamau Simiun. Diau jemau iluak lagi ta'at ngan Allah. 
Diau dang nungguka masaunyau Allah endak nyelamatka jemau Israil. Rua 
Allah nyertaui diau. 2:26 Rua Allahtu la nyatauka ngan diau, bansau diau 
nidau ka mati, amun lum nginak Rajau Penyelamat diau dijanjika Tuhan 
itu. 2:27 Simiun masuak ke Ghuma Allah, karnau dibimbing Rua Allah. 
Masau itula pulau Yesus diau masia keciaktu dibatak masuak ngan 
enduak-bapa'Au endak nyjalanka setu diau ditetapka ukum Taurat. 2:28 
Mangku Simiun nyambut Budak keciak itu, dipitungAu sampai muji Allah, 


kataunyau, 2:29 "Tuhan, mbak kini ajungla aku pegi jak di deniauni ngan 
tenang, luak la Dighi janjika. 2:30 Aku la nginak sendighi keselamatan jak 
di Dighi, 2:31 keselamatan diau la Dighi sediauka batan endak gegalau 
umat manusiau. 2:32 Diautu terang diau nerangi bangsau lain diau nidau 
keruan Allah. Jemau Israil ka dipuji karnau Diau." 2:33 Enduak-bapa'Au 
kemangan ndengagh kici'an Simiun ngiciakka Anak ughangtu. 2:34 
Mangku Simiun du'aka ughang duautu mangku ngiciak ngan Marta, 
enduak Budak keciak itu, kataunyau, "Budak keciak ini dipilia Allah, 
endak mbenasauka ngan nyelamatka banyak jemau Israil. Diauni njadi 
tandau diau dilawan banyak jemau, 2:35 mangku isi ati jemau banyaktu 
keruan. Anyautu ati kaba ka pedia, luak lukau ngan pedang diau tajam." 
2:36 Adau pulau sughang nabi tinau diau la tuau nianan. Namaunyau Hana, 
anak Panuil jak di pengadau Asir. Diautu belaki tujua taun, 2:37 mbak kini 
diau la merandau. Umurau la delapan pulua empat taun. Diautu maju di 
Ghuma Allah. Diau puasau ngan bedu'a siang malam. 2:38 Masau itu 
pulau diau datang njenguak ughangtu, beterimau-kasia ngan Allah, mangku 
ngiciakka ceritau Budak keciak itu ngan gegalau jemau diau nantika 
Yerusalim dibibaska. 2:39 La udim dikerjauka gegalaunyau diau mesti 
dikerjauka nurut ukum Tuhan, Yusup tigau beghanak baliak ke dusunau 
Nasarit di Galilia. 2:40 Budak keciak itu tamba besak tamba kuat. Diau 
bepengertian nian ngan disayangi Allah. 2:41 Idang taun enduak-bapak 
Yesus pegi ke Yerusalim masau aghi rerayau Paska. 2:42 Umur Yesus la 
duau belas taun, ughangtu pegi endak merayauka Paska luak biasaunyau. 
2:43 La udim aghi rerayau itu, ughangtu baliak. Anyautu Yesus tinggal di 
Yerusalim, nidau keruan ngan enduak-bapa'Au. 2:44 Ughang duautu 
sangkau Diau ngikut rumbungan. La bejalan sesaghian, mangku 
didala'inyau di pugan sana'au ngan kantin-kantinau. 2:45 Karnau endiak 
dapat, ughang duautu ngelipat ke Yerusalim maju ndala'i Diau. 2:46 La 
duau malam didala'i, mangku ughang duautu betemu Diau di Ghuma Allah 
dang duduak di guak guru-guru ukum Taurat sampai ndengagh ngan 
betanyau ngan ughangtu. 2:47 Jemau diau ndengagh Diau kemangan 
galau, karnau pacak man nimbal. 2:48 Enduak-bapa'Au kemangan pulau 
nginak Diau, mangku endu'Au bekatau ngan Diau, "Nak, ngapau Kaba 


luak ini ngan kami? Bak Kaba ngan aku la temas ndala'i Kaba." 2:49 
Mangku Yesus ngiciak ngan enduak-bapa'Au, katauNyau, "Ngapau kapu 
dighi ndala'1 Aku? Apu kapu dighi nidau keruan, bansau Aku mesti adau di 
ghuma BapakKu?" 2:50 Anyautu enduak-bapa'Autu nidau terti 
kic'anNyautu. 2:51 La udim itu Diau baliak ke Nasarit serempak ngan 
enduak-bapa'Au. Diau maju na'ati perinta ughangtu. Gegalaunyautu 
disimpan dalam ati endu'Au. 2:52 Yesus tamba besak, tamba bepengertian, 
mangku tamba disayangi Allah ngan manusiau. 


3:1 Masau Kaisar Tiberius la merinta limau belas taun, Puntius Pilatus la 
njadi gubernur di Yudia. Masau itu Herudis merinta di daira Galilia. 
Pilipus, kaka'au, merinta di daira Ituria ngan Terakunttis. Lisanias merinta 
di Abilini. 3:2 Hanas ngan Kayapas njadi imam besak. Masau itula 
Yuhanis, anak Sakaria itu, ndengagh kici'an Allah di padang bungin. 3:3 
Mangku Yuhanis pegi ngidari sekitar ayiak Yurdan sampai bekatau, 
"Ubaila perembak ngan dusau-dusau kamu, ngan mintak dibaptis, mangku 
Allah ka ngabisi dusau kamu." 3:4 Itu la ditulis dalam kitab nabi Yesaya, 
muniau luak mi, "Adau suarau jemau di padang bungin, 'Sediaukala jalan 
batan endak Tuhan. Lughuskala jalan batan endak Diau. 3:5 Bilang lembak 
ka ditimbusi, bilang gunung ngan bukit ka didataghka. Diau beliku-liku ka 
dilughuska, diau ngelup-ngelup ka didataghka. 3:6 Mangku gegalau jemau 
di deniau ka nginak Allah nyelamatka manusiau!'" 3:7 Banyak jemau 
datang mintak dibaptiska, mangku Yuhanis ngiciak ngan ughangtu, 
kataunyau, "Ui, kamuni jemau ja'at luak ulagh! Sapau ngiciak ngan kamu 
pacak ngilakka jak di ukuman Allah nanti? 3:8 Nyataukala ngan perembak 
kamu, bansau kamu la ngubai jak di dusau-dusau kamu. Jangan berupuak 
dalam ati, kamu ka selamat, karnau Abraham bak kamu. Keruanila, jak di 
batu-batu nila Allah pacak mbuat pengadau Abraham! 3:9 Kamuni luak 
sebatang kayu. Kapak 1a adau di akaghau, mangku bilang kayu diau nidau 
ngasilka bua diau iluak ka ditebang, mangku dicapakka dalam api." 3:10 
"Amun luak itu," katau jemau banyak itu, "Tuapau diau mesti kami 
kerjauka?" 3:11 Katau Yuhanis, "Jemau diau adau duau lambagh baju 
enjuakkala selambagh ngan jemau diau nidau bediau, mangku jemau diau 


adau makanan enjuakka pulau luak itu." 3:12 Adau pulau tukang tagia 
cuki datang endak dibaptis. Ughangtu betanyau, "Pak, tuapau diau mesti 
kami kerjauka?" 3:13 Timbalau, "Jangan kamu nagia lebia banyak jak di 
diau la ditetapka ngan kamu." 3:14 Adau pulau tentera diau betanyau ngan 
diau, "Luak manau ngan kami? Tuapau diau mesti kami kerjauka?" Katau 
Yuhanis, "Jangan meregangi, jangan nekani ngan buruakka jemau. 
Cukupka ajau ngan gaji kamu." 3:15 Masau itu jemau banyak nantika 
Rajau Penyelamat, mangku betanyau-tanyau dalam ati, apu Yuhanis diau 
dinantika itu. 3:16 Mangku Yuhanis bekiciak ngan ughangtu, kataunyau, 
"Aku mbaptis kamu ngan ayiak. Nanti ka datang Jemau diau lebia 
bekuasau jak di aku. Melegha'i tali sepatuAu aku nidau pantas. Jemautu ka 
mbaptis kamu ngan Rua Allah ngan api. 3:17 Di tanganAu la adau nighu 
endak nampi ighi'anNyau, endak nunggalka padiAu dalam tengkiang. 
Ghumanau ngan ampaunyau ka disilap ngan api diau nidau ka padam." 
3:18 Ngan carau luak itula Yuhanis ngajagh nian jemau banyak sampai 
ngiciakka ceritau iluak. 3:19 Yuhanis pulau negughi rajau Herudis, karnau 
diau nika ngan Herudias, bunting dangau, ngan gegalau perembak ja'at 
laimau diau dikerjaukanyau. 3:20 Mangku Herudis tamba ja'at agi ngan 
masuakka Yuhanis dalam jil. 3:21 Masau jemau banyak itu dibaptis, 
Yesus dibaptis pulau. Diau dang bedu'a, langit tebukak. 3:22 Mangku Rua 
Allah tughun luluak burung darau inggap di Diau, mangku adau suarau jak 
di langit, "Kabanila AnakKu diau Kusayangi. Kaba melemakka atiKu." 
3:23 Masau Yesus mulai ngajagh, umurAu kekirau tigau pulua taun. Nurut 
pendapat jemau Yesustu anak Yusup anak Eli, 3:24 anak Matat, anak 
Liwi, anak Malki, anak Yanai, anak Yusup, 3:25 anak Matica, anak Amus, 
anak Nahum, anak Hesli, anak Nagai, 3:26 anak Maat, anak Matica, anak 
Simai, anak Yusik, anak Yuda, 3:27 anak Yuhanan, anak Resa, anak 
Serubabil, anak Sialtil, anak Neri, 3:28 anak Malki, anak Adi, anak 
Kusam, anak Elmadam, anak Ir, 3:29 anak Yesua, anak Eliisir, anak 
Yurim, anak Matat, anak Liwi, 3:30 anak Simiun, anak Yehuda, anak 
Yusup, anak Yunam, anak Elyakim, 3:31 anak Melia, anak Mina, anak 
Matata, anak Natan, anak Daud, 3:32 anak Isai, anak Ubid, anak Buas, 


anak Salmun, anak Nahasun, 3:33 anak Aminadab, anak Arni, anak 
Hesrun, anak Peris, anak Yehuda, 3:34 anak Yakub, anak Isak, anak 
Abraham, anak Tera, anak Nahur, 3:35 anak Serug, anak Rehu, anak 
Pelig, anak Ibir, anak Salmun, 3:36 anak Kenan, anak Arpaksad, anak 
Sim, anak Nua, anak Lamik, 3:37 anak Metusala, anak Hinuk, anak Yarid, 
anak Mahalalil, anak Kenan, 3:38 anak Inus, anak Sit, anak Adam, diau 
dijadika Allah. 


4:1 Yesus dikuasaui Rua Allah. Diau dang baliak jak di ayiak Yurdan, 
Diau dibata'i Rua itu ke padang bungin. 4:2 Di situ Diau mendam empat 
pulua aghi mangku dicubaui Iblis. Selamau itu Diau nidau makan 
tuapau-apau. Udim-udimau Diau kelapaghan. 4:3 Mangku Iblis ngiciak 
ngan Diau, kataunyau, "Kabani Anak Allah. Ajungla batu ini njadi ruti!" 
4:4 Katau Yesus, "Di Injil ditulis, 'Manusiau idup ukan jak di ruti ajau.' " 
4:5 Udim itu Iblis mbatak Yesus ke bada Diau tinggi nian, mangku timpau 
jerang ajau diau nginakka ngan Yesus gegalau kerajauan deniau. 4:6 Katau 
Iblis, "Gegalau kuasau ngan kekayauan ini ka kuenjuakka ngan Kaba 
galau, karnau gegalaunyautu aku ngempuau. Mangku aku pacak 
ngenjuakkanyau ngan sapau kila diau endak kuenju'i. 4:7 Kaba, amun 
Kabani nyemba aku, gegalaunyautu ka njadi hak Kaba." 4:8 Katau Yesus, 
"Dalam Injil tetulis, "Kaba mesti nyemba Tuhan, Allah kaba. Diau ajau 
mesti kaba semba.'" 4:9 Udim itu Yesus dibata'i Iblis ke Yerusalim, 
ditepiakkanyau di mubungan Ghuma Allah, mangku katau Iblis, "Kabani 
Anak Allah. Numbanla Kaba jak di sini ke bawa, 4:10 karnau di Injil 
ditulis luak ini, 'Allah ka ngajung malaikat-malaikat nyayia Kaba iluak- 
iluak.' 4:11 lagi pulau ditulis, 'Malaikattu ka nyanggak Kaba, mangku 
keting Kaba endiak tuantuak ke batu.'" 4:12 Yesus nimbal, katauNyau, 
"Adau pulau ditulis, Jangan ncubaui Tuhan, Allah kaba!'" 4:13 La udim 
ncubaui Yesus, Iblis pegi jak di Diau, mangku endak nunggu masau diau 
iluak. 4:14 Yesus baliak ke Galilia dikuasaui Rua Allah. CeritauNyau 
tesiar ke manau-manau di sekitar itu. 4:15 Diau ngajagh di ghuma 
sembayang, mangku jemau muji Diau galau. 4:16 Diau sampai di Nasartt, 
bada Diau diasua, mangku luak biasaunyau aghi Sabat Diau masuak 


ghuma sembayang. Diau betegak endak mbacauka Injil, 4:17 dienjuakka 
kitab nabi Yesaya. Satu dibuka'Au, Diau dapat ayat ini: 4:18 "Rua Tuhan 
adau di Aku, karnau Diau la netapka Aku endak ngiciakka ceritau iluak 
ngan jemau serik-sarau. Diau ngajung Aku ngebarka, bansau jemau 
tetangkap ka diluputka ngan jemau butau ka pacak nginak. Diau ngajung 
Aku nulung jemau diau dipasau 4:19 ngan ngatauka, masaunyau la sampai 
Tuhan nulung umatAu." 4:20 Udim itu Yesus nggulungka kitabtu, 
dibaliakkaNyau ngan petugas, mangku Diau duduak. Matau gegalau 
jemau di ghuma sembayangtu ngina'i Diau galau. 4:2 1 Mangku Diau mulai 
ngiciak ngan ughangtu, katauNyau, "Saghini isi kitab Injil tadi la ditepati, 
satu kapu dighi ndengaghkanyau." 4:22 Gegalau jemau itu nyetujui Yesus 
sampai kemangan, karnau katau-katau diau dikiciakkaNyautu iluak nianan, 
mangku ughangtu bekatau, "Ukanau Diauni anak Yusup?" 4:23 Mangku 
Yesus ngiciak ngan ughangtu, katauNyau, "Cengki kapu dighi ka 
ngiciakka pepata imi ngan Aku, 'Duktur ghadukala diri kaba sendighi', 
kerjaukala pulau di bada asal Kaba ini gegalaunyau diau kami dengagh 
Kaba kerjauka di Kapernaum." 4:24 KatauNyau pulau, "Ngenian katauKu 
ini, nidau bediau nabi diau diregaui di dusunau. 4:25 Ingatkala, katauKu ini 
benagh pulau: Timpau nabi Elia banyak tinau merandau di Israil, timpau 
nidau bediau ujan selamau tigau taun enam bulan, timpau kemaghau 
panjang di gegalau nenggeritu, mangku nidau bediau makanan. 4:26 
Empuak luak itu, Elia nidau diajung pegi njenguak sala sughang tinau 
jemau Israil itu, anyautu diau diajung njenguak sughang randau di Sarpat di 
nenggeri Sidun. 4:27 Luak itu pulau timpau nabi Elisa banyak jemau Israil 
buidapan ja'at diau mbayauka, anyautu nidau sughang kia jak di ughangtu 
dighaduka lain jak di Na'aman, jemau Siria itu." 4:28 Ndengagh 
kici'anNyautu ughang di ghuma sembayang mara kematila. 4:29 Ughangtu 
betegak ngisitka Yesus keluagh, dibata'inyau pasigh badas, bada kuta itu 
ditegakka, endak ditulakkanyau ke badas. 4:30 Anyautu Yesus lalu di 
tetengaan jemau banyak itu, mangku Diau pegi. 4:31 Udim itu Yesus pegi 
ke Kapernaum, kuta di Galilia. Di situ Diau ngajagh di ghuma sembayang 
masau aghi Sabat. 4:32 Ughang di situ kemangan nian ndengagh 
ajaghanNyau, karnau Diau ngajagh ngan kuasau. 4:33 Di ghuma 


sembayang itu adau sughang jemau diau diarung iblis. Jemau itu tepekiak- 
pekiak, 4:34 kataunyau, "Ui Kaba, Yesus, jemau Nasarit. Endak tuapau 
ngan kami? Kaba ke sini endak mbenasauka kami? Aku keruan Kaba. 
Kabani jemau suci diau diajung Allah." 4:35 Mangku Yesus mbentak diau, 
katauNyau, "Diam, keluaghla jak di jemau ini!" Iblistu mbanting-bantingka 
jemau tadi di pugan jemau banyak, mangku larat jak di jemautu, dikit kia 
nidau diapau-apauka. 4:36 Jemau kemangan galau, mangku ngiciak 
sughang ngan diau lain, kataunyau, "Ui, hibat nianan kici'anNyautu. Ngan 
kuasau Diau ngajung rua-rua ja'at keluagh, mangku diau ngeluagh pulau." 
4:37 Mangku ceritau Yesus itu tesiar di gegalau daira itu. 4:38 Udim itu 
Yesus ngeluagh jak di ghuma sembayang, mangku pegi ke ghuma Simun. 
Mentuau tinau Simun Pitrus dang buidapan demam, mangku Yesus 
dipintak nulungi diau. 4:39 Yesus pegi guak tinau itu endak meghaduka 
demamau, mangku demamautu ghadu. Tinautu bangun cecepat nepi'i 
mendahautu. 4:40 Matau-aghi la padam, banyak jemau mbatak jemau 
buidapan njenguak Yesus. Idapannyau bemecam-mecam. Yesus nepiakka 
tanganAu di bilang palak ughangtu, mangku diau ghadu. 4:41 Iblis-iblis 
pulau ngeluagh jak di banyak jemau sampai mekiak-mekiak, kataunyau, 
"Kaba Anak Allah." Mangku Yesus marai iblis itu, ndau ngajung diau 
ngiciak, karnau iblistu keruan, bansau Diautu Rajau Penyelamat. 4:42 
Matau-aghi la tumbua, Yesus ngeluagh dusun pegi ke bada diau suni. 
Anyautu jemau banyak ndala'i Diau. Mangku la betemu, ughangtu mintak, 
supayau Yesus jangan ninggalka ughangtu. 4:43 Anyautu Yesus bekatau, 
"Di dusun-dusun lain Aku mesti ngiciakka pulau ceritau iluak, bansau 
Allah laka merinta. Itula sangkan Aku diajung ke deniau." 4:44 Mangku 
Diau ngiciakka ceritau iluak di ghuma-ghuma sembayang di gegalau daira 
Yudia. 


5:1 Yesus dang betegak di tepi danau Genesartt, jemau banyak 
bererincitan endak ndengaghka ceritau jak di Allah. 5:2 Diau nginak duau 
bua perawu di tepi danau tadi. Tukang ndalak ikan la tughun jak di perawu 
mbasua jalaunyau. 5:3 Diau nayiak sebua perawu, perawu Simun, mangku 
ngajung diau nulakkanyau jawua dikit jak di tepi. Diau duduak mangku 


ngajagh jemau banyak tadi jak di perawutu. 5:4 La udim ngajagh, Diau 
ngiciak ngan Simun, "Bedayungla kaba ke guak dalam, kipaskala jalau 
kamu." 5:5 "Pak," katau Simun, "Semalam getau kami la keria bekerjau, 
nidau bulia tuapau-apau. Anyautu karnau Dighi ngajung, ka kukipaska 
agi." 5:6 La udim dikerjaukanyau, banyak nian ughangtu bulia ikan, 
mangku jalaunyau laka cebagh. 5:7 Ughangtu mintak tulung ngan kantin- 
kantinau di perawu lain. Kantinautu datang, mangku diisi duau perawu 
penua ngan ikan, perawutu laka teghendam. 5:8 Nginak titu, Simun 
nunduak di adapan Yesus ngan bekatau, "Tinggalkala aku, Tuhan, karnau 
akuni jemau bedusau." 5:9 Simun ngan kantinautu kemangan nginak pulian 
ikan banyak itu. 5:10 Luak itu pulau ngan kantinau Yakubus ngan Yuhanis, 
anak Sebedius. Yesus bekatau ngan Simun, "Nidau endak takut. Mulai 
mbak kim kaba njadi tukang ndalak jemau." 5:11 Ughangtu naghiak 
perawu ke daghat, gegalaunyau ditinggalkanyau, mangku ngikut Yesus. 
5:12 Yesus dang adau di kuta. Di situ adau sughang jemau lanang, 
badanau penua ngan idapan ja'at diau mbayauka. Satu nginak Yesus, diau 
nunduak di adapanNyau ngan mintak tulung, kataunyau, "Pak, amun Dighi 
endak, Dighi pacak meghadui aku." 5:13 Yesus nyurungka tanganAu 
ngecakka jemau itu ngan bekatau, "Arau, ghadula kaba." Masau itu pulau 
idapannyau ghadu. 5:14 Yesus nidau ngajung jemau itu ngiciakkanyau 
ngan sapau kila, mangku bekatau, "Pegila, kimakkala badan kaba ngan 
imam, enjuakkala kerban diau diperintaka Musa, buktiau ngan ughangtu, 
bansau kaba la ghadu." 5:15 Ceritau Yesus tamba tesiar ke manau-manau, 
mangku banyak jemau datang endak ndengaghkaNyau ngan mintak 
dighaduka jak di idapannyau. 5:16 Anyautu Yesus rajin pegi ke bada diau 
suni endak bedu'a. 5:17 Yesus dang ngajagh, adau jemau Parisi ngan 
guru-guru ukum Taurat. Ughangtu datang jak di gegalau dusun di Galilia 
ngan Yudia, jak di Yerusalim pulau. Kuasau Tuhan adau di Yesus, 
mangku Diau pacak meghaduka jemau buidapan. 5:18 Adau jemau datang 
njagang sughang jemau mati sepiak di penjagang. Ughangtu ncubau 
mbata'au masuak endak nepiakka jemau mati sepiaktu di adapan Yesus. 
5:19 Anyautu ughangtu nidau pacak mbata'inyau masuak, karnau jemau 
banyak di situ. Itula sangkanau jemau tadi nayiak atap ghuma, 


dibukakkanyau ataptu, ditughunkanyau jemau mati sepiak tadi ngan 
penjagangau di pugan jemau banyaktu tepat di adapan Yesus. 5:20 Satu 
nginak ughangtu percayau nian ngan Diau, Yesus bekatau, "Ui, kantinKu, 
dusau-dusau kaba la diabiska." 5:21 Mangku guru-guru ukum Taurat ngan 
jemau jak di rumbungan jemau Parisi berupuak, "Sapau jemau ini diau 
beghani nian nggelakka Allah? Nidau bediau diau pacak ngabisi dusau, 
selain Allah." 5:22 Yesus ngeruani rupu'an ughangtu, mangku Diau 
bekatau, "Ngapau kapu dighi berupuak luak itu? 5:23 Manau diau lebia 
mura, ngiciakka, 'Dusau kaba la diabiska,' sangkan ngiciakka, 'Bangunla 
kaba bejalanla.” 5:24 Anyautu Akum ka ngajung jemau ini bangun, 
mangku kapu dighi keruan, bansau Anak Manusiau bekuasau di demau 
ngabiska dusau." Mangku Yesus ngiciak ngan jemau mati sepiak itu, 
katauNyau, "Bangunla kaba, katangkala penjagang kaba, mangku baliakla 
ke ghuma kaba!" 5:25 Masau itula pulau jemau itu bangun di adapan 
jemau banyaktu, dikatangkanyau penjagangautu, mangku baliak ke 
ghumahau ngan ngagungka Allah. 5:26 Gegalau jemautu kemangan galau, 
mangku ngagungka Allah. Mangku ngan peghasauan takut ughangtu 
bekatau, "Saghini kitau la nginak setu diau nidau ka adau!" 5:27 Udim itu 
Yesus ngeluagh, mangku nginak sughang tukang tagia cuki. Namaunyau 
Liwi. Diau dang duduak di kanturau. "Mela, ngikut Aku." katau Yesus. 
5:28 Liwi betegak, ninggalka gegalaunyau, mangku ngikut Yesus. 5:29 
Mangku Liwi mantau makan Yesus di ghumahau. Banyak nian kantinau 
tukang tagia cuki ngan jemau lain ngikut makan serempak ngan Diau. 5:30 
Jemau Parisi ngan guru-guru ukum Taurat bemumut mumuti anak-bua 
Yesus, kataunyau, "Ngapau kamu mimum-makan ngan penagia cuki ngan 
jemau bedusau?" 5:31 Yesus nimbal, katauNyau, "Jemau diau sihat nidau 
endak duktur, jemau diau buidapan ajau. 5:32 Aku datang ukan endak 
mantau jemau diau benagh, tapitu jemau diau bedusau, mangku diau 
ngubai jak di dusaunyau." 5:33 Adau jemau diau bekiciak pulau ngan 
Yesus, kataunyau, "Anak-bua Yuhanis rajin bedu'a ngan puasau. Luak itu 
pulau anak-bua jemau Parisi. Anyautu anak-bua Kaba minum-makan." 
5:34 Yesus nimbal, "Apu kapu dighi pacak ngajung kantin pengantin 
puasau di jamuan nika, selamau pengantinan gi adau? Cengki nidau! 5:35 


Masaunyau ka sampai, pengantinantu ka diambiak jak di ughangtu. Masau 
itula ughangtu ka puasau." 5:36 Mangku Yesus nceritauka cuntau ini, 
"Nidau bediau jemau diau ngambiak batan penampit jak di kain empai 
endak nampiti baju diau bughuak, karnau kai empai itu ka cebagh, lagi 
pulau kain penampit diau dicebaghka jak di kain empai nidau sesuai ngan 
kam baju diau bughuak tadi. 5:37 Luak itu pulau nidau bediau sughang kia 
diau ngisika ayiak anggur diau empai ke dalam kantung bawuak diau 
lamau, karnau ayiak anggur diau empaitu ka mecaka kantungtu, mangku 
anggurau tebuang ngan kantungtu rusak. 5:38 Ayiak anggur diau empai 
mesti dimasuakka ke dalam kantung diau empai pulau. 5:39 Lagi pulau 
nidau bediau jemau diau la minum ayiak anggur diau lamau endak minum 
aylak anggur diau empai. Diau ka bekatau, 'Ayiak anggur diau lamau itu 
lemak.'" 


6:1 Masau aghi Sabat Yesus lalu di umau. Anak-buaHau ngambiak padi, 
dipinsalau di tanganau, dimakanau. 6:2 Adau jemau Parisi ngiciak, 
kataunyau, "Ngapau kamu ngerjauka setu diau nidau bulia dikerjauka aghi 
Sabat?" 6:3 Mangku Yesus nimbali ughangtu, "Cengki kapu dighi Ia 
mbacau setu diau dikerjauka Daud, masau diau ngan anak-buahau lapagh. 
6:4 Diautu masuak ke dalam Ghuma Allah, ngambiak ruti pesembahan, 
dimakanau, mangku dienjuakkanyau ngan anak-buahau pulau, awuak ruti 
itu nidau bulia dimakan, amun ukan imam." 6:5 Mangku Yesus bekatau 
agi, "Anak Manusiau nguasaui aghi Sabat pulau." 6:6 Aghi Sabat lainau 
Yesus pegi ngajagh di ghuma sembayang. Di situ adau jemau diau mati 
tangan kananau. 6:7 Guru-guru ukum Taurat ngan jemau Parisi ndalak sala 
Yesus endak ngadukaNyau, mangku diperatikanyau, apu Diau ka 
meghadui jemau itu masau aghi Sabat. 6:8 Yesus keruan rupu'an 
ughangtu, mangku ngiciak ngan jemau diau mati sebela tanganau, 
katauNyau, "Mela, betegak di sini." Jemautu betegak di situ. 6:9 Mangku 
Yesus ngiciak ngan ughangtu, katauNyau, "Aku betanyau ngan kapu dighi, 
nurut agamau kitau tuapau diau bulia dikerjauka masau aghi Sabat, kerjau 
iluak apu kerjau ja'at, nyelamatka jemau apu ncelakaukanyau?" 6:10 Udim 
itu Yesus ngina' ughangtu galau, mangku ngiciak ngan jemau buidapan 


tadi, katauNyau, "Surungkala tangan kaba!" Jemau itu nyurungkanyau, 
mangku tanganau ghadu. 6:11 Mangku guru-guru ukum Taurat ngan 
jemau Parisi tadi mara kematila mulai bujjau ka diapauka Yesus. 6:12 
Masau itu Yesus pegi nayiak bukit endak bedu'a. Di situ Diau bedu'a 
nyemba Allah semalam getau. 6:13 Aghi la siang dipantauNyau 
anak-buaHau, dipiliHau duau belas jak di ughangtu, diau dikiciakkaNyau 
pulau rasul. 6:14 Diau itu Simun diau pulau dinamaukaNyau Pitrus ngan 
Anderias adingau Simuntu, Yakubus ngan Yuhanis, Pilipus ngan 
Bartulumuus, 6:15 Matius ngan Tumas, Yakubus anak Alpius, ngan Simun 
diau dikiciakka jemau Silut, 6:16 Yudas anak Yakubus, ngan Yudas 
Iskariut diau itula ka njualka Yesus. 6:17 Mangku Yesus tughun jak di 
bukit tadi, diikuti anak-buaHau mangku gheghadu di bada diau datagh. Di 
situ banyak jak di anak-buaHau ngan banyak jemau lain betunggal ngan 
Diau. Ughangtu asalau jak di dusun-dusun di Yudia, jak di Yerusalim, jak 
di daira tepi pantai Tirus ngan Sidun pulau. 6:18 Ughangtu datang endak 
ndengaghka Yesus, endak dighadui idapannyau. Jemau diau diarung 
rua-rua ja'at dighaduiNyau pulau. 6:19 Gegalau jemau banyaktu ncubau 
ngecakkaNyau, karnau adau kuasau ngeluagh jak di Diau, mangku 
gegalau ughangtu dighadukaNyau galau. 6:20 Mangku Yesus ngina'i 
anak-buaHau ngan bekatau, "Riangla kamu jemau serik, karnau Allah njadi 
rajau kamu. 6:21 Riangla kamu diau lapagh mbak kini, karnau kamu ka 
dikenyangka. Riangla kamu diau nangis mbak kini, karnau kamu ka 
tetawau. 6:22 Riangla kamu, amun kamu diluatka, ditulak, digelakka ngan 
diburuakka jemau karnau Anak Manusiau. 6:23 Nabi-nabi timpau senitu 
pulau la dibuati luak itu. Amun itu tejadi, injiakla kamu sampai nari ngan 
riang, karnau ngenian upa kamu besak di sergau. 6:24 Tapitu celakaula 
kamu diau kayau mbak kini, karnau kamu la meghasauka lemak. 6:25 
Celakaula kamu diau kenyang mbak kini, karnau kamu ka lapagh. 
Celakaula kamu diau tetawau mbak kini, karnau kamu ka nangis 
berandaian. 6:26 Celakaula kamu, amun gegalau jemau muji kamu, karnau 
luak itu pulau niniak puyang ughangtu muji-muji cak nabi senitu." 6:27 
"Ngan kamu diau ndengaghka Aku, Aku bekatau: Sayangila musua kamu, 
kerjaukala diau iluak ngan jemau diau luat ngan kamu. 6:28 Mintak 


selamat batan endak jemau diau ndawaika kamu. Bedu'ala batan endak 
jemau diau nggelakka kamu. 6:29 Amun jemau nampagh kebual kamu 
diau sebela, ajung pulau nampagh kebual sebela lagi. Amun jemau 
ngambiak kain kamu, nengkela diau ngambiak baju kamu pulau. 6:30 
Enju'ila bilang jemau diau mintak ngan kamu. Jangan mintak baliakka ngan 
jemau diau ngambiak barang kamu. 6:31 Mangku carau luak manau kamu 
endak jemau bebuat ngan kamu, luak itula pulau kamu bebuat ngan 
ughangtu. 6:32 Amun kamu nyayangi ajau jemau diau sayang ngan kamu, 
nidau bediau jasa batan endak kamu. Jemau bedusau pulau nyayangi jemau 
diau sayang ngan ughangtu. 6:33 Amun kamu iluak ajau ngan jemau diau 
iluak ngan kamu, nidau bediau jasa batan endak kamu. Jemau bedusau 
pulau iluak luak itu. 6:34 Mangku amun kamu minjamka ajau tanci ngan 
jemau diau pacak mbaliakkanyau, nidau bediau jasa batan endak kamu. 
Jemau bedusau pulau minjamka ngan jemau bedusau, mangku mintak itu 
dibaliakkanyau. 6:35 Anyautu kamu, sayangila musua kamu, iluakla ngan 
ughangtu. Pinjamkala ngan jangan ngaghapka dibaliakkanyau. Amun luak 
itu, upa kamu ka besak, mangku kamu ka njadi anak-anak Allah diau 
Mahatinggi. Karnau Allah iluak ngan jemau diau nidau tau beterimau- 
kasia, ngan jemau diau ja'at pulau. 6:36 Semestiau kamu iluak ati, luak 
Bapak kamu iluak atiAu." 6:37 "Jangan kamu ngadili jemau, mangku 
kamu nidau diadili. Jangan kamu ngukum, mangku kamu nidau diukum. 
Ampunila jemau, mangku kamu diampuni. 6:38 Enjuakkala mangku kamu 
ka dienju'i. Takaran diau iluak diau la ditakari lenat lagi penua ka 
dienjuakka ngan kamu. Takaran diau kamu pakai ngan jemau ka dipakai 
pulau batan endak kamu." 6:39 Yesus ngiciakka umpamau ini pulau ngan 
ughangtu, "Apu jemau butau pacak mbata'i jemau butau? Cengki ughang 
duautu ka telabua masuak siring. 6:40 Anak murip nidau lebia jak di 
guruau. Anyautu amun diau la tamat pelajaghannyau, diau ka semegi ngan 
guruau. 6:41 Ngapau kamu nginak kempenan di matau kantin kamu, 
anyautu baluk di matau kamu nidau kamu keruani? 6:42 Luak manau 
kamu pacak ngiciak ngan kantin kamu, 'Ui kaba, nengkela aku ngeluaghka 
kempenan diau di matau kaba.', anyautu baluk di matau kamu nidau kamu 
kina'1? Kamu cak iluak! Keluaghkala kudai baluk jak di matau kamu, 


mangku pengina'an kamu terang endak ngeluaghka kempenan tadi jak di 
matau kantin kamu." 6:43 "Nidau bediau batang kayu diau iluak diau 
ngasilka bua nidau iluak, ngan pulau nidau bediau batang kayu diau nidau 
iluak ngasilka bua diau iluak. 6:44 Bilang batang kayu dikeruani jak di 
buahau. Di kayu bedughi nidau bediau bua aghau, di ghumput bedughi 
nidau bediau bua anggur. 6:45 Jemau iluak ngerjauka setu diau iluak, 
karnau atiau iluak nian. Jemau ja'at ngerjauka setu diau ja'at, karnau atiau 
ja'at nian. Tuapau diau dikiciakka mulut itula diau keluagh jak di atiau." 
6:46 "Ngapau kamu mantau aku, "Tuhan, Tuhan!" anyautu nidau ngerjauka 
setu diau Kukiciakka ngan kamu? 6:47 Ngan sapau pacak kitau samauka 
jemau diau datang njenguak Aku ngan ndengagh kici'anKu mangku 
dikerjaukanyau? Mela, Aku nunjuakka ngan kamu. 6:48 Jemau itu 
diumpamauka ngan jemau diau negakka ghuma. Jemautu nggali dedalam, 
masuakka batu batan pelapiak. Amun ghuma itu ditempur ayiak rawang, 
nidau ka rubua karnau tegua. 6:49 Tapitu jemau diau ndengagh kici'anKu, 
anyautu nidau dikerjaukanyau, diau diumpamauka jemau diau negakka 
ghuma nidau bepelapiak. Amun ditempur ayiak rawang, ghuma itu muda 
rubua, mangku banyak nian rusa'au." 


7:1 Udim Yesus ngiciakka ajaghanNyau itu ngan jemau banyak tadi, Diau 
pegi masuak Kapernaum. 7:2 Di situ adau sughang kepalak tentera Rum 
diau adau sughang budak belian diau disayanginyau nian. Budak itu dang 
buidapan laka mati. 7:3 Kepalak tentera tadi ndengagh ceritau Yesus, 
mangku ngajung pengulu-pengulu jemau Yahudi njenguak Yesus, mintak 
Diau datang meghadui buda'autu. 7:4 Ughangtu datang njenguak Yesus 
mintak tulung nian, 7:5 kataunyau, "Jemau itu pantas Kaba tulung, karnau 
diau sayang ngan bangsau kitau. Diautu negakka ghuma sembayang batan 
endak kami." 7:6 Mangku Yesus pegi serempak ngan ughangtu. La pasigh 
ngan ghumahau, kepalak tenteratu ngajung kantin-kantinau endak 
ngiciakka ngan Yesus luak ini, "Pak, nidau nanti kekerian, karnau aku 
nidau pantas nerimau Dighi di ghumaku. 7:7 Itu pulau sebapau aku nidau 
beghani njenguak Dighi. Kiciakka ajau sepata katau, mangku budakkutu 
ka ghadu. 7:8 Aku pulau sughang bawahan, mangku di bawa aku adau 


pulau tentera-tentera. Amun aku ngajung ngan sughang tentera 'Pegi!', 
mangku diau pegi, ngan sughang agi, 'Ke sini!', mangku diau datang, lagi 
ngan budakku, 'Kerjaukala ini!', mangku dikerjaukanyau." 7:9 Ndengagh 
kici'annyautu, Yesus kemangan nian, mangku Diau nulia ke jemau banyak 
diau ngikut Diau sampai bekatau, "Ngeman, di guak jemau Israil lum 
kekela Aku betemu jemau diau percayau nian luak jemau ini." 7:10 Jemau 
diau diajung kepalak tentera tadi la baliak ke ghumahau, ditemuinyau 
budak itu la ghadu. 7:11 Nidau lamau udim itu Yesus pegi ke kuta Nain. 
Anak-buaHau pegi serempak ngan Diau ngan pulau jemau banyak 
bererumbungan. 7:12 Yesus la di mukau lawang kuta tadi, adau jemau 
mati diau dijagang keluagh kuta. Jemau diau matitu anak sughang randau 
diau gi sikuak itula. Banyak jemau jak di kuta itu ngikutka randau itu. 7:13 
Satu Tuhan ngimak randau itu, Diau sial ngina'au, mangku Diau bekiciak, 
katauNyau, "Jangan Dighi nangis agi." 7:14 Udim itu dipasighiNyau, 
dikecakkaNyau penjagangautu, mangku jemau diau njagangau mendam. 
Udim itu Yesus bekatau, "Ui, budak bujang, Aku ngajung kaba bangun, 
bangunla!" 7:15 Budak itu bangun, duduak ngan mulai ngiciak, mangku 
diseraka Yesus ngan endu'au. 7:16 Gegalau jemau ketakutan galau, 
mangku muji-muji Allah, kataunyau, "Sughang Nabi besak la datang di 
guak kitau. Allah la datang nulung umatAu." 7:17 Mangku ceritau Yesus 
dikiciakka di gegalau Yudia ngan di ngepungannyau. 7:18 Gegalaunyautu 
dikiciakka anak-buahau ngan Yuhanis, 7:19 mangku diau ngajung duau 
ughang jak di anak-buahau njenguak Tuhan ngan betanyau, "Apu Dighi 
jemau diau ka datangtu? Apu kami mesti nantika jemau lain?" 7:20 
Ughang duautu sampai guak Yesus ngan bekatau, "Yuhanis Pembaptis 
ngajung kami betanyau ngan Dighi, 'Apu Dighi jemau diau ka datangtu, 
apu kami mesti nantika jemau lain?'" 7:21 Masau itu Yesus meghadui 
banyak jemau buidapan, ngisitka rua-rua ja'at, ngan ngenjuak pengina'an 
ngan banyak jemau butau. 7:22 Mangku katau Yesus, "Baliakla, 
kiciakkala ngan Yuhanis setu diau kamu kinak ngan dengagh: Jemau butau 
nginak, jemau lumpua bejalan, jemau buidapan ja'at ghadu, jemau tuli 
ndengagh, jemau mati ngulang idup, ngan ceritau iluak dikiciakka ngan 
jemau serik. 7:23 Mangku riangla jemau diau nidau keciwau ngan nidau 


nulak Aku." 7:24 Ajungan Yuhanis la pegi, Yesus mulai ngiciakka ceritau 
Yuhanis ngan jemau banyak itu, katauNyau, "Ngapau kamu pegi ke 
padang bungin? Apu kamu endak nginak ghumput diau digugak angin? 
Cengki nidau! 7:25 Ngapau kamu pegi? Endak nginak jemau bebaju alap? 
Jemau diau bebaju alap ngan idup kayau adau di istana rajau. 7:26 
Mangku ngapau kamu pegi? Endak nginak sughang nabi? Nyela, lebia jak 
di nabi diautu. 7:27 Ceritau Yuhanis la ditulis di Injil: "Katau Allah, 
keruanila Aku ka ngajung ajunganKu ndului Kaba, diau ka mbukak jalan 
batan endak Kaba.' 7:28 Keruanila, nidau bediau jemau di deniau ini lebia 
besak jak di Yuhanis, anyautu jemau diau keciak sekali di bada Allah 
merinta, besakla jemautu sangkan Yuhanis." 7:29 Gegalau jemau banyak 
diau ndengagh kici'an Yuhanis senitu ngan tukang tagia cuki pulau ngaku'i 
Allah itu benagh, mangku mintak dibaptiska. 7:30 Anyautu jemau Parisi 
ngan guru-guru ukum Taurat nidau nerimau kendak Allah batan endak 
diau. Ughangtu enggup dibaptiska Yuhanis. 7:31 Katau Yesus pulau, 
"Ngan tuapau jemau mbak kim diumpamauka? Luak manau ughangtu? 
7:32 Ughangtu umpamau budak keciak diau duduak di tengalaman libagh, 
ngiciak sughang ngan diau lain, "Kami nabua kelintang, anyautu kamu 
enggup nari. Kami berandaian, anyautu kamu enggup nangis.' 7:33 
Yuhanis Pembaptis datang, diau nidau makan ruti ngan nidau minum 
anggur, mangku kamu kiciakka, 'Diau diarung iblis." 7:34 Anak Manusiau 
datang, Diau minum-makan, mangku kamu kiciakka, 'Kina'ila, Jemau itu 
selak, pemabuak, kantin penagia cuki ngan kantin jemau bedusau.' 7:35 
Empuak luak itu, kepintaran dibenaghka jemau diau nerimaunyau." 7:36 
Adau sughang jemau Parisi, namaunyau Simun. Diautu mantau Yesus 
makan di ghumahau. Yesus pegi ke ghumahau mangku makan. 7:37 Di 
kuta itu adau jemau tinau diau tekenal jemau jedit. Tinau itu ndengagh, 
bansau Yesus dang makan di ghuma jemau Parisi tadi, mangku diau 
datang mbatak kacau buisi minyak ghum. 7:38 Diau betegak pasigh keting 
Yesus ngan nangis sampai mbasuhi ketingAu ngan ayiak mataunyau, 
digusurinyau ngan gumba'au, mangku diciuminyau ngan diminyak- 
ghuminyau. 7:39 Jemau Parisi diau ngajak Yesus tadi nginak titu, mangku 
berupuak, "Amun Jemau ini nabi, cengki Diau keruan sapau jemau tinau 


itu diau ngecakka ketingAu. Cengki Diau keruan tinautu jemau jedit." 7:40 
Mangku Yesus ngiciak ngan diau, "Simun, adau diau endak Kukiciakka 
ngan kaba." Timbal Simun, "Kiciakkala, Guru!" 7:41 Katau Yesus, "Adau 
jemau diau minjamka tanci. Mangku adau duau ughang diau beghutang 
ngan jemautu. Diau sughang beghutang limau ratus ribu, diau sughangtu 
limau pulua ribu. 7:42 Ughang duau itu nidau pacak mbayighi utangau, 
mangku gegalau utangtu diabiska jemau diau minjamka tanci tadi. Sapau 
jak di ughang duautu ka sayang nian ngan jemau itu tadi?" 7:43 Katau 
Simun, "Asauku jemau diau banyak sekali diabiska utangau." Katau 
Yesus, "Nyela, pendapat kaba benagh." 7:44 Mangku Yesus ngina'1 tinau 
tadi sampai ngiciak ngan Simun, "Kaba nginak tinau ini? Aku datang ke 
ghuma kaba, kaba nidau nyediauka ayiak batan endak mbasua ketingKu. 
Tinau ini mbasuhi ketingKu ngan ayiak mataunyau, digusurinyau ngan 
gumba'au. 7:45 Kaba nidau nyambut Aku ngan ciuman, tinau ini nidau 
mandak-mandak nciumi ketingKu jak Aku datang ke sini. 7:46 Kaba nidau 
minya'1 palakKu, tinau ini minya'1 ketingKu ngan minyak ghum. 7:47 
Keruanila, dusaunyau diau banyak itu la diabiska. Kitau keruan, karnau 
diau la banyak ngerjauka setu diau iluak. Anyautu jemau diau diabiska 
dikit dusaunyau, dikit pulau diau ngerjauka setu diau iluak." 7:48 Mangku 
Diau bekatau ngan tinau tadi, "Dusau kaba la diabiska." 7:49 Mangku 
jemau lain diau makan serempak ngan Yesus mulai berupuak, "Sapau Diau 
ini, sampai pacak ngabiska dusau?" 7:50 Anyautu Yesus ngiciakka ngan 
tinau itu, "Kaba diselamatka, karnau kaba percayau. Pegila ngan selamat." 


8:1 Nidau lamau udim itu, Yesus pegi ke kuta-kuta ke dusun-dusun 
ngiciakka ceritau iluak, bansau Allah laka merinta. Duau belas 
anak-buaHau ngikut serempak ngan Diau. 8:2 Luak itu pulau bebeghapau 
tinau diau la dighaduka jak di rua ja'at ngan idapan, diautu Maria 
Magdalina, tujua rua ja'at la dikeluaghka jak di diau, 8:3 Yuhana, bunting 
Kusa, pegawai Herudis, Susana ngan banyak tinau lain. Tinau itu nulung 
Yesus ngan anak-buaHau pakai retaunyau sendighi. 8:4 Jemau banyak 
datang bererumbungan jak di dusun-dusun njenguak Yesus. Jemau la 
banyak betunggal, Yesus nceritauka ngan ughangtu umpamau ini. 8:5 


"Adau jemau tani diau pegi endak ngamburka benia. Diau dang ngamburka 
benia, adau diau tumban di jalan. Separau tepijak ngan jemau, separau 
dimakan burung enggut abis. 8:6 Adau pulau benia diau tumban di tana 
bebatu-batu. Diau la tumbua mangku njadi keghing, karnau nidau buayiak. 
8:7 Adau pulau benia diau tumban di pugan ghumput bedughi. Ghumputtu 
tumbua serempak ngan benia itu, mangku diincitkanyau enggut mati. 8:8 
Adau pulau benia diau tumban di tana iluak, diau tumbua mangku ngasilka 
bua seratus kali." Udim nceritauka umpamau itu, Yesus ngiciak agi, 
"Amun betelingau, ndengaghla!" 8:9 Anak-bua Yesus nanyauka ngan 
Diau, tuapau retiau umpamau tadi. 8:10 Katau Yesus, "Ngan kamu la 
dinyatauka resiau ngeruani Allah njadi rajau ngan kekuasauanNyau. 
Anyautu ngan jemau lain dikiciakka ngan umpamau, mangku ughangtu 
nginak anyautu nidau kima'an, ughangtu ndengagh anyautu nidau terti. 8:11 
Inila retiau umpamau tadi: Benia ibarat kici'an Allah. 8:12 Benia diau 
tumban di jalan ibarat jemau diau ndengagh kici'an itu, anyautu iblis datang 
merebutinyau jak di atiau, supayau diau jangan percayau ngan jangan 
diselamatka. 8:13 Benia diau tumban di tana bebatu-batu itu ibarat jemau 
diau ndengagh kici'antu, nerimaunyau ngan riang, anyautu ceritautu nidau 
mendam di atiau. Ughangtu percayau jerang ajau, mangku amun diuji, diau 
ngelipat agi. 8:14 Benia diau tumban di pugan ghumput bedughi ibarat 
jemau diau ndengagh kici'an itu. Anyautu diau ghegak ngan idupau, endak 
idup lemak ngan riang ajau di deniau ini. Mangku kici'an Allah nidau pacak 
mendam di atiau, mangku nidau ngasilka bua diau iluak. 8:15 Benia diau 
tumban di tana diau iluak ibarat jemau diau ndengagh ceritau itu, mangku 
dimasuakkanyau dalam atiau diau iluak. Diautu buasil karnau ta'an uji." 
8:16 "Amun jemau maghakka lampu, apu ditukupinyau ngan capa, apu 
ditepiakka di bawa katil? Cengki nidau! Anyautu ditepiakka di bada 
lampu, mangku jemau diau masuak pacak nginak terangau. 8:17 
Gegalaunyau diau tebuni ka kina'an ngan gegalau resiau ka dikeruami. 8:18 
Karnau itu peratikala iluak-iluak setu diau kamu dengagh. Karnau jemau 
diau buadau ka dienju'i agi, anyautu jemau diau nidau buadau, setu diau 
sangkau adau di diau ka diambiak pulau." 8:19 Mak Yesus ngan adingAu 
datang njenguak Yesus. Anyautu ughangtu endiak pacak sampai guak 


Diau, karnau jemau banyak nianan. 8:20 Mangku adau jemau ngiciakka 
ngan Diau, kataunyau, "Mak Kaba ngan ading-beghading Kaba adau di 
luagh endak betemu ngan Kaba." 8:21 Yesus nimbali ughangtu, 
katauNyau, "Jemau diau ndengaghka kici'an Allah ngan na'atinyau, ughang 
itula makKu ngan ading-beghadingKu." 8:22 Adau saghi Yesus ngan 
anak-buaHau nayiak perawu. Katau Yesus, "Mela, kitau pegi ke beghang 
sanau." 8:23 Mangku ughangtu belayar. Ughangtu dang belayar, Yesus 
tekelap. Mangku adau angin nyaghu, ngan ayiak masuak dalam perawu. 
Ughangtu dalam bayau laka tebenak. 8:24 Anak-buahau pegi mbangunka 
Yesus, kataunyau, "Guru, Guru, kitau laka tebenak!" Yesus bangun 
mbentak angin ngan umbak besak itu, mangku angin ngan umbaktu 
mandak, danau itu diam. 8:25 Udim itu Yesus ngiciak ngan ughangtu, 
"Ngapau kamu nidau percayau?" Ughangtu kemangan ngan penakut, 
mangku ngiciak sughang ngan diau lain, "Sapau sebenaghau Jemau ini? 
Diau merintaka angin ngan umbak, mangku diau ghedam." 8:26 Mangku 
Yesus ngan anak-buaHau sampai di daira jemau Gerasa diau di beghang 
danau Galilia. 8:27 Yesus la ndaghat, Diau didatangi sughang jemau 
lanang jak di kuta itu diau diarung iblis. Jemautu la lamau endiak bebaju. 
Diau enggup di ghuma, diau mendam di kuburan ajau. 8:28 Satu nginak 
Yesus, diau tegauk sampai terubua guak keting Yesus mangku ngiciak 
ngan suarau bias, "Endak tuapau ngan aku, ui Yesus, Anak Allah diau 
Mahatinggi. Aku mintak, jangan Dighi nyaraui aku." 8:29 Diau ngiciak 
luak itu, karnau Yesus ngajung iblis itu ngeluagh jak di diau. Iblis rajin 
mbanting-bantingka diau. Tanganau dikebat ngan rantai ngan ketingau 
dighimpus, supayau nidau bejalan. Empuak luak itu, diau masia pacak 
pulau mutuska rantaitu, mangku dibata'1 iblistu ke bada diau suni. 8:30 
Yesus betanyau ngan diau, "Sapau namau kaba?" Timbalau, "Banyak", 
karnau diau diarung banyak iblis. 8:31 Mangku iblis itu mintak ngan 
Yesus, supayau jangan diajung masuak nerakau. 8:32 Pasigh itu banyak 
kaput ingunan dang ndalak makanan di bukit. Iblis itu mintak ngan Yesus, 
supayau diau diajung ngarung kaput itu, mangku diajungAu. 8:33 Iblis itu 
ngeluagh jak di jemau tadi ngarung kaput. Kaput diau banyak itu belaghi 
tumban jak di tepi badas masuak ke danau mangku mati tebenak. 8:34 


Satu tukang-tukang sayia kaput nginak titu, ughangtu belaghi ngan nyiarka 
ceritau itu di kuta ngan di dusun-dusun. 8:35 Ughang diau ndengagh 
ceritau itu ngeluagh endak ngina'au mangku datang njenguak Yesus. Di 
situ ughangtu nginak jemau diau la ditinggalka iblis dang duduak guak 
Yesus. Diau la bekain ngan rupu'annyau la waras, mangku ughangtu 
penakut. 8:36 Ughang diau la nginak itu tadi ngiciakkanyau ngan 
ughangtu, luak manau jemau diau diarung iblistu la dighaduka. 8:37 
Mangku gegalau jemau jak di daira Gerasa mintak Yesus pegi jak di bada 
itu, karnau takut kematila. Mangku Yesus nayiak perawu endak baliak. 
8:38 Jemau diau la dighadui jak di iblistu mintak, supayau diau bulia 
ngikut. Anyautu Yesus ngajung diau baliak, 8:39 katauNyau, "Baliakla, 
ceritaukala gegalaunyau diau la Allah buat ngan kaba." Jemau itu pegi 
ngiciakka di gegalau kuta setu diau la Yesus buat ngan diau. 8:40 Yesus la 
baliak ke sebeghang, jemau rami nyambut Diau ngan riang, karnau dang 
nungguka Diau. 8:41 Adau sughang jemau datang, namaunyau Yairus. 
Diautu kepalak ghuma sembayang. Sampai nunduak di adapan Yesus, diau 
mintak Yesus datang ke ghumahau, 8:42 karnau ana'au diau gi sikuak itula 
laka mati. Diautu la gadis, umurau kekirau duau belas taun. Yesus dang 
bejalan ke ghuma Yairus, jemau banyak bererincitan datang. 8:43 Adau 
sughang tinau diau buidapan bedagha la duau belas taun lamaunyau. Nidau 
bediau sughang kia diau pacak meghaduinyau. 8:44 Tinau itu masigh guak 
belakang Yesus, mangku mbibit bajuAu. Masau itu pulau daghahau 
mandak melilia. 8:45 Mangku Yesus betanyau, katauNyau, "Sapau mbibit 
Aku?" Anyautu nidau bediau jemau diau ngaku'inyau. Karnau itu Pitrus 
bekatau, "Jemau banyak di guak Dighi ngincitka Dighi." 8:46 Katau 
Yesus, "Tapitu adau jemau diau mbibit Aku. Aku keruan, karnau adau 
kuasau ngeluagh jak di Aku." 8:47 Mangku tinau tadi keruan, bansau 
peremba'autu la dikeruani. Itula sebapau diau datang sampai gemetagh, 
mangku nunduak di adapan Yesus, diceritaukanyau ngan jemau banyaktu, 
tuapau sebapau diau mbibit Yesus, mangku masau itula pulau idapannyau 
ghadu. 8:48 Mangku Yesus bekatau ngan diau, "Kaba dighadui, karnau 
kaba percayau. Baliakla ngan selamat." 8:49 Yesus gi ngiciak, adau jemau 
jak di ghuma Yairus datang ngiciak ngan Yairus, "Anak dighi la mati. 


Nidau nanti ngeriaka Guru agi." 8:50 Yesus ndengagh titu, mangku 
ngiciak ngan Yairus, "Nidau endak takut. Percayaula ajau. Anak dighi ka 
ghadu." 8:51 La sampai di ghuma Yairus, Yesus nidau ngajung sughang 
kia masuak serempak ngan diau lain jak di Pitrus, Yuhanis, Yakubus ngan 
enduak-bapak budak gadistu. 8:52 Gegalau jemau nangis berandaian 
nangisi budak gadis itu. Anyautu Yesus bekatau, "Jangan nangis," 
katauNyau, "Budak gadis ini nidau mati. Diauni cuman tiduak." 8:53 
Ughangtu nawauka Yesus, karnau la keruan, bansau budak itu la mati. 
8:54 Yesus ngecakka tangan budak gadis itu ngan bekatau, "Ui, bangunla 
kaba!" 8:55 Nyawaunyau ngulang adau agi. Masau itula pulau budak 
gadistu bangun ngan betegak. La udim itu, Yesus ngajung ughangtu 
ngenju'i budak itu makan. 8:56 Enduak-bapa'au kemangan. Anyautu Yesus 
nidau ngajung ughang duautu ngiciakka ceritau itu ngan sapau kila. 


9:1 Yesus mantau duau belas anak-buaHau, dienjuakkaNyau kuasau batan 
endak ngisitka iblis ngan meghadui idapan. 9:2 Mangku diajungAu pegi 
ngiciakka ceritau Allah merinta luak rajau ngan diajung meghadui jemau 
buidapan, 9:3 sampai bekatau ngan ughangtu, "Jangan mbatak 
tuapau-apau, amun endak bejalan. Batak tungkat jangan, minggangan 
jangan, makanan jangan, tanci jangan, baju duau jangan. 9:4 Amun kamu la 
diterimau di ghuma jemau, mendamla di situ, enggut kamu melajuka 
pejalanan. 9:5 Amun endiak bediau jemau diau nerimau kamu, pegila jak 
di kuta itu, mangku kepaskala debu jak di keting kamu njadi peringatan 
batan endak ughangtu." 9:6 Mangku anak-bua Yesus pegi ke dusun-dusun 
endak ngiciakka ceritau iluak itu ngan meghadui jemau buidapan di 
manau-manau. 9:7 Herudis, rajau daira itu, ndengagh gegalaunyau diau 
dikerjauka Yesus. Diau bingung, karnau adau jemau ngiciakka, Yuhanis la 
idup agi. 9:8 Adau pulau diau ngiciakka, Elia la nimbul agi. Adau pulau 
diau ngiciakka, sughang jak di nabi senitu la idup agi. 9:9 Herudis 
bekatau, "Amun Yuhanis, aku diau ngajung mancung liaghau. Sapau Diau 
ini?" Mangku Herudis ncubau endak nginak Yesus. 9:10 Rasul-rasul itu 
baliak nceritauka ngan Yesus gegalaunyau diau dikerjauka ughangtu. 
Mangku Yesus ngajak ughangtu pegi serempak ngan Diau ngasing guak 


kuta Betsaida. 9:11 Anyautu jemau banyak la keruan ceritau itu, mangku 
ngikut pulau. Yesus nyambut ughangtu ngiciakka ceritau Allah merinta 
luak rajau mangku meghaduka jemau buidapan. 9:12 Aghitu la petang, 
duau belas anak-buaHau njenguak Yesus, ngan bekatau, "Ajungla jemau 
banyak ini pegi ke dusun-dusun pasigh ini ndalak makanan ngan bada 
temalam, karnau di sini suni." 9:13 Yesus nimbal, "Kamunila ngenju'i 
ughang ini makan." Anak-buaHau bekatau, "Diau adau di kami cuman 
limau bua ruti ngan duau ikuak ikan. Apu kami arus pegi mbeli makanan 
batan endak gegalau jemau im?" 9:14 Di situ kekirau limau ribu jemau 
lanang. Mangku Yesus bekatau ngan anak-buaHau, "Ajungla jemau 
banyak ini duduak bereruguak, limau pulua ughang seruguak." 9:15 
Anak-buaHau nurutiNyau, mangku ngajung jemau banyaktu duduak. 9:16 
Udim itu Yesus ngambiak limau bua ruti ngan duau ikuak ikan tadi, 
mangku ncungak ke langit sampai bedu'a beterimau-kasia, dipiyak-piya'au 
rutitu, dienjuakkaNyau ngan anak-buaHau, supayau diagiaka ngan jemau 
banyak itu. 9:17 Ughangtu makan galau enggut kenyang, mangku 
ditunggalkanyau tigha ruti tadi, duau belas kinjagh banya'au. 9:18 Yesus 
dang bedu'a sughang, anak-buaHau njenguak Diau. Yesus betanyau ngan 
ughangtu, "Katau jemau, sapau Akum?" 9:19 Ughangtu nimbal, "Yuhanis 
Pembaptis. Adau diau ngiciakka, Elia. Adau pulau diau bekatau, sala 
sughang nabi timpau senitu diau idup agi." 9:20 Mangku Yesus betanyau, 
"Pendapat kamutu, sapau akuni?" Pitrus nimbal, "Dighila Almasih, Rajau 
Penyelamat, diau dijanjika Allah." 9:21 Mangku Yesus nidau ngajung nian 
ughangtu ngiciakka ceritau itu ngan sapau kila. 9:22 Yesus bekatau, 
"Anak Manusiau mesti banyak nanggungka sengsarau. Diau nidau ka 
diterimau pengulu-pengulu, imam-imam bepangkat tinggi ngan guru-guru 
ukum Taurat. Diau ka dibunua, mangku la duau malam Diau ka idup agi." 
9:23 Mangku Yesus ngiciak ngan jemau banyak, katauNyau, "Jemau diau 
endak ngikut Aku jangan ndalak jalan idup batan endak diau sughang. Diau 
mesti mikul salipau idang aghi, mangku maju ngikut Aku. 9:24 Karnau 
jemau diau endak ngilakka nyawaunyau ka kelengitan nyawaunyau. Jemau 
diau kelengitan nyawaunyau karnau Aku ka selamat. 9:25 Tuapau 
untungau, amun jemau bulia gegalau demau njadi retaunyau, anyautu diau 


ka benasau karnau diriau sendighi? 9:26 Karnau amun jemau maluan 
ngaku'i Aku ngan ajaghanKu, Anak Manusiau pulau ka maluan ngaku'i 
jemau itu, masau Diau ka datang agi nanti ngan kuasauNyau ngan kuasau 
Bapa'Au ngan malaikat-malaikat suci. 9:27 Keruanila, jak di kamuni adau 
diau nidau ka mati, amun lum nginak Allah merinta luak rajau." 9:28 La 
seminggu udim Yesus ngiciakka gegalau kici'anNyau tadi, Diau mbata'i 
Pitrus, Yuhanis ngan Yakubus ndaki gunung endak bedur'a. 9:29 Yesus 
dang bedur'a di situ, dayiAu beghuba ngan bajuAu nyjadi putia besinagh. 
9:30-31 Mangku kina'an ughang duau ngan sinagh jak di sergau, diautu 
Musa ngan Elia. Ughang duautu ngiciak ngan Yesus ngiciakka 
kematianNyau diau ka dialamiNyau di Yerusalm. 9:32 Penarau itu Pitrus 
ngan kantinau tekantuak, mangku ughang tigau itu tebangun nginak Yesus 
besinagh ngan ughang duau tadi betegak guak Diau. 9:33 Ughang duau itu 
laka pegi, Pitrus ngiciak ngan Yesus, kataunyau, "Guru, lemak nian kitau 
di sini, ajungla kami negakka tigau bua punduk di sini, sebua batan endak 
Dighi, sebua batan endak Musa, sebua batan endak Elia." Pitrus ngiciak 
luak itu, endiak keruan retiau diau dikiciakkanyautu. 9:34 Diau dang 
ngiciak luak itu, adau aban mbayangi ughangtu, mangku ughang duau tadi 
masuak dalam aban itu, mangku anak-buaHau penakut. 9:35 Adau suarau 
jak di dalam aban diau bekatau, "Inila AnakKu diau la Kupilia. 
Dengaghkala Diau itu." 9:36 Suarau itu la diam, Yesus sughang agi 
kina'an. Masau itu anak-buaHau diam, nidau ngiciakka setu diau la dikinak 
ngan sughang kia. 9:37 Pagi di aghiau Yesus ngan anak-buaHau ughang 
tigautu tughun jak di gunung, mangku jemau banyak njenguak Yesus. 9:38 
Sughang jak di jemau banyaktu ngiciak ngan bias, kataunyau, "Guru, aku 
mintak tulung kina'1 anakku, karnau anakku gi sikuak nila. 9:39 
Kekadangan diau kenau gilau bangkai, mangku diarung iblis. Diau 
tepekiak-pekiak. Iblis itu ngguliak-guliakkanyau, mangku mulutau 
bebuwia. Iblis itu maju nyaraui diau, segau ninggalkanyau. 9:40 Aku la 
mintak anak-bua Dighi ngisitka iblis itu, anyautu nidau pacak." 9:41 Katau 
Yesus, "Ui, kamuni jemau nidau percayau lagi sesat. Lamau beghapau agi 
Aku mesti guak kamu ngan ngaligh ngan kamu? Batakla anak itu ke sini!" 
9:42 Budak keciak itu dang bejalan njenguak Yesus, iblis itu mbanting- 


bantingka diau ke tana, mangku diguliakkanyau. Yesus mbentak iblis itu 
sampai meghadui budak keciak tadi, mangku diserakaNyau ngan ba'au. 
9:43 Jemau kemangan galau nginak kuasau Allah diau besak itu. 9:44 
"Dengaghkala iluak-iluak katauKu ini: Anak Manusiau ka diseraka di 
tangan manusiau." 9:45 Anak-buaHau endiak terti kic'anNyautu, karnau 
retiau nidau keruan ngan ughangtu, mangku ughangtu nidau terti 
kic'anNyautu. Ughangtu nidau beghani nanyauka retiau kici'anNyau tadi. 
9:46 Mangku anak-bua Yesus bebala mbalaka, sapau jak di ughangtu diau 
penting sekali. 9:47 Yesus keruan rupu'an ughangtu, mangku Diau 
ngambiak sughang budak keciak, diajungAu betegak di peridinganNyau, 
9:48 mangku Diau bekatau, "Jemau diau nerimau sughang budak keciak 
luak diauni karnau Aku diau nerimau Aku. Mangku jemau diau nerimau 
Aku nerimau pulau Allah diau ngajung Aku. Karnau jemau diau nidau 
penting jak di kamu, diaula penting sekali." 9:49 Yuhanis bekatau, "Guru, 
kami nginak jemau ngisitka iblis pakai namau Dighi, mangku kami negahi 
diau, karnau diau ukan anak-bua Dighi." 9:50 Mangku katau Yesus, 
"Jangan kamu negahi diau, karnau jemau diau nidau melawan kamu, diaula 
kawan kamu." 9:51 Mangku masaunyau laka sampai Yesus tuangkat ke 
sergau, Diau mutuska endak pegi ke Yerusalim. 9:52 Yesus ngajung 
jemau ndului Diau. Jemau diau diajungAutu pegi masuak dusun di Samaria 
endak nyediauka bada Yesus. 9:53 Anyautu jemau dusun itu enggup 
nerimau Yesus, karnau Diau dang ngancamka Yerusalim. 9:54 Yuhanis 
ngan Yakubus, anak-bua Yesustu, ndengagh ceritau itu mangku bekatau, 
"Cengki Dighi tetuju, amun kami ngajung api tughun jak di langit endak 
benasauka ughangtu." 9:55 Anyautu Yesus nulia marai ughang duautu. 
9:56 Mangku Yesus ngan anak-buaHau pegi ke dusun lain. 9:57 Yesus 
ngan anak-buaHau dang melajuka pejalananNyau, adau sughang ngiciak 
ngan Yesus, kataunyau, "Aku endak ngikut Dighi, ke manau kila Dighi 
pegi." 9:58 Katau Yesus, "Landak adau lubangau, burung adau 
saghangau, anyautu Anak Manusiau endiak bediau badaHau." 9:59 
Mangku Yesus ngiciak ngan jemau lain, katauNyau, "Mela, ngikut Aku!" 
Jemau itu bekatau, "Ajungla Aku baliak kudai endak nguburka bak kami." 
9:60 Yesus nimbal, "Nengkela jemau mati nguburka jemau mati, anyautu 


kaba pegila ngiciakka di manau-manau ceritau Allah la mulai merinta." 
9:61 Adau agi jemau lain bekatau, "Aku endak ngikut Dighi, anyautu 
ajungla aku baliak kudai endak pamit." 9:62 Anyautu Yesus bekatau ngan 
jemautu, "Jemau diau dang manca sampai nulia ke belakang, jemautu 
nidau pantas njadi umat Allah." 


10:1 La udim itu Tuhan milia tujua pulua anak-bua agi, diajungAu pegi 
beduau-duau nduluiNyau ke bilang kuta bilang dusun diau endak 
dijengu'Au. 10:2 Diau bekatau ngan ughangtu, "Sawa libagh, jemau 
ngetam dikit. Karnau itu pintakla ngan Allah diau ngempu sawa, mangku 
Diau ngajung jemau ngetami padiAu. 10:3 Bejalanla, Aku ngajung kamu 
pegi luluak anak bebiri pegi di pugan setuau. 10:4 Kamu mbatak tanci 
jangan, mbatak unjut jangan, mbatak terumpa jangan. Jangan gheghadu 
ngiciak ngan sughang kia di tenga jalan. 10:5 Amun masuak ghuma, 
kiciakka kudai, 'Salam damai batan endak ghuma ini." 10:6 Amun di situ 
adau jemau diau endak nerimau salam damaitu, mangku damaitu ka maju 
mendam ngan diau. Amun endiak bediau, damaitu ka ngulang ke kamu. 
10:7 Mendamla di ghuma itu, makanla tuapau diau dienjuakka ngan kamu, 
karnau jemau diau bekerjau pantas nerimau upa. Jangan ngalia ghuma. 
10:8 Amun kamu masuak kuta, mangku di situ kamu iluak diterimau, 
makanla tuapau diau ditepiakka ngan kamu. 10:9 Mangku ghaduila jemau 
buidapan di kuta itu, kiciakkala ngan jemau di situ, 'Allah laka merinta 
njadi rajau kamu." 10:10 Anyautu amun kamu masuak kuta, mangku nidau 
diterimau jemau, pegila ke jalan kuta itu, kiciakkala, 10:11 'Debu kuta 
kamu diau melekat di keting kami, kami kepaska njadi peringatan batan 
endak kamu. Anyautu keruanila, Allah endak merinta.' 10:12 Ingatkala, 
masau aghi kiamat banyakla tanggungan jemau kuta itu sangkan jemau 
Sudum." 10:13 "Celakaula kamu, jemau Kurasim! Celakaula kamu, jemau 
Betsaida. Misalau tandau nyelia diau dikerjauka guak kamu dikerjauka di 
Tirus ngan Sidun, cengki ughangtu la lamau ngubai peremba'au ngan 
mbaduki pala'au. 10:14 Masau aghi kiamat banyakla tanggungan kamu 
sangkan tanggungan jemau Tirus ngan Sidun. 10: 15 Mangku kamu, jemau 
Kapernaum, apu kamu sangkau kamu ka ditinggika ke sergau? Nidau! 


Kamu ka dicapakka ke nerakau." 10:16 Mangku Yesus bekatau ngan 
anak-buaHau, "Jemau diau ndengaghka kamu ndengagh Aku. Jemau diau 
nidau nerimau kamu nidau nerimau Aku, mangku jemau diau nidau 
nerimau Aku, nidau pulau nerimau Allah diau ngajung Aku." 10:17 Tujua 
pulua anak-buaHautu baliak ngan riang man sampai bekatau, "Tuhan, iblis 
pulau tunduak ngan kami, amun kami perintaka makai namau Dighi." 
10:18 Yesus nimbal, "Aku nginak pengulu iblis umban jak di langit luluak 
kilat. 10:19 Ingatkala, Aku la ngenjuakka kuasau ngan kamu mijakka 
ulagh ngan kalau, nguasaui gegalau musua, nidau bediau diau pacak 
ncelakauka kamu. 10:20 Empuak luak itu, jangan kamu keinji'an, karnau 
iblis tunduak ngan kamu. Iluakla kamu injiak, karnau namau kamu la 
tecatat di sergau." 10:21 Masau itu pulau Yesus injiak nianan, karnau 
dikuasaui Rua Allah sampai bekatau, "Bak, Aku ngagungka Dighi, Tuhan 
langit ngan deniau, karnau gegalaunyautu Dighi resiauka ngan jemau pintar 
ngan jemau beilmu. Anyautu Dighi nyataukanyau ngan jemau biasau. Itula 
diau melemakka ati Dighi. 10:22 Gegalaunyau la dienjuakka Bapak ngan 
Aku. Nidau bediau sughang kia diau keruan Anak lain jak di Bapak. Nidau 
bediau pulau diau keruan Bapak lain jak di Anak ngan jemau diau dikenda'i 
Anak itu nyataukanyau." 10:23 Udim itu Yesus nulia ke anak-buaHau 
sampai bekatau ngan ughangtu ajau, "Riangla jemau diau nginak setu diau 
kamu kinak. 10:24 Ingatkala, banyak nabi ngan rajau endak nginak setu 
diau kamu kinak, anyautu nidau kina'an. Ughangtu endak ndengagh setu 
diau kamu dengagh, anyautu nidau kedengaghan." 10:25 Mangku adau 
sughang guru ukum Taurat datang endak nguji Yesus ngan betanyau, 
"Guru, tuapau diau mesti kukerjauka, mangku bulia idup selelamaunyau?" 
10:26 Yesus mmbal, "Tuapau ditulis di Injil? Tuapau dighi bacau?" 10:27 
Katau jemautu, "Sayangila Tuhan, Allah kaba ngan sepenua ati kaba, ngan 
segenap jiwa kaba, ngan segenap kekuatan kaba, ngan segenap akal-budi 
kaba. Mangku sayangila kantin kaba luak kaba nyayangi diri kaba." 10:28 
Katau Yesus, "Timbal dighitu benagh. Kerjaukala titu, mangku dighi ka 
idup." 10:29 Anyautu jemau tadi endak mbenaghka diriau, mangku diau 
betanyau, "Sapau kantinkutu?" 10:30 Katau Yesus, "Adau sughang jemau 
diau tughun jak di Yerusalim ke Yiriku. Di tenga jalan diau disamun 


bandit, diambi'inyau gegalau dandanannyau, dilagauinyau, mangku diau 
laka mati ditinggalkanyau. 10:31 Betepatan adau sughang imam diau 
tughun pulau di situ. Diau nginak jemau itu, anyautu diau nyimpang. 10:32 
Luak itu pulau sughang jemau pengadau Liwi sampai di guak bada jemau 
lukau tadi. Satu diau nginak jemautu, diau nyimpang pulau. 10:33 La udim 
itu adau sughang jemau Samaria dang bejalan sampai ke bada tadi. 
Mangku satu diau nginak jemau itu tadi, terupuak sial di atiau, 10:34 
mangku dijengu'au jemautu, diubatinyau lukaunyau ngan minyak ngan 
anggur, mangku dibalutau. La udim itu dinayiakkanyau jemautu ke 
kudaunyau, mangku dibata'au ke bada jemau temalam ngan disayiau. 
10:35 Pagi di aghiau diau ngenjuakka tanci ngan jemau ngempu ghuma 
badahau temalam tadi ngan bekatau, 'Sayiala diauni. Amun tanci mi lum 
cukup, aku nambainyau, amun aku ngelipat ke sini nanti." " 10:36 Mangku 
Yesus ngudimi ceritauNyau ngan betanyau, "Pendapat dighi, sapau jak di 
ughang tigau itu njadi kantin batan endak jemau diau disamun itu?" 10:37 
Jemautu nimbal, "Jemau diau la nulung jemau tadi." Katau Yesus, "Pegila, 
kerjaukala luak itu pulau!" 10:38 Yesus ngan anak-buaHau melajuka 
pejalanannyau, mangku Diau sampai di sebua dusun. Di situ adau jemau 
tinau, namaunyau Marta. Martatu ngajak Diau ke ghumahau. 10:39 Marta 
adau ading tinau benamau Maria. Mariatu duduak guak Yesus ndengaghka 
kic'anNyau. 10:40 Anyautu Marta banyak kerjau nepi'i mendahautu. Diau 
masighi Yesus sampai bekatau, "Apu Dighi endiak nyanauka adingku 
ngenangka aku sughang bekerjau? Ajungla diau nulungi aku." 10:41 "Ui 
Marta," katau Yesus, "Kaba ghegak ngan merupuakka ini-itu. 10:42 
Sutiak diau penting. Maria la milia diau iluak diau nidau ka diambiak jak 
di diau." 


11:1 Adau saghi Yesus bedu'a. Udim bedu'a adau sughang anak-buaHau 
bekatau, "Tuhan, cubau ajaghi kami bedu'a luak Yuhanis ngajaghi 
anak-buahau bedu'a." 11:2 Mangku Yesus bekatau ngan ughangtu, "Amun 
kamu bedu'a, kiciakka luak ini: Bapak, kami endak namau Dighi diregaui 
karnau Dighi suci. Kami endak Dighi merinta kami. 11:3 Enju'i kami idang 
aghi makanan kami secukupau. 11:4 Ngabiska dusau kami, karnau kami 


pulau ngabiska bilang jemau diau besala ngan kami. Mangku jangan 
ngenangka kami dicubaui." 1 1:5 Mangku Yesus bekatau agi, "Misalau 
sughang jak di kamu pegi ke ghuma kantinau tenga malam ngan bekatau 
ngan diau, 'Minjam ruti tigau bua, 1 1:6 karnau adau kantin singga di 
ghuma. Aku nidau bediau makanan.' 11:7 Baghia diau nimbal luak ini: 
'Jangan ngeriaka aku. Duaghau la dikunci. Aku ngan anak-anakku la tiduak 
galau. Aku endiak pacak bangun ngenjuakka tuapau-apau ngan kaba.' 11:8 
Mangku luak manau? Aku bekatau, empuak diau nidau ka bangun 
ngenjuakka tuapau-apau ngan kaba karnau kaba kantinau, cengki karnau 
kaba nidau maluan maju mintak ngan diau, diau pulau ka bangun ngenju'i 
tuapau diau kaba enda'au. 11:9 Karnau itu aku bekatau: Pintakla, mangku 
kamu ka dienju'i. Bedalakla, mangku kamu ka bulia. Gagurla duaghau, 
mangku kamu ka dibuka'i duaghau. 11:10 Karnau jemau diau mintak ka 
dienju'i, jemau diau bedalak ka bulia, mangku jemau diau nggagur duaghau 
ka dibuka'i duaghau. 11:11 Apu adau jak di kamu diau ngenjuakka ulagh, 
amun ana'au mintak ikan? 11:12 Apu diau ngenjuakka kalau, amun diau 
mintak telugh? Cengki nidau! 11:13 Kinak luak itu, amun kamu jemau 
diau ja'at pacak ngenjuakka setu diau iluak ngan anak kamu, apau lagi 
Bapak kamu diau di sergau! Diau ka ngenjuakka Rua Allah ngan jemau 
diau mintak ngan Diau." 11:14 Adau saghi Yesus ngisitka iblis jak di 
sughang jemau bisu. Iblistu la ngeluagh, jemautu pacak ngiciak. Mangku 
jemau banyak kepagauan. 11:15 Anyautu adau diau ngiciak, "Diau 
ngisitka iblis ngan kuasau Bilsebul, pengulu iblis itu." 11:16 Adau pulau 
diau mintak tandau nyelia jak di sergau endak nguji Diau. 11:17 Anyautu 
Yesus keruan rupu'an ughangtu, mangku Diau bekatau, "Amun nenggeri 
teceghai-beghai sangi bemusuan, nenggeritu nidau ka beta'an. Lagi pulau 
amun jemau seghuma nidau suijauan ngan bemusuan sughang ngan diau 
lain, diau ka kacau. 11:18 Luak itula pulau ngan iblis. Amun iblistu 
teceghai-beghai ngan sangi bemusuan, luak manau kuasauannyau pacak 
beta'an? Kapu dighi ngiciak, Aku ngisitka iblis ngan kuasau Bilsebul. 
11:19 Mangku amun Akun ngisitka iblis ngan kuasau Bilsebul, ngan 
kuasau sapau anak-bua kapu dighi ngisitkanyau? Anak-bua kapu dighitula 
nyatauka kapu dighi besala. 11:20 Anyautu amun Aku ngisitka iblis ngan 


kuasau Allah, mangku Allah la mulai merinta di pugan kapu dighi. 11:21 
Misalau sughang diau kuat bepakaian lengkap nyayia ghumahau, gegalau 
retaunyau ka selamat. 11:22 Anyautu amun sughang diau lebia kuat 
melawan ngalakanyau, jemautu ka ngambiak gegalau pakaiannyau diau 
diandalkanyautu, mangku gegalau retau diagiakanyau. 11:23 Jemau diau 
nidau mihak ngan Aku melawan Aku, mangku jemau diau nidau nunggalka 
ngan Aku nceghai-beghaika." 11:24 "Amun rua ja'at ngeluagh jak di 
jemau, diau ngidari ghimbau ndalak bada gheghadu, anyautu endiak dapat. 
Karnau itu diau bekatau, 'Aku endak ngulang agi ke ghuma diau 
kutinggalka tadi.' 11:25 La sampai di situ, diau nginak ghumatu la beresia 
ngan alap. 11:26 Mangku diau pegi ngajak tujua kantinau diau lebia ja'at 
agi. Rua itu masuak mendam di ghumatu, mangku udim-udimau jemautu 
lebia pansan jak di senitu." 11:27 La udim Yesus ngiciak luak itu, adau 
sughang jemau tinau jak di jemau banyaktu diau tegauk, kataunyau, "Riang 
nian tinau diau melahirka ngan minumi Kaba." 11:28 Anyautu Yesus 
nimbal, "Riangla jemau diau ndengaghka katau Allah ngan na'atinyau." 
11:29 Penarau jemau tamba banyak, Yesus ngiciak agi, katauNyau, 
"Alaka ja'at jemau mbak kini. Ughangtu mintak tandau nyelia, anyautu 
cuman ka bulia tandau nabi Yunus. 11:30 Nabi Yunus njadi tandau batan 
endak jemau Niniwi, luak itula pulau Anak Manusiau ka njadi tandau batan 
endak jemau mbak kimi. 11:31 Aghi kiamat ratu jak di selatan ka diidupka 
serempak ngan jemau mbak kini, mangku diau ka mburuakka ughangtu, 
karnau ratu itu datang jak di ujung deniau endak ndengagh ajaghan Salumu 
diau bepengertian. Ngenian, diau adau di sini lebia besak jak di Salumutu. 
11:32 Masau aghi kiamat jemau Niniwi ka ngeluagh serempak ngan jemau 
mbak kini, mangku ka mburuakka ughangtu, karnau jemau Niniwi ngubai 
peremba'au jak di dusaunyau, masau ndengagh kici'an Yunus. Ngenian, 
diau adau di sini lebia besak jak di Yunus." 11:33 "Nidau bediau jemau 
diau maghakka lampu, mangku dibunikanyau ngan ditukupinyau. Lampu 
itu ka ditepiakka di badahau, supayau jemau diau masuak pacak nginak 
terangau. 11:34 Matau kamu umpamau lampu ati. Amun matau iluak, 
gegalau badan terang. Anyautu amun matau ja'at, gegalau badan keleman. 
11:35 Karnau itu sepepadaula, supayau terang diau adau di ati kamu nidau 


njadi keleman. 11:36 Amun gegalau badan terang, nidau bediau diau 
keleman, mangku gegalaunyautu terang luak disinaghi lampu." 11:37 
Udim ngiciak luak itu, sughang Parisi mantau Yesus makan di ghumahau, 
mangku Yesus pegi makan di ghumahautu. 11:38 Jemau Parisi itu 
kemangan nginak Yesus makan nidau mbasua tangan kudai. 11:39 Karnau 
itu Yesus ngiciak ngan diau, katauNyau, "Nyela, kapu dighi jemau Parisi 
biasaunyau mbasua mangkuak ngan piring di luagh ajau, anyautu dalam ati 
kapu dighi penua kesela'an ngan keja'atan. 11:40 Ui, kapu dighitu bigal. 
Apu ukan Allah diau mbuat sebela luagh mbuat sebela dalam pulau? 11:41 
Anyautu enjuakkala isiau ngan jemau serik, mangku gegalaunyau ka 
beresia batan endak kapu dighi. 11:42 Celakaula kapu dighi, jemau Parisi, 
karnau gheghuku ngan tetaghuan kapu dighi enjuakka bagi sepulua sebagi, 
anyautu keadilan ngan kasia ngan Allah endiak disanauka. Awuak itula 
diau mesti kapu dighi kerjauka, diau lain pulau jangan dilalaika. 11:43 
Celakaula kapu dighi, jemau Parisi, karnau kapu dighi galak duduak di 
bada duduak di mukau dalam ghuma sembayang ngan galak diregaui di 
pekan. 11:44 Celakaula kapu dighi, karnau kapu dighi luak kuburan nidau 
bediau tandau. Jemau endiak keruan, empuak mija'inyau." 11:45 Adau 
sughang guru ukum Taurat diau bekatau ngan Yesus, "Pak Guru, ngan 
kici'an luak itu Dighi nggelakka kami pulau." 11:46 Yesus nimbal, "Kapu 
dighi guru-guru ukum Taurat celakau pulau, karnau kapu dighi ngajung 
setu diau segau, ngenjuak peraturan diau segau dikerjauka, anyautu kapu 
dighitu dikit kia nidau endak nulung jemau ngerjaukanyau. 11:47 
Celakaula kapu dighi, karnau kapu dighi mbuat kuburan nabi-nabi 
alap-alap, awuak nabitu dibunua niniak puyang kapu dighi. 11:48 Ngan 
carau luak itu kapu dighi mbenaghka perembak niniak puyang kapu dighi. 
Nyela, ughangtu mbunua nabitu, mangku kapu dighi mbuat kuburannyau 
alap-alap. 11:49 Luak ditulis dalam kitab Hikmat Allah, 'Aku ka ngajung 
nabi-nabi ngan ajungan-ajunganKu njenguak ughangtu. Separau ka 
dibunua, separau ka diluatka ngan disiksau.' 11:50 Allah ngerjauka titu, 
supayau jemau mbak kini diukum karnau pembunuan nabi-nabi diau 
dikerjauka jak deniau adau, 11:51 mulai jak di pembunuan Habel enggut 
pembunuan Sakaria diau dibunua di entaghau mija bada bekerban ngan 


Ghuma Allah. Percayaula, jemau mbak kimi cengki ka diukum, karnau 
gegalau perembak itu. 11:52 Celakaula kapu dighi, guru-guru ukum 
Taurat, karnau kapu dighi la ngambiak kunci batan duaghau ngeruani Injil. 
Anyautu kapu dighi sendighi nidau masuak ke dalam ngeruaninyau, lagi 
pulau kapu dighi ngalangi jemau lain diau endak masuak ngeruaninyau." 
11:53 La udim pegi jak di ghuma itu, guru-guru ukum Taurat ngan jemau 
Parisi purik kematila mangku maju nguji Yesus 11:54 ngan mnjau 
resiauNyau endak nangkap katau diau sala dikiciakkaNyau. 


12:1 Beribu-ribu jemau bererincitan, sampai adau diau tepijak keting. 
Penarau ughangtu betunggal, Yesus ngiciak ngan anak-buaHau, 
katauNyau, "Sepepadaula ngan ghagi jemau Parisi, diautu cak alim. 12:2 
Gegalaunyau diau tebuni ka kina'an ngan gegalaunyau diau diresiauka ka 
keruan. 12:3 Setu diau kamu kiciakka aghi malam ka kedengaghan aghi 
siang. Diau kamu bisiakka di telingau jemau dalam biliak tekatup ka 
dikiciakka jak di berendau." 12:4 "Ingatkala, ui anak-buaKu, jangan kamu 
penakut ngan jemau diau cuman pacak mbunua badan. Udim itu nidau 
pacak ngapau-ngapaukanyau agi. 12:5 Nyela, Aku ka nunjuakka ngan 
kamu, sapau diau mesti kamu takuti. Takutla ngan Allah, karnau la udim 
ngambiak nyawau, Diau bekuasau pulau ncapakka dalam nerakau. 
Percayaula, Diautu mesti kamu takuti. 12:6 Ukanau burung pipit dijual 
limau ikuak seringgit? Empuak luak itu, nidau sikuak kia dilupauka Allah. 
12:7 Gumbak di palak kamu pulau la dibilangi galau. Karnau itu nidau 
nanti penakut. Beregaula kamu, sangkan burung pipit." 12:8 "Ingatkala 
iluak-iluak, jemau diau ngaku'i Aku di mukau jemau, jemautu ka diaku'i 
Anak Manusiau di adapan malaikat-malaikat Allah. 12:9 Anyautu jemau 
diau nidau ngaku'i Aku di adapan manusiau, diau pulau nidau ka diaku'i di 
adapan malaikat-malaikat Allah. 12:10 Amun jemau ngiciakka setu 
melawan Anak Manusiau, diau ka diampuni. Anyautu amun jemau 
nggelakka Rua Allah, diau endiak pacak diampuni. 12:11 Amun kamu 
dibatak ke adapan gubernur ngan penguasau endak diadili, jangan kamu 
ghegak, luak manau ngan tuapau kamu kiciakka endak mbenaghka diri 
kamu, 12:12 karnau setu diau mesti kamu kiciakka itu ka diajaghka Rua 


Allah ngan kamu masau itu pulau." 12:13 Adau sughang jak di jemau 
banyak diau bekatau ngan Yesus, "Pak Guru, ajungla dang aku, mangku 
diau mbagi retau peninggalan bak kami ngan aku." 12:14 Yesus nimbal, 
"Sapau njadika Aku akim ngan pembagi retau kamu?" 12:15 Mangku 
katau Yesus lagi, "Dengaghkala! Sepepadaula, supayau kamu jangan 
selak, karnau empuak sughang banyak kematila retaunyau, idupau nidau 
tegantung ngan kekayauannyautu." 12:16 La udim itu cuntau ceritau ini 
diceritauka Yesus ngan ughang itu, katauNyau, "Adau sughang jemau 
kayau, tanahau ngasilka banyak mianan. 12:17 Mangku diau berupuak, 
"Tuapau diau ka kukerjauka? Karnau aku nidau bediau bada agi batan 
endak nepiakka asil tanaku.' 12: 18 Mangku diau bekatau, 'Aku berencanau 
endak meleghak tengkiangku, mangku ka kutegakka besak-besak. Di 
tengkiang itula aku ka nepiakka gegalau padiku ngan gegalau retauku. 
12:19 La udim itu aku ka berupuak, Kaba la lemak, gegalaunyau la adau 
galau, la telungguak batan endak betaun-taun nidau ka abis. Mbak kini 
tigha kari gheghadu, tiduak makan ngan beriang-riang!' 12:20 Anyautu 
Allah bekatau ngan diau, "Ui, jemau bigal! Malam inila pulau nyawau kaba 
ka diambiak. Mangku retau diau la kaba lungguakka itu batan endak 
sapau?' 12:21 Luak itula jemau diau melungguakka retau bendau batan 
endak diri sughang, amun diau nidau dianggap Allah kayau." 12:22 
Mangku Yesus bekiciak ngan anak-buaHau, "Itula sebapau Aku bekatau 
ngan kamu, jangan ghegak ngan pengidupan kamu, tuapau diau endak 
kamu makan ngan tuapau diau endak kamu pakai. 12:23 Karnau pentingla 
idup kamu sangkan makanan, ngan badan kamu sangkan baju. 12:24 
Kina'ila burung kak. Diau nidau nanam, nidau ngetam, nidau bediau 
tengkiang. Anyautu Allah nyayia diau pulau. Jawua beregaula kamu 
sangkan banyak burung kak itu. 12:25 Empuak kamu ghegak, sapau jak di 
kamu pacak manjangka umurau empuak jerang ajau? 12:26 Mangku setu 
diau keciak ajau kamu endiak pacak kerjauka, ngapau kamu ghegak ngan 
setu lain? 12:27 Kina'ila bungau kelinyu. Diau nidau mintal, nidau nenun, 
anyautu rajau Salumu ngan gegalau kekayauannyau nidau bebaju sualap 
bungau itu. 12:28 Saghim ghumput di padang tumbua, pagi disilap abis. 
Empuak luak itu ghumputtu didandani Allah, apau lagi kamu. Ui, kamuni 


jemau diau nidau percayau nian. 12:29 Jadi, nidau nanti ghegak ngan 
bingung ngan setu diau endak kamu makan ngan kamu minum. 12:30 
Gegalaunyautu didala'i jemau di demauni diau nidau keruan Allah. Anyautu 
Bapak kamu keruan, bansau kamu mesti makan ngan minum. 12:31 
Jangan ghegak, anyautu beusahala, supayau Allah merinta dalam idup 
kamu. Udim itu gegalaunyau ka dienjuakka ngan kamu." 12:32 "Nidau 
nanti penakut, ui kamu diau dikit jemaunyau, karnau Bapak kamu riang 
njadika kamu rajau luak Diau. 12:33 Jualkala retau kamu, enjuakkala 
tanciau ngan jemau serik, buatla batan endak kamu dumpit diau nidau ka 
rusak njadi retau di sergau diau endiak ka abis. Retau luak itu nidau pacak 
diambiak pemaling ngan nidau pacak dipajua gegat. 12:34 Karnau di bada 
retau kamu adau, di situla pulau rupu'an kamu adau." 12:35 "Kamu mesti 
maju siap bebaju ngan lampu kamu maju maghak. 12:36 Kamu mesti luak 
anak-bua diau nunggu tuanau baliak jak di tandang, mangku amun diau 
baliak ngan nggagur duaghau, cecepat dibukakkanyau batan endak diau. 
12:37 Alaka riangau anak-bua diau dang nunggu, masau tuanau sampai. 
Percayaula, tuanautu ka siap, ngajung anak-buahau itu duduak makan, 
mangku ditepi'inyau. 12:38 Amun diau sampai tenga malam apu paghak 
siang, amun ughangtu masia nunggu, riangla ughangtu. 12:39 Ingatkala ini, 
amun tuan ghuma keruan, kebilau pemaling datang, diau ka nunggu 
ghumahau, mangku pemaling endiak masuak. 12:40 Luak itu pulau kamu 
mesti siap nyambut Anak Manusiau, karnau kamu nidau keruan, kebilau 
masaunyau Diau ka datang." 12:41 Pitrus betanyau, "Apu kami diau Dighi 
kiciakka ngan ceritau tadi, apu gegalau jemau pulau?" 12:42 Katau Tuhan, 
"Jadila luak budak diau iluak ngan pacak dipercayaui, mangku diau 
dijadika tuanau kepalak jak di gegalau buda'au, supayau ngenju'i ughangtu 
makanan padau masaunyau. 12:43 Amun tuanau baliak mangku nginak 
diau dang ngerjauka tugasau, alaka riang budaktu! 12:44 Percayaula, 
tuanautu ka nyeraka gegalau retaunyau ngan buda'autu. 12:45 Anyautu, 
amun budaktu ja'at ngan bekatau dalam atiau, "Tuanku lum ka baliak- 
baliak!', mangku mbaduki gegalau kantinau ngan makan-minum ngan 
mabuak. 12:46 Mangku tuanautu ka baliak, jam ngan aghiau diau nidau 
disangkau, mangku budaktu ka diukum beghat, dijadika senasip ngan 


jemau diau nidau percayau ngan Allah. 12:47 Budak diau tau kendak 
tuanau, anyautu nidau bedandan ngan nidau ngerjauka kendak tuanau, diau 
ka dilagaui banyak nian. 12:48 Anyautu jemau diau nidau keruan kendak 
tuanau, mangku ngerjauka setu diau mesti diukum, jemautu ka dibaduki 
dikit ajau. Jemau diau dienju'i banyak ka dituntut banyak pulau. Mangku 
jemau diau dipercayaui banyak dituntut lebia banyak lagi." 12:49 "Aku 
datang endak maghakka api di deniau. Alaka ilu'au, amun apitu la maghak. 
12:50 Adau sengsarau diau mesti Kualami. Mangku atiKu kelang-kedia 
nian, antak ka titu tejadi. 12:51 Apu kamu sangkau, Aku datang endak 
mbatak damai di demau? Nidau, ukan damai, tapitu pelawanan. 12:52 
Mulai mbak kini limau ughang seghuma ka belawanan, tigau lawan duau, 
duau lawan tigau. 12:53 Ughangtu ka sangi bemusuan. Ba'au ka melawan 
ana'au diau lanang, anak lanang ka melawan ba'au. Ma'au ka melawan anak 
tinau, anak tinau ka melawan ma'au. Enduak mentuau ka melawan nantuau 
diau tinau, nantuau tinau ka melawan enduak mentuau." 12:54 Yesus 
ngiciak pulau ngan jemau banyak, katauNyau, "Amun kapu dighi nginak 
aban itam di ara barat, kapu dighi bekatau, 'Ka ujan. Nyela, ujan nian. 
12:55 Amun adau angin jak di selatan, kapu dighi bekatau, 'Ka panas'. 
Nyela, panas nian. 12:56 Ui, kapu dighi jemau cak nidau terti. Tandau 
deniau kapu dighi pacak keruan, ngapau tandau saman ini kapu dighi 
endiak terti? 12:57 Ngapau kapu dighitu nidau mutuska setu diau benagh? 
12:58 Amun sughang jak di kapu dighi diaduka jemau ke pengadilan, 
ncubau bedamai ngan diau penarau masia di jalan. Amun nidau, 
dibata'inyau ngadap akim. Akimtu ka nyeraka diau ngan anak-buahau 
mangku dimasuakka dalam jil. 12:59 Percayaula, kapu dighi nidau ka 
ngeluagh jak di jil, amun dendau lum kapu dighi bayighi lunas." 


13:1 Masau itu adau jemau ngiciakka ngan Yesus ceritau jemau Galilia 
diau dibunua Pilatus, masau ughangtu dang bekerban ngan Allah. 13:2 
Mangku Diau ngiciak ngan ughangtu, "Kamu sangkau, ughangtu dibunua 
luak itu mbuktika, besakla dusau ughangtu sangkan gegalau jemau Galilia 
diau lain. 13:3 Nidau nian. Anyautu ingatkala, amun kamu nidau ngubai 
jak di dusau, gegalau kamu ka mati luak ughangtu. 13:4 Luak manau 


pulau ngan delapan belas ughang diau mati ditinggang mubungan ghuma 
besak pasigh Siluam? Kamu sangkau besakla dusau ughangtu jak di 
gegalau jemau di Yerusalim. 13:5 Nidau nian. Sekali agi Kukiciakka, 
amun kamu nidau ngubai jak di dusau kamu, kamu ka mati galau luak 
ughangtu." 13:6 Mangku Yesus nceritauka cuntau ceritau ini, "Adau 
jemau diau nanam sebatang aghau di kebunau. Mangku jemautu pegi 
ndala'i bua di batang aghautu, anyautu nidau bulia sebua kia. 13:7 Mangku 
diau ngiciak ngan tukang sayia kebunau, 'Kina'ila, la tigau taun aku ndala'i 
bua aghau di batang ini, anyautu nidau bulia sebua kia. Tebangla ajau 
aghau ini. Batan tuapau diau idup endiak bediau gatiau.' 13:8 Timbal 
tukang kebun, 'Enangka diau idup setaun agi. Aku ka mangkughi tana di 
sekitarau ngan mupu'au. 13:9 Asauku taun di mukau ka bebua. Amun 
nidau, aku ka nebangau.'" 13:10 Adau saghi aghi Sabat, Yesus ngajagh di 
ghuma sembayang. 13:11 Di situ adau sughang jemau tinau diau la 
delapan belas taun buidapan. Adau rua ja'at di diau, mangku jemau tinautu 
la bungkuak, nidau pacak betegak agi. 13:12 Satu Yesus nginak tinau itu, 
dipantauNyau, dikiciakka ngan diau, katauNyau, "Idapan dighi la ghadu." 
13:13 Mangku Yesus nepiakka tanganAu di palak tinau itu. Masau itu 
pulau tinautu betegak lughus, mangku ngagungka Allah. 13:14 Kepalak 
ghuma sembayang itu mara, karnau Yesus meghadui jemau aghi Sabat. 
Mangku diau bekatau ngan ughang banyaktu, "Adau enam aghi batan 
endak bekerjau. Amun endak dighaduka, datangla aghi itu, jangan aghi 
Sabat." 13:15 Tuhan nimbal, "Kapu dighini cak alim! Ukanau kapu dighi 
meluputka sapi jak di sangkarannyau aghi Sabat, mangku diau pacak 
minum? 13:16 Di sini adau sughang tinau, pengadau Abraham, diau Ia 
delapan belas taun dikuasaui iblis. Apu diau nidau bulia dibibaska jak di 
iblistu aghi Sabat?" 13:17 Timbal Yesustu mbuat gegalau musua Yesus 
maluan nian. Gegalau jemau banyak lain injiak, karnau gegalau kerjau 
nyelia diau dikerjauka Yesustu. 13:18 Mangku Yesus bekatau, "Amun 
Allah merinta luak manau keadaannyau? Ngan tuapau Aku pacak 
nyamaukanyau? 13:19 Diau umpamau mulan sawi diau tumban di tana. 
Mulantu tumbua, njadi batang besak, mangku burung-burung mbuat 
saghang di cangkahau." 13:20 Yesus bekatau agi, "Amun Allah merinta, 


ngan tuapau aku pacak nyamaukanyau? 13:21 Diau luak ghagi diau 
diambiak sughang tinau, diundakka ngan ghebuak sekaling enggut 
kembang." 13:22 Yesus melajuka pejalananNyau ke Yerusalim, Diau 
melalui kuta ngan dusun sampai ngajagh. 13:23 Mangku adau jemau diau 
betanyau, "Apu gi dikit ajau jemau diau ka diselamatka?" 13:24 Yesus 
nimbal, "Beusahala, mangku masuak jalan duaghau supit, karnau 
ingatkala, banyak jemau ncubau endak masuak, anyautu nidau pacak. 
13:25 Amun tuan ghuma la ngunci duaghau, kamu ka betegak di luagh 
sampai nggagur duaghau ngan bekatau, "Tuan, buka'ila kami duaghau!' 
Mangku diau ka nimbal, 'Aku nidau keruan kamu jak di manau.' 13:26 
Kamu ka nimbal, "Kami la makan serempak ngan dighi. Dighi la ngajagh 
di dusun kami.' 13:27 Anyautu tuan itu ka bekatau agi, 'Aku nidau keruan 
kamu jak di manau. Pegila jak di sini, kamu diau ngerjauka setu diau ja'at!' 
13:28 Kamu ka ngimak Abraham, Isak ngan Yakub ngan gegalau nabi 
keriangan di sergau, mangku kamu ka nangis ngan nerinit gigi, karnau 
purik kamu dilaratka keluagh. 13:29 Jemau bangsau lain ka datang jak di 
sebela matau-aghi idup sebela matau-aghi tumban, jak di utara ngan 
selatan, mangku ka duduak makan di sergau. 13:30 Ngenian, adau jemau 
diau mendian ka njadi dulu sekali, adau jemau diau dulu sekali ka njadi 
mendian." 13:31 Masau itu pulau adau jemau Parisi datang ngiciak ngan 
Yesus, kataunyau, "Jangan mendam di sini. Pegila ke bada lain, karnau 
Herudis endak mbunua Kaba." 13:32 Yesus nimbal, "Pegila, kiciakka 
ngan jemau calak itu, 'Aku ngisitka iblis ngan meghadui jemau buidapan 
mbak kini ngan pagi. Mangku lusau Aku ka ngudimi kerjauKu.' 13:33 
Anyautu saghini, pagi ngan lusau Aku mesti neruska pejalananKu, karnau 
nidau pantas sughang nabi dibunua di luagh Yerusalim. 13:34 Ui jemau 
Yerusalim, nabi-nabi kamu bunua, ajungan Allah kamu sipati ngan batu 
enggut mati. La rajin aku endak nunggalka kamu, luak bai ayam nunggalka 
ana'au meghekupi di bawa sayapau, anyautu kamu enggup. 13:35 
Ngenian, itula sebapau Allah nidau agi guak kamu. Keruanila, mulai mbak 
kini kamu nidau ka nginak Aku agi, antak ka kamu bekatau, 'Tepujila 
Jemau diau datang dalam namau Tuhan!" " 


14:1 Adau saghi aghi Sabat, Yesus pegi makan di ghuma sughang 
pengulu jak di jemau Parisi. Di situ gegalau jemau neghagi ngina'1 Yesus. 
14:2 Mangku sughang jemau buidapan nyembap datang njenguak Yesus. 
14:3 Mangku Yesus betanyau ngan guru-guru ukum Taurat ngan jemau 
Parisi diau adau di situ, katauNyau, "Apu bulia kitau meghadui jemau 
buidapan aghi Sabat apu nidau?" 14:4 Guru-guru ukum Taurat ngan jemau 
Parisitu diam galau. Yesus mantau jemau tadi, dighadukaNyau, mangku 
diajungAu pegi. 14:5 Udim itu Yesus bekatau ngan ughangtu, "Misalau 
sughang jak di kapu dighi adau sughang anak madak sikuak sapi diau 
temasuak dalam pawuak aghi Sabat, apu nidau dikeluaghka aghi Sabat itu 
pulau?" 14:6 Nidau bediau sughang kia diau pacak nimbali Yesus. 14:7 
Yesus nginak menda diau milia bada diau iluak nian. Karnau itu Diau 
ngiciakka ceritau ini ngan gegalau ughangtu. 14:8 "Amun kapu dighi 
diaja'i ke jamuan jemau nika, jangan duduak di mukau sekali, karnau 
misalau adau jemau lain diau diaja'i pulau, pentingla diau sangkan kapu 
dighi, 14:9 mangku tuan ghuma diau ngaja'i kapu dighi ngan jemau itu 
pulau tepasau pegi guak kapu dighi ngan bekatau, 'Ma'ap, bada ini la 
disediauka batan endak menda itu.' Mangku kapu dighi ka maluan nian, 
tepasau duduak di belakang sekali. 14:10 Amun kapu dighi diaja'i, 
duduakla di belakang sekali. Asauku tuan ghuma ka njenguak kapu dighi 
ngan bekatau, 'Mela, duduak di mukau.' Mangku kapu dighi diregaui di 
adapan gegalau menda diau lain. 14:11 Karnau jemau diau nganggap 
diriau lebia jak di jemau lain ka dimaluka, mangku jemau diau ngensianka 
diriau ka diregaui." 14:12 Mangku Yesus ngiciak ngan jemau diau 
ngaja'iNyau tadi, katauNyau, "Amun dighi endak njamu, jangan ngajak 
kantin dighi, ading-beghading dighi, denga-sanak dighi, jemau sedusun 
diau kayau, karnau ughangtu ka ngaja'i dighi pulau. Ngan carau luak itu 
dighi ka nerimau balasan. 14:13 Amun dighi endak njamu, aja'ila jemau 
serik, jemau cacat, jemau lumpua ngan jemau butau. 14:14 Dighi ka riang, 
karnau ughangtu nidau ka bediau batan pembalasau keilu'an dighi. Keilu'an 
dighi ka dibalas Allah, masau jemau diau benagh diidupka jak di mati." 
14:15 Ndengagh titu sughang jak di mendatu bekatau ngan Yesus, 
"Riangla jemau diau dijamu Allah, amun Diau datang njadi rajau." 14:16 


Yesus bekatau ngan ughangtu, "Adau sughang jemau diau ngadauka 
jamuan besak. Diau banyak njeghumi jemau. 14:17 La masau endak mulai 
njamu, diau ngajung anak-buahau pegi njenguak jeghumannyau ngan 
bekatau, 'Mela, datangla. Gegalaunyau la siap.' 14:18 Anyautu gegalau 
ughangtu sejagh sughang mintak ma'ap. Diau dulu bekatau ngan 
anak-buatu, 'Aku empai mbeli tana. Aku mesti pegi merisaunyau. 
Ma'apkala aku.' 14:19 Diau lain bekatau, 'Aku empai mbeli sepulua ikuak 
sapi. Aku mesti pegi ncubau sapitu. Ma'apkala aku.' 14:20 Diau lain agi 
bekatau, 'Aku empai udim nika. Aku endiak pacak datang.' 14:21 Mangku 
anak-bua tadi baliak ngiciakka gegalaunyau ngan tuanau. Tuan itu mara 
nian, mangku bekatau ngan anak-buahau, 'Pegila gegasip ke bilang jalan 
ngan penyimpangan, bata'ila ke sini jemau serik, jemau cacat, jemau butau, 
jemau lumpua.' 14:22 Udim dikerjauka, anak-buahau ngiciakka ngan 
tuanau, "Tuan, diau diperintaka dighi la kami kerjauka, anyautu gi adau 
bada.' 14:23 Mangku tuan itu bekatau agi, 'Pegila keluagh kuta, desakla 
jemau di jalan ngan jemau di penyimpangan datang, mangku ghumakuni 
rami. 14:24 Keruanila, nidau bediau sughang kiala jak di menda diau 
kujeghumitu ka meghasauka makanan jamuamni.'" 14:25 Banyak kematila 
jemau bejalan serempak ngan Yesus. Sampai nulia, Yesus bekatau ngan 
ughangtu, 14:26 "Jemau diau datang njenguak Aku endak njadi 
anak-buaKu, jemautu mesti nyayangi Aku lebia jak di ba'au, ma'au, 
buntingau, anak-ana'au, ading-beghadingau, lagi lebia jak di nyawaunyau 
sendighi. Amun nidau, diau endiak pacak njadi anak-buaKu. 14:27 Jemau 
diau nidau endak mikul salipau, mangku ngikut Aku, diau endiak pacak 
njadi anak-buaKu. 14:28 Misalau sughang jak di kamuni endak negakka 
ghuma besak, cengki diau ka ngitung anggarannyau kudai, mangku diau 
keruan, apu tanciau cukup apu nidau. 14:29 Awuak la udim pendasiau, 
endiak pacak ngudiminyau, mangku jemau tetawau nginak kerjaunyautu 
14:30 ngan bekatau, 'Jemau itu endak negakka ghuma, endiak pacak 
ngudiminyau.' 14:31 Misalau sughang rajau endak pegi beperang ngan 
rajau lain, cengki diau ka merupuakka kudai, apu tenterahau diau sepulua 
ributu pacak melawani tentera duau pulua ribu diau ndatangi ughangtu. 
14:32 Amun nidau pacak, diau ka ngajung anak-buahau semasau musuatu 


gi jawua endak nanyauka sarat bedamai." 14:33 Yesus bekatau agi, "Luak 
itu pulau ngan kamu, sughang kia jak di kamu nidau pacak njadi 
anak-buaku, amun nidau ninggalka gegalau retaunyau. 14:34 Gagham itu 
iluak, anyautu amun gagham nidau buasau agi, apu pacak ngulang masin 
agi? Cengki nidau! 14:35 Gaghamtu nidau begati agi, empuak di umau 
empuak batan pupuak. Nyela, dicapakka ajau. Amun betelingau, 
dengaghkala!" 


15:1 Tukang tagia cuki ngan jemau nidau iluak banyak datang njenguak 
Yesus. 15:2 Mangku jemau Parisi ngan guru-guru ukum Taurat bemumut, 
kataunyau, "Diautu nerimau jemau bedusau, mangku makan serempak 
ngan ughangtu." 15:3 Karnau itu ceritau mi diceritauka Yesus ngan 
ughangtu: 15:4 "Misalau sughang jak di kapu dighi ngempu seratus ikuak 
bebiri, mangku kelengitan sikuak, apu diau nidau ninggalka diau sembilan 
pulua sembilan ikuak di padang ghumput, mangku pegi ndala'i diau 
lengittu enggut dapat? 15:5 Mangku amun la dapat, dipikul, dibata'au 
baliak ngan riang. 15:6 La sampai di ghuma dipantaunyau jemau pasigh 
ghumahau ngan kantin lainau sampai bekatau ngan ughangtu, 'Mela, kitau 
beriang-riang, karnau bebiriku diau lengit itu la dapat.' 15:7 Ngenian, luak 
itula pulau besakla keinji'an di sergau, karnau sughang jemau diau bedusau 
la betubat, sangkan keinji'an, karnau sembilan pulua sembilan jemau diau 
iluak ngan berupuak nidau nanti betubat." 15:8 "Misalau sughang tinau 
adau sepulua butiak tanci pirak, mangku lengit sutiak, apu diau nidau 
maghakka lampu, nyapu ghumahau mangku didala'inyau, enggut tanciautu 
dapat? 15:9 Mangku tanciau la dapat, dipantaunyau jemau diau pasigh 
ghumahau ngan kantin lainau sampai bekatau, 'Mela kitau beriang-riang, 
karnau tanciku diau lengittu la dapat.' 15:10 Keruanila, luak itu pulau 
malaikat-malaikat Allah keriangan, karnau sughang jemau bedusau 
betubat." 15:11 Yesus bekatau agi, "Adau sughang bapak, ana'au diau 
lanang adau duau ikuak. 15:12 Ngiciak diau bunsu ngan ba'au, kataunyau, 
'Bak, enjuakkala ngan aku bagian retau kitau diau batan endak aku.' 
Mangku ba'au mbagika retau bendaunyau ngan duau ana'autu. 15:13 Lum 
lamau udim itu, anak bunsu tadi njualka gegalau bagiannyautu, mangku 


pegi merantau ke bada diau jawua. Di situ diau ncecapa'i tanciau ngan idup 
bereruyalan. 15:14 Tanciau la abis galau, mangku adau kelapaghan diau 
pansan nian. Anak bunsu itu pulau ngalami sengsarau. 15:15 Mangku diau 
pegi upahan ngan sughang jemau kayau diau mendam di situ, diajungau ke 
talang nyayia ingunan kaput. 15:16 Anak bunsu itu endak ngisi busungau 
ngan ampau ngan dedak diau njadi makanan kaputtu, anyautu nidau 
sughang kia diau ngenjuakkanyau ngan diau. 15:17 Mangku diau nyadari 
idupau, kataunyau, 'Banyak nian jemau upahan ngan bak kami. Ughangtu 
keliwatan banyak makanan, anyautu aku di sini mati kelapaghan. 15:18 
Aku endak baliak njenguak bakku ngan bekatau ngan diau: Bak, aku Ia 
bedusau ngan sergau ngan dighi pulau. 15:19 Aku nidau pantas agi 
dikiciakka anak dighi. Terimaula aku luluak jemau upahan ngan dighi.' 
Mangku diau baliak njenguak ba'au. 15:20 Diau gi jawua, ba'au la kina'an 
diau, mangku ba'autu meghasau sial ngan diau. Ba'autu belaghi njengu'au, 
mangku disambutau ngan riang, dipelu'au ngan diciumau. 15:21 Katau 
ana'autu, 'Bak, akuni la bedusau ngan sergau ngan dighi pulau. Aku nidau 
pantas agi dikiciakka anak dighi.' 15:22 Anyautu ba'autu ngiciak ngan 
anak-buahau, 'Batakla ke sini gegasip baju diau alap sekali, surumka ngan 
diau, mangku kenaukala cincin ngan sepatuau. 15:23 Udim itu ambiakla 
anak sapi diau bunguak sekali, mangku sembeliala. Mela kitau njamu ngan 
bereriang, 15:24 karnau anakku ini la mati mangku ngulang idup, diau la 
sesat mangku baliak agi.' Mangku ughangtu mulai bereriang. 15:25 Masau 
itu ana'au diau tuau adau di umau, mangku diau baliak. La sampai pasigh 
ghumahau, diau ndengagh muni musik ngan nari. 15:26 Mangku diau 
mantau sughang anak-buahau ngan betanyau, '"Ngapau ghuma rami?' 15:27 
Anak-buahautu nimbal, 'Ading kaba la baliak, mangku bak kaba ngajung 
nyembelia anak sapi diau bunguak, karnau ana'au la baliak ngan selamat.’ 
15:28 Ana'au diau tuautu mara kematila, enggup masuak ke ghuma, 
mangku ba'au ngeluagh muji diau. 15:29 Anyautu diau nimbal, 'La 
betaun-taun aku bekerjau batan endak dighi, nidau kekela melawan. 
Anyautu sikuak kambing lum kekela dighi enjuakka ngan aku endak 
bereriang ngan kantin-kantinku. 15:30 Anak dighi itu la ngabiska retau 
dighi ngan tinau nakal. Satu diautu baliak, dighi nyembelia sapi bunguak 


batan endak diau.' 15:31 Katau ba'au, 'Nak, kaba maju di sini ngan aku. 
Gegalau retauku, retau kaba pulau. 15:32 Kitau pantas bereriang, karnau 
ading kaba la mati, mangku ngulang idup, diau la sesat, mangku baliak 
agi.'" 

16:1 Yesus ngiciak ngan anak-buaHau, katauNyau, "Adau sughang jemau 
kayau diau adau tukang nyimpani tanci. Jemau kayau itu ndengagh kici'an, 
mbak bansau tukang nyimpani tanci tadi ngabiska tanciau. 16:2 Mangku 
diau mantau tukang nyimpani tancitu, mangku bekatau ngan diau, 'Aku la 
ndengagh ceritau kaba. Mbak kim tulisla galau diau masuak diau 
ngeluagh, mangku serakala ngan aku. Kaba endiak pacak agi njadi tukang 
nyimpani tanciku.' 16:3 Tukang nyimpami tancitu berupuak, "Tuapau diau 
kukerjauka mbak kini? Tuanku endak mandakka aku jak di kerjauku. 
Mangkugh? Aku endiak kuat. Mintak-mintak? Aku maluan. 16:4 Adau 
akalku, mangku amun aku dipecat jak di kerjauku nyimpani tanci, adau 
kawan diau ka nerimau aku di ghumahau.' 16:5 Mangku tukang nyimpani 
tancitu mantau bilang jemau diau beghutang ngan tuanau. Ngan diau dulu 
sekali diau betanyau, 'Beghapau kaba beghutang ngan tuanku?' 16:6 
Jemautu nimbal, 'Seratus guci minyak manis.' Mangku diau bekatau ngan 
jemautu, 'Ini surat utang kaba. Tulisla cecepat limau pulua.' 16:7 Mangku 
diau betanyau ngan diau lam, 'Beghapau utang kaba?' Timbal jemautu, 
'Seratus pikul beghas.' Diau bekatau ngan jemautu, 'Inila surat utang kaba. 
Tulisla delapan pulua.' 16:8 Mangku tuanau tadi muji tukang nyimpani 
tanciau diau nidau jujurtu, karnau diau buakal. Karnau pacakla jemau 
deniauni bekundang ngan jemau sangkan jemau diau idup dalam terang. 
16:9 Dengaghkala katauKu ini: Pakaila kekayauan deniauni, mangku bulia 
kantin, mangku amun tancitu midau begati agi, kamu diterimau di bada 
jemau mendam selelamaunyau. 16:10 Jemau diau pacak dipercayaui 
kerjau diau keciak, pacak pulau dipercayaui kerjau diau besak. Jemau diau 
nidau jujur ngan kerjau diau keciak, jemautu nidau pulau jujur ngan kerjau 
diau besak. 16:11 Mangku amun ngan kekayauan deniauni kamu nidau 
pacak dipercayaui, sapau ka endak nyeraka ngan kamu kekayauan diau di 
sergau? 16:12 Amun kamu nidau pacak dipercayaui ngan retau jemau lain, 


sapau ka nyeraka hak kamutu ngan kamu? 16:13 Nidau sughang kia pacak 
bekerjau ngan duau jemau, karnau diau ka sayang ngan diau sughang ngan 
luat ngan diau lain. Diau ka setia ngan diau sughang ngan melalaika kerjau 
diau lain. Luak itu pulau ngan kamu. Kamu nidau pacak bekerjau batan 
endak Allah, batan endak retau bendau pulau." 16:14 Jemau Parisi 
ndengagh gegalaunyau diau dikiciakka Yesus, mangku nawaukaNyau, 
karnau ughangtu galak tanci. 16:15 Mangku Yesus bekatau ngan 
ughangtu, "Kapu dighini jemau diau endak kina'an benagh di mukau 
jemau, anyautu Allah keruan isi ati kapu dighi. Karnau setu diau dianggap 
manusiau iluak diluatka Allah. 16:16 Ukum Taurat ngan kitab nabi dituruti 
enggut masau Yuhanis datang. Jak masau itu ceritau iluak, mbak bansau 
Allah njadi rajau, maju dikiciakka, mangku jemau endak masau temasuak 
umat Allah. 16:17 Murala langit ngan deniau lengit sangkan sutiak urup 
dalam ukum Allah dilengitka. 16:18 Jemau diau nyagha'i biniau mangku 
bebunting ngan jemau lain jemautu bebuat ja'at. Jemau diau nika ngan tinau 
diau la disagha'i bebuat ja'at pulau." 16:19 "Adau sughang jemau kayau. 
Diau bebaju alap diau besak regaunyau. Idupau bereruyalan idang aghi. 
16:20 Di mukau duaghau ghumahau adau sughang mintak-mintak, 
namaunyau Lasarus. Badanau penua ngan bagha. 16:21 Diau endak ngisi 
busungau ngan ghima diau tumban jak di mija jemau kayau tadi. Lagi 
anjing datang njilat baghahautu. 16:22 Jemau serik-sarau itu mati, mangku 
dibata'1 malaikat di guak Abraham. Jemau kayau tadi mati pulau, mangku 
dikuburka. 16:23 Di bada jemau mati diau sengsarau nian. Mangku diau 
nginak ke atas. Jak di jawua diau nginak Lasarus adau guak Abraham. 
16:24 Mangku diau mintak tulung nian, kataunyau, 'Bapak Abraham, 
sialkala aku! Ajungla Lasarus masuakka jaghiau ke ayiak mangku datang 
mbasai lidaku, karnau aku nanggung man dalam api ini.' 16:25 Abraham 
nimbal, 'Ingatkala anakku, seumur idup kaba la meghasauka gegalaunyau 
diau lemak. Lasarus meghasauka gegalau diau madak. Mbak kini diau 
riang di sini, kaba sengsarau. 16:26 Lagi di entaghau kaba ngan kami adau 
badas diau dalam nian, mangku jemau jak di sini nidau pacak ke situ, 
jemau jak di situ nidau pacak ke sini." 16:27 'Amun luak itu,' katau jemau 
kayautu, 'Aku mintak nian dighi ngajung Lasarus ke ghuma bak kami. 


16:28 Adau limau beghading agi di ghuma. Ajungka Lasarus ngingatka 
ughangtu, supayau jangan masuak ke bada sengsarau ini." 16:29 Abraham 
bekatau, 'Ughangtu la adau kitab Musa ngan kitab nabi-nabi. Nengkela 
ughangtu nuruti setu diau ditulis dalam kitabtu.' 16:30 Jemau kayautu 
nimbal, 'Itu endiak cukup, Bapak Abraham. Anyautu amun adau jemau 
datang jak di jemau mati, ughangtu ka ngubai jak di dusaunyau.' 16:31 
Anyautu Abraham bekatau, 'Amun ughangtu nidau nuruti perinta Musa 
ngan nabi-nabi, cengki ughangtu nidau ka percayau pulau, empuak adau 
jemau mati ka idup agi.' " 


17:1 Yesus ngiciak ngan anak-buaHau, katauNyau, "Cetau ka adau jemau 
diau mbuat jemau lain bedusau. Anyautu celakaula jemau diau 
ngerjaukanyau. 17:2 Iluakla batu besak digerintungka di liaghau, mangku 
dicapakka dalam laut, sangkan nyesatka sala sughang jemau diau litak. 
17:3 Karnau itu, sepepadaula!" 17:4 Lagi amun diau mbuat sala ngan kaba 
tujua kali saghi, mangku tujua kali diau datang njenguak kaba ngan 
bekatau, 'Ma'apkala aku, aku la besala,' kaba mesti ma'apka diau." 17:5 
Mangku rasul-rasul mintak ngan Tuhan, "Teguakala iman kami." 17:6 
Tuhan nimbal, "Misalau kamu adau iman sebesak mulan sawi ajau, kamu 
pacak ngiciak ngan batang besak ini, "Tecabutla mangku tetanamla di laut,' 
mangku diau na'atinyau." 17:7 "Misalau sughang jak di kamu adau budak 
diau ngerjauka sawa ngan nyayia bebiri. Amun budaktu baliak jak di sawa 
ngan jak di padangan, apu kamu ka ngiciakka, 'Mela, makan!” 17:8 
Cengki nidau! Tapitu kamu ka bekatau, "Tepiakkala makanan batan endak 
aku. Surumla baju diau beresia, nepi'i aku, penarau aku makan. La udim itu 
kabatu makan.' 17:9 Cengki budaktu nidau nanti dipuji, karnau diau cuman 
nuruti perinta tuanau. 17:10 Luak itu pulau kamu. Amun kamu Ia 
ngerjauka gegalaunyau diau la diajungka ngan kamu, kiciakkala, 'Kamini 
anak-bua biasau. Kami cuman ngerjauka setu diau diajungka ngan kami.' " 
17:11 Yesus dang bejalan ngancamka Yerusalim, Diau melalui entaghau 
Samaria ngan Galilia. 17:12 Yesus dang masuak sebua dusun, Diau 
didatangi sepulua ughang buidapan ja'at. Ughangtu betegak jak di jawua, 
17:13 mangku tegauk, "Ui, Guru, Yesus, sialkala kamini!" 17:14 Satu 


Yesus nginak ughangtu, Diau bekatau, "Pegila, ancakkala badan kamu 
ngan imam." Ughangtu dang di jalan, idapannyau ghadu. 17:15 Sughang 
jak di ughangtu, satu nginak diau la ghadu, ngelipat ngan ngagungka Allah. 
17:16 Mangku diau nunduak di adapan Yesus ngan beterimau-kasia ngan 
Diau. Jemau itu jemau Samaria. 17:17 Yesus bekatau, "Ukanau tadi 
sepulua ughang diau dighaduka? Di manau diau sembilan agi? 17:18 
Ngapau cuman jemau asing ini diau ngelipat beterimau-kasia ngan Allah?" 
17:19 Mangku Diau bekatau ngan jemau tadi, "Betegakla, bejalanla. Kaba 
ghadu karnau percayau." 17:20 Adau jemau Parisi betanyau ngan Yesus, 
"Kebilau Allah endak merinta?" Yesus nimbal, "Amun Allah merinta, 
nidau kina'an ngan jemau, 17:21 lagi pulau jemau nidau pacak bekatau, 
'Mela nginak, ini diau!' ngan 'Di situ diau!', karnau Allah la mulai merinta di 
guak kapu dighi." 17:22 Udim itu Yesus bekatau ngan anak-buahau, "Ka 
sampai masaunyau kamu endak nginak saghi jak di aghi-aghi Anak 
Manusiau, anyautu kamu nidau pacak ngina'au. 17:23 Nantitu jemau ka 
ngiciakka ngan kamu, 'Kina'1 di sini! Kina'i di situ!' Jangan pegi! Jangan 
ngikuti jemautu! 17:24 Karnau luak kilat diau besinagh jak di ujung ke 
ujung, luak itula nanti, amun Anak Manusiau ka datang. 17:25 Anyautu 
Diau mesti banyak penanggungan kudai ngan nidau diterimau jemau mbak 
kini. 17:26 Amun Anak Manusiau datang nanti, deniau ka semegi ngan 
saman Nua: 17:27 Jemau makan ngan minum, nika ngan dinikaka, enggut 
Nua masuak perawu besak, mangku ayiak merampus ngan jemau mati 
galau. 17:28 Luak itu pulau timpau saman Lut: Jemau makan-minum, 
njual-beli, nanam ngan negakka ghuma. 17:29 Anyautu satu Lut ngeluagh 
jak di Sudum, aghi itu ujan api ngan belirang tughun jak di langit, mangku 
jemau mati galau. 17:30 Luak itula pulau nanti, masau Anak Manusiau 
dinyatauka. 17:31 Aghi itu jemau diau dang duduak di berendau jangan 
masuak ke dalam endak ngambiak dandanannyau diau di dalam ghuma. 
Luak itu pulau jemau diau dang di sawa jangan baliak ke dusun. 17:32 
Ingatkala ceritau bini Lut! 17:33 Jemau diau beusaha ngilakka 
nyawaunyau ka kelengitan nyawaunyau. Anyautu jemau diau kelengitan 
nyawaunyau ka nyelamatkanyau. 17:34 Percayaula, malam itu adau 
ughang duau dang tiduak sekatil, diau sughang ka dibata'i, diau sughang 


agitu ka ditinggalka. 17:35 Adau tinau ughang duau dang nutuak ghebuak 
setabangan, diau sughang ka dibata'i, diau sughang agi ka ditinggalka. | 
17:36 Adau ughang duau dang ngerjauka sawa, diau sughang ka dibata'i, 
diau sughang agi ka ditinggalka.|" 17:37 Anak-buahau betanyau ngan 
Yesus, "Tuhan, di manau titu tejadi?" Yesus nimbal, "Di manau adau 
buntang di situ adau anjing." 


18:1 Udim itu Yesus ngiciakka cuntau ceritau endak ngajagh 
anak-buaHau, supayau ughangtu maju bedu'a jangan mura puas, 18:2 
katauNyau, "Di sebua kuta adau sughang akim diau nidau takut ngan Allah 
ngan nidau nyanauka jemau. 18:3 Di kuta itu adau pulau sughang randau 
diau rajin ngadap akimtu mintak pekaraunyau dibenaghka, kataunyau, 
"Tulungla aku, ngadap lawanku!' 18:4 Empai penembai akimtu enggup 
nulung randau itu. Anyautu udim-udimau akimtu berupuak, 'Empuak aku 
nidau takut ngan Allah lagi nidau nyanauka jemau, 18:5 tapitu randau ini 
maju datang nyusaka aku, iluakla aku nulung diau. Amun nidau, diau ka 
maju datang ngeriaka aku!'" 18:6 Mangku Tuhan bekatau, "Peratikala 
setu diau dikiciakka akim diau nidau adil itu! 18:7 Apu Allah nidau ka 
mbenaghka umatAu diau mintak ngan Diau siang-malam? Apu Diau 
melambatka masau endak nulung ughangtu? 18:8 Percayaula, Diau ka 
cepat mbenaghka pekarau ughangtu. Anyautu amun Anak Manusiau 
datang, apu gi adau jemau di deniauni percayau ngan Diau?" 18:9 Ceritau 
ini diceritauka Yesus ngan jemau diau nganggap diriau nidau besala ngan 
nganggap diriau lebia jak di jemau lam. 18:10 Katau Yesus, "Adau ughang 
duau diau pegi ke Ghuma Allah endak bedu'a. Sughang jak di rumbungan 
jemau Parisi, sughang tukang tagia cuki. 18:11 Jemau Parisitu betegak 
ngadap Allah ngan bedu'a dalam atiau, 'Allah, aku beterimau-kasia, karnau 
aku nidau luak jemau lain diau selak, nidau jujur, menaugawia, ngan pulau 
nidau luak tukang tagia cuki itu. 18:12 Akuni puasau duau kali seminggu, 
ngan pulau ngenjuakka ngan Dighi bagi sepulua sebagi jak di gegalau 
asilku.' 18:13 Anyautu tukang tagia cuki tadi betegak jejawua ngan nidau 
pulau beghani ncungak ke langit, sampai mbaduk pala'au diau bekatau, 
'Allah, kesianila akuni, jemau bedusau.' 18:14 Nyela man," katau Yesus, 


"Tukang tagia cuki itu baliak ke ghumahau la diterimau Allah, ukan jemau 
Parisi tadi. Karnau jemau diau nganggap diriau lebia jak di jemau lain 
nidau ka diregaui. Mangku jemau diau ngensian ka diregaui." 18:15 
Mangku adau pulau jemau diau mbatak anak-ana'au diau gi keciak 
njenguak Yesus, supayau Diau natap budak-budak keciaktu. Nginak itu 
anak-buaHau marai ughangtu. 18:16 Anyautu Yesus mantau ughangtu 
mangku bekatau, "Nengkela budak-budak keciak datang njenguak Aku. 
Jangan dialangi, karnau jemau luak inila Allah pacak njadi rajau dalam 
idupau. 18:17 Ingatkala! Jemau diau nidau nerimau Allah njadi rajau 
dalam idupau luluak sughang budak keciak diau nidau ka temasuak umat 
Allah." 18:18 Adau sughang pengulu jemau Yahudi, diau betanyau ngan 
Yesus, kataunyau, "Pak Guru diau iluak, tuapau diau mesti kukerjauka, 
mangku bulia idup selelamaunyau?" 18:19 Timbal Yesus, "Ngapau kaba 
ngiciakka Aku iluak? Nidau bediau diau iluak lain jak di Allah. 18:20 
Cengki kaba la keruan gegalau perinta Allah: Jangan menaugawia, jangan 
mbunua, jangan maling, jangan mbu'ung, regauila enduak-bapak kamu." 
18:21 Katau jemautu. "Gegalau perinta itu la kuturuti jak di keciak." 
18:22 Ndengagh kici'annyautu Yesus bekatau, "Masia adau semecam agi 
diau mesti kaba kerjauka: Jualkala gegalau retau kaba, enjuakka tanciautu 
ngan jemau serik, mangku kaba ka bulia retau di sergau. La udim itu 
datangla ke sini ngikut Aku." 18:23 Ndengagh kici'anNyautu jemau itu 
kebingungan, karnau diau kayau nian. 18:24 Mangku Yesus ngina'i 
jemautu ngan bekatau, "Alaka segaunyau jemau kayau nerimau Allah njadi 
rajau dalam idupau. 18:25 Murala sikuak untau masuak tebuak jaghum 
sangkan jemau kayau masuak sergau." 18:26 Mangku jemau diau 
ndengagh kici'an Yesus itu betanyau, "Amun luak itu, sapau diau pacak 
selamat?" 18:27 Yesus bekatau, "Setu diau nidau pacak dikerjauka 
manusiau pacak dikerjauka Allah." 18:28 Pitrus bekatau, "Kina'ila, kamini 
la nnggalka gegalau retau kami endak ngikut Dighi." 18:29 "Percayaula," 
katau Yesus, "Jemau diau ninggalka ghumahau, biniau, ading- 
beghadingau, pejadiau, anak-ana'au, karnau ta'at ngan Allah, 18:30 
jemautu ka nerimau agi lipat gandau masau ini pulau, mangku masau diau 
ka datang diau ka nerimau idup selelamaunyau." 18:31 Yesus mantau 


duau belas anak-buaHau mangku bekatau ngan ughangtu, "Dengaghkala, 
mbak kim kitau ngancamka Yerusalim, mangku gegalaunyau diau ditulis 
nabi-nabi ceritau Anak Manusiau ka ditepati. 18:32 Diau ka diseraka ngan 
jemau diau nidau takut ngan Allah. Diau ka dipusiakka, digelakka, diludai, 
18:33 mangku dibaduki ngan dibunua. Mangku la duau malam Diau ka 
idup agi." 18:34 Anak-buaHau dikit kia nidau terti gegalaunyautu. Reti 
kici'anNyau tadi diresiauka ngan ughangtu. Ughangtu nidau keruan tuapau 
diau dikiciakkaNyautu. 18:35 Yesus laka sampai di Yiriku. Di situ adau 
sughang butau dang duduak mintak-mintak di jalan. 18:36 Satu diau 
ndengagh jemau banyak lalu, diau betanyau, "Ngapau ramitu?" 18:37 
Katau ughangtu, "Yesus, jemau Nasartt, lalu." 18:38 Mangku jemau 
butautu tegauk, kataunyau, "Yesus, Anak Daud, sialkala aku!" 18:39 
Ughang diau bejalan di adapanNyau mara ngajung diau diam. Tapitu diau 
tamba tegauk agi, "Anak Daud, sialkala aku!" 18:40 Yesus gheghadu 
ngan ngajung jemau butautu dibatak guak Diau mangku betanyau, 18:41 
"Tuapau kekenda'an kaba?" Jemau itu nimbal, "Tuhan, aku endak pacak 
nginak agi." 18:42 Mangku Yesus bekatau, "Nginakla kaba! Kaba la 
ghadu, karnau kaba percayau." 18:43 Masau itu pulau jemautu pacak 
nginak, mangku diau ngikut Yesus sampai beterimau-kasia ngan Allah. 
Jemau banyak diau nginak titu ngagungka Allah pulau. 


19:1 Yesus masuak ke kuta Yiriku. Diau maju bejalan melalui kuta itu. 
19:2 Di situ adau sughang kepalak tukang tagia cuki, namaunyau Sakius. 
Diautu kayau nian. 19:3 Diau endak nginak, sapau Yesustu, anyautu nidau 
pacak, karnau diau pandak, lagi jemau di situ banyak manan. 19:4 Mangku 
diau belaghi ndului jemau banyak. Udim itu nayiak batang aghau, mangku 
pacak nginak Yesus diau ka lalu di situ. 19:5 La sampai guak batang 
aghau tadi, mangku Yesus nginak ke atas sampai bekatau, "Sakius, 
tughunla gegancang, karnau saghini Aku endak singga di ghuma kaba." 
19:6 Sakius tughun gegancang nerimau Yesus ngan riang. 19:7 Anyautu 
gegalau jemau diau ngina'autu bemumut, kataunyau, "Diautu singga di 
ghuma jemau bedusau." 19:8 La di ghumahau, Sakius betegak ngan 
ngiciak ngan Tuhan, "Tuhan, separau jak di retauku ka kuenjuakka ngan 


jemau serik. Amun adau jemau diau kutipuka, ka kubaliakka ngan diau 
empat kali lipat." 19:9 Yesus bekatau, "Saghim jemau seghuma ini Ia 
diselamatka, karnau jemau ini pulau pengadau Abraham. 19:10 Anak 
Manusiau datang endak ndala'1 jemau lengit ngan nyelamatka jemau sesat." 
19:11 Ngan jemau diau ndengagh kici'anNyautu, Yesus ngiciakka cuntau 
ceritau ini pulau. Masau itu Diau la pasigh Yerusalim, jemau nyangkau, 
Allah la endak njadi rajau di deniau ini. 19:12 Mangku Diau bekatau, 
"Adau sughang pengadau rajau pegi ke nenggeri diau jawua endak 
dijadika rajau, udim itu diau endak baliak. 19:13 Antak ka pegi, diau 
nunggalka sepulua ughang anak-buahau, dienju'inyau padau sughang 
sebutiak tanci emas ngan bekatau, 'Bedagangla pakai tanci ini, penarau aku 
pegi.' 19:14 Anyautu jemau di nenggeriautu luat ngan diau. Mangku jemau 
tadi la bejalan, ughangtu ngajung jemau, supayau ngiciakka, 'Kami enggup 
jemau itu njadi rajau kami.' 19:15 La udim jemautu dijadika rajau, diau 
baliak, mangku diau mantau anak-buahau diau dienju'inyau tanci tadi, 
endak ngeruani, beghapau asil dagangan ughangtu padau sughang. 19:16 
Jemau diau dulu sekali datang bekatau, "Tuan, sutiak tanci emas diau dighi 
enjuakkatu la njadi sepulua.' 19:17 Rajautu bekatau ngan anak-buahautu, 
Tluak, kaba anak-bua diau belagham. Setu diau keciak kaba pacak 
dipercayaui, karnau itu aku ka ngajung kaba nguasaui sepulua kuta.' 19:18 
Anak-buahau diau keduau datang ngan bekatau, "Tuan, sutiak tanci emas 
dighitu Ia njadi limau.' 19:19 Rajautu bekatau ngan anak-buahautu, 'Kaba 
ka nguasaui limau kuta.' 19:20 Mangku anak-buahau diau ketigau datang 
ngan bekatau, "Tuan, ini tanci dighi. La kubunika dalam setangan. 19:21 
Aku penakut ngan dighi, karnau dighi jemau kejam. Dighi ngambiak diau 
nidau kekela dighi kerjauka. Dighi ngetam diau nidau dighi tanam.' 19:22 
Rajautu bekatau ngan anak-buahautu, 'Ui, kabanila ja'at! Aku ka ngukum 
kaba nurut kici'an kabani. Kaba la keruan akuni jemau kejam. Aku 
ngambiak setu diau endiak kukerjauka ngan ngetam setu diau endiak 
kutanam. 19:23 Amun luak itu, ngapau tanciku endiak kaba masuakka di 
bang, mangku amun aku baliak, aku pacak ngambi'au ngan ana'au.' 19:24 
Mangku diau bekatau ngan jemau guak diau, 'Ambiak tancitu jak di diau, 
enjuakka ngan jemau diau la adau tanci sepulua?' 19:25 Ughangtu nimbal, 


'Diau la adau sepulua.' 19:26 Rajautu bekatau, 'Ingatkala, jemau diau 
buadau ka dienjuakka agi, mangku jemau diau nidau bediau tuapau-apau, 
setu diau adau di diau ka diambiak pulau jak di diau. 19:27 Mangku mbak 
kini batakla ke sini musua-musuaku diau nidau tetuju aku njadi rajaunyau. 
Bunuala gegalau ughangtu di adapanku.'" 19:28 Udim ngiciakka 
gegalaunyautu, Yesus bejalan di mukau ughangtu melajuka pejalananNyau 
ke Yerusalm. 19:29 La pasigh Betpagi ngan Betania di Bukit Saitun, 
Diau ngajung duau ughang anak-buaHau 19:30 ngan bekatau, "Pegila ke 
dusun diau di adapan kitau. Amun kamu masuak ke situ, kamu ka nginak 
sikuak anak keledai tetambang diau lum kekela dinayi'i jemau. Legha'ila 
tali keledaitu, mangku batak ke sini. 19:31 Amun adau jemau betanyau 
ngan kamu, 'Ngapau kamu melegha'i tali keledaitu?' kiciakkala luak ini, 
"Tuhan enda'au.'" 19:32 Duau ughang anak-buahautu pegi, mangku nginak 
gegalaunyau luak diau la dikiciakka Yesus. 19:33 Ughang duautu dang 
melegha'i tali anak keledai itu, jemau ngempuau bekatau, "Ngapau kamu 
melegha'i tali anak keledaitu?" 19:34 Katau ughangtu, "Tuhan enda'au." 
19:35 Ughang duautu mbatak keledaitu guak Yesus, mangku ughang di 
situ mbentangka bajuau di belakang keledaitu ngan nayiakka Yesus di 
pucuak keledai. 19:36 Penarau Yesus nayiak keledaitu, jemau mbentangka 
bajuau di jalan. 19:37 Yesus laka sampai di Yerusalim, di jalan tebing 
Bukit Saitun, gegalau jemau rami diau ngikut Yesustu mulai tepekiak- 
pekiak ngagungka Allah ngan riang, karnau gegalau kerjauNyau diau 
nyelia diau la ughangtu kinak. 19:38 Katau ughangtu, "Tepujila Rajau diau 
datang dalam namau Tuhan. Damai di sergau. Tepujila Allah!" 19:39 
Adau bebeghapau jemau Parisi diau ngikut ngan jemau banyak itu ngiciak 
ngan Yesus, "Guru, ajungla anak-bua Kaba diam." 19:40 Yesus nimbal, 
"Percayaula, amun ughangtu diam, batu-batu inila ka tepekiak." 19:41 
Mangku Yesus la pasigh ngan Yerusalim ngan nginak kuta itu, Diau 
nangisinyau, 19:42 katauNyau, "Alaka ilu'au, amun mbak kini pulau kaba 
terti tuapau diau ndatangka damai batan endak kaba. Anyautu mbak kini 
kaba nidau pacak ngina'au. 19:43 Masau ka sampai musua kaba ka 
ngelilingi kaba ngan kandang. Ughangtu ka ngepung kaba ngan ngesakka 
kaba jak di manau-manau. 19:44 Ughangtu ka mbenasauka kaba ngan 


gegalau jemau diau adau di kaba. Di dinding kaba sutiak kia batu nidau ka 
bediau agi diau tepasang ngan batu lain, karnau kaba nidau ngeruani, 
masau Allah datang endak nyelamatka kaba!" 19:45 Mangku Yesus 
masuak ke Ghuma Allah ngan mulai nundung jemau bedagang di situ. 
19:46 Diau bekatau ngan ughangtu, "Di Injil Allah bekatau, 'Ghumaku 
ghuma du'a." Anyautu kamu njadikanyau saghang penyamun." 19:47 Idang 
aghi Yesus ngajagh di dalam Ghuma Allah. Imam-imam bepangkat tinggi, 
guru-guru ukum Taurat ngan tuau-tuau jemau Yahudi pulau endak mbunua 
Diau. 19:48 Anyautu ughangtu nidau keruan, luak manau caraunyau, 
karnau gegalau jemau maju endak ndengaghka Diau. 


20:1 Adau saghi Yesus dang ngajagh jemau banyak di Ghuma Allah ngan 
ngiciakka ceritau iluak, imam-imam bepangkat tinggi, guru-guru ukum 
Taurat ngan tuau-tuau jemau Yahudi datang ke situ. 20:2 Ughangtu 
bekatau ngan Yesus, "Cubau kiciakka ngan kami, pakai kuasau apau Kaba 
ngerjauka gegalaunyautu? Mangku sapau ngajung Kaba?" 20:3 Yesus 
bekatau, "Aku pulau endak betanyau ngan kapu dighi. Cubau kiciakka 
ngan Aku, 20:4 baptisan Yuhanis itu asalau jak di sergau apu jak di 
manusiau?" 20:5 Ughangtu mulai buijau, "Amun kitau kiciakka, 'Asalau 
jak di Allah', Diau ka bekatau, 'Ngapau kapu dighi nidau percayau ngan 
diau? 20:6 Anyautu amun kitau kiciakka, 'Asalau jak di manusiau,' 
gegalau jemau ka nyipati kitau ngan batu, karnau ughangtu percayau, 
bansau Yuhanistu sughang nabi." 20:7 Mangku ughangtu nimbal, "Kami 
endiak keruan." 20:8 Mangku Yesus bekatau ngan ughangtu, "Amun luak 
itu, Aku enggup pulau ngiciakka ngan kapu dighi ngan kuasau sapau Aku 
ngerjauka gegalaunyau mi." 20:9 Yesus ngiciakka cuntau ceritau ini ngan 
jemau banyak, "Adau sughang diau mbukak kebun anggur. Udim dibukak, 
diparauka ngan bebeghapau jemau parauan. Mangku diau pegi ke nenggeri 
lain. Diau lamau mendam di situ. 20:10 La pangkaunyau, jemau ngempu 
kebun tadi ngajung sughang anak-buahau pegi njenguak jemau parauan 
tadi endak mintak bagian asil kebunau. Anyautu jemau parauantu mbaduki 
anak-buahau tadi, diajung baliak nidau bepulian. 20:11 Mangku jemau 
ngempu kebuntu ngajung sughang anak-buahau diau lain. Anyautu 


anak-buahautu dibaduki pulau, digelakka ughangtu, mangku diajung baliak 
nidau bepulian. 20:12 Udim itu diajungau anak-buahau diau ketigau. 
Anyautu anak-buahautu dilukaui pulau, mangku dicapakka keluagh kebun 
itu. 20:13 Mangku jemau ngempu kebun itu bekatau, "Tuapau agi diau 
kubuat? Aku ka ngajung anakku diau kusayangi. Cengki diautu ka diregaui 
ughangtu.' 20:14 Anyautu satu jemau parauan nginak anak jemau ngempu 
kebuntu, ughangtu buijau sampai bekatau, 'Diautu ka ngempu kebun ini 
nanti. Mela kitau mbunua diau, mangku kebun ini njadi kebun kitau.' 20:15 
Ughangtu naghiak diau keluagh kebun, udim itu dibunuau." Mangku 
Yesus betanyau, "Tuapau ka dibuat jemau ngempu kebun ngan jemau 
parauan tadi? 20:16 Diau ka datang mbunua jemau parauantu, mangku 
nyeraka kebunau ngan jemau lain." Ndengagh titu jemau banyak bekatau, 
"Jangan!" 20:17 Yesus ngina'i ughangtu ngan bekatau, "Amun luak itu, 
tuapau retiau katau mi diau ditulis di Injil? 'Batu diau dicapakka tukang 
negak ghuma la njadi pelapiak tiang.' 20:18 Jemau diau tumban di batu itu 
ka pata, mangku jemau diau ditinggang batu itu ka lulua." 20:19 
Guru-guru ukum Taurat ngan imam-imam bepangkat tinggi keruan, bansau 
cuntau ceritau itu ngenaui ughangtu. Itula sebapau ughangtu endak 
nangkap Yesus masau itu pulau. Anyautu ughangtu takut ngan jemau 
banyak. 20:20 Guru-guru ukum Taurat ngan imam-imam bepangkat tinggi 
ngengina'1 Yesus. Ughangtu ngajung jemau diau ngerjauka luak kerjau 
jemau iluak endak betanyau ngan Yesus, supayau Diau sala ngiciak, 
mangku pacak nyerakaNyau ngan kekuasauan gubernur. 20:21 Ughangtu 
ngiciak luak mi, "Guru, kami keruan ajaghan ngan kici'an Dighi benagh. 
Dighi nidau milia jemau, tapitu ngajaghka kendak Tuhan ngan benagh. 
20:22 Karnau itu kami endak betanyau ngan Dighi, apu bulia mbayigh cuki 
ngan Kaisar apu ndau?" 20:23 Yesus keruan rencanau diau jedit itu, 
mangku Diau bekatau, 20:24 "Cubau kinakka ngan Aku sutiak tanci pirak. 
Gambaran ngan tulisan sapau adau di situ?" Ughangtu nimbal, "Gambaran 
Kaisar." 20:25 "Amun luak itu," katau Yesus, "Enjuakkala ngan Kaisar 
setu diau pantas ngan Kaisar. Mangku enjuakkala ngan Allah setu diau 
pantas ngan Allah!" 20:26 Mangku ughangtu dikit kia nidau ndapatka 
katau diau sala di Yesus di mukau jemau banyaktu. Ughangtu kemangan 


ngan timbalAutu, mangku diam galau. 20:27 Jemau Saduki nidau 
percayau, bansau jemau mati ka ngulang idup agi. Mangku adau jemau 
Saduki datang njenguak Yesus ngan betanyau, 20:28 "Pak Guru, Musa 
nuliska perinta ini batan endak kitau: 'Amun sughang jemau lanang mati 
lum adau anak, denga-sana'au mesti nika ngan randaunyau, mangku endak 
ngadauka jurai batan endak jemau diau la matitu.' 20:29 Na, adau jemau 
lanang tujua beghading. Diau tuau nika mangku mati, lum adau anak. 
20:30 Mangku diau keduau nika ngan randaunyau. Diau mati pulau, nidau 
bediau anak. 20:31 Luak itu pulau diau ketigau enggut diau ketujua mati 
galau, nidau bediau anak. 20:32 Udim-udimau tinau itu mati pulau. 20:33 
Luak manau ngan tinau itu masau jemau mati ka diidupka agi? Bini sapau 
tinautu, karnau ughang tujuatu la nikainyau galau?" 20:34 Yesus nimbal, 
"Jemau di deniau mbak kini belaki bebini. 20:35 Anyautu jemau diau 
pantas ngulang idup jak di mati di deniau diau ka datang, diautu nidau ka 
belaki bebini agi. 20:36 Ughangtu luak malaikat, nidau ka mati agi. 
Ughangtu anak Allah, karnau la diidupkaNyau agi. 20:37 Musa la 
ngiciakka, mbak bansau jemau mati ka diidupka agi. Di ceritau belukagh 
diau maghak itu diau ngiciakka, "Tuhanla Allah Abraham, Allah Isak ngan 
Allah Yakub.' 20:38 Na, Allah ukan Allah jemau mati, anyautu Allah 
jemau idup, karnau di adapan Allah gegalau jemau idup." 20:39 Ndengagh 
luak itu, guru-guru ukum Taurat bekatau, "Timbal kaba nendiau." 20:40 
Mangku ughangtu nidau beghani agi nanyaui Yesus. 20:41 Yesus betanyau 
ngan ughangtu, "Luak manau dikiciakka, bansau Rajau Penyelamat 
pengadau Daud? 20:42 Awuak Daud itu la ngiciak dalam kitab Masmur, 
'Allah bekatau ngan TuhanKu, Duduakla di sebela kananKu, 20:43 enggut 
Aku mbuat musua Kaba tunduak ngan nyemba Kaba.' 20:44 Daud 
ngiciakka Rajau Penyelamat itu Tuhan, manau ka adau Diau pengadau 
Daud?" 20:45 Penarau jemau banyak ndengagh Yesus ngiciak ngan 
anak-buaHau, Diau bekatau, 20:46 "Sepepadaula ngan guru-guru ukum 
Taurat diau galak bejalan pakai baju lambing endak diregaui di pekan. 
Ughangtu galak duduak di mukau sekali di ghuma sembayang ngan di 
bada jemau njamu. 20:47 Ughangtu nipuka randau-randau ngan ngambiak 
ghumahau, mangku mbunika peremba'autu ngan bedu'a panjang-panjang. 


Beghatla ukuman ughangtu nanti sangkan jemau lain." 


21:1 Di Ghuma Allah Yesus ngina'1 jemau kayau masuakka tanci dalam 
bada tanci batan endak Allah. 21:2 Diau nginak pulau sughang randau diau 
serik-sarau masuakka duau butiak tanci tembagau di bada itu. 21:3 
Mangku Yesus bekatau, "Ngenian, banyakla randau serik ini masuakka 
tanci sangkan gegalau jemau lain tadi. 21:4 Gegalau ughangtu ngenjuakka 
tanci jak di belebihan retaunyau. Anyautu randau ini, empuak diau serik- 
sarau, ngenjuakka gegalaunyau diau adau di diau, diau mesti 
digunaukanyau batan endak idupau." 21:5 Adau jemau diau ngiciakka 
kualapan Ghuma Allah diau diperiasi batu alap-alap ngan dandanan diau 
dienjuakka ngan Allah. Mangku Yesus ngiciak ngan ughangtu, katauNyau, 
21:6 "Nanti ka sampai masaunyau, gegalaunyau diau kamu kinak ini ka 
dirubuaka. Nidau bediau sutiak kia batu di sini diau ka tinggal tepasang di 
badahau." 21:7 Anak-buaHau betanyau ngan Yesus, kataunyau, "Guru, 
kebilau titu ka tejadi? Tuapau tandaunyau, bansau la masaunyau titu ka 
tejadi?" 21:8 Yesus bekatau, "Sepepadaula, jangan kamu tetipu. Banyak 
jemau ka datang makai namauKu ngan bekatau, 'Akula diau' lagi, 'La 
masaunyau'. Jangan kamu ngikut ughangtu. 21:9 Amun ndengagh adau 
perang ngan pelawanan, jangan kamu tegagau. Gegalaunyautu mesti tejadi 
kudai. Empuak luak itu ukan retiau, deniau laka kiamat." 21:10 Mangku 
Yesus neruska kici'anNyau, "Bangsau ka melawan bangsau, nenggeri diau 
sutiak melawan nenggeri diau lain. 21:11 Di manau-manau ka adau 
gempau diau besak kematila ngan idapan diau cepat minda ngan 
kelapaghan. Ka adau setu diau nakutka ngan tandau diau nyelia di langit. 
21:12 Antak ka gegalaunyautu tejadi, kamu ka ditangkap, disiksau, 
mangku kamu ka diadili di ghuma sembayang ngan dimasuakka ke jil. 
Kamu ka dibata'i ngadap rajau ngan penguasau-penguasau, karnau kamu 
percayau ngan Aku. 21:13 Itula kesempatan kamu ngiciakka ceritau iluak 
jak di Allah. 21:14 Ingatkala nian: Jangan kamu ghegak ngan setu diau 
kamu kiciakka endak mbenaghka diri kamu. 21:15 Akumla ka ngenjuakka 
ngan kamu katau-katau ngan kepintaran, mangku nidau sughang kia jak di 
musua kamu pacak melawan ngan nyalaka kamu. 21:16 Mangku kamu ka 


diseraka enduak-bapak kamu, ading-beghading kamu, denga-sanak kamu, 
ngan kantin-kantin kamu. Separau jak di kamu ka dibunua. 21:17 Kamu ka 
diluatka gegalau jemau, karnau kamu percayau ngan aku. 21:18 Anyautu 
selambagh kia gumbak jak di palak kamu nidau ka diapau-apauka. 21:19 
Amun kamu ka beta'an ngan sabar, kamu ka selamat." 21:20 "Amun kamu 
nginak Yerusalim dikepung tentera, kamu ka keruan, bansau nidau lamau 
agi kutatu ka diancurka. 21:21 Masau itu jemau diau di Yudia mesti 
belaghi ke gunung. Jemau diau adau di kuta mesti ninggalka kuta. Jemau 
diau di dusun-dusun jangan masuak ke kuta, 21:22 karnau itula masau 
pembalasan, mangku ditepati gegalaunyau diau ditulis dalam Injil. 21:23 
Ka celakau tinau-tinau diau dang ngandung ngan tinau diau minumi budak 
keciak masau itu. Nenggeri ini ka adau sengsarau nian, karnau Allah ka 
ngukum bangsau ini. 21:24 Separau ka dibunua ngan pedang, separau agi 
ka dibata'i luak anak kawalan ke gegalau deniau. Yerusalim ka dipya'i 
jemau diau nidau percayau ngan Allah, enggut abis masau diau ditetapka 
Allah batan endak ughangtu." 21:25 "Ka adau tandau-tandau di 
matau-aghi, di bulan ngan bintang-bintang. Di deniau bangsau-bangsau ka 
penakut ngan bingung ngadapi muni umbak laut. 21:26 Manusiau ka takut 
kematila, karnau setu diau ka tejadi di gegalau deniaumi, karnau kuasau 
langit ka kacau-balau. 21:27 Masau itula jemau ka nginak Anak Manusiau 
datang dalam aban ngan kuasau ngan terang besak. 21:28 Amun 
gegalaunyautu mulai tejadi, bangunla ngan katangka palak kamu, karnau 
jerang agi kamu ka diselamatka." 21:29 Mangku Yesus ngiciakka ngan 
ughangtu cuntau ini, katauNyau, "Kina'ila batang aghau ngan gegalau 
batang lain. 21:30 Amun di batang itu mulai kina'an daun mudau, kamu 
keruan, bansau laka musim panas. 21:31 Luak itu pulau, amun kamu 
nginak gegalaunyautu tadi tejadi, kamu ka keruan, bansau nidau lamau agi 
Allah ka merinta luak rajau. 21:32 Keruanila, gegalaunyautu ka tejadi, 
antak ka jemau mbak kini mati galau. 21:33 Langit ngan deniau ka lengit, 
tapitu kici'anku nidau ka lengit, ka tetap selelamaunyau." 21:34 
'"Sepepadaula, jangan kamu banyak merupuakka kerjau deniauni, 
jamu-jamuan ngan memabu'an, mangku aghi Tuhan jangan ndatangi kamu 
endiak keruan. Karnau luak kenau perangkap, 21:35 aghitu ka datang 


njenguak gegalau jemau di demauni. 21:36 Sepepadaula ngan maju bedu'a, 
mangku kamu kuat ngadapi gegalaunyau diau ka tejaditu, mangku kamu 
pacak ngadap Anak Manusiau." 21:37 Yesus ngajagh di Ghuma Allah 
aghi siang, mangku malamau Diau ngeluagh pegi ke Bukit Saitun ngan 
mendam di situ. 21:38 Idang akap banyak jemau datang ke Ghuma Allah 
endak ndengaghka Yesus ngajagh. 


22:1 Aghi rerayau Ruti Nidau Beghagi diau dikiciakka Paska la pasigh. 
22:2 Imam-imam bepangkat tinggi ngan guru-guru ukum Taurat dang 
ndalak jalan endak mbunua Yesus carau diam-diam, karnau ughangtu takut 
ngan jemau banyak. 22:3 Mangku Iblis la nguasaui Yudas diau pulau 
dikiciakka Iskariut. Diautu sughang jak di duau belas anak-bua Yesus. 
22:4 Mangku Yudas pegi buijau ngan imam-imam bepangkat tinggi ngan 
kepalak penjagau Ghuma Allah, luak manau diau pacak nyeraka Yesus 
ngan ughangtu. 22:5 Ughangtu injiak nan, mangku bejanji endak 
ngenjuakka tanci ngan diau. 22:6 Yudas tetuju, mangku mulai ndalak jalan 
endak nyeraka Yesus ngan ughangtu, nidau dikina'i jemau banyak. 22:7 
Mangku la sampai aghi rerayau Ruti Nidau Beghagi, aghi endak 
nyembelia bebiri batan endak makan Paska. 22:8 Mangku Yesus ngajung 
Pitrus ngan Yuhanis, katauNyau, "Pegila, sediaukala jamuan Paska batan 
endak kitau." 22:9 Katau ughang duautu, "Di manau Dighi endak kami 
nyediaukanyau?" 22:10 Yesus nimbal, "Amun kamu masuak ke kuta, 
kamu ka betemu ngan jemau lanang mbatak ayiak seguci. Ngikutla diau ke 
ghuma diau dimasu'inyau, 22:11 mangku kiciakkala ngan jemau ngempu 
ghumatu, "Guru betanyau, di manau badahau batan endak Aku makan 
jamuan Paska ngan anak-buaKu”' 22:12 Mangku jemau ngempu ghumatu 
ka nunjuakka ngan kamu bada umbang di atas lagi la genap ngan 
dandanan. Sediaukala di situ." 22:13 Mangku pegi ughang duautu, 
ditemuinyau gegalaunyau luak dikiciakka Yesus, mangku disediaukanyau 
jamuan Paska. 22:14 La masaunyau endak makan jamuan Paska itu, Yesus 
duduak makan serempak ngan rasul-rasul. 22: 15 Mangku Yesus ngiciak 
ngan ughangtu, katauNyau, "Aku endak nian makan makanan Paska ini 
serempak ngan kamu, antak ka Aku sengsarau. 22:16 Percayaula: Aku 


nidau ka makanau agi, enggut reti jamuan ini dinyatauka di sergau." 22:17 
Udim itu Yesus ngambiak mangkuak besak, bedu'a beterimau-kasia 
mangku bekatau, "Ambiakla, gilirkala ngan kamu. 22:18 Keruanila, mulai 
mbak kini Aku nidau ka minum anggur ini agi, enggut Allah merinta." 
22:19 Udim itu Yesus ngambiak ruti, bedu'a beterimau-kasia, dipiya'Au 
rutitu, dienjuakkaNyau ngan ughangtu sampai bekatau, "Inila badanKu 
diau dienjuakka batan endak kamu. Kerjaukala ini batan endak meghingati 
Aku." 22:20 Luak itu pulau udim makan dienjuakkaNyau mangkuak 
anggur ngan bekatau, "Mangkuak ini umpamau pejanjian Allah diau empai 
diau diteguaka ngan daghaKu diau melilia batan endak kamu. 22:21 
Tapitu kina'ila! Jemau diau njualka Aku duduak makan di sini serempak 
ngan Aku. 22:22 Nyela, Anak Manusiau ka mati nendiau, luak diau la 
ditetapka Allah. Anyautu celakaula jemau diau njualkaNyau!" 22:23 
Mangku ughangtu mulai betanyau-tanyau sughang ngan diau lain, sapau 
jak di ughangtu diau ka ngerjauka titu. 22:24 Mangku anak-bua Yesus 
bebala mbalaka sapau jak di ughangtu pacak dikiciakka penting sekali. 
22:25 Yesus bekatau ngan ughangtu, "Rajau bangsau diau nidau takut 
ngan Allah nyaraui masarakatau, penguasaunyau endak dikiciakka 
'penulung jemau'. 22:26 Kamu jangan luak itu. Anyautu jemau diau penting 
sekali jak di kamu mesti njadi luak jemau diau mudau sekali, mangku 
pengulu mesti njadi luak anak-bua. 22:27 Sapau diau lebia penting? Apu 
diau duduak makan, apu diau nepiakkanyau? Cengki jemau diau duduak 
makan. Anyautu Aku adau di guak kamu luak sughang budak. 22:28 
Dalam gegalau sengsarauKu kamutu maju guak Aku. 22:29 Bapak la 
ngenjuakka ngan Aku kuasau endak merinta. Luak itu pulau Akuni ka 
ngenjuakka kuasau itu ngan kamu, 22:30 mangku kamu ka minum-makan 
serempak ngan Aku, amun Aku la njadi rajau. Mangku kamu ka duduak di 
kerusi rajau ngadili duau belas bangsau jemau Israil. 22:31 Simun, Simun, 
dengaghkala. Iblis la diajung nguji kamu, luak padi ditampi. 22:32 
Anyautu Aku la bedu'a batan endak kaba, supayau kaba jangan ninggalka 
Aku. Mangku amun kaba la ngulang ngikut Aku, kaba mesti nguatka 
kantin-kantin kaba." 22:33 Pitrus nimbal, "Tuhan, aku sukau masuak jil 
lagi mati serempak ngan Dighi." 22:34 "Percayaula, Pitrus," katau Yesus, 


"Malam ini antak ka ayam bekukuak, kaba la tigau kali ngiciakka nidau 
keruan Aku." 22:35 Udim itu Yesus ngiciak ngan anak-buaHau, 
katauNyau, "Senitu, masau Aku ngajung kamu pegi nidau mbatak dumpitt, 
unjut ngan terumpa, tuapau kamu kurangan?" "Nidau!" katau ughangtu. 
22:36 "Mbak kimi," katau Yesus, "Amun adau unjut, batakla, pedang 
pulau. Amun nidau bediau, jualkala baju mangku beli pedang. 22:37 
Percayaula, katau Injil ini mesti digenapi, 'Diau dikiciakka jemau ja'at', 
karnau katau Injil ceritau Aku dang digenapi." 22:38 "Tuhan," katau 
anak-buaHau, "Ini duau bila pedang." "Udimla." katau Yesus. 22:39 Udim 
itu Yesus pegi jak di kuta, mangku luak idang malam Diau pegi ke Bukit 
Saitun. Anak-buaHau pegi pulau ngan Diau. 22:40 La sampai di situ, 
Yesus bekatau ngan ughangtu, "Bedu'ala, mangku kamu jangan bedusau, 
amun dicubaui." 22:41 Diau pegi sughang njawua dikit jak di 
anak-buaHau, kekirau sejawua batu digutukka, mangku Diau nunduak 
ngan bedu'a, katauNyau, 22:42 "Bak, amun pacak, jawuakala sengsarau 
itu jak di Aku. Anyautu jangan nurut kendakKu, tapitu kendak Dighi ajau." 
22:43 Mangku sughang malaikat datang jak di sergau nguatka Diau. 
22:44 Yesus penakut nian, mangku tamba bedu'a man. Pelua luak dagha 
tit'an ke tana. 22:45 La udim bedu'a Diau ngulang guak anak-buaHau, 
ditemuiNyau ughangtu dang tiduak, karnau madak ngan sial nian. 22:46 
Mangku Yesus ngiciak ngan ughangtu, katauNyau, "Ngapau kamu tiduak? 
Bangunla, bedu'ala, supayau kamu jangan bedusau, amun dicubaui." 22:47 
Penarau Yesus gi ngiciak, adau serumbungan jemau datang. Ughangtu 
dibata'1 Yudas, sughang jak di anak-bua Yesus. Yudastu masighi Yesus 
endak nciumAu. 22:48 Yesus bekatau, "Ui, Yudas, apu ngan ciuman ini 
kaba endak nyeraka Anak Manusiau?" 22:49 Satu anak-buaHau diau 
serempak ngan Yesus nginak, tuapau diau ka tejadi, ughangtu bekatau, 
"Tuhan, kami kapak ajau ngan pedang?" 22:50 Mangku sughang jak di 
ughangtu ngapak anak-bua Imam Besak ngan pedang, mangku putus 
telingau kananau. 22:51 Anyautu Yesus bekatau, "Udimla." Mangku Diau 
ngecakka telingau tadi, dighadukaNyau. 22:52 Udim itu Yesus ngiciak 
ngan imam-imam bepangkat tinggi, kepalak penjagau Ghuma Allah ngan 
tuau-tuau jemau Yahudi diau la datang ke situ endak nangkap Yesus, 


katauNyau, "Apu Akun jemau ja'at, mangku kapu dighi datang mbatak 
pedang, mbatak pemaduk endak nangkap Aku? 22:53 Idang aghi Aku 
adau guak kapu dighi di Ghuma Allah. Kapu dighi nidau nangkap Aku. 
Na, mbak kini masaunyau kapu dighi pacak ngerjaukanyau, masau iblis 
bekuasau." 22:54 Mangku Yesus ditangkap, dibata'i ke ghuma imam 
besak. Pitrus ngikut jak di jawua. 22:55 Di tengalaman jemau maghakka 
api, bediang ngelilingi apitu. Mangku Pitrus pegi bediang pulau di situ. 
22:56 Adau sughang budak tinau diau ngina'i Pitrus duduak di guak apitu. 
Tinautu ngengina'i Pitrus mangku bekatau, "Jemau ini pulau tadi serempak 
ngan Yesus." 22:57 Pitrus nidau ngaku'iNyau, kataunyau, "Ukan, aku 
endiak keruan Jemau itu." 22:58 Lum lamau udim itu, adau jemau lain 
nginak Pitrus ngan bekatau, "Kaba pulau sughang jak di ughangtu." Pitrus 
nimbal, "Ukan, ukan aku!" 22:59 Kekirau sepenanak udim itu, adau jemau 
lain agi bekatau rengak, "Nyela nian, jemau ini pulau anak-bua Yesus, 
karnau diau jemau Galilia pulau." 22:60 Anyautu Pitrus nimbal, "Aku 
endiak terti kici'an dighi." Masau itu pulau, penarau Pitrus gi ngiciak, 
ayam bekukuak. 22:61 Tuhan nulia ngina'i Pitrus. Mangku diau teghingat 
kici'an Tuhan tadi, "Antak ka ayam bekukuak malam ini, kaba la tigau kali 
nidau ngaku'i Aku." 22:62 Mangku Pitrus ngeluagh jak di situ ngan nangis 
sesedanan. 22:63 Jemau diau njagaui Yesus musiakkaNyau ngan 
mbadukiNyau. 22:64 Ughangtu nukup matauNyau ngan betanyau, "Ui, 
Nabi, cubau kiciakka, sapau mbaduki kaba?" 22:65 Banyak agi kici'an 
ughangtu nggelakka Diau. 22:66 Aghitu la siang, tuau-tuau jemau Yahudi 
ngan imam-imam bepangkat tinggi ngan guru-guru ukum Taurat betunggal, 
mangku Yesus dibata'i ngadap pengadilan agamau. 22:67 Katau ughangtu, 
"Amun kaba Mesias, Rajau Penyelamattu, kiciakkala ngan kami!" Yesus 
nimbal, "Amun Aku ngiciakkanyau, kapu dighi nidau ka percayau. 22:68 
Amun Aku betanyau, kapu dighi nidau nimbal. 22:69 Mulai mbak kini 
Anak Manusiau ka duduak di sebela kanan Allah diau Mahakuasau." 
22:70 Ughangtu bekatau galau, "Amun luak itu, Kabani Anak Allah?" 
Yesus nimbal, "Nyela, kapu dighi nian la ngiciakkanyau. Akuni Anak 
Allah." 22:71 Mangku katau ughangtu, "Nidau nanti dikiciakka jemau lain 
agi. Kitau la ndengagh Diau inila ngiciakkanyau." 


23:1 Udim itu gegalau pengadilan itu betegak mbatak Yesus ngadap 
Pilatus. 23:2 Di situ ughangtu mulai mburuakka Diau. Ughangtu bekatau, 
"Jemau ini nyesatka bangsau kami, nidau ngajung mbayighi cuki ngan 
Kaisar, ngan ngiciakka diriAu Keristus, sughang Rajau." 23:3 Mangku 
Pilatus nanyaui Yesus, "Nyela, Kaba rajau jemau Yahudi?" Yesus nimbal, 
"Au, luak katau dighitu." 23:4 Mangku Pilatus ngiciak ngan imam-imam 
bepangkat tinggi ngan gegalau jemau banyak di situ, kataunyau, "Aku 
nidau nemuka sutiak kia sala di Jemau ini." 23:5 Anyautu ughangtu tamba 
nyalakaNyau, kataunyau, "Ngan ajaghanNyau Diautu ngacauka jemau di 
gegalau Yudia. Empai penembai di Galilia, mbak kim la sampai pulau di 
sim." 23:6 Ndengagh titu, Pilatus betanyau, "Apu Jemau ini jemau 
Galila?" 23:7 La udim dikiciakka, bansau Yesus asalau jak di Galilia, 
daira diau dikuasaui rajau Herudis, diau ngajung Yesus ngadap Herudis. 
Masau itu diau di Yerusalim pulau. 23:8 Herudis riang nian nginak Yesus, 
karnau la lamau diau ndengagh ceritau Yesus, mangku endak ngina'Au, 
lagi ngaghapka pacak nginak Yesus mbuat tandau nyelia. 23:9 Diau 
banyak betanyau ngan Yesus, anyautu sepata katau kia Yesus nidau 
nimbal. 23:10 Imam-imam bepangkat tinggi ngan guru-guru ukum Taurat 
adau pulau di situ, maju mburuakkaNyau nian. 23:11 Herudis ngan 
tenterahau musiakka, nggelakka Yesus ngan nyurumiNyau ngan baju rajau. 
Udim itu Herudis ngajung Diau ngulang ngadap Pilatus. 23:12 Mangku 
aghi itu pulau Herudis ngan Pilatus njadi sekantin, sebelumau ughang 
duautu bemusuan. 23:13 Udim itu Pilatus nunggalka imam-imam 
bepangkat tinggi, pengulu-pengulu ngan masarakat, 23:14 mangku bekatau 
ngan ughangtu, "Kapu dighi mbatak Jemau ini njenguak aku ngan 
ngiciakka, bansau Diauni nyesatka jemau banyak. Kapu dighi la nginak 
aku merisauNyau, mangku buru'an kapu dighi diau nyalaka Diau dikit kia 
nidau kudapati di Diau. 23:15 Luak itu pulau Herudis, karnau diau la 
ngajung Jemau ini ngulang njenguak kami. Ngeman, Jemau ini nidau 
ngerjauka dikit kia diau pantas diukum mati. 23:16 Itula sebapau aku ka 
ngajung Diau dibaduki, mangku dibibaska." 23:17 [Idang taun masau aghi 
rerayau Paska Pilatus mesti mbibaska sughang kawalan nurut kendak 
masarakat. | 23:18 Anyautu gegalau jemau tegauk, kataunyau, "Bunuala 


Diau. Bibaskala Barabas batan endak kami!" 23:19 Barabastu dikawalka, 
karnau kekacauan di kuta melawan pemerinta ngan pembunuan. 23:20 
Pilatus endak mbibaska Yesus, mangku diau ngulang ngiciak bebias ngan 
ughangtu. 23:21 Anyautu ughangtu tegauk, kataunyau, "Pakuka Diau di 
kayu salip! Pakukala Diau!" 23:22 Ketigau kaliau Pilatus bekatau ngan 
ughangtu, "Tuapau salaHau Jemau ini? Nidau dikit kia salaHau kudapatka 
di Diau diau pantas diukum mati. Aku ka mbaduki Diau mangku 
dibibaska." 23:23 Anyautu ughangtu maju tegauk sekuat tenaga mintak 
Yesus dipakuka di kayu salip. Ughangtu menang, karnau suarau bias. 
23:24 Mangku Yesus diukum mati nurut kendak jemau banyaktu. 23:25 
Mangku jemau diau ughangtu pintak dibibaska, jemau diau dikawalka 
karnau kekacauan ngan pembunuan tadi. Udim itu Yesus diserakanyau 
endak dibuati sekendak ughangtu. 23:26 Mangku Yesus dibatak ughangtu. 
Di tenga jalan ughangtu betemu ngan Simun jemau Kirini. Diau empai 
endak masuak kuta, mangku dipasau mikul salip itu ngikutka Yesus. 23:27 
Banyak jemau ngikut bejalan ngan Yesus. Adau pulau tinau diau nangis 
berandaian nangisi Yesus. 23:28 Yesus nulia ughangtu ngan bekatau, "Ui, 
timau-tinau Yerusalim, jangan nangisi Aku. Tangisila diri kapu dighi ngan 
anak-anak kapu dighi. 23:29 Keruanila, ka sampai masaunyau, jemau ka 
bekatau, 'Alaka untungau tinau diau endiak bediau anak ngan nidau kekela 
melahirka ngan nidau kekela minumi ana'au.' 23:30 Mangku jemau ka 
mulai bekatau ngan gunung-gunung, 'Tinggangla kami!" ngan bukit-bukit, 
"Timbusila kami!' 23:31 Amun kayu diau gi idup jemau la mbuati luak ini, 
tuapau pulau ka dibuat ughangtu ngan kayu mati?" 23:32 Adau pulau duau 
ughang lain. Ughang duautu bandit. Diau dibata'i endak diukum mati 
serempak ngan Yesus. 23:33 Ughangtu la sampai di bada diau dikiciakka 
Kerungkang Palak. Di situ Yesus dipakuka di kayu salip ngan duau 
ughang sebela kidauNyau. 23:34 Yesus bekatau, "Bapak, ampunila 
ughangni, karnau ughangni nidau keruan tuapau diau dikerjaukanyautu." 
Baju Yesus diagiaka ughangtu ngan disuntinkanyau. 23:35 Jemau banyak 
betegak di situ sampai nginak gegalaunyautu. Tuau-tuau jemau Yahudi 
nggelakka Yesus ngan bekatau, "Jemau lain diselamatkaNyau. Cubaula 
mbak kim Diau nyelamatka diriAu, amun Diau ngenian Mesias, Rajau 


Penyelamat, diau dipilia Allahtu." 23:36 Tentera-tentera pulau nggelakka 
Diau. Ughangtu ngenjuakka anggur masam ngan Diau 23:37 ngan bekatau, 
"Amun Kaba rajau jemau Yahudi, selamatkala nyawau Kaba!" 23:38 Di 
pucuak kayu salip Yesus adau dituliska luak ini, "Inila rajau jemau 
Yahudi." 23:39 Sughang jak di bandit diau disalipkatu nggelakka Yesus 
pulau, kataunyau, "Kaba Rajau Penyelamat. Selamatkala Kaba ngan kami 
pulau!" 23:40 Bandit diau sughangtu nengul kantinau, kataunyau, "Apu 
kaba endiak takut ngan Allah? Kaba semegi diukum mati ngan Diau. 
23:41 Nyela, kitau ughang duauni pantas diukum sesuai ngan perembak 
kitau. Anyautu Diauni dikit kia nidau besala." 23:42 Mangku diau bekatau 
ngan Yesus, "Yesus, ingatkala aku, amun Dighi datang njadi Rajau." 
23:43 "Percayaula," katau Yesus, "Saghini kaba ka adau ngan Aku di 
sergau." 23:44 Kekirau tengaghi daira itu keleman galau selamau tigau 
jam, 23:45 karnau matau-aghi nidau besinagh. Tabir di Ghuma Allah 
caghiak bela duau. 23:46 Mangku Yesus tegauk, katauNyau, "Bak, Aku 
nyeraka nyawauKu ngan Dighi." Udim ngiciak luak itu, nyawauNyau 
putus. 23:47 Kumandan tentera nginak gegalau diau tejadi, mangku 
ngagungka Allah ngan bekatau, "Nyela nian, Diauni jemau benagh." 23:48 
Jemau banyak diau datang ke situ endak nginak tuapau diau tejadi tadi, 
baliak galau ngan peghasauan nyesal. 23:49 Gegalau kantin Yesus, 
temasuak jemau tinau diau ngikut Diau jak di Galilia, betegak jak di jawua 
nginak gegalaunyautu. 23:50-51 Adau sughang diau benamau Yusup, 
asalau jak di Arimatia di daira Yudia. Diautu jemau iluak ngan diregaui 
jemau. Diau pulau nantika masaunyau Allah mulai merinta njadi rajau. 
Empuak diau temasuak rumbungan pengadilan agamau, diau nidau tetuju 
ngan rencanau ngan keputusan pengadilan itu. 23:52 Yusuptu pegi ngadap 
Pilatus mintak mayat Yesus. 23:53 Mangku diau nughunka mayat Yesustu 
jak di kayu salip, dibalutau ngan kain putia. Udim itu ditepiakkanyau 
dalam kuburan diau dibuat dalam bukit batu. Kuburan itu lum kekela 
dipakai. 23:54 Aghitu aghi Jumat, aghi bedandan, ngan aghi Sabat laka 
mulai. 23:55 Tinau-tinau diau datang serempak ngan Yesus jak di Galilia 
ngikut Yusup nginak kuburannyautu. Tinautu nginak pulau, luak manau 
mayat Yesus ditepiakka dalam kuburan. 23:56 Udim itu ughangtu baliak 


nyediauka rerempahan ngan minyak ghum endak minya'! Yesus. Masau 
aghi Sabat ughangtu gheghadu endak na'ati ukum Taurat. 


24:1 Pagi di aghiau, aghi Minggu, akap-akap tinau-tinau itu pegi ke 
kuburan mbatak rerempahan diau la disediaukanyautu. 24:2 Di kuburan 
ughangtu tekinak batu penukup kuburan la teguliak. 24:3 Mangku 
ughangtu masuak dalam kuburantu, anyautu mayat Tuhan nidau tekinak 
agi di situ. 24:4 Penarau ughangtu gi betegak di situ ngan bingung 
merupuakkanyau, adau duau ughang betegak guak ughangtu, bajuau 
besinagh-sinagh. 24:5 Tinau tadi takut kematila, mangku nunduak enggut 
ke tana. Ughang duautu bekatau, "Ngapau kamu ndala'i jemau idup di 
guak jemau mati? 24:6 Diautu nidau bediau di sini. Diau la ngulang idup. 
Ingatkala setu diau dikiciakkaNyau ngan kamu, timpau Diau gi adau di 
Galilia, 24:7 bansau Anak Manusiau mesti diseraka ngan jemau bedusau, 
dipakuka di kayu salip, mangku la duau malam Diau ka ngulang idup." 
24:8 Mangku tinautu teghingat kici'an Yesus itu. 24:9 La baliak jak di 
kuburan tadi, ughangtu ngiciakka gegalaunyautu ngan sebelas anak-bua 
Yesus ngan gegalau kantin lainau. 24:10 Tinau itu Maria Magdalina ngan 
Yuhana ngan Maria, mak Yakubus. Mangku tinau lainau diau serempak 
ngan tinau tadi ngiciakkanyau pulau ngan rasul-rasul. 24:11 Anyautu 
rasultu sangkau kici'an tinau itu ceritau mbu'ung. Ughangtu nidau percayau 
ceritau tinau-tinau tadi. 24:12 Empuak luak itu, Pitrus betegak belaghi ke 
kuburan. La sampai di kuburan, diau nyubuak ke dalam, mangku tekinak 
kain pembalutau ajau di situ. Pitrus kemangan mangku baliak ngan 
betanyau dalam atiau, tuapau diau la tejadi. 24:13 Aghi itu pulau anak-bua 
Yesus duau ughang pegi ke dusun Imawus, kekirau bejalan duau jam jak 
di Yerusalim. 24:14 Sampai bejalan ughang duautu ngiciakka gegalaunyau 
diau la tejadi tadi. 24:15 Penarau ughangtu dang ngiciakkanyau, Yesus 
datang guak ughang duautu, bejalan serempak ngan ughangtu. 24:16 
Ughang duautu nginak Yesus, anyautu adau diau ngalangi mataunyau, 
mangku nidau kecinauan Yesus. 24:17 Yesus bekatau, "Tuapau kamu 
kiciakka di tenga jalanni?" Mangku ughangtu mendam ngan mangut. 24:18 
Keliupas, sughang jak di ughang duautu, nimbal, "Apu Dighi sughang 


jemau asing di Yerusalim diau nidau keruan setu diau tejadi di situ empai 
ini?" 24:19 "Tuapau titu?" Katau Yesus. Ughang duautu nimbal, "Setu 
diau tejadi ngan Yesus, jemau Nasarittu. Diau sughang nabi diau ngajagh 
ngan bekerjau ngan kuasau di adapan Allah ngan manusiau. 24:20 
Imam-imam bepangkat tinggi ngan tuau-tuau bangsau kitau nyeraka Diau 
endak diukum mati, mangku Diau la mati dipakuka di kayu salip. 24:21 
Awuak kami senitu ngaghapka, bansau Diautu jemau diau ka datang endak 
mbibaska bangsau Israil. Mangku la duau malam jak gegalaunyautu tejadi. 
24:22 Lagi pulau adau tinau-tinau jak di rumbungan kami diau mbuat kami 
tekejut. Gi akap nian tinautu la ke kuburan, 24:23 anyautu mayat Yesus 
endiak ngina'au agi. Mangku ughangtu baliak ngiciakka, bansau ughangtu 
la nginak malaikat diau ngiciakka Yesus idup. 24:24 Adau kantin kami 
pegi ke kuburan mangku nginak, bansau setu diau dikiciakka jemau tinau 
tadi nyela luak itu. Anyautu ughang duautu nidau ngimak Yesus." 24:25 
Mangku Yesus bekatau, "Ui, kamuni bigal. Kamum lambat nian percayau 
gegalaunyau diau dikiciakka nabi-nabi. 24:26 Nyela, Rajau Penyelamat 
mesti meghasauka sengsarau itu kudai mangku diregaui." 24:27 Mangku 
Yesus ngiciak nerangka ngan ughangtu ceritau diau ditulis di Injil 
ngiciakka diriAu jak di kitab Musa ngan gegalau kitab nabi. 24:28 Laka 
sampai ke dusun diau endak ughang duautu tuju, Yesus luak endak maju 
bejalan. 24:29 Anyautu ughang duautu ngajak nian, kataunyau, 
"Temalamla ngan kami, karnau aghi laka malam ngan matau-aghi laka 
tumban." Mangku Yesus masuak endak temalam di bada ughangtu. 24:30 
Diau dang duduak makan serempak ngan ughangtu, Diau ngambiak ruti, 
bedu'a beterimau-kasia, mangku dipiya'Au rutitu, dienjuakkaNyau ngan 
ughangtu. 24:31 Masau itu pulau ughangtu keruan, bansau Diautu Yesus. 
Anyautu Diau lengit jak di guak ughangtu. 24:32 Katau ughangtu sughang 
ngan diau lain, "Nyela, ati kitau riang tadi, masau Diau ngiciak ngan kitau 
di tenga jalan tadi, nerangka Injil ngan kitau." 24:33 Masau itu pulau 
ughang duautu ngelipat ke Yerusalim. Di situ ughangtu betemu ngan 
sebelas anak-bua Yesus dang betunggal ngan kantin-kantinau. 24:34 
Ughangtu bekatau, "Ngenian, Tuhan idup agi. Simun la ngina'Au." 24:35 
Mangku duau ughangtu nceritauka setu diau tejadi di tenga jalan tadi, luak 


manau ughangtu keruan Diau, masau Diau miyak-myyak ruti. 24:36 
Ughangtu gi ngiciakka ceritau itu, Yesus betegak di guak ughangtu ngan 
bekatau, "Salam damai batan endak kamu!" 24:37 Ughangtu tegagau ngan 
penakut, karnau sangkauannyau antu. 24:38 Anyautu Yesus bekatau, 
"Ngapau kamu penakut? Ngapau asau-asau? 24:39 Kina'ila tanganKu ngan 
ketingKu. Inila Aku nian. Kecakkala Aku ngan kina'ila, karnau antu nidau 
bedaging ngan nidau betulang luak Aku." 24:40 Sampai ngiciak luak itu, 
Yesus nginakka tanganAu ngan ketingAu ngan ughangtu. 24:41 Ughangtu 
masia lum percayau, karnau keriangan igau ngan kemangan, mangku 
Yesus betanyau, "Apu kamu adau makanan di sini?" 24:42 Mangku 
dienjuakka ngan Diau panggangan ikan setak. 24:43 Yesus ngambiak 
ikantu, dimakanAu di adapan ughangtu. 24:44 Udim itu Yesus bekatau 
ngan ughangtu, "Inila kici'anKu diau la Kukiciakka ngan kamu, timpau 
Aku gi seghundak ngan kamu, bansau gegalaunyau diau tetulis dalam kitab 
Taurat, kitab Nabi ngan kitab Masmur mesti tejadi." 24:45 Udim itu Yesus 
mbukakka rupu'an ughangtu, mangku ughangtu ngerti ceritau Injil. 24:46 
Katau Yesus, "Dalam Injil tetulis luak ini, "Mesias, Rajau Penyelamat, 
mesti sengsarau, mangku la duau malam ngulang idup jak di mati.' 24:47 
Ngan pulau, 'Atas namau Rajau Penyelamat itu arus dikiciakka ngan 
gegalau bangsau, bansau manusiau mesti ngubai jak di dusaunyau, mangku 
Allah endak ngabiska dusaunyau.' Ceritau itu dikiciakka mulai jak di 
Yerusalim. 24:48 Kamunila nginak gegalaunyautu, mangku kamu mesti 
ngiciakkanyau. 24:49 Akuni ka ngighimka ngan kamu, setu diau dijanjika 
BapakKu. Anyautu kamu mesti nunggu di kuta ini, enggut kamu nerimau 
kuasau jak di Allah." 24:50 Udim itu Yesus mbata'i anak-buaHau keluagh 
kuta pasigh Betania. Diau nyurungka tanganAu mangku ndu'aka ughangtu. 
24:51 Diau dang ndu'aka ughangtu, Diau tuangkat ke sergau, mangku 
beceghai ngan anak-buaHautu. 24:52 Ughangtu nunduak nyemba Diau. 
Udm itu baliak ke Yerusalim ngan injiak nian. 24:53 Ughangtu maju 
betunggal di Ghuma Allah sampai ngagungka Allah. 


Yuhanis 


1:1 Empai penembai adau Pirman. Pirmantu setunggal ngan Allah, 
mangku Pirmantu Allah. 1:2 Empai penembai Diau setunggal ngan Allah. 
1:3 Gegalaunyau dijadikaNyau, mangku amun ukan Diau, sutiak kia nidau 
njadi. 1:4 Pirman itu ngenjuakka idup, mangku iduptu ngenjuakka terang 
ngan manusiau. 1:5 Terang itu besinagh di keleman, nidau pacak 
dipadamka kelemantu. 1:6 Adau sughang jemau diau diajung Allah, 
namaunyau Yuhanis. 1:7 Yuhanistu datang ngiciakka terang tadi, supayau 
gegalau jemau percayau, karnau kici'annyautu. 1:8 Yuhanis ukanau terang 
itu, tapitu diau endak ngiciakkanyau. 1:9 Terang diau sebenaghautu datang 
ke deniau nerangi gegalau manusiau. 1:10 Diau la adau di deniau. Deniau 
im dijadikaNyau, anyautu deniauni nidau keruan Diau. 1:11 Diau datang 
ke nenggeriAu, anyautu jemau di nenggeriAutu nidau nerimauNyau. 1:12 
Mangku bilang jemau diau nerimauNyau ngan percayau ngan Diau, 
dienjuakkaNyau hak njadi anak Allah. 1:13 Ughangtu njadi anak Allah 
ukan ngan carau manusiau, ukan pulau karnau dikenda'i sughang jemau 
lanang, anyautu idup itu asalau jak di Allah. 1:14 Pirman itu la njadi 
manusiau diau iluak nian ngan kitau. Di Diau kitau nginak diau benagh 
ceritau Allah. Diau mendam ngan kitau. Kitau la nginak keagunganNyau, 
keagungan diau dienjuakka ngan Diau, karnau Diautu Anak Bapak diau 
sughang itula. 1:15 Yuhanis ngiciakka Diau, kataunyau, "Inila Jemau diau 
kukiciakka: Diau ka datang la udim aku. Bekuasaula Diau sangkan aku, 
karnau antak ka aku adau, Diau la adau." 1:16 Keilu'anNyau la banyak 
tegalau. Kitau maju meghasaukanyau. 1:17 Allah ngenjuakka ukum Taurat 
ngan Musa, anyautu keilu'anNyau ngan kebenaghanNyau diancakkaNyau 
di Yesus Keristus. 1:18 Nidau sughang kia kekela nginak Allah lain jak di 
Anak Allah diau gi sughang itula ngan maju seghundak ngan Bapak. Diau 
itula nyatauka Bapak ngan kitau. 1:19 Tuau-tuau jemau Yahudi di 
Yerusalim ngajung imam-imam ngan jemau pengadau Liwi pegi njenguak 
Yuhanis ngan nanyaui diau, "Sapau kabani?" 1:20 Yuhanis ngaku' ngan 
sebenaghau, diau nidau mbu'ung, kataunyau, "Akuni ukanau Mesias, Rajau 
Penyelamattu." 1:21 "Amun luak itu", katau ughangtu, "Sapau kabani? 
Apu kaba Elia?" "Ukanau", katau Yuhanis. Mangku ditanyaui agi, "Apu 


kaba nabi diau ka datangtu?" "Ukanau pulau", katau Yuhanis. 1:22 "Amun 
luak itu", katau ughangtu, "Kiciakkala ngan kami sapau kabani, mangku 
kami pacak nimbali jemau diau ngajung kami. Katau kaba, sapau kabani?" 
1:23 Mangku Yuhanis nimbal, kataunyau, "Akunila diau dikiciakka nabi 
Yesaya, 'Suarau jemau di padang bungin diau ngiciak ngan suarau bias: 
Lughuskala jalan batan endak Tuhan!" 1:24 Jak di rumbungan jemau diau 
diajungtu adau jemau Parisi. 1:25 Ughangtu betanyau, kataunyau, "Amun 
kabani ukan Mesias, ukan Elia ngan pulau ukan nabi diau ka datangtu, 
ngapau kabani mbaptiska jemau?" 1:26 Yuhanis nimbal, kataunyau, 
"Akuni mbaptis ngan ayiak, anyautu di guak kapu dighi adau Jemau diau 
nidau kecinauan ngan kapu dighi. 1:27 Diautu ka datang udim aku. 
Melegha'i tali sepatuAu aku nidau pantas." 1:28 Gegalau kici'an tadi 
nyatau tejadi di Betania di sebela matau-aghi idup ayiak Yurdan. Di situla 
Yuhanis mbaptiska jemau. 1:29 Pagi di aghiau Yuhanis nginak Yesus 
datang njenguak diau, mangku Yuhanis bekatau, "Kina'ila, itu Anak Bebiri 
diau disediauka Allah endak ngabiska dusau deniau. 1:30 Diautu Jemau 
diau kukiciakka, Diau ka datang udim aku. Anyautu bekuasaula Diau 
sangkan aku, karnau Diau la adau antak ka aku adau. 1:31 Senitu aku lum 
keruan, sapau Diautu, mangku aku datang mbaptis ngan ayiak, supayau 
jemau Israil keruan, sapau Diau." 1:32 Yuhanis ngiciakka luak ini pulau, 
kataunyau, "Aku nginak Rua Allah tughun jak di langit luak sikuak burung 
darau diau inggap di Yesus. 1:33 Senitu aku lum keruan sapau Diau. 
Anyautu Allah diau ngajung aku mbaptis ngan ayiak la ngiciak ngan aku: 
'Amun kaba nginak Rua Allah tughun, mangku nginggapi sughang jemau, 
Diautu jemau diau ka mbaptis ngan Rua Allah.' 1:34 Aku la ngina'au nian," 
katau Yuhanis, "Mangku aku ngaku'i, Diautu Anak Allah." 1:35 Pagi di 
aghiau Yuhanis adau agi di badahau tadi serempak ngan duau 
anak-buahau. 1:36 Satu nginak Yesus lalu, diau bekatau, "Kina'ila, nila 
Anak Bebiri diau disediauka Allah!" 1:37 Anak-buahau ndengagh 
kic''annyautu, mangku ngikut Yesus. 1:38 Yesus nulia ke belakang endak 
nginak duau ughangtu ngikut Diau, mangku betanyau, "Tuapau kamu 
dala?" "Rabi," katau ughang duautu, retiau guru, "Di manau bada Dighi?" 
1:39 "Mela, kina'ila!" katau Yesus. Mangku ughang duautu pegi ngan 


Yesus endak nginak badaHau. Aghitu la petang, mangku ughangtu 
betunggal ngan Yesus. 1:40 Sala sughang jak di duau anak-bua Yuhanis 
tadi diau la ndengagh kici'annyautu ngan ngikut Yesus itu Anderias, ading 
Simun Pitrus. 1:41 Dulu sekali diau betemu ngan dangau Simun ngan 
bekatau, "Kami la betemu ngan Mesias." Mesias semegi ngan Keristus, 
retiau Rajau Penyelamat. 1:42 Anderias ngantat Simun guak Yesus. Yesus 
ngina'1 Simun, mangku bekatau ngan diau, "Kabani Simun, anak Yuna. 
Kaba ka dimamauka Kepas." Kepas semegi ngan Pitrus basau Yunani, 
retiau batu batan pelapiak. 1:43 Pagi di aghiau Yesus mutuska endak pegi 
ke Galilia. Di situ Diau betemu ngan Pilipus, mangku ngaja'inyau, "Mela, 
ngikut Aku!" 1:44 Asal Pilipus jak di Betsaida, bada Anderias ngan Pitrus. 
1:45 Pilipus betemu ngan Natanail, mangku bekatau, "Kami la betemu 
ngan jemau diau dikiciakka Musa dalam buku Taurat ngan buku nabi-nabi. 
NamauNyau Yesus, anak Yusup, jak di Nasarit." 1:46 Natanail nimbal, 
kataunyau, "Asauku nidau ka adau setu diau iluak jak di Nasarit." "Mela, 
kina'ila ngan kaba!" katau Pilipus. 1:47 Yesus nginak Natanail datang, 
mangku ngiciakka diau, katauNyau, "Kina'ila, diautu jemau Israil nian, 
diau nidau kekela nipu!" 1:48 Natanail betanyau, "Kebilau Dighi keruan 
aku?" Yesus nimbal, katauNyau, "Antak ka Pilipus mantau kaba, Aku la 
nginak kaba di bawa batang aghau." 1:49 "Guru," katau Natanail, "Dighitu 
Anak Allah! Rajau jemau Israil!" 1:50 Yesus bekatau, "Kaba percayau, 
karnau Aku la ngiciakka, bansau Aku la nginak kaba di bawa batang aghau 
tadi? Kaba ka nginak setu diau lebia besak agi jak di itu tadi!" 1:51 
Mangku Yesus bekatau agi, "Percayaula nian ngan katauKu ini: Kaba ka 
nginak langit tebukak ngan malaikat-malaikat Allah nayiak tughun ke 
Anak Manusiau." 


2:1 Duau malam la udim itu adau jamuan nika di kuta Kana di Galilia. 
Mak Yesus adau di situ. 2:2 Yesus ngan anak-buaHau diaja'i pulau ke 
jamuan itu. 2:3 Mak Yesus nginak ayiak anggur la abis, mangku ngiciak 
ngan Yesus, kataunyau, "Ughangtu kurangan ayiak anggur." 2:4 "Ngapau 
njenguak Aku, mak?" katau Yesus. "Lum masaunyau Aku nyatauka 
kuasauKu." 2:5 Anyautu Mak Yesus ngiciak ngan tukang-tukang katang, 


kataunyau, "Kerjaukala tuapau diau ka dikiciakkaNyau ngan kamu." 2:6 
Di situ adau enam guci diau disediauka batan pembasuan nurut adat 
lembagau jemau Yahudi. Dalam sebua gucitu isiau duau pulua tikau. 2:7 
Katau Yesus ngan tukang-tukang katangtu, "Isila guci-guci ini ngan ayiak!" 
Ughangtu ngisiau enggut penua. 2:8 La penua galau, mangku katau Yesus, 
"Mbak kimi cidukla ayiak dikit, mangku batak ke tuau kerjau." Ughangtu 
mbatak ayiaktu ke tuau kerjau, 2:9 mangku tuau kerjautu ngecap ayiak itu 
diau la beghuba njadi ayiak anggur. Tuau kerjautu nidau keruan ayiak 
anggurtu jak di manau. Tukang katang ajau diau nciduk ayiaktu tadi 
ngeruaninyau. Mangku tuau kerjautu mantau pengantin 2:10 ngan ngiciak 
ngan diau, kataunyau, "Biasaunyau jemau nengaka ayiak anggur diau 
lemak kudai, mangku jemau la nyagu minum, ditengaka diau biasau ajau. 
Mangku ngapau kaba ngimpani anggur diau lemak enggut mbak kini?" 
2:11 Tandau diau dulu sekali mi dibuat Yesus di Kana di Galilia. Ngan 
tandau itu Diau nginakka kuasauNyau, mangku anak-buaHau percayau 
ngan Diau. 2:12 La udim itu Yesus pegi ke Kapernaum serempak ngan 
endu'Au, ading-adingAu ngan anak-buaHau Mangku ughangtu singga di 
situ bebeghapau aghi. 2:13 Aghi rerayau Paska jemau Yahudi la damping, 
mangku Yesus pegi ke Yerusalim. 2:14 Di tengalaman Ghuma Allah 
ditemukaNyau jemau bedagang sapi, kambing, bebiri ngan burung darau 
ngan pulau jemau penukar tanci duduak di situ. 2:15 Mangku Yesus mbuat 
semecam pemecit jak di tali, dikisitkaNyau gegalau ughangtu jak di 
Ghuma Allah ngan gegalau sapi ngan bebiritu. Mija-mija jemau penukar 
tanci dikangkangkaNyau, mangku tanciautu buamburan. 2:16 Mangku 
dikiciakkaNyau ngan jemau njual burung darau, "Batakla gegalaunyauni 
jak di sini. Jangan njadika Ghuma BapakKu bada bedagang!" 2:17 
Mangku teghingatla anak-buaHau, bansau adau tetulis di Injil, "Sayang 
ngan Ghuma Dighi luak api maghak dalam atiKu." 2:18 Mangku tuau-tuau 
jemau Yahudi nantang Yesus, kataunyau, "Tuapau tandau buktiau Kaba 
behak beperembak luak itu?" 2:19 Katau Yesus, "Legha'ila Ghuma Allah 
ini, mangku jangkau tigau aghi Aku ka negakkanyau agi." 2:20 Katau 
jemau Yahuditu, "Manau ka adau Kaba negakka Ghuma Allah jangkau 
tigau aghi, awuak negakkanyau empaini empat pulua enam taun." 2:21 


Anyautu Ghuma Allah diau dikiciakkaNyautu badanAu itula. 2:22 La 
udim Yesus diidupka jak di mati, teghingatla anak-buaHau, bansau Diau la 
ngiciakka luak itu, mangku anak-buaHautu percayau ngan Injil ngan kici'an 
diau la dikiciakka Yesus. 2:23 Penarau Yesus di Yerusalim selamau aghi 
rerayau Paska, banyak jemau percayau ngan Diau, karnau la nginak 
tandau-tandau diau dikerjaukaNyau. 2:24 Anyautu Yesus nidau percayau 
ngan ughangtu, karnau Diau keruan gegalau jemau. 2:25 Nidau nanti 
dikiciakka nian ngan Yesus perembak jemau, karnau Diau la keruan setu 
diau adau dalam ati manusiau. 


3:1 Adau sughang pengulu jemau Yahudi jak di rumbungan Parisi, 
namaunyau Nikudimus. 3:2 Adau semalam diau datang njenguak Yesus, 
kataunyau, "Rabi, kami keruan, Kaba sughang Guru diajung Allah, karnau 
nidau bediau sughang kia diau pacak mbuat tandau diau luak Kaba buat, 
amun ukan Allah diau ngenjuakka kuasau ngan diau." 3:3 Yesus bekatau, 
"KatauKu ini benagh: Amun jemau nidau ngulang dilahirka, diau nidau 
pacak njadi angguta umat Allah." 3:4 "Baghia jemau la besak pacak 
ngulang dilahirka," katau Nikudimus. "Cengki nidau pacak masuak agi 
dalam busung endu'au, mangku ngulang dilahirka." 3:5 Yesus nimbal, 
katauNyau, "KatauKu ini benagh: Amun jemau nidau dilahirka jak di ayiak 
ngan Rua Allah, diau nidau pacak njadi angguta umat Allah. 3:6 Badan 
kitau dilahirka pejadi, mangku rua kitau diidupka Rua Allah. 3:7 Janganla 
dighi kemangan, amun Aku bekatau: gegalau kapu dighi mesti ngulang 
dilahirka. 3:8 Adau angin di manau diau endak. Kitau ndengagh muniau, 
anyautu nidau keruan jak di manau angintu ngan endak ke manau. Luak 
itula jemau diau dilahirka Rua Allah." 3:9 "Luak manau ka adau?" tanyau 
Nikudimus. 3:10 Timbal Yesus, "Dighi sughang guru di Israil. Baghia 
dighi nidau keruan. 3:11 Percayaula: Kamini ngiciakka setu diau keruan 
ngan Kami ngan nceritauka setu diau la Kami kinak. Anyautu kapu dighi 
enggup percayau ngan kici'an Kami. 3:12 Kapu dighi nidau percayau, 
amun Aku nceritauka setu diau tejadi di deniauni. Luak manau kapu dighi 
pacak percayau, amun Aku nceritauka setu diau tejadi di sergau? 3:13 
Nidau bediau sughang kia diau la nayiak ke sergau lain jak di diau la 


tughun jak di sergau, diautu Anak Manusiau. 3:14 Luak Musa nayiakka 
ulagh ke kayu setak di padang bungin, luak itula pulau Anak Manusiau 
mesti dinayiakka, 3:15 mangku bilang jemau diau percayau ngan Diau 
bulia idup empai selelamaunyau. 3:16 Karnau Allah sayang nian ngan 
deniauni, mangku Diau la ngenjuakka Ana'Au diau gi sughang itula, 
supayau bilang jemau diau percayau ngan Diau nidau benasau, tapitu bulia 
idup empai selelamaunyau. 3:17 Karnau Allah ngajung Ana'Au pegi ke 
deniau ukan endak ngadili, tapitu endak nyelamatkanyau karnau Diau. 
3:18 Jemau diau percayau ngan Diau nidau ka diukum. Anyautu jemau 
diau nidau percayau la diukum Allah, karnau diau nidau percayau ngan 
Anak Allah diau gi sughang itula. 3:19 Diau dituntut karnau ceritau ini: 
Terang la datang ke deniauni, anyautu manusiau milia keleman, nidau 
galak di terang, karnau perembak ughangtu ja'at. 3:20 Jemau diau mbuat 
ja'at luat ngan terang, diau enggup njenguak terang, mangku peremba'au 
diau ja'attu nidau kina'an. 3:21 Anyautu jemau diau ngerjauka kendak 
Allah njenguak terang, mangku tenyatau setu diau dikerjaukanyautu 
dikerjaukanyau nurut kendak Allah." 3:22 La udim itu Yesus ngan 
anak-buaHau pegi ke Yudia, mangku mendam di situ sampai mbaptis. 
3:23 Yuhanis pulau mbaptis di Ainun, pasigh Salim, karnau di situ banyak 
ayiak, mangku jemau datang ke situ endak dibaptis. 3:24 Masau itu 
Yuhanis lum tekawal. 3:25 Mangku anak-bua Yuhanis bebala ngan jemau 
Yahudi pekarau ngambiak ayiak sembayang nurut adat lembagau Yahudi. 
3:26 Mangku anak-buahau njenguak Yuhanis, kataunyau, "Guru, dighi 
masia teghingat Jemau diau serempak ngan dighi di sebeghang ayiak 
Yurdan diau dighi kiciakka ngan kami senitu? Mbak kimi Diau mbaptis 
pulau ngan banyak jemau pegi guak Diau." 3:27 Yuhanis nimbal, 
kataunyau, "Sughang kia nidau pacak ngambiak tuapau-apau, amun nidau 
dienju' Allah. 3:28 Kamu la ndengagh aku bekatau: Akuni ukan Mesias. 
Aku diajung nduluiNyau. 3:29 Jemau diau bebunting diautu pengantinan. 
Kantin pengantinantu ngantininyau ngan ndengaghkanyau ajau, mangku 
diau riang, amun ndengagh suarau pengantinantu. Luak itu pulau ngan aku. 
Mbak kimi atiku riang nian. 3:30 KuasauNyau mesti tamba banyak, 
mangku kuasauku tamba dikit." 3:31 Jemau diau datang jak di atas lebia 


gegalaunyau. Jemau diau datang jak di deniau temasuak jemau demau, 
ngiciakka deniaunila. Jemau diau asalau jak di sergau lebia gegalaunyau. 
3:32 Diau ngiciakka setu diau la dikina'Au ngan didengaghAu, anyautu 
nidau bediau sughang kia diau percayau ngan kici'anNyautu. 3:33 Jemau 
diau percayau ngan kici'anNyautu nyetujui Allah itu benagh. 3:34 Jemau 
diau diajung Allah, Diautu ngiciakka kici'an Allah, karnau Rua Allah 
dienjuakkaNyau galau ngan Diau. 3:35 Bapak nyayangi Ana'Au, mangku 
gegalau kuasau dienjuakka ngan Diau. 3:36 Jemau diau percayau ngan 
Ana'Autu bulia idup selelamaunyau. Anyautu jemau diau nidau ta'at ngan 
Ana'Autu nidau ka bulia idup empai. Jemautu maju diukum Allah. 


4:1 Jemau Parisi ndengagh, banyakla Yesus bulia anak-bua sangkan 
Yuhanis, mangku dibaptiskaNyau. 4:2 Sebenaghau Yesus nidau mbaptis, 
anak-buaHau ajau diau mbaptis. 4:3 Jak Yesus keruan, bansau jemau 
Parisi ndengagh ceritau itu, Diau pegi jak di Yudia baliak ke Galilia. 4:4 
Diau mesti lalu di Samaria. 4:5 Mangku Yesus sampai di sebua kuta di 
Samaria, namaunyau Sikar. Kutatu pasigh tana diau dienjuakka Yakub 
senitu ngan Yusup ana'au. 4:6 Di guak itu adau pawuak Yakub. Yesus 
kekerian, karnau la jawua bejalan, mangku Diau duduak di tepi pawuak. 
Aghi la tengaghi. 4:7-8 Anak-buaHau pegi masuak kuta endak mbeli 
makanan. Mangku sughang tinau Samaria datang endak ngambiak ayiak. 
Yesus bekatau, "Aku mintak minum." 4:9 Katau tinau Samaria itu, "Dighi 
jemau Yahudi, aku jemau Samaria. Ngapau Dighi mintak minum ngan 
aku?" Karnau jemau Yahudi nidau seilu'an ngan jemau Samaria. 4:10 
Timbal Yesus, "Amun kaba keruan, tuapau diau dienjuakka Allah, ngan 
sapau diau mintak minum ngan kaba, cengki kaba mintak ngan Diau, 
mangku Diau ka ngenju'i kaba ayiak diau ngenjuakka idup." 4:11 Katau 
jemau tinautu, "Dighi nidau bediau timbau, lagi pulau pawuak ini dalam 
nianan. Jak di manau Dighi bulia ayiak diau ngenjuakka idup itu? 4:12 
Yakub, niniak puyang kami, ninggali kami pawuak ini. Diau ngambiak 
ayiak minum jak di sini, luak itu pulau anak-ana'au ngan benatang 
ingunannyau. Apu Dighi kirau, besakla Dighi sangkan Yakub?" 4:13 
Timbal Yesus, "Jemau diau minum ayiak ini ka aus agi. 4:14 Jemau diau 


minum ayiak diau ka Kuenjuakka nidau ka aus agi selelamaunyau. Ayiak 
diau Kuenjuakkatu ka njadi matau-ayiak dalam idupau diau maju 
mancagh, mangku ngenjuakka idup selelamaunyau ngan jemau itu." 4:15 
Katau tinautu, "Enju'ila aku ayiak itu, mangku aku nidau aus agi ngan 
nidau nanti ngulang ke sini endak ngambiak ayiak." 4: 16 Mangku katau 
Yesus, "Pegila, jenguakla laki kaba, mangku ngulang ke sini batak laki 
kaba." 4:17 Tinautu nimbal, "Akuni nidau bediau laki." "Awu, nyela nian," 
katau Yesus, 4:18 "Kaba la limau ikuak laki, mangku laki kaba mbak kini 
ukanau laki kaba. Nyela nian, kaba nidau bediau laki." 4:19 "Mbak kimi 
aku keruan Dighi sughang nabi", katau tinautu. 4:20 "Niniak puyang kami 
nyemba Allah di bukit ini, anyautu jemau kapu dighi ngiciakka, di 
Yerusalim ajau bada jemau nyemba Allah." 4:21 "Percayaula," katau 
Yesus, "Masaunyau ka sampai jemau ka nyemba Bapak ukan di bukit ini, 
ukan pulau di Yerusalim. 4:22 Kamu jemau Samaria nyemba setu diau 
nidau keruan ngan kamu. Anyautu kami jemau Yahudi nyemba Allah diau 
keruan ngan kami, karnau keselamatan asalau jak di jemau Yahudi. 4:23 
Masaunyau ka sampai, mangku la sampai mbak kini, jemau ka nyemba 
Bapak ngan kuasau Rua Allah luak Diau nyatauka diriAu. karnau Bapak 
endak disemba luak itu. 4:24 Allah itu Rua, mangku jemau diau nyemba 
Allah mesti nyemba Diau ngan rua luak Diau nyatauka diriAu." 4:25 
Tinautu nimbal, kataunyau, "Aku keruan Rajau Penyelamat diau pulau 
dikiciakka Keristus ka datang. Amun Diau datang, Diau ka ngiciakka 
gegalaunyau ngan kitau." 4:26 Katau Yesus, "Akunila Diau, diau dang 
ngiciak ngan kaba." 4:27 Masau itu anak-bua Yesus datang, mangku 
ughangtu kemangan nginak Yesus ngiciak ngan jemau tinau. Anyautu 
nidau bediau sughang kia diau betanyau ngan tinautu, "Kaba endak 
tuapau?" ngan nidau bediau diau betanyau ngan Yesus, "Ngapau Dighi 
ngiciak ngan tinautu?" 4:28 Mangku tinautu ninggalka guciau di situ pegi 
ke kuta mangku ngiciak ngan jemau di kutatu, kataunyau, 4:29 "Mela, 
nginak jemau diau ngiciakka ngan aku gegalaunyau diau la kukerjauka. 
Asauku Diau itula Keristus!" 4:30 Mangku ughangtu keluagh kuta pegi 
njenguak Yesus. 4:31 Penarau itu anak-buaHau ngajak Yesus makan, 
"Mela, makan", katau ughangtu. 4:32 Yesus bekatau, "Aku adau makanan 


diau lum keruan ngan kamu." 4:33 Mangku anak-buaHautu sangi tanyaui, 
"Apu adau jemau mbatak makanan batan endak Diau?" 4:34 Katau Yesus, 
"MakananKu ngerjauka kendak Allah diau ngajung Aku, mangku ngudimi 
kerjau diau diserakaNyau ngan Aku. 4:35 Katau jemau: 'Empat bulan agi 
pangkau ngetam', anyautu Aku bekatau ngan kamu: Kina'ila di sekitar 
kamu padi la nguning, la masak, la iluak diketam. 4:36 Mbak kini jemau 
diau ngetam la nerimau upahau, diau melungguakka asilau batan endak 
idup empai selelamaunyau, mangku jemau diau nanam ngan jemau diau 
ngetam semegi riangau. 4:37 Rimbayan ini benagh man: 'Diau sughang 
nanam, diau lain ngetam.' 4:38 Akuni ngajung kamu ngetam di umau diau 
nidau kamu kerjauka. Jemau lain ngerjaukanyau, mangku kamu datang 
ngetam asil kerjau ughangtu." 4:39 Banyak jemau Samaria jak di kuta itu 
percayau ngan Yesus, karnau kici'an tinau tadi, "Diau ngiciakka ngan aku 
gegalau perembak diau la kukerjauka itu." 4:40 Jemau Samaria itu betemu 
ngan Yesus, mintak nian Diau mendam guak ughangtu. Mangku Diau 
temalam di situ duau malam. 4:41 Mangku banyak agi jemau diau 
percayau, karnau kici'an Yesus. 4:42 Ughangtu ngiciak ngan tinautu, 
kataunyau: "Mbak kini kami percayau, ukanau karnau kici'an kaba ajau, 
anyautu karnau kami la ndengagh ngan la keruan, Diau inila nian 
Penyelamat deniau." 4:43 La udim duau malam Yesus pegi jak di situ ke 
Galilia. 4:44 Diau la ngiciak, bansau sughang nabi nidau diregaui di 
badahau sendighi. 4:45 Mangku la sampai di Galilia, jemau Galilia pulau 
nyambut Diau, karnau ughangtu la nginak gegalaunyau diau 
dikerjaukaNyau di Yerusalim masau aghi rerayau Paskatu, karnau 
ughangtu pulau adau di situ. 4:46 Mangku Yesus ngulang ke Kana di 
Galilia. Di situ Diau senitu nguba ayiak njadi anggur. 4:47 Diau la 
ndengagh, Yesus la sampai jak di Yudia ke Galilia. Diau pegi njenguak 
Yesus, mangku ngenda'i Diau datang meghadui ana'au, karnau ana'autu 
laka mati. 4:48 Yesus ngiciak ngan diau, katauNyau, "Nidau bediau jemau 
di sini diau endak percayau, amun nidau nginak tandau buktiau diau 
nyelia." 4:49 Pekerjau rajautu bekatau, "Mela ke ghumaku, empungan 
anakku lum mati!" 4:50 Katau Yesus, "Baliakla, anak dighitu la ghadu!" 
Jemautu percayau nian ngan kici'an Yesus diau dikiciakkaNyautu, mangku 


baliak. 4:51 Diau gi adau di tenga jalan, mangku betemu ngan 
anak-buahau mbatak kebar, mbak bansau ana'au la adau jugau. 4:52 
Mangku diau betanyau, kebilau diau adau jugau. Katau ughangtu, "Lingsir 
tengaghi kemaghi demamau ghadu." 4:53 Mangku bapa'autu teghingat, 
bansau masau itula Yesus bekatau ngan diau, "Anak dighi la ghadu." 
Mangku percayau diau. Diau seghuma percayau galau. 4:54 Inila tandau 
keduau diau dikerjauka Yesus, masau diau baliak ke Galilia jak di Yudia. 


5:1 La udim itu adau aghi rerayau jemau Yahudi, mangku Yesus pegi ke 
Yerusalim. 5:2 Di Yerusalim guak mukau lawang Bebiri adau sutiak 
kulam, namaunyau Betesda dalam basau Ibrani. Di situ adau limau 
anggung-anggung. 5:3 Di anggung itu jemau banyak tebadai karnau 
buidapan. Adau jemau butau, jemau kincut, jemau lumpua pulau diau dang 
nungguka ayiak kulam tadi belimbang, 5:4 karnau kekadangan malaikat 
Tuhan tughun ke kulamtu melimbangka ayiaktu. Mangku jemau buidapan 
diau dulu sekali masuak, la udim ayiak kulamtu dilimbangka, jemautu 
dighadui jak di gegalau idapannyau. 5:5 Di situ adau sughang jemau diau 
buidapan Ia tigau pulua delapan taun. 5:6 Yesus nginak jemautu tebadai di 
situ. Diau keruan, bansau jemau itu la lamau buidapan, mangku betanyau, 
"Apu dighi endak ghadu?" 5:7 Jemau buidapan itu nimbal, kataunyau, 
"Nidau bediau jemau diau masuakka aku ke kulamtu, amun ayiak itu dang 
belimbang. Mangku penarau aku nuju kulamtu, jemau lam la ndului 
masuak." 5:8 Katau Yesus, "Betegakla dighi, ambiakla tikagh dighi 
mangku bejalanla!" 5:9 Masau itula pulau jemautu ghadu, Diau ngambiak 
tikaghau mangku bejalan. Aghitu aghi Sabat. 5:10 Karnau itu tuau-tuau 
jemau Yahudi ngiciak ngan jemau diau empai dighaduitu, kataunyau, 
"Aghi ini aghi Sabat. Nidau bulia kaba ngatangka tikagh." 5:11 Katau 
jemau diau empai dighadui, "Jemau diau meghadui aku bekatau ngan aku: 
'Ambiakla tikagh mangku bejalanla.'" 5:12 Ughangtu betanyau, "Sapau 
diau ngajung kaba ngambiak tikagh ngan bejalan?" 5:13 Anyautu jemau 
diau empai dighaduitu nidau keruan sapau jemautu, karnau Yesus Ia lengit 
di pugan jemau banyak diau adau di situ. 5:14 La udim itu Yesus betemu 
ngan jemau tadi di Ghuma Allah ngan bekatau ngan diau, "Mbak kimi dighi 


la ghadu. Jangan dighi mbuat dusau agi, supayau dighi jangan ngalami setu 
diau lebia pansan." 5:15 Mangku jemautu pegi nceritauka ngan tuau-tuau 
jemau Yahudi, bansau jemau diau meghaduinyautu Yesus. 5:16 Itula 
sebapau tuau-tuau jemau Yahudi mulai meluatka Yesus, karnau Diau 
meghadui jemau masau aghi Sabat. 5:17 Yesus ngiciak ngan ughangtu, 
katauNyau, "BapakKu maju nulung jemau enggut mbak kini, mangku Aku 
pulau nulungi jemau." 5:18 Karnau kici'anNyautu tuau-tuau jemau Yahudi 
tamba beusaha endak mbunua Yesus. Ughangtu endak mbunua Yesus 
ukan ajau, karnau Diau melanggar adat lembagau aghi Sabat, anyautu 
pulau karnau Diau ngiciakka, bansau Allah itu Bapa'Au. Amun luak itu, 
Diau nyamauka diriAu ngan Allah. 5:19 Mangku Yesus ngiciak agi ngan 
ughangtu, katauNyau, "Nyela nian kici'anKu ini: Anak nidau pacak 
ngerjauka tuapau-apau ngan kenda'Au sendighi. Diau ngerjauka ajau setu 
diau dikina'Au diau dikerjauka Bapak, karnau setu diau dikerjauka Bapak, 
itula pulau dikerjauka Ana'Au. 5:20 Bapak nyayangi Ana'Au. Karnau itu 
Diau nunjuakka ngan Diau gegalaunyau diau dikerjaukaNyau. Diau ka 
nunjuakka ngan Diau agi kerjau diau lebia penting, mangku kapu dighi 
kemangan. 5:21 Karnau luak Bapak ngidupka jemau mati, mangku 
dienjuakkaNyau idup empai, luak itula pulau Anak ngenjuakka idup ngan 
jemau diau endak Anak enjuakka idup. 5:22 Bapak nidau ngadili sughang 
kia. Kuasau ngadili la dienjuakkaNyau galau ngan Ana'Au, 5:23 mangku 
Anak diregaui gegalau jemau luak Bapak diregaui. Jemau diau nidau 
meregaui Anak itu, jemautu pulau nidau meregaui Bapak diau ngajung 
Ana'Au. 5:24 Kici'anKu ini benagh: Jemau diau ndengagh ngan nuruti 
kici'anKu, mangku percayau ngan Allah diau ngajung Aku, jemautu la 
ngempu idup empai selelamaunyau. Diau nidau ka diukum. Diau la ngalia 
jak di mati ke idup. 5:25 Percayaula, masaunyau ka sampai, mbak kimi la 
sampai, jemau mati ka ndengagh suarau Anak Allah, mangku jemau diau 
ndengaghkanyau ka idup. 5:26 Karnau luak Bapak adau kuasau ngidupka, 
luak itula pulau Diau ngenjuakka ngan Ana'Au kuasau ngidupka. 5:27 
Mangku Diau pulau la ngenjuakka ngan Diau kuasau ngadili, karnau 
Diautu Anak Manusiau. 5:28 Jangan kapu dighi kepagauan ngan kici'anKu 
tadi. Masaunyau ka sampai gegalau jemau mati ka ndengaghka 


suarauNyau, 5:29 mangku ngeluagh jak di kuburan. Jemau diau la bebuat 
iluak ka ngeluagh, mangku bulia idup empai. Anyautu jemau diau bebuat 
ja'at ka ngeluagh nerimau ukuman." 5:30 "Akuni nidau pacak ngerjauka 
tuapau-apau nurut kendakKu sendighi. Aku ngadili nurut setu diau Ia 
Kudengagh. Mangku keputusanKu benagh, karnau Aku nidau nuruti 
kendakKu sendighi, tapitu kendak Allah diau ngajung Aku. 5:31 Amun 
Aku ngiciakka diri Aku, kici'an itu nidau bediau buktiau. 5:32 Adau jemau 
lain diau ngiciakka Aku. Aku keruan kici'annyautu benagh. 5:33 Kapu 
dighi la ngajung jemau njenguak Yuhanis, mangku Yuhanis la ngiciakka 
Aku setu diau benagh. 5:34 Aku ngiciakka titu, ukan karnau Akum endak 
tandau jak di jemau, anyautu supayau kapu dighi diselamatka. 5:35 
Yuhanis luak lampu diau maghak ngan besinagh, anyautu kapu dighi riang 
ngan cayautu jerang ajau. 5:36 Anyautu Akuni adau tandau bukti lain 
pulau, pentingla diau sangkan kici'an Yuhanistu. Setu diau la dienjuakka 
Bapak ngan setu diau Kukerjauka mbak kini nyatauka Aku diajung Bapak. 
5:37 Bapak la ngajung Aku. Diautu pulau nceritauka sapau Akuni. Kapu 
dighi lum kekela ndengaghka suarauNyau, lum pulau kekela nginak 
rupauNyau, 5:38 mangku kici'anNyau nidau netap di ati kapu dighi, 
karnau kapu dighi nidau percayau ngan Ana'Au diau diajungAu. 5:39 Kapu 
dighi melajaghi Kitab Injil, sangkauan kapu dighi carau mila bulia idup 
empai selelamaunyau. Injiltu nceritauka Aku, 5:40 anyautu kapu dighi 
enggup datang njenguak Aku, mangku bulia idup itu. 5:41 Aku ukan 
ndalak puji ngan jemau. 5:42 Aku keruan kapu dighi, Aku keruan kapu 
dighi nidau nyayangi Allah dalam ati. 5:43 Akuni datang dalam namau 
BapakKu, mangku kapu dighi enggup nerimau Aku. Amun adau jemau 
lain datang dalam namaunyau sendighi, kapu dighi endak nerimaunyau. 
5:44 Kapu dighi ndalak puji jak di sughang ngan diau lain, nidau beusaha 
ndalak puji jak di Allah diau Esa. Luak manau kapu dighi pacak percayau? 
5:45 Jangan kapu dighi sangkau Aku ka nyalaka kapu dighi di adapan 
Bapak. Diau nyalaka kapu dighi itu Musa diau kapu dighi aghapka. 5:46 
Amun kapu dighi percayau nian ngan Musa, cengki kapu dighi percayau 
pulau ngan Aku, karnau diau ngiciakka Aku. 5:47 Kapu dighi nidau 
percayau ngan setu diau ditulisau, luak manau kapu dighi endak percayau 


ngan setu diau Kukiciakka?" 


6:1 La udim itu Yesus pegi nyembeghang Danau Galilia diau dikiciakka 
pulau Danau Tiberias. 6:2 Jemau banyak ngikut Diau, karnau ughangtu la 
nginak tandau-tandau diau dikerjaukaNyau ngan meghadui jemau 
buidapan. 6:3 Yesus nayiak ke bukit mangku duduak di situ ngan 
anak-buaHau. 6:4 Masau itu laka Paska, aghi rerayau jemau Yahudi. 6:5 
Yesus nginak jemau banyak nianan datang njenguak Diau, mangku ngiciak 
ngan Pilipus, katauNyau, "Di manau kitau mbeli makanan, mangku jemau 
banyak ini pacak makan?" 6:6 Yesus ngiciak luak itu endak nguji Pilipus, 
karnau Diau la keruan setu diau endak dibuatAu. 6:7 Pilipus nimbal, 
kataunyau, "Makanan diau regau duau ratus ribu rupiah, empuak diagiaka 
dikit sughang lum kila ka cukup." 6:8 Mangku Anderias, ading Simun 
Pitrus, sughang jak di anak-buaHau, bekatau ngan Diau, 6:9 "Di sini adau 
sughang budak keciak diau mbatak limau bua ruti jak di njelai ngan duau 
ikuak ikan, anyautu tuapau gunaunyau batan endak jemau sebanyak ini?" 
6:10 Katau Yesus, "Ajungla jemau banyak ini duduak!" Di situ banyak 
ghumput, mangku duduak jemau banyaktu, jemau lanang adau limau ribu 
ughang. 6:11 Diau la duduak galau, Yesus ngambiak ruti itu, bedu'a 
beterimau-kasia, mangku diagiakaNyau ngan jemau banyak itu. Luak itula 
pulau dibuatAu ngan ikan tadi, mangku ughangtu makan enggut kenyang. 
6:12 Jemau la kenyang galau, mangku Yesus ngajung anak-buaHau, 
katauNyau, "Lungguakkala tigha ruti tadi, mangku jangan adau diau 
mbuang!" 6:13 Mangku ughangtu melungguakka duau belas kinjagh penua 
tigha makanan tadi jak di limau bua ruti diau la dimakan jemau banyaktu. 
6:14 Jemau banyaktu nginak tandau diau diadauka Yesus tadi mangku 
bekatau, "Nyela, Diaunila Nabi diau diaghapka ka datang ke deniau." 6:15 
Yesus keruan ughangtu endak datang endak masau Diau njadi rajau. 
Karnau itu Diau pegi sughang nyemuni ke gunung. 6:16 Aghitu la sangkup 
malam, mangku anak-bua Yesus pegi ke danau. Ughangtu nayiak perawu 
endak nyembeghangi danautu 6:17 endak ke Kapernaum. Aghi la 
keleman, anyautu Yesus lum kila datang njenguak ughangtu. 6:18 Mangku 
adau umbak besak karnau angin nyaghu. 6:19 La bedayung limau enam 


kilu ughangtu nginak Yesus bejalan di pucuak ayiak masighi perawutu, 
mangku ughangtu takut kematila. 6:20 Yesus ngiciak ngan ughangtu, 
"Jangan penakut! Ini Aku!" 6:21 Ughangtu riang nerimau Yesus dalam 
perawu, mangku masau itu pulau perawutu sampai ke bada diau 
dijenguak. 6:22 Pagi aghiau jemau banyak diau masia adau di sebeghang 
danautu nyadari, tadi gi adau sebua perawu di situ. Ughangtu keruan 
anak-bua Yesus pegi ngan perawutu, anyautu Yesus nidau ngikut. 6:23 
Mangku adau perawu-perawu lainau datang jak di Tiberias nyunggut 
pasigh bada jemau banyak makan ruti tadi, udim Tuhan beterimau-kasia. 
6:24 Ughangtu la nginak, bansau Yesus ngan anak-buaHau nidau bediau 
agi guak itu, ughangtu pulau nayiak perawu pegi ke Kapernaum endak 
ndala'i Yesus. 6:25 Jemau banyaktu la betemu ngan Yesus di beghang 
danautu, ughangtu betanyau ngan Diau, "Kebilau Dighi sampai di sini?" 
6:26 Yesus nimbal, "Ngeman, kapu dighi ndala'i Aku, ukan karnau la 
ngerti tandau-tandau diau Kukerjauka, tapitu karnau kapu dighi la makan 
ruti enggut kenyang. 6:27 Jangan bekerjau endak ngerjauka makanan diau 
ka busuak. Bekerjaula ajau endak makanan diau nidau ka busuak ngan 
ngenjuakka idup empai selelamaunyau. Makanantu ka dienjuakka Anak 
Manusiau ngan kapu dighi, karnau Diautu la ditetapka Allah Bapak." 6:28 
Mangku ughangtu betanyau ngan Diau, "Tuapau diau mesti kami kerjauka, 
mangku kami ngerjauka kendak Allah?" 6:29 Yesus nimbal, "Inila diau 
dikenda'i Allah ngan kapu dighi: Percayaula ngan Aku diau diajung Allah." 
6:30 "Amun luak itu," katau ughangtu, "Tuapau buktiau diau Dighi 
kerjauka, mangku kami pacak ngina'au ngan percayau ngan Dighi? Tuapau 
diau ka Dighi kerjauka? 6:31 Niniak puyang kami makan makanan Mana 
di padang bungin, luak ditulis dalam Injil: "Ughangtu dienju'i makanan jak 
di sergau.'" 6:32 Mangku Yesus ngiciak ngan ughangtu, katauNyau, 
"KatauKu ini benagh: Ukan Musa diau ngenju'i kapu dighi makanan jak di 
sergau, anyautu Bapak Kutu diau ngenju'i kapu dighi makanan diau 
ngemanau jak di sergau. 6:33 Karnau makanan diau jak di Allahtu 
makanan diau tughun jak di sergau diau ngenjuakka idup ngan deniauni." 
6:34 Mangku katau ughangtu, "Enju'ila kami makanan itu idang aghi!" 
6:35 Katau Yesus, "Akunila makanan diau ngenjuakka iduptu. Jemau diau 


datang njenguak Aku nidau ka lapagh agi, mangku jemau diau percayau 
ngan Aku nidau ka aus agi. 6:36 Benagh luak diau la Kukiciakka ngan 
kapu dighi: Empuak kapu dighi la nginak Aku, kapu dighi nidau kila 
percayau. 6:37 Gegalau jemau diau dienjuakka Bapak ngan Aku ka datang 
njenguak Aku, mangku jemau diau njenguak Aku, cetau nidau ka Kutulak. 
6:38 Karnau Aku datang jak di sergau ukan batan endak ngerjauka 
kendakKumila, tapitu batan endak ngerjauka kendak Allah diau ngajung 
Aku. 6:39 Inila kendak Allah diau ngajung Aku: Supayau jak di gegalau 
jemau diau la dienjuakkaNyau ngan Aku sughang kia nidau ka lengit, 
tapitu ughangtu Kuidupka masau aghi kiamat. 6:40 Nyela, inila kendak 
BapakKu: Supayau gegalau jemau diau nginak Ana'Au ngan percayau 
ngan Diau bulia idup empai selelamaunyau, mangku Akunila ngidupkanyau 
masau aghi kiamat." 6:41 Mangku jemau Yahudi mulai bemumut mumuti 
Yesus, karnau Diau ngiciakka, "Akunila makanan diau datang jak di 
sergau." 6:42 Ughangtu bekatau, "Ukanau Diauni Yesus, anak Yusup? 
Kitau keruan pejadiAu! Ngapau Diau beghani ngiciakka Diau datang jak 
di sergau?" 6:43 Katau Yesus, "Jangan agi kapu dighi bemumut! 6:44 
Nidau sughang kia pacak datang njenguak Aku, amun ukan BapakKu diau 
ngajung Aku mbata'inyau njenguak Aku. Mangku jemau diau njenguak 
Aku ka Kuidupka masau aghi kiamat. 6:45 Dalam kitab nabi-nabi ditulis 
luak imi: 'Gegalau jemau ka diajagh Allah.' Mangku jemau diau ndengagh 
Bapak ngan belajagh jak di Diau, jemautu ka datang njenguak Aku. 6:46 
Aku nidau ngatauka, adau jemau diau la nginak Bapak lain jak di jemau 
diau datang jak di Allah. Diautu la nginak Bapak. 6:47 Ingatkala, jemau 
diau percayau bulia idup empai selelamaunyau. 6:48 Akunila makanan 
diau ngenjuakka idup. 6:49 Empuak niniak puyang kapu dighi makan 
makanan Mana di padang bungin, mangku ughangtu masia mati. 6:50 
Anyautu nidau luak itu makanan diau jak di sergau. Jemau diau makan 
makanantu cetau nidau ka mati. 6:51 Akunila makanan diau ngenjuakka 
idup diau datang jak di sergau. Jemau diau makan makanan ini ka idup 
selelamaunyau. Makanan diau ka Kuenjuakka nyela dagingKu diau ka 
Kuenjuakka batan ngenjuakka idup ngan deniauni." 6:52 Ndengagh titu 
jemau Yahudi bebala sughang ngan diau lain, kataunyau, "Luak manau 


jemau ini pacak ngenjuakka dagingAu ngan kitau batan makanan?" 6:53 
Mangku Yesus ngiciak ngan ughangtu, "Percayaula nian: Amun kapu dighi 
nidau makan daging Anak Manusiau ngan minum daghaHau, kapu dighi 
nidau ka pacak idup ngenianau. 6:54 Jemau diau makan dagingKu ngan 
minum daghaKu diautula bulia idup empai selelamaunyau, mangku Aku ka 
ngidupkanyau masau aghi kiamat. 6:55 DagingKu makanan nian, daghaKu 
minuman nian. 6:56 Jemau diau makan dagingKu ngan minum daghaKu, 
diautu seghundak ngan Aku, Aku ngan diau. 6:57 Bapak diau ngenjuakka 
iduptu ngajung Aku, mangku Aku pulau idup karnau Bapak. Luak itu 
pulau jemau diau makan dagingKu ka idup karnau Aku. 6:58 Imla 
makanan diau jak di sergau, ukanau luluak makanan diau dimakan niniak 
puyang kapu dighi, mangku kesudimannyau masia mati. Jemau diau 
makan makanan tadi ka idup selelamaunyau." 6:59 Gegalaunyautu 
dikiciakka Yesus, masau Diau ngajagh di ghuma sembayang di 
Kapernaum. 6:60 La udim ndengagh gegalau kici'an Yesustu tadi, banyak 
jak di pengikut Yesus bekatau, "Kici'an ini segau igau! Sapau ka pacak 
nerimaunyau?" 6:61 Yesus keruan, bansau ughangtu bejijia karnau 
kici'anNyautu, mangku Diau bekatau, "Apu kapu dighi purik karnau 
kici'anKu tadi? 6:62 Mangku luak manau, amun kapu dighi nginak Anak 
Manusiau baliak nayiak ke bada asalAu? 6:63 Rua Allahtu diau 
ngenjuakka idup. Kekuatan manusiau nidau bediau gunaunyau. Kici'anKu 
ini diau Kukiciakka ngan kapu dighi asalau jak di Rua Allah diau 
ngenjuakka idup. 6:64 Anyautu adau jak di kapu dighi diau nidau 
percayau." Yesus keruan jak di senitu jemau diau enggup percayau ngan 
jemau diau njualkaNyau. 6:65 Mangku Yesus bekatau agi, "Itula sebapau 
la Kukatauka ngan kapu dighi, nidau bediau sughang kia diau pacak 
datang njenguak Aku, amun nidau ditulung Bapak." 6:66 Mulai masau itu 
banyak jemau ninggalka Diau, enggup agi ngikutiNyau. 6:67 Mangku 
Yesus betanyau ngan duau belas anak-buaHau, katauNyau, "Luak apau 
kamuni? Apu kamu endak pegi pulau ninggalka Aku?" 6:68 Katau Simun 
Pitrus, "Tuhan, amun kami pegi, kami njenguak sapau? Kici'an Dighi ajau 
diau ngenju'i idup empai selelamaunyau! 6:69 Kami la percayau ngan la 
keruan, Dighitula ajungan Allah diau suci." 6:70 Yesus mmbal, "Apu ukan 


Akuni diau milia kamu duau belas ughangni? Anyautu sughang jak di 
kamutu jemau ja'at." 6:71 Diau dikiciakka Yesustu Yudas, anak Simun 
Iskarrut. Karnau empuak Yudas temasuak sughang jak di duau belas 
anak-buaHautu, diaula jemaunyau diau njualka Yesus. 


7:1 La udim itu Yesus pegi ngidari Galilia. Diau enggup ke Yudia, karnau 
tuau-tuau jemau Yahudi di situ merencanauka endak mbunua Diau. 7:2 
Masau itu laka masau aghi rerayau Punduk, aghi rerayau jemau Yahudi. 
7:3 Mangku ading-beghadingAu ngiciak ngan Yesus, kataunyau, "Pegila 
jak di sini ke Yudia, mangku pengikut Dighi di situ nginak pulau setu diau 
Dighi kerjauka. 7:4 Karnau nidau bediau jemau diau mbunika setu diau 
dikerjaukanyau, amun diau endak, supayau jemau keruan sapau diau. 
Amun Dighi ngerjauka kerjau luak itu, gegalau deniau mesti keruan." 7:5 
Karnau ading-beghadingAu ajau nidau percayau ngan Diau. 7:6 Katau 
Yesus ngan ughangtu, "MasauKu lum sampai. Amun kamu pacak kebilau 
ajau. 7:7 Jemau di deniauni nidau ka adau meluatka kamu. Anyautu Aku 
diau diluatka jemau, karnau Aku maju ngiciakka ngan jemau, bansau 
peremba'au ja'at. 7:8 Pegila kamu ajau ke reramian itu. Akuni lum pegi, 
karnau lum masaunyau batan endak Aku." 7:9 Luak itula kici'an Yesus 
ngan ading-beghadingAu, mangku Diau mendam di Galilia. 7:10 Ading- 
beghadingAu la bejalan ke jamuan aghi rerayau. Mangku ngan diam-diam 
Yesus pegi pulau ke situ, nidau keruan ngan jemau. 7:11 Selamau aghi 
rerayautu tuau-tuau jemau Yahudi ndala'1 Yesus ngan betanyau, "Di manau 
jemau itu?" 7:12 Mangku banyak jemau bebisi'an. Adau diau ngiciakka, 
"Diautu jemau iluak." Adau pulau diau ngiciakka, "Nidau, Diautu nyesatka 
jemau banyak." 7:13 Anyautu nidau bediau jemau diau beghani ngiciakka 
Diau ngan teterangan, karnau takut ngan tuau-tuau jemau Yahudi. 7:14 La 
mbelahan masau aghi rerayautu, Yesus masuak ke Ghuma Allah, mangku 
mulai ngajagh. 7:15 Tuau-tuau jemau Yahudi kemangan ngan bekatau, 
"Luak manau jemau ini pacak ngeruami Kitab Suci awuak endiak sekul?" 
7:16 Yesus nimbal, "Diau Kuajaghkani ukanau ajaghanKu, anyautu 
ajaghan Allah diau ngajung Aku. 7:17 Jemau diau endak nuruti kendak 
Allah ka keruan, apu ajaghanKuni asalau jak di Allah, apu jak di Aku. 


7:18 Jemau diau ngajaghka ajaghannyau sendighi mintak diregaui batan 
endak diriau sendighi, anyautu jemau diau ndalak pujian batan endak 
jemau diau ngajungau diautu benagh, nidau endak nian mbu'ung. 7:19 
Ukanau Musa la ngenjuakka ukum Taurat ngan kapu dighi? Anyautu nidau 
bediau sughang kia diau nuruti ukum Taurat itu. Ngapau kapu dighi endak 
mbunua Aku?" 7:20 Ughang banyaktu bekatau, "Kaba gilau. Sapau endak 
mbunua Kaba?" 7:21 Mangku Yesus nimbal, katauNyau, "Empai 
semecam ajau diau Kukerjauka aghi Sabat, kapu dighi la kemangan galau. 
7:22 Musa netapka peraturan besunat, mangku kapu dighi nyunatka anak 
aghi Sabat. Sebenaghau sunattu ukan asalau jak di Musa, tapitu jak di 
niniak puyang antak ka Musa. 7:23 Kapu dighi nyunatka masau aghi 
Sabat, mangku jangan melanggar ukum Musa. Amun luak itu, ngapau kapu 
dighi mara ngan Aku, karnau Aku meghadui gegalau badan sughang 
jemau masau aghi Sabat? 7:24 Janganla ngadili nurut setu diau kina'an, 
tapitu adilila ngan carau diau benagh." 7:25 Adau jemau Yerusalim diau 
betanyau, kataunyau, "Ukanau Diaunila jemau diau didala'i endak dibunua? 
7:26 Na, itu Diau. Diau ngiciak ngan sekenda'Au ajau di mukau jemau 
banyak, nidau bediau jemau diau ngiciakka tuapau-apau ngan Diau. Apu 
tuau-tuau kitau la nyadari, bansau Diaunila Keristus, Rajau Penyelamat? 
7:27 Amun Keristus datang, nidau bediau jemau diau keruan jak di manau 
asalau, anyautu kitau keruan jak di manau asal jemau ini." 7:28 Masau 
Yesus ngajagh di Ghuma Allah, Diau ngiciak ngan suarau bias, 
katauNyau, "Nyela, kapu dighi keruan sapau Akuni ngan jak di manau 
asalKu. Aku ukan datang ngan kendak Akunila. Aku diajung Allah diau 
benagh. Anyautu kapu dighi nidau keruan Diau. 7:29 Akuni keruan Diau, 
karnau asalKu jak di Allah, Diautu ngajung Aku." 7:30 Masau itu 
ughangtu endak nangkap Yesus, anyautu nidau bediau jemau diau beghani 
ngecakka Diau, karnau lum masauNyau. 7:31 Jak di jemau banyaktu 
banyak diau percayau ngan Diau. Ughangtu bekatau, "Amun Keristus 
datang, cengki nidau ka banyak tandau diau dikerjaukaNyau jak di diau 
dikerjauka jemau ini." 7:32 Jemau jak di rumbungan jemau Parisi 
ndengagh jemau banyaktu mbisiakka Yesus luak itu. Karnau itu ughangtu 
ngan imam-imam bepangkat tinggi ngajung penjagau Ghuma Allah pegi 


nangkap Yesus. 7:33 Yesus ngiciak ngan jemau banyak di Ghuma Allah, 
katauNyau, "Tigha jerang agi Aku di guak kapu dighi. Udim itu Aku ka 
pegi njenguak diau ngajung Aku. 7:34 Kapu dighi ka ndala'1 Aku, anyautu 
nidau ka betemu ngan Aku, karnau kapu dighi nidau pacak pegi ke bada di 
manau Aku adau." 7:35 Mangku tuau-tuau jemau Yahudi sangi tanyaui, 
kataunyau, "Jemau ini endak pegi ke manau, mangku kitau nidau pacak 
betemu ngan Diau? Apu Diau endak pegi njenguak jemau diau merantau 
bada jemau Yunani endak ngajagh jemau Yunani? 7:36 Tuapau retiau 
kic'anNyaumi: 'Kapu dighi ka ndala'1 Aku, anyautu nidau ka betemu ngan 
Aku," lagi pulau: 'Kapu dighi nidau pacak pegi ke bada di manau Aku 
adau'?" 7:37 Aghi pengabisan masau rerayautu, aghi diau penting sekali, 
Yesus betegak dalam Ghuma Allah mangku ngiciak ngan suarau bias, 
katauNyau, "Jemau diau aus, jenguakla Aku mangku minumla! 7:38 
Jemau diau percayau ngan Aku dikiciakka dalam Injil luak ini: Jak di 
dalam atiau ka adau matau-ayiak melilia diau ka ngenjuakka idup." 7:39 
Kici'an Yesus tadi ngiciakka Rua Allah diau ka dienjuakkaNyau ngan 
jemau diau percayau ngan Diau. Masau itu Rua Allah lum dienjuakka, 
karnau Yesus lum dinayiakka ngan diagungka. 7:40 Jemau banyaktu 
ndengagh kici'an Yesustu, mangku adau diau ngiciak, "Jemau ini cetau 
Nabi diau ka datang." 7:41 Diau lain bekatau, "Diauni Keristus, Rajau 
Penyelamattu." Anyautu adau pulau diau bekatau, "Baghia Keristus datang 
jak di Galilia! 7:42 Dalam Injil ditulis, bansau Keristustu pengadau Rajau 
Daud, asalau jak di Betlihim, dusun Daud senitu." 7:43 Mangku jemau 
banyaktu mulai bebala karnau Yesus. 7:44 Adau jemau diau endak 
nangkap Diau, anyautu nidau sughang kia beghani ngecakkaNyau. 7:45 
Mangku penjagau Ghuma Allah diau diajung nangkap Yesus ngelipat agi. 
Imam-imam bepangkat tinggi ngan jemau Parisitu betanyau ngan ughangtu, 
kataunyau, "Ngapau kamu nidau mbata'i Diau ke sini?" 7:46 Katau 
penjagautu, "Ui, lum kekela adau jemau ngiciak luak Diautu!" 7:47 "Apu 
kamu pulau la disesatka jemau itu?" katau jemau Parisi tadi. 7:48 "Apu 
adau jak di tuau-tuau kitau ngan jemau Parisi diau percayau ngan Diau? 
7:49 Jemau banyaktu nidau keruan ukum Taurat. Ughangtu la meghakau!" 
1:50 Nikudimus, sughang jak di jemau Parisi tadi diau senitu njenguak 


Yesus, ngiciak ngan jemau Parisi lainau, kataunyau, 7:51 "Nurut ukum 
Taurat kitau sughang jemau nidau bulia diukum, amun pekaraunyau lum 
keruan ngan peremba'au lum diperisau." 7:52 "Apu kaba pulau jak di 
Galila?" katau ughangtu. "Perisau ajaula Injil. Kaba ka keruan, nidau 
bediau nabi diau asalau jak di Galilia." 7:53 Udim itu ughangtu baliak 
galau. 


8:1 Mangku Yesus pegi ke bukit Saitun. 8:2 Pagi di aghiau akap nian 
Yesus pegi ke Ghuma Allah, banyak jemau datang njenguak Diau. Yesus 
duduak mangku mulai ngajagh. 8:3 Masau itu guru-guru ukum Taurat 
ngan jemau Parisi njenguak Yesus mbatak sughang jemau tinau diau 
kedapatan menaugawia. Ughangtu ngajung jemau timautu betegak di 
tetengaan, 8:4 mangku bekatau ngan Yesus, "Pak Guru, jemau tinau ini 
kedapatan dang bebuat ja'at. 8:5 Dalam ukum Taurat Musa ngiciakka, 
jemau tinau luak mi mesti disipati ngan batu enggut mati. Luak apau 
pendapat kaba?" 8:6 Ughangtu betanyau luak ini endak ncubau nyalaka 
Yesus, mangku ughangtu pacak nyalakaNyau. Anyautu Yesus nunduak 
ajau ngan nuliska jaghiAu ke tana. 8:7 Karnau ughangtu maju betanyau, 
Yesus betegak sampai bekatau, "Jemau diau nidau bedusau jak di kapu 
dighi, gila diau dulu sekali nyipatka batu ke tinau ini." 8:8 Mangku Yesus 
nunduak ngulang nulis agi di tana. 8:9 La udim ndengagh Yesus ngiciak 
luak itu, ughangtu pegi ninggalka bada itu sejagh sughang mulai ngan diau 
tuau. Udim-udimau tigha Yesus sughang di situ ngan jemau tinau tadi diau 
masia betegak di badahau. 8:10 Yesus betegak ngiciak ngan tinautu, "Ui, 
kaba, di manau gegalau jemau tadi? Nidau bediau diau ngukum kaba?" 
8:11 "Nidau." katau tinautu, "Iluakla," katau Yesus, "Aku pulau nidau 
ngukum kaba. Mbak kini pegila, jangan mbuat dusau agi." 8:12 Mangku 
Yesus bekiciak agi ngan jemau banyaktu, katauNyau, "Akunila terang 
deniau. Jemau diau ngikut Aku, nidau ka bejalan di keleman, anyautu diau 
la bulia terang diau ngenjuakka idup." 8:13 Katau jemau Parisi, "Kabani 
ngiciakka Kaba itula. Kici'an Kaba nidau benagh." 8:14 Yesus nimbal, 
"Empuak Aku ngiciakka diri Aku, kici'anKu itu benagh, karnau Aku 
keruan asalKu jak di manau ngan tujuanKu ke manau. Kapu dighi nidau 


keruan asalKu jak di manau ngan tujuanKu ke manau. 8:15 Kapu dighi 
ngadili jemau ngan carau manusiau, Akuni nidau ngadili sughang kia. 8:16 
Anyautu misalau Aku ngadili jemau, keputusanKutu benagh, karnau Aku 
ukan sughang. Bapak diau ngajung Aku adau guak Aku. 8:17 Dalam 
ukum Taurat ditulis luak ini: Kici'an diau benagh kici'an jak di duau 
ughang. 8:18 Akun ngiciakka diri Aku, mangku Bapak diau ngajung Aku 
ngiciakka Aku pulau." 8:19 "Bak Kaba di manau?" katau ughangtu. Yesus 
nimbal, "Kapu dighi nidau nian keruan sapau Aku ngan BapakKu. Amun 
kapu dighi keruan sapau Aku, cengki kapu dighi keruan pulau sapau 
BapakKu." 8:20 Gegalaunyautu dikiciakka Yesus, masau Diau ngajagh di 
Ghuma Allah pasigh kas pesembahan. Anyautu nidau bediau sughang kia 
diau nangkap Yesus, karnau masauNyau lum sampai. 8:21 Mangku Yesus 
ngiciak agi ngan jemau banyak, katauNyau, "Aku ka pegi. Kapu dighi ka 
ndala'i Aku, anyautu kapu dighi ka mati dalam dusau. Ke bada Aku pegi 
kapu dighi nidau pacak datang." 8:22 Katau jemau Yahuditu, "Diau 
bekatau, kami nidau pacak datang ke manau Diau pegi. Apu Diau endak 
mbunua diriAu?" 8:23 Yesus bekatau agi ngan ughangtu, "Asal kapu dighi 
itu jak di bawa, asal Akuni jak di atas. Kapu dighi jak di deniauni, Akuni 
ukan jak di deniauni. 8:24 Itula sebapau Aku bekatau ngan kapu dighi, 
bansau kapu dighi ka mati dalam dusau kapu dighi. Cetau kapu dighi ka 
mati dalam dusau kapu dighi, amun nidau percayau, Akunila Diau." 8:25 
Mangku ughangtu betanyau, "Kabani sapau?" "Tuapau gunaunyau agi Aku 
ngiciak ngan kapu dighitu?" katau Yesus. 8:26 "Gi banyak diau endak 
Kukiciakka ngan ngadili kapu dighi. Diau ngajung Aku pacak dipercayaui, 
mangku setu diau Kudengagh jak di Diau, itula diau Kukiciakka ngan 
deniau." 8:27 Ughangtu nidau terti, bansau Yesus dang ngiciakka Bapak 
ngan ughangtu. 8:28 Itula sebapau Yesus bekatau agi, "Amun kapu dighi 
la nayiakka Anak Manusiau, mangku kapu dighi ka keruan, bansau 
Akunila Diautu, nidau ngerjauka tuapau-apau jak di diriKu, anyautu Aku 
ngiciakka ajau setu diau diajaghka Bapak ngan Aku. 8:29 Diau ngajung 
Aku nyertaui Aku. Diau nidau kekela ngenangka Aku sughang, karnau 
Aku maju ngerjauka setu diau melemakka atiAu." 8:30 La udim Yesus 
ngiciakka gegalaunyautu, banyak jemau percayau ngan Diau. 8:31 


Mangku Yesus ngiciak ngan jemau Yahudi diau la percayau ngan Diau, 
katauNyau, "Amun kapu dighi idup nuruti ajaghanKu, kapu dighi njadi 
anak-buaKu nian. 8:32 Kapu dighi ka ngeruani Allah diau benagh, mangku 
Diau ka mbibaska kapu dighi." 8:33 "Kamini pengadau Abraham," katau 
ughangtu, "Lum kekela kami njadi budak belian ngan jemau. Ngapau Kaba 
ngiciakka, kapu dighi ka dibibaska?" 8:34 Yesus bekatau ngan ughangtu, 
"Percayaula katauKu ini: Jemau diau bebuat dusau jemautu budak dusau. 
8:35 Sughang budak nidau mendam di ghuma selelamaunyau, anyautu 
anak maju mendam di ghuma. 8:36 Mangku, amun Anak itu mbibaska 
kapu dighi, kapu dighi bibas man." 8:37 "Nyela, Aku keruan, kapu dighini 
pengadau Abraham. Anyautu kapu dighi endak mbunua Aku, karnau kapu 
dighi enggup nerimau ajaghanKu. 8:38 Aku ini ngiciakka setu diau la 
Kukinak di BapakKu. Kapu dighi pulau ngerjauka setu diau la kapu dighi 
dengaghka jak di bak kapu dighi." 8:39 Ughangtu nimbal, "Bak kami 
Abraham." Katau Yesus, "Misalau kapu dighi ngenian anak Abraham, 
cetau kapu dighi ngerjauka setu diau dikerjauka Abrahamtu. 8:40 Akuni 
ngiciakka ngan kapu dighi setu diau benagh diau Kudengagh jak di Allah, 
anyautu kapu dighi endak mbunua Aku. Perembak luak itu nidau 
dikerjauka Abraham. 8:41 Kapu dighi ngerjauka setu diau dikerjauka bak 
kapu dighitu." Ughangtu nimbal, "Kamini ukanau anak kampang. Bak 
kami gi sughang, diautu Allah." 8:42 Mangku Yesus bekatau ngan 
ughangtu, "Amun Allahtu bak kapu dighi, kapu dighi ka nyayangi Aku, 
karnau asalKu jak di Allah. Aku datang ukan karnau kendakKunila, tapitu 
Allah ngajung Aku. 8:43 Tuapau sebapau kapu dighi nidau ngerti setu diau 
Kukiciakka? Karnau kapu dighi enggup nerimau kici'anKu. 8:44 Bak kapu 
dighi Iblis, mangku kapu dighi endak nuruti kendak bak kapu dighi. Iblistu 
pembunua manusiau jak di senitu. Diau nidau kekela idup benagh, karnau 
nidau bediau setu diau benagh di diau. Amun diau mbu'ung, itu biasau, 
karnau luak itula caraunyau, karnau diau pembu'ung ngan bak gegalau 
pembu'ung. 8:45 Empuak Akumi ngiciakka setu diau benagh ngan kapu 
dighi, kapu dighi nidau percayau ngan Aku. 8:46 Sapau jak di kapu dighi 
beghani ngiciakka Aku bedusau? Mangku amun Aku ngiciakka setu diau 
benagh, ngapau kapu dighi nidau percayau ngan Aku? 8:47 Jemau diau 


asalau jak di Allah ndengaghka kici'an Allah, anyautu asal kapu dighi ukan 
jak di Allah. Itula sebapau kapu dighi enggup ndengaghiNyau." 8:48 
Jemau Yahuditu nimbali Yesus, kataunyau, "Nyela katau kami, kaba 
jemau Samaria diau diarung iblis." 8:49 Yesus nimbal, "Aku nidau diarung 
iblis. Aku meregaui BapakKu, anyautu kapu dighi nidau meregaui Aku. 
8:50 Aku nidau ndalak puji batan endak Aku. Adau Sughang diau 
beusaha, mangku Aku diregaui. Diau pulau ngadili ngan benagh. 8:51 
Ngenian katauKu ini: Jemau diau nuruti kici'anKu nidau ka mati 
selelamaunyau." 8:52 Jemau Yahuditu bekiciak agi, "Mbak kini kami 
keruan Kabani diarung iblis nian. Abraham la mati, luak itu pulau gegalau 
nabi, anyautu Kaba ngiciakka, 'Jemau diau nuruti kic''anKu nidau ka mati 
selelamaunyau.' 8:53 Amun bak kami Abraham la mati ngan nabi la mati 
galau, Kabani sapau? Baghia besakla Kaba sangkan Abraham?" 8:54 
Yesus nimbal, "Misalau Aku muji diriKu, dikit kiala nidau bediau 
gunaunyau. Diau muji Aku Bapak diau kapu dighi kiciakka Allah kapu 
dighi. 8:55 Anyautu kapu dighi nidau keruan Diau, tapitu Aku keruan 
Diau. Misalau Aku ngiciak, bansau Aku nidau keruan Diau, Aku semegi 
ngan kapu dighi jemau pembu'ung. Aku keruan Diau, mangku Aku nuruti 
kic'anNyau. 8:56 Abraham, bak kapu dighi, injiak nianan ka nginak aghi 
Aku datang, mangku la ngina'au, diau injiak." 8:57 Jemau Yahudi tadi 
ngiciak ngan Yesus, "Umur Kaba lum bulia limau pulua taun. Baghia Kaba 
la nginak Abraham?" 8:58 Yesus nimbal, katauNyau, "KatauKu ini 
benagh: Antak ka Abraham adau, Aku la adau." 8:59 Mangku jemau 
Yahuditu ngambiak batu endak nyipati Yesus. Anyautu Yesus melengit 
ninggalka Ghuma Allah. 


9:1 Yesus dang ngerayau, Diau nginak sughang jemau diau butau jak di 
kandungannyau. 9:2 Anak-buaHau betanyau ngan Yesus, kataunyau, "Pak 
Guru, tuapau sebapau jemau ini butau jak di keciak? Apu ikak dusau 
diauni, apu ikak dusau pejadiau?" 9:3 Yesus bekatau, "Diauni butau ukan 
ikak dusaunyau, ukan pulau ikak dusau pejadiau, tapitu supayau kuasau 
Allah nyatau dalam idupau. 9:4 Selamau aghi siang kitau mesti ngerjauka 
kerjau Allah diau ngajung Aku. Aghi laka malam, mangku sughang kia 


nidau pacak mbuat tuapau-apau. 9:5 Selamau Aku di deniau ini, Akunila 
terang demau." 9:6 La udim ngiciak luak itu, Yesus beluda ke tana, 
dikudakkaNyau ayiak liughAutu ngan tana, dikuyutka ke matau jemau 
butau tadi, 9:7 mangku bekatau ngan diau, "Pegila, bebasuala kaba di 
kulam Siluam." Siluam retiau "diajung". Mangku jemautu pegi mbasua 
dayiau, udim itu baliak, mataunyau la nginak. 9:8 Jemau pasigh ghumahau 
ngan jemau diau rajin nginak diau mintak-mintak senitu bekiciak, "Ukanau 
diauni jemau diau rajin mintak-mintak?" 9:9 Adau diau ngiciakka, "Nyela, 
diau." Adau diau ngiciakka, "Ukan, diau cuman luluak jemau itu." Jemau 
itu ngiciak, "Nyela, akunila diau." 9:10 Ughangtu betanyau, "Luak apau 
mangku matau kaba pacak nginak?" 9:11 Jemau tadi nimbal, "Jemau diau 
benamau Yesus mbuat licak dikit, dikuyutkaNyau di matauku, katauNyau, 
'Pegila ke kulam Siluam, basuala dayi kaba.' Mangku aku pegi. La udim 
aku mbasua dayiku, aku pacak nginak." 9:12 Ughangtu betanyau, "Di 
manau jemau itu?" "Aku endiak keruan agi." katau jemau tadi. 9:13-14 
Masau Yesus ngudak tana ngan ayiak IrughAu batan endak meghadui 
matau jemau butau tadi pacak nginak, aghi itu aghi Sabat. Mangku jemau 
itu dibatak ke jemau Parisi. 9:15 Ughangtu betanyau pulau ngan diau, luak 
manau diau pacak nginak. Jemautu nimbal, "Diau nguyutka licak ke 
matauku, aku mbasuhinyau, mangku aku pacak nginak." 9:16 Adau jak di 
jemau Parisi diau ngiciak, "Nidau ka adau jemau diau ngerjauka ini asalau 
jak di Allah, karnau diau nidau nuruti adat lembagau aghi Sabat." Adau 
diau lain ngiciak, "Manau ka adau jemau bedusau ngerjauka tandau luak 
ini?" Mangku pendapat jemau Parisitu nidau semegi. 9:17 Ughangtu 
betanyau agi ngan jemau tadi, kataunyau, "Luak manau pendapat kaba 
ngan jemau diau mbuat kaba nginak?" "Diautu sughang nabi." katau jemau 
itu. 9:18 Anyautu jemau Yahudi tadi nidau percayau, bansau jemau itu 
butau sebelumau, mbak kini pacak nginak. Itula sebapau ughangtu ngajung 
njenguak pejadiau, 9:19 mangku betanyau ngan pejadiautu, "Apu anak 
kapu dighi nian diauni, diau kapu dighi kiciakka butau jak di keciak? 
Amun nyela nian, luak apau mangku pacak nginaktu?" 9:20 Pejadiau 
nimbal, "Nyela, anak kami nian, diau nian butau jak di keciak. 9:21 
Anyautu luak manau diau pacak nginak mbak kini, kami nidau keruan. 


Mangku sapau diau njegilka mataunyautu, kami pulau nidau keruan. 
Tanyauka ajau ngan diau. Diau la besak, diau pacak ngiciakkanyau." 9:22 
Pejadiau ngiciak luak itu karnau takut ngan jemau Yahudi, karnau jemau 
Yahudi la sepakat, mbak bansau jemau diau ngaku'i Yesustu Rajau 
Penyelamat nidau bulia agi masuak ghuma sembayang. 9:23 Itula sebapau 
pejadi jemau itu tadi ngiciakka, "Diau la besak, tanyauka ajau ngan diau." 
9:24 Mangku jemau Yahuditu tadi mantau jemau diau senitu butautu 
sekali agi, ngiciak ngan diau, "Besumpala, kaba ka ngiciakka diau benagh. 
Kami keruan jemau diau meghadui kaba jemau bedusau." 9:25 "Apu Diau 
jemau bedusau, apu nidau," katau jemautu, "Aku nidau keruan. Sutiak ajau 
aku keruan, senitu aku butau, mbak kini aku la nginak." 9:26 Mangku 
ughangtu ngiciak agi ngan diau, kataunyau, "Tuapau dibuatAu ngan kaba? 
Luak manau Diau mbuat matau kaba nginak?" 9:27 Timbalau, "La 
kukiciakka ngan kapu dighi, anyautu kapu dighi nidau ndengaghkanyau. 
Ngapau kapu dighi endak ndengagh agi. Apu kapu dighi endak njadi 
pengikutAu pulau?" 9:28 Mangku ughangtu nggelakka diau, kataunyau, 
"Kabatula pengikutAu, kamini pengikut Musa. 9:29 Kami keruan, Allah 
ngiciak ngan Musa. Asalau jemau itu kami nidau keruan." 9:30 Jemau itu 
nimbal, kataunyau, "Luak manau titu? Kapu dighi nidau keruan asalAu 
jemau itu jak di manau, awuak Diautula mbuat aku pacak nginak? 9:31 
Kitau keruan, Allah nidau ndengaghka jemau bedusau, tapitu jemau diau 
meregaui Allah ngan nuruti kenda'Au didengaghkaNyau. 9:32 Semenjak 
deniau adau lum kekela tedengagh adau jemau dighadui diau butau jak di 
keciak. 9:33 Amun asal jemau itu ukan jak di Allah, Diau nidau ka pacak 
mbuat tuapau-apau." 9:34 Ughangtu nimbal, kataunyau, "Tuapau? Kabani 
endak ngajagh kami? Kaba diau penua ngan dusau jak di keciak?" Mangku 
diau diajung kisit jak di ghuma sembayang. 9:35 Yesus la ndengagh, mbak 
bansau jemau butau tadi la diajung kisit, Diau ndala'i jemautu, mangku 
bekiciak, "Apu kaba percayau ngan Anak Manusiau?" 9:36 Jemautu 
nimbal, "Sapau Diautu, Guru? Kiciakkala, mangku aku percayau ngan 
Diau." 9:37 Katau Yesus, "Kaba la nginak Diau, mangku jemau diau dang 
ngiciak ngan kaba, nyelala Diau." 9:38 "Aku percayau, Tuhan!" katau 
jemau tadi, mangku nunduak nyemba Yesus. 9:39 Mangku Yesus ngiciak 


agi, katauNyau, "Aku datang ke deniau ini batan endak ngadili jemau: 
mangku jemau diau butau pacak nginak, jemau diau pacak ngimak njadi 
butau." 9:40 Adau jemau Parisi diau ndengagh Yesus ngiciak luak itu tadi, 
mangku ughangtu betanyau ngan Diau, "Kamini butau pulau?" 9:41 
Timbal Yesus, "Misalau kapu dighi butau, kapu dighi nidau bedusau. 
Anyautu karnau kapu dighi ngiciak, 'Kami nginak', kapu dighi maju dalam 
dusau." 


10:1 "KatauKu ini benagh: Jemau diau masuak sangkaran bebiri nidau 
jalan duaghau, anyautu nayiak kandang, jemautu pemaling ngan perampuk. 
10:2 Jemau diau masuak jalan duaghau diautu tukang sayia bebiri. 10:3 
Penunggu sangkaran mbukakka duaghau, mangku tukang sayia masuak. 
Bebiri ka ndengagh suaraunyau, dipantaunyau bebiriau ngan namaunyau 
sikuak-sikuak, mangku dibata'inyau keluagh. 10:4 La udim bebiriautu 
dibata'i keluagh galau, diau bejalan di mukaunyau, mangku bebiri itu 
ngikut diau, karnau bebiritu kecinauan suaraunyau. 10:5 Jemau lain cetau 
nidau diikutkanyau. Diau ka larat jak di jemautu, karnau suaraunyau nidau 
kecinauan ngan diau." 10:6 Yesus ngiciakka cuntau ceritau ini, anyautu 
jemau Yahudi nidau terti tuapau retiau Diau ngiciakka luak itu. 10:7 
Mangku Yesus ngiciak agi, katauNyau, "Keruanila ini: Akuni umpamau 
duaghau masuak sangkaran bebiri itu. 10:8 Gegalau jemau lain diau 
datang antak ka Aku, jemautu pemaling ngan perampuk. Bebiri nidau 
ndengaghka ughangtu. 10:9 Akuni umpamau duaghau. Jemau diau 
masuak jalan Aku ka selamat, diau masuak ngeluagh mangku bulia 
makanan. 10:10 Risau datang endak maling, endak mbunua, endak 
merusak. Akuni datang, supayau kapu dighi bulia idup, idup sempernau 
ngan gegalaunyau adau. 10:11 Akunila tukang sayia bebiri diau iluak lagi 
ngarap. Tukang sayia bebiri diau iluak ngenjuakka nyawaunyau batan 
endak bebiriau. 10:12 Jemau upahan diau ukan tukang sayia ngan ukan 
ngempu bebiritu nginak setuau datang, ditinggalkanyau bebiritu, mangku 
larat. Mangku setuautu nerengkam sampai nceghaika bebiritu. 10:13 
Jemau tadi larat, karnau diau jemau upahan, nidau nyanauka bebiritu. 
10:14 Akumla tukang sayia bebiri diau iluak lagi ngarap. Aku keruan 


bebiriKu, bebiriKu keruan Aku. 10:15 Semegi luak Bapak keruan Aku, 
Aku keruan Bapak. Mangku Aku ngenjuakka nyawauKu batan endak 
bebiriKu. 10:16 Masia adau agi bebiri lain ngan Aku diau nidau masuak 
sangkaran ini. Bebiri itu mesti Kubatak pulau, mangku bebiritu ka 
ndengaghka suarauKu. Gegalau bebiritu ka njadi seghundak ngan sughang 
tukang sayia. 10:17 Bapak nyayangi Aku, karnau Aku ngenjuakka 
nyawauKu, mangku Aku ka nerimaunyau agi. 10:18 Sughang kia nidau 
pacak ngambt'au jak di Aku. Aku ngenjuakkanyau ngan kesukauan atiKu. 
Aku bekuasau ngenjuakkanyau ngan bekuasau ngambi'au agi. Kuasau itu 
Kuterimau jak di BapakKu." 10:19 Mangku jemau Yahudi mulai bebala, 
karnau kici'an Yesus itu. 10:20 Banyak jemau ngiciakka, "Diaum diarung 
iblis, Diau gilau. Ngapau kamu ndengaghka Diau?" 10:21 Adau pulau 
diau lain ngiciakka, "Itu ukanau kici'an jemau gilau. Iblis nidau pacak 
meghadui jemau butau!" 10:22 Nidau lamau udim itu jemau Yahudi 
meringati aghi rerayau nyemak Ghuma Allah. Masau itu pangkau dingin. 
10:23 Yesus ngenginak di berendau Suliman di Ghuma Allah. 10:24 
Mangku jemau Yahudi nyeghundak guak Yesus ngan bekatau, "Lamau 
beghapau agi Kaba ngenangka kami asau-asauan. Amun Kabani Mesias, 
Rajau Penyelamat itu, kiciakkala ngan sebenaghau." 10:25 Katau Yesus, 
"La Kukiciakka ngan kapu dighi, anyautu kapu dighi enggup percayau. 
Kerjau diau Kukerjauka atas namau BapakKu mbuktika sapau Aku. 10:26 
Kapu dighini nidau percayau, karnau kapu dighi nidau temasuak bilangan 
bebiriKu. 10:27 Gegalau bebiriKu ndengaghka suarauKu. Aku keruan 
diau, mangku gegalaunyau ngikut Aku. 10:28 Aku ngenju'i diau idup 
selelamaunyau, mangku bebiritu nidau ka benasau enggut selelamaunyau. 
Nidau bediau sughang kia diau ka merebuti diau jak di sayianKu. 10:29 
BapakKu la ngenjuakkanyau ngan Aku. Bekuasaula Diautu sangkan sapau 
kila. Mangku sughang kia nidau pacak merebutinyau jak di tangan 
BapakKu. 10:30 Aku ngan Bapak gi sughang." 10:31 Mangku jemau 
Yahudi ngambiak batu agi endak nyipati Yesus. 10:32 Yesus ngiciak ngan 
ughangtu, katauNyau, "La banyak kerjau iluak jak di BapakKu diau 
Kukinakka ngan kapu dighi, mangku karnau perembak manau kapu dighi 
endak nyipati Aku?" 10:33 Jemau Yahudi itu nimbal, "Ukan karnau 


perembak kaba diau iluak itu kami endak nyipati kaba ngan batu, tapitu 
karnau kaba nggelakka Allah. Kabani sughang jemau endak njadika diri 
Kaba Allah." 10:34 Katau Yesus, "Ukanau ditulis dalam Kitab Taurat 
kapu dighi, 'Allah bekatau: Kamula allah”? 10:35 Kitau keruan, setu diau 
ditulis dalam Injil nidau pacak diurungka. Amun Allah ngenjuakka namau 
allah ngan jemau diau nerimau kici'anNyau tadi, 10:36 ngapau kapu dighi 
ngiciakka Aku nggelakka Allah, karnau Aku ngiciakka, Akuni Anak Allah, 
awuak Aku dipilia Bapak ngan diajungAu ke deniauni? 10:37 Amun Akuni 
nidau ngerjauka gegalau kerjau BapakKu, kapu dighi jangan percayau 
ngan Aku. 10:38 Anyautu amun Aku ngerjaukanyau, percayaula ngan 
kerjauKu, empuak kapu dighi nidau percayau ngan Aku. Mangku kapu 
dighi keruan ngan ngerti, bansau Bapak adau di dalam Aku, Aku di dalam 
BapakKu." 10:39 Mangku jemau Yahudi itu ncubau agi nangkap Yesus, 
anyautu Yesus luput jak di tangan ughangtu. 10:40 La udim itu Yesus pegi 
ke beghang ayiak Yurdan, bada Yuhanis mbaptis senitu, mangku Diau 
mendam di situ. 10:41 Banyak jemau datang njenguak Diau. Ughangtu 
bekatau, "Yuhanis nidau ngerjauka tandau sutiak kia, anyautu gegalaunyau 
diau dikiciakka Yuhanis ceritau Jemau im benagh." 10:42 Mangku jemau 
di situ banyak percayau ngan Yesus. 


11:1 Lasarus mendam di Betania ngan kelawaiau Maria ngan Marta. 11:2 
Mariatu tinau diau minya'i keting Tuhan ngan minyak ghum, dikusu'inyau 
ngan gumba'au. 11:3 Lasarus itu buidapan, mangku kelawaiautu ngajung 
jemau ngiciakka ngan Yesus, "Muanai kami diau Dighi sayangitu 
buidapan." 11:4 Yesus ndengagh ceritau itu, Diau bekatau, "Idapan ini 
nidau ka mbatak nyawau. Ini tejadi, mangku Allah diagungka, Anak Allah 
pulau diagungka." 11:5 Yesus sayang nian ngan Marta tigau beghadingtu. 
11:6 Yesus la ndengagh ceritau tadi, bansau Lasarus buidapan, mangku 
Diau masia mendam di badaHau duau aghi agi. 11:7 La udim itu Diau 
ngiciakka ngan anak-buaHau, "Mela, kitau ngulang ke Yudia." 11:8 
Anak-buaHautu bekatau, "Senitu jemau Yahudi endak nyipati Dighi ngan 
batu. Mbak kini Dighi endak ngulang ke situ agi?" 11:9 Katau Yesus, 
"Ukanau saghi duau belas jam? Jemau diau bejalan aghi siang nidau 


tuantuak keting, karnau diau nginak terang demau. 11:10 Jemau diau 
bejalan aghi malam, tuantuak keting, karnau nidau bediau terang ngan 
diau." 11:11 Luak itula kic'an Yesus, mangku Diau bekatau agi, "Kantin 
kitau Lasarus la tiduak, anyautu Aku ka pegi mbangunka diau." 11:12 
Katau anak-buaHau, "Tuhan, amun Lasarus tiduak, diau ka ghadu." 11:13 
Sebenaghau diau dikiciakkaNyau tadi, Lasarus mati, anyautu anak-buaHau 
nyangkau diau dikiciakkaNyautu, Lasarus tiduak nian. 11:14 Mangku 
Yesus ngiciak ngan ughangtu ngan sebenaghau, katauNyau, "Lasarus la 
mati. 11:15 Anyautu Aku riang pulau, Aku nidau di situ masau itu, karnau 
iluakla batan endak kamu luak ini, mangku kamu belajagh percayau. Mbak 
kini mela kitau pegi ngaruaka diau." 11:16 Tumas diau pulau dikiciakka 
"Gembagh" ngiciak ngan kantinau anak-bua Yesus lainau, kataunyau, 
"Mela kitau ngikut endak mati serempak ngan Diau." 11:17 Yesus sampai 
di Betania, Lasarus la empat aghi dikuburka. 11:18 Betaniatu pasigh ngan 
Yerusalim, kekirau bejalan setenga jam jawuhau. 11:19 Banyak jemau 
Yahudi la datang nandangi Marta ngan Maria endak melemakka ati 
ughang duau beghadingtu, karnau muanaiautu la mati. 11:20 Marta 
ndengagh ceritau Yesus la datang, diau pegi njenguak Diau. Maria 
mendam di ghuma. 11:21 Mangku Marta ngiciak ngan Yesus, kataunyau, 
"Tuhan, misalau Dighi adau di sini, muanaiku cetau nidau mati. 11:22 
Anyautu aku keruan, mbak kini pulau Allah ka ngenjuakka ngan Dighi 
gegalaunyau diau Dighi pintak ngan Diau." 11:23 Katau Yesus, "Muanai 
kaba ka ngulang idup." 11:24 Katau Marta, "Aku keruan, diau ka ngulang 
idup masau aghi kiamat." 11:25 "Akunila ngenjuakka idup ngan mbuat 
jemau ngulang idup." Katau Yesus, "Jemau diau percayau ngan Aku ka 
idup, empuak diau la mati. 11:26 Mangku jemau diau idup ngan percayau 
ngan Aku, nidau ka mati selelamaunyau. Apu kaba percayau tim?" 11:27 
"Au, Tuhan," katau Marta, "Aku percayau Dighitu Almasih, Rajau 
Penyelamat, Anak Allah, diau ka datang ke demau ini." 11:28 La udim 
ngiciak luak itu, Marta pegi endak mantau Maria mbisi'inyau, "Guru adau 
di sini, nanyauka kaba." 11:29 Satu ndengagh ceritau itu, Maria cecepatan 
betegak pegi njenguak Yesus. 11:30 Yesus lum masuak dusun, Diau gi 


adau di bada Marta ngiciak ngan Diau tadi. 11:31 Jemau Yahudi diau 
dang adau di ghumahau endak melemakka atiau nginak Maria cecepatan 
betegak pegi keluagh. Ughangtu ngikutka diau, karnau nyangkau diau pegi 
ke perantuan endak nangis di situ. 11:32 La sampai di bada Yesus tadi, 
Maria nginak Yesus, mangku nunduak di adapanNyau ngan bekatau, 
"Tuhan, misalau Dighi di sini, cetau muanaiku nidau mati." 11:33 Satu 
Yesus nginak Maria nangis ngan jemau Yahudi diau ngikutkanyau nangis 
galau, atiAu sian nian, 11:34 mangku Diau nanyauka, "Di manau bada diau 
dikuburka?" Katau ughangtu, "Mela kina'ila, Tuhan!" 11:35 Mangku 
Yesus nangis. 11:36 Jemau Yahuditu bekatau, "Kina'ila, ukan main 
sayangAu." 11:37 Adau pulau diau bekatau, "Diauni mbuat jemau butau 
nginak. Cengki Diau pacak nulung, mangku Lasarus galak endiak ka 
mati." 11:38 Yesus sial nian mangku pegi ke perantuan. Kuburantu tebuak 
besak, ditukup ngan batu. 11:39 Katau Yesus, "Guliakkala batu itu." 
Marta, uau jemau mati itu, nimbal, kataunyau, "Tuhan, la empat aghi 
diauni dikuburka. Cetau la bembau." 11:40 Yesus bekatau, "La 
Kukiciakka ngan kaba, 'Amun kaba percayau, kaba ka nginak kuasau 
Allah.'" 11:41 Mangku ughangtu ngguliakka batu itu, Yesus ncungak ke 
langit ngan bekatau, "Terimau kasia, Bak, karnau Dighi la ndengaghka 
du'aKu. 11:42 Aku keruan Dighi maju ndengaghka du'aKu, anyautu Aku 
ngiciakka ini batan endak jemau banyak diau adau di sini, supayau 
ughangtu percayau, bansau Dighitu ngajung Aku." 11:43 La udim 
ngiciakka luak itu, Yesus tegauk, katauNyau, "Lasarus, keluaghla!" 11:44 
Jemau diau la mati tadi ngeluagh. Keting tanganau masia bebalut ngan kain 
putia ngan dayiau ditukup ngan setangan. Mangku katau Yesus ngan 
ughang di situ, "Kelucungila kain pembalutau, mangku diau pacak 
bejalan." 11:45 Banyak jak di jemau Yahudi diau nandangi Maria 
percayau ngan Yesus, karnau la nginak setu diau dibuatAutu. 11:46 Adau 
pulau diau pegi njenguak jemau Parisi ngiciakka ngan ughangtu setu diau 
la dibuat Yesustu. 11:47 Mangku imam-imam bepangkat tinggi ngan 
jemau Parisi ngajung pengadilan agamau betunggal, ngiciakka, "Tuapau 
diau mesti kitau kerjauka? Jemau itu ngerjauka banyak tandau nyelia. 
11:48 Amun kitau ngenangka Diau maju luak itu, gegalau jemau ka 


percayau ngan Diau, mangku penguasau jemau Rum ka datang merusakka 
Ghuma Allah ngan gegalau bangsau kitau." 11:49 Mangku sughang jak di 
ughangtu, namaunyau Kayapas, imam besak taun itu, bekatau, "Kamuni 
endiak keruan tuapau-apau. 11:50 Apu kamu nidau ngeruani, iluakla batan 
endak kamu sughang mati sangkan gegalau bangsau kitau benasau?" 11:51 
Kayapas ngiciakka luak itu ukan jak di rupu'annyautula, tapitu karnau diau 
Imam Besak taun itu, diau meramalka, Yesus ka mati batan endak jemau 
Yahudi. 11:52 Diau ukan mati batan endak bangsau itu ajau, tapitu pulau 
endak nunggalka ngan nyatuka anak-anak Allah diau di bada lainau. 11:53 
Mangku mulai aghitu pengulu-pengulu Yahudi sepakat endak mbunua 
Yesus. 11:54 Karnau itu Yesus nidau agi bejalan di mukau umum jemau 
Yahudi. Diau pegi jak di Yudia ke kuta Epraim diau pasigh ngan padang 
bungin. Di situla Yesus mendam ngan anak-buaHau. 11:55 Masau itu aghi 
rerayau Paska la pasigh. Banyak jemau la pegi ke Yerusalim endak 
njalanka adat lembagau pembasuan diri nurut adat Yahudi, antak ka aghi 
rerayau mulai. 11:56 Ughangtu ndala'1 Yesus, mangku ughangtu dang 
betunggal di Ghuma Allah, sughang ngiciak ngan diau lain, kataunyau, 
"Luak manau pendapat kamu? Asauku Yesus nidau ka datang ngikuti aghi 
rerayau ini." 11:57 Imam-imam bepangkat tinggi ngan jemau Parisi la 
merintaka, bilang jemau diau keruan bada Yesus mesti ngiciakkanyau ngan 
ughangtu, supayau Yesus ditangkap. 


12:1 Enam aghi antak ka aghi rerayau Paska Yesus pegi ke Betania, bada 
Lasarus diidupka jak di mati. 12:2 Di situ Yesus dijamu jemau dusun itu. 
Marta nepi'iNyau ngan Lasarus ngikut makan ngan Diau. 12:3 Mangku 
Maria mbatak minyak ghum segudu keciak diau besak nianan regaunyau, 
mangku diau minya'1 keting Yesus, dikusu'inyau ngan gumba'au. Ghumatu 
ghum galau ngan minyak itu. 12:4 Mangku Yudas Iskariut, sughang jak di 
anak-bua Yesus diau njualkaNyau bekatau, 12:5 "Ngapau minyak ghum 
imi nidau dijual ngan regau tigau ratus tanci pirak, mangku dienjuakka ngan 
jemau serik?" 12:6 Yudas ngiciak luak itu, ukan karnau diau nyanauka 
jemau serik, anyautu karnau diau pemaling ngan maju ngambiak tanci 
ughangtu diau diimpaninyau. 12:7 Mangku katau Yesus, "Nengkela 


diauni! Diau ngerjauka ini batan endak aghi penguburanKu. 12:8 Jemau 
serik maju guak kamu, anyautu Aku nidau maju guak kamu." 12:9 Banyak 
jemau Yahudi ndengagh Yesus adau di Betania, mangku pegi ke situ. 
Ughangtu pegi ke situ ukan ajau endak nginak Yesus, tapitu karnau endak 
nginak Lasarus pulau diau la diidupka Yesus jak di mati. 12:10 Mangku 
imam-imam bepangkat tinggi merencanauka endak mbunua Lasarus pulau, 
12:11 karnau banyak jemau Yahudi ninggalka ughangtu karnau Lasarus, 
mangku percayau ngan Yesus. 12:12 Jemau banyak la datang endak 
merayauka Paska. Pagi aghiau ughangtu ndengagh, bansau Yesus dang 
bejalan ngancamka Yerusalim. 12:13 Ughangtu ngambiak daun paku 
bindu, mangku pegi ngampak Yesus ngan besurak-surak, kataunyau, 
"Husana! Tepujila Jemau diau datang atas namau Tuhan. Tepujila Rajau 
Israil." 12:14 Yesus dapat sikuak keledai mudau, dinayi'iNyau, mangku 
ditepati setu diau ditulis dalam Injil, 12:15 "Nidau nanti takut, ui jemau 
Yerusalim. Kina'ila Rajau kamu datang nayiak sikuak anak keledai." 12:16 
Masau itu anak-bua Yesus lum ngerti gegalaunyau itu. Anyautu la udim 
Yesus ngulang idup ngan diagungka, anak-buaHau teghingat, bansau setu 
diau dikerjauka ughangtu ngan Diau la ditulis dalam Injil. 12:17 Jemau 
banyak diau la nginak Yesus ngajung Lasarus ngeluagh jak di kuburan 
diidupkaNyau jak di mati maju ngiciakka kejadian itu. 12:18 Itula sebapau 
jemau banyak pegi ndepatka Yesus di jalan, karnau ughangtu la ndengagh, 
bansau Diautu ngerjauka tandau nyelia itu. 12:19 Mangku jemau Parisi 
ngiciak sughang ngan diau lain, kataunyau, "Na, kamu la nginak, kitau 
nidau pacak mbuat tuapau-apau. Gegalau jemau deniauni datang ngikut 
Diau." 12:20 Di antarau jemau diau datang ke Yerusalim endak 
sembayang masau aghi rerayau itu adau pulau jemau Yunani. 12:21 
Ughangtu pegi njenguak Pilipus diau asalau jak di Betsaida di Galilia 
mangku bekatau, "Amun pacak, kami endak betemu ngan Yesus." 12:22 
Pilipus ngiciakkanyau ngan Anderias, mangku ughang duautu ngiciak ngan 
Yesus. 12:23 Katau Yesus ngan ughangtu, "Masaunyau la sampai Anak 
Manusiau diagungka. 12:24 Ngenian katauKu ini: Amun semughak padi 
nidau ditugalka ke tana, mangku nidau busuak, diau ka maju semughak 
itula. Anyautu amun mughaktu busuak karnau tumbua, mangku ka banyak 


asilau. 12:25 Jemau diau nyayangi nyawaunyau ka kelengitan 
nyawaunyau, mangku jemau diau nidau nyayangi nyawaunyau ka bulia 
idup empai selelamaunyau. 12:26 Jemau diau endak bekerjau batan endak 
Aku, diau mesti ngikut Aku, mangku anak-buaKu adau guak Aku di 
badaKu. Mangku jemau diau bekerjau batan endak Aku diregaui 
BapakKu." 12:27 "Aku temas. Tuapau diau mesti Kukiciakka mbak kini? 
Bak, selamatkala Aku jak di sengsarau ini? Nidau, karnau batan endak 
itula Aku datang. 12:28 Bak, agungka namau Dighi!" Mangku tedengagh 
suarau jak di sergau diau ngiciakka, "Aku la ngagungkanyau, mangku Aku 
ka ngagungkanyau agi." 12:29 Jemau banyak diau di situ ndengagh suarau 
itu bekatau, "Itu gurua!" Adau pulau diau ngiciakka, "Ukanau, malaikat 
ngiciak ngan Diau." 12:30 Yesus bekatau ngan ughangtu, "Suarau itu ukan 
batan endak Aku, tapitu batan endak kapu dighi. 12:31 Mbak kini Ia 
masaunyau deniau diukum, mbak kini penguasau deniau ka dicapakka 
keluagh. 12:32 Amun Aku la dinayiakka jak di demau, Aku ka ngajak 
gegalau jemau njenguak Aku." 12:33 Yesus ngiciakka luak itu endak 
nyatauka carau Diau ka mati. 12:34 Jemau banyak itu ngiciak ngan Diau, 
kataunyau, "Kami la keruan jak di ukum Taurat, bansau Mesias, Rajau 
Penyelamattu, ka idup selelamaunyau. Luak manau Kaba pacak ngiciak, 
Anak Manusiau mesti dinayiakka. Sapau Anak Manusiau itu?" 12:35 
Katau Yesus agi ngan ughangtu, "Nidau ka lamau agi terang adau guak 
kapu dighi. Bejalanla empungan terang gi adau di kamu, mangku kapu 
dighi nidau bejalan di keleman. Jemau diau bejalan di keleman nidau 
keruan ke manau diau pegi. 12:36 Percayaula ngan terang itu, empungan 
terang itu gi adau di kapu dighi, mangku kapu dighi njadi jemau diau idup 
dalam terang." Udim ngiciak luak itu Yesus pegi nyemuni, mangku nidau 
kina'an agi. 12:37 La banyak tandau nyelia dikerjauka Yesus di mukau 
ughangtu. Empuak luak itu ughangtu nidau kila percayau ngan Diau. 12:38 
Mangku setu diau la dikiciakka nabi Yesaya la ditepati, "Tuhan, sapau ka 
percayau ngan ceritau kami? Ngan sapau kuasau Tuhan dinyatauka?" 
12:39 Itula sebapau ughangtu nidau pacak percayau, karnau Yesaya la 
bekatau pulau, "Katau Allah, 12:40 'Aku la mbutauka matau ughangtu 
ngan mbuat ughangtu keghas ati, supayau matau ughangtu jangan nginak 


ngan rupu'an ughangtu jangan terti, mangku ughangtu jangan ngulang 
njenguak Aku, mangku Aku jangan meghadui ughangtu.'" 12:41 Yesaya 
la ngiciak luak itu, karnau la nginak kuasau Yesus, mangku 
dikiciakkanyau. 12:42 Empuak luak itu banyak pulau jemau jak di pengulu 
jemau Yahudi percayau ngan Diau. Anyautu ughangtu nidau beghani 
ngaku'iNyau ngan terang-terangan, karnau takut, kalu jemau Parisi nidau 
ngajung ughangtu agi masuak ghuma sembayang. 12:43 Ughangtu galakla 
dipuji manusiau sangkan dipuji Allah. 12:44 Mangku Yesus bekatau bias, 
"Jemau diau percayau ngan Aku, ukan percayau ngan Aku ajau, tapitu 
percayau pulau ngan Allah diau ngajung Aku. 12:45 Mangku jemau diau 
nginak Aku nginak Allah pulau diau ngajung Aku. 12:46 Akuni datang ke 
deniau ini umpamau terang, mangku bilang jemau diau percayau ngan Aku 
jangan maju mendam di keleman. 12:47 Amun adau jemau diau ndengagh 
kici'anKu, anyautu nidau nurutinyau, Aku nidau ka ngukumau, karnau Aku 
datang ukan endak ngukum deniau, tapitu endak nyelamatkanyau. 12:48 
Jemau diau nidau nerimau Aku ngan nidau nuruti kici'anKu, akimau la 
adau. Kici'anKu diau la Kukiciakka, itula diau ka ngukumau masau aghi 
kiamat. 12:49 Karnau Aku nidau ngiciak nurut rupu'anKunila, tapitu Bapak 
diau ngajung Aku Diautu ngajung Aku ngiciakka setu diau mesti 
Kukiciakka. 12:50 Aku keruan perintaHau itu ngenjuakka idup empai 
selelamaunyau. Mangku setu diau Kukiciakka, Aku ngiciakka luak la 
dikiciakka Bapak ngan Aku." 


13:1 Mbak pagi di aghiau aghi rerayau Paska ka lasung, Yesus la keruan, 
bansau masauNyau la sampai Diau ninggalka deniau ini njenguak Bapa'Au. 
Yesus la nyayangi anak-buaHau, mangku Diau maju nyayangi ughangtu 
enggut pengabisanNyau. 13:2 Yesus ngan anak-buaHau dang makan 
malam. Iblis la mbisi'i Yudas Iskariut, anak Simun, supayau diau njualka 
Yesus. 13:3 Yesus keruan, bansau Bapa'Au la ngenjuakka gegalaunyau 
ngan Diau. Diau pulau keruan Diau asalau jak di Allah ngan baliak agi ke 
Allah. 13:4 Mangku Yesus betegak ngelucungka bajuAu. Diau ngambiak 
anduk, dikainkanyau. 13:5 La udim itu Diau ncughuaka ayiak dalam capa 
mangku mulai mbasua keting anak-buaHau, dikusu'iNyau ngan anduk diau 


dikainkatu. 13:6 Mangku Diau sampai di Simun Pitrus. Pitrustu bekatau, 
"Tuhan, baghia Dighi mbasua ketingku." 13:7 Katau Yesus, "Mbak kini 
kaba lum ngerti setu diau Kukerjauka ini, nanti kaba ka terti." 13:8 
"Jangan, Tuhan," Katau Pitrus, "Jangan Dighi gheghapati mbasua 
ketingku." Katau Yesus, "Amun Aku nidau mbasua kaba, kaba nidau agi 
njadi anak-buaKu." 13:9 Katau Simun Pitrus, "Amun luak itu, Tuhan, 
jangan keting ajau, tapitu tangan ngan palakku pulau." 13:10 "Jemau diau 
la udim mandi la beresia gegalaunyau." Katau Yesus. "Diau nidau nanti 
diberesiaka agi lain jak di ketingau. Kamu la beresia, anyautu nidau 
gegalau kamu." 13:11 Yesus la keruan sapau ka njualkaNyau. Itula 
sebapau Diau ngiciakka, "Kamuni la beresia, anyautu nidau gegalau 
kamu." 13:12 La udim Yesus mbasua keting anak-buaHautu, Diau 
nyurumka bajuAu agi, mangku duduak sampai ngiciak ngan 
anak-buaHautu, katauNyau, "Apu kamu terti setu diau empai Kukerjauka 
ngan kamuni? 13:13 Kamu betutugh ngan Aku Guru ngan Tuhan. Nyela 
nian, kamutu benagh, karnau Akula Diau. 13:14 Amun Aku mbasua keting 
kamu, Akuni diau njadi Tuhan ngan Guru kamu, mangku kamu pulau 
sepantasau sangi mbasuhi keting. 13:15 Aku la mbuat penauan batan 
endak kamu, supayau kamu mbuat semegi luak aku buat ngan kamu. 
13:16 Nyela man katauKu ini: Sughang budak nidau lebia bekuasau jak di 
tuanau, mangku jemau diau diajung nidau lebia penting jak di jemau diau 
ngajungau. 13:17 Kamu la keruan gegalaunyauni. Riang kamu, amun 
dikerjauka. 13:18 Setu diau Kukiciakka, ukanau ngiciakka kamu 
gegalaunyau. Aku keruan, sapau-sapau diau la Kupilia. Anyautu setu diau 
ditulis di Injil mesti tejadi: 'Jemau diau la makan ngan Aku ka melawan 
Aku.' 13:19 Aku ngiciakkanyau ngan kamu mbak kini antak ka tejadi, 
supayau amun titu tejadi kelau, kamu percayau, bansau Akunila Diau. 
13:20 Ngenian katauKu ini: Jemau diau nerimau jemau diau Kuajung, 
nerimau Aku. Mangku jemau diau nerimau Aku nerimau Allah diau 
ngajung Aku." 13:21 La udim Yesus ngiciakka luak itu, peghasauanNyau 
madak nian, mangku Diau bekatau, "KatauKuni benagh nian: Sughang jak 
di kamuni ka njualka Aku." 13:22 Anak-buaHau sangi kina' ngan 
kemangan, karnau nidau keruan, sapau diau dikiciakkaNyautu. 13:23 


Anak-bua diau disayangiNyau duduak di guak sebela kananAu. 13:24 
Simun Pitrus ngenjuakka tandau ngan jemautu ngajungau betanyau ngan 
Yesus, sapau diau dikiciakkaNyautu. 13:25 Jemau diau duduak pasigh 
Yesustu nyelinga'lNyau sampai betanyau, "Sapau, Tuhan?" 13:26 Mangku 
katau Yesus, "Jemau diau Kuenju'i ruti diau Kuceculka dalam pan, diautu 
jemaunyau." Mangku Yesus ngambiak setepil ruti, diceculkaNyau dalam 
pan, dienjuakka ngan Yudas Iskariut, anak Simun. 13:27 La udim Yudas 
nerimau rutitu, iblis masuak dalam ati Yudas, mangku Yesus ngiciak ngan 
diau, katauNyau, "Setu diau endak kaba kerjauka, kerjaukala gegancang." 
13:28 Nidau sughang kia jak di ughangtu diau duduak makan di situ terti, 
ngapau Yesus ngiciak luak itu ngan Yudas. 13:29 Adau diau nyangkau 
Yesus ngajung Yudas mbeli setu diau digunauka batan aghi rerayau, ngan 
ngenjuakka tanci ngan jemau serik, karnau Yudas tukang nyimpani tanci 
ughangtu. 13:30 La udim Yudas ngambiak ruti tadi, diau gegasip 
ngeluagh. Aghitu la malam. 13:31 La udim Yudas pegi, Yesus bekatau, 
"Mbak kini Anak Manusiau diagungka, mangku Allah pulau diagungka 
karnau Diau. 13:32 Amun Allah diagungka karnau Diau, Allah ka 
ngagungka Diau pulau karnau diriAu. Nyela, Allah ka cepat 
ngagungkaNyau. 13:33 Ai, anak-buaKu, tigha jerang agi Aku adau guak 
kamu. Kamu ka ndala'1 Aku. Luak Aku la ngiciak ngan jemau Yahudi, Aku 
ngiciak pulau ngan kamu mbak kini, 'Ke bada Aku pegi kamu nidau pacak 
datang.' 13:34 Aku ngiciakka perinta empai ngan kamu: Kamu sangi 
sayangila sughang ngan diau lain. Aku la nyayangi kamu. Luak itula pulau 
kamu mesti sangi sayangi. 13:35 Amun kamu sangi sayangi, gegalau 
jemau ka keruan, bansau kamu anak-buaKu." 13:36 Mangku Simun Pitrus 
betanyau, "Tuhan, Dighi endak pegi ke manau?" Katau Yesus, "Ke bada 
Aku pegi, kaba nidau pacak ngikut Aku mbak kini, anyautu nanti kaba ka 
ngikut Aku." 13:37 Pitrus betanyau agi, "Tuhan, ngapau Aku nidau pacak 
ngikut Dighi mbak kini? Aku endak ngenjuakka nyawauku batan endak 
Dighi!" 13:38 Katau Yesus, "Luak manau kaba endak ngenjuakka nyawau 
kaba batan endak Aku? Aku bekatau sebenaghau: Antak ka ayam 
bekukuak, kaba la tigau kali nidau ngaku'i Aku." 


14:1 "Janganla kamu temas." Katau Yesus, "Percayaula ngan Allah, 
percayaula pulau ngan Aku. 14:2 Di ghuma BapakKu banyak bada. Amun 
nidau luak itu, cetau Aku nidau ngiciak ngan kamu, bansau Aku pegi endak 
nyediauka bada batan endak kamu. 14:3 La udim Aku pegi ke situ ngan 
nyediauka bada batan endak kamu, Aku ka ngulang agi, mangku mbatak 
kamu ke badaKu, supayau di manau badaKu, di situ pulau bada kamu. 
14:4 Ke manau Aku pegi, kamu keruan jalan ke situ." 14:5 Tumas ngiciak 
ngan Yesus, kataunyau, "Tuhan, kami nidau keruan, ke manau Dighi pegi. 
Luak manau kami keruan jalan?" 14:6 Katau Yesus, "Akunila jalan 
ngeruani Allah ngan idup nian. Nidau sughang kia diau pacak njenguak 
Bapak, amun nidau karnau Aku. 14:7 Amun kamu keruan Aku, cetau 
kamu pulau keruan BapakKu. Mbak kini kamu la keruan Diau ngan kamu 
la nginak Diau." 14:8 Katau Pilipus, "Tuhan, ancakka Bapaktu, jadila ngan 
kami." 14:9 Katau Yesus, "Ui, Pilipus, Aku la lamau ngan kamu, mangku 
kaba lum kila keruan Aku? Jemau diau nginak Aku la nginak Bapak. 
Ngapau kaba ngiciakka: Ancakka Bapaktu ngan kami? 14:10 Apu kabani 
nidau percayau, Akuni di dalam Bapak, Bapak pulau di dalam Aku? Setu 
diau Kukiciakka ngan kamu, asalau ukanau jak di Aku. Bapak diau 
mendam di dalam Aku ngerjauka gegalaunyau itu. 14:11 Percayaula ngan 
katauKu ini: Aku di dalam Bapak ngan Bapak di dalam Aku, senidau- 
nidaunyau percayaula ngan setu diau la Kukerjauka. 14:12 Ngenan 
katauKu ini: Jemau diau percayau ngan Aku ka ngerjauka setu diau Ia 
Kukerjauka, gi banyak setu diau lebia besak agi ka dikerjaukanyau. Aku 
pegi njenguak Bapak, 14:13 mangku setu diau kamu pintak atas namauKu 
ka Kuenjuakka, mangku Bapak dipuji karnau Aku. 14:14 Tuapau kila diau 
kamu pintak atas namauKu ka Kuenjuakka." 14:15 "Amun kamu nyayangi 
Allah, kamu ka nuruti gegalau perintaKu. 14:16 Aku ka mintakka ngan 
Bapak, mangku Diau ka ngenju' kamu Penulung lain diau ka adau guak 
kamu selelamaunyau. 14:17 Diau itu Rua Allah diau ka nyatauka, sapau 
Allah sebenaghau. Deniau nidau pacak nerimau Diau, karnau deniau nidau 
nginak Diau ngan ngeruani Diau. Anyautu kamuni ngeruani Diau, karnau 
Diau di guak kamu ngan mendam dalam kamu. 14:18 Aku nidau ka 
ngenangka kamu njadi anak umang. Nanti Aku ka ngulang njenguak kamu. 


14:19 Tigha jerang agi, deniau nidau ka nginak Aku agi, anyautu kamuni 
ka nginak Aku. Akuni idup, karnau itu kamu ka idup pulau. 14:20 Aghitu 
pulau kamu ka ngeruani, bansau Aku dalam BapakKu ngan kamu dalam 
Aku, Aku pulau dalam kamu. 14:21 Jemau diau nerimau perintaKu ngan 
nurutinyau, jemau itula nyayangi Aku. Mangku jemau diau nyayangi Aku 
ka disayangi BapakKu. Aku pulau ka nyayangi jemautu ngan nyatauka 
diriKu ngan diau." 14:22 Yudas, ukan Yudas Iskartut, betanyau ngan 
Yesus, kataunyau, "Tuhan, tuapau sebapau Dighi endak nyatauka Dighi 
ngan kami, nidau ngan gegalau demau?" 14:23 Katau Yesus, "Amun 
jemau nyayangi Aku, diau ka nuruti kici'anKu. BapakKu ka nyayangi diau, 
mangku Kami ka njenguak diau ngan mendam ngan diau. 14:24 Jemau 
diau nidau nyayangi Aku nidau nuruti kici'anKu. Kicr'an diau kamu 
dengaghtu ukan jak di Aku, tapitu jak di Bapak diau ngajung Aku. 14:25 
Gegalaunyautu Kukiciakka ngan kamu, semasau Aku gi betunggal ngan 
kamu. 14:26 Anyautu Rua Allah, Penulung diau ka diajung Bapak atas 
namauKu, diautu ka ngajaghka gegalaunyautu ngan kamu ngan ngingatka 
gegalaunyau diau la Kukiciakka ngan kamu. 14:27 Aku mbuat ati kamu 
tenang. Keinji'anKu Kuenjuakka ngan kamu, mangku diau dienjuakka itu 
ukan luak diau dienjuakka deniau. Nidau nanti temas, ngan nidau nanti 
penakut. 14:28 Kamu la ndengagh Aku bekatau ngan kamu, Aku ka pegi, 
anyautu Aku ka ngulang agi njenguak kamu. Amun kamu nyayangi Aku, 
cetau kamu riang, karnau Aku pegi njenguak BapakKu, karnau pentingla 
Bapak sangkan Aku. 14:29 Aku ngiciakka titu ngan kamu mbak kini, 
antak ka gegalaunyautu tejadi, supayau kamu percayau, amun titu tejadi 
nanti. 14:30 Aku nidau ka ngiciak banyak agi ngan kamu, karnau la 
masaunyau penguasau deniauni datang. Anyautu diau nidau bekuasau ngan 
diriKu. 14:31 Anyautu gegalaunyautu mesti tejadi, supayau deniau keruan, 
bansau Aku nyayangi Bapak ngan ngerjauka gegalaunyau diau diajungka 
Bapak ngan Aku. Mela, kitau pegi jak di sini." 


15:1 "Akuni umpamau batang anggur diau asli, mangku BapakKu tukang 
sayiau. 15:2 Bilang cangka di Aku diau nidau bebua diteta'Au, mangku 
bilang cangka diau bebua diberesiaka, supayau buahau tamba lebat. 15:3 


Kamu la diberesiaka karnau kici'anKu diau la Kukiciakka ngan kamu. 15:4 
Mendamla kamu di Aku, mangku Aku mendam di kamu. Cangka nidau 
pacak bebua, amun nidau maju di batang anggur. Luak itula pulau kamu 
nidau pacak bebua, amun nidau mendam di Aku. 15:5 Akunila batang 
anggur, kamunila cangka-cangkahau. Jemau diau mendam di Aku ngan 
Aku di diau, jemautu ka banyak buahau. Amun Aku nidau nulung, kamu 
nidau pacak mbuat tuapau-apau. 15:6 Jemau diau nidau mendam di Aku 
dicapakka keluagh luak cangka, mangku njadi keghing. La udim 
ditunggalka jemau, dicapakka ke dalam api, mangku mutung. 15:7 Amun 
kamu maju mendam di Aku ngan kici'anKu maju di ati kamu, pintakla 
tuapau kila kamu endak, mangku kamu ka dienju'i. 15:8 Amun kamu 
bebua banyak, kamu njadi anak-buaKu nian. Ngan carau luak itu BapakKu 
diagungka." 15:9 "Aku sayang ngan kamu luak Bapak sayang ngan Aku. 
Jangan nyimpang jak di sayangKu. 15:10 Amun kamu nuruti perintaKu, 
Aku maju sayang ngan kamu. Itu semegi ngan Aku nuruti perinta 
BapakKu, mangku Bapak maju sayang ngan Aku. 15:11 Gegalaunyau 
Kukiciakka ngan kamu, supayau keinji'anKu adau di ati kamu, mangku 
kamu injiak nianan. 15:12 Inila perintaKu: Kamu mesti sangi sayangi, luak 
Aku la nyayangi kamu. 15:13 Jemau diau sayang nianan ngan kantinau, 
jemau itu nyeraka nyawaunyau batan endak kantinau. 15:14 Kamuni 
kantinKu, amun kamu ngerjauka tuapau diau Kuperintaka ngan kamu. 
15:15 Kamu nidau agi Kukiciakka budak, karnau budak nidau keruan, setu 
diau dikerjauka tuanau. Kamu Kukiciakka kantin, karnau gegalaunyau diau 
Kudengagh jak di Bapak la Kukiciakka ngan kamu. 15:16 Ukan kamuni 
diau milia Aku. Aku diau milia kamu. Aku ngajung kamu pegi ngan bebua 
banyak, bua diau ka ta'an. Mangku setu diau kamu pintak atas namauKu 
dienjuakka Bapak ngan kamu. 15:17 Inila perintaKu ngan kamu: Sangi 
sayangila kamu." 15:18 "Amun deniau luat ngan kamu, keruanila, Aku jak 
di senitu la diluatka deniau. 15:19 Misalau kamu semegi ngan jemau di 
deniau, cengki deniau ka nyayangi kamu, karnau kamu semegi ngan 
deniau. Anyautu karnau Aku la milia kamu jak di demauni, kamu ukan 
semegi ngan deniau. Itula sebapau deniau luat ngan kamu. 15:20 Ingatkala 
setu diau la Kukiciakka ngan kamu: Sughang budak nidau lebia bekuasau 


jak di tuanau. Amun ughangtu la nganiayau Aku, ughangtu ka ngamayau 
kamu pulau. Amun ughangtu la nuruti kici'anKu, ughangtu ka nuruti kici'an 
kamu pulau. 15:21 Gegalaunyau ka dikerjauka ughangtu ngan kamu, 
karnau kamu anak-buaKu, karnau ughangtu nidau keruan Allah diau 
ngajung Aku. 15:22 Misalau Aku nidau datang ngan nidau ngiciakka 
gegalaunyau ngan ughangtu, ughangtu nidau besala. Anyautu mbak kini 
nidau bediau tapakan agi batan dusau ughangtu. 15:23 Jemau diau 
meluatka Aku, meluatka BapakKu pulau. 15:24 Misalau di guak ughangtu 
Aku nidau ngerjauka setu diau lum kekela dikerjauka jemau, ughangtu 
nidau besala. Mbak kini ughangtu la nginak gegalaunyau diau Kukerjauka, 
anyautu ughangtu meluatka Aku ngan BapakKu. 15:25 Nyela, semestiau 
luak itu, mangku setu diau la ditulis dalam kitab Taurat ughangtu ditepati: 
'Ughangtu meluatka Aku nidau bediau tapakan.' 15:26 Aku ka ngajung 
Penulung njenguak kamu diau asalau jak di Bapak. Diau ka nyatauka Allah 
sebenaghau. Amun Diau datang, Diau ka ngiciakka Aku. 15:27 Mangku 
kamu pulau mesti ngiciakka Aku, karnau kamuni la seghundak ngan Aku 
jak di senitu. 


16:1 Gegalaunyautu la Kukiciakka ngan kamu, mangku kamu jangan 
mandak percayau ngan Aku. 16:2 Kamu ka dikeluaghka jak di ghuma 
sembayang, mangku ka sampai masaunyau, jemau diau mbunua kamu, 
nyangkau diau melemakka ati Allah. 16:3 Ughangtu ka ngerjauka 
gegalaunyautu, karnau ughangtu nidau keruan BapakKu ngan Aku. 16:4 
Anyautu gegalaunyautu Kukiciakka ngan kamu, mangku amun masaunyau 
la sampai, kamu teghingat, bansau Aku la ngiciakkanyau ngan kamu." 
16:5 Mbak kini Aku ka pegi njenguak BapakKu diau ngajung Aku. Nidau 
sughang kia jak di kamu betanyau ke manau Aku pegi. 16:6 Mbak kim ati 
kamu njadi bingung, karnau Aku ngiciakka titu ngan kamu. 16:7 Mangku 
Kukiciakka diau benagh ngan kamu: Amun Aku pegi, begunau ngan kamu. 
Misalau Aku nidau pegi, Penulung itu nidau ka datang njenguak kamu. 
Anyautu amun Aku pegi, Aku ka ngajung Diau njenguak kamu. 16:8 
Mangku amun Diau datang, Diau ka mbuktika deniau besala. Diau ka 
nyatauka Akuni benagh ngan Allah cetau ka ngukum deniau. 16:9 Diau ka 


nyatauka ughangtu besala, karnau nidau percayau ngan Aku. 16:10 Diau 
ka nyatauka Aku benagh, karnau Aku pegi njenguak Bapak, mangku kamu 
nidau nginak Aku agi. 16:11 Mangku Diau ka nyatauka pulau Allah Ia 
mulai ngukum, karnau penguasau deniauni la diukum. 16:12 Gi banyak 
diau endak Kukiciakka ngan kamu, anyautu mbak kini kamu lum ka ta'an 
nerimaunyau. 16:13 Amun Rua Allah itu datang, Diau nyatauka Allah itu 
benagh. Kamu ka dibimbingAu ngeruam gegalaunyau diau benagh. Diau 
nidau ka ngiciak jak di diriAu, anyautu Diau ka ngiciakka setu diau 
didengaghAu, mangku Diau ka ngiciakka ngan kamu setu diau ka tejadi 
nanti. 16:14 Diau ka ngagungka Aku, karnau setu diau dikiciakkaNyau 
ngan kamu diterimauNyau jak di Aku. 16:15 Gegalaunyau diau adau di 
Bapak adau pulau di Aku. Itula sebapau Aku bekatau: Setu diau 
dikiciakka Rua itu ngan kamu diterimauNyau jak di Aku." 16:16 "Tigha 
jerang ajau kamu nidau nginak Aku agi, lagi pulau tigha jerang agi, kamu 
ka nginak Aku." 16:17 Ndengagh titu anak-bua Yesus adau diau betanyau 
sughang ngan diau lain, "Tuapau retiau Diau ngiciak ngan kitau, "Tigha 
jerang ajau kamu nidau nginak Aku agi', lagi pulau, "Tigha jerang agi, 
kamu ka nginak Aku'? Tuapau pulau retiau, 'Aku pegi njenguak Bapak'?" 
16:18 Mangku katau ughangtu, "Tuapau retiau, "Tigha jerang ajau'? Kitau 
nidau terti Diau ngiciakka tuapau." 16:19 Yesus keruan, bansau 
anak-buaHautu endak betanyau ngan Diau, mangku Diau bekatau, "Apu 
kamu sangi kiciakka setu diau Kukiciakka tadi, Tigha jerang ajau kamu 
nidau nginak Aku agi, lagi pulau, Tigha jerang agi, kamu ka nginak Aku? 
16:20 Kicr'anKu mi benagh man: Kamu ka nangis berandaian, anyautu 
deniau ka riang. Kamuni ka temas, anyautu temas kamutu ka beghuba 
njadi riang. 16:21 Amun jemau tinau endak merunggu diau temas, karnau 
la masaunyau diau kesakitan. Anyautu amun anak la adau, diau nidau 
teghingat agi kesakitannyautu, karnau riang kupiak la adau. 16:22 Luak 
itula pulau ngan kamu: Mbak kini kamu dukau, anyautu Aku ka betemu agi 
ngan kamu, mangku ati kamu ka riang, mangku nidau sughang kia pacak 
ngambiak keriangan kamu. 16:23 Aghi itu kamu nidau ka betanyau 
tuapau-apau agi ngan Aku. Ngenian katauKu ini: Tuapau kila diau kamu 
pintak ngan Bapak atas namauKu, titu ka dienjuakka Bapak ngan kamu. 


16:24 Enggut mbak kini kamu lum mintak tuapau-apau atas namauKu. 
Pintakla, mangku kamu ka dienju'1, mangku kamu injiak nian." 16:25 
"Gegalaunyau itu Kukiciakka ngan kamu pakai cuntau. Masaunyau ka 
sampai Aku nidau pakai cuntau agi, tapitu Aku ka ngiciakka Bapak ngan 
sebenaghau. 16:26 Masau itu kamu ka mintak ngan Bapak atas namauKu. 
Aku nidau njanjika mintak ngan Bapak batan endak kamu, 16:27 karnau 
Bapak pulau nyayangi kamu. Diau nyayangi kamu, karnau kamu nyayangi 
Aku ngan percayau, asalKu jak di Bapak. 16:28 Nyela, asalKu jak di 
Bapak, mangku Aku la datang ke deniau. Anyautu mbak kim Aku 
ninggalka deniauni endak baliak njenguak Bapak." 16:29 Mangku 
anak-buaHau ngiciak ngan Yesus, kataunyau, "Mbak kini Dighi ngiciak 
ngan sebenaghau, nidau agi pakai cuntau. 16:30 Mbak kini kami keruan: 
Nidau nanti jemau betanyau ngan Dighi, karnau Dighi ngeruani 
gegalaunyau. Itula sebapau kami percayau asal Dighi jak di Allah." 16:31 
Katau Yesus, "Mbak kini kamu percayau? 16:32 Ingatkala, masaunyau ka 
sampai mangku la sampai, gegalau kamuni ka larat, ka baliak ke ghuma 
sesughangan. Kamu ka minggalka Aku sughang, anyautu Aku nidau 
sughang, karnau Bapak adau guak Aku. 16:33 Gegalaunyautu Kukiciakka 
ngan kamu, mangku kamu tenang sempernau, karnau seghundak ngan 
Aku. Di deniau kamu ka sengsarau, anyautu beghanikala ati kamu. Aku la 
ngalaka deniau." 


17:1 La udim ngiciak luak itu, Yesus ncungak ke langit, mangku bekatau, 
"Bak, masaunyau la sampai, agungkala Anak Dighi, mangku Anak Dighi 
ngagungka Dighi pulau. 17:2 Dighi la ngenjuakka kuasau ngan Diau 
nguasaui gegalau manusiau, mangku Diau ka ngenjuakka idup empai 
selelamaunyau ngan gegalau jemau diau la Dighi enjuakka ngan Diau. 
17:3 Retiau idup empai selelamaunyau itula ngeruani Dighi, Allah diau 
sebenaghau diau gi sughang itula ngan ngeruani Yesus Keristus diau la 
Dighi ajung. 17:4 Aku la ngagungka Dighi di deniau ngan ngudimi kerjau 
diau la Dighi ajungka ngan Aku. 17:5 Bak, mbak kini agungka Aku di 
adapan Dighi ngan carau Aku diagungka, timpau Aku guak Bapak antak 
ka deniau adau. 17:6 Aku la nyatauka namau Dighi ngan gegalau jemau 


jak di deniauni diau la Dighi enjuakka ngan Aku. Dighitu ngempu 
ughangtu, mangku Dighi la ngenjuakka ughangtu ngan Aku. Ughangtu la 
nuruti kici'an Dighi. 17:7 Mbak kini ughangtu keruan, bansau gegalaunyau 
diau la Dighi enjuakka ngan Aku asalau jak di Dighi. 17:8 Kicran diau 
Dighi kiciakka ngan Aku, la Kukiciakka ngan ughangtu, mangku ughangtu 
la nerimaunyau. Ughangtu keruan nian asalKu jak di Dighi, mangku 
ughangtu percayau, Dighitu ngajung Aku. 17:9 Aku ndu'aka ughangtu, 
Aku ukan ndu'aka demau, anyautu Aku ndu'aka jemau diau la Dighi 
enjuakka ngan Aku, karnau Dighi ngempu ughangtu. 17:10 Gegalaunyau 
diau Kuempu itu, Dighi ngempuau pulau, mangku gegalaunyau diau Dighi 
empu itu, Aku ngempuau pulau. Aku la diagungka ughangtu. 17:11 Mbak 
kini Aku njenguak Dighi. Akuni nidau agi di demauni, anyautu ughangtu gi 
adau di deniauni. Bak, diau suci, sayiala ughangtu ngan kuasau namau 
Dighi, namau diau la Dighi namauka ngan Aku, supayau ughangtu njadi 
seghundak luak Kitau. 17:12 Masau Aku gi adau guak ughangtu, Aku la 
nyayia ughangtu ngan kuasau namau Dighi, namau diau la Dighi namauka 
ngan Aku. Aku la njagaui ughangtu, mangku nidau sughang kia jak di 
ughangtu benasau lain jak di jemau diau semestiau benasau, mangku setu 
diau ditulis dalam Injil ditepati. 17:13 Mbak kimi Aku njenguak Dighi. 
Gegalaunyau ini Kukiciakka, timpau Aku gi adau di deniau, mangku 
ughangtu meghasauka gegalau keinji'anKu. 17:14 La Kukiciakka ngan 
ughangtu kici'an Dighi, mangku deniau meluatka ughangtu, karnau 
ughangtu nidau jak di demau, luak Aku pulau nidau jak di deniau. 17:15 
Aku nidau mintak, supayau Dighi ngambiak ughangtu jak di deniauni, 
anyautu Aku mintak, supayau Dighi njagaui ughangtu jak di diau ja'at. 
17:16 Ughangtu nidau jak di deniauni, luak Aku pulau nidau jak di 
deniauni. 17:17 Beresiakala ughangtu batan endak Dighi ngan Pirman 
Dighi diau benagh. Nyela, Pirman Dighitu benagh. 17:18 Aku ngajung 
ughangtu ke deniau, luak Dighi la ngajung Aku ke demau. 17:19 Bak, 
batan endak ughangtu Aku nyeraka diriKu ngan Dighi, supayau ughangtu 
pulau nyeraka diriau nian batan endak Dighi. 17:20 Aku ukan ndu'aka 
ughang ini ajau. Aku pulau ndu'aka jemau diau ka percayau ngan Aku 
karnau kici'an ughang ini. 17:21 Bak, Aku mintak, supayau gegalau 


ughangtu njadi seghundak, luak Dighi seghundak ngan Aku, Aku 
seghundak ngan Dighi. Aku endak ughangtu seghundak ngan kitau, 
mangku deniau percayau, bansau Dighi ngajung Aku. 17:22 Akuni la 
ngagungka ughangtu ngan carau luak Dighi la ngagungka Aku, mangku 
ughangtu njadi seghundak, luak Kitau pulau la seghundak. 17:23 Aku 
seghundak ngan ughangtu, Dighi seghundak ngan Aku, mangku ughangtu 
seghundak nian. Mangku deniau keruan, Dighitu ngajung Aku, Dighi 
nyayangi ughangtu, luak Dighi nyayangi Aku. 17:24 Bak, Aku endak, 
supayau jemau diau Dighi enjuakka ngan Aku adau guak Aku di badaKu, 
mangku ughangtu nginak keagungan diau la Dighi enjuakka ngan Aku, 
karnau Dighi la nyayangi Aku antak ka deniau adau. 17:25 Bak diau adil, 
deniau nidau keruan Dighi, anyautu Aku keruan Dighi ngan ughangtu 
keruan, bansau Dighitu ngajung Aku. 17:26 Aku la nyatauka namau Dighi 
ngan ughangtu, Aku maju nyataukanyau, mangku sayang Dighi ngan Aku 
maju dalam ati ughangtu, mangku Aku seghundak ngan ughangtu." 


18:1 La udim Yesus bedu'a luak itu, Diau ngeluagh jak di badaHau tadi 
ngan anak-buaHau pegi ke beghang ayiak Kidrun. Di situ adau kebun, 
mangku Yesus ngan anak-buaHau masuak ke kebun itu. 18:2 Yudas, 
jemau diau njualka Yesus itu, keruan badaHau, karnau Yesus rajin 
betunggal ngan anak-buaHau di situ. 18:3 Mangku Yudas pegi ke situ 
mbata'i serumbungan tentera jemau Rum ngan penjagau Ghuma Allah diau 
diajung imam-imam bepangkat tinggi ngan jemau Parisi. Ughangtu mbatak 
pakaian ngan lampu ngan ubur. 18:4 Yesus la keruan gegalaunyau diau ka 
ditanggungkaNyau, mangku Diau masighi ughangtu ngan betanyau, 
"Kamutu ndala'i sapau?" 18:5 Katau ughangtu, "Yesus, jemau Nasarit!" 
Katau Yesus, "Akunila Diau." Yudas, jemau diau njualka Yesustu, 
betegak pulau di situ ngan ughangtu. 18:6 Satu Yesus ngiciak, "Akunila 
Diau", ughangtu mundur galau, mangku rubua ke tana. 18:7 Yesus 
betanyau agi ngan ughangtu, "Kamu ndala'i sapau?" Katau ughangtu, 
"Yesus, jemau Nasarit!" 18:8 "La Kukiciakka, Akunila Diau," katau 
Yesus. "Amun kamutu ndala'1 Aku nian, nengkela ughang ini pegi." 18:9 
Luak itu dikiciakkaNyau, mangku ditepati setu diau la dikiciakkaNyau 


tadi, "Jak di ughangtu diau Dighi enjuakka ngan Aku, nidau sughang kia 
diau Kuenangka benasau." 18:10 Simun Pitrus diau mbatak pedang ncabut 
pedangautu, dikapakkanyau ngan budak Imam Besak mangku kutung 
telingau kananau. Namau budak itu Malkus. 18:11 Mangku Yesus bekatau 
ngan Pitrus, "Berangkaukala pedangtu! Apu kaba terupuak, Aku nidau 
mesti nanggung sengsarau diau la ditetapka Bapak ngan Aku?" 18:12 
Mangku tentera-tentera Rum ngan kumandanau ngan penjagau-penjagau 
diau diajung jemau Yahudi tadi nangkap Yesus ngan dikebat tanganAu. 
18:13 La udim itu Yesus dibata'i ngadap Hanas, karnau diau mentuau 
Kayapas diau njadi Imam Besak taun itu. 18:14 Kayapas itula diau senitu 
ngici1 pengulu jemau Yahudi, "Iluakla sughang mati batan endak gegalau 
jemau." 18:15 Simun Pitrus ngan sughang kantinau ngikut Yesus. 
Anak-bua itu la kecimauan ngan Imam Besak, mangku diau ngikut Yesus 
masuak ke tengalaman ghuma Imam Besak tadi. 18:16 Anyautu Pitrus di 
luagh pasigh mukau lawang, mangku kantinau tadi diau kecinauan ngan 
Imam Besak itu pegi keluagh ngiciak ngan tinau diau nunggui mukau 
lawangtu, mangku mbatak Pitrus masuak. 18:17 Jemau tinau diau nunggui 
mukau lawangtu ngiciak ngan Pitrus, "Ukan kaba pulau anak-bua Jemau 
itu?" "Ukan!" Katau Pitrus. 18:18 Karnau malam itu dingin, budak-budak 
ngan penjagau-penjagau Ghuma Allah ningguakka api, mangku ughangtu 
bediang guak api itu. Pitrus bediang pulau guak ughangtu. 18:19 Mangku 
Imam Besak mulai nanyaui Yesus ceritau anak-buaHau ngan ajaghanNyau. 
18:20 Yesus nimbal, katauNyau, "Aku maju ngiciak ngan terang-terangan 
di mukau jemau banyak. Aku maju ngajagh di ghuma sembayang ngan di 
Ghuma Allah pulau, bada jemau Yahudi betunggal. Nidau kekela Aku 
mbunika kici'anKu. 18:21 Ngapau dighi nanyaui Aku? Tanyauila ughang 
diau la ndengagh Aku ngajagh. Cengki ughangtu keruan setu diau 
Kukiciakka." 18:22 Yesus ngiciak luak itu, mangku sughang penjagau 
diau betegak di situ nampagh dayiAu ngan bekatau, "Beghani nian Kaba 
ngiciak luak itu ngan Imam Besak!" 18:23 Yesus nimbal, "Amun Aku 
ngiciakka setu diau sala, kiciakkala tuapau salahau. Anyautu amun diau 
Kukiciakka itu benagh, ngapau kaba nampagh Aku?" 18:24 Mangku 
Hanas ngajung jemau mbatak Yesus diau dikebat tanganAu ke Imam 


Besak Kayapas. 18:25 Simun Pitrus gi bediang di situ. Adau jemau diau 
ngiciak ngan diau, "Ukan kaba pulau anak-bua Jemau itu?" Pitrus nidau 
ngaku' Yesus, "Ukan!" kataunyau. 18:26 Mangku sughang budak Imam 
Besak diau masia busuran ngan jemau diau telimgaunyau dikapak Pitrus 
tadi bekatau, "Asauku aku nginak kaba di kebun tadi seghundak ngan 
Diau." 18:27 Pitrus ngulang nidau ngaku! Yesus, "Ukan!" kataunyau. 
Mangku masau itula pulau ayam bekukuak. 18:28 Gi akap nian Yesus 
dibatak jak di ghuma Kayapas ke bada gubernur. Jemau Yahudi nidau 
masuak ke bada gubernur itu, mangku nidau aram, karnau ughangtu endak 
ngikut makan Paska. 18:29 Karnau itu Pilatus ngeluagh njenguak ughangtu 
ngan betanyau, "Tuapau sala Jemau ini ngan kapu dighi?" 18:30 Ughangtu 
nimbal, "Amun Jemau ini nidau besala, nidau kami bata'1 njenguak dighi." 
18:31 Pilatus bekatau ngan ughangtu, "Batakla Diauni, adilila nurut ukum 
Taurat kapu dighi!" Jemau Yahudi itu nimbal, "Kami nidau bulia ngukum 
jemau ngan ukuman mati." 18:32 Mangku luak itula kici'an Yesus ditepati 
ngiciakka caraunyau Diau ka mati. 18:33 La udim itu Pilatus masuak agi 
ke bada gubernur. Diau mantau Yesus mangku betanyau, "Kabani Rajau 
jemau Yahudi?" 18:34 Yesus nimbal, "Apu kici'an dighitu nurut rupu'an 
dighi, apu jemau lain ngiciakka ngan dighi ceritau Aku?" 18:35 Katau 
Pilatus, "Apu akuni jemau Yahudi? Bangsau Kabatula ngan imam-imam 
bepangkat tinggi diau nyeraka Kaba ngan aku. Tuapau perembak Kaba?" 
18:36 Katau Yesus, "KekuasauanKu ukan jak di deniau ini. Misalau 
kekuasauanKu jak di deniauni, cetau anak-buaKu ka beusaha, supayau 
Aku jangan diseraka ngan pengulu jemau Yahudi. Tapitu kekuasauanKu 
ukan jak di deniau ini." 18:37 Mangku Pilatus betanyau agi ngan Diau, 
"Amun luak itu, Kaba rajau?" Timbal Yesus, "Nyela, katau dighi Akunila 
rajau. Aku lahir ngan datang ke demau mi batan endak ngiciakka diau 
benagh. Bilang jemau diau asalau jak di diau benagh ndengaghka 
kic'anKu." 18:38 Pilatus betanyau agi ngan Diau, "Tuapau retiau diau 
benagh itu?" 18:39 Anyautu nurut kebiasauan kapu dighi idang taun masau 
aghi Paska aku mbibaska sughang kawalan. Kapu dighi tetuju aku 
mbibaska Rajau jemau Yahudi batan endak kapu dighi?" 18:40 Ughangtu 
nimbal ngan tegauk-gauk, "Nidau! Jangan Diau! Barabas ajau!" Barabastu 


sughang bandit. 


19:1 La udim itu Pilatus ngajung jemau mbaduki Yesus ngan pemecit 
bedughi. 19:2 Tentera-tentera mbuat gitar jak di ghanting bedughi, 
dikenauka di palak Yesus, mangku disurumka baju rajau ngan Diau. 19:3 
La udim itu ughangtu beulang-ulang masighiNyau ngan bekatau, "Idup, 
Rajau jemau Yahudi!" Mangku ditampaghi dayiAu. 19:4 Pilatus ngeluagh 
agi ngan ngiciak ngan jemau banyak itu, "Kina'ila, aku mbatak Diau 
keluagh guak kapu dighi, supayau kapu dighi keruan, sutiak kia salaHau 
nidau kudapat di Diau." 19:5 Yesus ngeluagh ngan begitar dughi ngan 
bebaju rajau. Katau Pilatus, "Kina'ila Jemau ini!" 19:6 Nginak Yesus, 
imam-imam bepangkat tinggi ngan penjagau-penjagau tegauk-gauk, 
"Pakukala Diau! Pakukala Diau di kayu salip!" Katau Pilatus, "Batakla 
Diau ngan kapu dighi, pakukala di kayu salip. Akuni nidau kila dapat 
sutiak salaHau di Diau." 19:7 Mangku jemau Yahudi itu nimbal, "Nurut 
ukum kami Diau mesti diukum mati, karnau Diau ngiciakka diriAu Anak 
Allah!" 19:8 Ndengagh kici'an ughangtu, Pilatus tamba takut, 19:9 
mangku masuak agi ke bada pengadilan ngan betanyau ngan Yesus, "Asal 
Kaba jak di manau?" Anyautu Yesus nidau nimbal. 19:10 Pilatus bekatau 
agi, "Kabani nidau nimbal? Ingatkala, aku bekuasau mbibaska Kaba ngan 
bekuasau makuka Kaba di kayu salip." 19:11 Yesus nimbal, "Dighi nidau 
bekuasau ngan Aku, amun kuasau itu nidau dienjuakka Allah ngan dighi. 
Karnau itu, besakla dusau jemau diau nyeraka Aku ngan dighi." 19:12 
Satu Pilatus ndengagh titu, diau beusaha mbibaska Yesus, anyautu jemau 
Yahudi tegauk-gauk, kataunyau, "Amun dighi mbibaska Diau, dighi ukan 
kawan Kaisar. Jemau diau nganggap diriau rajau jemautu musua Kaisar." 
19:13 La udim ndengagh kici'an itu, Yesus dibatak keluagh, mangku 
Pilatus duduak di kerusi pengadilan di bada diau benamau Dasagh Batu, 
basau Ibrani dikiciakka Gabata. 19:14 Aghi itu laka tengaghi, aghi 
bedandan batan endak aghi rerayau Paska. Pilatus bekatau ngan jemau 
Yahudi itu, "Inila Rajau kapu dighi!" 19:15 Ughangtu tegauk-gauk, 
"Bunuala Diau! Bunuala Diau! Pakukala Diau di kayu salip!" Katau 
Pilatus, "Aku mesti nyalipka Rajau kapu dighi?" Timbal imam-imam 


bepangkat tinggi, "Kami nidau bediau rajau lain jak di Kaisar!" 19:16 
Mangku Pilatus nyeraka Yesus ngan ughangtu endak dipakuka di kayu 
salip. Mangku Yesus dibatak keluagh. 19:17 Yesus ngeluagh ngan mikul 
salipAu pegi ke bukit diau dikiciakka Kerungkang Palak, basau Ibrani 
dinamauka Gulguta. 19:18 Di situ Diau dipakuka di kayu salip serempak 
ngan duau jemau lain, sughang di sebela kidau, sughang di sebela kanan, 
Yesus di tetengaan. 19:19 Pilatus ngajung ngenauka tulisan di kayu salip 
itu, bacauannyau, "Yesus, jemau Nasarit, Rajau jemau Yahudi." 19:20 
Banyak jemau Yahudi mbacau tulisan itu, karnau bada Yesus dipakuka di 
kayu saliptu nidau jawua jak di kuta. Tulisan itu basau Ibrani, basau Latin 
ngan basau Yunani. 19:21 Imam-imam bepangkat tinggi ngiciak ngan 
Pilatus, kataunyau, "Jangan dighi nulis, 'Rajau jemau Yahudr', tapitu 
tulisla, 'Jemau ini bekatau: Aku Rajau jemau Yahudi!" 19:22 Pilatus 
nimbal, "Diau la ditulis, nengkela ditulis!" 19:23 La udim tentera itu 
makuka Yesus di kayu salip, ughangtu ngambiak bajuAu, dibagi empat 
padau sughang dapat sebagian. Ughangtu ngambiak kainAu pulau. 
KaimAutu nidau bediau jayitannyau, ditenun galau jak di atas enggut ke 
bawa. 19:24 Karnau itu tentera ngiciak sughang ngan diau lam, "Jangan 
kitau ncebaghi kain ini. Mela kitau suntinka endak ngeruani sapau diau 
dapatau." Luak itula ditepati diau tetulis di Injil, "Ughangtu mbagika 
bajuKu ngan nyuntinka kainKu." Ngenian tentera itu la ngerjaukanyau. 
19:25 Guak kayu salip itu betegak enduak Yesus, denga-sanak endu'Au, 
Maria bunting Kelupas, ngan Maria Magdalina. 19:26 Satu Yesus nginak 
endu'Au ngan anak-buaHau diau disayangiNyau di pasighau, Diau bekatau 
ngan endu'Au, "Mak, ini anak dighi!" 19:27 La udim itu Yesus bekatau 
ngan anak-buaHautu, "Itu mak kaba!" Mangku mulai masau itu anak-bua 
tadi nerimau tinau itu mendam di ghumahau. 19:28 Yesus keruan, mbak 
kini gegalaunyau la udim, mangku supayau ditepati setu diau ditulis di Injil 
Diau bekatau, "Aku aus!" 19:29 Di situ adau mangkuak besak penua ngan 
aylak anggur masam. Mangku sutiak bungau karang diceculka ke dalam 
ayiak anggur itu, dicucuakka ke tungkat, dijujuaka ke mulut Yesus. 19:30 
La udim Yesus ngisap ayiak anggur itu, Diau bekatau, "La udim!" 
Mangku Diau ngelimtuakka pala'Au ngan nyeraka nyawauNyau. 19:31 


Aghi itu aghi bedandan. Pengulu jemau Yahudi nidau endak mayat 
ughangtu maju tegantung di kayu salip masau aghi Sabat, apau agi aghi 
Sabat ini aghi rerayau besak. Karnau itu jemau Yahudi njenguak Pilatus 
mintak, supayau keting ughangtu dipataka, mangku mayatautu ditughunka. 
19:32 Mangku tentera itu pegi mataka keting jemau diau sikuak ngan 
jemau diau lain diau disalipka serempak ngan Yesus. 19:33 Satu tenteratu 
sampai ke Yesus, ughangtu nginak, Diau la mati, mangku ketingAu nidau 
dipataka. 19:34 Sughang jak di tentera itu nuja ghusuak Yesus, mangku 
ngeluagh dagha undak ayiak. 19:35 Jemau diau nginak titu diautu 
ngiciakkanyau, supayau kamu percayau pulau. Kici'annyau itu benagh ngan 
diau keruan, bansau titu benagh. 19:36 Luak itula ditepati setu diau ditulis 
di Injil, "Nidau sutiak kia tulangAu ka dipataka." 19:37 Mangku adau 
pulau ditulis, "Ughangtu ka ngina'i Jemau diau dituja." 19:38 La udim itu 
Yusup jemau Arimatia mintak ngan Pilatus endak ngambiak mayat Yesus. 
Yusuptu pengikut Yesus, anyautu nidau ngan terang-terangan, karnau takut 
ngan pengulu jemau Yahudi. Pilatus ngajung nughunka mayat Yesustu, 
mangku Yusup pegi ngambiak mayat itu. 19:39 Nikudimus diau senitu 
pegi njenguak Yesus aghi malam pegi pulau ke situ. Diauni mbatak 
minyak ghum diau beundak rerempahan, kekirau tigau pulua kilu banya'au. 
19:40 Ughang duautu ngambiak mayat Yesus, dibalutau ngan kain putia, 
diminya'inyau ngan minyak tadi nurut adat lembagau jemau Yahudi, amun 
nguburka jemau. 19:41 Pasigh bada Yesus disalipka adau kebun. Dalam 
kebun itu adau sutiak kuburan empai diau lum dipakai nguburka jemau. 
19:42 Karnau aghi Sabat laka mulai ngan kuburantu pasigh, mangku 
mayat Yesus ditepiakka di situ. 


20:1 Aghi minggu paghak siang butau Maria Magdalina pegi ke kuburan 
itu. La sampai di kuburan diau nginak batu penukup kuburan la teguliak 
jak di tebuak kuburantu. 20:2 Diau belaghi njenguak Simun Pitrus ngan 
anak-bua diau disayangi Yesus, mangku ngiciak ngan ughang duautu, 
kataunyau, "Tuhan la diambiak jemau jak di kuburan, anyautu kami nidau 
keruan di manau bada Diau ditepiakka." 20:3 Mangku Pitrus ngan 
kantinau tadi pegi ke kuburan. 20:4 Ughang duautu belaghi, anyautu 


cepatla kantinau sampai di kuburan sangkan Pitrus. 20:5 Anak-bua itu 
nyubuak kuburan, mangku tekinak kain pembalutAu di situ. Anyautu diau 
nidau masuak. 20:6 La udim itu Simun Pitrus sampai pulau. Diau masuak 
ke kuburantu, mangku nginak kain pembalutAu di situ. 20:7 Anyautu 
setangan diau dikebatka di palak Yesus nidau bediau di pasigh kain tadi, Ia 
tegulung di bada lain. 20:8 Mangku anak-bua diau dulu sampai di 
kuburantu masuak pulau. Diau nginak mangku percayau. 20:9 Masau itu 
ughangtu lum ngerti setu diau ditulis dalam Injil, bansau Diau mesti 
ngulang idup jak di mati. 20:10 La udim itu duau ughang anak-bua 
Yesustu baliak ke badahau. 20:11 Maria Magdalina betegak guak kuburan 
sampai nangis. Diau dang nangis, nyubuak dalam kuburan, 20:12 mangku 
tekinak duau ughang malaikat bebaju putia. Malaikat itu duduak di bada 
mayat Yesus ditepiakka senitu, diau sughang guak pala'Au, diau sughang 
agi di ketingAu. 20:13 Malaikat itu ngiciak ngan Maria, kataunyau, 
"Ngapau kaba nangis?" Katau Marta, "Tuhanku diambiak jemau, aku 
nidau keruan di manau Diau ditepiakka." 20:14 La udim ngiciak luak itu, 
diau nulia ke belakang, mangku tekinak Yesus betegak di situ, anyautu 
diau nidau keruan, bansau itu Yesus. 20:15 Yesus betanyau ngan diau, 
"Ngapau kaba nangis? Kaba ndala'i sapau?" Maria sangkau itu tukang 
sayia kebun, mangku diau ngiciak luak ini, "Amun dighi ngaliakaNyau, 
kiciakkala ngan aku, mangku aku pacak ngambi'Au." 20:16 Katau Yesus, 
"Maria!" Maria nulia ke Yesus, mangku bekatau basau Ibrani, "Rabuni!" 
Retiau guru. 20:17 Katau Yesus, "Jangan ngecakka Aku, karnau Aku lum 
nayiak njenguak Bapak. Anyautu pegila njenguak anak-buaKu, kiciakkala 
ngan ughangtu, mbak kini Aku nayiak njenguak Bapak Ku diau pulau 
Bapak kamu, AllahKu diau pulau Allah kamu." 20:18 Mangku Maria 
Magdalina pegi ngiciak ngan anak-bua Yesus, bansau diau la nginak 
Tuhan, lagi pulau bansau Yesus la ngiciakka gegalaunyautu ngan diau. 
20:19 Aghi petamau minggu itu, satu aghitu la malam, anak-bua Yesus 
nunggal di sebua ghuma ngan duaghaunyau dikunci, karnau ughangtu takut 
ngan tuau-tuau jemau Yahudi. Mangku Yesus datang betegak di pugan 
anak-buaHautu ngan bekatau, "Salam damai batan endak kamu." 20:20 La 
udim bekatau luak itu, Diau ngancakka telapak tanganAu ngan ghusu'Au. 


Mangku anak-buaHautu riang nian nginak Tuhan. 20:21 Yesus bekatau agi 
ngan ughangtu, "Salam damai batan endak kamu! Luak Bapak ngajung 
Aku, luak itula pulau Aku ngajung kamu." 20:22 La udim ngiciak luak itu, 
Yesus niupka nyawaunyau ngan ughangtu sampai bekatau, "Terimaula 
Rua Allah. 20:23 Amun kamu ngabiska dusau jemau, dusaunyau ka abis. 
Amun kamu nidau ngabiska dusau jemau, dusaunyau nidau ka abis." 20:24 
Anyautu Tumas, sughang jak di duau belas anak-buaHautu, diau 
dikiciakka "Gembagh", nidau bediau guguak ughangtu, masau Yesus 
datang ke situ. 20:25 Mangku anak-buaHau tadi ngiciak ngan Tumas, 
kataunyau, "Kami la betemu ngan Tuhan!" Anyautu Tumas bekatau, 
"Amun aku lum nginak engkas besipaku di tanganAu ngan lum ncucuakka 
jaghiku ke engkas besipakutu ngan ncucuakka tanganku ke ghusu'Au, aku 
nidau ka percayau." 20:26 La udim seminggu anak-bua Yesus betunggal 
agi di ghuma itu ngan Tumas adau pulau di situ. Duaghau dang dikunci, 
mangku Yesus datang betegak di tetengaan ughangtu sampai bekatau, 
"Salam damai batan endak kamu." 20:27 La udim itu Yesus ngiciak ngan 
Tumas, katauNyau, "Kina'ila tanganKu, tepiakka jaghi kaba di sini. 
Surungkala tangan kaba ngan cucuakka ke ghusuakKu. Mangku jangan 
kaba nidau percayau, anyautu percayaula." 20:28 Mangku katau Tumas, 
"Dighila Tuhanku ngan Allahku!" 20:29 Katau Yesus, "Kaba percayau, 
karnau la nginak Aku. Riangla jemau diau percayau empuak nidau nginak 
Aku." 20:30 Gi banyak tandau nyelia lainau diau dikerjauka Yesus di 
adapan anak-buaHau, anyautu nidau tecatat dalam kitab im. 20:31 Tapitu 
gegalaunyau diau temasuak di sini la ditulis, supayau kamu percayau, 
Yesus itula Keristus, Rajau Penyelamat, Anak Allah, mangku supayau 
kamu bulia idup, karnau percayau ngan Diau. 


21:1 La udim itu Yesus ngancakka diriAu agi ngan anak-buaHau di Danau 
Tiberias. Luak mila ceritaunyau: 21:2 Di tepi danau itu adau Simun Pitrus, 
Tumas diau dikiciakka "Gembagh", Natanail jemau Kana di Galilia, 
anak-anak Sebedius ngan duau anak-bua Yesus lainau. 21:3 Katau Simun 
Pitrus, "Aku endak pegi ndalak ikan!" Katau ughangtu, "Kami endak pulau 
ngikut!" Mangku ughangtu pegi nayiak perawu. Anyautu semalam getau 


itu ughangtu nidau bulia tuapau-apau. 21:4 Matau-aghi empai tumbua, 
Yesus betegak di tepi danau itu. Anak-buaHau nidau keruan, bansau itu 
Yesus. 21:5 Yesus ngiciak ngan anak-buaHau, "Ui, anak-buaKu. Apu 
kamu bulia ikan?" Katau ughangtu, "Sikuak kia endiak bulia!" 21:6 Katau 
Yesus ngan ughangtu, "Kipaskala jalau kamu di sebela kanan perawu, 
mangku kamu ka bulia ikan!" Ughangtu ngipaska jalau itu, mangku nidau 
tetariak agi, karnau ikan tegalau banyak. 21:7 Anak-bua diau disayangi 
Yesus bekatau ngan Pitrus, "Itu Tuhan!" Ndengagh itu Tuhan, Simun 
Pitrus nyurum bajuau karnau nidau bebaju, mangku melumpat ke danau. 
21:8 Anak-buaHau diau lain ndaghat ngan perawu sampai nariak jalau 
diau penua ngan ikan. Ughangtu nidau jawua jak di daghat, kekirau enam 
pulua depau. 21:9 La sampai di daghat, anak-buaHau nginak adau 
panggangan ikan ngan ruti di api. 21:10 Katau Yesus, "Batak dikit ikan ke 
sini diau empai bulia." 21:11 Simun Pitrus nayiak perawu tadi, mangku 
nariak jalau ke daghat. Jalau itu penua ngan ikan besak-besak. 
Gegalaunyautu adau seratus limau pulua tigau ikuak. Empuak banyak ikan 
luak itu, jalaunyau nidau cebagh. 21:12 Katau Yesus, "Mela, makan!" 
Nidau sughang kia jak di anak-buaHau beghami betanyau, "Dighi sapau?" 
Karnau ughangtu keruan Diautu Tuhan. 21:13 Udim itu Yesus masighi 
anak-buaHautu, diambi'Au rutitu, dienjuakka ngan ughangtu tadi. Luak 
itula pulau ngan ikan. 21:14 Inila diau ketigau kaliau Yesus ngancakka 
diriAu ngan anak-buaHau, la udim Diau ngulang idup jak di mati. 21:15 
La udim makan Yesus ngiciak ngan Simun Pitrus, katauNyau, "Simun, 
anak Yuhanis, apu kaba nyayangi Aku lebia jak di gegalaunyau ini?" "Au, 
Tuhan," katau Pitrus, "Dighi keruan aku nyayangi Dighi." Katau Yesus, 
"Sayiala anak bebiriKu!" 21:16 Yesus betanyau keduau kaliau, "Simun, 
anak Yuhanis, apu kaba nyayangi Aku?" "Au, Tuhan," katau Pitrus, "Dighi 
keruan aku nyayangi Dighi." Katau Yesus, "Sayiala bebiriKu." 21:17 Diau 
ketigau kaliau Yesus betanyau ngan diau, "Simun, anak Yuhanis," katau 
Yesus, "Apu kaba nyayangi Aku?" Pitrus bingung, karnau Yesus betanyau 
ngan diau enggut tigau kali, "Apu kaba nyayangi Aku?" Mangku Pitrus 
nimbal, "Tuhan, Dighi keruan gegalaunyau, Dighi keruan aku nyayangi 
Dighi." Katau Yesus, "Sayiala bebiriKu! 21:18 Percayaula ngan katauKu 


ini: Masau kaba gi mudau, kabanila ngenauka bebat kaba, pegi ke manau 
ajau kaba endak. Amun kaba la tuau, kaba nyurungka tangan kaba, 
mangku jemau lain ngebat kaba, mbatak kaba ke bada kaba enggup pegi!" 
21:19 Ngan kicr'an luak itu tadi Yesus nunjuakka carau Pitrus ka mati 
endak ngagungka Allah. La udim ngiciak luak itu, katau Yesus ngan 
Pitrus, "Ikutkala Aku!" 21:20 Satu Pitrus nulia, diau nginak di belakangau 
anak-bua diau disayangi Yesus. Diautu duduak pasigh Yesus masau 
makan sampai betanyau ngan Yesus, "Tuhan, sapau jemau diau ka njualka 
Dighi?" 21:21 Nginak diau, Pitrus betanyau ngan Yesus, "Tuhan, luak 
manau ngan diau ini?" 21:22 Katau Yesus, "Misalau Aku endak diau maju 
idup, enggut Aku datang, itu ukan kerjau kaba. Anyautu kabani, mela 
ngikut Aku!" 21:23 Mangku tesiar ceritau di pugan anak-buaHau, mbak 
bansau anak-bua itu nidau ka mati. Anyautu Yesus nidau ngiciakka, bansau 
anak-buaHautu nidau ka mati, tapitu, "Misalau Aku endak diau maju idup, 
enggut Aku datang, itu ukan kerjau kaba." 21:24 Anak-bua itula diau 
ngiciakka gegalau ceritau ini, diau pulau la nulisau. Kami keruan, tuapau 
diau dikiciakkanyautu benagh. 21:25 Gi banyak kerjau lain agi diau 
dikerjauka Yesus. Misalau gegalaunyau itu ditulis sejagh sutiak, asauku 
nidau ka cukup bada di gegalau demau batan endak muatka gegalau kitab 
diau ka ditulis itu. 


Ceritau Rasul-rasul 


1:1 Trupilus diau diregaui. Di kitab aku senitu la kutulis gegalaunyau diau 
dikerjauka ngan diajaghka Yesus 1:2 enggut aghi Diau tuangkat ke 
sergau. Antak ka Diau tuangkat, ngan kuasau Rua Allah Diau ngajung 
rasul-rasul diau la dipilia itu. 1:3 La udim Diau mati, Diau ngancakka 
diriAu ngan rasul itu, mangku ngan banyak carau Diau mbuktika, bansau 
Diau idup nian. Selamau empat pulua aghi Diau rajin ngancakka diriAu 
ngan nceritauka luak manau kekuasauan Allah. 1:4 Masau Diau betunggal 
ngan ughangtu, diajungAu luak ini, "Jangan kamu pegi jak di Yerusalim. 
Tunggula di sini, enggut BapakKu ngenjuakka setu diau dijanjikaNyau 
diau la Kukiciakka ngan kamu senttu. 1:5 Yuhanis mbaptiska ngan ayiak. 


Anyautu nidau lamau agi kamu ka dibaptis ngan Rua Allah." 1:6 Mangku 
rasul diau betunggal ngan Yesus betanyau, "Apu mbak kini Dighi endak 
negakka agi pemerinta bangsau Israil?" 1:7 Yesus nimbal, "BapakKu itula 
netapka masau ngan aghiau. Itu nidau nanti kamu keruani, karnau titu hak 
Bapak. 1:8 Kamuni ka nerimau kuasau, amun Rua Allah nguasaui kamu, 
mangku kamu ka nceritauka ngan jemau gegalaunyau diau kamu keruani 
ceritau Aku. Kebarka ngan kamu di Yerusalim, di gegalau Yudia ngan 
Samaria enggut sampai ke ujung deniau." 1:9 La udim ngiciak luak itu 
Yesus tuangkat ke sergau dikina'1 ughangtu, mangku adau aban ngalangi 
ughangtu ngina'i Diau. 1:10 Ughangtu gi nginak ke langit, ngina'1 Diau 
dang tuangkattu, mangku adau duau ughang bebaju putia betegak guak 
ughangtu 1:11 sampai bekatau, "Ui jemau Galilia, ngapau kamu ncungak 
ke langit? Yesus ini diau kamu kina'i tuangkat ke sergautu, ka ngulang agi 
ngan carau luak diau la kamu kina'i tadi." 1:12 La udim itu rasul-rasul 
baliak ke Yerusalim jak di bukit Saitun. Jawua bukittu kekirau sekilu jak 
di Yerusalim. 1:13 La sampai di kuta, ughangtu nayiak ke bada ughangtu 
numpang temalam. Rasul itu Pitrus, Yuhanis, Yakubus, Anderias, Pilipus, 
Tumas, Bartulumius, Matius, Yakubus, anak Alpius, Simun jemau Silut 
ngan Yudas, anak Yakubus. 1:14 Gegalau rumbungan itu maju seghundak 
ngan rajin bedu'a. Ughangtu bedu'a ngan tinau-tinau, ngan pulau Maria, 
mak Yesus, ngan ading-beghading Yesus. 1:15 Masau itu Pitrus betegak 
endak ngiciak ngan kantin-kantinau diau dang betunggal itu, kekirau 
seratus duau pulua ughang. Katau Pitrus, 1:16 "Ui, adiak-sanak, setu diau 
ditulis dalam Injil mesti tejadi. Senitu Rua Allah ngan Daud ngiciakka 
Yudas diau ngajung jemau nangkap Yesustu. 1:17 Diautu senitu kantin 
kitau, diau pulau dipilia bekerjau serempak ngan kitau." -- 1:18 Yudastu la 
mbeli sebidang tana ngan tanci jak di keja'atannyautu. Diau telabua 
teterukup, tegebur peghut laju mati. 1:19 Gegalau jemau di Yerusalim 
keruan ceritau itu. Mangku tana itu dinamauka Akaldama, retiau "Tana 
dagha". -- 1:20 "Karnau di kitab Masmur ditulis luak ini, 'Nengkela 
badahau njadi suni. Jangan sughang kia mendam di dalamau.' Adau pulau 
ditulis luak ini, '"Nengkela pangkatau diambiak jemau lain.' 1:21 Na, kitau 
mesti milia penggenti Yudas jak di ughang diau maju betunggal ngan 


kitau, timpau Yesus gi adau di guak kitau. 1:22 Jemau itu mesti 
seghundak ngan kitau jak di aghi Yesus dibaptis enggut Diau tuangkat ke 
sergau, mangku ngiciakka ngan jemau, bansau Yesus ngulang idup jak di 
mati." 1:23 Mangku jemau diau adau di situ milia duau ughang, diautu 
Matius ngan Yusup diau dinamauka pulau Barsabas ngan pulau dipantau 
Yustus. 1:24 Mangku ughangtu bedu'a, kataunyau, "Tuhan, Dighi keruan 
gegalau ati jemau. Tunjuakkala ngan kami, sapau jak di duau ughang ini 
diau Dighi pilia 1:25 batan endak penggenti Yudas diau la ninggalka 
tugasau ngan la mati." 1:26 La udim itu namau ughang duautu diundi. 
Diau dipilia Matias, mangku diau njadi rasul seghundak ngan sebelas rasul 
lain. 


2:1 Aghi Pentakusta la sampai, mangku gegalau jemau diau percayau ngan 
Yesus betunggal sebada. 2:2 Adau muni kedengaghan jak di langit luak 
angin deghas. Muniautu pacak didengagh di gegalau ghuma bada 
ughangtu betunggal. 2:3 Mangku tekinak luak lida api diau nyjilat-njilat, 
mangku nginggapi ughangtu galau. 2:4 Ughangtu dikuasaui Rua Allah, 
mangku mulai ngiciak ngan serbau basau. Ughangtu ngiciak luak la 
dienjuakka Ruatu. 2:5 Masau itu banyak jemau Yahudi diau alim jak di 
gegalau nenggeri di deniauni ngerayau ke Yerusalim. Ughangtu jemau diau 
ta'at ngan Allah. 2:6 Ndengagh munitu tadi, banyak kematila jemau 
datang. Ughangtu tegagau galau, karnau ndengagh rasul itu ngiciak ngan 
basau sesughangan. 2:7 Ughangtu kepagauan nian, mangku bekatau, "Apu 
ukan jemau diau ngiciak ini jemau Galilia galau? 2:8 Luak manau kitau 
pacak ndengagh ughangtu ngiciak ngan basau kitau sesughangan, basau 
diau kitau pakai di nenggeri asal kitau. 2:9 Kitau jak di Partia, Midia, 
Ilam, jak di Mesuputamia, Yudia ngan Kapadukia, jak di Puntus ngan 
Asia, 2:10 jak di Perigia ngan Pampilia, jak di Mesir ngan daira Libia 
pasigh Kirini. Adau pulau diau datang jak di Rum. 2:11 Adau jemau 
Yahudi, adau jemau bangsau lain diau la masuak agamau Yahudi. Adau 
pulau diau datang jak di Kerita ngan Arab. Gegalau kitauni ndengagh 
ughangni ngiciak ngan basau kitau sesughangan ngiciakka setu diau nyelia 
diau dikerjauka Allah." 2:12 Ughangtu kemangan ngan kepagauan galau, 


mangku sangi tanyaui, "Tuapau retiautu?" 2:13 Adau pulau jemau nyindir, 
"Ughangtu mabuak." 2:14 Pitrus betegak ngan sebelas rasul itu, mangku 
ngiciak ngan jemau banyaktu. Ngan suarau bias diau bekatau, "Ui, gegalau 
kapu dighi diau adau di Yerusalim. Dengaghkala iluak-iluak kataukuni. 
2:15 Jemau ini nidau mabuak luak kapu dighi sangkautu, karnau mbak kini 
gi akap. 2:16 Inila diau la dipesan Allah ngan nabi Yuil, 2:17 'Allah 
bekatau: Masau pengabisan saman Aku ka ngenjuakka RuaKu ngan 
gegalau manusiau. Mangku anak-anak kamu empuak lanang empuak tinau 
ka ngiciakka katau Allah. Budak bujang ka nginak pengina'an, jemau tuau 
ka bemimpi mimpika ceritau Allah. 2:18 Jugau ngan anak-buaKu empuak 
lanang empuak tinau ka Kuenjuakka RuaKu masau itu, mangku ughangtu 
ka ngiciakka katau Allah. 2:19 Aku ka ngerjauka setu diau nyelia di langit 
ngan tandau di deniau, ka adau dagha ngan api ngan asap bekabut. 2:20 
Matau-aghi ka njadi keleman, bulan ka njadi abang luak dagha, antak ka 
aghi Tuhan datang, aghi besak diau nyelia itu. 2:21 Mangku jemau diau ka 
mintak tulung ngan Tuhan ka diselamatka.' 2:22 Ui, kapu dighi, 
dengaghkala kataukuni. Yesus, jemau Nasarit itu, la dipilia Allah. Itu 
dinyatauka ngan kapu dighi ngan tandau-tandau ngan setu diau nyelia diau 
dikerjauka Yesus guak kapu dighi ngan kuasau Allah, luak kapu dighi Ia 
keruan galau. 2:23 Nurut rencanauNyau Allah la nyeraka Diau, la kapu 
dighi bunua ngan ngajung jemau ja'at makuka Diau di kayu salip. 2:24 
Anyautu Allah ngidupka Diau jak di mati, dilepaskaNyau jak di sengsarau 
maut, karnau nidau ka adau Diau maju dalam kuasau mauttu. 2:25 Karnau 
Daud ngiciakka Diau, 'Aku maju nginak ke Tuhan. Diau guak Aku, 
mangku Aku nidau mundur. 2:26 Itula sebapau atiKu riang ngan mulutKu 
ngagungka Tuhan, mangku badanKu ka mendam tenang ngaghapka Tuhan. 
2:27 Dighi nidau ka ngenangka Aku di bada jemau mati. Dighi nidau 
ngenangka mayat Budak Dighi diau ta'at njadi busuak. 2:28 Dighi 
nunjuakka ngan Aku jalan diau nuju idup. Aku injiak manan, karnau Dighi 
adau guak Aku.' 2:29 Aku endak ngiciak ngan kapu dighi terang-terangan 
ngiciakka ceritau Daud, bapak bangsau kitau. Diautu mati, mangku 
dikuburka. Kuburannyautu gi adau guak kitau enggut mbak kini. 2:30 
Daudtu sughang nabi, mangku keruan, Allah la bejanji ngan besumpa, 


mbak bansau sughang jak di pengadau Daud ka dijadika Allah rajau luak 
diau. 2:31 Itula sebapau diau la keruan ngan ngiciakka Mesias, Rajau 
Penyelamattu, ka ngulang idup ngan ngiciakka, bansau Diau nidau 
ditinggalka di bada jemau mati ngan badanAu nidau ka busuak. 2:32 
Yesus itula diau Allah idupka agi jak di mati. Kami gegalaunyau la 
ngina'au nian ngan ngiciakkanyau. 2:33 Diau diangkat Allah di sebela 
kananAu, mangku nerimau Rua Allah diau la dijanjika Bapak. Mangku 
setu diau la kapu dighi dengagh ngan kinak mbak kini, itu Rua Allah diau 
la dienjuakka ngan kami. 2:34 Daud itu nidau nayiak ke sergau. Diautu 
bekatau, 'Allah bekatau ngan TuhanKu, 2:35 duduakla di sebela kananKu, 
enggut Aku mbuat musua Kaba nyemba Kaba.' 2:36 Mangku gegalau 
jemau Israil mesti keruan nian, Yesus diau kapu dighi salipkatu dijadika 
Allah Tuhan ngan Rajau Penyelamat." 2:37 Satu ndengagh kici'annyautu, 
ughangtu nyesal nian ngan bingung, mangku betanyau ngan Pitrus ngan 
rasul lainau, "Tuapau diau mesti kami kerjauka?" 2:38 Pitrus nimbal, 
"Ubaila perembak kapu dighi jak di dusau ngan mintak dibaptis ngan 
namau Yesus Keristus, mangku dusau kapu dighi diabiska, mangku kapu 
dighi ka dienju'i Rua Allah. 2:39 Karnau inila setu diau dijanjika Allahtu 
batan endak kapu dighi ngan pengadau kapu dighi ngan batan endak jemau 
diau di bada jawua diau ka dipilia Allah, Tuhan kitautu." 2:40 Luak itula 
Pitrus ngiciak ngan ughangtu. Mangku ngan banyak katau lain diau 
ngajung ughangtu nian, supayau njawuaka diriau jak di jemau ja'attu diau 
ka diukum Allah. 2:41 Banyak jemau percayau ngan kici'an Pitrus, 
mangku mintak dibaptis. Gegalau jemau diau percayau aghi itu kekirau 
tigau ribu ughang. 2:42 Ngan rajin jemau diau percayautu belajagh jak di 
rasul ngan maju seghundak. Ughangtu makan, makan jamuan Tuhan ngan 
bedu'a seghundak. 2:43 Banyak nian tandau nyelia diau dikerjauka rasul 
itu, mangku gegalau jemau kepagauan ngan penakut. 2:44 Gegalau jemau 
diau percayau maju seghundak, mangku setu diau adau di ughangtu 
dienjuakka ngan jemau diau nidau bediau. 2:45 Adau jemau diau njualka 
retau bendaunyau, mangku tanciau dienjuakka ngan jemau nurut 
kepentingannyau sesughangan. 2:46 Idang aghi ughangtu maju seghundak 
di Ghuma Allah. Ughangtu makan, makan jamuan Tuhan jak di ghuma ke 


ghuma ngan riang ngan tulus ati. 2:47 Ughangtu maju ngagungka Allah, 
mangku gegalau jemau riang ngan ughangtu. Mangku idang aghi ughangtu 
maju betamba, karnau Tuhan ngenju'i jemau diau diselamatkaNyau. 


3:1 Adau sepetang Pitrus ngan Yuhanis pegi ke Ghuma Allah endak 
sembayang. 3:2 Di situ adau sughang jemau lanang diau lumpua jak di 
keciak. Idang aghi jemau itu dibata'i ke situ, ditepiakka pasigh mukau 
lawang Ghuma Allah diau dikatauka Mukau Lawang Alap endak mintak 
sedeka ngan jemau diau masuak Ghuma Allah. 3:3 Satu jemautu nginak 
Pitrus ngan Yuhanis endak masuak, diau mintak sedeka ngan ughang 
duautu. 3:4 Ughang duautu ngina'1 diau, mangku Pitrus bekatau, "Kina'ila 
kami!" 3:5 Mangku jemautu ngina'1 ughang duautu ngaghapka sedeka. 3:6 
Katau Pitrus, "Aku nidau bediau tanci dikit kiala. Anyautu tuapau diau 
adau di aku ka kuenjuakka ngan dighi. Ngan kuasau Yesus Keristus, 
jemau Nasarit itu, bejalanla!" 3:7 Mangku Pitrus ngecakka tangan kanan 
jemau lumpuatu, ditegakkanyau. Masau itu pulau ketingau njadi kuat 
nianan. 3:8 Diautu melumpat betegak ngan mulai bejalan ke situ ke sini, 
mangku masuak Ghuma Allah serempak ngan Pitrus ngan Yuhanis. 
Sampai bejalan diau melumpat-lumpat ngan ngagungka Allah. 3:9 Gegalau 
jemau nginak jemau diau bejalan ngan benyanyi ngagungka Allahtu, 3:10 
mangku ughangtu jagau, bansau diau itula jemau mintak-mintak duduak 
pasigh Mukau Lawang Alap di Ghuma Allah. Ughangtu kemangan nian 
ngan kepagauan nginak setu diau la tejadi ngan diau. 3:11 Jemau tadi maju 
ngikut Pitrus ngan Yuhanis, mangku gegalau jemau banyak diau kemangan 
itu datang ngina'1 ughangtu di anggung diau benamau Anggung Salumu. 
3:12 Pitrus nginak jemau banyak itu mangku bekatau, "Ui, kapu dighi. 
Ngapau kapu dighi kemangan nginak titu? Ngapau kapu dighi ngina'1 
kami? Apu kapu dighi kirau, kami mbuat jemautu bejalan, karnau adau 
kuasau di kamini ngan kamini alim nian? 3:13 Allah niniak puyang kitau 
Abraham, Isak ngan Yakub la ngagungka Buda'Au Yesus. Yesus itula diau 
kapu dighi seraka ngan penguasau enggup nerimau Diau, empuak Pilatustu 
endak melepaskaNyau. 3:14 Diautu iluak lagi beresia. Anyautu kapu dighi 
enggup nerimau Diau, mangku ngajung Pilatus, supayau sughang 


pembunua dilepaskanyau batan endak kapu dighi. 3:15 Luak itula kapu 
dighi mbunua Diau, awuak Diautu pacak ngenjuakka idup nian ngan 
jemau. Allah la ngidupka Diau jak di mati. Kamini la ngina'Au mangku 
ngiciakkanyau. 3:16 Ngan kuasau namau Yesus itula jemau lumpuatu 
pacak bejalan. Karnau percayau ngan Yesus, mangku jemautu la ghadu 
ngan kuat luak kapu dighi la ngina'au. 3:17 Na, kapu dighi, aku keruan, 
kapu dighi ngan tuau-tuau kitau ngerjauka titu, karnau nidau terti tuapau 
diau dikerjaukatu. 3:18 Ngan carau luak itula la ditepati tuapau diau la 
dikatauka Allah senitu ngan nabiAu, mbak bansau Mesias, Rajau 
Penyelamat, mesti ka meghasauka sengsarau. 3:19 Karnau itu ubaila 
perembak ngan dusau kapu dighi, datangla ngan Allah, mangku dusau 
kapu dighi diabiskaNyau. 3:20 Mangku kapu dighi ka diteguaka Tuhan 
dalam rua, mangku Yesus ka diajung njenguak kapu dighi, Yesustu diau la 
ditetapka njadi Rajau Penyelamat batan endak kapu dighi. 3:21 Diau mesti 
mendam di sergau, enggut gegalaunyau dijadika empai, luak la dikiciakka 
Allah ngan nabiAu diau beresia senitu. 3:22 Nyela, Musa la bekatau, 
"Tuhan Allah ka ngajung sughang jak di bangsau kamu njadi Nabi semegi 
ngan aku: Dengaghkala gegalaunyau diau dikiciakkaNyau ngan kamu.' 
3:23 Mangku jemau diau nidau ndengagh Nabitu ka diasingka jak di umat 
Allah mangku benasau. 3:24 Nabi-nabi diau la nyampaika pesan Allah, 
mulai jak di nabi Samuil ngan nabi lainau diau datang udim diau, 
gegalaunyau ngiciakka masau ini. 3:25 Janji-janji Allah diau la dikiciakka 
nabi senitu dijanjika batan endak kamu. Dalam janji diau la dibuat Allah 
ngan niniak puyang kitau Allah bekatau ngan Abraham luak ini, 'Karnau 
pengadau kaba Aku ka iluak ngan gegalau bangsau di demaum.' 3:26 Itula 
sebapau Allah netapka Buda'Au mangku ngajung Diau datang dulu guak 
kapu dighi, mangku Diau iluak ngan kapu dighi ngajung kapu dighi ngubai 
jak di perembak diau ja'at." 


4:1 Penarau Pitrus ngan Yuhanis gi ngiciak ngan jemau banyaktu diau 
didatangi imam-imam ngan kumandan penjagau Ghuma Allah ngan jemau 
Saduki. 4:2 Ughangtu mara, karnau Pitrus ngan Yuhanis ngiciakka ngan 
jemau banyak, bansau Yesus la diidupka jak di mati, mangku titu 


mbuktika, bansau jemau mati ngulang idup. 4:3 Ughang duautu ditangkap, 
mangku dimasuakka di jil. Karnau aghi laka malam, diau mendam di situ 
enggut pagi di aghiau. 4:4 Jak di jemau diau la ndengagh kici'an rasul tadi 
banyak diau percayau, mangku gegalau jemau percayau njadi limau ribu 
ughang. 4:5 Pagi di aghiau pengulu-pengulu ngan tuau-tuau jemau Yahudi 
ngan guru-guru ukum Taurat betunggal di Yerusalim 4:6 ngan Imam 
Besak Hanas, Kayapas, Yuhanis, Aliksandar ngan jemau lain diau 
temasuak pemili Imam Besaktu. 4:7 Mangku Pitrus ngan Yuhanis dibatak 
ngadap sidang itu, mangku diperisau ngan petanyauan ini, "Luak manau 
caraunyau kamu meghaduka jemau lumpua itu? Pakai kuasau apau ngan 
namau sapau kamu ngerjauka titu?" 4:8 Mangku katau Pitrus, "Ui, 
pengulu-pengulu ngan tuau-tuau bangsau kitau, 4:9 kami saghini diperisau, 
karnau meghaduka jemau lumpua, mangku kapu dighi endak ngeruani, 
luak manau titu dikerjauka. 4:10 Kapu dighi ngan bangsau kitau pulau 
mesti keruan galau, bansau jemau ini ghadu karnau kuasau Yesus Keristus, 
jemau Nasarit itu. Yesus itu diau la kapu dighi pakuka di kayu salip la 
diidupka Allah jak di mati. 4:11 Yesus itula batu diau dicapakka tukang 
negakka ghuma, tukangtu kapu dighitula. Anyautu Diautula njadi batu 
pelapiak diau penting nian. 4:12 Nidau bediau jemau lain diau pacak 
nyelamatka lain jak di Diautu, karnau di deniau di guak manusiau nidau 
bediau sughang kia diau dapat kuasau jak di Allah diau nyelamatka lain 
jak di Yesus Keristus." 4:13 Jemau diau ngikut sidangtu kemangan nginak 
Pitrus ngan Yuhanis ngiciak ngan beghani nian, apau agi ughangtu keruan 
ughang duautu jemau biasau, nidau sekul, mangku ughangtu keruan, 
bansau ughang duautu kantin Yesus senitu. 4:14 Ughangtu nidau pacak 
ngiciakka tuapau-apau, karnau nginak jemau diau la dighadukatu betegak 
di guak Pitrus ngan Yuhanis. 4:15 Ughang tigautu diajung keluagh jak di 
bada sidang, mangku jemau sidangtu bujjau, 4:16 kataunyau, "Tuapau diau 
ka kitau buat ngan ughangtu? Jemau di Yerusalim la keruan galau, bansau 
setu diau nyelia dikerjauka ughang duautu. Kitau nidau pacak ngiciakka 
'Nidau bediau'. 4:17 Mangku, supayau setu diau tejaditu nidau tesiar agi ke 
manau-manau ngan jemau banyak, mela kitau ngancam ughang duautu, 
supayau jangan ngiciak agi ngan sughang kia pakai namau Yesus itu." 


4:18 Mangku ughang duautu dipantau masuak agi, dikiciakkanyau, bansau 
nidau bulia agi ngiciak ngan ngajagh pakai namau Yesus. 4:19 Anyautu 
Pitrus ngan Yuhanis nimbal, "Rupuakkala ngan kapu dighi, tuapau diau 
benagh di adapan Allah, na'ati perinta kapu dighi, apu na'ati perinta Allah? 
4:20 Karnau kami ini nidau pacak mandak ngiciakka setu diau la kami 
kinak ngan diau la kami dengagh." 4:21 Rumbungan sidangtu nidau dapat 
salahau endak ngukum Pitrus ngan Yuhanis. Ughangtu tamba ngancam 
duau rasultu mangku dilepaskanyau. Jemau banyak ngagungka Allah 
karnau kejadian itu. 4:22 Jemau diau la ghadu ngan tandau nyeliatu 
umurau la lebia empat pulua taun. 4:23 La udim dilepaska, Pitrus ngan 
Yuhanis pegi njenguak kantin-kantinau ngan nceritauka gegalaunyau diau 
la dikiciakka imam-imam ngan tuau-tuau tadi. 4:24 Ndengagh ceritau itu, 
ughangtu bedu'a suati, kataunyau, "Tuhan, Dighitu njadika langit ngan 
deniau, laut ngan gegalau isiau. 4:25 Ngan Rua Allah Dighi la ngiciak 
ngan niniak puyang kami Daud, budak Dighi. Katau Dighi, 'Ngapau jemau 
diau nidau keruan Tuhan mara kematila? Ngapau bangsau-bangsau 
merencanauka setu diau nidau ka buasil? 4:26 Rajau-rajau deniau 
bedandan endak beperang. Pengulu-pengulu betunggal endak melawan 
Tuhan ngan Rajau Penyelamat.' 4:27 Nyela, rajau Herudis ngan Puntius 
Pilatus la betunggal di kuta ini ngan jemau diau nidau keruan Tuhan ngan 
jemau Israil pulau. Ughangtu melawan Yesus, Budak Dighi diau beresia, 
diau la Dighi tetapka njadi Rajau Penyelamat. 4:28 Ughangtu betunggal 
endak ngerjauka gegalaunyau diau la Dighi tetapka jak di senitu, karnau 
kuasau ngan kendak Dighi. 4:29 Mbak kini, Tuhan, kina'ila luak manau 
ughangtu ngancam kami. Beghanikala kami diau njadi budak Dighi 
ngiciakka ceritau Dighi. 4:30 Nyataukala kuasau Dighi, mangku jemau 
buidapan dighaduka ngan tandau nyelia karnau kuasau namau Yesus, 
Budak Dighi diau beresia itu." 4:31 La udim ughangtu bedu'a, bada 
ughangtu betunggal begugak, gegalau ughangtu dikuasaui Rua Allah, 
mangku ughangtu ngiciakka ceritau Allah ngan beghani mianan. 4:32 
Jemau percayau suati serupu'an galau. Nidau bediau sughang kia diau 
bekiciak, bansau setu diau adau di diautu retaunyau diau sughang, 
gegalaunyau sesamau ngempuau. 4:33 Ngan kuasau diau besak rasul-rasul 


ngiciakka ceritau Tuhan Yesus diau ngulang idup, mangku Allah iluak nian 
ngan gegalau ughangtu. 4:34 Nidau bediau jemau jak di ughangtu diau 
kurangan, karnau gegalau jemau diau adau tana ngan ghuma dijualau, 
mangku tanciau dibatak, 4:35 diserakanyau ngan rasul, mangku 
diagiakanyau ngan jemau diau nidau bediau. 4:36-37 Luak itula pulau 
Yusup. Diau pulau njualka tanahau, mangku tanciau dibata'au, 
diserakanyau ngan rasul. Yusuptu pengadau Liwi, asalau jak di Siprus. 
Diau pulau diadaki Barnabas, retiau jemau diau meriangka. 


5:1 Adau sughang diau benamau Ananias ngan biniau, namaunyau Sapira. 
Ughang duautu njualka sebidang tanahau pulau. 5:2 Tanciau separau 
dibunika batan endak diau, separau diserakanyau ngan rasul. Biniau pulau 
keruan. 5:3 Mangku Pitrus ngiciak ngan diau, kataunyau, "Ananias, 
ngapau kaba enangka iblis nguasaui ati kaba? Ngapau kaba mbu'ungi Rua 
Allah ngan mbunika separau tanci regau tanatu? 5:4 Selamau tanatu lum 
dijual, itu hak kaba. La udim dijual, tanciau hak kaba pulau. Ngapau kaba 
endak mbuat luak itu? Kaba ukan mbu'ungi manusiau, tapitu mbu'ungi 
Allah." 5:5 Satu ndengagh kici'an itu, Ananias rubua mangku mati. Jemau 
diau ndengagh kejadian itu takut galau. 5:6 Mangku budak bujang datang, 
dibalutau mayattu, dibatak keluagh endak dikuburkanyau. 5:7 La tigau 
jam udim itu, bini Ananias datang. Diau lum keruan tuapau diau empai 
tejadi. 5:8 Katau Pitrus ngan diau, "Kiciakkala ngan aku. Apu sebesak 
itula tana itu kamu jual?" "Au, nyela." katau tinautu. 5:9 Katau Pitrus, 
"Ngapau kaba ngan laki kaba sepakat endak nguji Rua Tuhan? Keruanila, 
jemau diau empai nguburka laki kaba la baliak, mangku ka mbata'i kaba 
pulau keluagh." 5:10 Masau itu pulau tmautu rubua mati di adapan Pitrus. 
Budak bujang tadi masuak, nginak diautu la mati, mangku dibata'inyau 
keluagh, dikuburka pasigh lakiau tadi. 5:11 Mangku gegalau jemau 
percayau takut nian, ngan jemau diau ndengagh ceritau itu takut galau. 
5:12 Rasul-rasul banyak ngadauka tandau nyelia di guak jemau banyak. 
Ngan sepakat gegalau jemau percayau maju seghundak di Ghuma Allah di 
anggung diau benamau Salumu. 5:13 Jemau lain nidau bediau diau beghani 
nyeghundak ngan ughangtu, empuak ughangtu diregaui jemau banyak. 


5:14 Tamba lamau tamba banyak jemau diau percayau empuak lanang 
empuak tinau. 5:15 Mangku jemau buidapan dibata'i ke jalan ghedang, 
ditiduakka belapiak tikagh, mangku amun Pitrus lalu, senidau-nidaunyau 
kenau bayangau. 5:16 Mangku jemau datang bererumbungan jak di 
dusun-dusun di ngepungan Yerusalim, dibata'inyau jemau buidapan ngan 
jemau diau diarung sitan. Ughangtu dighadui galau. 5:17 Mangku Imam 
Besak ngan anak-buahau diau jak di rumbungan jemau Saduki sengit man, 
5:18 mangku rasul-rasul ditangkap, dimasuakka dalam jil. 5:19 
Malamautu sughang malaikat Tuhan mbukakka duaghau jil, mangku 
rasultu dibata'inyau keluagh. Malaikattu bekatau, 5:20 "Pegila, betegak di 
Ghuma Allah ngan kiciakka ngan jemau banyak ceritau idup empai." 5:21 
Mangku rasultu nuruti pesan malaikattu. Gi akap nianan ughangtu masuak 
Ghuma Allah mangku mulai ngajagh di situ. Penarau itu Imam Besak ngan 
anak-buahau ngajung gegalau pengulu-pengulu jemau Yahudi betunggal 
endak ngadauka sidang pengadilan agamau. Mangku ughangtu ngajung 
jemau njenguak rasul tadi di jil endak dibatak ngadap sidangtu. 5:22 
Jemau diau diajungautu la sampai di jil, anyautu rasultu nidau tekinak agi 
ngan ughangtu, mangku ughangtu ngelipat, dikiciakkanyau. 5:23 "Kami la 
sampai di jil," katau ughangtu, "Kami temuni duaghau jiltu tekunci iluak. 
Gegalau penjagau adau di badahau di mukau duaghau, anyautu la udim 
dibukakkanyau, nidau bediau sughang kia diau kami kinak di dalamau." 
5:24 Kumandan penjagau Ghuma Allah ngan imam-imam ndengagh 
kici'antu, ughangtu temas ngan nanyauka, tuapau diau la tejadi ngan rasul 
tadi. 5:25 Mangku adau jemau datang njenguak ughangtu ngan ngiciakka, 
"Ndengaghla, jemau diau kapu dighi masuakka dalam jil, adau di Ghuma 
Allah ngajagh jemau banyak." 5:26 Mangku kumandan penjagau pegi 
ngan anak-buahau ke Ghuma Allah endak mbata'i rasul itu, anyautu nidau 
ngan carau masau, karnau ughangtu takut, kalu disipati jemau banyak. 
5:27 Rasultu dibatak masuak ngadap pengadilan, mangku Imam Besak 
merisau nanyaui rasultu, 5:28 kataunyau, "Kami nidau nian ngajung kamu 
agi ngajagh pakai namau Jemau itu. Anyautu mbak kini tenyatau, kamu la 
nyiarka ajaghan kamu di gegalau Yerusalim, mangku kamu mburuakka 
kami mbunua Jemau itu." 5:29 Pitrus ngan rasul lain nimbal, "Kami mesti 


nuruti kendak Allah, ukan kendak manusiau. 5:30 Yesus itu diau kamu 
bunua ngan pakuka di kayu salip la diidupka Allah diau niniak puyang 
kitau semba. 5:31 Diautu la ditinggika Allah di sebela kananAu, 
dijadikaNyau Penguasau ngan Rajau Penyelamat, supayau jemau Israil 
pacak ngubai ngan dusaunyau diabiska. 5:32 Kamini la ngeruani ngan 
ngiciakka gegalau ceritau itu, kami ngan Rua Allah diau dienjuakka Allah 
ngan gegalau jemau diau na'ati Diau." 5:33 Ndengagh kici'antu, ughangtu 
mara kematila endak mbunua rasul-rasul itu. 5:34 Anyautu adau sughang 
Parisi jak di angguta pengadilan agamautu, namaunyau Gamalr'il. Diautu 
guru ukum Taurat ngan diregaui gegalau jemau. Diau betegak ngan 
mintak, supayau rasul tadi diajung keluagh jerang. 5:35 Mangku diau 
bekiciak ngan sidangtu, "Ui, kapu dighi, rupuakkala iluak-iluak, tuapau 
diau endak kapu dighi buat ngan ughangtu. 5:36 Senitu adau Tiudas diau 
nganggap diriau jemau penting. Anak-buahau adau kekirau empat ratus 
ughang. Diautu dibunua, anak-buahau teceghai-beghai mangku abis. 5:37 
La udim itu, masau jemau didaptarka adau Yudas, jemau Galiliatu. 
Banyak jemau dijadikanyau anak-buahau. Anyautu diau pulau dibunua, 
mangku gegalau anak-buahautu teceghai-beghai. 5:38 Mbak kini 
dengaghkala kataukuni: Jangan diapau-apauka ughangtu, dienangka ajau. 
Amun ajaghan ngan kerjau ughangtu asalau jak di manusiau, cengki ka 
abis. 5:39 Amun itu asalau jak di Allah, kapu dighi nidau pacak ngabiska 
ughangtu. Asauku ka tenyatau, bansau kapu dighi melawan Allah." 
Mangku petua Gamali'iltu diterimau. 5:40 Rasul tadi dipantau, dibaduki 
ngan pemecit ngan ditegahi agi ngajaghka dalam namau Yesus. Udim itu 
dilepaskanyau. 5:41 Rasul itu pegi jak di pengadilantu ngan riang, karnau 
pantas sengsarau karnau namau Yesus. 5:42 Mangku idang aghi ughangtu 
maju ngajagh, empuak di Ghuma Allah empuak di ghuma jemau, 
ngiciakka ceritau Yesus, Diaula Almasih ngan Rajau Penyelamat. 


6:1 Anak-bua Yesus tamba lamau tamba banyak. Mangku jemau Yahudi 
diau bebasau Yunani bemumut mumuti jemau Yahudi asli, karnau 
randaunyau nidau dapat bagian luak diau dienjuakka ngan randau lain batan 
makanan idang aghi. 6:2 Mangku duau belas rasultu ngajung gegalau 


anak-buahau betunggal ngan bekatau, "Nidau iluak, amun kami lalai 
ngiciakka katau Allah, karnau ngurus makanan randau-randau. 6:3 Jadi, 
kapu dighi piliala tujua ughang jak di kapu dighi diau iluak ngan dikuasaui 
Rua Allah lagi bepengertian, mangku kami njadika ughangtu pengurus 
makanan tadi. 6:4 Mangku tugas kamini bedu'a ngan nceritauka katau 
Allah." 6:5 Pendapat itu diterimau gegalau ughangtu. Mangku ughangtu 
milia Setipanus diau percayau nian ngan dikuasaui Rua Allah, ngan Pilipus, 
Perukurus, Nikanur, Timun, Parmenas ngan Nikulaus, jemau Antiukia diau 
masuak agamau Yahudi. 6:6 Tujua ughangtu diadapka ngan rasul, mangku 
rasultu ndu'akanyau ngan nepiakka tanganau di palak ughangtu. 6:7 Luak 
itula ceritau jak di Allah maju tamba tesiar ngan anak-bua Yesus di 
Yerusalim maju tamba banyak ngan banyak pulau imam percayau ngan 
Yesus. 6:8 Allah iluak nian ngan Setipanus, mangku dienjuakka kuasau 
ngerjauka banyak tandau nyelia di guak jemau banyak. 6:9 Anyautu adau 
jemau diau melawan Setipanus. Ughangtu asalau jak di Kirim ngan 
Aliksanderia. Ughangtu sembayang di ghuma sembayang diau dinamauka 
Libertini. Ughangtu ngan jemau Yahudi jak di Kilikia ngan diau jak di Asia 
bebala ngan Setipanus. 6:10 Anyautu ughangtu nidau pacak melawan 
kici'an Setipanustu, karnau Rua Allah ngenjuakka pengertian nian ngan 
diau. 6:11 Mangku ughangtu nyuduk jemau batan endak ngiciakka, "Kami 
la ndengagh jemautu nggelakka Musa ngan Allah." 6:12 Ngan carau luak 
itula ughangtu ngasung jemau banyak ngan tuau-tuau jemau Yahudi ngan 
guru-guru ukum Taurat. Mangku Setipanus ditangkap, dibata'i ngadap 
pengadilan agamau. 6:13 Mangku ughangtu ngajung jemau diau ngiciakka 
setu mbu'ung, kataunyau, "Jemau ini maju nggelakka Ghuma Allah ini 
ngan ukum Taurat. 6:14 Karnau kami la ndengagh diau ngiciakka, bansau 
Yesus, jemau Nasarittu, ka merubuaka bada ini ngan endak nguba adat 
lembagau diau diajaghka Musa ngan kitau." 6:15 Gegalau jemau diau 
adau dalam sidang pengadilan agamau itu ngina'i Setipanus. Masau itu 
dayiau kima'an luak dayi sughang malaikat. 


7:1 Imam Besak betanyau, "Nyela, luak itu?" 7:2 Katau Setipanus, "Ui, 
kapu dighi gegalaunyau, dengaghkala. Allah diau Mahabesak la datang 


njenguak Abraham, niniak puyang kitau, masau diau di Mesuputamia, 
antak ka mendam di Haran. 7:3 Allahtu bekatau, 'Tinggalkala nenggeri ini 
ngan adiak-sanak kaba, pegila ke nenggeri diau ka Kutunjuakka ngan 
kaba.' 7:4 Abrahamtu ninggalka nenggeri Kasdim, mangku mendam di 
Haran. Ba'au la mati, Allah ngajung diau ngalia jak di situ ke nenggeri ini, 
bada kapu dighi mendam mbak kimi. 7:5 Masau itu sebagi kia nenggeri ini 
lum Allah enjuakka ngan Abraham nyjadi retaunyau ngan retau 
pengadaunyau, dijanjika ajau, empuak masau itu diau lum adau anak. 7:6 
Luak ini katau Allah ngan diau, 'Pengadau kaba ka njadi jemau asing di 
nenggeri jemau. Ughangtu ka dibudakka ngan dibuati ngan kejam selamau 
empat ratus taun. 7:7 Anyautu Aku ka ngukum bangsau diau mbudakka 
ughangtu,' katau Allah. 'La udim itu ughangtu ka ngeluagh jak di 
nenggeritu, mangku ka nyemba Aku di bada ini.' 7:8 La udim ngiciakka 
luak itu, janjitu diteguaka Allah ngan carau sunat. Isak, anak Abraham, la 
adau, mangku Abraham nyunatkanyau masau umurau tujua malam. Udim 
itu Isak njadi bak Yakub, mangku Yakub njadi bak duau belas ana'au, 
niniak puyang kitau. 7:9 Niniak puyang kitau sengit ngan adingau Yusup, 
mangku dijualkanyau njadi budak di Mesir. Anyautu Allah njagaui diau, 
7:10 dilepaskaNyau jak di gegalau sengsaraunyau, dienjuakkaNyau 
pengertian, masau ngadap Piraun, rajau Mesirtu. Mangku Piraun 
ngenjuakkanyau kuasau nguasaui nenggeri Mesir ngan ngurus gegalau 
istana Pirauntu. 7:11 Udim itu adau kelapaghan di nenggeri Mesir ngan 
Kanaan, mangku jemau banyak sengsarau. Mangku niniak puyang kitau 
nidau bulia makanan. 7:12 Satu Yakub ndengagh, adau banyak padi di 
Mesir, diau ngajung ana'au, niniak puyang kitau, pegi ke situ. Itula empai 
penembai ughangtu pegi ke Mesir. 7:13 Timpau ughangtu pegi ke duau 
kaliau, Yusup ngiciakka ngan ughangtu, bansau diautu Yusup, ading 
ughangtu. Mangku Piraun keruan, asal-mulaunyau Yusup. 7:14 Mangku 
Yusup ngajung nepatka Yakub, ba'au ngan anak-beghanak cucung- 
becucung, gegalaunyau tujua pulua limau ughang. 7:15 Mangku Yakub 
ngalia ke Mesir. Di situla diau mati ngan niniak puyang bangsau kitau mati 
pulau di situ. 7:16 Mayat ughangtu dibatak ke Sikim, dikuburka di 
kuburan diau dibeli Abraham jak di jemau Himur di Sikim. 7:17 Laka 


masaunyau Allah endak nepati janjiAu diau dijanjika ngan Abraham senttu, 
jemau bangsau kitau di Mesir la tamba banyak. 7:18 Mangku adau 
sughang rajau lain merinta di Mesir diau nidau keruan Yusup. 7:19 Rajau 
itu nipuka bangsau kitau. Diau kejam ngan niniak puyang kitau, 
dipasaunyau ncapakka ana'au diau empai adau, mangku bangsau kitau 
jangan betamba. 7:20 Masau itu Musa lahir. Kupiak itu alap nianan. 
Selamau tigau bulan diau disayia di ghuma ba'au. 7:21 Mangku diau 
dicapakka, anyautu anak gadis Piraun ngambi'au, mangku disayiau luak 
ana'au sendighi. 7:22 Musatu diajagh gegalau ilmu jemau Mesir, mangku 
diau njadi jemau bekuasau, empuak kici'annyau empuak kerjaunyau. 7:23 
Umur Musa la empat pulua taun, diau terupuak endak pegi nginak adiak- 
sana'au, jemau Israil. 7:24 Masau itu diau nginak sughang jak di ughangtu 
disiksau, mangku diau endak mbenaghka jemautu ngan mbunua jemau 
Mesir tadi. 7:25 Musa sangkau adiak-sana'au ka terti, bansau Allah dang 
makai diau endak melepaska ughangtu. Anyautu ughangtu nidau terti. 7:26 
Pagi di aghiau diau nginak pulau duau ughang jemau Israil belagau, 
mangku ncubau endak ndamaika ughang duautu, kataunyau, 'Kamuni 
sebangsau. Ngapau kamu belagau?' 7:27 Anyautu jemau diau mbaduk 
kantinautu nulakka Musa ngan bekatau, 'Sapau diau njadika kaba pengulu 
ngan akim kami? 7:28 Apu kaba endak mbunua aku pulau, luak kaba 
mbunua jemau Mesirtu kemaghi? 7:29 Ndengagh kici'annyautu, Musa 
larat jak di Mesir, mangku mendam luak jemau asing di Midian. Di situ 
diau adau duau ughang ana'au. 7:30 La udim empat pulua taun di situ, 
Musa tekinak sughang malaikat di padang bungin di pasigh Bukit Sinai. 
Malaikattu adau dalam maghak api di pugan dughi itu. 7:31 Musa 
kemangan ngina'autu, mangku diau masigh ke situ endak ngeruaninyau, 
mangku diau ndengagh suarau Tuhan diau bekatau, 7:32 'Akunila Allah 
niniak puyang kaba, Allah Abraham, Isak ngan Yakub.' Musa gemetagh 
ketakutan, mangku nidau beghani agi ngina'i apitu. 7:33 Mangku Tuhan 
bekatau, 'Paculila terumpa diau kaba pakaitu, karnau bada kaba betegaktu 
bada beresia. 7:34 Aku la nginak nian kesengsarauan umatKu di Mesir. 
Aku la ndengagh ughangtu nyempit, mangku Aku la datang endak 
melepaska ughangtu. Mbak kini pegila, Aku ngajung kaba ngulang ke 


Mesir agi.' 7:35 Musa itula diau nidau diterimau jemau Israil itu ngan 
kici'an luak ini, 'Sapau diau njadika kaba pengulu ngan akim kami?' Musa 
itula diajung Allah njadi pengulu ngan penyelamat, ditulung malaikat diau 
kina'an dalam maghak api di pugan dughi tadi. 7:36 Diautu mbatak jemau 
Israil keluagh jak di Mesir ngan ngadauka banyak tandau nyelia di Mesir, 
di Laut Abang ngan di padang bungin selamau empat pulua taun. 7:37 
Musa itu pulau ngiciak ngan jemau Israiltu, 'Sughang nabi luak akuni ka 
dienjuakka Allah jak di bangsau kamuni.' 7:38 Musatu adau ngan jemau 
Israil diau betunggal di padang bungin. Diautu adau di situ ngan malaikat 
di Bukit Sinai ngan niniak puyang kitau. Diautu nerimau katau Allah diau 
nunjuakka jalan idup, mangku disampaika ngan kitau. 7:39 Empuak luak 
itu niniak puyang kitau nidau endak ta'at ngan diau. Ughangtu nidau 
nerimaunyau, endak baliak ke Mesir ajau. 7:40 Ngan Harun ughangtu 
bekatau, 'Buatla patung batan endak kami, mangku patungtu mimpin kami. 
Karnau kami nidau keruan agi, tuapau diau tejadi ngan Musa diau mbata'i 
kami keluagh jak di Mesir.' 7:41 Masau itu ughangtu mbuat sikuak anak 
sapi, mangku bekerban ngan patung itu ngan keriangan lagi ngagungka 
buatan diau dibuat ughangtu. 7:42 Mangku Allah ninggalka ughangtu ngan 
ngenangka ughangtu nyemba setu di langit luak ditulis dalam kitab 
nabi-nabi, "Ui, kapu dighi, apu batan endak Aku kamu ngerbanka benatang 
selamau empat pulua taun di padang bungin? 7:43 Nidau man. Kima diwau 
Muluk diau kamu batak-bataktu ngan bintang diwau Ripan, patung-patung 
diau kamu buattu endak kamu semba. Karnau itu Aku ka ncapakka kamu 
jawua, sampai ke beghang Babil.' 7:44 Kima, bada Tuhan nyatauka diriAu 
ngan manusiau, adau di niniak puyang kitau di padang bungin. Kimatu 
dibuat karnau diperintaka Allah luak cuntau diau la Musa kinak. 7:45 
Mangku kima itu dibatak niniak puyang kitau masuak ke nenggeri ini, 
masau ughangtu pegi ngan Yusua merebut nenggerini jak di kuasau 
bangsau diau Ia dilaratka Allah. Kimatu adau di situ enggut saman Daud. 
7:46 Daud melemakka ati Allah, mangku mintak, supayau diau diajung 
negakka ghuma batan endak Allah. 7:47 Mangku Salumu negakka ghuma 
itu batan endak Allah. 7:48 Anyautu Allah diau Mahabesak nidau mendam 
dalam ghuma diau dibuat manusiau, luak ditulis dalam kitab nabi, 7:49 


'Langit bada duduak Aku, deniau alas ketingKu. Ghuma apau diau kamu 
tegakka batan endak Aku? Di manau bada Aku gheghadu? 7:50 Apu ukan 
Akunila diau njadika gegalaunyau diau adau? Luak itula katau Allah.' 7:51 
Ui, kapu dighi maju melawan, enggup ta'at ngan Allah. Amun ndengagh 
katau Allah, telimgau kapu dighi tuli kematila. Kapu dighi luak niniak 
puyang kapu dighi, maju melawan Rua Allah. 7:52 Gegalau nabi diluatka 
niniak puyang kapu dighi. Lagi ughangtu mbunua jemau diau senitu la 
ngiciakka, mbak bansau Jemau Benaghtu ka datang. Diautu kapu dighi 
celakauka ngan bunua empaini. 7:53 Kapu dighi la nerimau ukum Taurat 
diau disampaika malaikat, anyautu kapu dighi nidau na'atinyau." 7:54 
Ndengagh kici'an Setipanustu, gegalau angguta pengadilan agamau mara 
kematila. 7:55 Anyautu Setipanus dikuasaui Rua Allah ncungak ke langit, 
mangku nginak terang Allah ngan Yesus betegak di sebela kanan Allah. 
1:56 "Ngenian," katau Setipanustu, "Aku nginak langit tebukak ngan Anak 
Manusiau betegak di sebela kanan Allah." 7:57 Ughangtu nekup telingau 
sampai tegauk-gauk, mangku serempak nganduni diau, 7:58 ditaghiak 
keluagh kuta, disipati ngan batu. Ughangtu nyeghumaka bajuau ngan 
sughang budak bujang, namaunyau Saulus. 7:59 Setipanus dang disipati, 
diau bedu'a, kataunyau, "Tuhan Yesus, terimaula ruaku." 7:60 Mangku 
diau nunduak ngan tegauk, "Tuhan, dusau ini jangan ditanggungka ngan 
ughangni." Udim ngiciakka luak itu diau mati. 


8:1 Saulus pulau tetuju Setipanus dibunua. Mulai aghi itu jemau percayau 
di Yerusalim banyak dianiayau, mangku gegalau ughangtu lain jak di rasul 
teceghai-beghai ke gegalau Yudia ngan Samaria. 8:2 Jemau diau takut 
ngan Allah nguburka Setipanus ngan nangis berandaian nangisi diau. 8:3 
Mangku Saulus maju beusaha endak ngacauka jemau percayau. Diau 
masu'i bilang ghuma, tinau lanang diau percayau ditaghi'au keluagh endak 
dijilka. 8:4 Jemau diau teceghai-beghai pegi ngiciakka ceritau iluak jak di 
Allah di manau-manau. 8:5 Pilipus pegi ke kuta Samaria ngiciakka ceritau 
Rajau Penyelamat ngan jemau di situ. 8:6 Ughang banyak di situ ndengagh 
kici'an Pilipus ngan ngimak tandau-tandau diau dibuatau, mangku ughangtu 
nerimau setu diau dikiciakka Pilipustu, 8:7 karnau jak di banyak jemau 


diau diarung iblis rua ja'at ngeluagh ngan tepekiak-pekiak ngan jemau 
lumpua ngan jemau kincut pulau banyak diau dighadukanyau. 8:8 Mangku 
jemau Samaria riang nianan. 8:9 Di kuta itu adau sughang lanang, 
namaunyau Simun. Jak di senitu diau njadi dukun besak. Jemau Samaria 
kemangan nginak kerjaunyau ngan laga'au luak jemau nian. 8:10 Mangku 
gegalau jemau di kuta itu, besak-keciak, nuruti diau ngan bekatau, 
"Jemauni adau kuasau Allah diau dikiciakka 'Kuasau Besak' itu." 8:11 
Ughangtu la lamau kepagauan nginak kerjaunyau ngan nurutinyau. 8:12 
Mbak kini ughangtu percayau ngan Pilipus diau ngiciakka ceritau Allah 
njadi rajau ngan ceritau Yesus Keristus, Rajau Penyelamat, mangku 
ughangtu, tinau lanang mintak dibaptis. 8:13 Simuntu pulau percayau. 
Diau dibaptis mangku maju seghundak ngan Pilipus. Diau kepagauan 
nginak tandau nyelia diau dibuat Pilipustu. 8:14 Rasul-rasul di Yerusalim 
ndengagh, mbak bansau jemau Samaria nerimau katau Allah, mangku 
diajungau Pitrus ngan Yuhanis ke situ. 8:15 La sampai di situ, ughang 
duautu bedu'a du'aka jemau Samariatu, mangku bulia Rua Allah, 8:16 
karnau Rua Allah lum nguasaui sughang kia jak di ughangtu. Ughangtu 
empai dibaptis dalam namau Tuhan Yesus ajau. 8:17 Mangku 
ditepiakkanyau tanganau di pucuak palak jemau Samariatu, mangku 
ughangtu nerimau Rua Allah. 8:18 Simun pulau nginak, mbak bansau 
jemau nerimau Rua Allah, karnau Pitrus ngan Yuhanis nepiakka tanganau 
di ughangtu, mangku diau endak ngenjuakka tanci ngan ughang duautu, 
8:19 sampai bekiciak, "Enju'ila aku kuasau itu pulau, mangku amun aku 
nepiakka tanganku di jemau, diau nerimau Rua Allah." 8:20 Katau Pitrus, 
"Benasaula dighi ngan tanci dighi. Dighi sangkau, pengenjuak Allah pacak 
dibeli ngan tanci? 8:21 Dighi nidau behak endak ngikut kerjau kami, 
karnau ati dighi nidau lughus di adapan Allah. 8:22 Karnau itu, ubaila 
perembak dighi diau ja'attu, mintak ngan Tuhan, supayau Diau ngabiska 
rupu'an diau ja'attu. 8:23 Aku keruan, dighi sengit nian ngan ati dighi ja'at." 
8:24 Simun mmbal, "Tulung du'aka aku mintak ngan Tuhan, mangku setu 
diau kaba kiciakkatu jangan tejadi ngan aku." 8:25 La udim Pitrus ngan 
Yuhanis ngiciakka setu diau ughang duautu keruan ceritau Tuhan Yesus 
ngan nyampaika katau Tuhan, ughang duautu baliak ke Yerusalim. Di jalan 


ughangtu ngiciakka ceritau iluak itu di dusun-dusun Samaria. 8:26 La 
udim itu sughang malaikat Tuhan ngiciak ngan Pilipus, kataunyau, "Pegila 
ke selatan, nurut jalan tughun jak di Yerusalim ke Gasa." Jalantu suni. 
8:27 Mangku Pilipus pegi. Adau sughang pegawai istana, pangkatau 
tinggi. Diautu kepalak retau bendau Kandaki, ratu nenggeri Itiupia. Tadi 
diau pegi ke Yerusalim endak sembayang di situ. 8:28 Mbak kimi diau 
dang baliak ke nenggeriau, duduak dalam pelangkinau sampai mbacau 
kitab nabi Yesaya. 8:29 Rua Allah bekatau ngan Pilipus, "Pegila, masighi 
pelangkin itu." 8:30 Pilipus pegi masighi pelangkintu, mangku ndengagh 
jemau itu mbacau kitab nabi Yesaya. Pilipus betanyau, "Apu dighi ngerti 
diau dighi bacautu?" 8:31 Jemautu nimbal, "Luak manau aku terti, amun 
nidau bediau jemau diau meretikanyau ngan aku?" Mangku diau ngajak 
Pilipus nayiak pelangkin duduak guak diau. 8:32 Diau dibacaunyautu 
muniau luak mi, "Luak sikuak bebiri Diau ditaghiak endak disembelia. 
Luak anak bebiri Diau nidau ngembiak, amun buluau digunting, luak itula 
Diau nidau ngiciakka sepata katau kia. 8:33 Diau digelakka ngan dibuati 
nidau adil. NyawauNyau diambiak jak di deniau, mangku sughang kia 
nidau bediau diau pacak ngiciakka pengadauNyau." 8:34 Pegawai jak di 
Itiupiatu bekatau ngan Pilipus, "Cubau kiciakka ngan aku, sapau diau 
dikiciakka nabitu. Apu ngiciakka diriau, apu ngiciakka jemau lain?" 8:35 
Mangku Pilipus ngiciak. Mulai ngan katau nabi tadi diau ngiciakka ceritau 
Yesus, ceritau iluaktu ngan jemau tadi. 8:36 Di tenga jalan ughangtu 
sampai ke bada diau adau ayiak. Pegawai itu bekatau, "Kina'ila, itu adau 
ayiak. Tuapau agi alangan aku dibaptiska?" 8:37 Katau Pilipus, "Amun 
dighi percayau man, bulia dibaptis." "Aku percayau Yesus Keristustu 
Anak Allah." Katau pegawai itu. 8:38 Mangku diau ngajung pelangkinautu 
mendam. Pilipus ngan pegawaitu tughun ke ayiak, mangku pegawaitu 
dibaptis. 8:39 Ughang duautu la keluagh jak di ayiak, Pilipus diambiak 
Rua Allah. Mangku pegawai jak di Itrupiatu nidau nginak diau agi. Diautu 
melajuka pejalanannyau ngan riang. 8:40 Tenyatau Pilipus la adau di 
Asdud. Diau lalu di daira itu ngan ngiciakka ceritau iluak di gegalau kuta 
ngan dusun enggut ke Kaisaria. 


9:1 Masau itu Saulus maju ngancam endak mbunua anak-bua Tuhan 
Yesus. Diau pegi ngadap Imam Besak, 9:2 mintak surat kuasau endak 
dibatak ke kepalak ghuma sembayang jemau Yahudi di Damsik, supayau 
amun diau betemu di situ jemau diau percayau ngan Tuhan Yesus, pacak 
diau tangkap ughangtu, tinau lanang, mangku dibata'inyau ke Yerusalim. 
9:3 Ngancamka Damsik, Saulus la pasigh ngan kuta itu, adau sinagh jak di 
langit di ngepungannyau. 9:4 Diau rubua ke tana, mangku ndengagh 
suarau diau bekatau ngan diau, "Uli, Saulus, tuapau sebapau kaba 
ngamayau Aku?" 9:5 Saulus betanyau, "Sapau Dighi, Tuhan?" Suarau itu 
nimbal, "Akunla Yesus diau kaba amayau. 9:6 Mbak kini betegakla 
mangku pegi masuak kuta itu. Di situ ka dikiciakka ngan kaba tuapau diau 
mesti kaba kerjauka." 9:7 Kantin-kantin diau bejalan serempak ngan 
Saulustu kemangan, karnau ndengagh suarau tadi, anyautu nidau nginak 
sughang kia. 9:8 Saulus betegak ngan mbukak mataunyau, anyautu 
mataunyau nidau pacak nginak tuapau-apau, mangku diau dipapa masuak 
ke Damsik. 9:9 Tigau aghi diau nidau pacak nginak. Selamau itu diau 
nidau makan nidau minum dikit kiala. 9:10 Di Damsik adau sughang 
anak-bua Tuhan Yesus, namaunyau Ananias. Tuhan bekatau ngan diau 
dalam pengina'an, "Ananias!" Timbalau, "Ngapau, Tuhan?" 9:11 Katau 
Tuhan, "Mela, pegi ke ghuma Yudas di Jalan Lughus. Tanyauka di situ 
jemau benamau Saulus diau asalau jak di Tarsus. Diautu dang bedu'a. 9:12 
Dalam pengina'annyau diau nginak sughang lanang benamau Ananias 
njenguak diau, nepiakka tangan ke pucuak pala'au, supayau diau pacak 
nginak agi." 9:13 Ananias nimbal, "Tuhan, aku la ndengagh banyak jemau 
ngiciakka jemau itu. Banyak kematila perembak diau ja'at dikerjaukanyau 
ngan jemau diau percayau di Yerusalim. 9:14 Mbak kini diau la datang ke 
sini mbatak surat kuasau jak di imam-imam bepangkat tinggi endak 
nangkap gegalau jemau diau percayau ngan Dighi." 9:15 Katau Tuhan, 
"Pegila ajau, karnau Aku la milia diau bekerjau batan endak Aku, 
ngiciakka Aku ngan bangsau-bangsau ngan rajaunyau ngan jemau Israil 
pulau. 9:16 Akunila ka nunjuakka ngan diau banyak sengsarau diau mesti 
dighasaukanyau karnau Aku." 9:17 Mangku Ananias pegi ke situ masuak 
ghumatu, ditepiakkanyau tanganau di pucuak palak Saulus. Katau Ananias, 


"Tuhan Yesus diau kaba kinak di tenga jalan masau kaba endak ke sini, 
Diau ngajung aku njenguak kaba, supayau kaba pacak nginak agi ngan 
dikuasaui Rua Allah." 9:18 Masau itu pulau setu diau luak sisiak ikan di 
matau Saulus pacul, mangku pacak nginak agi. Udim itu diau dibaptis. 
9:19 Diau makan mangku diau kuat agi. Saulus mendam bebeghapau aghi 
di Damsik ngan anak-bua Yesus. 9:20 Diau pegi ke ghuma sembayang 
ngan ngiciakka, bansau Yesus itula Anak Allah. 9:21 Gegalau jemau 
kemangan ndengagh kici'annyautu ngan bekatau, "Diau mila asauku di 
Yerusalim mbunua gegalau jemau diau percayau ngan Yesus itu. Mangku 
diau datang ke sini endak nangkap ughangtu, dibata'inyau ngadap 
imam-imam bepangkat tinggi." 9:22 Anyautu Saulus tamba bekuasau 
mbuktika, Yesus itula Almasih, Rajau Penyelamat, mangku jemau Yahudi 
diau mendam di Damsiktu nidau pacak agi nimbal. 9:23 Lum lamau udim 
itu, jemau Yahudi sepakat endak mbunua Saulus. 9:24 Rencanau diau 
ja'attu keruan ngan diau. Siang-malam ughangtu nunggu di mukau lawang 
kuta endak mbunua diau. 9:25 Empuak luak itu, adau semalam 
anak-buahau ngambiak Saulus, mangku ditughunkanyau jak di dinding 
kuta pakai kinjagh. 9:26 Saulus pergi ke Yerusalim. Di situ diau ncubau 
nyeghundak ngan anak-bua Yesus. Anyautu ughangtu penakut galau ngan 
diau, karnau lum percayau nian, bansau Saulus la njadi anak-bua Yesus 
pulau. 9:27 Mangku Barnabas nulung diau, dibata'inyau njenguak rasul- 
rasul, dikiciakkanyau ngan ughangtu ceritau Saulus nginak Tuhan di tenga 
jalan ngan Tuhan ngiciak ngan diau. Dikiciakka pulau ceritau Saulus diau 
beghani nian ngajagh di Damsik pakai namau Yesus. 9:28 Mangku Saulus 
mendam ngan ughangtu di Yerusalim ngajaghka namau Tuhan ngan 
beghani. 9:29 Diau pulau ngiciak ngan bebala ngan jemau Yahudi diau 
bebasau Yunani. Anyautu ughangtu maju ncubau endak mbunua diau. 9:30 
Jemau percayau la keruan ceritau itu, mangku Saulus diantat ke Kaisaria. 
Jak di situ diau diajung pegi ke Tarsus. 9:31 Mangku jemau percayau di 
gegalau Yudia, Galilia ngan Samaria njadi tenang. Rua Allah nulung 
ughangtu njadi kuat ngan tamba banyak, karnau ughangtu idup takut ngan 
Tuhan. 9:32 Masau itu Pitrus pegi ke manau-manau nandangi jemau 
percayau, mangku diau pulau nandangi jemau diau percayau di Lida. 9:33 


Di situ diau betemu jemau lanang benamau Inias. Diautu lumpua, midau 
mbangun-bangun jak di bada tiduak la delapan taun. 9:34 Katau Pitrus 
ngan diau, "Inias, Yesus Keristus meghaduka dighi. Betegakla, gulungkala 
bada tiduak dighi!" Masau itu pulau Imas betegak. 9:35 Gegalau jemau di 
Lida ngan Sarun nginak diau, mangku ughangtu percayau ngan Tuhan. 
9:36 Di Yupi adau sughang tinau jemau percayau, benamau Tabita. Basau 
Yunani itu Durkas, retiau ghusau. Diau maju ngerjauka setu diau iluak, 
nulungi jemau serik. 9:37 Masau itu diau buidapan mangku mati. La udim 
mayattu dimandika, diau ditepiakka di biliak pucuak. 9:38 Yupi nidau 
jawua jak di Lida. Masau ndengagh Pitrus adau di Lida, jemau percayau 
di Yupi ngajung duau ughang pegi njenguak Pitrus ngan ngiciakka, 
"Cepatla datang ke sim." 9:39 Pitrus bedandan mangku pegi serempak 
ngan ughang duautu. La sampai di situ, diau dibata'1 ke biliak bada mayat 
tadi. Gegalau randau di situ ngelilingi diau sampai nangis, diancakka ngan 
diau baju-baju diau dijayit Durkas tadi, masau gi idup. 9:40 Pitrus ngajung 
gegalau ughangtu keluagh, mangku diau nunduak ngan bedu'a. Udim itu 
diau ngadapi mayattu ngan bekatau, "Tabita, bangunla!" Mangku Tabita 
mbukak mataunyau. Satu nginak Pitrus, diau duduak. 9:41 Pitrus 
ngecakka tanganau ngan nulung diau betegak. Udim itu dipantaunyau 
jemau percayau di situ ngan randau tadi, diserakanyau tinau diau la 
ngulang idup tadi ngan ughangtu. 9:42 Ceritau itu dikiciakka di gegalau 
Yupi, mangku banyak jemau percayau ngan Yesus. 9:43 Udim itu Pitrus 
mendam di situ bebeghapau aghi agi di ghuma Simun diau sughang tukang 
bawuak. 


10:1 Di Kaisaria adau sughang jemau lanang, namaunyau Kurniltus. 
Diautu ngepala'1 seratus tentera jak di rumbungan Italia. 10:2 Jemau itu 
alim. Diau ngan gegalau jemau di ghumahau takut ngan Allah. Diautu 
banyak ngenjuakka tanci ngan jemau Yahudi diau serik ngan rajin bedu'a 
ngan Allah. 10:3 Adau saghi kekirau jam tigau petang, Kurnilius nginak 
pengina'an. Adau sughang malaikat Allah datang njenguak diau mangku 
mantaunyau, "Kurniltus!" kataunyau. 10:4 Kurniliustu nginak malaikattu, 
mangku takut sampai bekatau, "Ngapau, Tuhan?" Malaikattu bekatau, 


"Gegalau du'a kaba ngan keilu'an kaba la diterimau Allah, mangku Allah 
teghingat ngan kaba. 10:5 Mbak kini ajungla jemau pegi ke Yupi njenguak 
Simun diau pulau dikiciakka Pitrus. 10:6 Diautu dang di ghuma Simun 
sughang tukang bawuak. Badahau di tepi laut." 10:7 Malaikat diau ngiciak 
ngan diautu la pegi, dipantaunyau duau ughang anak-buahau ngan sughang 
tenterahau diau alim ngan maju guak diau, 10:8 dikiciakkanyau 
gegalaunyau diau tejadi tadi, mangku diajungau ughang tigautu pegi ke 
Yupi. 10:9 Pagi di aghiau penarau ughang tigautu gi di jalan, laka sampai 
di Yupi, aghitu kekirau tengaghi, Pitrus nayiak ke pucuak ghuma endak 
bedu'a. 10:10 Diautu la lapagh endak makan. Makanan dang disediauka, 
Pitrus bepengina'an. 10:11 Diautu nginak langit tebukak, mangku adau 
setu luak kain libagh diau ditughunka tegerintung di empat jughuau. 10:12 
Di kain itu adau serbau mecam benatang beketing empat, benatang njalagh 
ngan burung. 10:13 Mangku adau suarau diau bekatau, "Ui, Pitrus, mela, 
sembeliala ngan makanla." 10:14 Timbal Pitrus, "Nidau, Tuhan. Lum 
kekela aku makan setu diau aram ngan najis." 10:15 Suarau itu bekiciak 
agi ngan diau, "Setu diau dinyatauka Allah alal, jangan kaba kiciakka 
aram." 10:16 Suarautu ngiciakka titu tigau kali, mangku kaintu tuangkat 
ke langit. 10:17 Pitrus merupuakka tuapau reti pengina'annyautu. Penarau 
Pitrus gi merupuakkanyau, ughang tigau diau diajung Kurnilius tadi la 
sampai di ghuma Simun, la adau di mukau duaghau. 10:18 Mangku 
ughangtu mantau jemau ngan betanyau, "Apu adau jemau diau numpang 
temalam di sini, diau benamau Simun Pitrus?" 10:19 Pitrus masia 
merupuakka reti pengina'annyau tadi, Rua Allah bekatau ngan diau, "Ui, 
Pitrus, adau ughang tigau diau dang ndala'i kaba. 10:20 Tughunla cepat. 
Jangan asau-asau ngikut ughangtu, karnau Akunila diau ngajung ughangtu 
ke sini." 10:21 Mangku tughun diau ke bawa, ngiciak ngan ughangtu, 
"Aku diau kamu dala'i? Kamu datang endak ngapau?" 10:22 Ughangtu 
nimbal, "Kurnilius diau ngepala'i seratus tentera ngajung kami ke sini. 
Diautu jemau iluak ngan takut ngan Allah, lagi pulau diregaui nian ngan 
jemau Yahudi. Dalam pengina'an diau nginak sughang malaikat Allah 
ngajung diau pegi njenguak dighi, supayau dighi datang ke ghumahau, 
mangku diau pacak ndengaghka setu diau ka dighi ceritauka." 10:23 


Mangku Pitrus ngajak ughangtu masuak temalam di ghuma itu. Pagi di 
aghiau Pitrus pegi serempak ngan ughang tigautu. Adau pulau jemau 
percayau jak di Yupi ngantini diau. 10:24 Saghi udim itu ughangtu sampai 
di Kaisaria. Di situ ughangtu la ditunggu Kurniltus. Diautu la ngajung 
denga-sana'au ngan kantin-kantinau betunggal. 10:25 Satu Pitrus sampai, 
Kurnilius nyungsung nyambut diau ngan nunduak di adapannyau sampai ke 
tana nyemba diau. 10:26 Pitrus ngajung diau betegak, kataunyau, 
"Betegakla, aku pulau manusiau biasau." 10:27 Sampai ngiciak ngan 
Kurnilius, diau masuak ke ghuma, mangku nginak banyak jemau 
betunggal. 10:28 Diau bekatau ngan ughangtu, "Kapu dighi la keruan, 
bansau jemau Yahudi nidau diajung agamaunyau tandang ngan sekantin 
ngan jemau diau jak di bangsau lain. Anyautu Allah la nyatauka ngan aku, 
bansau aku nidau bulia nganggap sughang kia najis ngan aram. 10:29 
Karnau itu aku nidau bekebeghatan, masau dighi ngajung aku datang. 
Mbak kini aku endak keruan, tuapau sebapau dighi ngajung aku datang." 
10:30 Katau Kurnilius, "Tigau malam diau la udim, kekirau aghi luak ini, 
jam tigau petang, aku dang bedu'a di ghuma, mangku adau sughang 
betegak di guak aku. Bajuautu besinagh-sinagh. 10:31 Diautu bekatau, 
'Kurnilius, Allah la ndengagh du'a kaba, ngan ngingatka keilu'an ati kaba. 
10:32 Ajungla jemau ke Yupi njenguak Simun Pitrus. Diautu dang 
temalam di ghuma tukang bawuak benamau Simun, ghumahautu di tepi 
laut." 10:33 Mangku aku ngajung jemau cepat pegi njenguak dighi, 
mangku dighi la datang ke sini ngan riang. Mbak kini gegalau kami la 
betunggal galau di sini di adapan Allah endak ndengaghka gegalaunyau 
diau Allah ajung dighi kiciakka ngan kami." 10:34 Mangku Pitrus 
bekatau, "Mbak kini aku la keruan nian, bansau gegalau manusiau semegi 
di adapan Allah. 10:35 Bilang jemau, amun percayau ngan takut ngan 
Allah ngan ngerjauka diau benagh, diterimau Allah. Diautu nidau milia 
rupau. 10:36 Kapu dighi la keruan katau Allah diau dikiciakkaNyau ngan 
bangsau Israil. Katau itu ngiciakka ceritau iluak, jalan damai ngan Allah 
karnau Yesus Keristus. Diautu Tuhan gegalau manusiau. 10:37 Kapu dighi 
keruan pulau gegalaunyau diau la tejadi di gegalau Yudia, mulai jak di 
Galilia, la udim baptisan diau diajung Yuhanis. 10:38 Kapu dighi la keruan 


katau Yesus, jemau Nasarittu, mbak bansau Diautu dipilia Allah ngan 
dienjuakkaNyau Rua Allah ngan kuasau, mangku Diautu pegi ke 
manau-manau endak ngerjauka setu diau iluak ngan meghadui gegalau 
jemau diau diarung iblis, karnau Allah nyertaui Diau. 10:39 Kamini la 
nginak gegalaunyau diau dikerjaukaNyau di Yerusalim ngan gegalau 
Yudia. Empuak luak itu, ughangtu mbunua Diau ngan makuka Diau di 
kayu salip. 10:40 La udim duau malam, Diautu diidupka agi. Mangku 
Allah ngajung Diau nginakka diriAu, 10:41 ukan ngan gegalau jemau, 
cuman ngan kami diau la dulu dipilia Allah, supayau ngiciakkanyau. La 
udim Diau ngulang idup jak di mati, kamini la makan ngan Diautu. 10:42 
Mangku Diau ngajung kami ngiciakkaNyau ngan gegalau bangsau ngan 
nceritauka, bansau Diautu dijadika Allah akim jemau diau gi idup ngan 
jemau diau la mati. 10:43 Gegalau nabi pulau ngiciakka ceritau Diau. 
Ughangtu bekatau, mbak bansau gegalau jemau diau percayau ngan Yesus 
ka diabiska dusaunyau karnau Diau." 10:44 Penarau Pitrus gi ngiciakka 
gegalaunyautu, Rua Allah tughun nguasaui gegalau jemau diau ndengagh 
ceritautu. 10:45 Mangku gegalau jemau Yahudi diau percayau diau 
ngantini Pitrus kemangan galau nginak Allah ngenjuakka Rua Hau ngan 
jemau bangsau diau ukan jemau Yahudi. 10:46 Ughangtu ndengagh jemau 
itu ngiciak ngan bemecam-mecam basau ngan ngagungka Allah. Katau 
Pitrus, 10:47 "Kina'ila, ughang ini la bulia Rua Allah luak kitau! Amun 
luak itu, apu pacak jemau ngalangi ughangni dibaptis ngan ayiak?" 10:48 
Mangku diau ngajung ughangtu dibaptis dalam namau Yesus Keristus. La 
udim itu ughangtu mintak, supayau Pitrus maju seghundak ngan ughangtu 
bebeghapau aghi agi. 


11:1 Rasul-rasul ngan jemau percayau di gegalau Yudia ndengagh, mbak 
bansau jemau diau ukan Yahudi nerimau pulau katau Allah. 1 1:2 Mangku 
Pitrus la sampai di Yerusalim, jemau jak di rumbungan besunat bebala 
ngan Pitrus. 11:3 Katau ughangtu, "Ngapau kaba masuak ghuma jemau 
diau nidau besunat, lagi makan ngan ughangtu?" 11:4 Mangku Pitrus 
nceritauka ngan ughangtu gegalaunyau diau la tejadi jak di penembai, 
kataunyau, 11:5 "Aku dang bedu'a di kuta Yupi, mangku aku nginak 


pengina'an. Adau setu luak kain libagh tughun jak di langit tegerintung di 
empat jughuau, mangku mandak guak aku. 11:6 Aku ngina'inyau, mangku 
di kaintu aku nginak serbau mecam benatang diau jinak ngan diau belia, 
benatang njalagh ngan pulau burung. 11:7 Mangku aku ndengagh suarau 
bekatau ngan aku, "Ui, Pitrus. Mela, sembeliala mangku makanla!' 1 1:8 
Tapitu aku mmbal, 'Nidau, Tuhan. Lum kekela aku makan makanan aram 
ngan najis." 11:9 Anyautu suarau itu ngiciak agi jak di langit, kataunyau, 
'Setu diau la dinyatauka Allah alal, jangan kaba kiciakka aram!" 11:10 
Titu tejadi tigau kali. Udim itu gegalaunyau tuangkat ke langit. 11:11 
Masau itu pulau adau tigau ughang jak di Kaisaria la sampai di mukau 
ghuma, bada kami temalam. Ughangtu diajung njenguak aku. 11:12 
Mangku Rua Allah ngajung aku pegi serempak ngan ughangtu ngan nidau 
asau-asau. Ughang enam ini ngantini aku ke Kaisaria, mangku kami 
masuak ghuma Kurnilius. 11:13 Kurnilrustu nceritauka ngan kami, luak 
manau diau nginak sughang malaikat betegak di ghumahau ngan bekatau, 
'Ajungla jemau ke Yupi njenguak Simun Pitrus. 11:14 Diautu ka ngiciakka 
ngan kaba ceritau diau ka nyelamatka kaba ngan jemau di ghuma kaba.' 
11:15 Penarau aku dang ngiciak, Rua Allah tughun nguasaui ughangtu 
semegi luak diau nguasaui kitau senitu. 1 1:16 Mangku aku teghingat ngan 
kici'an Tuhan, '"Yuhanis mbaptiska ngan ayiak, tapitu kamu ka dibaptiska 
ngan Rua Allah.' 11:17 Jadi, amun Allah la ngenjuakka pulau ngan jemau 
ukan Yahudi setu diau semegi luak dienjuakka ngan kitau, masau kitau 
empai percayau ngan Yesus Keristus, mangku manau ka adau aku negahi 
Allah?" 11:18 La udim ndengagh kici'annyautu, ughangtu mandak bebala, 
mangku ngagungka Allah kataunyau, "Amun luak itu, jemau ukan Yahudi 
pulau dienjuakka Allah masau ngubai jak di dusaunyau mangku bulia 
idup." 11:19 La udim Setipanus mati dibunua, jemau diau percayau ngan 
Yesus mulai meghasauka sengsarau, mangku ughangtu teceghai-beghai ke 
manau-manau. Adau diau belaghi sampai ke Penisia, adau diau sampai ke 
Siprus ngan Antiukia. Ughangtu ngiciakka ceritau iluak jak di Allah cuman 
ngan jemau Yahudi ajau. 11:20 Anyautu jak di ughangtu adau pulau jemau 
Siprus ngan jemau Kirini diau pegi sampai ke Antiukia ngiciakka ceritau 
iluak ngan jemau diau ukan jemau Yahudi, bangsau Yesus itula Tuhan. 


11:21 Kuasau Tuhan adau di ughangtu, mangku banyak jemau njadi 
percayau ngan ta'at ngan Tuhan. 11:22 Ceritau jemau Antiukia itu pulau 
sampai di Yerusalim, didengagh jemau percayau di situ, mangku Barnabas 
diajung pegi ke Antiukia. 11:23 Barnabas la sampai di Antiukia, diau 
nginak Allah iluak ngan ughangtu, mangku diau riang man. Diau ngajung, 
supayau ughangtu maju ta'at ngan Tuhan ngan setia. 11:24 Barnabastu 
jemau iluak atiau, lagi dkuasaui Rua Allah ngan percayau nian ngan Tuhan, 
mangku banyak jemau ngikut Tuhan. 11:25 La udim itu Barnabas pegi ke 
Tarsus ndala'i Saulus. La betemu dibata'inyau ke Antiukia. 11:26 Ughang 
duautu nyeghundak ngan jemau percayau di Antiukia setaun lamaunyau, 
sampai ngajagh banyak jemau. Di Antiukia itula jemau percayau dulu 
sekali dinmamauka jemau Keristen. 11:27 Masau itula adau bebeghapau 
nabi diau datang jak di Yerusalim pegi ke Antiukia. 11:28 Jak di ughangtu 
adau sughang benamau Agabus. Diautu diajung Rua Allah ngiciakka, 
mbak bansau di gegalau deniau ka adau kelapaghan diau pansan. Titu 
tejadi masau Kaisar Kelaudius merinta. 11:29 Mangku jemau Keristen 
sepakat endak ngumpulka tanci nurut kerilaan sesughangan, endak 
dikighimka ke jemau percayau diau adau di Yudia. 11:30 Titu pulau 
dikerjauka, mangku Barnabas ngan Paulus diajung ngantatka tancitu ngan 
pengulu-pengulu jemau Keristen. 


12:1 Timpau itu pulau rajau Herudis mulai ngamayau bebeghapau jak di 
jemau percayau. 12:2 Diau ngajung mbunua Yakubus, dang Yuhanis, 
pakai pedang. 12:3 Satu diau nginak, bansau kerjaunyautu meriangka ati 
jemau Yahudi, diau tamba ja'at ngan ngajung nangkap Pitrus pulau. Masau 
itu aghi rerayau Ruti Nidau Beghagi. 12:4 La udim ditangkap, diau 
dimasuakka dalam jil, dijagaui empat rumbungan tentera dalam 
serumbungan empat ughang. Rencanaunyau la udim Paska diadili di 
mukau jemau banyak. 12:5 Luak itula Pitrus dijilka. Anyautu jemau 
percayau maju ndu'akanyau ngan ngenian. 12:6 Malam antak ka Herudis 
endak ngadapkanyau ngan jemau banyak, Pitrus tiduak di antarau duau 
tentera, dikebat ngan duau rantai. Di duaghau jil adau pulau tentera lain 
diau njagauinyau. 12:7 Mangku adau malaikat Tuhan betegak di guak 


Pitrus mangku adau cayau di badahautu. Malaikattu nggugak Pitrus enggut 
bangun sampai bekatau, "Ui, bangunla cepat!?" Mangku rantai di tangan 
Pitrustu pacul. 12:8 Udim itu malaikattu bekatau, "Bebebatla, surumkala 
terumpa kaba!" Pitrus nurutinyau. Katau malaikat agi, "Surumkala baju 
kaba mangku ngikut aku!" 12:9 Mangku Pitrus ngikut malaikat itu pegi 
jak di jil. Anyautu diau nidau keruan, bansau setu diau dang dikerjauka 
malaikattu tejadi nian. Diau sangkau diau mimpi. 12:10 Malaikat ngan 
Pitrus la lalu di bada penjagauan petamau ngan diau keduau, mangku 
ughang duautu sampai ke mukau lawang besi diau nuju ke kuta. Mukau 
lawang itu tebukak sendighi. Mangku ughangtu ngeluagh ngan bejalan ke 
ujung jalan, mangku malaikattu lengit. 12:11 La udim itu, Pitrus jagau, 
tuapau diau la tejadi di diau, kataunyau, "Mbak kini aku la keruan, Tuhan 
ngajung malaikatAu endak melepaska aku jak di kuasau Herudis ngan 
gegalaunyau diau endak dibuat jemau Yahudi ngan aku." 12:12 La jagau, 
mangku Pitrus pegi ke ghuma Maria, mak Yuhanis diau pulau dinamauka 
Markus. Di situ banyak jemau dang betunggal ngan bedu'a. 12:13 Diautu 
nggagur duaghau luagh, mangku sughang budak jemau tinau benamau 
Rudi datang endak ngeruani, sapau diau nggagur duaghau itu. 12:14 Diau 
kecinauan suarau Pitrus, mangku karnau diau riang nian diau nidau 
mbukakka duaghau, tapitu cecepat masuak agi ke tenga endak ngiciakka, 
mbak bansau Pitrus adau di mukau duaghau. 12:15 Katau ughangtu, 
"Kici'an kaba endiak benagh agi." Anyautu diau maju ngiciakka, bansau 
nyela man luak itu. Katau ughangtu, "Titu antuau!" 12:16 Pitrus maju 
nggagur duaghau. Satu ughangtu mbukak duaghau ngan nginak Pitrus, 
ughangtu kemangan nian. 12:17 Pitrus ngenjuakka tandau ngan tanganau, 
supayau tenang, mangku diceritaukanyau, luak manau Tuhan mbata'inyau 
keluagh jak di jil, kataunyau, "Kiciakkala ceritau ini ngan Yakubus ngan 
kantin kitau lain." La udim itu, diau pegi ke bada lain. 12:18 Pagi di 
aghiautu tentera-tentera ganau ngan bingung nian, karnau setu diau la tejadi 
ngan Pitrus. 12:19 Herudis ngajung jemau ndala'i Pitrus, anyautu nidau 
dapat. Mangku Herudis ngajung, supayau tentera itu ditanyaui mangku 
dibunua. Udim itu Herudis pegi jak di Yudia mendam di Kaisaria. 12:20 
Herudis mara kematila ngan jemau Tirus ngan jemau Sidun. Mangku 


ughangtu serempak datang ngadap diau. Ughangtu muji Belastus, diau 
ngeruani istana rajau, mangku diau mihak ughangtu. Ughangtu endak 
ngadap Herudis endak mintak bedamai, karnau nenggeri ughangtu 
ngandalka makanan jak di nenggeri rajautu. 12:21 Adau saghi diau la 
ditetapka, Herudis nyurum baju rajau ngan duduak di kerusi rajau mangku 
mulai pidatau di mukau jemau banyak. 12:22 Jemau banyak diau dang 
ndengaghkanyau bekatau, "Itu suarau allah, ukan manusiau." 12:23 Masau 
itula pulau malaikat Tuhan nampagh Herudis, karnau diau nidau 
ngagungka Allah. Herudis mati dimakan biagh. 12:24 Mangku katau Allah 
tamba tesiar ngan tamba banyak jemau percayau. 12:25 Barnabas ngan 
Saulus la ngudimi tugasau di Yerusalim, ughang duautu baliak ngan 
mbata'i Yuhanis diau pulau dinamauka Markus serempak ngan ughangtu. 


13:1 Di jemau Keristen di Antiukia adau bebeghapau nabi ngan guru 
agamau. Namaunyau Barnabas, Simiun diau pulau dikiciakka Nigir, 
Lukius, jemau Kirini, ngan Menahim diau diajagh serempak ngan gubernur 
Herudis, ngan Saulus. 13:2 Adau saghi ughangtu dang sembayang ngan 
puasau, mangku Rua Allah bekatau ngan ughangtu, "Piliala Barnabas ngan 
Saulus batan endak Aku, supayau ughang duau itu ngerjauka kerjau diau la 
kutetapka batan endak ughang duautu." 13:3 Ughangtu puasau ngan 
bedu'a, ditepiakkanyau tanganau di palak ughang duautu, mangku 
diajungau pegi. 13:4 Barnabas ngan Saulus pegi ke Selukia, karnau 
diajung Rua Allah, mangku jak di situ ughangtu belayar ke pulau Siprus. 
13:5 La sampai di Salamis, ughangtu ngiciakka katau Allah di ghuma 
sembayang jemau Yahudi. Yuhanis Markus ngikut pulau ngan nulungi 
ughangtu. 13:6 Gegalau pulau itu diidari ughangtu enggut ke Papus. Di 
situ ughangtu betemu ngan sughang jemau Yahudi, benamau Baryisus. 
Jemau itu dukun diau ngaku" diriau nabi. 13:7 Diautu sekantin ngan 
gubernur pulau itu. Gubernurtu namaunyau Sergius Paulus, diautu calak. 
Diau mantau Barnabas ngan Saulus, karnau endak ndengagh katau Allah. 
13:8 Anyautu ughang duautu dilawan Ilimas, dukun tadi. Ilimas 
namaunyau basau Yunani. Diautu ncubau, supayau gubernur jangan 
percayau ngan Yesus. 13:9 Saulus diau diadaki Paulus dikuasaui Rua 


Allah, mangku ngima'i dukun tadi, 13:10 kataunyau, "Ui, kabani anak iblis. 
Kaba penipu ngan penyja'at. Kaba musui gegalaunyau diau benagh. Kaba 
nidau mandak merusakka rencanau Allah diau endak nyelamatka 
manusiau. 13:11 Mbak kini keruanila, Tuhan ka ngukum kaba. Kaba ka 
njadi butau. Kaba nidau ka nginak matau-aghi selamau bebeghapau aghi." 
Masau itula pulau Ilimastu teghasau adau luak aban itam ngalangi 
mataunyau, mangku diau bejalan beghabal-ghabal ndala'i jemau batan 
endak mapa diau. 13:12 Nginak setu diau tejaditu, gubernur tadi percayau 
ngan Tuhan. Diautu kepagauan nian ngan ajaghan Tuhan. 13:13 Paulus 
ngan kantin-kantinau pegi jak di Papus belayar ke Perga di Pampilia. Di 
situ Yuhanis Markus ninggalka rumbungan itu pegi ke Yerusalim. 13:14 
Jak di Perga ughangtu melajuka ke Antiukia daira Pisidia. Aghi Sabat 
ughangtu pegi ke ghuma sembayang mangku duduak. 13:15 Ukum Taurat 
ngan kitab nabi la dibacauka, petugas ghuma sembayangtu ngajung 
nanyauka ughang duautu, "Amun kamu adau pesan diau nguatka ughang 
ini, kiciakkala ngan kami." 13:16 Paulus betegak, mangku ngenjuakka 
tandau ngan tanganau ngan bekatau, "Ui, kapu dighi jemau Israil ngan 
kapu dighi jemau diau takut ngan Allah, dengaghkala aku! 13:17 Allah 
jemau Israil la milia niniak puyang kitau ngan njadika bangsau kitau besak, 
timpau ughangtu mendam di Mesir njadi jemau asing di situ. Mangku ngan 
kuasau diau besak Allah mbata'i ughangtu keluagh jak di nenggeri itu. 
13:18 Selamau empat pulua taun Diau ngaligh ngan perembak ughangtu di 
padang bungin. 13:19 Tujua bangsau diancurkaNyau di nenggeri Kanaan, 
mangku diagiakaNyau nenggeritu ngan ughangtu njadi hak ughangtu. 
13:20 Gegalaunyautu tejadi jangkau empat ratus limau pulua taun. La 
udim diagiakaNyau nenggeritu, dienjuakkaNyau akim enggut ke nabi 
Samuil. 13:21 La udim itu ughangtu mintak sughang rajau, mangku Allah 
ngenjuakka Saul, anak Kis, jak di jungku Benyamin, njadi rajau ughangtu 
selamau empat pulua taun. 13:22 La udim itu Allah nukar Saul ngangkat 
Daud njadi rajau ughangtu, mangku nceritauka Daud luak ini, 'Aku la 
keruan Daud, anak Isai, jemau diau melemakka atiKu ngan ngerjauka 
gegalau kendakKu.' 13:23 Mangku jak di pengadaunyau Allah la 
ngenjuakka ngan jemau Israil sughang Rajau Penyelamat luak la 


dijanjikaNyau. Yesus itula Rajau Penyelamat itu. 13:24 Yesustu la datang 
endak mulai kerjauNyau, Yuhanis la ngiciakka ngan gegalau bangsau, 
supayau ngubai jak di dusaunyau ngan mintak dibaptis. 13:25 Mangku 
Yuhanis laka ngudimi kerjaunyau, diau bekatau, 'Akuni ukan jemau diau 
kamu sangkau. Jemau itu ka datang la udim aku. Melegha'i tali sepatuAu 
aku nidau pantas.' 13:26 Ui, kapu dighi pengadau Abraham ngan kapu 
dighi diau lain diau ta'at ngan Allah. Ceritau keselamatan la dikiciakka 
ngan kitau. 13:27 Jemau Yerusalim ngan penguluau nidau ngaku'i Yesus. 
Ughangtu ngukum Yesus ngan ukuman mati, mangku kici'an nabi-nabi diau 
dibacauka idang aghi Sabat ditepati. 13:28 Empuak ughangtu nidau 
nemuka salaHau diau pantas diukum mati, ughangtu mintak ngan Pilatus, 
supayau Diau dibunua. 13:29 La udim dikerjauka gegalaunyau diau la 
ditulis ceritau Diau, Diautu ditughunka jak di kayu salip, mangku 
dimasuakka dalam kuburan. 13:30 Anyautu Allah ngidupkaNyau agi jak di 
mati. 13:31 Selamau empat pulua aghi Diau ngancakka diriAu ngan jemau 
diau la ngikut Diau jak di Galilia ke Yerusalim. Mbak kini ughang itula 
ngiciakka Diau ngan bangsau Israil. 13:32 Jadi, mbak kini kamini 
ngiciakka ceritau iluak itu ngan kapu dighi: Diau la dijanjika Allah ngan 
niniak puyang kitau, 13:33 la ditepatiNyau ngan kitau, ngan ngidupka 
Yesus jak di mati, luak ditulis di Masmur duau, 'Kaba anakKu. Mbak kini 
Aku njadi Bak Kaba.' 13:34 Allah la ngidupka Diau jak di mati. Mbak kini 
Diau nidau ka mati agi dalam kuburan. Titu dikiciakka Allah ngan katau 
ini, 'Aku ka nepati janji diau suci ngan pacak dipercayaui diau la 
Kukiciakka ngan Daud.' 13:35 Luak itu pulau la dikiciakka di Masmur 
lain, 'Dighi nidau ngenangka mayat Budak diau ta'at bembau.' 13:36 Daud 
ngerjauka kendak Allah mangku mati ngan dikuburka guak niniak 
puyangau. Nyela, mayatau busuak. 13:37 Anyautu Yesus diau diidupka 
agi jak di mati nidau busuak. 13:38 Jadi, keruanila kapu dighi, karnau 
Yesus mangku dikiciakka ngan kapu dighi ceritau, mbak bansau dusau 
pacak diabiska. 13:39 Karnau Diautu bilang jemau diau percayau pacak 
dilepaska jak di gegalau dusaunyau. Titu nidau pacak dikerjauka ukum 
Musa. 13:40 Itula sebapau kapu dighi mesti njagaui iluak-iluak, supayau 
jangan tejadi ngan kapu dighi setu diau la dikiciakka nabi, 13:41 'Ingatkala 


iluak-iluak, kamu diau galak nggelak. Kamu ka kemangan, mangku mati! 
Karnau masau kamu gi idup mbak kini, Aku ka ngerjauka kerjau diau 
nidau ka kamu percayaui, empuak dikiciakka ngan kamu.'" 13:42 Satu 
Paulus ngan Barnabas ngeluagh jak di ghuma sembayang, ughang duautu 
dipintak ngiciakka ceritau itu agi aghi Sabat di mukau. 13:43 La udim 
jemau ngeluagh jak di ghuma sembayangtu, banyak jemau Yahudi ngan 
jemau lain diau takut ngan Allah ngikut Paulus ngan Barnabas. Mangku 
rasultu ngajagh ughangtu, diajungau, supayau maju percayau ngan keilu'an 
Allah. 13:44 Aghi Sabat di mukau laka sekuta itu datang betunggal endak 
ndengaghka katau Allah. 13:45 Anyautu, satu nginak jemau banyak itu, 
jemau Yahudi sengit nianan, mangku nggelakka Paulus ngan melawan 
kici'an Paulustu. 13:46 Ngan beghani Paulus ngan Barnabas ngiciak 
terang-terangan, kataunyau, "Katau Allah mesti dikiciakka ngan kapu 
dighi kudai. Anyautu kapu dighi nidau nerimaunyau, mangku kapu dighi 
nidau dianggap pantas bulia idup selelamaunyau. Mangku kami pegi ke 
bangsau lain. 13:47 Inila diau diperintaka Allah ngan kami, 'Aku la 
netapka kaba njadi terang batan endak bangsau lain diau nidau keruan 
Allah, mangku karnau kaba gegalau deniau pacak diselamatka.'" 13:48 
Ndengagh kici'an itu gegalau jemau diau ukan Yahudi riang nian ngan 
ngagungka ceritau jak di Tuhan. Mangku gegalau jemau diau la ditetapka 
Allah batan endak idup selelamaunyau percayau ngan Tuhan Yesus. 13:49 
Mangku kici'an Tuhan tesiar di gegalau daira itu. 13:50 Anyautu pengulu- 
pengulu kuta itu ngan tinau-tinau diau diregaui ngan takut ngan Allah 
diasung jemau Yahudi, supayau ughangtu nganiayau Paulus ngan 
Barnabas, mangku ughang duautu dilaratka jak di daira itu. 13:51 Rasul 
itu ngepaska debu di ketingau di adapan ughangtu njadi peringatan ngan 
ughangtu, mangku pegi ke Ikunium. 13:52 Jemau percayau di Antiukia 
riang nianan ngan dikuasaui Rua Allah. 


14:1 Di Ikuntum pulau setu diau semegi dighasauka rasul itu. Ughang 
duautu masuak ghuma sembayang ngan ngajagh ngan carau endak nian, 
mangku banyak jemau Yahudi ngan jemau Yunani percayau ngan Yesus. 
14:2 Anyautu jemau Yahudi diau enggup percayau ngasung jemau 


bangsau lain, mangku ughangtu mara lagi luat ngan jemau percayautu. 
14:3 Karnau itu Paulus ngan Barnabas lamau mendam di situ. Ngan 
beghani ughang duautu ngiciakka ceritau Tuhan. Mangku Tuhan pulau 
mbuktika, bansau ceritau iluak itu benagh. Diau ngenjuakka kuasau ngan 
ughang duautu ngadauka tandau nyelia. 14:4 Mangku jemau kuta itu nidau 
semegi pendapat. Adau diau mihak ngan jemau Yahudi, adau diau mihak 
ngan rasul tadi. 14:5 Mangku jemau Yahudi ngan jemau bangsau lain diau 
nidau keruan Allah ngan penguluau sepakat endak mbunua rasultu ngan 
nyipati ughang duautu ngan batu. 14:6 Anyautu rasultu ngeruani rencanau 
itu, mangku nyingkir ke kuta di daira Likaunia, diautu Listera, Derbi ngan 
daira di sekitarau. 14:7 Di situla ughang duautu ngiciakka ceritau iluak. 
14:8 Di Listera adau sughang jemau lanang diau duduak ajau ngan lum 
kekela pacak bejalan, karnau ketingau nidau mayau jak di keciak. 14:9 
Diautu duduak ndengagh Paulus ngiciak. Paulus nginak, bansau jemautu 
percayau, mangku pacak dighaduka. Diau ngina'1 jemautu, 14:10 bekatau 
ngan suarau bias, "Betegakla!" Jemau itu melumpat betegak mangku 
bejalan. 14:11 Satu jemau banyak nginak setu diau dikerjauka Paulus, 
ughangtu tegauk pakai basau Likaunia, "Diwau-diwau la tughun guak 
kitau luluak badan manusiau." 14:12 Barnabas dikiciakka diwau Sius, 
Paulus dikiciakka diwau Hermis, karnau diautu tukang ngiciak. 14:13 
Mangku imam diwau Sius datang. Keramatau adau di luagh kuta. Imamtu 
mbatak sapi karai ngan bungau ke mukau lawang kuta endak bekerban 
nyemba rasul itu serempak ngan jemau banyak tadi. 14:14 Satu Barnabas 
ngan Paulus ndengagh setu diau dikerjauka ughangtu, ughang duautu 
ncebaghka bajuau, karnau nidau tetuju ngan peremba'autu, mangku belaghi 
ke pugan jemau ramitu sampai tegauk, 14:15 "Ui, kapu dighi. Ngapau 
kapu dighi ngerjauka ini? Kamini pulau manusiau luak kapu dighi. Kami 
ke sini endak ngiciakka ceritau iluak ngan kapu dighi, supayau kapu dighi 
ninggalka kerjau diau nidau begunau ini, mangku datang njenguak Allah 
diau idup, diau njadika langit ngan deniau, laut ngan gegalau isiau. 14:16 
Timpau dulu Allah ngenangka gegalau bangsau idup nurut kenda'au ajau. 
14:17 Empuak luak itu, Diau nidau kelingauan mbuktika diriAu ngan 
kerjau diau iluak. Diautu ngenjuakka ujan jak di langit ngan asil tana padau 


pangkaunyau. Diau ngenjuakka makanan ngan kapu dighi ngan nyenangka 
ati kapu dighi." 14:18 Empuak ngiciak luak itu, masia segau rasultu 
negahi ughang banyaktu bekerban batan endak ughang duautu. 14:19 
Adau jemau Yahudi datang jak di Antiukia ngan Ikunium. Ughangtu muji 
jemau Listera, mangku jemau banyak mihak ngan ughangtu. Ughangtu 
nyipati Paulus ngan batu, mangku naghiak diau keluagh kuta, karnau 
disangkau ughang diau la mati. 14:20 Anyautu jemau percayau di situ 
betegak ngelilingi diau. Diautu bangun masuak agi ke kuta. Pagiau diau 
pegi ke Derbi serempak ngan Barnabas. 14:21 Di Derbi Paulus ngan 
Barnabas ngiciakka ceritau iluak, mangku banyak jemau percayau ngan 
Yesus. Udim itu ughang duautu ngulang ke Listera, udim itu ke Ikunium 
mangku ke Antiukia. 14:22 Di kuta itu duau rasultu neguaka ati jemau 
diau percayau ngan Yesus ngan ngajung ughangtu, supayau maju 
percayau. Rasultu bekatau, "Kitau mesti sengsarau kudai, mangku kitau 
pacak njadi angguta umat Allah." 14:23 Di bilang kumpulan jemau 
Keristen duau rasultu netapka pengulu-pengulu batan endak ughangtu. 
Mangku sampai puasau ngan bedur'a rasultu nyeraka pengulutu ngan Tuhan 
diau ughangtu percayauitu. 14:24 La udim itu Paulus ngan Barnabas 
melajuka pejalanannyau. Ughang duautu wuan daira Pisidia, mangku 
sampai di Pampilia, 14:25 dikiciakkanyau katau Allah di Perga, mangku 
pegi ke Atalia. 14:26 Jak di situ ughang duautu belayar agi ke Antiukia. 
Kuta itu bada ughang duautu senitu diseraka ngan Allah, supayau 
ughangtu ngerjauka kerjau diau mbak kimi la diudimi. 14:27 La sampai di 
situ, ughangtu ngajung jemau percayau betunggal, mangku ughang duautu 
nceritauka gegalaunyau diau la Allah kerjauka ngan ughangtu, luak manau 
Allah la nyatauka, supayau bangsau lain pulau pacak percayau ngan Allah. 
14:28 Rasul itu lamau betunggal ngan jemau percayau di situ. 


15:1 Adau bebeghapau jemau jak di Yudia datang ke Antiukia ngajagh 
jemau Keristen di situ, kataunyau, "Amun kapu dighi nidau disunat nurut 
ukum Musa, kapu dighi nidau pacak diselamatka." 15:2 Paulus ngan 
Barnabas melawan man ngan bebala, mbalahi pendapat ughangtu. 
Udim-udimau ditetapka, supayau Paulus ngan Barnabas ngan jemau lain 


jak di Antiukia pegi ke Yerusalim endak ngiciakka sual itu ngan rasul-rasul 
ngan pengulu-pengulu di situ. 15:3 Jemau Keristen di Antiukia ngantat 
ughangtu sampai keluagh kuta, mangku ughangtu pegi wuan Penisia ngan 
Samaria. Di situ ughangtu nceritauka, mbak bansau jemau bangsau lain 
diau nidau keruan Allah la percayau ngan Allah. Ceritau itu meriangka 
nian jemau percayau di situ. 15:4 La sampai di Yerusalim, ughangtu 
diterimau ngan iluak ngan jemau Keristen ngan rasul-rasul ngan pengulu- 
pengulu, mangku diceritauka gegalaunyau diau dikerjauka Allah ngan 
ughangtu. 15:5 Adau jemau jak di rumbungan Parisi diau la percayau 
betegak ngan bekatau, "Jemau bangsau lain mesti disunat ngan diwajibka 
nuruti ukum Musa." 15:6 Mangku rasul-rasul ngan pengulu-pengulu 
betunggal endak ngiciakka sual itu. 15:7 Lamau nianan ughangtu bujjau. 
Kesudimannyau Pitrus betegak ngan bekatau, "Ui, kapu dighi. Kapu dighi 
keruan, bansau jak di senitu Allah milia aku jak di kapu dighi batan endak 
ngiciakka ceritau iluak ngan jemau bangsau lain, supayau ughangtu pulau 
ndengagh ngan percayau. 15:8 Allah keruan ati manusiau. Diau nunjuakka, 
mbak bansau Diau nerimau ughangtu ngan ngenjuakka ngan ughangtu Rua 
Allah, luak dienjuakkaNyau ngan kitau pulau. 15:9 Allah nidau nian 
mbidaka kitau ngan ughangtu. Diau mberesiaka ati ughangtu, karnau 
ughangtu percayau. 15:10 Amun luak itu, ngapau kapu dighi endak nguji 
kesabaran Allah ngan ngajung ngerjauka ukum diau beghat diau nidau 
pacak kitau turuti ngan niniak puyang kitau pulau nidau pacak. 15:11 
Kitau percayau ngan diselamatka karnau keilu'an Tuhan Yesus Keristus. 
Luak itu pulau ughangtu." 15:12 Jemau diau betunggal di situ diam galau, 
mangku ndengaghka Paulus ngan Barnabas nceritauka gegalau tandau 
nyelia diau la Allah kerjauka ngan ughang duautu di guak jemau bangsau 
lam. 15:13 La udim Paulus ngan Barnabas ngiciak, Yakubus bekatau, "Ui, 
kapu dighi, dengaghkala aku. 15:14 Empai jerangnila Simun la nceritauka, 
luak manau Allah penembaian iluak ngan bangsau lain, endak milia jemau 
jak di ughangtu njadi umatAu. 15:15 Nabi-nabi senitu la ngiciakka titu di 
Injil luak mi, 15:16 'La udim itu Aku ka datang agi, katau Tuhan. Aku ka 
negakka agi ghuma Daud diau la rubua itu. Aku ka ngilu'i runtuannyau, 
mangku negakkanyau agi, 15:17 supayau gegalau tigha jemau lain ndala'i 


Tuhan ngan gegalau bangsau lain diau nidau keruan Allah, la Kupilia njadi 
umatKu. Luak itula katau Tuhan diau ngerjauka gegalaunyautu.' 15:18 Jak 
di senitu titu la dikiciakka. 15:19 Jadi," katau Yakubus, "Pendapatku, 
jangan kitau nyusaka jemau jak di bangsau lain diau la percayau ngan 
Allah. 15:20 Kitau mesti besurat ngan ughangtu, supayau jangan makan 
makanan diau la disiwauka, jangan menaugawia, jangan makan daging 
benatang diau ditekiak ngan jangan makan dagha. 15:21 Karnau jak di 
senitu ukum Musa la dikiciakka di bilang kuta ngan dibacauka idang aghi 
Sabat di ghuma sembayang." 15:22 Mangku rasul-rasul ngan pengulu- 
pengulu jemau Keristen ngan gegalau jemau percayau mutuska endak 
milia bebeghapau ughang jak di ughangtu diau ka diajung ke Antiukia 
serempak ngan Paulus ngan Barnabas. Mangku ughangtu milia Silas ngan 
Yudas diau pulau dikiciakka Barsabas. Ughang duautu diregaui nian di 
guak jemau percayau di Yerusalim. 15:23 Ngan ughang duautu diseraka 
surat muniau luak ini, "Batan endak gegalau jemau percayau diau asalau 
jak di bangsau lain diau adau di Antiukia ngan Siria ngan Kilikia. Salam 
jak di rasul-rasul ngan pengulu-pengulu, kantin-kantin kamu. 15:24 Kami 
la ndengagh ceritaunyau adau jemau jak di kami pegi njenguak kapu dighi 
ngan ngacauka kapu dighi ngan ajaghannyau. Kami nidau ngajung 
ughangtu ngerjauka titu. 15:25 Itula sebapau kami la buijau, mangku 
gegalaunyau tetuju galau endak milia bebeghapau ughang ngajung 
ughangtu pegi njenguak kapu dighi serempak ngan kantin kitau Paulus 
ngan Barnabas diau kami sayangi. 15:26 Ughang duautu jemau diau la 
cakap nyeraka nyawaunyau karnau Tuhan kitau Yesus Keristus. 15:27 
Mangku kami la ngajung Yudas ngan Silas njenguak kapu dighi. Ughang 
duautu ka ngiciakka pulau ngan kapu dighi setu diau ditulis dalam surat 
ini. 15:28 Rua Allah la netapka mangku kami pulau nyetujuinyau, supayau 
kapu dighi jangan telampau banyak nanggungka beban lain jak di diau 
penting ini: 15:29 Jangan kapu dighi makan makanan diau la disiwauka, 
jangan makan dagha ngan daging benatang diau mati ditekiak ngan jangan 
menaugawia. Amun kapu dighi njawuaka diri jak di kerjau itu, kapu dighi 
la bebuat iluak. Inggan ini ajau. Salam kami." 15:30 La udim pamit, Yudas 
ngan Silas bejalan ke Antiukia. Di situ ughangtu mantau jemau diau 


percayau ngajung ughangtu betunggal, mangku surat itu dienjuakka ngan 
ughangtu. 15:31 La udim dibacaukanyau surattu, ughangtu riang nian, 
karnau isi surat tadi melemakka ati ughangtu. 15:32 Yudas ngan Silas diau 
pulau nabi lamau bekiciak ngan jemau percayau, melemakka ngan neguaka 
ati ughangtu. 15:33 La lamau jugau ughang duautu di situ, mangku jemau 
percayau di Antiukia ngajung ughangtu baliak nyampaika salam ngan 
jemau diau ngajung ughang duautu senitu. 15:34 | Anyautu Silas maju 
endak mendam di Antiukia.| 15:35 Paulus ngan Barnabas pulau lamau 
mendam di Antiukia. Di situ ughang duautu ngajagh ngan ngiciakka katau 
Tuhan ngan banyak jemau lain pulau. 15:36 Nidau lamau udim itu, Paulus 
ngiciak ngan Barnabas, kataunyau, "Mela kitau ngaruaka kantin-kantin 
kitau di bilang kuta, bada kitau ngiciakka katau Tuhan senitu, mangku 
kitau keruan, luak manau ughangtu." 15:37 Barnabas endak mbata'i 
Yuhanis Markus. 15:38 Anyautu Paulus meghasau nidau lemak mbatak 
jemau diau senitu numangka ughang duautu di Pampilia, nidau endak maju 
bekerjau ngan ughangtu. 15:39 Paulus ngan Barnabas bebala nian, mangku 
ughang duautu beceghai. Barnabas mbata'i Markus, mangku belayar ke 
Siprus. 15:40 Paulus milia Silas. Ughang duautu didu'aka jemau percayau 
ngan diseraka ngan keilu'an Tuhan, 15:41 mangku pegi ngidari Siria ngan 
Kilikia sampai neguaka ati jemau percayau di situ. 


16:1 Paulus la pegi sampai di Derbi ngan Listera. Di situ adau sughang 
percayau, namaunyau Timutius. Endu'au jemau Yahudi diau la percayau 
pulau. Ba'au jemau Yunani. 16:2 Timutius tekenal iluak di guak jemau 
percayau di Listera ngan Ikunium. 16:3 Paulus endak mbata'i Timutius, 
mangku diau nyunatka diau karnau jemau Yahudi di daira itu. Ughangtu 
keruan galau, bansau ba'au jemau Yunani. 16:4 Di bilang kuta diau 
didatangi Paulus ngan Silas, dikiciakkanyau setu diau la ditetapka 
rasul-rasul ngan pengulu-pengulu di Yerusalim ngan ngajung ughangtu 
na'atinyau. 16:5 Mangku jemau percayau di situ diteguaka atiau, supayau 
maju percayau. Idang aghi tamba banyak jemau diau percayau. 16:6 Rua 
Allah nidau ngajung Paulus ngan Silas ngiciakka kician Allah di perupinsi 
Asia, mangku ughangtu melajuka pejalanannyau ke daira Perigia ngan 


Galatia. 16:7 La sampai di Misia ughangtu ncubau masuak ke daira 
Bitinia, anyautu Rua Yesus nidau ngajung ughangtu ke situ. 16:8 
Ughangtu wuan Misia mangku sampai di Teruas. 16:9 Malamau Paulus 
adau pengina'an. Diau nginak jemau Makedunia betegak di situ mantau 
diau, kataunyau, "Mela, nyembeghangla ke sini, mangku tulung kami!" 
16:10 La udim Paulus nginak pengina'antu, kami bedandan endak pegi ke 
Makedunia, karnau kami la percayau ngan mutuska, bansau Allah ngajung 
kami ngiciakka ceritau iluak ngan jemau di situ. 16:11 Mangku kami pegi 
jak di Teruas belayar ke Samuteraki. Pagi aghiau kami sampai di Niapulis. 
16:12 Jak di situ kami ke Pilipi, kuta di daira petamau Makedunia itu. Itu 
kuta perantauan jemau Rum. Di situ kami mendam bebeghapau aghi. 
16:13 Aghi Sabat kami pegi keluagh kuta ke tepi ayiak, karnau kami kirau 
adau bada sembayang jemau Yahudi di situ. Kami duduak, mangku 
ngiciak ngan tinau-tinau diau betunggal di situ. 16:14 Adau sughang jak di 
timautu, namaunyau Lidia, asalau jak di Tiatira. Diautu tukang dagang kain 
ungu diau besak regaunyau. Diautu nyemba Allah. Tuhan mbukakka atiau, 
mangku diau nerimau kici'an Paulus, 16:15 mangku diau seghuma dibaptis 
galau. La udim dibaptis, diau ngajak kami ke ghumahau, kataunyau, 
"Amun kamu meghasau, aku la percayau man ngan Tuhan Yesus, mela 
singga kudai di ghumaku. Aku ngajung temalam man." Mangku kami 
ngikut diau. 16:16 Adau saghi kami dang pegi ke bada sembayang tadi, 
mangku kami betemu ngan sughang budak belian jemau tinau. Tinau itu 
dikuasaui rua sitan, mangku diau pacak meramalka. Ngan meramalka 
nasib jemau, tuan-tuanau bulia tanci banyak. 16:17 Tinautu ngikut Paulus 
ngan kami sampai ngiciak ngan suarau bias, kataunyau, "Ughang ini budak 
Allah diau Mahabesak. Ughangni ngiciakka ngan kapu dighi, luak manau 
caraunyau kapu dighi pacak selamat." 16:18 Bebeghapau aghi tinautu 
maju ngiciak luak itu. Mangku Paulus nidau ta'an agi ndengaghau. Diau 
nulia ngan bekatau ngan rua itu, "Ngan kuasau Yesus Keristus aku ngajung 
kaba keluagh jak di tinau ini. Keluaghla kaba!" Masau itu pulau rua itu 
ngeluagh. 16:19 Satu tuan-tuan tinau tadi nginak, bansau aghapan ka bulia 
tanci nidau bediau agi, ughangtu nangkap Paulus ngan Silas, ditaghiak ke 
tengalaman pengadilan endak diadapka ngan penguasau kuta. 16:20 


Ughang duautu la dibata'1 ngadap pengulu-pengulu kuta, ughang tadi 
bekatau, "Ughang duau ini jemau Yahudi. Diau ngacau di kuta kitau. 
16:21 Ughang duautu ngajaghka adat lembagau diau belawanan ngan 
ukum kitau. Kitau mi jemau Rum. Kitau nidau pacak nerimau ngan 
nurutinyau." 16:22 Jemau banyak pulau ngikut melawan Paulus ngan Silas. 
Mangku pengulu-pengulu kutatu ngajung ncebaghka baju ngan mbaduki 
ughang duautu. 16:23 Ughang duautu la dibaduki enggut jeghia, mangku 
dimasuakka dalam jil. Kepalak jil diajung njagaui nian ughang duautu. 
16:24 Karnau diajung luak itu, kepalak jiltu masuakka ughangtu di bada 
diau di tetengaan sekali, mangku ughangtu dimasuakka ke belukan. 16:25 
Kekirau tenga malam Paulus ngan Silas bedu'a ngan benyanyi ngagungka 
Tuhan. Jemau lain diau di jil pulau ndengaghi ughang duautu benyanyi. 
16:26 Mangku adau gempau diau besak kematila, sampai pendasi jil itu 
begugak galau. Masau itu pulau tebukak gegalau duaghau jil ngan belukan 
ngan pasungan pacul galau. 16:27 Kepalak jil tadi tegagau ngan bangun. 
Diau nginak duaghau jil tebukak galau, mangku diau ncabut pedangau 
endak mbunua diriau, karnau disangkaunyau anak kawalan la belaghi 
galau. 16:28 Anyautu Paulus tegauk, kataunyau, "Jangan bunua diri. Kami 
gi adau galau di sini!" 16:29 Kepalak jiltu ngajung mbatak lampu, mangku 
belaghi ke dalam. Ngan gemetagh diau nunduak di adapan Paulus ngan 
Silas. 16:30 La udim itu diau mbata'i ughang duautu keluagh mangku 
bekatau, "Tuapau diau mesti kukerjauka, mangku aku selamat?" 16:31 
Ughang duautu nimbal, "Percayaula ngan Tuhan Yesus, mangku dighi 
selamat, dighi seghuma ka selamat galau." 16:32 Mangku Paulus ngan 
Silas ngiciakka katau Tuhan ngan kepalak jiltu ngan gegalau jemau diau 
adau di ghumahau. 16:33 Tenga malamtu pulau kepalak jil itu mbatak 
ughang duautu mangku ngubati lukaunyau. Mangku jemau seghumatu 
dibaptis galau. 16:34 La udim dibaptis, Paulus ngan Silas dibata'inyau ke 
ghumahau, ditepiakka makanan batan endak ughang duautu. Ughang 
seghuma riang nian, karnau la percayau ngan Allah. 16:35 Pagi di aghiau 
pengulu-pengulu kuta ngajung pelisi pegi ke kepalak jil ngan ngiciakka, 
"Lepaskala ughang duau itu!" 16:36 Kepalak jiltu ngiciakkanyau ngan 
Paulus, kataunyau, "Pengulu-pengulu kuta la ngajung kamu dilepaska. 


Mbak kini baliakla!" 16:37 Anyautu Paulus ngiciak ngan pelisi tadi, 
kataunyau, "Kamini jemau behak di nenggeri Rum. Ngan nidau diadili 
kami la dibaduki di mukau jemau banyak ngan dimasuakka dalam jil. 
Mbak kini ughangtu ngajung kami pegi, nidau keruan ngan jemau. Kami 
enggup luak itu! Ajungla pengulu-pengulu kuta ke sini melepaska kami." 
16:38 Pelisi itu ngiciakka gegalaunyautu ngan pengulu-pengulu kuta. Satu 
ughangtu ndengagh, mbak bansau Paulus ngan Silas jemau behak di 
nenggeri Rum, ughangtu penakut. 16:39 Mangku ughangtu pegi mintak 
dima'apka duau rasultu ngan ngantat ughang duautu keluagh jil mangku 
mintak, supayau ughang duautu pegi jak di kuta itu. 16:40 Paulus ngan 
Silas ninggalka jil tadi pegi ke ghuma Lidia. Di situ ughang duautu betemu 
ngan jemau percayau ngan neguaka ati ughangtu. La udim itu ughang 
duautu pegi. 


17:1 Paulus ngan Silas melajuka pejalanannyau wuan Ampipulis ngan 
Apulunia mangku sampai di Tesalunika. Di situ pulau adau ghuma 
sembayang jemau Yahudi. 17:2 Luak biasaunyau Paulus masuak ke 
ghuma sembayang itu. Tigau aghi Sabat beturut-turut diau ngiciakka isi 
Injil ngan ughang di situ. 17:3 Diau nerangka ngan mbuktika, mbak bansau 
Mesias, Rajau Penyelamattu, mesti sengsarau mangku ngulang idup jak di 
mati, kataunyau, "Inila Mesias, Rajau Penyelamattu, Yesus diau 
kukiciakka ngan kapu dighi." 17:4 Adau jemau diau percayau mangku 
ngikut Paulus ngan Silas. Banyak jemau Yunani diau takut ngan Allah ngan 
banyak jugau tinau diau diregaui diau percayau. 17:5 Anyautu jemau 
Yahudi sengit. Ughangtu mantau jemau ja'at di jalan ngan mbuat 
rumbungan pengacau, mangku ughangtu ngacau di gegalau kuta itu ngan 
masu'i ghuma Yasun endak mbata'i Paulus ngan Silas ngadap jemau 
banyaktu. 17:6 Anyautu karnau ughangtu nidau betemu ngan ughang duau 
itu, ditaghi'au Yasun ngan bebeghapau jemau percayau lainau ke pengulu- 
pengulu kuta, sampai tegauk, kataunyau, "Jemau diau ngacau di 
manau-manau la datang ke sini pulau. 17:7 Yasun ini nerimau ughangtu di 
ghumahau. Ughangtu melanggar ukum diau la ditetapka Kaisar. Ughangtu 
ngiciakka adau rajau lain, diautu Yesus." 17:8 Ndengagh kici'annyautu 


jemau banyak ngan pengulu-pengulu kutatu ganau. 17:9 Mangku Yasun 
ngan jemau percayau lainau diajung mbayighi tanci penebusau. La udim itu 
ughangtu dilepaska. 17:10 Malam itu pulau jemau percayau di situ 
ngajung Paulus ngan Silas pegi ke Beria. La sampai di situ ughang duautu 
pegi ke ghuma sembayang jemau Yahudi. 17:11 Jemau Yahudi di kuta itu 
nerimau nian kici'an Paulus, ukan luak jemau Tesalunika. Ngan riang 
ughangtu ndengaghka ceritau Yesus. Idang aghi ughangtu melajaghi nian 
Injil endak ngeruani, apu gegalaunyau nyela luak itu. 17:12 Banyak jak di 
ughangtu percayau ngan Yesus, ngan banyak pulau jemau Yunani diau 
diregaui, empuak tinau empuak lanang. 17:13 Anyautu jemau Yahudi di 
Tesalunika ndengagh, bansau di Beria pulau Paulus la ngiciakka katau 
Allah. Ughangtu datang pulau ke situ ngasung jemau banyak mbuat 
rumbungan pengacau. 17:14 Jemau diau percayau di situ cecepat ngantat 
Paulus ke pantai. Silas ngan Timutius masia mendam di Beria. 17:15 
Jemau diau ngantat Paulus ngantini diau sampai di Atina. Mangku 
ughangtu baliak ke Beria mbatak pesan jak di Paulus, supayau Silas ngan 
Timutius cecepat njenguak diau. 17:16 Penarau Paulus nunggu Silas ngan 
Timutius di Atina, diau madak nian nginak kuta itu penua ngan patung. 
17:17 Karnau itu Paulus peragau di ghuma sembayang ngan jemau Yahudi 
ngan jemau lain diau takut ngan Allah. Luak itula pulau di pekan idang 
aghi diau ngiciak ngan jemau diau adau di situ. 17:18 Adau pulau 
guru-guru ajaghan Ipikurus ngan Setua diau peragau ngan Paulus. Adau 
jemau diau bekatau, "Tuapau diau endak dikiciakka tukang mbu'ung ini?" 
Adau pulau jemau lain diau bekatau, "Upaunyau diauni ngiciakka diwau 
bangsau lain." Karnau Paulus ngiciakka ceritau Yesus ngan ceritau ngulang 
idup jak di mati. 17:19 Mangku ughangtu mbatak Paulus ngadap sidang 
Ariupagus ngan ngiciakka, "Kami endak keruan ajaghan empai diau dighi 
kiciakka itu. 17:20 Karnau dighi ngiciakka setu diau lum kekela kami 
dengagh ka adau. Itula sebapau kami endak keruan retiau gegalaunyau 
itu." 17:21 Adau banyak jemau Atina ngan jemau bangsau lain diau 
mendam di situ, kerjaunyau cuman ndengagh ngan ngiciakka ceritau diau 
empai. 17:22 Mangku Paulus betegak di adapan jemau diau betunggal di 
Artupagustu ngan bekatau, "Ui, kapu dighi jemau Atina. Aku nginak kapu 


dighi buagamau nian. 17:23 Aku la ngerayau ngidari kuta kapu dighi, 
mangku aku ngina'1 bada sembayang kapu dighi. Aku nginak pulau sutiak 
bada bekerban. Di bada itu ditulis luak ini, "Batan endak Allah diau nidau 
kami keruani!" Allah diau kapu dighi semba, anyautu nidau kapu dighi 
keruani, Diau itula kukiciakka ngan kapu dighi. 17:24 Allah diau njadika 
deniau ini ngan gegalau isiau, Diautu Tuhan ngan nguasaui langit ngan 
deniau. Diau nidau mendam di keramat diau dibuat manusiau. 17:25 Diau 
pulau nidau kurang tuapau-apau endak ditulung manusiau, karnau Diau 
itula ngenjuakka manusiau idup ngan nyawau ngan gegalaunyau. 17:26 Jak 
di sughang jemau ajau Diau mbuat gegalau bangsau ngan ngajung 
ughangtu mendam di gegalau demau. Diau pulau netapka jak di penembai, 
kebilau ngan di manau ughangtu bulia idup. 17:27 Gegalaunyautu 
dikerjauka Allah, supayau ughangtu ndala'i Diau, kalu-kalu betemu ngan 
Diau, amun didala'i, empuak Allah sebenaghau nidau jawua ngan kitau. 
17:28 Luak itu pulau dikiciakka jemau, 'Kitau idup, kitau bekerjau, kitau 
adau di deniau ini karnau Diau.' Semegi pulau ngan setu diau dikiciakka 
tukang pengarang kapu dighi, kataunyau, 'Gegalau kitau pengadau Allah.' 
17:29 Karnau asal kitau jak di Allah, kitau nidau bulia nganggap sipat 
Allah semegi ngan patung diau dibuat jak di emas, pirak ngan batu, diau 
dibuat ngan kepandaian manusiau. 17:30 Masau kitau nidau keruan nidau 
diingatka Allah agi. Mbak kini Allah ngajung gegalau jemau di deniau 
ngubai jak di peremba'au diau ja'attu. 17:31 Diau la netapka aghi endak 
ngadili deniau ini ngan adil. Titu ka dikerjauka Sughang diau dipilia Allah. 
Mangku Allah la mbuktika titu ngan ngidupka Jemau itu jak di mati." 
17:32 Satu ughangtu ndengagh, bansau jemau mati ka ngulang idup, adau 
diau nawauka Paulus. Adau pulau diau bekatau, "Nanti ajau kami 
ndengagh kici'an kaba agi." 17:33 Mangku Paulus pegi ninggalka 
ughangtu. 17:34 Anyautu adau pulau bebeghapau jemau diau ngikut 
Paulus ngan percayau ngan Yesus. Di antaraunyau adau Diunisius, angguta 
sidang Ariupagus ngan sughang tinau, namaunyau Damaris ngan 
bebeghapau jemau lain agi. 


18:1 La udim itu, Paulus ninggalka Atina mangku pegi ke Kurintus. 18:2 


Di situ diau betemu ngan sughang jemau Yahudi, namaunyau Akwila, 
asalau jak di Puntus. Akwila empai datang jak di Italia ngan biniau 
Periskila, karnau Kaisar Kelaudius la ngajung jemau Yahudi pegi jak di 
Rum galau. Paulus berayak ke ghuma ughang duautu. 18:3 Ughang 
duautu tukang kima semegi ngan Paulus. Karnau itu Paulus mendam di situ 
ngan bekerjau ngan ughangtu. 18:4 Idang aghi Sabat Paulus pegi ke 
ghuma sembayang ngiciak ngan jemau Yahudi ngan jemau Yunani di situ, 
ngici'1 ughangtu supayau percayau ngan Yesus. 18:5 Silas ngan Timutius la 
sampai jak di Makedunia, kerjau Paulus cuman ngiciakka ceritau jak di 
Allah ngan jemau Yahudi, mbak bansau Yesus itula Mesias, Rajau 
Penyelamat itu. 18:6 Anyautu ughangtu melawan ngan nggelakkanyau, 
mangku Paulus ngepaska debu jak di bajuau, tandau batan endak ngingatka 
sala ughangtu ngan bekatau, "Amun kapu dighi celakau, itu sala kapu 
dighi itula. Aku belepas tangan. Mulai mbak kini aku ka pegi ke bangsau 
lain." 18:7 Mangku diau ninggalka ughangtu pegi ke ghuma Titius Yustus. 
Jemautu nyemba Allah, ghumahau guak ghuma sembayang tadi. 18:8 
Anyautu Kerispus, kepalak ghuma sembayang itu ngan jemau di 
ghumahau percayau ngan Tuhan Yesus, ngan banyak pulau jemau Kurintus 
lainau ndengagh kici'an Paulus. Ughangtu percayau mangku dibaptis. 18:9 
Adau semalam Paulus adau pengina'an, mangku Tuhan bekatau ngan diau, 
"Jangan penakut! Kiciakkala maju katau Allah. Jangan mandak, 18:10 
karnau Aku ngantini kaba. Nidau bediau sughang kia diau pacak ngerjauka 
setu diau ja'at ngan kaba. Karnau umatKu di kuta ini banyak." 18:11 
Mangku Paulus mendam di Kurintus tenga duau taun. Diau ngajaghka 
katau Allah ngan ughangtu. 18:12 Mangku Galiu njadi gubernur di Akaya. 
Masau itu jemau Yahudi sepakat melawan Paulus, mangku dibata'inyau 
ngadap pengadilan. 18:13 Katau ughangtu, "Jemau ini ngajung jemau 
nyemba Allah ngan carau diau belawanan ngan ukum Taurat." 18:14 Satu 
Paulus endak nimbal, Galiu bekatau ngan jemau Yahudi, "Ui, jemau 
Yahudi, amun diau diaduka ini pelanggaran ngan keja'atan, sepantasau aku 
ndengagh aduan kapu dighi. 18:15 Anyautu ikak bebala mbalaka 
katau-katau ngan namau ngan ukum kapu dighi, mangku kapu dighila 
mesti ngurusau. Aku enggup ngadili pekarau luak itu." 18:16 Udim itu 


diau melaratka ughangtu. 18:17 Mangku ughangtu nangkap Sustenis, 
kepalak ghuma sembayang, ngan mbadukinyau di guak pengadilan. 
Anyautu Galiu nidau nyanaukanyau. 18:18 La udim itu Paulus masia lamau 
di Kurintus, mangku diau pamit ngan jemau percayau di situ. Diau belayar 
ke Siria serempak ngan Periskila ngan Akwila. Di Kengkeria Paulus 
ncukur gumba'au diau la dienangkanyau panjang, karnau niatau ngan 
Tuhan. 18:19 La sampai di Ipisus, Paulus beceghai ngan Periskila ngan 
Akwila. Diau masuak ghuma sembayang, peragau ngan jemau Yahudi. 
18:20 Ughangtu mintak, supayau diau lamau mendam ngan ughangtu, 
anyautu diau enggup. 18:21 Diau laka bejalan, diau bekatau, "Amun Allah 
ngenda'i, aku ka ngulang agi ke sini." La udim ngiciak luak itu, diau 
belayar ninggalka Ipisus. 18:22 Diau ndaghat di Kaisaria, mangku pegi 
endak betemu ngan jemau Keristen. La udim itu diau pegi ke Antiukia. 
18:23 La lamau jugau di situ, diau pegi agi ngidari gegalau daira Galatia 
ngan Perigia endak neguaka iman jemau percayau. 18:24 Penarau itu, adau 
sughang jemau Yahudi datang ke Ipisus. Jemautu asalau jak di 
Aliksanderia, namaunyau Apulus. Diautu pintar ngiciak ngan keruan 
gegalau isi Injil. 18:25 Diau la diajagh ajaghan Tuhan Yesus, mangku ngan 
riang nian diau ngajagh ngan neghagi ngajaghka ceritau Yesus, empuak 
diau empai ngeruani baptisan Yuhanis ajau. 18:26 Ngan beghani diau 
mulai ngajagh di ghuma sembayang. Periskila ngan Akwila ndengagh diau. 
Ughang duautu mbata'inyau ke ghuma, mangku diterangkanyau ngan 
neghagi ceritau Allah nyelamatka manusiau. 18:27 La udim itu, Apulus 
endak pegi ke Akaya. Mangku jemau percayau di Ipisus nyurati jemau 
diau percayau di Akaya, supayau ughangtu nerimau Apulus ngan riang. 
Apulus la sampai di Akaya, mangku nulung nian jemau percayau karnau 
keilu'an Allah. 18:28 Karnau ngan kuasau diau ngiciak di mukau jemau 
banyak, nyalaka jemau Yahudi ngan mbuktika, mbak bansau Yesusla 
Mesias, Rajau Penyelamat. 


19:1 Penarau Apulus gi adau di Kurintus, Paulus ngidari daira itu, mangku 
sampai di Ipisus. Di situ diau betemu ngan bebeghapau jemau diau 
percayau ngan Yesus. 19:2 Diau betanyau ngan ughangtu, "Apu kapu 


dighi la nerrmau Rua Allah, masau kapu dighi percayau ngan Tuhan 
Yesustu?" Ughangtu nimbal, "Lum, kami nidau kekela ndengaghau, 
bansau adau Rua Allah." 19:3 "Amun luak itu," Katau Paulus, "Ngan 
baptisan apau kapu dighi dibaptiska?" Timbal ughangtu, "Ngan baptisan 
Yuhanis." 19:4 Mangku katau Paulus, "Yuhanis mbaptiska jemau diau 
endak nyatauka, bansau diau la ngubai peremba'au jak di dusaunyau. 
Yuhanis pulau ngiciakka ngan jemau banyak, bansau ughangtu mesti 
percayau ngan Jemau diau ka datang la udim diau, diautu Yesus." 19:5 
Satu ndengagh titu, ughangtu mintak dibaptiska atas namau Tuhan Yesus. 
19:6 Penarau Paulus nepiakka tanganau di palak ughangtu, ughangtu 
dikuasaui Rua Allah, mangku mulai ngiciak ngan basau Rua ngiciakka 
ceritau Allah. 19:7 Gegalau ughangtu kekirau duau belas ughang. 19:8 
Selamau tigau bulan Paulus maju pegi ke ghuma sembayang ngajagh 
jemau di situ ngan beghani. Ngan ajaghannyautu diau ngajung ughangtu 
percayau ngan kici'annyau ceritau Allah endak merinta. 19:9 Anyautu adau 
bebeghapau jemau diau enggup ndengagh kici'annyautu ngan enggup 
percayau, lagi di mukau jemau banyak ughangtu nggelakka kici'annyau 
ceritau jalan Tuhan. Itula sebapau Paulus ninggalka ughangtu, mangku 
pegi ke sekul Tiranus serempak ngan jemau diau percayau ngan Yesus. 
Idang aghi diau peragau ngan jemau di situ. 19:10 Diau ngerjauka titu 
selamau duau taun, mangku gegalau jemau diau mendam di daira Asia 
ndengagh katau Allah, empuak jemau Yahudi, empuak jemau bangsau 
lain. Ughangtu ndengagh katau Allah galau. 19:11 Paulus ngerjauka 
banyak tandau nyelia karnau Allah. 19:12 Lagi setangan ngan kam diau la 
dipakai Paulus dibatak jemau, ditepiakka di jemau buidapan, mangku 
idapannyau ghadu ngan rua sitan ngeluagh jak di ughangtu. 19:13 Adau 
pulau bebeghapau dukun jemau Yahudi diau pegi ke manau-manau di 
daira itu. Ughangtu ncubau ngisitka iblis pakai namau Tuhan Yesus. 
Ughangtu bekatau, "Atas namau Yesus diau dikiciakka Paulus itu aku 
ngajung kaba keluagh." 19:14 Dukun itu tujua anak Sekiwa. Diautu 
sughang imam bepangkat tinggi jemau Yahudi. 19:15 Anyautu iblis tadi 
nimbal ngan ughangtu, kataunyau, "Yesus aku keruan, Paulus aku keruan 
pulau, anyautu kamuni sapau?" 19: 16 Mangku jemau diau diarung iblistu 


nerengkam ughangtu, dibaduki ngan dikalakanyau. Mangku ughangtu 
belaghi jak di ghumahau ngan telanjang ngan lukau-lukau. 19:17 Gegalau 
jemau Yahudi ngan jemau bangsau lain di Ipisus ndengagh ceritau itu. 
Ughangtu penakut galau, mangku namau Yesus tamba dipuji-puji. 19:18 
Banyak jemau diau la percayau ngan Yesus datang ngaku' di mukau 
jemau banyak setu diau la dikerjaukaNyau. 19:19 Banyak pulau jak di 
ughangtu diau ngerjauka kuasau gelap nunggalka buku-buku mangku 
disilap di mukau jemau banyak. Regau bukutu kekirau limau pulua ribu 
tanci pirak. 19:20 Ngan carau luak itu katau Tuhan tamba tesiar ngan 
tamba bekuasau. 19:21 La udim gegalaunyau itu, Paulus merencanauka 
endak pegi ke Makeduma ngan Akaya mangku ke Yerusalim. Kataunyau, 
"La udim pegi ke situ, aku mesti pegi pulau ke Rum." 19:22 Mangku diau 
ngajung duau ughang anak-buahau, Timutius ngan Irastus, dulu pegi ke 
Makedunia, penarau diautu gi mendam di Asia. 19:23 Kekirau masau itula 
adau keributan besak karnau ajaghan ceritau Yesus. 19:24 Di situ adau 
sughang tukang pirak, namaunyau Dimetrius. Diau mbuat cak ghuma 
diwau Artemis jak di pirak. Kerjaunyautu ngasilka banyak tanci batan 
endak tukangau. 19:25 Diautu nunggalka anak-buahau ngan tukang pirak 
lainau, mangku bekatau, "Kamuni keruan, ngan kerjau ini kitau dapat 
pengidupan. 19:26 Mbak kini kamu la nginak ngan ndengagh galau setu 
diau dikerjauka Paulus itu. Diau ngiciakka, bansau diwau diau dibuat 
jemau ukan diwau ngan nidau bediau kuasau. Mangku diau la buasil mbuat 
banyak jemau percayau ngan ajaghannyautu, ukan cuman di Ipisus, tapitu 
laka di gegalau Asia pulau. 19:27 Bayaunyau, kerjau kitauni ka digelakka 
jemau. Ukan itu ajau, ghuma diwau Artemis pulau nidau ka bediau retiau 
agi. Mangku Artemistu ka kelengitan keagungannyau, awuak diautu 
disemba ngan dipuji gegalau jemau di Asia ngan gegalau deniau." 19:28 
Ndengagh titu, ati ughangtu besak, mangku ughangtu tegauk-gauk, 
kataunyau, "Idup Artemis, diwau jemau Ipisus!" 19:29 Gegalau kuta itu 
kacau-balau, mangku ughangtu rami-rami pegi ke balai petemuan. 
Ughangtu nangkap Gayus ngan Aristarkus, jemau Makedunia, kantin 
Paulustu, mangku ditaghiak ke balaitu. 19:30 Paulus endak masuak ngikut 
ughangtu, anyautu jemau percayau di situ nidau ngajung diau. 19:31 Lagi 


bebeghapau pengulu daira Asia itu diau la sekawan ngan Paulus ngajung 
jemau ngiciakka ngan Paulus, supayau jangan pegi ke balai itu. 19:32 
Penarau itu, jemau diau betunggal di balai tadi tegauk-gauk. Diau sughang 
ngiciakka luak itu, diau sughang ngiciakka luak ini. Gegalaunyautu kacau- 
balau. Kebanya'an jak di ughangtu nidau keruan, ngapau ughangtu 
betunggal. 19:33 Separau jak di ughangtu ngirau Aliksandar njadi 
kepala'au, karnau diautu diajung jemau Yahudi ke mukau jemau banyak. 
Mangku Aliksandar ngenjuakka tandau ngan tanganau endak ngiciak 
mbenaghka diriau di adapan jemau banyak itu. 19:34 Anyautu satu 
ughangtu nginak, mbak bansau diautu jemau Yahudi, ughangtu serempak 
tepekiak-pekiak selamau duau jam, kataunyau, "Idup Artemis, diwau 
jemau Ipisus!" 19:35 Udim-udimau tukang tulis kuta itu pacak nenangka 
jemau banyak itu, kataunyau, "Ui, jemau Ipisus. Bilang jemau di gegalau 
deniau keruan, bansau kuta Ipisus inila nyayia ghuma diwau Artemis ngan 
batuau diau tumban jak di langit. 19:36 Titu nidau pacak dibanta. Karnau 
itu tenangla, jangan ngerjauka setu ngan nidau sepadau. 19:37 Kamu 
mbatak ughang ini ke sini, empuak ughangtu nidau merampuk ghuma 
diwau kitau ngan nidau nggelakka namaunyau. 19:38 Amun Dimetrius 
ngan anak-buahau adau aduan, apu nidau bediau pengadilan ngan 
gubernur? Nengkela ughangtu mbatak pekaraunyautu ke pengadilan. 
19:39 Amun gi adau agi setu lainau diau kamu kendati, titu mesti 
dikiciakka di sidang jemau banyak diau sah. 19:40 Karnau setu diau tejadi 
saghini mbayauka kitau. Kitau ka diburuakka ngacauka pemerinta, karnau 
nidau bediau tapakan diau pacak kitau kiciakka endak mbenaghka 
kekacauan ini." 19:41 Ngan kici'an luak itu diau ngajung jemau banyaktu 
baliak. 


20:1 La udim Ipisus tenang agi, Paulus nunggalka jemau percayau ngan 
neguaka ati ughangtu. Mangku diau pamit endak pegi ke Makedunia. 20:2 
Diau berayak ke daira itu. Ngan banyak petua diau neguaka ati jemau 
percayau di situ. Mangku diau pegi ke Yunami. 20:3 Selamau tigau bulan 
diau mendam di situ, mangku diau endak belayar ke Siria. Anyautu adau 
ceritau, bansau jemau Yahudi sepakat endak mbunua diau. Itula sebapau 


diau mutuska endak pegi wuan Makedunia. 20:4 Diau dikantini Supatar, 
anak Pirus, jemau Beria, ngan Aristarkus ngan Sekundus, jemau 
Tesalunika, ngan pulau Gayus, jemau Derbi, ngan Timutius, ngan Tikikus 
ngan Terupimus, jemau Asia. 20:5 Ughangtu pegi ndului kami, mangku 
nunggu kami di Teruas. 20:6 La udim aghi rerayau Ruti Nidau Beghagi, 
kami ninggalka Pilipi belayar ke Teruas. Limau aghi udim itu, kami la 
sampai di Teruas nunggal agi ngan ughangtu. Kami singga di situ 
seminggu. 20:7 Malam minggu kami betunggal makan, makan jamuan 
Tuhan, mangku Paulus beketuba ngan jemau percayau di situ enggut tenga 
malam, karnau pagiau diau endak bejalan agi. 20:8 Kami betunggal di luan 
di pucuak. Di situ banyak lampu dimaghakka. 20:9 Adau budak bujang, 
namaunyau Iutikus. Diautu duduak di awangan. Mangku karnau Paulus 
lamau nian ngiciak, budak bujangtu tekantuak mangku tekelap, mangku 
tumban jak di tingkat tigau. Satu diau dikatangka, diau la mati. 20:10 
Paulus tughun ke bawa, mangku meluak budak bujangtu, kataunyau, 
"Jangan ghegak. Diauni gi idup." 20:11 La udim itu diau nayiak agi ke 
pucuak, diau ngagiaka ruti mangku makan jamuan Tuhan. La udim makan 
diau ngulang ngiciak, enggut paghak siang, mangku diau bejalan. 20:12 
Budak bujang tadi diantat baliak ke ghumahau, ughangtu riang galau. 
20:13 Kami ndulu pegi ke kapal endak belayar ke Asus. Di situ kami 
endak ndepatka Paulus ke kapal. Diau endak luak itu, karnau diau ka ke 
situ jalan daghat. 20:14 La betemu kami di Asus, diau nayiak kapal, 
mangku kami belayar ke Metilini. 20:15 Jak di situ kami belayar agi, 
pagiau kami lalu di bada tipatan Kius. Pagi di aghiau kami ke Samus, 
mangku pagi di aghiau agi kami sampai di Militus. 20:16 Paulus la 
mutuska nidau ka singga di Ipisus, supayau jangan lamau di Asia, karnau 
diau endak cecepat sampai di Yerusalim, amun pacak antak ka aghi 
rerayau Pentakusta. 20:17 Di Militus Paulus ngajung jemau pegi ke Ipisus 
mintak pengulu jemau Keristen datang ke Militus. 20:18 Ughangtu Ia 
sampai, mangku Paulus bekatau, "Kapu dighi keruan, luak manau carau 
idupku selamau ini di guak kapu dighi, jak di petamau aku sampai di Asia. 
20:19 Ngan ngensian aku bekerjau batan endak Tuhan. Aku banyak 
ngeluaghka ayiak-matau ngan banyak meghasauka penanggungan jak di 


jemau Yahudi diau endak mbunua aku. 20:20 Aku nidau mandak 
ngiciakka setu diau begunau ngan kapu dighi. Gegalaunyautu kukiciakka 
ngan ajaghka, empuak di mukau jemau banyak empuak di ghuma kapu 
dighi. 20:21 Empuak jemau Yahudi empuak jemau Yunani aku maju 
ngingatka nian, supayau ughangtu ngubai peremba'au, datang ngan Allah 
ngan percayau ngan Tuhan kitau Yesus Keristus. 20:22 Mbak kini aku 
pegi ke Yerusalim, karnau endak na'ati Rua Allah. Aku nidau keruan, 
tuapau diau ka tejadi ngan akuni di situ. 20:23 Aku cuman keruan, setu 
diau dinyatauka Rua Allah di bilang kuta, bansau aku ka masuak jil ngan 
sengsarau. 20:24 Anyautu aku nidau nyanauka idupkumi, asal aku pacak 
ngudimi kerjauku diau la ditugaska Tuhan Yesus ngan aku ngan setia 
enggut mati, ngiciakka ceritau keilu'an Allahtu. 20:25 Aku la nandangi 
kapu dighi galau ngan la ngiciakka pulau ceritau Allah merinta njadi 
Rajau. Mbak kini keruanila, kapu dighi nidau ka betemu agi ngan aku. 
20:26 Itula sebapau kukatauka ngan kapu dighi mbak kini, amun adau jak 
di kapu dighi diau benasau, itu ukan salaku agi. 20:27 Karnau nidau 
kekela aku malas ngerjauka kerjauku ngiciakka ngan kapu dighi gegalau 
rencanau Allah. 20:28 Jagauila diri kapu dighi ngan jagauila pulau gegalau 
jemau Keristen diau la dipercayauka Rua Allah ngan kapu dighi, supayau 
dijagaui, karnau kapu dighi la dijadika tukang sayia jemau Keristen. 
Allahtu diau njadika ughangtu hak Allah, karnau Ana'Autu la mati batan 
endak ughangtu. 20:29 Aku keruan, amun aku la pegi, setuau diau ganas 
ka datang guak kapu dighi, mangku jemau diau kapu dighi jagauitu ka 
njadi makanan setuautu. 20:30 Lagi jak di kapu dighii pulau ka adau 
jemau diau ka ngiciakka ceritau diau nidau benagh. Ughangtu ngerjauka 
titu, mangku jemau diau la percayau ngan Yesus ka sesat ngan ngikut 
ughangtu. 20:31 Karnau itu, sepepadaula! Ingatkala, mbak bansau aku 
ngajagh kapu dighi siang malam selamau tigau taun ngan banyak ayiak 
matau. 20:32 Mangku mbak kini aku nyeraka kapu dighi ngan Allah, 
supayau Diau njagaui kapu dighi ngan kapu dighi na'ati ceritau keilu'an 
Allah. Allahtu bekuasau nguatka kapu dighi ngan ngenjuakka setu diau 
iluak diau la disediauka batan endak gegalau umatAu. 20:33 Nidau kekela 
aku endak pirak ngan emas ngan baju jak di jemau. 20:34 Kapu dighini 


keruan, mbak bansau aku rajin bekerjau ngan tangankunila batan endak 
pengidupanku ngan kantin-kantinku diau ngikut aku. 20:35 Ngan 
gegalaunyautu aku la ngenjuakka penauan ngan kapu dighi, bansau ngan 
kerjau luak itula kitau mesti nulung jemau diau nidau kuat. Kitau mesti 
ngingatka katau Tuhan Yesus diau dikiciakkaNyautu, Tluakla ngenjuak 
sangkan nerimau!'" 20:36 La udim ngiciak luak itu, Paulus ngan gegalau 
jemau itu nunduak mangku bedu'a. 20:37 Ughangtu nangis sesedanan 
galau, mangku sampai besalaman ngan Paulus, ngiciakka, "Bejalanla!" 
20:38 Ughangtu kemada'an nian, karnau diau ngiciak, ughangtu nidau ka 
betemu ngan diau agi. Mangku ughangtu ngantat diau ke kapal. 


21:1 La udim pamit, kami beceghai ngan ughangtu, mangku belayar ke 
pulau Kus. Pagiau kami sampai di Rudus, mangku jak di situ kami belayar 
ke Patara. 21:2 Di Patara kami dapat kapal diau endak ke Pinisia. Kami 
nayiak kapal itu mangku belayar. 21:3 Mangku kina'an Siprus di sebela 
kidau. Kami maju belayar nuju ke Siria, mangku kami ndaghat di Tirus, 
karnau isi kapaltu endak dibungkar di kuta itu. 21:4 Di situ kami tandang 
ngan jemau diau percayau ngan Yesus, mangku singga ngan ughangtu 
seminggu. Ngan petunjuak Rua Allah ughangtu ngici'i Paulus, supayau 
jangan pegi ke Yerusalim. 21:5 Anyautu la abis masaunyau, kami pegi jak 
di situ melajuka pejalanan kami. Gegalau ughangtu ngan anak-biniau 
ngantat kami inggan luagh kuta. Di tepi pantai di situ kami nunduak galau 
ngan bedu'a. 21:6 La udim itu, kami salaman mangku nayiak kapal. 
Ughangtu baliak ke ghumahau. 21:7 Kami maju belayar jak di Tirus ke 
Petulemais. Di situ kami tandang ngan jemau percayau, mangku kami 
seghundak ngan ughangtu semalam. 21:8 Pagi di aghiau kami pegi 
mangku sampai di Kaisaria. Di situ kami pegi ke ghuma Pilipus, 
penginjiltu, mangku mendam di ghumahau. Diautu sala sughang jak di 
tujua ughang diau dipilia di Yerusalim senitu. 21:9 Pilipustu adau empat 
ughang anak gadisau diau pacak ngiciak luak nabi. 21:10 La bebeghapau 
aghi kami di situ, adau sughang nabi datang jak di Yudia, namaunyau 
Agabus. 21:11 Diau datang njenguak kami, ngambiak bebat Paulus, 
mangku ngebat keting ngan tanganau sendighi ngan bekatau, "Luak mila 


diau dikiciakka Rua Allah, 'Jemau diau ngempu bebat ini ka dikebat jemau 
Yahudi luak ini di Yerusalim, mangku diseraka ngan jemau bangsau lain.' " 
21:12 Ndengagh titu kami ngan jemau percayau di situ mintak nian, 
supayau Paulus jangan pegi ke Yerusalim. 21:13 Anyautu Paulus nimbal, 
"Ngapau kapu dighi nangis galau? Ngan carau luak itu kapu dighi mbuat 
aku madak ajau. Karnau aku sukau ukan ajau endak dikebat, tapitu pulau 
endak mati di Yerusalim karnau namau Tuhan Yesus." 21:14 Paulus 
enggup ndengaghka kami, mangku kami mandak negahinyau. Katau kami, 
"Nengkela kendak Tuhan ajaula diau tejadi." 21:15 La bebeghapau aghi 
kami singga di Kaisaria, kami bedandan mangku pegi ke Yerusalim. 21:16 
Adau bebeghapau jemau percayau jak di situ pegi pulau serempak ngan 
kami. Ughangtu ngantat kami ke ghuma Manasun. Diautu jemau Siprus 
ngan la lamau jugau percayau. Kami ka numpang di ghumahau. 21:17 
Satu kami sampai di Yerusalim, kami diterimau jemau percayau ngan 
riang. 21:18 Pagi di aghiau kami pegi serempak ngan Paulus nandangi 
Yakubus. Gegalau pengulu jemau Keristen adau pulau di situ. 21:19 
Paulus ngiciakka pesan jak di jemau Keristen lain, mangku nceritauka ngan 
neghagi nian gegalaunyau diau dikerjauka Allah di guak jemau bangsau 
lain karnau kerjau Paulus. 21:20 Ndengagh ceritau Paulustu ughangtu 
ngagungka Allah galau. Mangku ughangtu bekatau ngan Paulus, "Paulus, 
kaba la keruan, mbak bansau beribu-ribu jemau Yahudi la percayau. 
Ughangtu maju na'ati ukum Taurat. 21:21 Ughangtu la ndengagh ceritau 
kaba, bansau kaba ngajagh gegalau jemau Yahudi diau di guak bangsau 
lain, supayau jangan na'ati ukum Musatu, karnau kaba ngiciakka, supayau 
ughangtu nidau nyunatka ana'au ngan nidau nuruti adat lembagau kitau. 
21:22 Jemau Yahudi diau percayau cengki ka ndengagh, bansau kaba la 
adau di sini. Mbak kimi luak manav? 21:23 Iluakla kaba nuruti katau 
kamini: Adau empat ughang di sini diau la beniat ngan Tuhan. 21:24 
Bata'ila ughangtu ngan kerjaukala pembasuan nyucika diri serempak ngan 
ughangtu, mangku bayighila bayighan ughangtu, supayau gumba'au pacak 
dicukur. Mangku gegalau jemau ka keruan, bansau gegalaunyau diau 
ughangtu dengagh ceritau kaba nidau benagh nian, karnau kabatu pulau 
nuruti ukum Taurat. 21:25 Ceritau jemau bangsau lain diau percayau ngan 


Tuhan, kami la ngighimka surat ngan ughangtu ceritau pendapat kami, 
mbak bansau ughangtu jangan makan makanan diau la disiwauka, jangan 
makan dagha ngan daging benatang diau mati ditekiak ngan jangan 
menaugawia." 21:26 Pagiautu Paulus pegi ngadauka pembasuan diri 
serempak ngan empat ughangtu. Udim itu ughangtu pegi masuak Ghuma 
Allah endak ngiciakka, kebilau pembasuantu ka udim, mangku kerban 
batan endak bilang ughangtu ka dikerbanka. 21:27 Jangkau tujua aghi itu 
laka udim, jemau Yahudi jak di Asia nginak Paulus dalam Ghuma Allah, 
mangku ughangtu ngasung jemau banyak, udim itu ditangkap 21:28 
sampai tegauk, kataunyau, "Ui, jemau Israil, mela tetulungan! Inila 
jemaunyau diau ngajagh di manau-manau, ngajaghka gegalau jemau 
melawan bangsau kitau, melawan ukum Taurat ngan Ghuma Allah mi. 
Mbak kini diau mbata'1 pulau jemau Yunani masuak dalam Ghuma Allah, 
mangku ngumuhi bada diau suci mi." 21:29 Ughangtu ngiciak luak itu, 
karnau la nginak Terupimus jak di Ipisus ngan Paulus di kuta, mangku 
ughangtu sangkau, Paulus la mbatak diau masuak Ghuma Allah. 21:30 
Gegalau kuta njadi kacau-balau. Jemau banyak datang rami-rami 
begumbul, mangku ughangtu nangkap Paulus, ditaghi'au keluagh jak di 
Ghuma Allah. Masau itu pulau mukau lawang Ghuma Allah dikatupka 
galau. 21:31 Penarau ughangtu endak mbunua diau, la dikiciakka ngan 
kumandan tentera Rum, bansau gegalau kuta dang kacau-balau. 21:32 
Kumandantu cecepat mbatak tenterahau pegi ke guak jemau banyak tadi. 
Satu jemau banyaktu nginak kumandan ngan tenterahautu, ughangtu 
mandak mbaduki Paulus. 21:33 Kumandantu pegi guak Paulus nangkap 
diau, mangku ngajung anak-buahau ngebat diau ngan duau rantai ngan 
betanyau, "Sapau jemau ini? Tuapau la dikerjaukanyau?" 21:34 Separau 
jak di jemau banyaktu tegauk luak ini, separau luak itu. Ughangtu ganau, 
mangku kumandantu nidau pacak ngeruani, tuapau sebenaghau diau la 
tejadi. Mangku diau ngajung Paulus dibatak ke binting. 21:35 La sampai 
di tanggau, jemau banyaktu mara kematila, mangku Paulus tepasau 
diinjungka tentera. 21:36 Jemau banyaktu ngikut sampai tegauk, "Bunuala 
diau!" 21:37 La endak masuak dalam binting, Paulus bekiciak ngan 
kumandan tadi, "Bulia aku ngiciak jerang ngan dighi?" Katau kumandantu, 


"Kaba pacak basau Yunani? 21:38 Amun luak itu, kaba ukan jemau Mesir 
diau empaini ngadauka kekacauan, mangku belaghi mbatak empat ribu 
ughang pengacau bepakaian ke padang bungin?" 21:39 Paulus nimbal, 
"Akuni jemau Yahudi, asalku jak di Tarsus, kuta diau pentingtu di Kilikia. 
Ajungla aku ngiciak ngan jemau banyak ini." 21:40 La udim diajung 
ngiciak, Paulus betegak di tanggau, mangku ngenjuakka tandau endak 
ngiciak. Jemau banyaktu la diam, diau mulai ngiciak pakai basau Ibrani, 
kataunyau, 


22:1 "Gegalau adiak-sanak, dengaghkala kataukuni. Aku endak 
mbenaghka diriku." 22:2 Satu jemau banyaktu ndengagh Paulus ngiciak 
pakai basau Ibrani, ughangtu tamba diam. Paulus bekatau, 22:3 "Akum 
jemau Yahudi, lahir di Tarsus di perupinsi Kilikia, mangku aku besak di 
Yerusalim mi. Aku diajagh guru Gamalr'il ngan neghagi belajagh ukum 
Taurat niniak puyang kitau, mangku aku galak kerjau batan endak Allah 
semegi ngan kapu dighi mbak kini. 22:4 Aku nganiayau jemau diau ngikut 
ajaghan empai enggut mati. Tinau lanang kutangkap dimasuakka dalam jil. 
22:5 Imam Besak ngan gegalau pengulu kitau pacak nceritauka, bansau 
aku nidau mbu'ung. Ughang itula la ngenjuakka surat kuasau ngan aku 
batan endak nangkap jemau diau ngikut ajaghan empaitu diau adau di 
Damsik. Mangku aku pegi ke situ endak nangkap jemau diau ngikut 
ajaghan empaitu diau adau di situ, mangku mbata'i ughangtu ke Yerusalim 
endak diukum." 22:6 "Aku dang bejalan, laka sampai di Damsik, kekirau 
tengaghi, adau cayau diau terang nianan besinagh jak di langit di sekitar 
aku. 22:7 Aku rubua ke tana, mangku aku ndengagh suarau ngiciak ngan 
aku, 'Ui, Saulus, ngapau kaba nganiayau Aku?' 22:8 Aku betanyau, 'Sapau 
Dighi, Tuhan?' Kataunyau, 'Akuni Yesus, jemau Nasarittu, diau kaba 
aniayau.' 22:9 Kantin-kantinku nginak cayautu pulau, anyautu nidau 
ndengagh suarau diau ngiciak ngan aku. 22:10 Mangku aku betanyau agi, 
"Tuapau mesti kukerjauka, Tuhan?' Katau Tuhan, 'Betegakla ngan pegila ke 
Damsik. Di situ nanti ka dikiciakka ngan kaba gegalaunyau diau Allah 
ajungka ngan kaba.' 22:11 Mangku aku njadi butau, karnau cayau diau 
nyilauka itu. Mangku kantin-kantinku mapa aku masuak Damsik. 22:12 Di 


situ adau sughang benamau Ananias. Diautu alim, ta'at ngan ukum Taurat, 
lagi diregaui jemau Yahudi di Damsik. 22:13 Diau datang njenguak aku, 
betegak guak aku ngan bekatau, "Ui, Saulus, nginakla agi kaba.' Masau itu 
pulau aku ncega, mangku matauku nginak agi. 22:14 Mangku kataunyau 
agi, 'Allah niniak puyang kitau la netapka kaba, supayau kaba ngeruani 
kenda'Au ngan nginak Jemau diau suci diau ngerjauka kendak Allah ngan 
ndengagh suarauNyau, 22:15 karnau kaba mesti ngiciakka ngan gegalau 
jemau setu diau la kaba kinak ngan kaba dengagh. 22:16 Mbak kini jangan 
agi kaba asau-asau. Mintakla dibaptis. Ngiciakla ngan Tuhan, mintak 
supayau dusau kaba diabiska.'" 22:17 "Aku ngulang ke Yerusalim, 
mangku aku dang bedu'a di Ghuma Allah, aku dikuasaui Rua Allah. 22:18 
Aku nginak Tuhan diau bekatau ngan aku, 'Pegila, tinggalkala cecepat 
Yerusalim, karnau jemau di sini nidau ka nerimau kici'an kaba ceritau 
Aku.' 22:19 Aku bekatau, "Tuhan, ughangtu keruan nian, bansau akuni pegi 
ke ghuma-ghuma sembayang endak nangkap jemau diau percayau ngan 
Dighi, mangku dimasuakka dalam jil ngan dibaduki. 22:20 Mangku satu 
Setipanus diau ngiciakka ceritau Dighi dibunua, aku pulau adau di situ 
nyetujui pembunuan itu, lagi akuni nunggui pekakas jemau diau 
ngerjaukanyautu.' 22:21 Anyautu Tuhan bekatau agi, 'Pegila, Aku ka 
ngajung kaba ke bada diau jawua jak di sini njenguak jemau bangsau lain.' 
"22:22 Jemau banyaktu maju ndengaghka Paulus ngiciak, anyautu satu 
ndengagh katau itu, ughangtu tegauk-gauk, kataunyau, "Bunuala diau! 
Diauni nidau pantas idup!" 22:23 Ughangtu maju tegauk-gauk, sampai 
ngepaska baju ngan ngamburka debu. 22:24 Karnau itu kumandan ngajung 
Paulus dibatak ke binting, supayau diperisau ngan dibaduki endak 
ngeruani, tuapau sebapau jemau banyaktu tegauk luak itu melawan diau. 
22:25 Anyautu la udim Paulus dikebat endak dibaduki, diau bekiciak ngan 
tentera diau betugastu, "Apu bulia mbaduki sughang diau behak di 
nenggeri Rum, apau agi amun lum diadili?" 22:26 Ndengagh itu, tentera 
tadi pegi njenguak kumandan ngan bekatau, "Tuapau diau dighi kerjauka? 
Jemau itu behak di nenggeri Rum." 22:27 Mangku kumandan pegi guak 
Paulus, kataunyau, "Kiciakkala, apu kaba ngenian jemau behak di nenggeri 
Rum?" Timbal Paulus, "Awu, nyela." 22:28 Katau kumandantu, "Aku 


njadi jemau behak di nenggeri Rum, karnau kubeli ngan regau besak." 
Katau Paulus, "Akuni behak di nenggeri Rum, karnau bak kami la behak 
di nenggeri Rum." 22:29 Mangku tentera diau endak mbaduki Paulustu 
cecepat mundur. Kumandantu penakut pulau, karnau diau la ngajung 
ngebat Paulus, awuak diautu behak di nenggeri Rum. 22:30 Kumandan itu 
endak nian ngeruani, tuapau sebapau jemau Yahudi nyalaka Paulus. 
Karnau itu pagi di aghiau diau ngajung imam-imam bepangkat tinggi ngan 
gegalau pengadilan agamau, supayau betunggal, mangku Paulus 
dikeluaghka jak di jil, dibatak jak di binting ngadap ughangtu. 


23:1 Paulus ngina'i angguta pengadilan, mangku bekatau, "Ui, kapu dighi. 
Enggut mbak kini aku nidau meghasau besala dalam atiku di adapan 
Allah." 23:2 Imam Besak Ananias ngajung jemau diau guak Paulus 
nampagh mulut Paulus. 23:3 Mangku Paulus bekatau ngan diau, "Allah ka 
nampagh dighi, ui dinding diau dikapur putia-putia. Dighitu duduak di sini 
endak ngadili aku nurut ukum Taurat, awuak dighi melanggar ukum 
Taurattu ngan carau ngajung jemau nampagh aku." 23:4 Jemau diau di 
guak Paulus bekatau, "Kaba nggelakka Imam Besak Allah." 23:5 Paulus 
nimbal, "Aku nidau keruan, bansau diautu Imam Besak. Nyela, adau ditulis 
di Injil, Jangan ja'at ngan pengulu bangsau kamu.'" 23:6 Paulus keruan, 
mbak bansau separau jak di angguta pengadilan agamautu jemau Saduki 
ngan separau agi jemau Parisi, mangku diau bekatau ngan ughangtu, 
"Akuni jemau Parisi, bak kami jemau Parisi pulau. Aku diadapka di 
pengadilan ini, karnau aku percayau, bansau jemau diau la mati ka idup 
agi." 23:7 Satu diau ngiciak luak itu, jemau Parisi ngan jemau Saduki 
mulai bebala, mangku sidangtu peca njadi duau. 23:8 Jemau Saduki 
bependapat, bansau jemau mati nidau ka idup agi, malaikat ngan rua nidau 
bediau. Anyautu jemau Parisi percayau gegalaunyautu. 23:9 Mangku 
ughangtu mulai ganau. Bebeghapau guru ukum Taurat jak di rumbungan 
Parisi betegak ngan melawan nian, kataunyau, "Pendapat kami, dikit kia 
jemau ini nidau besala. Asauku adau nian rua malaikat ngiciak ngan diau." 
23:10 Keributan itu tamba ganau, mangku kumandantu takut, kalu Paulus 
dibunua. Karnau itu, diau ngajung tentera tughun ke bawa ngambiak 


Paulus jak di guak ughangtu, dibata'inyau ke binting. 23:11 Malamautu 
Tuhan betegak guak Paulus ngan bekatau, "Teguakala ati kaba, karnau 
luak kaba la ngiciakka ceritau Aku di Yerusalim ngan beghani, luak itu 
pulau kaba mesti ngiciakkanyau nanti di Rum." 23:12 Akap pagiautu 
jemau Yahudi sepakat. Ughangtu besumpa nidau ka makan ngan minum, 
amun lum mbunua Paulus. 23:13 Ughang diau sepakattu adau empat pulua 
lebia. 23:14 Ughangtu pegi njenguak imam-imam bepangkat tinggi ngan 
tuau-tuau Yahudi ngan bekatau, "Kami la besumpa nidau ka makan ngan 
minum, amun lum mbunua Paulus. 23:15 Karnau itu mbak kini kapu dighi 
ngan angguta pengadilan agamau ngighim surat ngan kumandan mintak, 
supayau Paulus dibatak ngadap kapu dighi agi, luak kapu dighi endak 
merisau pekaraunyau agi ngan neghagi. Penarau itu kami ka siap endak 
mbunua diau, antak ka sampai di guak kapu dighitu." 23:16 Anyautu anak 
kelawai Paulus ndengagh ceritau itu, mangku diau pegi ke binting 
ngiciakkanyau ngan Paulus. 23:17 Mangku Paulus mantau sughang tentera 
ngan bekatau, "Batakla budak bujang ini njenguak kumandan, karnau adau 
setu diau endak dikiciakkanyau ngan diau." 23:18 Tenteratu mbatak budak 
bujangtu njenguak kumandan ngan bekatau, "Paulus diau dita'antu mantau 
aku mintak, supayau budak bujangni njenguak dighi, karnau adau setu diau 
endak dikiciakka." 23:19 Kumandantu ngecakka tangan budak bujangtu, 
dibata'inyau ke peridingan ngan betanyau, "Tuapau diau endak kaba 
kiciakka ngan aku?" 23:20 Katau budak bujangtu, "Jemau Yahudi la 
sepakat endak mintak ngan dighi, supayau pagi Paulus dibata'i agi ngadap 
pengadilan agamau. Ughangtu luak endak merisau agi pekaraunyau ngan 
neghagi nian. 23:21 Anyautu jangan dighi nuruti pinta'an ughangtu, karnau 
lebia jak di empat pulua ughang ka nyemuni ngadang diau di jalan. 
Ughangtu la besumpa nidau ka makan ngan minum, amun lum mbunua 
Paulus. Mbak kini ughangtu la siap, tigha nunggu keputusan dighi." 23:22 
Mangku kumandantu bekatau, "Jangan kiciakka ngan sughang kiala, 
bansau kaba la ngiciakka ceritau ini ngan aku." Mangku diau ngajung 
budak bujang tadi baliak. 23:23 La udim itu kumandan itu mantau duau 
pengulu tentera ngan bekatau, "Cadangkala duau ratus tentera endak pegi 
ke Kaisaria ngan pulau tujua pulua tentera nayiak kudau ngan duau ratus 


tentera pakai kujur. Ughangtu mesti bejalan jam sembilan malam kelau. 
23:24 Sediaukala pulau kudau batan endak Paulus, mangku batakla diau 
ke gubernur Pelikes ngan selamat." 23:25 Mangku diau nulis surat. Isiau 
luak ini, 23:26 "Salam jak di aku, Kelaudius Lisias, batan endak gubernur 
Pelikes diau kami regaui. 23:27 Jemau ini ditangkap jemau Yahudi endak 
dibunua. Mangku aku datang ngan tentera ngalangi ughangtu ngan 
nyelamatka diau, karnau aku ndengagh, bansau diautu jemau behak di 
nenggeri Rum. 23:28 Aku endak ngeruani, tuapau sebenaghau salahau 
diau ughangtu buruakka ngan diau, mangku aku mbata'inyau ngadap 
pengadilan agamau ughangtu. 23:29 Tenyatau diau nidau ngerjauka 
tuapau-apau diau pantas diukum ukuman mati ngan dijilka. Buru'an 
ughangtu ngan diau cuman besangkutan ngan ukum Taurat ughangtu. 
23:30 Adau diau ngiciakka ngan aku, bansau adau rencanau ja'at endak 
mbunua diau. Itula sebapau aku cecepat ngajung diau dibatak njenguak 
dighi, mangku aku ngajung jemau diau mburuakkanyau ngiciakka pekarau 
itu ngan dighi." 23:31 Mangku tentera itu ngambiak Paulus luak la diajung 
ngan ughangtu, dibata'inyau malam itu ke Antipatris. 23:32 Pagi di aghiau 
tentera diau nayiak kudau ngan Paulus melajuka pejalanannyau, mangku 
tentera lam baliak ke binting. 23:33 La sampai di Kaisaria tentera diau 
nayiak kudau ngenjuakka surat tadi ngan gubernur, mangku Paulus 
diseraka ngan diau. 23:34 Gubernurtu mbacau surattu, mangku diau 
betanyau ngan Paulus, jak di manau asalau. Satu diau keruan, bansau diau 
asalau jak di Kilikia, 23:35 diau bekatau, "Aku ka merisau pekarau kaba, 
amun jemau diau ngaduka kaba la sampai di sini." Mangku diau ngajung 
Paulus dita'an di istana Herudis. 


24:1 La udim empat malam Imam Besak Anamas ngan tuau-tuau jemau 
Yahudi pegi ke Kaisaria serempak ngan sughang diau keruan ukum, 
namaunyau Tertulus. Ughangtu ngadap gubernurtu ngiciakka aduan 
ngaduka Paulus. 24:2 Paulus diadapka, mangku Tertulus mulai ngiciakka 
pengaduan, kataunyau, "Gubernur Pelikes diau kami regaui. Dighi ngatur 
nenggeri kami ngan iluak. Karnau itu nenggeri kami maju meghasauka 
tenteram, mangku ngan pengertian dighi banyak peghubahan diau iluak di 


bangsau kami. 24:3 Karnau gegalaunyautu kami riang nian ngan gegalau 
jemau maju beterimau-kasia ngan dighi. 24:4 Mangku supayau nidau 
lamau, aku mintak dighi ndengaghka kami ngan ngaligh jerang ajau. 24:5 
La nyatau ngan kami, bansau jemau ini mbayauka. Diautu ngacauka jemau 
Yahudi di manau-manau di gegalau deniau. Diau pulau pengulu partai 
Nasarit. 24:6 Lagi diau ncubau ngumuhi Ghuma Allah. Itula sebapau kami 
nangkap diau rencanau endak diadili nurut ukum Taurat kami. 24:7 
Anyautu Kumandan Lisias merebuti kami ngambiak Paulus jak di kami, 
24:8 mangku ngajung tukang ngadu ngadap dighi. Amun dighi merisau 
jemau mi, dighi ka ngeruani gegalaunyau diau kami aduka ini." 24:9 
Jemau Yahudi diau adau di situ pulau ngikut ngaduka Paulus ngan 
mbenaghka gegalaunyau diau dikiciakka Tertulus tadi. 24:10 Mangku 
gubernur ngenjuakka tandau ngan Paulus, bansau diau bulia ngiciak. 
Mangku Paulus bekatau, "Aku keruan dighi la betaun-taun njadi akim di 
nenggeri ini. Karnau itu aku beghani mbenaghka aku di adapan dighi. 
24:11 Amun dighi merisau, dighi ka keruan, mbak bansau lum lebia jak di 
duau belas aghi aku pegi ke Yerusalim endak sembayang di situ. 24:12 
Mangku nidau kekela jemau Yahuditu nginak aku bebala ngan sughang kia 
ngan ngacauka, empuak di Ghuma Allah empuak di ghuma sembayang, 
empuak di manau kila di kuta. 24:13 Ughang ini nidau pulau pacak 
mbuktika buru'an diau dikiciakka ngan dighi mburuakka aku. 24:14 Nyela, 
aku ngakuak ngan dighi, mbak bansau aku nyemba Allah niniak puyang 
kami nurut ajaghan empai diau dikiciakka ughang ini sala. Anyautu aku 
masia percayau gegalaunyau diau ditulis dalam ukum Taurat ngan kitab 
nabi-nabi. 24:15 Luak ughangtu pulau aku ngaghapka Allah, bansau 
gegalau jemau ka idup jak di mati, empuak jemau iluak empuak jemau 
ja'at. 24:16 Karnau itu aku beusaha, supayau aku maju idup ngan ati 
beresia di adapan Allah ngan manusiau. 24:17 Aku la lamau nidau di 
Yerusalim, la bebeghapau taun, mangku aku ngulang agi mbatak enju'an 
tanci batan endak bangsauku ngan endak bekerban batan endak Allah. 
24:18 Penarau aku dang ngerjauka titu, ughangtu nginak aku di Ghuma 
Allah, masau aku empai udim mberesiaka diriku. Jemau banyak nidau 
bediau ngan nidau bediau kekacauan. 24:19 Cuman adau bebeghapau 


jemau Yahudi di situ jak di Asia. Ughang itula semestiau ngadap di sini 
endak ngiciakka pengaduan ngan dighi, amun ughangtu adau nian setu diau 
endak diaduka ngan aku. 24:20 Nengkela ughang ini diau adau di sini 
mbak kini ngiciakka kejeditanku diau ughangtu keruani di aku, masau aku 
diperisau di pengadilan agamau. 24:21 Di pugan ughangtu aku cuman 
ngiciak luak mi, 'Aku diadili mbak kini, karnau aku percayau, bansau 
jemau mati ka idup agi.'" 24:22 Mangku Pelikes diau la banyak keruan 
ceritau ajaghan empai itu gheghaduka sidang itu, kataunyau, "Nanti amun 
kumandan Lisias datang ke sini, aku ka mutuska pekarau ini." 24:23 
Mangku diau ngajung Paulus maju dikawalka, anyautu diau nidau dikebat 
ngan kantin-kantinau bulia tandang pulau ngan ngenjuakka tuapau kila diau 
enda'au. 24:24 La udim bebeghapau aghi Pelikes ngan biniau Derusila 
diau jemau Yahudi ngajung njenguak Paulus, mangku ndengagh diau 
ngiciak ngiciakka ceritau percayau ngan Yesus Keristus. 24:25 Anyautu 
Paulus ngiciakka carau jemau dibenaghka Allah ngan carau nguasaui diri 
ngan ukuman aghi kiamat. Pelikes penakut mangku bekatau, "Jadila kudai, 
mbak kimi pegila. Aku ka ngajung njenguak kaba agi, amun adau luangan." 
24:26 Penarau itu diau ngaghapka ka dapat tanci jak di Paulus. Itula 
sebapau diau rajin ngajung jemau njenguak Paulus endak ngiciak ngan 
diau. 24:27 La udim duau taun Pelikes digenti, mangku Perkius Pestus 
njadi gubernur. Pelikes endak meriangka jemau Yahudi, mangku diau 
ngenangka Paulus tekawal. 


25:1 La tigau malam Pestus sampai di situ, diau pegi jak di Kaisaria ke 
Yerusalim. 25:2 Di situ imam-imam bepangkat tinggi ngan pengulu- 
pengulu jemau Yahudi datang ngadap diau mburuakka Paulus. Ughangtu 
mintak tulung nian, 25:3 supayau diau iluak ngan ughangtu, mangku 
ngajung Paulus dibata'1 ke Yerusalim, karnau ughangtu la sepakat endak 
mbunua diau di tenga jalan. 25:4 Pestus nimbal, "Paulus dang dikawalka di 
Kaisaria. Akuni pulau nidau lamau agi ka ngulang ke situ. 25:5 Jadi, 
pengulu-pengulu pacak ngikut ke situ serempak ngan aku, mangku 
ngadukanyau, amun ngemian diau besala." 25:6 Kekirau delapan apu 
sepulua aghi agi Pestus adau di Yerusalim. La udim itu diau ngulang ke 


Kaisaria. Pagi di aghiau diau ngadauka sidang pengadilan ngan ngajung 
Paulus diadapka. 25:7 Paulus la sampai, jemau Yahudi diau la datang jak 
di Yerusalim betegak ngelilingi diau ngan mulai ngiciakka banyak buru'an 
diau ja'at. Anyautu ughangtu nidau pacak mbuktika buru'annyautu. 25:8 
Mangku Paulus mbenaghka diriau, kataunyau, "Aku dikit kia endiak 
besala, empuak ngan ukum Taurat jemau Yahudi, empuak ngan Ghuma 
Allah, empuak ngan Kaisar." 25:9 Anyautu Pestus endak melemakka ati 
jemau Yahudi, mangku diau bekatau, "Kaba endak pegi ke Yerusalim, 
mangku diadili di situ di adapanku karnau buru'an itu?" 25:10 Paulus 
nimbal, "Mbak kini aku betegak di sini ngadap pengadilan Kaisar. Di bada 
inila aku mesti diadili. Dighitu keruan pulau aku dikit kia endiak besala 
ngan jemau Yahudi. 25:11 Amun aku sala nian ngan ngerjauka setu diau 
ja'at diau pantas diukum ngan ukuman mati, aku sukau mati. Anyautu 
amun buru'an ughangtu nidau benagh, nidau sughang kia pacak nyeraka 
aku ngan ughangtu endak meriangka ughangtu. Aku mintak diadili ngan 
Kaisar!" 25:12 Pestus buijau ngan jemau diau ngenjuakka petua ngan diau. 
La udim itu diau bekatau, "Kaba la mintak diadili ngan Kaisar, kaba mesti 
pegi ngadap Kaisar." 25:13 Nidau lamau udim itu rajau Agripa ngan 
Berniki datang ke Kaisaria endak ngiciakka salam ngan Pestus. 25:14 La 
bebeghapau aghi ughang duautu adau di situ, Pestus ngiciakka pekarau 
Paulus ngan rajau, kataunyau, "Di sini adau sughang kawalan diau 
ditinggalka Pelikes. 25:15 Masau aku adau di Yerusalim, imam-imam 
bepangkat tinggi ngan pengulu-pengulu jemau Yahudi ngiciakka buru'an 
ughangtu mburuakka jemau itu ngan mintak, supayau diau diukum. 25:16 
Katauku ngan ughangtu, 'Nidau biasau jemau Rum nyeraka sughang diau 
diburuakka luak itu ajau, amun diau lum diadapka ngan jemau mburuakka 
ngan lum pacak mbenaghka diriau.' 25:17 Itula sebapau ughangtu ngikut 
ke sini serempak ngan aku, mangku pagi di aghiau aku ngadauka sidang 
pengadilan ngan ngajung jemau itu dibatak ngadap. 25:18 Satu jemau diau 
mburuakkanyau betegak ngiciakka buru'annyautu, ughangtu nidau 
ngiciakka setu diau ja'at, luak aku kirau ka dikiciakka. 25:19 Ughangtu 
cuman bebala mbalaka ceritau agamau ngan ceritau sughang jemau diau 
benamau Yesus diau la mati. Anyautu Paulus ngiciakka, bansau Diau idup 


nian. 25:20 Aku bingung, luak manau aku mesti merisau pekarau luak itu, 
mangku aku betanyau, apu diau sukau pegi ke Yerusalim ngan diadili di 
situ. 25:21 Anyautu Paulus mintak diadili ngan Kaisar. Diau mintak maju 
tekawal sampai nunggu, enggut pekaraunyau diputuska ngan Kaisar. Itula 
sebapau aku ngajung diau tekawal, enggut pacak kukighimka ke Kaisar." 
25:22 Katau Agripa ngan Pestus, "Aku endak ndengagh jemau itu." Katau 
Pestus, "Pagi dighi ka ndengaghka diau." 25:23 Pagi di aghiau Agripa 
ngan Berniki datang ngan gegalau kekayauannyau ngan diregaui nian. 
Ughang duautu masuak bada pengadilan, ngan kumandan ngan pengulu- 
pengulu kuta masuak pulau. La udim itu Pestus ngajung, supayau Paulus 
diadapka. 25:24 Pestus bekatau, "Rajau Agripa ngan gegalau kapu dighi 
diau adau di sini. Kina'ila jemau ini. Diautu diburuakka gegalau jemau 
Yahudi, empuak diau adau di Yerusalim, empuak diau adau di sini. 
Ughangtu la njenguak aku ngan ngiciakka tegauk-gauk, bansau jemautu 
nidau bulia idup lamau agi. 25:25 Anyautu akuni nidau nemuka setu diau 
dikerjaukanyau diau pantas diukum mati. Mangku karnau diautu la mintak 
diadili ngan Kaisar, aku mutuska endak ngighimkanyau ngadap Kaisar. 
25:26 Anyautu lum bediau setu diau mesti kutulis ngan Kaisar ceritau 
diau. Itula sebapau aku ngadapka diau ngan gegalau kapu dighi, petamau 
ngan dighi, rajau Agripa, supayau la udim diau diperisau, adau setu diau 
pacak kutulis. 25:27 Karnau pendapatku nidau pantas ngighimka sughang 
kawalan ngan nidau nyatauka buru'an diau diaduka ngan diau." 


26:1 Agripa bekatau ngan Paulus, "Kaba bulia ngiciak endak mbenaghka 
diri kaba." Mangku Paulus ngangkat tanganau ngan ngiciak endak 
mbenaghka diriau, kataunyau, 26:2 "Rajau Agripa diau kuregaui. Aku 
riang nian, karnau saghini aku pacak ngiciak mbenaghka diriku di adapan 
dighi karnau gegalau buru'an jemau Yahudi, 26:3 petamau karnau dighi 
keruan nian adat lembagau jemau Yahudi ngan pendapat ughangtu diau 
nidau semegi. Itula sebapau aku mintak, supayau dighi ndengaghka 
kici''anku ngan ngaligh. 26:4 Gegalau jemau Yahudi keruan carau idupku 
jak di keciak, karnau jak di keciak aku mendam di pugan bangsauku di 
Yerusalim. 26:5 La lamau ughangtu keruan aku. Amun ughangtu endak, 


ughangtu pacak ngiciakka, mbak bansau aku la idup luak jemau Parisi 
nurut peraturan agamau kitau diau ketat nian. 26:6 Mangku mbak kim aku 
ngadap pengadilan, karnau aku ngaghapka janji diau la Allah janjika ngan 
niniak puyang kitau ka ditepati. 26:7 Janji itu pulau diaghapka duau belas 
jungku bangsau kitau, mangku ughangtu sembayang ngan Allah siang- 
malam. Karnau janji itula diau kuaghapka, aku diaduka jemau Yahudi. 
26:8 Ngapau kapu dighi nidau endak percayau, bansau Allah ngidupka 
jemau mati? 26:9 Senitu akuni pulau bependapat, bansau aku mesti 
ngerjauka gegalaunyau endak melawan Yesus, jemau Nasarit itu. 26:10 
Nyela, aku ngerjauka titu di Yerusalim. Aku bulia surat kuasau jak di 
imam-imam bepangkat tinggi, mangku banyak jemau percayau 
kumasuakka dalam jil ngan tetuju, amun ughangtu diukum mati. 26:11 
Aku rajin nganiayau ughangtu ngan masau ughangtu, supayau ninggalka 
setu diau dipercayaui. Karnau mara nian nginak ughangtu, aku nganiayau 
ughangtu di manau-manau, sampai di kuta jawua." 26:12 "Ngan rencanau 
itu aku pegi ke Damsik mbatak surat kuasau jak di imam-imam bepangkat 
tinggi. 26:13 Aku dang di tenga jalan kekirau tengaghi, adau sinagh jak di 
langit, terangla diau sangkan matau-aghi. Terangtu nyinaghi di sekitar aku 
ngan kantin-kantinku. 26:14 Kami rubua galau, mangku aku ndengagh 
suarau ngiciak ngan aku pakai basau Ibrani, 'Saulus, ngapau kaba maju 
nganiayau Aku? Kabatu ka sengsarau, amun maju melawan Aku.' 26:15 
Mangku katauku, 'Sapau Dighi, Tuhan?' Katau Tuhan, 'Akuni Yesus diau 
kaba aniayau. 26:16 Mbak kini mela, betegakla! Aku ngancakka diriKu 
ngan kaba endak netapka kaba njadi tukang ngiciak ngiciakka gegalaunyau 
diau la kaba kinak ceritau Aku ngan setu diau ka Kutunjuakka ngan kaba 
nantitu. 26:17 Aku ka mbibaska kaba jak di jemau Yahudi ngan bangsau 
lain. Aku ka ngajung kaba njenguak ughangtu 26:18 endak mbukakka 
matau ughangtu, supayau ughangtu ngeluagh jak di keleman masuak 
terang, supayau ughangtu lepas jak di kuasau iblis mangku dikuasaui 
Allah. Mangku dusaunyau ka diabiska, karnau ughangtu percayau ngan 
Aku, mangku ughangtu njadi angguta umat Allah diau dipilia itu.' " 26:19 
"Itula sebapau, rajau Agripa, aku maju ta'at ngan pengina'an diau Ia 
kuterimau jak di Allah. 26:20 Ngan terang-terangan aku ngiciakka ngan 


jemau, mbak bansau ughangtu mesti ngubai peremba'au jak di dusaunyau 
ngan ngulang njenguak Allah ngan mbuktika ngan idupau, bansau ughangtu 
la ngubai nian. Aku ngiciakka titu dulu sekali di Damsik, udim itu di 
Yerusalim ngan di gegalau Yudia, mangku pulau ngan jemau bangsau lain. 
26:21 Itula sebapau jemau Yahudi nangkap aku di Ghuma Allah endak 
mbunua aku. 26:22 Anyautu enggut mbak kini aku dijagaui Allah, mangku 
aku pacak betegak di sini ngiciak ngan gegalau jemau, empuak besak 
empuak keciak. Setu diau kukiciakka itu semegi ngan setu diau la 
dikiciakka nabi-nabi ngan Musa. 26:23 Ughangtu ngiciakka, mbak bansau 
Rajau Penyelamat diau dijanjika Allahtu mesti sengsarau, mangku Diau 
dulu sekali ka ngulang idup jak di mati. Mangku Diau ka ngenjuakka 
pengertian ngan jemau Yahudi ngan jemau lain pulau luak manau ka 
selamat." 26:24 Penarau Paulus ngiciakka gegalaunyautu endak 
mbenaghka diriau, Pestus tegauk, kataunyau, "Kaba gilau, Paulus! 
Kepintaran kaba mbuat kaba gilau." 26:25 Paulus nimbal, "Aku nidau 
gilau, Pestus diau kuregaui. Aku ngiciakka diau benagh ngan rupu'an diau 
waras. 26:26 Rajau pulau keruan nian gegalau ceritau itu. Karnau itu aku 
ngiciak terang-terangan ngan rajau. Aku percayau rajau cetau la ndengagh 
gegalau ceritautu, karnau gegalaunyautu nidau tejadi di bada diau tuasing. 
26:27 Rajau Agripa, apu dighi percayau ngan kici'an nabi-nabi? Aku 
keruan, dighi percayau." 26:28 Katau Agripa, "Kaba kirau gampang 
njadika aku jemau Keristen ngan jangkau luak im?" 26:29 Paulus nimbal, 
"Apu gi lamau, apu jerang agi, aku bedu'a ngan Allah, supayau rajau ngan 
kapu dighi gegalaunyau diau adau di sini ngan ndengagh kici'anku njadi 
luak aku, cuman nidau tekawal." 26:30 Mangku rajau ngan gubernur ngan 
Berniki ngan gegalau jemau lainau betegak galau. 26:31 Ughangtu 
ngeluagh ngan bekiciak sughang ngan diau lain, "Jemau ini nidau 
ngerjauka setu diau pantas diukum mati ngan djjilka." 26:32 Mangku 
Agripa bekatau ngan Pestus, "Sebenaghau jemau ini pacak dilepaska, 
amun diau nidau mintak diadili ngan Kaisar." 


27:1 La udim ditetapka, bansau kami ka belayar ke Italia, mangku Paulus 
ngan bebeghapau kawalan laimau diseraka ngan Yulius, sughang kepalak 


tentera jak di rumbungan Kaisar. 27:2 Kami nayiak kapal jak di 
Adramitium, mangku kami pegi ngan kapaltu diau belayar ke pelabuan di 
perupinsi Asia. Aristarkus, jemau Makedunia asalau jak di Tesalunika, 
pegi serempak ngan kami. 27:3 Pagi di aghiau kami sampai di Sidun. 
Paulus diterimau Yulius ngan iluak, mangku diajung nandangi kantin- 
kantinau di situ, mangku ughangtu pacak ngenjuakka ngan diau setu diau 
enda'au. 27:4 Jak di situ kami belayar agi. Adau angin jak di adapan, 
mangku kami belayar wuan pulau Siprus di sebela pantai diau bang 
telmdung. 27:5 Mangku kami nyembeghang laut di guak Kilikia ngan 
Pampilia, mangku kami sampai di Mira di daira Likia. 27:6 Di situ 
pengulu tenteratu dapat kapal jak di Aliksanderia diau endak belayar ke 
Italia. Mangku kami ngalia ke kapal itu. 27:7 La bebeghapau aghi kami 
belayar, kami lambat, mangku ngan jeghia kami sampai di Kenidus. Angin 
maju karut melawan kami, mangku kami nidau pacak maju ara itu. Karnau 
itu kami belayar ke ara selatan wuan pulau Salmuni, mangku nurut tepi 
pulau Kerita diau bang telindung. 27:8 La jeghia kami wuan pulautu, 
mangku kami sampai ke bada diau benamau "Pelabuan Alap" pasigh kuta 
Lasia. 27:9 Kami lamau jugau di situ, enggut jemau Yahudi la udim 
puasau, mangku ka bayau, amun maju belayar. Itula sebapau Paulus ngici'i 
ughangtu, 27:10 kataunyau, "Pendapatku bayau nian, amun kitau maju 
belayar. Kitau ka rugi banyak, ukan ajau barang ngan kapal, anyautu kitau 
pulau pacak benasau." 27:11 Anyautu kepalak tenteratu percayaula ngan 
kici'an jemau ngemudika kapal ngan jemau ngempu kapal sangkan katau 
Paulus. 27:12 Pelabuan di situ ngenian nidau iluak kapal mendam di situ 
musim dingin. Karnau itu banyak jemau kerjau kapal tetuju belayar agi 
ninggalka pelabuan itu, mangku ncubau njenguak kuta Penikes endak 
mendam di situ selamau musim dingin. Kuta Penikestu pelabuan di Kerita 
diau tebukak ke ara matau-aghi umban. 27:13 Masau itu adau angin dikit 
jak di selatan. Ughangtu kirau rencanau ughangtu pacak dikerjauka. Alat 
mendamka kapal ditaghiak, mangku kapal belayar nurut tepi pulau Kerita. 
27:14 Anyautu nidau lamau udim itu, adau angin nyaghu jak di ara pulau 
tadi diau dikiciakka angin "Timur laut". 27:15 Kapal kami ditempua 
angintu, mangku nidau pacak melawan angintu. Karnau itu kami nyera ajau 


mangku ngenangka kapal anyut dibatak angintu. 27:16 Kami anyut enggut 
ke pulau keciak, namaunyau Kauda. Di situ ngan jeghia kami pacak 
nguasaui perawu diau dibatak kapaltu. 27:17 Perawutu dinayiakka ke 
kapal, mangku kapal dililiti ngan tali, supayau diau nidau mura pata, 
karnau ughangtu takut tebansal di bungin Sirtis diau sughuttu. Layar 
ditughunka, mangku kapaltu dienangka dibatak angin ajau. 27:18 Angin 
nyaghutu maju nempua kapal kami, mangku pagi di aghiau barang bata'an 
kapal dicapakka dalam laut. 27:19 Mangku pagi di aghiau agi dandanan 
kapaltu dicapakka pulau. Ughang itula ngerjaukanyau. 27:20 La 
buaghi-aghi kami nidau nginak matau-aghi ngan bintang, angin nyaghutu 
maju nempua kami, mangku kami nidau bediau agi aghapan ka idup. 
27:21 La lamau jugau ughangtu nidau makan, mangku Paulus pegi 
njenguak ughangtu ngan bekatau, "Amun kamu nuruti kici'anku ngan nidau 
belayar jak di Kerita, cengki kitau nidau meghasauka kerusakan ngan 
kerugian ini. 27:22 Mbak kini pulau aku mintak nian, supayau kamu 
jangan keciak ati, karnau nidau sughang kia jak di kamu ka mati. Cuman 
kitau ka kelengitan kapal ajau. 27:23 Di malam adau malaikat jak di Allah 
diau kusemba njenguak aku, 27:24 kataunyau, 'Nidau endak takut, Paulus, 
kaba mesti ngadap Kaisar. Mangku karnau keilu'an Allah, gegalau jemau 
diau adau di kapalni ngan kaba ka selamat karnau kaba.' 27:25 Itula 
sebapau kamu mesti netapka ati, karnau aku percayau ngan Allah, bansau 
gegalaunyau ka tejadi nian luak la dikiciakka ngan aku. 27:26 Kitau ka 
tebansal di pantai sebua pulau." 27:27 La malam ke empat belas kami 
masia dibatak angin di laut Adria. Kekirau tenga malam jemau kerjau 
kapal sangkau, kami dang nuju tepian. 27:28 Mangku ughangtu nughunka 
tali ngan batu endak ngeruani dalam laut, tenyatau di situ dalamau duau 
pulua depau. Mangku diukur agi, tenyatau limau belas depau dalamau. 
21:29 Ughangtu takut, kalu tekandas di batu karang, mangku 
ditughunkanyau empat bua alat mendamka kapal di belakang, mangku 
kami bedu'a, supayau aghi gancang siang. 27:30 Jemau kerjau kapal 
ncubau belaghi jak di kapaltu. Ughangtu nughunka perawu ngan luluak 
endak nughunka alat mendamka kapal di mukau. 27:31 Mangku Paulus 
bekatau ngan kepalak tentera ngan tenterahau diau adau di kapal, "Amun 


ughangtu nidau di kapal, kamu nidau ka selamat." 27:32 Tenteratu netak 
tali perawu tadi, mangku perawutu anyut. 27:33 Satu paghak siang, Paulus 
ngajak gegalau ughangtu makan, kataunyau, "La empat belas aghi kamu 
nunggu-nunggu ajau, nidau makan tuapau-apau. 27:34 Karnau itu aku 
ngajung kamu makan kudai dikit jadila. Itu penting, mangku kamu selamat, 
karnau nidau sughang kia jak di kamu ka kurang tuapau-apau." 27:35 La 
udim ngiciak luak itu, Paulus ngambiak ruti, bedu'a beterimau-kasia ngan 
Allah di adapan gegalau ughangtu, dipiyak-piya'au, mangku dimakanau. 
21:36 Mangku ughangtu riang galau ngan makan pulau. 27:37 Gegalau 
jemau diau adau di kapaltu duau ratus tujua pulua enam ughang. 27:38 La 
udim makan kenyang, ughangtu ncapakka beghas gendum di laut, mangku 
kapaltu ampung. 27:39 Satu aghi la siang, ughangtu nginak teluak ngan 
pantarau datagh. Empuak ughangtu nidau keruan tepiautu, ughangtu endak 
ndaghatka kapaltu di situ, amun pacak. 27:40 Ughangtu netak tali alat 
mendamka kapal, mangku ngenangka alattu dalam laut, tali kemudi 
dipaculi, layar di mukau dipasang, mangku kapal dibatak angin nuju pantai 
tadi. 27:41 Anyautu kapaltu melanggar bungin di dasagh laut, mangku 
kapaltu tebansal. Mukaunyau nidau pacak begerak agi. Belakangau ancur 
ditempua umbak besak. 27:42 Tentera di kapaltu merencanauka endak 
mbunua gegalau kawalan, karnau takut adau diau bedenang ke daghat 
ngan belaghi. 27:43 Anyautu kepalak tentera nidau ngajung anak-buahau 
ngerjaukanyau, karnau diau endak nyelamatka Paulus. Mangku diau 
ngajung gegalau jemau diau pacak bedenang terjun ke laut bedenang nuju 
ke pantai. 27:44 Diau lainau diajungau ngikut makai papan ngan pecahan 
kapaltu. Luak itula kami selamat galau sampai ke daghat. 


28:1 La sampai di daghat, kami ndengagh, bansau daghattu pulau Malta. 
28:2 Jemau pulau itu iluak nian ngan kami. Ughangtu ningguakka api 
besak batan endak kami, karnau aghi ujan lagi dingin. 28:3 Paulus 
ngambiak kayu ditepiakkanyau di api, mangku adau ulagh keluagh, karnau 
panas apitu, ncetuak tanganau. 28:4 Satu ughangtu nginak ulagh itu 
tegerintung di tangan Paulus, ngiciak sughang ngan diau lain, "Jemautu 
cengki pembunua, karnau empuak diau lepas jak di bayau laut, diwau 


keadilan nidau ngenangka diau idup." 28:5 Anyautu Paulus ngelecingka 
ulaghtu ke dalam api, dikit kia nidau teghasau sakit. 28:6 Ughangtu 
nyangkau, tanganau ka mengkak ngan diautu ka mati masau itu pulau. 
Anyautu la lamau nunggu-nunggu, nidau tejadi tuapau-apau ngan Paulus, 
mangku rupu'an ughangtu beghuba, dikiciakka Paulus itu diwau. 28:7 
Nidau jawua jak di bada itu adau tana Publius. Diautu gubernur. Ngan 
iluak diau nerimau kami njadi mendahau selamau tigau aghi. 28:8 Masau 
itu bak Publius dang buidapan demam ngan mising abang. Paulus masuak 
bili'au. Diau bedu'a, ditepiakka tanganau di diau, dighadukanyau. 28:9 La 
udim itu datang pulau jemau buidapan laimau di pulau itu njenguak Paulus, 
mangku dighadukanyau pulau. 28:10 Kami diregaui ughangtu nian. 
Mangku satu kami endak belayar, ughangtu ngenjuakka gegalaunyau diau 
kami enda'au. 28:11 La tigau bulan di situ, kami pegi jak di pulau itu 
nayiak kapal jak di Aliksanderia. Selamau musim dingin diau belabua di 
pulau itu. Kapal itu makai lambang diwau Kembagh. 28:12 Kami belabua 
di Sirakusa, singga di situ tigau aghi. 28:13 Jak di situ kami belayar agi 
nurut pantai, mangku kami sampai di Regium. Pagi di aghiau adau angin 
jak di selatan, mangku pagi di aghiau agi kami sampai di Putiuli. 28:14 Di 
situ kami betemu bebeghapau jemau diau percayau ngan Yesus. Ughangtu 
ngajak kami, mangku kami singga ngan ughangtu selamau seminggu. La 
udim itu kami pegi ke Rum. 28:15 Jemau diau percayau di Rum la 
ndengagh ceritau kami, mangku ughangtu datang njenguak kami di Purum 
Apius ngan Teris Taberni. Satu Paulus nginak ughangtu, diau 
beterimau-kasia ngan Allah mangku atiau diteguaka. 28:16 La sampai di 
Rum, Paulus dibuliaka mendam di ghumahau dijagaui sughang tentera. 
28:17 La tigau aghi di Rum, Paulus ngajak pengulu-pengulu jemau Yahudi 
di situ betunggal. Ughangtu la betunggal, Paulus bekatau, "Adiak-sanak, 
aku nidau besala ngan bangsau kitau ngan nidau melawan adat lembagau 
niniak puyang kitau. Empuak luak itu, aku ditangkap di Yerusalim ngan 
diseraka ngan jemau Rum. 28:18 Pekarauku diperisau, ughangtu endak 
melepaska aku, karnau nidau bediau salaku diau pantas diukum ngan 
ukuman mati. 28:19 Anyautu karnau jemau Yahudi melawan, mangku aku 
tepasau nuntut pekarauku diadili ngan Kaisar. Anyautu aku ukan endak 


ngaduka bangsauku. 28:20 Itula sebapau aku mintak, supayau betemu 
ngan kapu dighi endak ngiciak ngan kapu dighi. Karnau aku tekawal, 
karnau Rajau Penyelamat diau diaghapka bangsau Israil." 28:21 Mangku 
ughangtu bekatau, "Kami lum nerimau surat jak di Yudia ceritau kaba, lagi 
nidau sughang kia jak di adiak-sanak kitau datang ngiciakka setu diau ja'at 
ceritau kaba. 28:22 Anyautu kami endak pulau ndengagh pendapat kaba, 
karnau gegalau kami la keruan, bansau ajaghan diau kaba percayaui 
dilawan di manau-manau." 28:23 Mangku ughangtu netapka aghiau endak 
betemu ngan Paulus. Aghi diau ditetapkatu banyak nian jemau datang ke 
bada Paulus. Jak di akap enggut malam Paulus ngiciakka ngan nerangka 
ceritau Allah endak merinta. Makai ayat-ayat kitab Musa ngan kitab 
nabi-nabi diau beusaha, supayau ughangtu percayau ngan Yesus. 28:24 
Adau diau percayau karnau kici'an Paulus, adau diau nidau. 28:25 Mangku 
pendapat ughangtu nidau semegi. Antak ka ughangtu pegi jak di situ, 
Paulus ngiciak luak ini, "Nyela mian, katau Rua Allah diau dikiciakka nabi 
Yesaya ngan niniak puyang kapu dighi. 28:26 'Katau Allah, pegila, 
kiciakkala ngan bangsau ini: Kamu ka maju ndengagh, anyautu nidau terti, 
kamu maju nginak, anyautu nidau kina'an. 28:27 Karnau ati ughangtu 
keghas, telingau ughangtu ditukup, matau ughangtu dipejamka, supayau 
ughangtu jangan nginak, jangan ndengagh ngan jangan ngerti, mangku 
ughangtu jangan ngulang njenguak Aku, mangku ughangtu nidau pacak 
Kughaduka.'" 28:28 Mangku Paulus bekatau, "Kapu dighi mesti keruan, 
bansau keselamatan diau jak di Allahtu dikiciakka ngan bangsau lain. 
Ughangtu ka nerimaunyau." 28:29 [La udim Paulus ngiciak luak itu, jemau 
Yahudi itu pegi ngan bebala sughang ngan diau lain. | 28:30 Paulus nunggu 
ghuma siwahannyautu selamau duau taun. Diau nerimau gegalau jemau 
diau tandang ngan diau. 28:31 Ngan beghani diau ngiciakka ngan 
ughangtu ceritau Allah endak merinta ngan ceritau Tuhan Yesus Keristus. 
Paulus ngerjaukanyau ngan bibas, nidau dialang-alangi. 


Rum 


1:1 Kantin-kantinku di Rum diau disayangi Allah. Aku, Paulus, nulis surat 


ini. Aku sughang budak Yesus Keristus diau dipilia ngan dijadika rasul 
mangku ditugaska endak ngiciakka ceritau iluak jak di Allah. 1:2 Ceritau 
iluak itu la dijanjika Allah senitu ngan dikiciakka nabi-nabi, mangku ditulis 
di Injil. 1:3-4 Ceritau iluaktu nceritauka Anak Allah, Tuhan kitau Yesus 
Keristus. Nurut manusiau Diau pengadau Daud. Nurut Rua Diau Anak 
Allah diau suci. Itu dibuktika ngan kuasau besak, karnau Diau la mati 
mangku ngulang idup. 1:5 Karnau Diau pulau kami disayangi Allah 
mangku dijadika rasul endak meregaui Keristus ngan mbimbing jemau jak 
di gegalau bangsau, supayau percayau ngan ta'at ngan Keristus. 1:6 Kamu 
pulau temasuak jemau itu diau la dipilia Keristus njadi umatAu. 1:7 Itula 
sebapau aku nulis ngan kamu diau adau di Rum, jemau diau disayangi 
Allah ngan dipilia njadi umatAu. Aku bedu'a, supayau Allah Bapak kitau 
ngan Tuhan Yesus Keristus iluak ngan kamu ngan njagaui kamu ngan 
damai. 1:8 Dulu sekali aku endak ngiciakka, bansau gegalau deniau la 
ndengagh kamu percayau ngan Keristus. Mangku aku beterimau-kasia 
ngan Allah karnau ceritau kamutu. 1:9 Aku maju ndu'aka kamu, amun aku 
bedu'a. Allah keruan setu diau kukiciakkatu benagh. Batan endak Allah 
itula aku bekerjau nian ngan segenap atiku mangku ngiciakka ceritau iluak 
nceritauka Ana'Au. 1:10 Aku mintak nian ngan Allah, supayau aku lasung 
nian berayak ngan kamu, amun kendak Allah. 1:11 Karnau aku endak man 
betemu ngan kamu, mangku aku pacak ngenjuakka ngan kamu keilu'an jak 
di Rua Allah endak neguaka ati kamu. 1:12 Mangku gegalau kitau 
diteguaka. Kamu diteguaka karnau nginak aku percayau, aku diteguaka 
karnau nginak kamu percayau. 1:13 Kantin-kantinku, aku endak, supayau 
kamu keruan, bansau la rajin aku endak nian berayak ngan kamu, anyautu 
maju adau alangan. Aku endak, supayau di guak kamutu pulau kerjauku 
buasil, luak kerjauku buasil di guak jemau bangsau lain. 1:14 Aku adau 
kewajiban ngan gegalau jemau, empuak jemau diau maju empuak jemau 
diau kulut, empuak jemau diau sekul empuak jemau butau urup. 1:15 Itula 
sebapau aku endak nian ngiciakka ceritau iluaktu pulau ngan kamu diau 
adau di Rum. 1:16 Aku percayau nian ceritau iluak itu, karnau di ceritau 
iluaktu adau kuasau Allah diau nyelamatka gegalau jemau diau percayau, 
jemau Yahudi kudai, mangku jemau bangsau lain pulau. 1:17 Karnau ngan 


ceritau iluaktu diancakka caraunyau Allah mbuat manusiau seilu'an agi 
ngan diriAu. Caraunyau ngan percayau ngan Allah, jak di penembai enggut 
udim. Titu dikiciakka di Injil luak ini, "Jemau dibenaghka karnau percayau 
kaidup." 1:18 Jak di sergau Allah nyatauka maraHau karnau dusau ngan 
keja'atan manusiau. Keja'atantu ngalangi manusiau ngeruani ajaghan diau 
benagh ceritau Allah. 1:19 Ughangtu ka diukum, karnau setu diau pacak 
dikeruani manusiau ceritau Allah la nyatau ngan manusiau, karnau la 
dinyatauka Allah. 1:20 Jak Allah njadika deniau, manusiau pacak 
ngeruani, bansau Diaula Allah ngan kuasauNyau nidau ka udim-udm. 
Empuak titu nidau kina'an, tapitu pacak dikeruani, karnau setu diau 
dijadikaNyau, mangku dikit kia nidau bediau tapakan manusiau endak 
mbenaghka diriau. 1:21 Manusiau keruan adau Allah, anyautu nidau 
meregaui Diau ngan nidau beterimau-kasia ngan Diau, empuak Diautu 
Allah. Anyautu ughangtu merupuakka diau nidau-nidau ngan rupu'an 
ughangtu lagi bigal lagi buyan. 1:22 Ughangtu nganggap diriau pintar, 
awuak bigal. 1:23 Ukan Allah diau selelamaunyau diau ughangtu semba, 
tapitu patung-patung diau dibuat nyerupaui jemau diau pacak mati, 
nyerupaui burung, benatang keting empat, ngan ulagh. Setitula diau 
disemba ughangtu. 1:24 Itula sebapau Allah ngenangka ughangtu 
dikuasaui serilau atiau endak ngerjauka setu diau nidau senangaian, 
mangku sangi kerjauka setu diau ja'at. 1:25 Allah diau benagh ughangtu 
genti ngan allah tiruan, mangku diau disemba ughangtu setu diau dijadika 
Allah, ukan Allah diau njadikanyau. Allahtu mesti dipuji selelamaunyau. 
Amin. 1:26 Itula sebapau Allah ngenangka ughangtu nuruti serilau diau 
maluka. Jemau tinau nidau ibau agi ngan jemau lanang, anyautu sangi 
ibauka setinauan. 1:27 Luak itu pulau jemau lanang. Ughangtu nidau agi 
ngibauka tinau ngan carau diau pantas. Ughangtu sangi ribangka 
selanangan, mangku jemau lanang ngerjauka diau nidau senangaian ngan 
jemau lanang. Mangku ughangtu nanggungka di diriau akibat 
peremba'autu. 1:28 Manusiau enggup ngeruani Allah, mangku Allah 
ngenangka rupu'an ughangtu njadi rusak, mangku ughangtu ngerjauka setu 
diau nidau pantas. 1:29 Ati ughangtu penua ngan gegalaunyau diau nidau 
benagh, diau ja'at, selak, busuak, sengit, endak mbunua, belagau, nipu, 


ndendam, 1:30 ngupatka jemau, ngarutka jemau, luat ngan Allah, 
langguak, kiciak besak, kurang ajagh, kepaca'an bebuat ja'at, melawan 
pejadi, 1:31 bigal, nidau pacak dipercayaui, nidau sayang, nidau terti sial. 
1:32 Ughangtu keruan, bansau jemau diau ngerjauka gegalaunyautu pantas 
diukum mati nurut ukum Allah. Empuak luak itu, ughangtu maju 
ngerjaukanyau, lagi pulau riang, amun jemau lain ngerjaukanyau pulau. 


2:1 Ui kantin-kantinku, apu kamu endak nyalaka jemau? Amun luak itu, 
kamu nidau bediau tapakan endak mbenaghka diri kamu. Amun kamu 
nyalaka jemau, awuak kamu pulau ngerjauka kerjau diau ughangtu 
kerjauka, kamu ngukum diri kamu itula. 2:2 Mangku kitau keruan galau, 
Allah mdau sala, amun Diau ngukum jemau diau ngerjauka kerjau itu tadi. 
2:3 Anyautu kamutu pulau ngerjauka setu diau kamu buruakka ngan 
jemau. Apu kamu sangkau kamu pacak luput jak di ukuman Allah? 2:4 
Apu kamu nganggap mura karnau Allah iluak, ngaligh ngan lambat 
ngukum? Cengki kamu keruan, bansau Allah iluak karnau Diau endak, 
supayau kamu ngubai jak di dusau-dusau kamu. 2:5 Anyautu kamu maju 
melawan, enggup beghuba. Karnau itu kamu itula diau mbuat ukuman 
kamu tamba beghat masau aghi kiamat nanti, amun Allah nyatauka 
maraHau ngan ukumanNyau diau adil, 2:6 karnau Allah ka ngukum bilang 
jemau nurut kerjaunyau. 2:7 Jemau diau maju ngerjauka diau iluak ngan 
ndalak setu diau dipuji ngan diregaui ngan ta'an selelamaunyau ka 
dienjuakkaNyau idup selelamaunyau. 2:8 Anyautu jemau diau ndalak idup 
batan endak diau sughang, nidau endak ta'at ngan Allah ngan maju 
ngerjauka diau ja'at, jemautu ka didawaika Allah nian. 2:9 Bilang jemau 
diau galak ngerjauka diau ja'at ka sengsarau ngan nanggung. Jemau 
Yahudi kudai mangku jemau Yunani mangku pulau jemau bangsau lain. 
2:10 Anyautu gegalau jemau diau galak ngerjauka diau iluak ka dipuji 
ngan diregaui ngan dienju'i damai ketenteraman jak di Allah, jemau Yahudi 
kudai mangku pulau jemau bangsau lain. 2:11 Karnau Allah nidau milia 
rupau jemau. 2:12 Jemau diau bedusau ngan nidau keruan ukum Taurat ka 
benasau, empuak nidau keruan ukum itu. Jemau Yahudi bedusau, empuak 
keruan ukum Taurat, mangku ughangtu diukum nurut ukumtu. 2:13 Jemau 


nidau dibenaghka, amun keruan ukum Taurat. Jemau dibenaghka, amun 
ngerjauka setu diau diajung ukum Taurattu. 2:14 Jemau bangsau lain nidau 
keruan ukum Taurat, mangku amun ughangtu ngerjaukanyau karnau 
kenda'an atiau, ughangtu nyatauka, bansau atiau keruan setu diau mesti 
dikerjauka, empuak nidau keruan ukum Taurat. 2:15 Perembak ughangtu 
nunjuakka, bansau setu diau diajung ukum Taurattu la adau dalam atiau. 
Ati keciak ughangtu pulau mbuktikanyau, karnau kekadangan ughangtu 
disalaka rupu'annyau, kekadangan dibenaghka. 2:16 Nurut ceritau iluak 
diau kukiciakkatu, gegalaunyau ka tejadi nanti masau aghi itu, amun Allah 
ngajung Yesus Keristus ngukum gegalaunyau diau tebuni dalam ati jemau. 
2:17 Mbak kini luak manau ngan kamu? Kamu ngakuak kamu jemau 
Yahudi. Kamu bepaut ngan ukum Taurat ngan bangga karnau njadi umat 
Allah. 2:18 Kamu diajagh ukum itu, mangku kamu keruan kendak Allah, 
mangku pacak mbidaka setu diau iluak ngan diau ja'at. 2:19 Kamu 
percayau, kamu mapa jemau butau ngan nunjuakka terang batan endak 
jemau diau mendam di keleman. 2:20 Kamu njadi guru jemau bigal ngan 
pengajagh budak keciak, karnau kamu percayau, bansau dalam ukum 
Taurat kamu keruan gegalaunyau diau benagh. 2:21 Kamu ngajagh jemau. 
Ngapau kamu nidau ngajagh diri kamu sendighi? Kamu ngajagh jemau 
mangku jangan maling, apu kamutu nidau maling? 2:22 Kamu ngajagh 
jemau mangku jangan menaugawia, apu kamutu nidau menaugawia? Kamu 
luat ngan jemau nyemba diwau, apu kamutu nidau ngambiak dandanan jak 
di ghuma diwau. 2:23 Kamu bangga karnau keruan ukum Taurat, apu 
kamu nidau nggelakka Allah ngan carau nidau nuruti ukumtu? 2:24 Di Injil 
ditulis luak ini, "Karnau kamu mangku namau Allah digelakka jemau 
bangsau lain." 2:25 Nyela, sunat adau gunaunyau, amun kamu ta'at ngan 
ukum Taurat. Anyautu amun kamu nidau ta'at ngan ukumtu, sunattu nidau 
bediau gatiau. 2:26 Amun jemau diau nidau disunat ta'at ngan perinta 
ukum Taurat, apu diau ukan dianggap semegi ngan jemau diau la 
disunattu? 2:27 Mangku jemau diau nidau disunat anyautu ngerjauka ukum 
Taurat ka nyalaka kamu diau la keruan ukum Taurat ngan disunat, anyautu 
melanggar ukumtu. 2:28 Sapau jemau Yahudi? Ukan jemau diau adau 
bapa'au jemau Yahudi ngan disunat di luagh. 2:29 Anyautu jemau diau 


ngeman Yahudi, jemau diau jiwahau jemau Yahudi. Sunat diau ngenian, 
sunat di ati diau dikerjauka Rua Allah ukan diau dikerjauka nurut setu diau 
ditulis di kitab. Mangku jemau luak itu dipuji Allah, ukan dipuji manusiau. 


3:1 Amun luak itu, tuapau untungau jemau Yahudi? Tuapau gunaunyau 
besunat? 3:2 Banyak nian! Terutamau jemau Yahudi nerimau katau Allah. 
3:3 Mangku luak manau, amun adau jemau Yahudi diau nidau setia? Apu 
karnau itu Allah pulau nidau setia? 3:4 Nidau ka adau! Cetau Allah maju 
benagh, empuak bilang jemau mbu'ung. Di Injil ditulis, "Cengki Dighi 
maju nyatau benagh. Dighi menang, amun disalaka." 3:5 Amun keilu'an 
Allah tamba nyatau karnau dusau kitau, tuapau katau kitau? Apu Allah 
nidau adil, amun kitau diukum? Titu rupu'an jemau. 3:6 Nidau man! Amun 
Allah nidau adil, luak manau Diau endak ngadili deniauni? 3:7 Amun 
karnau perembak diau nidau benagh keilu'an Allah tamba nyatau ngan 
tamba dipuji, ngapau jemau bedusautu maju diukum? 3:8 Ngapau kitau 
nidau bulia ngiciakka, "Iluakla kitau bebuat ja'at, supayau keilu'an Allah 
tamba nyatau." Adau pulau jemau nggelakka kami, bansau kami ngiciak 
luak itu. Jemau luak itu pantas diukum. 3:9 Mbak kini luak manau? 
Tuapau lebihau kitau jemau Yahudi? Nidau bediau lebihau. La kukiciakka, 
empuak jemau Yahudi empuak jemau bangsau lain, gegalaunyau dikuasaui 
dusau. 3:10 Di Injil ditulis, "Nidau bediau diau benagh, sughang kiala 
nidau. 3:11 Nidau sughang kiala diau ngerti. Nidau sughang kiala pulau 
diau nurut kendak Allah. 3:12 Gegalau jemau nidau nyanauka Allah, Ia 
sesat galau. Nidau bediau diau ngerjauka setu diau benagh, sughang kiala 
nidau. 3:13 Kelungkungan ughangtu tengangau luak kuburan tebukak. 
Mulut ughangtu mipuka jemau ngan kici'an ughangtu bebayau luak bisau 
ulagh. 3:14 Ughangtu maju meluatka ngan ndawaika jemau. 3:15 
Ughangtu cepat, amun endak nyaraui ngan mbunua jemau. 3:16 Ke manau 
kila ughangtu pegi, di situ mbuat kacau ngan sengsarau. 3:17 Ughangtu 
nidau keruan jalan damai. 3:18 Ughangtu nidau meregaui Allah." 3:19 
Kitau keruan, gegalaunyau diau ditulis di ukum Taurat ditulis batan endak 
jemau diau semestiau nuruti ukum Taurattu. Mangku nidau bediau tapakan 
agi ngan gegalau jemau diukum Allah. 3:20 Karnau nidau sughang kiala 


pacak dibenaghka di adapan Allah ngan jalan nuruti ukum Taurat. Ukum 
Taurattu cuman nyatauka manusiau jemau bedusau. 3:21 Mbak kim Allah 
la nunjuakka jalan, mangku manusiau dibenaghka Allah. Caraunyautu 
nidau bediau sangkut-pautau ngan ukum Taurat. La dikiciakka dalam 
ukum Taurat ngan kitab nabi-nabi, 3:22 bansau jemau pacak dibenaghka 
Allah, amun percayau ngan Yesus Keristus. Itula carau Allah mbenaghka 
gegalau jemau diau percayau ngan Keristus, karnau Allah nidau mbidaka 
jemau, 3:23 karnau gegalau jemau la bedusau ngan nidau bediau diau 
pacak meriangka ati Allah. 3:24 Karnau keilu'an Allah ughangtu 
dibenaghka Allah. Nidau bediau bayighan, dienjuakka ajau, karnau Yesus 
Keristus la nebusau. 3:25 Yesus Keristus itula la ditetapka Allah batan 
endak mati, mangku manusiau pacak seilu'an ngan Allah, amun percayau. 
Allah ngerjauka titu endak nyatauka, bansau Diautu adil. Senitu Allah 
ngaligh ngan jemau bedusau, mangku lum diukum. 3:26 Mbak kimi Diau 
nidau agi ngenangka perembak jemau, anyautu Diau endak seilu'an ngan 
jemau. Ngan carau itu Diau nyatauka, bansau Diautu benagh ngan pulau 
mbenaghka jemau diau percayau ngan Yesus. 3:27 Amun luak itu, nidau 
bediau sebapau kitau bangga? Ngapau? Apu pacak bangga karnau ta'at 
ngan ukum? Nidau pacak, karnau percayau. 3:28 Kami keruan, bansau 
jemau dibenaghka karnau percayau ngan Keristus ukan karnau ta'at ngan 
ukum Taurat. 3:29 Apu Allahtu Allah jemau Yahudi ajau? Apu ukan Allah 
jemau bangsau lain pulau? Nyela, Diau Allah jemau bangsau lain pulau. 
3:30 Allah gi sughang. Diautu mbenaghka jemau Yahudi karnau percayau, 
mangku jemau bangsau lain pulau karnau percayau. 3:31 Apu retiautu, 
kitau ncapakka ukum Taurat karnau percayau? Nidau man! Karnau kitau 
percayau, kitau maju mbenaghka ukum Taurat. 


4:1 Amun luak itu, tuapau diau ka kitau kiciakka ceritau Abraham, niniak 
puyang kitau? 4:2 Amun Abraham dibenaghka karnau kerjaunyau, diau 
adau sebapau endak bangga, anyautu ukan di adapan Allah. 4:3 Di Injil 
ditulis, "Abraham percayau, mangku karnau itu diau diterimau Allah njadi 
jemau benagh." 4:4 Amun jemau bekerjau, diau nerimau upa. Upahautu 
nidau dianggap enju'an ajau, karnau upatu ha'au. 4:5 Anyautu amun adau 


jemau diau nidau ngandalka kerjaunyau, mangku diau percayau ngan Allah 
diau nyatauka jemau bedusau bibas jak di salahau, jemautu dibenaghka 
Allah karnau percayau. 4:6 Luak itu pulau la dikiciakka Daud, bansau 
riangla jemau diau dibenaghka Allah ukan karnau kerjaunyau. 4:7 
"Riangla jemau diau la diampuni dusaunyau ngan salahau la diabiska 
Allah. 4:8 Riangla jemau diau dusaunyau nidau diperitungka Allah!" 4:9 
Apu riang itu cuman batan endak jemau diau besunat, apu batan endak 
jemau nidau besunat pulau? Nyela, batan endak jemau nidau besunat pulau. 
La kami kiciakka, bansau Abraham dibenaghka karnau percayau. 4:10 
Kebilau diau dibenaghka? Apu antak ka disunat apu la udim? Nyela, antak 
ka disunat. 4:11 Sunattu cuman njadi tandau, bansau diau dibenaghka 
Allah karnau percayau antak ka besunat. Mangku diau njadi bapak gegalau 
jemau percayau diau nidau besunat, mangku ughangtu dibenaghka karnau 
percayau. 4:12 Mangku diau pulau bapak jemau diau besunat, ukan ajau 
karnau ughangtu besunat, tapitu karnau ughangtu menau Abraham diau 
percayau antak ka besunat. 4:13 Allah bejanji ngan Abraham ngan 
pengadaunyau, bansau deniau njadi ha'au. Allah bejanji luak itu ukan 
karnau Abraham ta'at ngan ukum Taurat, tapitu karnau diau percayau 
mangku dibenaghka Allah. 4:14 Amun cuman jemau diau ta'at ngan ukum 
Taurat ajau ka nerimau setu diau dijanjika Allah, mangku percayau ngan 
Allahtu nidau bediau gunaunyau ngan janjitu mbu'ung. 4:15 Ukum Taurat 
mbuat manusiau diukum. Anyautu amun nidau bediau peraturan, 
pelanggaran pulau nidau bediau. 4:16 Allah bejanji karnau jemau percayau 
ngan Diau. Janjitu dienjuakka ajau, mangku janjitu dienjuakka ngan 
gegalau pengadau Abraham, ukan ajau ngan jemau diau nuruti ukum 
Taurat, tapitu pulau ngan jemau diau percayau luak Abraham, karnau 
Abraham bak kitau galau. 4:17 Di Injil ditulis luak ini, "Aku njadika kaba 
bak banyak bangsau." Luak itu janji Allah ngan Abraham, mangku 
Abraham percayau ngan Diau. Diautu Allah diau ngidupka jemau mati 
ngan njadika setu diau nidau bediau njadi adau ngan kici'an ajau. 4:18 
Abraham maju ngaghap ngan percayau, awuak nidau bediau aghapan agi, 
bansau diau njadi bak banyak bangsau, luak ditulis di Injil, "Pengadau kaba 
ka banyak nianan." 4:19 Sebenaghau masau itu Abraham la tuau laka 


seratus taun, lagi pulau Sara, biniautu, nidau bediau anak. Empuak luak itu, 
Abraham maju percayau. 4:20 Diau nidau asau-asau ngan janji Allah. 
Mangku diau tamba kuat karnau percayau nian, mangku ngagungka Allah. 
4:21 Diau percayau nian, bansau Allah pacak ngerjauka setu diau la 
dijanjikaNyautu. 4:22 Itula sebapau diau dibenaghka Allah. 4:23 Katau ini 
"diau dibenaghka" ukan ditulis batan endak Abraham ajau, 4:24 tapitu 
batan endak kitau pulau. Kitau pulau dibenaghka, amun kitau percayau 
ngan Allah diau ngidupka Yesus, Tuhan kitau, jak di mati. 4:25 Yesustu 
diseraka ngan dibunua karnau dusau kitau, mangku Diau diidupka agi, 
supayau kitau pacak ngulang seilu'an ngan Allah. 


5:1 Mbak kim kitau la seilu'an agi ngan Allah karnau percayau, mangku 
kitau idup damai ngan Allah karnau Tuhan kitau Yesus Keristus. 5:2 
Karnau kitau percayau ngan Diau, mangku Diau nulung kitau ngeruani 
keilu'an Allah. Mbak kini kitau la meghasaukanyau. Mangku kitau riang, 
karnau adau aghapan kitau ka meghasauka keagungan Allah. 5:3 Lebia 
agi kitau riang karnau sengsarau, karnau kitau keruan sengsarautu mbuat 
kitau tekun. 5:4 Ketekunan mbuat kitau ta'an diuji, mangku karnau ta'an 
diuji adau aghapan. 5:5 Aghapan luak itu nidau ka ngeciwauka kitau, 
karnau ati kitau la diisi ngan sayang Allah. Titu dikerjauka Rua Allah diau 
la dienjuakka ngan kitau. 5:6 Masau kitau gi malas, Keristus la mati batan 
endak kitau, masau diau ditetapka Allah, awuak kitau jemau ja'at. 5:7 
Nidau bediau jemau endak mati batan endak jemau diau benagh. Amun 
batan endak jemau diau iluak, asauku ka adau jemau diau endak mati. 5:8 
Anyautu Allah nyatauka sayangAu ngan kitau, karnau Keristus mati batan 
endak kitau, masau kitau gi jemau bedusau. 5:9 Apau agi mbak kini, kitau 
la seilu'an ngan Allah karnau Keristus mati, mangku kitau cengki ka 
diselamatka jak di ukuman Allah karnau Diau. 5:10 Masau kitau gi 
bemusuan ngan Allah, kitau la didamaika karnau Ana'Au mati batan endak 
kitau, apau agi mbak kini kitau diau la seilu'an ngan Allah, cengki kitau ka 
diselamatka karnau Keristus idup. 5:11 Ukan itu ajau. Kitau riang pulau 
karnau keilu'an Allah itu, mangku kitau la seilu'an ngan Diau karnau Tuhan 
kitau Yesus Keristus. 5:12 Dusau masuak ke deniau karnau sughang 


jemau, mangku jemau mati ikak dusau. Mangku kematian nguasaui 
gegalau jemau ikak bedusau galau. 5:13 Antak ka ukum Taurat 
dienjuakka, dusau la adau di deniau. Anyautu dusau nidau dituntut, karnau 
nidau bediau ukum diau pacak dilanggar. 5:14 Empuak luak itu jak timpau 
Adam enggut timpau Musa gegalau jemau mati galau. Jemau diau nidau 
melanggar luak Adam ngikut mati galau. Adamtu gambaran jemau diau ka 
datang nantitu. 5:15 Anyautu ughang duautu nidau semegi. Besakla akibat 
keilu'an ati Allah sangkan akibat pelanggaran Adam. Nyela, banyak jemau 
mati, ikak sughang jemau nidau ta'at. Besakla akibat keilu'an ngan 
pengenjuak Allah diau dienjuakka ngan banyak jemau, karnau keilu'an ati 
sughang jemau, diautu Yesus Keristus. 5:16 Besakla pulau pengenjuak 
Allah sangkan akibat dusau sughang jemau tadi. Karnau jemautu la 
bedusau, mangku diau diukum. Anyautu banyak jemau la bedusau, mangku 
dinyatauka nidau besala karnau keilu'an ati Allah. 5:17 Gegalau jemau 
mati ikak dusau sughang jemau tadi. Besakla akibat diau dikerjauka 
sughang jemau lainau, diautu Yesus Keristus. Karnau Diautu Allah la 
ngenjuakka keilu'an ngan banyak jemau, dienjuakka ajau, mangku jemau 
pacak seilu'an ngan Allah. Mangku jemautu ka idup ngan menang karnau 
Yesus Keristus. 5:18 Jadi, dusau sughang jemau mbuat gegalau jemau 
diukum. Luak itu pulau kerjau sughang jemau diau ngerjauka kendak 
Allah mbuat gegalau jemau dilepaska jak di dusaunyau, mangku 
dienjuakka idup. 5:19 Gegalau jemau la njadi jemau bedusau, karnau 
sughang jemau nidau ta'at. Luak itu pulau banyak jemau seilu'an agi ngan 
Allah, karnau sughang jemau diau ta'at ngan Allah. 5:20 Mangku ukum 
Taurat dienjuakka Allah, mangku pelanggaran tamba banyak. Anyautu 
tamba jemau banyak bedusau, tamba Allah banyak nyayangi jemau. 5:21 
Na, jemau mati karnau bedusau. Anyautu Allah nunjuakka jalan ngan kitau, 
mangku kitau seilu'an ngan Diau, karnau Diau nyayangi kitau. Mangku 
kitau Ia seilu'an ngan Allah. Diau ngenjuakka idup selelamaunyau ngan 
kitau karnau Tuhan kitau Yesus Keristus. 


6:1 Amun luak itu, tuapau diau ka kitau kiciakka? Apu kitau maju mbuat 
dusau, supayau Allah tamba nyayangi kitau? 6:2 Nidau ka adau! Dusau 


nidau agi nguasaui kitau. Mangku manau pacak kitau maju ngerjauka 
dusau? 6:3 Cengki kamu la keruan, bansau masau kitau dibaptis, kitau 
njadi seghundak ngan Yesus Keristus. Itu bereti, kitau pulau mati ngan 
Diau. 6:4 Masau kitau dibaptiskatu, kitau mati ngan Diau, mangku kitau 
pulau dikuburka ngan Diau. Mangku Keristus diidupka agi jak di mati, 
karnau kuasau Bapak diau agung. Luak itu pulau kitau pacak njalam idup 
diau empai. 6:5 Amun kitau la seghundak ngan Keristus, la mati ngan 
Diau, cengki kitau pulau seghundak ngan Diau diidupka agi luak Diau. 6:6 
Kitau keruan, bansau carau idup kitau diau lamau la mati serempak ngan 
Keristus di kayu salip, supayau serilau kitau diau melawan Allah nidau 
bekuasau agi, mangku kitau nidau agi dikuasaui dusau. 6:7 Karnau jemau 
diau la mati nidau agi dikuasaui dusau. 6:8 Amun kitau la mati serempak 
ngan Keristus, kitau percayau, kitau ka diidupka pulau serempak ngan 
Diau. 6:9 Kitau keruan, bansau Keristus la diidupka jak di mati, nidau ka 
mati agi. Kematian nidau bekuasau agi ngan Diau. 6:10 Karnau satu Diau 
mati, dusau nidau bekuasau agi. Titu tejadi cuman sekali ajau batan endak 
selelamaunyau, mangku idupAu mbak kini batan endak Allah. 6:11 Kamu 
pulau mesti nganggap diri kamu mati batan endak dusau, tapitu idup batan 
endak Allah karnau seghundak ngan Yesus Keristus. 6:12 Karnau itu 
jangan agi endak idup kamu di deniauni dikuasaui dusau, supayau jangan 
agi nuruti serilau diau ja'at. 6:13 Jangan agi kamu nyeraka dandanan badan 
kamu ngan kuasau dusau endak ngerjauka setu diau ja'at. Anyautu serakala 
diri kamu ngan Allah karnau kamu la ngalia jak di mati mangku ngulang 
idup. Mangku serakala gegalau diri kamu ngan Allah batan endak 
ngerjauka setu diau benagh. 6:14 Dusau nidau agi nguasaui kamu, karnau 
kamu nidau idup agi nurut ukum Taurat, tapitu nurut keilu'an Allah. 6:15 
Mangku luak manau kitau? Apu bulia kitau mbuat dusau, karnau kitau 
nidau agi dikuasaui ukum Taurat, tapitu disayangi Allah? Nidau ka adau! 
6:16 Cengki kamu keruan, amun kamu njualka diri kamu ngan sughang 
jemau njadi buda'au, mangku kamu budak jemautu nian ngan mesti 
na'atinyau. Apu kamu budak dusau ngan na'ati dusau diau nyebapka kamu 
mati, apu kamu budak Allah ngan na'atiNyau, mangku kamu dibenaghka? 
6:17 Terimau-kasia nian ngan Allah, karnau senitu kamu njadi budak 


dusau, mbak kini kamu na'ati nian ajaghan diau benagh diau la dikiciakka 
ngan kamu. 6:18 Kamu la dilepaska jak di dusau, mangku njadi budak 
Allah. 6:19 Karnau kamu segau ngerti, aku endak ngiciakka cuntau idup 
idang aghi. Senitu kamu nyeraka diri kamu njadi budak setu diau nidau 
senangaian ngan tamba ja'at mangku ngerjauka keja'atan. Luak itu pulau 
mbak kini kamu mesti nyeraka gegalau diri kamu njadi budak Allah 
mangku ngerjauka setu diau beresia. 6:20 Masau kamu njadi budak dusau, 
kamu sangkau nidau pantas ngerjauka kendak Allah. 6:21 Mangku tuapau 
asilau? Gegalaunyau maluka kamu mbak kini. Kerjau itu cuman mbatak 
mati. 6:22 Anyautu mbak kini kamu la dilepaska jak di dusau mangku 
njadi budak Allah. Untungau kamu la idup batan endak Allah mangku bulia 
idup sejati selelamaunyau. 6:23 Karnau upa dusau itu mati. Anyautu Allah 
ngenjuakka idup sejati selelamaunyau karnau seghundak ngan Yesus 
Keristus Tuhan kitau, dienjuakka ajau. 


7:1 Kantin-kantinku, cengki gegalau kamu la keruan peraturan, mangku 
kamu keruan, bansau peraturan belaku ngan jemau, masau jemau gi idup. 
7:2 Misalau jemau tinau diau la belaki tekungkung ngan lakiau nurut 
peraturan, masau lakiautu gi idup. Amun lakiau mati, tinautu bibas jak di 
peraturan itu. 7:3 Amun tinautu idup ngan lanang lain, masau lakiautu gi 
idup, tinautu menaugawia. Anyautu amun lakiau la mati, tinautu la bibas 
jak di peraturan tadi. Mangku amun diau nika agi ngan lanang diau lain, 
diau nidau menaugawia. 7:4 Luak itu pulau ngan kamu. Kamu la mati 
tuadap ukum Taurat, karnau kamu la seghundak ngan badan Keristus. 
Mangku kamu la njadi hak Keristus diau la diidupka agi jak di mati, 
supayau kitau begunau batan endak Allah. 7:5 Senitu kitau idup nurut 
carau manusiau. Masau itu serilau bedusau nguasaui kitau. Serilautu 
nimbul karnau ukum Taurat, mangku kitau ngerjauka setu diau nyebapka 
kitau mati. 7:6 Mbak kimi kitau la dilepaska jak di ukum Taurat. Mbak kini 
kitau la mati tuadap ukum diau senitu nguasaui kitau. Mangku kitau nidau 
agi nuruti carau lamau, ukum diau ditulis. Mbak kim kitau idup nurut carau 
diau empai diau ditunjuakka Rua Allah. 7:7 Amun luak itu, tuapau diau 
pacak kitau kiciakka? Apu ukum Taurat ja'at? Nidau ka adau! Aku keruan 


dusau karnau ukum Taurat. Aku nidau keruan, tuapau retiau ngibauka 
barang jemau, amun ukan ukum ngiciakka, "Jangan ngibauka barang 
jemau." 7:8 Anyautu karnau perintatu dusau bulia jalan nimbulka di atiku 
serbau serilau diau ngibauka. Karnau amun ukum Taurat nidau bediau, 
nidau keruan dusau. 7:9 Senitu aku idup nidau keruan ukum Taurat. Masau 
aku keruan ukumtu, dusau mulai nimbul, 7:10 mangku aku mati. Mangku 
ukum diau sebenaghau njanjika idup tenyatau mbuat aku mati. 7:11 Dusau 
bulia jalan nipuka ngan mbunua aku karnau ukum itu. 7:12 Ukum Taurattu 
beresia ngan perintahau pulau beresia, benagh ngan iluak. 7:13 Apu itu 
bereti, bansau setu diau iluak mbuat aku mati? Nidau ka adau! Dusau itu 
makai setu diau iluak, mangku mbuat aku mati, mangku jemau keruan nian 
tuapau itu dusau. Ukumtu nyatauka alaka ja'atau dusau. 7:14 Kitau keruan, 
ukum Taurat asalau jak di Rua Allah. Anyautu aku manusiau biasau. Aku 
la tejual njadi budak dusau. 7:15 Aku nidau terti perembakku, karnau setu 
diau endak kukerjaukatu nidau kukerjauka, tapitu setu diau kuluatka itula 
diau kukerjauka. 7:16 Amun aku ngerjauka setu diau nidau kukenda'i, aku 
nyetujui, bansau ukum Taurattu benagh. 7:17 Amun luak itu, ukan agi aku 
diau ngerjauka titu, tapitu dusau diau mendam di atiku. 7:18 Aku keruan, 
nidau bediau setu diau iluak dalam atiku, karnau aku manusiau ajau. 
Nyela, aku endak ngerjauka setu diau iluak, anyautu nidau pacak 
ngerjaukanyau. 7:19 Aku nidau ngerjauka setu diau iluak diau endak 
kukerjauka. Aku ngerjauka setu diau ja'at diau enggup kukerjauka. 7:20 
Amun aku ngerjauka setu diau nidau endak kukerjauka, mangku ukan aku 
diau ngerjaukanyau, tapitu dusau diau mendam di atiku. 7:21 Mangku 
adau carau ini di aku: amun aku, endak ngerjauka setu diau iluak, anyautu 
diau adau di aku cuman diau ja'at. 7:22 Atiku riang nian ngan perinta 
Allah. 7:23 Anyautu aku meghasau di aku adau pulau carau lain diau 
belawanan ngan carau diau disetujui rupu'anku. Carau itu diau nguasaui 
diriku, mangku aku tunduak ngan dusau diau mendam di atiku. 7:24 
Celakau aku! Sapau diau ka ngilakka aku jak di badan ini diau mbuat aku 
mati? 7:25 Terimau-kasia ngan Allah. Diau endak nyelamatka aku karnau 
Yesus Keristus, Tuhan kitau. Luak inila aku: Ngan rupu'anku aku na'ati 
ukum Allah, anyautu ngan perembakku aku na'ati dusau. 


8:1 Mbak kimi jemau diau idup seghundak ngan Yesus Keristus nidau agi 
diukum selelamaunyau, 8:2 karnau Rua Allah diau nguasaui kitau ngan 
ngenjuakka idup la melepaska kitau jak di kuasau dusau ngan maut. 8:3 
Setu diau nidau pacak dikerjauka ukum Taurat karnau kitau manusiau 
bedusau la dikerjauka Allah. Diau la ngajung Ana'Au datang ke deniau 
nyerupaui manusiau biasau, njadi kerban batan dusau manusiau, mangku 
dusau diukum ngan diabiskaNyau. 8:4 Allah ngerjauka titu, supayau kitau 
pacak ngerjauka kenda'Au diau nyatau dalam ukum Taurat, karnau kitau 
idup nurut Rua Allah ukan nurut serilau manusiau. 8:5 Jemau diau idup 
nurut serilau manusiau maju merupuakka setu diau diibauka manusiau. 
Jemau diau idup nurut Rua Allah maju merupuakka setu diau dikenda'i 
Rua Allah. 8:6 Amun kitau idup nurut serilau manusiau, kitau mati. Amun 
kitau idup nurut Rua Allah, kitau idup damai ngan Allah. 8:7 Amun ati 
jemau dikuasaui serilau manusiau, diau bemusuan ngan Allah, karnau diau 
nidau na'ati ukum Allah, nyela, diau nidau pacak ta'at ngan ukum Allah. 
8:8 Jemau diau idup nurut serilau manusiau nidau pacak melemakka ati 
Allah. 8:9 Anyautu kamu nidau idup nurut serilau manusiau. Kamuni idup 
nurut Rua Allah, amun ngenian Ruatu adau dalam kamu. Jemau diau nidau 
bediau Rua Allah ukan hak Keristus. 8:10 Amun Keristus adau dalam 
kamu, mangku Rua Allah ngenjuakka idup ngan kamu karnau la 
dibenaghka, empuak badan kamu ka mati karnau dusau. 8:11 Amun Rua 
Allah diau la ngidupka Keristus jak di mati adau dalam kamu, mangku 
Allah diau ngidupka Keristus jak di matitu ka ngidupka badan kamu pulau, 
karnau RuaHau adau dalam kamu. 8:12 Mangku, kantin-kantinku, kitau 
adau utang. Kitau ukan beghutang ngan manusiau endak idup nurut serilau 
manusiau. 8:13 Amun kamu idup nurut serilau manusiau, kamu ka mati. 
Anyautu amun ngan kuasau Rua kamu la matika perembak diau bedusau, 
kamu ka idup. 8:14 Gegalau jemau diau nuruti Rua Allah njadi anak Allah. 
8:15 Karnau Rua diau kamu terimau nidau njadika kamu budak, mangku 
kamu nidau penakut agi. Anyautu Ruatu njadika kamu anak Allah, mangku 
karnau kuasau Ruatu kitau mantau Allah "Bak, bakku!" 8:16 Rua Allah 
ngan rua kitau nyatauka, bansau kitau anak-anak Allah. 8:17 Mangku 
karnau kitau ana'Au, kitau pulau behak nerimau setu diau dijanjika Allah 


batan endak ana'Au. Kitau ka nerimau pulau luak Keristus setu diau Ia 
disediauka Allah batan endak Diau. Karnau, amun kitau sengsarau ngan 
Diau, kitau pulau ka diagungka ngan Diau. 8:18 Aku keruan, bansau 
penanggungan kitau mbak kini nidau pacak dibandingka ngan keagungan 
diau ka diancakka ngan kitau nanti. 8:19 Gegalau setu diau dijadika 
nunggu nian masau Allah ngancakka anak-ana'Au. 8:20 Karnau 
gegalaunyautu la diseraka ngan nidau begati, ukan karnau dikenda'inyau, 
tapitu karnau kendak Allah diau nyerakanyau. 8:21 Empuak luak itu adau 
aghapan, bansau adau masau gegalaunyau diau dijadika Allah ka dilepaska 
jak di kuasau diau mbenasauka, mangku ka dilepaska ngan diagungka 
serempak ngan anak-anak Allah. 8:22 Kitau keruan, enggut mbak kini 
gegalaunyautu nyempit, karnau kesakitan luak tinau diau endak merunggu. 
8:23 Ukan itu ajau, kitau pulau nyempit dalam ati. Kitau la nerimau Rua 
diau dienjuakka Allah njadi pengenjuak diau dulu sekali. Kitau masia 
nunggu Allah mbibaska kitau njadika kitau ana'Au. 8:24 Kitau diselamatka 
karnau ngaghapka Allah. Anyautu amun setu diau kitau aghapka la kina'an, 
titu ukan diaghapka agi. Sapau masia ngaghapka setu diau la kina'an? 8:25 
Anyautu amun kitau ngaghapka setu diau lum kitau kinak, mangku kitau 
ta'an nungguau. 8:26 Luak itu pulau Rua Allah nulung kitau, karnau kitau 
nidau tegua, karnau kitau nidau keruan, luak manau semestiau kitau bedu'a. 
Rua itula mintak ngan Allah batan endak kitau karnau ghindu tegalau, 
nidau pacak dikiciakka. 8:27 Mangku Allah diau ngeruani ati manusiau 
ngerti kendak Rua, karnau Ruatu mintak nurut kendak Allah batan endak 
umatAu. 8:28 Kitau keruan, bansau Allah ngatur gegalaunyau, mangku 
ngasilka diau iluak batan endak jemau diau nyayangi Diau, jemau diau la 
dipilia nurut kenda'Au. 8:29 Karnau bilang jemau diau la dipilia Allah jak 
di senitu pulau la ditetapka endak njadi semegi ngan Ana'Au Yesus 
Keristus, mangku Ana'Autu njadi diau tuau jak di ading-beghadingAu. 
8:30 Luak itula Allah milia ughangtu diau la dulu ditetapkaNyau, mangku 
ughang diau la dipiliatu pulau la seilu'an ngan Diau. Mangku ughang diau 
la seilu'antu ka diagungka pulau. 8:31 Mangku tuapau diau pacak kitau 
kiciakka mbak kini? Sapau pacak melawan kitau, amun Allah mihak ngan 
kitau? 8:32 Allahtu rila nyeraka Ana'Au batan endak kitau galau. Baghia 


Diau nidau ngenjuakka ngan kitau gegalaunyau diau lainau. 8:33 Sapau 
pacak ngaduka jemau diau dipilia, amun Allah la mbenaghkanyau? 8:34 
Apu adau diau pacak nyalaka ughangtu? Nidau bediau! Yesus Keristus la 
mati, tapitu la diidupka agi jak di mati, la duduak di sebela kanan Allah, 
mangku Diautu ka mbenaghka ughangtu. 8:35 Tuapau pacak ngalangi 
Keristus nyayangi kitau? Apu Diau dialangi, amun kitau bingung ngan 
nanggung, amun kitau diluatka, amun kelapaghan ngan serik, amun adau 
bayau, lagi mati? 8:36 Dalam Injil ditulis luak ini, "Sesaghian kami adau 
dalam bayau maut karnau Dighi. Kami dibuati luak bebiri diau endak 
disembelia." 8:37 Dalam gegalaunyautu kitau pacak menang nian, karnau 
Diau nyayangi kitau. 8:38 Aku yakin, di gegalau deniau nidau bediau diau 
pacak ngalangi Allah nyayangi kitau, empuak mati, empuak idup, empuak 
malaikat, empuak penguasau, empuak masau mbak kini, empuak masau 
diau ka datang, 8:39 empuak kuasau diau adau di langit, empuak diau 
adau di deniau, empuak setu diau lainau. Gegalaunyautu nidau pacak 
ngalangi Allah nyayangi kitau, luak diau la kitau ghasauka dalam Tuhan 
kitau Yesus Keristus. 


9:1 Setu diau kukiciakka ini benagh. Aku nidau mbu'ung, karnau aku hak 
Keristus. Ati keciakku diau dikuasaui Rua Allah ngiciak pulau, bansau 
kici''anku mi benagh. 9:2 Aku bingung nian ngan atiku madak kematila 9:3 
karnau adiak-sanakku, jemau bangsauku. Lagi aku sukau didawaika ngan 
diceghaika ngan Keristus batan endak ughangtu. 9:4 Jemau Israil dipilia 
Allah, la dijadika ana'Au. KuasauNyau la dinyatauka ngan ughangtu. 
Diautu la bejanji ngan ughangtu, la dienjuakka ukum Taurat, la dikiciakka 
carau sembayang ngan janji-janjiAu. 9:5 Ughangtu pengadau niniak 
puyang kami diau agungtu. Secarau manusiau Keristus asalau jak di 
bangsau itu. Allah diau nguasaui gegalaunyau dipuji selelamaunyau. Amin. 
9:6 Titu ukan bereti, bansau janji Allah nidau lasung. Nyela, ukan gegalau 
jemau Israil njadi umatAu. 9:7 Lagi nidau gegalau pengadau Abraham 
dikiciakka anak Abraham nian. Allah ngiciakka ngan diau, "Cuman 
pengadau Isak ka dikiciakka pengadau kaba." 9:8 Itu bereti, ukan gegalau 
pengadau dikiciakka ana'au, cuman pengadau diau dijanjika Allah. 9:9 


Karnau Allah bejanji luak ini, "Masau diau ditetapka Aku ka ngulang agi, 
mangku Sara ka adau sughang anak lanang." 9:10 Ukan itu ajau, Ribka 
adau duau ughang ana'au. Keduaunyau ba'au Isak, niniak puyang kitautu. 
9:11 Antak ka duau ana'autu adau, Allah la milia sughang. Pilian Allah 
nidau bepaut ngan kerjau manusiau, tapitu bepaut ngan kendak Allah, 
karnau masau itu duau ughangtu lum pacak ngerjauka tuapau-apau, apu 
diau iluak apu diau ja'at. 9:12 Masau itu la dikiciakka ngan Ribka, "Anak 
diau tuau ka njadi budak adingau." 9:13 Dalam Injil ditulis luak ini, 
"Yakub Kusayangi, Isau Kuluatka." 9:14 Amun luak itu, tuapau kitau 
kiciakka mbak kini? Apu Allah nidau adil? La cetau Allah adil! 9:15 Allah 
la ngiciakka ngan Musa, "Aku ka iluak ngan jemau diau Kukenda'i, Aku ka 
nyayangi jemau diau endak Kusayangi." 9:16 Mangku pilian Allah nidau 
tepaut ngan kendak ngan kerjau jemau, tapitu ngan keilu'an Allah. 9:17 
Dalam Injil Allah bekatau ngan Piraun, rajau Mesirtu, "Aku njadika kaba 
rajau, karnau Aku endak ngancakka kuasauKu di kaba, mangku namauKu 
dikeruani di gegalau deniau." 9:18 Mangku Allah nyialka jemau diau 
endak disialkaNyau. Diau mbuat jemau melawan, amun dikenda'iNyau. 
9:19 Mangku kamu ka ngiciak ngan aku, "Amun luak itu, ngapau Allah 
masia nyalaka manusiau? Sapau pacak ngalangi kendak Allah?" 9:20 
Sapau kamu, ui jemau, mangku endak nimbali Allah? Apu pacak setu diau 
dibuat ngiciak ngan diau mbuatau, "Ngapau aku dibuat luak ini?" 9:21 
Apu ukan tukang peghiyuak behak ngerjauka tana liat sekenda'au? 
Tukangtu behak ngerjauka setu duau mecam pakai sebungka diau semegi, 
semecam batan endak kerjau diau iluak, semecam batan endak kerjau diau 
biasau. 9:22 Luak itu pulau Allah endak nunjuakka maraHau ngan 
nyatauka kuasauNyau. Anyautu Diau ngaligh nian ngan jemau diau mesti 
diukum ikak mbuat Diau mara. 9:23 Allah pulau endak nunjuakka 
keagungan ngan kekayauan diau nidau abis-abis ngan kitau diau 
disayangiNyau, kitau diau la disediauka endak diagungka, 9:24 kitau diau 
la dipilia ukan cuman jak di jemau Yahudi, tapitu jak di jemau bangsau lain 
pulau. 9:25 Dalam kitab nabi Husia ditulis, "Jemau ukan umatKu ka 
Kukiciakka 'umatKu'. Bangsau diau nidau Kusayangi ka Kujadika 
kesayanganKu." 9:26 Mangku, "Di bada jemau dikiciakka, 'ukan umatKu', 


di situ ughangtu ka dikiciakka 'anak Allah diau idup'." 9:27 Nabi Yesaya 
ngiciakka jemau Israil luak ini, "Empuak jemau Israil banyak nian luak 
bungin di laut, cuman dikit ajau diau ka selamat, 9:28 karnau nidau lamau 
agi Tuhan ka ngukum isi demau." 9:29 Yesaya ngiciak pulau senitu luak 
ini, "Misalau Allah diau Mahakuasau ngabiska pengadau kitau, gegalau 
kitau njadi luak Sudum ngan Gumura." 9:30 Amun luak itu, tuapau 
kesimpulan kitau? Tuapau pacak kitau kiciakka? Ini: bansau jemau 
bangsau lain diau nidau beusaha endak dibenaghka Allah, la dibenaghka 
karnau percayau. 9:31 Anyautu jemau Yahudi diau maju beusaha na'ati 
ukum endak dibenaghka Allah nidau buasil. 9:32 Ngapau pulau nidau 
buasil? Karnau ughangtu ngerjauka titu ukan karnau percayau, tapitu 
ngaghapka kerjaunyau sendighi. Mangku ughangtu telabua karnau 
tuantuak ngan batu diau njadi pengalang. 9:33 Ceritau batutu la ditulis 
dalam Injil luak ini, "Keruanila, di Siun la Kutepiakka sebua batu diau 
mbuat jemau tuantuak ngan telabua. Mangku bilang jemau diau percayau 
ngan Diau nidau ka dimaluka." 


10:1 Kantim-kantinku, aku endak nian, supayau bangsauku diselamatka. 
Mangku aku bedu'a ngan Allah ndu'akanyau. 10:2 Aku beghani ngiciakka 
ughangtu ta'at nian ngan agamaunyau, anyautu ughangtu nidau terti carau 
diau benagh. 10:3 Ughangtu nidau terti carau manusiau seilu'an ngan 
Allah. Ughangtu ngikut carau ughang itula, nidau nerimau carau diau 
ditunjuakka Allah. 10:4 Tujuan ukum Taurat la ditepati Keristus, mangku 
bilang jemau diau percayau nyjadi seilu'an ngan Allah. 10:5 Musa nulis, 
bansau jemau diau endak dibenaghka Allah karnau ukum Taurat, jemautu 
ka idup, amun ta'at nian ngan ukumtu. 10:6 Anyautu ceritau carau jemau 
dibenaghka karnau percayau ngan injil dikiciakka luak ini, "Nidau nanti 
kaba ngiciak dalam ati, 'Sapau ka nayiak ke sergau?' " Retiau endak 
ngajung Keristus tughun. 10:7 "Ngan, 'Sapau ka tughun ke deniau jemau 
mati? " Retiau endak ngajung Keristus nayiak jak di deniau jemau mati. 
10:8 Luak mila ditulis dalam Injil, "Katau Allah adau guak kamu, adau di 
mulut kamu ngan di ati kamu." Itula katau diau kami kiciakka, bansau 
jemau mesti percayau. 10:9 Karnau amun kamu ngaku! ngan mulut, 


bansau Yesusla Tuhan, ngan percayau dalam ati, bansau Allah la ngidupka 
Diau jak di mati, kamu ka selamat. 10:10 Ngan ati jemau percayau 
mangku dibenaghka. Ngan mulut jemau ngaku'i mangku diselamatka. 
10:11 Karnau di Injil ditulis, "Jemau diau percayau nidau ka dimaluka." 
10:12 Titu batan endak gegalau jemau, empuak jemau Yahudi empuak 
jemau bangsau lain, nidau bediau bidahau, karnau Allah diau sughangtu 
Tuhan gegalau jemau. Diau iluak nian ngan gegalau jemau diau mintak 
tulung ngan Diau. 10:13 Dalam Injil ditulis, "Bilang jemau diau mantau 
namau Tuhan ka diselamatka." 10:14 Anyautu luak manau ughangtu pacak 
mantau Tuhan, amun lum percayau? Luak manau pacak percayau, amun 
lum ndengagh ceritauNyau? Luak manau pacak ndengagh ceritauNyau, 
amun nidau bediau jemau diau ngiciakkanyau? 10:15 Mangku luak manau 
pulau jemau pacak ngiciakkanyau, amun nidau diajung? Dalam Injil ditulis 
luak ini, "Alaka lema'au nerimau jemau datang ngiciakka ceritau iluak jak 
di Allah." 10:16 Anyautu nidau gegalau jemau nerimau ceritau itu. Yesaya 
la ngiciak, "Tuhan, sapau ka percayau ngan kici'an kamu?" 10:17 Jadi, 
jemau percayau karnau ndengagh, mangku jemau ndengagh karnau adau 
diau ngiciakka ceritau Keristustu. 10:18 Mangku aku betanyau, apu nyela 
ughangtu lum ndengaghkanyau? Cetau la ndengagh, karnau di Injil ditulis 
luak ini, "Suarau ughangtu la tedengagh di manau-manau, kici'an ughangtu 
la sampai ke gegalau demau." 10:19 Aku betanyau agi, apu jemau Israil 
lum keruan? Katau Musa nimbalinyau, "Luak mila katau Allah, 'Aku ka 
mbuat kamu sengit ngan jemau diau ukan umatKu, Aku ka mbuat kamu 
mara ngan jemau diau bigal.'" 10:20 Lagi pulau Yesaya ngiciak ngan 
beghani, "Luak mi katau Allah, 'Jemau diau nidau ndalak Aku la betemu 
ngan Aku. Aku la ngancakka diriKu ngan jemau diau nidau nanyauka 
ceritauKu.'" 10:21 Ceritau jemau Israil dikiciakka Yesaya luak ini, "Luak 
ini katau Allah, 'Aku maju endak bedamai ngan ughangtu, anyautu 
ughangtu maju melawan ngan enggup ta'at.' " 


11:1 Aku betanyau agi, apu Allah la ncapakka umatAu? Nidau ka adau! 
Karnau akuni pulau jemau Israil, pengadau Abraham jak di jungku 
Benyamin. 11:2 Allah nidau ncapakka umatAu diau dipiliHau jak di 


senitu. Cengki kamu la keruan setu diau ditulis di Injil ceritau Elia ngaduka 
jemau Israil ngan Allah, kataunyau, 11:3 "Tuhan, nabi-nabi Dighi Ia 
ughangtu bunua, mija bada bekerban la ughangtu ancurka. Tigha aku 
sughang, mangku ughangtu endak mbunua aku pulau." 11:4 Mangku 
tuapau timbal Allah ngan Elia? "Aku la nighaka tujua ribu ughang batan 
endak Aku. Ughangtu nidau kekela nyemba diwau Ba'al." 11:5 Luak im 
pulau mbak kini adau tigha jemau diau dipilia Allah karnau keilu'anNyau. 
11:6 Diau milia ughangtu karnau keilu'anNyau, ukan karnau kerjau 
ughangtu. Amun Allah milia jemau nurut kerjaunyau, mangku keilu'an itu 
ukan keilu'an nian. 11:7 Rupaunyau jemau Israil nidau dapat setu diau 
didalak, anyautu jemau diau ndapatau jemau diau dipilia Allah. Diau lain 
nuli, mangku nidau pacak ndengagh suarau Allah. 11:8 Dalam Injil ditulis 
luak ini, "Allah mbuat ughangtu nidau pacak berupuak. Enggut mbak kini 
ughangtu nidau pacak nginak ngan nidau pacak ndengagh." 11:9 Daud 
bekatau, "Nengkela ughangtu tejeghat ngan kerjau ughangtu diau 
bereruyalan, mangku ughangtu sesat ngan diukum. 11:10 Nengkela 
pengina'an ughangtu njadi keleman mangku nidau pacak nginak. Nengkela 
ughangtu mbengkung selelamaunyau karnau banyak penanggungan." 
11:11 Mangku aku betanyau, apu jemau Yahudi sesat, supayau benasau? 
Nidau nian. Anyautu karnau ughangtu bedusau, jemau bangsau lain 
diselamatka, supayau ughangtu njadi sengit. 11:12 Jemau Yahudi besala 
ngan nidau nuruti kendak Allah, mangku Allah iluak nian ngan jemau 
bangsau lain, apau agi amun jemau Yahudi seilu'an ngan Allah, cengki 
besakla keilu'an Allah ngan gegalau deniau. 11:13 Mbak kini aku endak 
ngiciak ngan kamu, ui jemau diau ukan jemau Yahudi. Aku rasul batan 
endak jemau ukan jemau Yahudi, mangku riang nian ngan kerjaukuni. 
11:14 Aghapanku, supayau bangsauku njadi sengit. Mangku ngan carau 
luak itu aku pacak nyelamatka separau jak di ughangtu. 11:15 Ughangtu 
nidau diterimau Allah, mangku deniau seilu'an agi ngan Allah. Apau agi 
amun ughangtu diterimau Allah. Cetau titu semegi ajau ngan jemau mati 
idup agi. 11:16 Amun sebua ruti dienjuakka ngan Allah, mangku 
gegalaunyau njadi hak Allah. Amun akagh sebatang kayu hak Allah, 
mangku cangkahau hak Allah pulau. 11:17 Separau cangka kayu saitun 


diau iluak diau diumpamauka jemau Yahudi la ditetak. Mangku cangka 
kayu diau karut dicangkuakka di guak teta'an tadi. Kamu diumpamauka 
cangka cangku'antu, mangku kamu idup jak di batang diau iluak. 11:18 
Jangan nganggap kamu lebia jak di cangka diau ditetaktu. Ingatkala, 
bansau kamu cuman cangka ajau. Ukan cangka ngenjuakka idup ngan 
akagh, tapitu akagh ngenjuakka idup ngan cangka. 11:19 Asauku kamu ka 
bekatau, "Nyela, anyautu cangkatu ditetak, supayau aku pacak 
dicangkuakka di batangtu." 11:20 Nyela nian. Ughangtu dicapakka karnau 
nidau percayau. Kamu diterimau karnau percayau. Jangan kamu geduak. 
Kamu mesti takut, 11:21 karnau amun Allah nidau sial ncapakka jemau 
Yahudi diau luak cangka asli tadi, jangan sangkau Diau ka sial ncapakka 
kamu. 11:22 Kitau nginak keilu'an Allah ngan ketegasan Allah. Diau tegas 
ngan jemau diau bedusau, tapitu iluak ngan kamu, amun kamu maju idup 
pantas nerimau keilu'anNyau. Amun nidau, kamu pulau ka dicapakka. 
11:23 Mangku jemau Israil pulau, amun la percayau agi, ughangtu ka 
diterimau agi, karnau Allah pacak nerimau ughangtu agi. 11:24 Amun 
kamu diau la diambiak jak di batang saitun diau karut mangku pacak 
dicangkuakka di batang saitun diau iluak, apau agi ughangtu, cengki mura 
diulangka ke batang asalau. 11:25 Kantin-kantinku, mangku supayau kamu 
jangan nganggap kamu la keruan gegalaunyau, aku endak supayau kamu 
ngeruani resiau ini: Separau jak di jemau Israil melawan, anyautu cuman 
enggut bilangan jemau bangsau lain diau percayau la cukup. 11:26 
Mangku gegalau jemau Israil ka diselamatka, karnau di Injil ditulis luak 
ini, "Rajau Penyelamat ka datang jak di Siun. Diau ka ngabiska gegalau 
keja'atan pengadau Yakub. 11:27 Aku ka neguaka janjiKuni ngan 
ughangtu, masau Aku ngabiska dusau ughangtu." 11:28 Jemau Israil 
enggup nerimau ceritau iluak jak di Allah mangku njadi musua Allah. Titu 
njadi untung ngan kamu. Anyautu karnau Allah milia ughangtu, ughangtu 
maju disayangi Allah karnau niniak puyang ughangtu. 11:29 Karnau Allah 
nidau kekela nyesali keilu'an ngan pilianNyau. 11:30 Senitu kamu nidau 
ta'at ngan Allah, mbak kimi la dibenaghka Allah, karnau ughangtu nidau 
ta'at. 11:31 Luak itu pulau ughangtu mbak kim nidau ta'at, supayau kamu 
disialka, mangku nanti ughangtu pulau ka disialka. 11:32 Allah la 


ngenangka gegalau manusiau nidau ta'at, supayau Diau pacak nyatauka 
keilu'anNyau ngan gegalau jemau. 11:33 Alaka kayau nian ngan 
bepengertian nian Allah ngan ngeruani gegalaunyau. Nidau sughang kiala 
pacak ngeruani rencanauNyau. Nidau sughang kiala pacak ngeruani 
carauNyau. 11:34 Di Injil ditulis, "Sapau diau ngeruani rupu'an Tuhan? 
Sapau pulau pacak ngenjuak petua-peturun ngan Diau? 11:35 Sapau pacak 
ngenjuak ngan Diau, mangku pacak mintak balasan?" 11:36 Gegalaunyau 
dijadika Allah, asalau jak di Allah, batan endak Allah. Allah diagungka 
selelamaunyau Amin. 


12:1 Mangku, kantin-kantinku, Allah iluak nian ngan kitau. Itula sebapau 
aku mintak nian ngan kamu, supayau kamu nyeraka diri kamu njadi kerban 
diau idup batan endak Allah ngan melemakka atiAu. Luak itula semestiau 
kamu nyemba Allah. 12:2 Jangan menau carau deniauni. Enangka Allah 
ngubai ati kamu, supayau carau idup kamu njadi empai, mangku kamu 
pacak ngeruani kendak Allah, tuapau diau iluak diau melemakka ati Allah 
ngan diau sempernau. 12:3 Allah la ngenjuakka pengertian ngan aku, 
mangku aku ngici'i gegalau kamu, jangan nganggap diri kamu lebia jak di 
sebenaghau. Anyautu kamu mesti merupuakka diri kamu ngan ngensian, 
bilang ughang nurut kesanggupan percayau diau dienjuakka Allah ngan 
kamu. 12:4 Badan kitau banyak dandanan. Bilang dandanan lain 
gunaunyau. 12:5 Luak itu pulau kitau. Empuak banyak, kitau cuman sutiak 
badan karnau seghundak ngan Keristus. Mangku bilang kitau 
dandananNyau luak dandanan sutiak badan. 12:6 Bilang kitau adau 
kesanggupan diau dienjuakka Allah ngan kitau sesughangan nurut 
kenda'Au, mangku kitau mesti nggunaukanyau. Amun jemau pacak 
ngiciakka katau Allah, diau mesti ngerjaukanyau nurut imanau. 12:7 
Jemau diau pacak nulung jemau mesti nulung nian. Jemau diau pacak 
ngajagh mesti ngajagh nian. 12:8 Jemau diau pacak muji jemau mesti muji 
nian. Jemau diau pacak ngenju'i jemau mesti ngenjuak nian ngan 
sepantasau. Jemau diau pacak mimpin mesti mimpin man. Jemau diau 
pacak nyialka jemau mesti nyialkanyau ngan riang. 12:9 Jangan cak 
nyayangi. Luatka diau ja'at, kerjaukala diau iluak. 12:10 Kamu mesti sangi 


sayangi luak jemau duau beghading, simbang-cepat sangi regaui. 12:11 
Rajinla bekerjau, jangan malas. Bekerjaula batan endak Tuhan ngan riang 
jak di Rua Allah. 12:12 Aghapkala Tuhan ngan riang. Amun adau 
penanggungan, ngalighla ngan maju bedu'a. 12:13 Tulungla kantin diau 
percayau diau nidau bediau tuapau-apau. Terimaula jemau di ghuma kamu 
ngan riang. 12:14 Mintak ngan Allah setu diau iluak batan endak jemau 
diau meluatka kamu, du'akala, jangan didawaika. 12:15 Riangla ngan 
jemau diau riang, nangisla ngan jemau diau nangis. 12:16 Sujjauanla 
sughang ngan diau lain. Jangan geduak. Terimaula pulau jemau diau nidau 
diregaui. Jangan anggap diri kamu pintar. 12:17 Jangan balaska ja'at ngan 
ja'at. Kerjaukala diau dianggap gegalau jemau iluak. 12:18 Kamu mesti 
beusaha idup damai ngan gegalau jemau. 12:19 Kantin-kantinku diau 
kusayangi, jangan kamu ndendam. Nengkela Allah diau ngukum, karnau di 
Injil ditulis, "Allah bekatau, 'Akula diau mbalas, Akula diau ngukumau.' " 
12:20 Anyautu amun musua kamu lapagh, enju'i diau makan. Amun diau 
aus, enju'i diau minum. Ngan carau luak itu diau ka maluan. 12:21 Jangan 
endak dikalaka ngan setu diau ja'at, anyautu kalakala keja'atan ngan 
keilu'an. 


13:1 Bilang jemau mesti na'ati pemerinta, karnau pemerinta asalau jak di 
Allah. Pemerintatu ditetapka Allah. 13:2 Itula sebapau jemau diau 
melawan pemerinta semegi ajau ngan melawan setu diau ditetapka Allah. 
Jemau diau ngerjauka titu mintak diukum. 13:3 Jemau diau bebuat iluak 
nidau nanti takut ngan pemerinta. Jemau diau bebuat ja'at ajau diau takut. 
Amun kamu endak, supayau kamu nidau takut ngan pemerinta, kamu mesti 
ngerjauka setu diau iluak, mangku kamu dipuji. 13:4 Pemerintatu wakil 
Allah endak ngerjauka setu diau begunau batan endak kamu. Anyautu 
amun kamu ngerjauka setu diau ja'at, kamu mesti takut, karnau diau adau 
kuasau ngukum. Pemerintatu wakil Allah endak ngukum jemau diau 
bebuat ja'at. 13:5 Karnau itu kitau mesti ta'at ngan pemerinta, ukan ajau 
karnau enggup diukum, tapitu pulau karnau suarau ati keciak kitau. 13:6 
Itula pulau sebapau kamu mbayighi cuki, karnau pemerinta wakil Allah 
diau ngurus cukitu. 13:7 Bayighila ngan gegalau jemau setu diau mesti 


dibayighi. Bayighila gegalau cuki diau mesti kamu bayighi. Regauila 
gegalau jemau diau mesti diregaui. 13:8 Jangan beutang tuapau-apau ngan 
sapau kila. Cuman semecam ini diau mesti kamu kerjauka: sangi sayangi. 
Karnau jemau diau nyayangi kantinau la na'ati gegalau ukum Taurat. 13:9 
Perinta ini: jangan menaugawia, jangan mbunua, jangan maling, jangan 
ngibauka barang jemau. Gegalaunyautu ngan perinta diau lain pulau 
disimpulka ngan perinta ini: "Sayangila kantin kaba luak kaba nyayangi diri 
kaba." 13:10 Jemau diau nyayangi kantinau nidau ka ngerjauka setu diau 
ja'at ngan diau. Karnau itu jemau diau nyayangi kantinau la nuruti ukum 
Taurat. 13:11 Gegalaunyautu mesti kamu kerjauka. Kamu la keruan, 
masau mbak kini kitau mesti bangun jak di tiduak, karnau pasighla mbak 
kini masau kitau diselamatka sangkan masau kitau percayau senitu. 13:12 
Malam laka lalu. Aghi laka siang. Karnau itu mela kitau mandakka kerjau 
ja'at diau dikerjauka di keleman. Kitau mesti ngenauka pakaian terang. 
13:13 Kitau mesti iluak-iluak luak jemau diau idup dalam terang. Jangan 
bereruyalan, jangan memabu'an, jangan menaugawia, jangan nuruti serilau, 
jangan belagau, jangan sengit. 13:14 Enangka Tuhan Yesus Keristus 
njagaui kamu. Jangan nuruti serilau manusiau diau bedusau, jangan 
muaskanyau. 


14:1 Jemau diau nidau tegua imanau mesti kamu terimau ngan iluak. 
Jangan bebala ngan diau mbalaka pendapatau. 14:2 Adau diau bependapat, 
bansau diau bulia makan tuapau kila. Adau diau nidau tegua imanau 
bependapat, bansau diau cuman bulia makan gulai tetaghuan ajau. 14:3 
Jemau diau makan tuapau kila jangan nggelakka jemau diau makan 
tetaghuan ajau. Mangku jemau diau makan tetaghuan ajau jangan ngadili 
jemau diau makan gegalaunyau, karnau Allah la nerimau jemautu. 14:4 
Kamu nidau bulia ngadili budak jemau. Apu diau benagh apu sala, itu 
urusan tuanau. Nyela, budak itu ka ngerjauka setu diau benagh, karnau 
Tuhan pacak njagaui diau, supayau maju ngerjauka setu diau benagh 14:5 
Adau diau nganggap adau aghi, pentingla aghitu sangkan aghi lain. Adau 
diau lain nganggap gegalau aghi semegi. Nengkela bilang ughang yakin 
ngan pendapatau. 14:6 Jemau diau nganggap aghi penting ngerjauka titu 


endak meregaui Tuhan. Jemau diau makan gegalaunyau ngerjauka titu 
endak meregaui Tuhan pulau, karnau beterimau-kasia ngan Allah. Luak itu 
pulau jemau diau nidau makan gegalaunyau. Diau ngerjauka titu endak 
meregaui Tuhan, ngan pulau beterimau-kasia ngan Allah. 14:7 Nidau 
sughang kia jak di kitau idup batan endak diriau ngan mati batan endak 
diriau. 14:8 Kitau idup, idup batan endak Tuhan. Kitau mati, mati batan 
endak Tuhan. Empuak idup empuak mati kitauni hak Tuhan. 14:9 Keristus 
la mati ngan idup agi, mangku Diau njadi Tuhan jemau diau mati ngan 
jemau diau idup. 14:10 Kantin-kantinku, tuapau gunaunyau kamu ngadili 
kantin kamu? Tuapau gunaunyau nggelakka kantin kamu? Gegalau kitau 
ka ngadap Allah endak diadili. 14:11 Di Injil ditulis luak ini, "Katau 
Tuhan, 'Ngenian, bilang jemau ka nunduak nyemba Aku. Bilang jemau ka 
ngaku' Aku Allah!" 14:12 Gegalau kitau mesti nanggung-jawabka 
gegalau kerjau kitau ngan Allah. 14:13 Karnau itu jangan agi kitau sangi 
salaka. Anyautu beusahala, supayau kamu jangan mbuat kantin kamu 
bedusau ngan nyesatka diau. 14:14 Aku seghundak ngan Tuhan Yesus, 
mangku aku keruan nidau bediau setu diau asalau aram, anyautu ngan 
jemau diau nganggap titu aram nyela titu aram. 14:15 Amun kamu nyakiti 
ati kantin kamu karnau makanan, kerjau kamutu nyatauka kamu nidau 
nyayangi diau. Jangan mbenasauka kantin kamu karnau makanan, karnau 
Keristus la mati batan endak diau. 14:16 Setu diau iluak batan endak kamu 
jangan enangka digelakka jemau. 14:17 Amun Allah njadi rajau dalam 
idup jemau, makan diau aram ngan alal nidau penting agi. Diau penting 
nuruti kendak Allah, idup tenang ngan riang. Titu dienjuakka Rua Allah. 
14:18 Amun jemau bekerjau batan endak Keristus ngan carau luak itu, 
jemautu melemakka ati Allah ngan diregaui jemau. 14:19 Itula sebapau 
kitau mesti beusaha, supayau idup suijauan ngan sangi teguaka. 14:20 
Jangan merusakka kerjau Allah karnau makanan. Gegalau makanan bulia 
dimakan. Anyautu amun setu diau kamu makan mbuat jemau bedusau, 
kamutu besala. 14:21 Tluakla nidau makan daging, ngan nidau minum 
anggur ngan nidau ngerjauka tuapau-apau, amun titu mbuat kantin kitau 
bedusau. 14:22 Setu diau kamu yakintu kerjaukala di adapan Allah ajau. 
Riangla jemau diau nidau meghasau besala ngan setu diau dianggap iluak 


endak dikerjauka. 14:23 Amun jemau asau-asau ngan setu diau endak 
dimakan, mangku masia dimakan, jemautu besala, karnau kerjaunyautu 
nidau dikerjauka nurut kepercayauannyau. Gegalaunyau diau dikerjauka 
nidau nurut kepercayauan itu dusau. 


15:1 Kitau diau tegua imanau mesti ngaligh ngan jemau diau nidau semegi 
pendapat ngan nidau tegua imanau. Jangan kitau melemakka ati kitau ajau. 
15:2 Bilang kitau mesti melemakka ati kantin kitau batan endak 
keilu'annyau, mangku diau tamba percayau. 15:3 Keristus pulau nidau 
merupuakka diriAu ajau. Di Injil ditulis, "Gegalau gela'an diau kaba 
asauka la Kutanggungka." 15:4 Gegalaunyau diau Ia ditulis di Injil endak 
ngajagh kitau, supayau kitau tekun ngan tegua ngaghapka Allah, karnau 
ajaghan Injiltu. 15:5 Aku bedu'a, supayau Allah mbuat kamu suijauan ngan 
menau Keristus. Allahtu mbuat jemau tekun ngan tegua. 15:6 Mangku 
ngan suati gegalau kamu pacak muji Allah, Bapak Yesus Keristus, Tuhan 
kitau. 15:7 Karnau itu terimaula sughang ngan diau lam, luak Keristus 
pulau nerimau kamu, mangku Allah dipuji. 15:8 Ingatkala, bansau Keristus 
datang endak nulung jemau Yahudi, supayau ngerti, bansau Allah itu 
pacak dipercayaui ngan nepati janjiAu ngan niniak puyang kitau. 15:9 Diau 
pulau mbuat jemau bangsau lain meregaui Allah, karnau keilu'an atiAu 
ngan ughangtu. Di Injil ditulis, "Karnau itu aku ka muji Dighi di antarau 
jemau bangsau lain. Aku ka benyanyi muji namau Dighi." 15:10 Mangku 
pulau, "Ui, bangsau-bangsau, beriangla kamu ngan umat Allah." 15:11 
Lagi, "Pujila Allah, ui gegalau bangsau. Gegalau jemau mesti muji Diau." 
15:12 Mangku nabi Yesaya la ngiciak, "Jak di pengadau Isai ka adau 
sughang diau merinta bangsau-bangsau. Ughangtu ka ngaghapka Diau." 
15:13 Allah itu bada kamu buaghap. Aku bedu'a, supayau Allah mbuat ati 
kamu riang ngan meghasau damai karnau kamu percayau, mangku ngan 
kuasau Rua Allah kamu ka tamba ngaghapka Diau. 15:14 Kantin- 
kantinku, aku keruan, bansau kamutu iluak. Kamutu pulau la keruan 
gegalaunyau, mangku pacak sangi ajaghi. 15:15 Mangku dalam surat ini 
aku beghami nulis bebeghapau petua-peturun ngan kamu, karnau titu la 
ditugaska Allah ngan aku. 15:16 Diautu ngajung aku bekerjau batan endak 


Yesus Keristus. Diau njadika aku imam batan endak ngiciakka ceritau 
iluak jak di Allah ngan jemau bangsau lain, supayau ughangtu nyeraka 
diriau ngan Allah endak idup melemakka ati Allah ngan diberesiaka Rua 
Allah. 15:17 Karnau aku seghundak ngan Keristus, aku bulia meghasau 
bangga, karnau bekerjau batan endak Allah. 15:18 Aku beghani ngiciak 
luak itu ngiciakka cuman setu diau dikerjauka Keristus karnau aku, 
supayau mbuat jemau bangsau lain ta'at ngan Allah. Aku ngerjauka titu 
ngan kic'anku ngan perembakku, 15:19 ngan kuasau ngan tandau nyelia. 
Gegalaunyautu karnau kuasau Rua Allah. Luak itula kerjauku di manau- 
manau, mulai jak di Yerusalim enggut Ilirikum aku ngiciakka gegalau 
ceritau iluak nceritauka Keristus. 15:20 Tujuanku jak di senitu endak 
ngiciakka ceritau iluak jak di Allah di guak jemau diau lum ndengaghka 
ceritau Keristustu, karnau aku enggup ndalak untung jak di kerjau jemau. 
15:21 Luak ditulis di Injil, "Jemau diau lum kekela ndengagh ceritauNyau 
ka keruan. Jemau diau lum nerimaunyau ka ngerti." 15:22 Itula sebapau 
aku lum pacak berayak ngan kamu. 15:23 Anyautu mbak kim kerjauku di 
daira ini la udim. La lamau aku endak berayak ngan kamu. 15:24 Nanti 
amun aku ke Sepanyul, aku pacak berayak ngan kamu, mangku betunggal 
jerang ngan kamu. Udim itu kamu pacak nulung aku melajuka pejalananku 
ke Sepanyul. 15:25 Anyautu mbak kimi aku endak pegi ke Yerusalim 
kudai, endak mbatak tanci batan endak umat Allah di situ. 15:26 Karnau 
jemau Keristen di Makedunia ngan Akaya la nyetujui endak nunggalka 
tanci batan endak jemau Keristen diau serik di Yerusalim. 15:27 Nyela, 
ngan riang nian ughangtu ngerjauka titu. Sepantasau ughangtu nulung 
kantin kitau di situ. Jak di jemau Yahudi jemau bangsau lain la nerimau 
keilu'an Allah, mangku ughangtu sepantasau ngenjuakka jak di retau 
bendaunyau ngan ughang tadi. 15:28 Amun kerjaukuni la udim, la 
kuseraka tanci diau la ditunggalka ughangtu, aku ka bejalan ke Sepanyul, 
mangku lalu di guak kamu. 15:29 Mangku aku keruan, amun aku datang 
berayak ngan kamu, aku ka mbatak banyak setu diau iluak jak di Keristus. 
15:30 Karnau kitau semegi percayau ngan Keristus ngan kitau sangi 
sayangi karnau Rua Allah, mangku aku mintak man, supayau kamu 
ndu'aka aku. 15:31 Bedu'ala, supayau jemau di Yudia diau nidau percayau 


nidau ngancam aku, supayau kerjauku batan endak Yerusalim diterimau 
jemau Keristen di situ ngan riang. 15:32 Mangku amun Allah ngenda'i, aku 
pacak berayak ngan kamu ngan riang, mangku aku diteguaka di guak 
kamu. 15:33 Aku bedu'a, supayau Allah diau ngenjuakka damai ngan 
manusiau nyertaui gegalau kamu. Amin. 


16:1 Aku endak ngiciakka kantin kitau Pibe ngan kamu. Diautu bekerjau 
batan endak Tuhan di guak jemau Keristen di Kengkeria. 16:2 Terimaula 
diau dalam Tuhan ngan carau diau pantas batan endak jemau percayau. 
Tulungla diau, amun diau kurangan, karnau diau la banyak nulung jemau, 
temasuak aku. 16:3 Sampaika pesanku ngan Periska ngan Akwila, kantin 
sekerjauku batan endak Keristus. 16:4 Ughang duautu mati-matian endak 
ngilakka nyawauku. Aku beterimau-kasia nian ngan ughangtu. Ukan ajau 
aku diau beterimau-kasia ngan ughang duautu, tapitu gegalau jemau 
Keristen jak di bangsau lain. 16:5 Sampaikala pulau pesanku ngan jemau 
Keristen diau betunggal di ghuma ughang duautu. Pesan pulau ngan 
Ipenitus diau kusayangi. Diautu jemau diau dulu sekali percayau ngan 
Keristus di daira Asia. 16:6 Pesanku pulau ngan Maria diau la bekerjau 
nian batan endak kamu. 16:7 Sampaikala pulau pesanku ngan Anderunikus 
ngan Yunias. Ughang duautu sebangsau ngan aku ngan pulau tejil 
serempak ngan aku. Ughang duautu la percayau antak ka aku percayau 
ngan tekenal jak di rasul. 16:8 Pesanku ngan Ampeliatus diau kusayangi. 
Diau njadi kantinku karnau semegi percayau ngan Tuhan. 16:9 Pesanku 
ngan Urbanus, kantin sekerjau kitau batan endak Keristus ngan pulau 
Setakis diau kusayangi. 16:10 Pesanku ngan Apelis diau la diuji karnau 
Keristus. Pesan pulau ngan kapu Aristubulus. 16:11 Pesanku ngan 
Herudiun diau sebangsau ngan aku. Pesanku pulau ngan kapu Narkisus 
diau la percayau. 16:12 Pesanku ngan Teripina ngan Teripusa diau 
mbanting tulang bekerjau batan endak Tuhan. Pesanku ngan Persis diau 
kusayangi diau pulau mbanting tulang nian bekerjau batan endak Tuhan. 
16:13 Pesanku ngan Rupus, jemau diau dipilia Tuhan, ngan endu'au diau 
kuanggap luak makku. 16:14 Sampaikala pulau pesanku ngan Asinkeritus, 
Peligun, Hermis, Patrubas, Hermas ngan gegalau kantin percayau diau 


seghundak ngan ughangtu. 16:15 Pesanku pulau ngan Pilulugus ngan 
Yulia, ngan Narius ngan kelawaiau ngan Ulimpas ngan gegalau jemau 
percayau diau seghundak ngan ughangtu. 16:16 Sangi pesankala kamu 
ngan carau diau iluak. Gegalau jemau Keristen bepesan ngan kamu. 16:17 
Kantin-kantinku, aku mintak nian, supayau kamu sepepadau ngan jemau 
diau melawan ajaghan diau la kamu terimau, diau mbuat kacau ngan 
nyesatka. Jawuhi jemau luak itu, 16:18 karnau jemau diau ngerjauka titu 
ukan bekerjau batan endak Keristus, Tuhan kitau. Jemau itu bekerjau batan 
endak muaska serilaunyau. Ngan makai katau diau iluak ngan lemak 
didengagh ughangtu mipuka jemau diau iluak. 16:19 Gegalau jemau la 
keruan kamu ta'at man. Karnau itu aku riang ngan ceritau kamu. Aku 
endak, supayau kamu bepengertian ngan setu diau iluak, tapitu bigal ngan 
setu diau ja'at. 16:20 Allah ngenjuakka damai ngan manusiau. Diau ka 
cepat ngancurka kuasau iblis ngan nunduakka diau ngan kamu. Yesus, 
Tuhan kitau, maju iluak ngan kamu. 16:21 Timutius, kantin sekerjauku, 
bepesan ngan kamu. Luak itu pulau Lukius, Yasun ngan Susipatir, jemau 
sebangsau ngan aku. 16:22 Diau nulis surat ini aku, Tertius. Aku bepesan 
ngan kamu diau semegi percayau ngan Tuhan. 16:23 Gayus bepesan ngan 
kamu. Aku numpang di ghumahau ngan jemau Keristen pulau betunggal 
endak sembayang di situ. Erastus, kepalak menyapi tanci kuta, bepesan 
ngan kamu. Luak itu pulau kantin kitau Kuartus. 16:24 Aku bedu'a, 
supayau Tuhan kitau, Yesus Keristus, iluak nian ngan gegalau kitau. Amin. 
16:25 Tepujila Allah! Diau bekuasau neguaka kamu nurut ceritau iluak jak 
di Allah diau kuceritauka ngiciakka Yesus Keristus. Aku ngiciakka titu 
nurut setu diau dinyatauka Allah ceritau rencanau Allah diau buabad-abad 
nidau dikeruani jemau. 16:26 Anyautu mbak kini rencanau itu Ia 
dinyatauka karnau perinta Allah, mangku dikiciakka ngan gegalau bangsau 
jak di tulisan nabi-nabi, supayau ughangtu percayau ngan ta'at ngan Allah. 
16:27 Cuman Diau sughang itula Allah diau bepengertian nian. Aku bedu'a 
supayau Diau maju diagungka selelamaunyau karnau Yesus Keristus! 
Nyela nian. Amin. 


1 Kurintus 


1:1 Jak di Paulus, diau dipilia Allah njadi rasul Yesus Keristus, ngan jak di 
Sustenis, kantin kitau, 1:2 batan endak jemau Keristen di Kurintus, jemau 
diau la dipilia Allah njadi umatAu ngan melemakka atiAu karnau Keristus 
Yesus, ngan gegalau jemau di manau ajau diau nyemba Tuhan kitau Yesus 
Keristus, Tuhan ughangtu ngan Tuhan kitau pulau. 1:3 Aku bedu'a, 
supayau Allah Bapak kitau ngan Tuhan Yesus Keristus iluak ngan kamu 
ngan ngenjuakka damai ngan gegalau kamu. 1:4-5 Aku maju 
beterimau-kasia ngan Allah, karnau kamu la nerimau keilu'an Allah karnau 
la seghundak ngan Yesus Keristus, mangku kamu la njadi kayau ngan 
gegalaunyau, kayau ngan katau, kayau ngan pengertian. 1:6 Itu 
tandaunyau, bansau ceritau Keristus la meghesap dalam ati kamu. 1:7 
Mangku kamu nidau kurang tuapau-apau pengenjuak Rua Allah, penarau 
kamu nunggu Tuhan kitau Yesus Keristus datang agi. 1:8 Diau pulau ka 
neguaka ngan njagaui kamu enggut pengabisan, mangku kamu nidau 
becacat masau aghi Tuhan kitau Yesus Keristus datang. 1:9 Allah ka 
ngerjaukanyau. Diautu pacak dipercayaui nian. Diaula milia kamu njadi 
seghundak ngan Ana'Au Yesus Keristus, Tuhan kitau. 1:10 Dalam namau 
Tuhan kitau Yesus Keristus aku mintak nian, supayau kamu sujjauan ngan 
jangan adau diau bebala, anyautu kamu mesti semegi pendapat. 1:11 
Karnau adau jak di kapu Kelui diau la ngiciakka ngan aku, bansau adau jak 
di kamu diau bebala. 1:12 Inila diau kukiciakka: Adau diau ngatauka, 
"Aku ngikut Paulus," adau diau lain agi bekatau, "Aku ngikut Apulus," 
adau agi diau bekatau, "Aku ngikut Pitrus," mangku adau pulau diau 
bekatau, "Aku ngikut Keristus." 1:13 Baghia Keristus dibagi-bagi? Apu 
Paulus mati di kayu salip batan endak kamu? Apu kamu dibaptiska ngan 
namau Paulus njadi anak-buahau? 1:14 Untungla aku nidau mbaptis 
sughang kiala jak di kamu lain ngan Kerispus ngan Gayus. 1:15 Mangku 
nidau bediau diau pacak bekatau, bansau kamu dibaptis ngan namauku 
endak njadi anak-buaku. 1:16 Nyela, kapu Setipanus kubaptiska pulau, 
tapitu lain jak di itu pengingatanku endiak bediau agi diau kubaptiska. 1:17 
Keristus ngajung aku ukan endak mbaptiska jemau, tapitu endak ngiciakka 
ceritau iluak jak di Allah. Itu pulau mesti kukerjauka, ukan karnau pintar 
ngiciak, supayau kematian Keristus di kayu salip jangan kesesiau ajau. 


1:18 Ceritau Yesus mati di kayu salip dianggap mbu'ung ngan jemau diau 
ka benasau, anyautu ngan kitau diau ka diselamatka, itu kuasau Allah. 
1:19 Dalam Injil Allah bekatau, "Kepintaran jemau bepengertian ka 
Kuabiska. Rupu'an jemau beilmu ka Kukacauka." 1:20 Mangku tuapau 
retiau jemau pintar? Tuapau retiau jemau beilmu ngan jemau pintar 
ngiciak? Allah la nyatauka, bansau kepintaran manusiau nidau bediau 
retiau. 1:21 Luak manau kila pintar manusiau, diau nidau ka pacak keruan 
Allah ngan kepintarannyautu. Anyautu karnau Allah bepengertian, Diau 
endak nyelamatka jemau diau percayau ngan Diau karnau ceritau iluak 
diau dianggap deniau kici'an bigal. 1:22 Jemau Yahudi mintak tandau 
nyelia njadi buktiau, jemau Yunani ndalak kepintaran manusiau. 1:23 
Kamini ngiciakka Keristus mati di kayu salip. Ceritau itu nyinggung jemau 
Yahudi, jemau ukan Yahudi nganggap itu bigal. 1:24 Batan endak jemau 
diau la dipilia Allah, empuak jemau Yahudi empuak jemau ukan Yahudi, 
ceritau itu nyatauka kuasau Allah ngan pengertian Allah. 1:25 Karnau setu 
diau kina'an bigal di Allah, pintarla titu sangkan kepintaran manusiau, diau 
kina'an litak di Allah, teguala titu sangkan manusiau. 1:26 Cubau ingatka, 
luak manau idup kamu masau kamu dipilia Allah. Gi dikit ajau jak di kamu 
diau bepengertian nurut pandangan manusiau. Gi dikit diau bekuasau ngan 
bepangkat tinggi. 1:27 Allah sajauka milia diau dianggap bigal di deniauni, 
supayau jemau diau pintar dimaluka. Allah milia pulau diau dianggap 
deniau litak, supayau jemau diau gaga dimaluka. 1:28 Allah milia diau 
dianggap deniau inau ngan diau nidau bediau retiau, supayau diabiska diau 
diregaui deniau. 1:29 Mangku nidau sughang kia pacak ninggika diriau di 
adapan Allah. 1:30 Kamu seghundak ngan Keristus karnau Allah. Kitau 
bepengertian karnau Keristus. Diautu mbenaghka kitau ngan njadika kitau 
umat Allah ngan mbibaska kitau. 1:31 Mangku itu luak la ditulis di Injil, 
"Jemau diau endak bangga mesti mbanggaka setu diau dikerjauka Allah." 


2:1 Kantin-kantinku, luak itu pulau, timpau aku datang guak kamu endak 
ngiciakka ngan kamu rencanau Allah, aku endiak ngiciak ngan katau 
pintar, nidau pulau makai kepintaran manusiau. 2:2 Karnau masau aku 
guak kamu, aku la mutuska nidau endak ngeruani tuapau-apau, lain jak di 


Yesus Keristus, lagi pulau Diautu mati di kayu salip. 2:3 Masau aku guak 
kamu, aku litak ngan gemetagh ketakutan. 2:4 Ceritau diau kukiciakka 
ngan kamu nidau kukiciakka ngan katau kepintaran manusiau, anyautu 
ceritautu kukiciakka ngan carau diau mbuktika kuasau Rua Allah. 2:5 Aku 
ngerjauka titu, supayau kamu percayau, ukan karnau asil kepintaran 
manusiau, tapitu karnau kuasau Allah. 2:6 Empuak luak itu, ngan jemau 
diau la tegua imanautu nyela aku ngajaghka bepengertian, anyautu 
pengertiantu ukan pengertian deniau, ukan pulau jak di penguasau- 
penguasau deniauni, jemau diau kuasaunyau ka lengit. 2:7 Pengertian diau 
kukiciakkatu pengertian jak di Allah. Pengertiantu nidau dikeruani deniau. 
Allah la nyediaukanyau batan endak keriangan kitau, antak ka deniau 
dijadikaNyau. 2:8 Nidau sughang kia jak di penguasau mbak kini diau 
keruan pengertian itu, karnau amun ughangtu la ngeruaninyau, cengki 
ughangtu nidau makuka Tuhan diau agungtu di kayu salip. 2:9 Luak itula 
diau ditulis dalam Injil, "Setu diau nidau kekela dikimak ngan didengagh 
manusiau, ngan nidau pulau kekela dirupuakka manusiau, titu disediauka 
Allah batan endak jemau diau nyayangiNyau." 2:10 Allah la ngajung 
RuaHau nyataukanyau ngan kitau, karnau Ruatu ngeruani gegalaunyau, 
lagi pulau rencanau Allah diau tebuni. 2:11 Diau ngeruani isi ati sughang 
jemau, rua jemau itula. Luak itu pulau ngan Allah, diau ngeruani isi ati 
Allah, Rua Allah itula. 2:12 Kitau nidau nerimau rua deniau, tapitu Rua 
diau asalau jak di Allah, mangku kitau keruan gegalaunyau diau Ia 
dienjuakka Allah ngan kitau. 2:13 Mangku, amun kami ngiciakka Allah 
ngan jemau diau adau Rua Allah, kami nidau ngiciakkaNyau nurut rupu'an 
jemau, tapitu nurut ajaghan Rua Allah. 2:14 Jemau diau nidau bediau Rua 
Allah nidau pacak nerimau setu diau dinyatauka Rua itu. Jemau luak itu 
nidau pacak ngerti, karnau nganggap titu bigal, karnau titu cuman pacak 
dikeruani, amun diajagh Rua Allah. 2:15 Jemau diau diajagh Ruatu pacak 
ngeruani reti gegalaunyau, anyautu diautu nidau pacak dikeruam sughang 
kiala. 2:16 Di Injil ditulis, "Sapau keruan rupu'an Tuhan? Sapau pacak 
nasihatiNyau?" Anyautu kamini adau rupu'an Keristus. 


3:1 Mangku aku, kantim-kantinku, aku nidau pacak ngiciak ngan kamu 


luak ngiciak ngan jemau diau adau Rua Allah. Anyautu aku cuman pacak 
ngiciak ngan kamu luak ngan jemau diau gi idup nurut serilau manusiau, 
luak gi kupiak dalam iman Keristen. 3:2 Puan kuenjuakka ngan kamu 
senitu, ukan makanan jemau besak, karnau kamu lum pacak nerimaunyau. 
Mbak kini kamu lum pulau pacak nerimaunyau, 3:3 karnau kamu gi idup 
nurut serilau manusiau. Amun kamu gi sengit ngan belagau sughang ngan 
diau lain, apu titu ukan mbuktika, bansau kamu masia dikuasaui serilau 
manusiau, gi idup luak jemau deniauni? 3:4 Karnau adau diau ngiciak, 
"Aku anak-bua Paulus." Adau diau ngiciak, "Aku anak-bua Apulus." Apu 
titu ukan mbuktika, bansau kamu semegi ngan jemau deniauni diau nidau 
bediau Rua Allah? 3:5 Sebenaghau sapau Apulus, sapau Paulus? Kamini 
cuman pekerjau Allah diau mbimbing kamu percayau ngan Keristus. Kami 
cuman ngerjauka tugas diau diajungka Allah ngan kami sesughangan. 3:6 
Aku nanam, Apulus ngayi'inyau, anyautu Allah itu diau numbuakanyau. 3:7 
Mangku diau nanam ngan diau ngayi'inyau nidau penting, diau pentingtu 
Allah, sangkanau Diau numbuakanyau. 3:8 Diau nanam ngan diau ngayi'i 
semegi. Diau ka nerimau upa sesughangan nurut kerjaunyautula. 3:9 
Kamini semegi ajau bekerjau batan endak Allah. Kamuni umpamau umau 
Allah, kamu pulau umpamau ghuma Allah. 3:10 Ngan pengertian diau 
dienjuakka Allah, aku luak tukang negakka ghuma la mbuat pelapiak batan 
endak ghuma itu, mangku jemau negakka ghuma di pucuak pelapiaktu. 
Bilang jemau mesti ngeruani, luak manau negak di pucu'autu. 3:11 Karnau 
nidau sughang kiala pacak mbuat pelapiak lain jak di diau la dibuat Allah, 
diautu Yesus Keristus. 3:12 Adau diau negakka ghuma di pucuak 
pelapiaktu makai emas, pirak ngan permatau, madak kayu, ghumput ngan 
jeghami. 3:13 Mangku kerjau bilang jemau ka kina'an, masau Keristus 
ngulang datang nanti, karnau ka dinyatauka ngan api. Aghi itu kerjau 
bilang jemau ka diuji ngan api, mangku keruan regaunyau. 3:14 Amun 
kerjau sughang jemau ta'an, diau ka nerimau upa. 3:15 Amun kerjaunyau 
mutung, diau ka rugi. Diautu ka diselamatka, anyautu luak jemau diau 
luput jak di api. 3:16 Keruan ngan kamu, bansau kamu ghuma Allah? 
Mangku kamu bada Rua Allah. 3:17 Amun adau jemau diau merusakka 
ghuma Allah, Allah pulau ka merusakka jemautu, karnau ghuma Allah itu 


suci. Kamunila ghuma Allahtu. 3:18 Jangan sughang kia nipuka diriau. 
Amun adau jak di kamu diau meghasau pintar nurut deniaumi, nengkela 
diau njadi bigal, mangku diau bepengertian nian. 3:19 Setu diau dianggap 
deniau pintar dikiciakka Allah bigal. Dalam Injil ditulis, "Allah ngenangka 
manusiau tetangkap ngan kepintarannyau." 3:20 Mangku adau agi ditulis 
luak imi, "Tuhan keruan rupu'an jemau diau pintar. Gegalaunyautu endiak 
begati." 3:21 Karnau itu jangan adau diau langguak karnau sughang jemau. 
Gegalaunyau la dienjuakka njadi hak kamu: 3:22 empuak Paulus, empuak 
Apulus, empuak Pitrus, empuak demau, empuak idup, empuak mati, 
empuak masau mbak kini, empuak masau nanti, gegalaunyautu hak kamu. 
3:23 Anyautu kamu hak Keristus ngan Keristus hak Allah. 


4:1 Anggapla kami pekerjau Keristus diau dipercayauka ngiciakka 
rencanau Allah diau lum keruan ngan demau. 4:2 Diau penting, supayau 
pekerjautu pacak dipercayaui. 4:3 Amun aku, nidau ngapau-ngapau, apu 
aku diakimi kamu, apu jemau lain. Aku pulau nidau ngakimi aku sendighi. 
4:4 Aku nidau meghasau besala, anyautu titu ukan mbuktika, bansau aku 
endiak besala. Tuhan itula ka netapka, apu aku besala apu nidau. 4:5 Itula 
sebapau, jangan kamu cepat ngakimi jemau, amun lum masaunyau, antak 
ka Tuhan datang. Diautu ka nginakka gegalaunyau diau dibunika di 
keleman. Diau ka ngancakka gegalaunyau diau direncanauka dalam ati 
manusiau. Masau itula bilang jemau ka nerimau jak di Allah pujian diau 
pantas diterimau. 4:6 Kantin-kantinku, katauku ini kukenauka ngan aku 
ngan Apulus njadi cuntau batan endak kamu, supayau kamu belajagh jak di 
kami tuapau reti kici'an ini: "Turutila peraturan diau adau." Jangan adau di 
guak kamu jemau diau ninggika diau sughang ngan nginauka diau lain. 4:7 
Sapau njadika kamu lebia jak di jemau lain? Apu ukan gegalaunyau diau 
adau di kamu kamu terimau? Ngapau kamu geduak, luak setu diau adau di 
kamutu ukan jak di Allah? 4:8 Nyela, kamu la puas, nidau endak 
tuapau-apau agi. Kamu la kayau, la njadi rajau, kami nidau. Alaka ilu'au, 
amun kamu la njadi rajau nian, mangku kami pulau pacak njadi rajau ngan 
kamu. 4:9 Nurut pendapatku, ngan kami diau la njadi rasul Allah 
ngenjuakka bada diau inau sekali, luak jemau diau la diukum mati, mangku 


kami la njadi tuntunan deniau, malaikat ngan manusiau. 4:10 Karnau 
Keristus kamini bigal, kamutu pintar, kami litak, kamu kuat, kami 
digelakka, kamu dipuji. 4:11 Enggut mbak kini kami kelapaghan ngan 
keausan. Baju kami, baju jarit di badannila. Kami dilagaui, kami nidau 
bebada. 4:12 Kami mbanting tulang. Amun kami didawaika, kami 
mbalaska ngan du'a. Amun kami disaraui, kami ngaligh. 4:13 Amun jemau 
ngarutka kami, kami nimbal ngan katau iluak. Kami nidau lebia jak di 
sesara deniau, luak kapaghan enggut mbak kini. 4:14 Aku nuliska ini ukan 
endak maluka kamu, anyautu endak ngajagh kamu luak anakku diau 
kusayangi. 4:15 Empuak kamu beribu-ribu guru, bak kamu cuman 
sughang. Akunila bak kamu, karnau aku ngiciakka ceritau Keristus ngan 
kamu senitu, mangku kamu percayau. 4:16 Karnau itu aku ngajung kamu 
menau aku. 4:17 Itula sebapau aku ngajung Timutius guak kamu. Diautu 
anakku dalam Keristus diau kusayangi ngan pacak dipercayaui. Diau ka 
ngingatka kamu carau idupku ngikut Yesus Keristus, carau diau kuajaghka 
ngan jemau Keristen di manau kila. 4:18 Adau bebeghapau jemau jak di 
kamu diau la geduak. Ughangtu sangkau, aku nidau agi ka datang guak 
kamu. 4:19 Amun Tuhan ngenda'i, nidau lamau agi aku ka datang guak 
kamu, mangku aku ka ngeruani kuasau jemau geduaktu, ukan cuman 
kici'annyau ajau. 4:20 Karnau amun Allah njadi rajau dalam idup sughang 
jemau, titu dikeruani ngan kerjaunyau ukan ngan kicr'annyau ajau. 4:21 
Kamu endak luak manau? Apu kamu ngenda'i aku datang mbatak pemectt, 
apu kamu ngenda'i aku datang ngan sayang ngan sabar? 


5:1 Jemau la ngiciakka, bansau adau jak di guak kamu diau menaugawia. 
Jemau diau nidau keruan Allah ajau nidau ngerjauka kerjau ja'at luak itu. 
Adau jemau lanang diau seghundak ngan enduak tighiau. 5:2 Empuak luak 
itu, kamu masia langguak. Semestiau kamu bingung ngan maluan, mangku 
melinsi jemau diau ngerjauka titu jak di guak kamu. 5:3 Empuak badanku 
endiak guak kamu, atiku maju merupuakka kamu, mangku aku la mutuska 
pekarau jemau diau ngerjauka titu, luak aku adau guak kamu. 5:4 Amun 
kamu betunggal dalam namau Tuhan Yesus, anggapla aku adau guak 
kamu dalam rua, mangku ngan kuasau Yesus, Tuhan kitau, 5:5 jemau itu 


mesti diseraka ngan Sitan, mangku badanau benasau ngan ruahau selamat, 
masau Tuhan datang nanti. 5:6 Nidau pantas kamu langguak. Asauku 
kamu la keruan, bansau ghagi dikit ngembangka gegalau lejuan. 5:7 
Capakkala kudai ghagi lamau itu, diautu ghagi dusau, mangku kamu njadi 
luak lejuan ghebuak empai, banci jak di ghagi dusau diau lamau. Karnau 
aghi rerayau Paska kitau la pasigh. Keristus diau njadi bebiri Paska kitau 
la dikerbanka. 5:8 Mangku jangan kitau merayauka jamuan itu ngan ghagi 
diau lamau, diautu ghagi keja'atan ngan kejeditan. Mela kitau 
merayaukanyau ngan ruti diau nidau beghagi. Rutitu mbayangka 
gegalaunyau diau iluak ngan benagh di adapan Allah. 5:9 Di suratku 
empaini la kukiciakka ngan kamu, supayau kamu jangan bekantin ngan 
jemau diau ngerjauka setu diau ja'at. 5:10 Diau kukiciakkatu ukan jemau 
diau nidau keruan Allah diau menaugawia, jemau selak, penipu ngan jemau 
diau nyemba patung. Ukan ughangtu diau kukiciakka, karnau amun kamu 
endak njawuhi ughangtu, cengki kamu ngeluagh nian jak di deniauni. 5:11 
Diau kukiciakka, supayau kamu jangan bekantin ngan jemau diau ngakuak 
diriau jemau Keristen, anyautu jemau itu nidau senangaian, selak, nyemba 
patung, ngarutka jemau, tukang mabuak ngan pemaling. Serempak makan 
ajau jangan ngan jemau luak itu. 5:12-13 Ukan kerjauku ngadili jemau diau 
ukan Keristen. Allah ka ngadili ughangtu. Anyautu jemau Keristen mesti 
kamu adili. Dalam Injil ditulis, "Laratkala jemau ja'at jak di guak kamu." 


6:1 Amun adau pekarau di guak kamu, ngapau pulau adau diau beghani 
pegi ke akim diau nidau percayau ngan Tuhan endak ngaduka kantinau 
diau percayau? Ngapau diau nidau mintak jemau percayau ngadili pekarau 
itu? 6:2 Apu kamu endiak keruan, bansau jemau percayau ka ngadili 
deniau ini? Mangku amun kamu ngadili deniau ini nian, apu kamu nidau 
pacak ndamaika pekarau diau nidau bediau retiau? 6:3 Apu kamu nidau 
keruan, bansau kitau ka ngadili malaikat? Apau lagi pekarau idup idang 
aghi. 6:4 Amun adau pekarau luak itu, apu kamu nyerakanyau ngan jemau 
diau nidau terti tuapau-apau carau jemau Keristen? Apu kamu nidau 
maluan? 6:5 Maluka man! Apu nidau bediau sughang jak di kamu diau 
bepengertian diau pacak ndamaika pekarau jemau percayau? 6:6 Anyautu 


adau di kamutu diau pegi ke jemau diau ukan Keristen endak ngaduka 
pekaraunyau ngan kantinau jemau Keristen. 6:7 Adau pekarau di guak 
kamu, itu nyatauka kamu la kala. Iluakla kamu dibuati nidau adil ngan 
dirugika. 6:8 Anyautu kamutu mbuati jemau nidau adil, kamutu merugika 
jemau. Lagi titu dibuati jak di kamu ngan kantin kamu jemau Keristen. 6:9 
Cengki kamu keruan, jemau diau nidau nuruti kendak Allah nidau ka bulia 
hak njadi umat Allah. Jangan kamu tetipu. Jemau diau ngerjauka kerjau 
ja'at, nyemba patung, menaugawia, sangi ribangka selanangan, sangi 
ribangka setinauan, 6:10 jemau pemaling, pengeghit ngan selak, tukang 
mabuak, galak ngarutka jemau ngan penipu, gegalau jemau luak itu nidau 
bulia hak njadi umat Allah. 6:11 Adau jak di kamu ngerjauka titu senitu. 
Anyautu mbak kini dusau kamu la dibasua. Kamu la njadi hak Allah nian. 
Kamu la dibenaghka ngan kuasau Tuhan Yesus Keristus ngan Rua Allah. 
6:12 Katau jemau, "Gegalaunyau bulia dikerjauka." Nyela, anyautu nidau 
begunau galau. Empuak aku bulia ngerjauka tuapau kila, aku enggup 
ngenangka diriku dikuasaui tuapau kila. 6:13 Makanan batan endak 
busung, busung bada makanan. Empuak busung empuak makanan, 
gegalaunyau ka diabiska Allah. Anyautu badan ukan batan endak 
ngerjauka kerjau ja'at, tapitu batan endak ngerjauka kerjau Tuhan mangku 
Tuhan ka nyayiau. 6:14 Allah la ngidupka Tuhan Yesus jak di mati. Luak 
itu pulau kitau ka diidupka ngan kuasau Allah. 6:15 Kamu la keruan, 
badan kamu angguta Keristus. Apu ka kitau ambiak angguta Keristus 
endak diseraka ngan tinau ja'at? Nidau ka adau! 6:16 Apu kamu endiak 
keruan, bansau jemau diau nyeghundak ngan tinau ja'at njadi seghundak 
ngan diau? Dalam Injil Ia ditulis, "Ughang duautu njadi seghundak." 6:17 
Anyautu amun jemau nyeghundakka diriau ngan Tuhan, ruahautu ngan Rua 
Tuhan njadi sutiak. 6:18 Jawuhila kerjau diau ja'attu! Gegalau dusau lain 
diau dikerjauka jemau di luagh badan. Anyautu jemau diau ngerjauka 
kerjau ja'at ndusaui badanau sendighi. 6:19 Cengki kamu la keruan, bansau 
badan kamu umpamau ghuma Allah, bada Rua Allah diau dienjuakka 
Allah ngan kamu, mangku kamutu ukan hak kamu. Kamutu hak Allah. 
6:20 Kamu la dibeli, regaunyau la dibayighi galau. Karnau itu regauila 
Allah ngan badan kamu. 


7:1 Mbak kimi aku endak ngiciakka setu diau la kamu tulis dalam surat 
kamu. Nyela, itu iluak, amun jemau lanang nidau bebunting. 7:2 Anyautu, 
supayau nidau teguda, iluakla bilang lanang adau biniau ngan bilang tinau 
adau lakiau. 7:3 Lakiau mesti ngerjauka diau pantas ngan biniau. Luak itu 
pulau biniautu mesti ngerjauka diau pantas ngan lakiau. 7:4 Biniau nidau 
bekuasau di badanau, diau bekuasau itu lakiau. Luak itu pulau lakiau nidau 
bekuasau di badanau, diau bekuasau biniau. 7:5 Jangan kamu beceghai 
sughang ngan diau lain. Bulia amun jerang ajau, amun tetuju galau, 
supayau pacak bedu'a. Udim itu kamu mesti ngulang seghundak, supayau 
jangan diguda iblis, karnau nidau pacak na'ani serilau. 7:6 Diau kukiciakka 
ini ukan perinta, tapitu petua ajau. 7:7 Empuak luak itu, iluakla, amun 
bilang ughang semegi ngan aku. Anyautu bilang ughang la dienjuakka 
Allah carau sesughangan. Diau sughang caraunyau luak ini, diau sughang 
caraunyau luak itu. 7:8 Ngan jemau diau lum nika ngan diau la randau 
kukiciakka, iluakla kamu maju nyughang luak aku. 7:9 Anyautu, amun 
diau nidau pacak na'an serilau, iluakla diau nika. Karnau iluakla nika, 
sangkan rusak ngan serilau. 7:10 Jemau diau la nika aku merintaka, -- 
sebenaghau ukan aku merinta tapitu Tuhan, -- sughang bini jangan 
ninggalka lakiau. 7:11 Amun diau ninggalkanyau, diau nidau bulia belaki 
agi, amun ukan ngulang ngan lakiau tadi. Sughang laki nidau bulia nyagha'i 
biniau. 7:12 Ngan diau lain aku ngiciakka luak ini -- ini katauku, ukan 
katau Tuhan -- amun jemau Keristen la bebunting ngan jemau diau nidau 
percayau mangku buntingautu tetuju idup ngan diau, tinau itu jangan 
disagha'i. 7:13 Mangku amun adau jemau tinau diau Keristen la belaki 
ngan jemau diau nidau percayau mangku lakiau endak idup ngan diau, 
jangan lanangtu ditinggalka. 7:14 Laki diau lum percayau njadi pantas di 
adapan Allah, karnau diau nika ngan biniau diau la njadi hak Allah. Luak 
itu pulau bini diau lum percayau njadi pantas di adapan Allah, karnau diau 
nika ngan lakiau diau la njadi hak Allah. Amun ukan luak itu, anak 
ughangtu luak anak jemau kapir, awuak anaktu njadi pantas di adapan 
Allah. 7:15 Anyautu, amun jemau diau nidau percayau endak ninggalka 
lakiau apu biniau diau Keristen, nengkela. Ngan luak itu kamu bibas, 
karnau Allah endak kitau idup bedamai. 7:16 Kamu bini diau percayau apu 


kamu keruan, bansau kamu nidau ka pacak nyelamatka laki kamu? 
Mangku kamu laki diau percayau apu kamu keruan, bansau kamu nidau ka 
pacak nyelamatka bim kamu? Cengki nidau! 7:17 Bilang jemau mesti maju 
idup luak la ditetapka Tuhan ngan diau, luak masau diau empai percayau 
ngan Allah. Inila peraturan diau kukiciakka ngan gegalau jemau Keristen. 
7:18 Misalau adau jemau la besunat masau diau empai percayau ngan 
Allah, jangan diau ncubau melengitka tandau besunattu. Luak itu pulau 
amun adau jemau diau lum besunat masau diau empai percayau ngan 
Allah, midau nanti mintak disunat. 7:19 Besunat ngan nidau besunat nidau 
penting. Diau penting nuruti perinta Allah. 7:20 Iluakla bilang jemau maju 
idup, luak masau diau empai percayau ngan Allah. 7:21 Amun kamu 
budak masau kamu empai percayau, nidau ngapau-ngapau. Anyautu amun 
kamu pacak bibas, gunaukala titu. 7:22 Karnau budak diau percayau ngan 
Tuhan njadi jemau bibas karnau Tuhan. Mangku jemau bibas diau 
percayau ngan Keristus njadi buda'Au. 7:23 Kamu la dibeli, regaunyau la 
dibayighi galau. Karnau itu, jangan kamu njadi budak manusiau. 7:24 Jadi, 
luak manau pulau kamu masau empai percayau ngan Allah, luak itula 
kamu pulau maju idup ngan Allah. 7:25 Mbak kini ceritau jemau diau lum 
nika. Ceritau ughangtu nidau bediau perinta Tuhan. Anyautu karnau 
pengertian jak di Tuhan ngan aku, aku endak ngiciakka pendapatku diau 
pacak dipercayaui. 7:26 Nginak kemada'an masau ini, iluakla amun jemau 
maju idup luak mbak kini. 7:27 Misalau kamu diau la bebunting, jangan 
nyagha'inyau. Amun kamu lum bebunting, sualapau nidau nanti bebunting. 
7:28 Anyautu amun kamu nika, ukan dusau. Luak itu pulau amun budak 
gadis nika, ukan bedusau. Anyautu jemau diau nika banyak meghasauka 
penanggungan di deniauni, mangku aku endak supayau jangan kamu 
banyak meghasauka penanggungan luak jemau diau Ia nikatu. 7:29 
Maksudku luak ini: Masaunyau la pandak. Mangku mulai mbak kini jemau 
diau bebunting mesti idup luak nidau bebunting. 7:30 Jemau diau nangis 
luak nidau nangis, jemau diau tetawau luak nidau riang, jemau diau la 
mbeli luak nidau bediau tuapau-apau. 7:31 Mangku jemau diau pansan 
ngerjauka kerjau deniau luak nidau ngerjaukanyau, karnau deniauni nidau 
ka lamau agi. 7:32 Aku endak, supayau kamu nidau ghegak. Jemau diau 


nidau bebunting, musatka rupu'annyau ngan Tuhan, karnau diau endak 
melemakka ati Tuhan. 7:33 Jemau diau la bebunting, banyak merupuakka 
deniau, karnau endak melemakka ati buntingau. 7:34 Mangku rupu'annyau 
tebagi-bagi. Sughang tinau diau nidau belaki ngan budak gadis ka 
merupuakka kerjau Tuhan, karnau diau endak, supayau gegalau idupau 
njadi hak Allah. Tinau diau la belaki banyak merupuakka deniauni, karnau 
endak melemakka ati lakiau. 7:35 Gegalaunyautu kukiciakka batan endak 
keilu'an kamu, ukan nidau ngajung itu-ini, tapitu supayau ngerjauka setu 
diau benagh ngan iluak, mangku kamu pacak musatka rupu'an kamu ngan 
Tuhan. 7:36 Amun adau jemau meghasau nidau pantas ngan gadisau, 
karnau la tamba tuau, amun diau nidau pacak na'ani serilau ngan meghasau 
endak nika nian, nengkela ughangtu nika, amun diau endak. Itu ukan dusau. 
7:37 Anyautu amun adau jemau diau la mutuska dalam atiau nidau ka nika, 
amun nidau dipasau ngan pacak na'ani serilau, mangku nidau nika, jemau 
itu bebuat iluak. 7:38 Jadi, jemau diau nika iluak kerjaunyau, jemau diau 
nidau nika lebia iluak agi kerjaunyau. 7:39 Bini tekungkung ngan lakiau 
selamau lakiautu gi idup. Amun pengantinannyau la mati, diau bibas nika 
ngan sapau kila diau endak, asal jemau itu jemau percayau. 7:40 Anyautu 
amun pendapatku, riangla tinau itu nidau nika agi. Mangku aku kirau setu 
diau kukiciakkatu kukiciakka ngan kuasau Rua Allah. 


8:1 Mbak kim aku endak ngiciakka ceritau makanan diau la disiwaukatu. 
Ngenian katau jemau, "Gegalau kitaum la pintar." Anyautu kepmtarantu 
mbuat jemau geduak, tapitu nyayangi jemau neguaka ati. 8:2 Jemau diau 
nyangkau la banyak keruan, lum ngeruani nian. 8:3 Anyautu jemau diau 
nyayangi Allah, diautu dikeruani Allah. 8:4 Kitau keruan, ceritau makan 
daging diau disiwauka, diumpamauka setu diau sebenaghau nidau bediau. 
Kitau keruan Allah itu sughang, nidau bediau diau lain. 8:5 Nyela, banyak 
pulau setu diau dikiciakka diwau ngan tuan, empuak di langit, empuak di 
deniau. 8:6 Anyautu amun kitau, Allah gi sughang, Diautu Bapak diau 
njadika gegalaunyau. Batan endak Diaula kitau idup. Mangku Tuhan gi 
sughang pulau, Diautu Yesus Keristus. Karnau Diau gegalaunyautu 
dijadika mangku karnau Diau pulau kitau idup. 8:7 Anyautu nidau bilang 


ughang ngeruani titu. Adau jemau diau senitu pegi ke keramat, mbak kini 
diau gi meghasau, bansau makanan diau la disiwaukatu makanan diwau. 
Mangku amun ughangtu makan makanan itu, ughangtu meghasau bedusau, 
karnau kepercayauannyau lum tegua. 8:8 Nyela, makanan nidau mbuat 
kitau diterimau ngan Allah. Amun kitau makan makanan itu, kitau nidau 
bediau untungau. Amun kitau nidau makan, kitau pulau nidau rugi 
tuapau-apau. 8:9 Anyautu sepepadaula. Jangan tejadi jemau lain bedusau 
karnau kepercayauan lum tegua, karnau kamu bibas ngerjauka tuapau kila. 
8:10 Misalau kamu diau la keruan mangku duduak makan di keramat, 
mangku jemau diau kurang kepercayauannyau nginak kamu, jemautu pulau 
dibeghanika makan daging diau la disiwaukatu. 8:11 Mangku jemau diau 
nidau tegua kepercayauantu njadi benasau karnau kamu, awuak Keristus 
mati batan endak diau pulau. 8:12 Amun kamu bedusau luak itu ngan 
kantin kamu jemau Keristen tadi, ngan merusakka jemau diau kurang 
kepercayauannyautu, kamu sebenaghau bedusau ngan Keristus. 8:13 Itula 
sebapau amun makan daging diau mbuat kantinku bedusau, aku enggup agi 
nian makanau, mangku jangan kantinku bedusau karnau aku. 


9:1 Apu ukan aku jemau bibas? Ukan aku rasul? Apu aku lum nginak 
Yesus, Tuhan kitau? Apu ukan kamu asil kerjauku batan endak Tuhan? 9:2 
Empuak jemau lain nidau endak ngaku'i aku rasul, cengki kamu ngaku'i 
aku rasul, karnau idup kamu jemau Keristen mbuktika, bansau aku rasul. 
9:3 Amun jemau diau nyalaka aku, aku nimbali luak ini: 9:4 Apu aku nidau 
behak dienju'i makanan karnau kerjauku? 9:5 Apu aku endiak behak 
mbatak bunting diau Keristen serempak bejalan ngan aku, luak diau 
dikerjauka rasul lain ngan ading-beghading Tuhan Yesus ngan Pitrus 
pulau? 9:6 Apu cuman ughangtu diau behak nidau nanti kerjau batan endak 
pengidupan? Apu Barnabas ngan aku nidau pacak? 9:7 Manau ka adau 
tentera diau dang beperang makai tanciau sendighi? Manau ka adau jemau 
diau nanam kebun anggur, mangku nidau makan asilau? Manau ka adau 
jemau diau nyayia bebiri, mangku nidau minum puan bebiritu? 9:8 Katauku 
ini ukan cuman rupu'an manusiau ajau. Ukum Taurat ngiciakkanyau pulau. 
9:9 Di ukum Musa ditulis luak ini, "Jangan kamu nyempal mulut sapi diau 


dang ngighiak gendum." Apu sapi diau Allah kiciakka? 9:10 Apu ukan itu 
ditulis batan endak kitau? Nyela, batan endak kitau. Jemau diau njawat 
ngan jemau diau ngighiak ngerjaukanyau ngan ngaghapka bulia bagian asil 
kerjaunyau. 9:11 Kami la ngamburka benia ruhani dalam idup kamu. Apu 
ka banyak igau, amun kami mintak bagian asil deniau jak di kamu? 9:12 
Amun jemau lain behak ngaghapka titu jak di kamu, cengki kami lebia 
behak jak di ughangtu. Anyautu kami lum nggunauka hak itu. Iluakla aku 
nanggungka gegalaunyau sangkan ngengalangi ceritau iluak jak di 
Keristus. 9:13 Cengki kamu keruan, bansau jemau diau bekerjau di 
Ghuma Allah bulia makanan jak di Ghuma Allah. Jemau diau ngurus bada 
bekerban bulia bagian jak di kerban itu. 9:14 Luak itu pulau Tuhan Ia 
netapka, bansau jemau diau ngiciakka ceritau iluak pantas bulia 
pengidupan jak di kerjaunyautu. 9:15 Anyautu lum kekela aku makai 
hakku itu. Aku nulis titu, ukan supayau titu dikerjauka ngan aku mbak kini. 
Iluakla aku mati sangkan kelengitan setu diau kubanggakatu. 9: 16 Karnau 
amun aku ngiciakka ceritau iluak, nidau bediau tanggua endak mbanggaka 
diri, karnau titu mesti kukerjauka. Celakaula aku, amun nidau ngiciakka 
ceritau iluaktu. 9:17 Misalau aku ngerjaukanyau ngan kendakku sendighi, 
nyela aku behak nerimau upa. Anyautu aku ngerjauka titu karnau 
kewajibanku. Aku diajung Allah batan endak ngerjaukanyau. 9:18 Amun 
luak itu, tuapau upaku? Inila upaku: Aku pacak ngiciakka ceritau iluak 
nidau mintak diupa, karnau nidau makai hakku, amun ngiciakka ceritau 
iluak. 9:19 Aku ukan budak jemau, aku bibas. Empuak luak itu, aku 
njadika diriku budak gegalau jemau, supayau aku pacak banyak menangka 
jemau batan endak Keristus. 9:20 Ngan jemau Yahudi aku luak jemau 
Yahudi, mangku pacak menangka jemau Yahudi batan endak Keristus. 
Ngan jemau diau idup nurut ukum Taurat, aku njadi luak jemau diau idup 
nurut ukum Taurat, empuak aku sebenaghau nidau mesti nuruti ukum 
Taurattu, supayau pacak menangka ughangtu batan endak Keristus. 9:21 
Luak itu pulau ngan jemau diau nidau idup nurut ukum Taurat, aku luak 
jemau diau nidau idup nurut ukum Taurat. Itu nidau bereti, aku idup di 
luagh ukum Allah, karnau aku idup nurut ukum Keristus. Aku ngerjauka 
titu, supayau pacak menangka ughangtu batan endak Keristus. 9:22 Ngan 


jemau diau nidau tegua imanau, aku pulau luak jemau diau nidau tegua 
iman, mangku pacak menangka ughangtu batan endak Keristus. Aku njadi 
gegalaunyau batan endak gegalau jemau, supayau ngan carau manau ajau 
aku pacak nyelamatka bebeghapau jak di ughangtu. 9:23 Gegalaunyautu 
kukerjauka karnau ceritau iluak jak di Allah, supayau aku bulia bagian jak 
di Allah. 9:24 Kamu la keruan, bansau tanding belaghi gegalau angguta 
ngikut belaghi, anyautu cuman sughang bulia adia. Karnau itu belaghila 
nian, mangku kamu bulia adiahautu. 9:25 Bilang tukang main diau ngikut 
betanding mesti maju na'an diriau. Jemautu ngerjauka titu endak bulia adia 
diau nidau ka lamau. Anyautu kitau na'an diri, karnau endak bulia adia diau 
ta'an lamau. 9:26 Itula sebapau aku belaghi adau tujuan. Lagi pulau aku 
nidau ninju asal ajau. 9:27 Aku melatia badanku enggut nguasaui 
gegalaunyau, supayau udim ngiciakka ceritau iluak ngan jemau lain, jangan 
akun nidau diterimau. 


10:1 Kantin-kantinku, kamu la keruan setu diau la tejadi ngan niniak 
puyang kitau, timpau ughangtu ngikut Musa. Ughangtu dibayangi aban 
galau, mangku nyembeghangi Laut Abang ngan selamat. 10:2 Itu pacak 
dikiciakka umpamau baptisan dalam aban ngan laut endak njadi anak-bua 
Musa. 10:3 Gegalau ughangtu makan makanan ruhani diau semegi 10:4 
ngan minum minuman ruhani diau semegi. Gegalau ughangtu minum jak di 
gunung batu ruhani diau ngantini ughangtu. Mangku gunung batu itu 
Keristus. 10:5 Empuak luak itu, Allah nidau riang ngan banyak nian jak di 
ughangtu, mangku mayat ughangtu beunjughan di padang bungin. 10:6 
Gegalaunyautu njadi cuntau batan endak kitau njadi peringatan, supayau 
kitau jangan endak ngerjauka setu diau ja'at luak dikerjauka ughangtu. 
10:7 Jangan pulau nyemba diwau luak dikerjauka separau jak di ughangtu, 
luak ditulis di Injil, "Bangsau itu duduak makan-minum ngan beriang-riang 
ngerjauka setu diau nidau senunuan endak nyemba patung." 10:8 Jangan 
kitau menaugawia luak dikerjauka separau jak di ughangtu. Mangku duau 
pulua tigau ribu jak di ughangtu mati jangkau saghi, karnau ngerjauka titu. 
10:9 Jangan pulau kitau ncubaui Tuhan, luak diau dikerjauka separau jak 
di ughangtu senitu, mangku ughangtu mati dicetuak ulagh. 10:10 Jangan 


kitau bemumut luak diau dikerjauka separau jak di ughangtu, mangku 
ughangtu dibunua malaikat kematian. 10:11 Gegalaunyautu tejadi ngan 
ughangtu njadi cuntau ngan jemau lain, mangku ditulis njadi peringatan 
batan endak kitau, kitau diau idup masau pengabisan saman ini. 10:12 
Mangku jemau diau nyangkau diau tegua, sepepadaula, supayau jangan 
benasau. 10:13 Amun kamu dicubaui, ingatkala, bansau jemau lain pulau 
meghasaukanyau luak itu. Allah nepati janjiau. Diau nidau ngenangka 
kamu dicubaui lebia jak di kekuatan kamu. Masau kamu dicubaui, masau 
itu pulau Diau ngenjuakka jalan keluagh ngan kamu ngan neguaka kamu 
mangku pacak ta'an. 10:14 Itula sebapau, kamu mesti njawuhi diwau. 
10:15 Aku ngiciak ngan kamu luak ngan jemau diau bepengertian. 
Rupuakkala ngan kamu kicr'anku ini. 10: 16 Mangkuak diau kitau pakai 
masau kitau minum anggur ngan beterimau-kasia ngan Allah, apu ukan titu 
nunjuakka kitau seghundak ngan Keristus dalam kematianNyau? Ruti diau 
kitau agia-agiaka masau kitau makanau serempak, apu ukan titu 
nunjuakka, bansau kitau seghundak ngan badan Keristus? 10:17 Ruti 
cuman sebua, mangku kitau diau makanau empuak banyak nyjadi sutiak, 
karnau gegalau kitau bulia bagian jak di ruti diau sebuatu. 10:18 Kina'i 
jemau Israil senitu. Ukanau jemau diau makan makanan diau dikerbanka 
njadi seghundak ngan bada bekerban itu? 10:19 Tuapau reti katauku ini? 
Apu makanan diau disiwauka adau retiau? Apu diwau penting? 10:20 
Nidau! Diau kukiciakkatu luak mi: Setu diau disiwaukatu dikerbanka ngan 
iblis ukan ngan Allah. Mangku aku nidau ngajung kamu seghundak ngan 
iblis. 10:21 Kamu nidau pacak minum jak di mangkuak Tuhan ngan pulau 
jak di mangkuak iblis. Mangku kamu nidau kila pacak makan di bada 
makanan Tuhan ngan pulau di bada makanan iblis. 10:22 Apu kitau endak 
ngajung Tuhan sengit? Apu kuatla kitau sangkan Tuhan? 10:23 Katau 
jemau, "Kitau bulia ngerjauka tuapau kila." Nyela, anyautu nidau 
gegalaunyautu begunau. "Kitau bulia ngerjauka tuapau kila." Nyela, 
anyautu nidau gegalaunyau ngiluakka idup kitau. 10:24 Jangan sughang 
kia merupuakka diriau ajau. Bilang jemau mesti merupuakka jemau lain 
pulau. 10:25 Kamu bulia makan gegalaunyau diau dijual di pekan, nidau 
nanti ditanyauka kudai, karnau nidau nanti ghibal. 10:26 Karnau di Injil 


ditulis, "Deniau ngan gegalau isiau Tuhan empuau." 10:27 Amun kamu 
dipantau makan di ghuma jemau diau nidau percayau, mangku kamu pegi, 
makanla setu diau dienjuakka ngan kamu, nidau nanti nanyauka jak di 
manau makanan itu, mangku kamu nidau ghibal. 10:28 Anyautu amun 
adau jemau diau ngiciakka ngan kamu, "Makanan ini la disrwauka", jangan 
kamu makan makanan itu karnau nyanauka jemau diau la ngiciakkanyautu, 
mangku atiau nidau ghibal. 10:29 Diau kukiciakkatu ukan keghibalan ati 
kamu, tapitu keghibalan ati ughang itu. Asauku adau diau betanyau, 
"Ngapau kebibasanku dibatasi keghibalan jemau? 10:30 Amun aku makan 
ngan beterimau-kasia ngan Allah, ngapau pulau jemau nggelakka aku 
karnau makan itu, awuak aku beterimau-kasia ngan Allah?" 10:31 Tuapau 
kila diau kamu kerjauka, apu makan apu minum, kerjaukala gegalaunyautu 
batan endak meregaui Allah. 10:32 Jangan nyinggung peghasauan jemau, 
empuak jemau Yahudi empuak jemau Yunani empuak jemau percayau. 
10:33 Idupla luak aku. Aku beusaha endak melemakka ati gegalau jemau 
ngan carau luak manau kila, ukan batan endak kepentingan akunila, tapitu 
supayau banyak jemau diselamatka. 


11:1 Penaula aku, luak aku pulau menau Keristus. 11:2 Aku endak muji 
kamu, karnau kamu maju ngingatka ngan nuruti ajaghan diau la kuajaghka 
ngan kamu. 11:3 Aku endak, supayau kamu ngeruani, bansau diau 
ngepala'i jemau lanang nyela Keristus, diau ngepala'1 jemau tinau nyela 
lakiau, diau ngepala'1 Keristus nyela Allah. 1 1:4 Amun jemau lanang diau 
dang bedu'a ngan ngiciakka katau Allah di adapan jemau banyak, mangku 
nudungi pala'au, jemautu nggelakka Keristus diau ngepala'inyau. 11:5 
Anyautu amun jemau tinau dang bedu'a ngan ngiciakka katau Allah di 
adapan jemau banyak, nidau makai telekung, tinau itu nggelakka lakiau 
diau ngepala'inyau. Itu semegi ngan palak tinautu la dicukur. 11:6 Amun 
sughang tinau enggup makai telekung, iluakla gumba'au digunting. 
Anyautu amun sughang tinau dicukur ngan digunting gumba'au, diau 
digelakka. Karnau itu iluakla makai telekung. 11:7 Jemau lanang nidau 
nanti makai telekung, karnau diau nggambarka keagungan Allah. Anyautu 
jemau tinau nggambarka keagungan jemau lanang, 11:8 karnau jemau 


lanang nidau dijadika jak di jemau tinau, tapitu jemau tinau dijadika jak di 
jemau lanang. 11:9 Mangku jemau lanang nidau dijadika batan endak 
jemau tinau, tapitu jemau tinau dijadika batan endak jemau lanang. 11:10 
Itula sebapau jemau tinau mesti makai telekung, tandau diau dikepala'i 
lakiau karnau malaikat-malaikat. 11:11 Empuak luak itu, ngan kitau jemau 
Keristen jemau tinau nidau bediau, amun ukan jemau lanang, mangku 
jemau lanang nidau bediau, amun ukan jemau tinau. 11:12 Karnau empuak 
jemau tinau asalau jak di jemau lanang, mangku jemau lanang adau karnau 
jemau tinau, gegalaunyau jak di Allah. 11:13 Cubau rupuakkala im ngan 
kamu: Apu iluak jemau tinau bedu'a ngan Allah di mukau jemau banyak 
nidau makai telekung. 11:14 Nurut adat amun lanang gumbak panjang, itu 
nidau pantas. 11:15 Anyautu amun jemau tinau gumbak panjang, titu njadi 
kebanggaan, karnau gumbaktu dienjuakka ngan diau batan endak nukupi 
pala'au. 11:16 Amun adau jemau diau endak bebala mbalaka pekarau 
telekung, diau pacak kukiciakka ngan jemautu, bansau kami ngan jemau 
Keristen lainau cuman carau luak itu tadi, lain nidau bediau agi. 11:17 Aku 
nidau muji kamu ngan setu diau endak kukiciakka ini: Carau kamu 
betunggal ukan sangi neguaka iman kamu, tapitu ngarutka iman. 11:18 
Aku ndengagh, amun jemau Keristen betunggal, adau rumbungan diau 
nidau semegi pendapat, mangku aku kirau dikit banya'au ceritautu benagh. 
11:19 Nyela, sepantasau adau pepecahan di antarau jemau Keristen, 
supayau kima'an, sapau jak di kamu diau Keristen diau ngenian. 11:20 
Amun kamu betunggal, diau kamu adauka ukan jamuan Tuhan. 11:21 
Karnau masau kamu makan, bilang jemau berebut ngambiak makanan 
sesughangan, mangku adau diau nidau dapat tuapau-apau, adau diau 
mabuak. 11:22 Ngapau pulau luak itu? Apu kamu nidau beghuma? Kamu 
pacak makan-minum di situ. Apu kamu endak nggelakka umat Allah? Apu 
endak maluka jemau diau nidau bediau tuapau-apau? Tuapau diau mesti 
kukiciakka ngan kamu? Apu aku mesti muji kamu? Nidau! Aku nidau ka 
muji kamu. 11:23 Setu diau la kuajaghka ngan kamu itu, kuterimau jak di 
Tuhan, bansau malamau Tuhan Yesus diseraka, Diau ngambiak ruti, 11:24 
mangku beterimau-kasia ngan Allah. Udimautu dipiyak-piya'Au rutitu ngan 
bekatau, "Inila badanKu diau Kuenjuakka batan endak kamu. Kerjaukala 


itu batan endak ngingatka Aku." 11:25 Luak itu pulau udim makan Diau 
ngambiak mangkuak anggur mangku bekatau, "Mangkuak anggur ini janji 
Allah diau empat, diau disahka ngan daghaKu. Idang kali kamu minum jak 
di mangkuakni, kerjaukala itu batan endak ngingatka Aku." 11:26 Jadi, 
idang kali kamu makan ruti ngan minum jak di mangkuaktu kamu 
ngiciakka kematian Tuhan, enggut Diau datang. 11:27 Karnau itu jemau 
diau makan ruti ngan minum jak di mangkuak Tuhan itu tadi ngan carau 
nidau pantas, jemautu bedusau tuadap Tuhan diau la nyeraka badanAu 
ngan daghaHau. 11:28 Amun luak itu, bilang jemau mesti ngeruani diriau 
kudai, mangku udim itu makan ruti ngan minum anggurtu. 11:29 Amun 
jemau diau makan ruti ngan minum jak di mangkuaktu nidau ngaku! retiau 
badan Tuhan, diau ndatangka ukuman batan endak diriau, masau diau 
makanau ngan minumau. 11:30 Itula sebapau banyak jak di kamu diau 
buidapan ngan litak. Adau pulau diau la mati. 11:31 Amun kitau ngeruani 
diri kitau kudai, kitau nidau ka diukum Allah. 11:32 Anyautu amun kitau 
diukum Allah, Diau endak ngajagh kitau, mangku kitau nidau diukum 
serempak ngan demaumi. 11:33 Itula sebapau, kantin-kantinku, amun kamu 
betunggal endak makan jamuan Tuhan, kamu mesti sangi nanti. 11:34 
Amun adau diau lapagh, jemautu makan kudai di ghumahau, supayau 
jangan betunggal batan endak diukum. Setu diau lain ka kukiciakka ngan 
kamu, amun aku datang agi. 


12:1 Kantin-kantinku, mbak kini ceritau pengenjuak Rua. Ceritau itu 
kendakku, supayau kamu keruani diau benagh. 12:2 Kamu keruan, timpau 
kamu lum percayau ngan Tuhan, kamu disesatka nyemba diwau diau bisu 
ngan mecam-mecam carau. 12:3 Mangku kamu mesti keruan, bansau 
nidau bediau jemau diau dipimpin Rua Allah diau bekatau, "Meghakaula 
Yesus!" Luak itula pulau nidau bediau jemau diau ngaku'i, "Y esusla 
Tuhan!", amun ukan dipimpin Rua Allah. 12:4 Adau bemecam-mecam 
pengenjuak, anyautu gegalaunyau dienjuakka Rua semegi. 12:5 Adau 
bemecam-mecam kerjau batan endak Tuhan, anyautu Tuhan gi sughang. 
12:6 Mangku adau bemecam-mecam carau ngerjauka kerjautu. Anyautu 
diau ngenjuakka kuasau ngan bilang jemau batan endak gegalaunyautu, itu 


Allah diau gi sughang itula. 12:7 Rua Allah bekerjau di bilang jemau batan 
endak neguaka gegalau kitau. 12:8 Ngan diau sughang Ruatu ngenjuakka 
kuasau, mangku pacak ngiciak ngan pengertian. Ngan jemau lain Rua diau 
semegitu ngenjuakka kuasau, mangku diau pacak ngiciakka katau Allah. 
12:9 Ngan diau sughang agi Rua diau semegitu ngenjuakka kuasau, 
mangku pacak percayau nian. Ngan jemau lain Rua itu ngenjuakka kuasau, 
mangku pacak meghaduka jemau buidapan. 12:10 Diau sughang 
dienjuakka kuasau ngadauka tandau nyelia, diau lain dienjuakka kuasau 
ngiciak luak sughang nabi. Adau diau dienjuakka kuasau mbidaka, manau 
diau Rua Allah manau diau ukan. Adau diau dienjuakka kuasau bekiciak 
basau rua. Adau pulau diau dienjuakka kuasau ngiciakka reti basau ruatu. 
12:11 Gegalaunyautu dikerjauka Rua semegi. Bilang jemau dienju'i kuasau 
sesughangan nurut kendak Ruatu. 12:12 Keristus umpamau badan 
manusiau. Badanautu sutiak, anyautu dandanannyau banyak. Gegalau 
dandanannyautu empuak banyak cuman sutiak badan. 12:13 Luak itu pulau 
gegalau kitau, empuak jemau Yahudi empuak jemau Yunani, empuak 
ambau empuak tuan, gegalau kitau la dibaptis ngan Rua diau semegi, 
supayau kitau njadi sutiak badan Keristus, mangku gegalau kitau 
dienjuakka Rua diau semegitu. 12:14 Nyela, badantu ukan cuman badan 
ajau. Anyautu adau banyak dandanannyau. 12:15 Misalau keting bekatau, 
"Aku ukan tangan, mangku aku ukan dandanan badan." Apu nyela diau 
ukan dandanan badan? 12:16 Misalau telingau bekatau, "Aku ukan matau, 
mangku aku ukan dandanan badan." Apu nyela diau ukan dandanan badan? 
12:17 Misalau gegalau badantu cuman matau ajau, luak manau pacak 
ndengagh? Misalau gegalau badan telingau ajau, luak manau pacak 
ngembau? 12:18 Kitau nginak, bansau Allah la netapka bada dandanan 
badantu. Bilang mecam ditetapka badahau nurut kendak Allah. 12:19 
Misalau gegalaunyau cuman semecam dandanan ajau, manau diau 
dikiciakka badan? 12:20 Nyela nian, bemecam-mecam dandanannyautu, 
anyautu badan gi sutiak. 12:21 Mangku matau nidau pacak ngiciakka ngan 
tangan, "Aku nidau endak kaba." Palak nidau pacak ngiciakka ngan keting, 
"Aku nidau endak kaba." 12:22 Awuak dandanan badan diau dikiciakka 
litak nian, itula diau penting man. 12:23 Dandanan diau kitau anggap 


kurang beregau, kitau regaui man. Mangku dandanan diau nidau alap, 
tamba kitau sanauka. 12:24 Dandanan badan diau alap nidau nanti kitau 
sanauka nian. Allah la mbuat badan kitau ngan carau, supayau dandanan 
diau nidau pantas diancakka diperatika nian. 12:25 Ngan carau luak itu 
badantu midau tebagi-bagi, mangku bilang dandanan sangi peratika. 12:26 
Amun sutiak dandanan nanggung, gegalau dandanan diau lain nanggung 
pulau. Amun sutiak dandanan dipuji, gegalau dandanan diau lainau ngikut 
riang pulau. 12:27 Gegalau kamu umpamau badan Keristus. Bilang 
ughang dandanannyau. 12:28 Mangku Allah la netapka mecam-mecam 
jemau di guak jemau Keristen, diau dulu sekali rasul, mangku nabi, 
mangku guru, mangku adau pulau diau pacak mbuat tandau nyelia ngan 
diau pacak meghaduka jemau buidapan, mangku diau pacak nulung jemau 
lain ngan diau pacak mimpin, mangku pulau diau pacak ngiciak basau rua. 
12:29 Apu gegalaunyau rasul, apu nabi, apu guru? Apu gegalaunyau pacak 
ngadauka tandau nyelia, 12:30 apu pacak meghaduka, apu ngiciak basau 
rua, apu meretika basau ruatu? Nidau. 12:31 Beusahala kamu, supayau 
kamu bulia pengenjuak Rua diau penting sekali jak di gegalaunyau. 
Anyautu aku endak nunjuakka ngan kamu jalan diau iluak sekali. 


13:1 Empuak aku pacak ngiciak serbau mecam basau manusiau ngan 
basau malaikat pulau, anyautu amun aku nidau nyayangi jemau lain, aku 
semegi ngan gung ngan canang diau dimunika asal ajau. 13:2 Empuak aku 
pacak ngiciakka katau Allah ngan ngerti gegalau resiau Allah ngan 
ngeruani gegalaunyau, empuak aku percayau nian ngan Allah, mangku 
pacak ngaliaka gunung, anyautu aku nidau nyayangi jemau, dikit kia aku 
nidau begunau. 13:3 Empuak gegalau retauku kuenjuakka ngan jemau 
serik, ngan pulau nyeraka badanku disilap, anyautu aku nidau nyayangi 
jemau, mangku gegalaunyautu nidau bediau gunaunyau. 13:4 Jemau diau 
nyayangi jemau lain ngaligh ngan atiau iluak. Diau nidau sengit, nidau 
langguak ngan nidau geduak. 13:5 Diau nidau ngerjauka setu diau nidau 
pantas ngan nidau masau jemau nuruti kenda'au. Diau nidau mura purik 
ngan nidau maju ngingatka sala jemau. 13:6 Diau nidau riang ngan setu 
diau nidau adil, tapitu ikut riang ngan setu diau benagh. 13:7 Diau ta'an 


ngadapi gegalaunyau, percayau gegalaunyau, ngaghapka gegalaunyau, 
ta'an, ngaligh ngan gegalau penanggungan. 13:8 Kasia nidau ka abis. 
Ngiciakka katau Allah ka udim. Ngiciak basau rua ka mandak. Kepintaran 
ka lengit pulau. 13:9 Karnau kepintaran ngan ngiciakka katau Allah nidau 
sempernau. 13:10 Anyautu nanti ka datang masaunyau, Allah ka nggenapi 
gegalaunyau. Mangku diau nidau sempernau ka lengit. 13:11 Timpau aku 
budak keciak, aku ngiciak luak budak keciak, peghasauan luak budak 
keciak, berupuak luak budak keciak. Mbak kini aku la wagat, mangku aku 
ninggalka perembak luak budak keciaktu. 13:12 Setu diau kitau kina'i 
mbak kim luak gambar di cemin diau kabugh. Nanti kitau ka nginak diau 
jelas. Mbak kini aku keruan lum sempernau. Nanti aku keruan diau 
sempernau, luak aku la dikeruani Allah. 13:13 Mangku penarau ini adau 
tigau mecam diau mesti kitau kerjauka: percayau, ngaghapka ngan 
nyayangi jemau. Mangku diau penting sekali jak di tigau itu nyayangi 
jemau. 


14:1 Beusahala kamu nyayangi jemau. Beusahala pulau nerimau kuasau 
jak di Rua Allah. Diau penting supayau pacak ngiciakka katau Allah. 14:2 
Jemau diau ngiciak basau rua, ukan ngiciak ngan manusiau, tapitu ngan 
Allah. Nidau bediau jemau diau terti setu diau dikiciakkanyautu, karnau 
Rua Allah mbuat diau ngiciakka setu diau cuman dikeruani Allah. 14:3 
Anyautu jemau diau ngiciakka katau Allah ngan manusiau, jemautu nulungi 
ngan neguaka ngan ngenjuakka semangai. 14:4 Jemau diau ngiciak basau 
rua cuman neguaka diriau, tapitu jemau diau ngiciakka katau Allah majuka 
iman jemau Keristen. 14:5 Alaka iluak, amun gegalau kamu pacak ngiciak 
basau rua, anyautu iluakla, amun kamu pacak ngiciakka katau Allah. 
Jemau diau ngiciakka katau Allah, begunaula diau sangkan jemau diau 
ngiciak basau rua, lain amun jemau diau ngiciak basau ruatu pacak 
meretika setu diau dikiciakkanyautu, supayau begunau batan endak 
gegalau jemau Keristen. 14:6 Amun aku datang guak kamu ngan ngiciak 
basau rua, tuapau gunaunyau ngan kamu? Dikit kia nidau begunau, lain 
amun aku ngiciakka pengina'an jak di Allah ngan nerangka setu ceritau 
Allah, ngiciakka rencanau Allah ngan ngajagh. 14:7 Misalau dandanan 


musik diau nidau benyawau luak seruling ngan kecapi, amun nidau 
belainan muniau, luak manau ngeruani lagu tuapau diau dimunika? 14:8 
Misalau pulau amun terumpit perang dimunika asal ajau, sapau ka 
bedandan endak beperang? 14:9 Luak itu pulau amun kamu ngiciak basau 
rua: Amun kamu nidau makai katau diau jelas, nidau sughang kia pacak 
ngerti, setu diau kamu kiciakka. Kici'an kamu ka lengit ajau. 14:10 Di 
deniauni banyak nian basau, tapitu nidau bediau sutiak kia diau nidau 
bereti. 14:11 Anyautu amun aku nidau ngerti basau, jemau diau ngiciak 
basautu jemau asing ngan aku. Mangku aku pulau jemau asing ngan diau. 
14:12 Luak itu pulau kamu: Nyela, kamu beusaha bulia kuasau Rua Allah, 
anyautu kamu mesti beusaha makaiau, supayau begunau batan endak 
jemau Keristen. 14:13 Karnau itu jemau diau ngiciak basau rua mesti 
bedu'a, supayau diau pulau dienjuakka kuasau endak meretika setu diau 
dikiciakkanyautu. 14:14 Amun aku bedu'a ngan basau rua, ruaku bedur'a, 
tapitu rupu'anku nidau bedu'a. 14:15 Mangku tuapau diau mesti 
kukerjauka? Ini diau kukerjauka: Aku endak bedu'a ngan ruaku, tapitu aku 
pulau endak bedu'a ngan rupu'anku. Aku endak benyanyi ngan muji ngan 
ruaku, tapitu aku pulau endak benyanyi ngan muji ngan rupu'anku. 14:16 
Amun kamu beterimau-kasia ngan Allah ngan basau rua ajau, mangku 
jemau lain nidau pacak ngaminka du'a beterimau-kasia, karnau nidau terti 
setu diau kamu kiciakkatu. 14:17 Empuak du'a terimau-kasia ngan Allah 
iluak nian, du'a itu nidau begunau ngan jemau. 14:18 Aku beterimau-kasia 
ngan Allah, karnau akuni pacak ngiciak basau rua lebia jak di gegalau 
kamu. 14:19 Anyautu amun jemau Keristen betunggal, galakla aku ngiciak 
limau katau diau jemau ngerti endak ngajagh ughangtu, sangkan aku 
ngiciak beribu-ribu katau makai basau rua. 14:20 Jangan kamu berupuak 
luak rupu'an budak keciak. Amun ngan keja'atan nengkela kamu luak 
budak keciak, tapitu rupu'an kamu mesti njadi luak rupu'an jemau besak. 
14:21 Di ukum Taurat ditulis luak ini, "Tuhan bekatau, Jemau diau 
ngiciak basau Kuajung ngiciak ngan umatKu. Jemau asing Kuajung ngiciak 
katauKu. Empuak luak itu ughangtu enggup ndengagh kici'anKu.'" 14:22 
Amun luak itu, kuasau pacak ngiciak basau rua itula tandau batan endak 
jemau diau nidau percayau, ukan batan endak jemau percayau. Mangku 


kuasau ngiciak katau Allah itula tandau batan endak jemau percayau, ukan 
batan endak jemau diau nidau percayau. 14:23 Misalau gegalau jemau 
Keristen betunggal, mangku bilang jemau ngiciak basau rua, mangku 
datang jemau diau nidau terti ngan jemau diau nidau percayau, cengki 
jemautu ka ngiciakka kamu gilau galau. 14:24 Anyautu amun gegalau 
kamu ngiciakka katau Allah, mangku datang jemau diau nidau terti ngan 
jemau diau nidau percayau, jemautu ka nyadari dusaunyau ngan diukum 
karnau gegalaunyau diau didengaghautu. 14:25 Gegalau resiau dalam 
atiau ka kina'an, mangku diau ka nunduak nyemba Allah ngan ngakuri, 
"Nyela, Allah adau nian guak kamu." 14:26 Luak manau mbak kini, ui 
kantin-kantinku? Amun kamu betunggal, adau diau nyanyi, adau diau 
ngajagh, adau diau ngiciakka pengina'an Allah, adau diau ngiciak basau 
rua, adau diau meretika kici'antu. Anyautu gegalaunyautu mesti 
dikerjauka, supayau begunau batan endak gegalaunyau. 14:27 Amun adau 
jemau diau endak ngiciak basau rua, nengkela duau ughang, sebanyak- 
banya'au tigau ughang, sejagh sughang, mangku mesti adau jemau diau 
meretikanyau. 14:28 Amun nidau bediau jemau diau pacak meretikanyau, 
jemau diau endak ngiciak basau ruatu tadi mesti diam. Nengkela diau 
ngiciak dalam atiau ajau ngan Allah. 14:29 Enangka duau apu tigau 
ughang ngiciakka katau Allah, penarau diau lain merupuakka setu diau 
dikiciakkatu. 14:30 Anyautu amun adau jemau lain diau duduak di situ 
bulia katau Allah, jemau diau ngiciak tadi mesti diam. 14:31 Ngan carau 
luak itu gegalau kamu pacak ngiciakka katau Allah sejagh sughang, 
mangku kamu diajaghi galau ngan tamba percayau. 14:32 Kuasau 
ngiciakka katau Allah mesti dijagaui jemau diau ngiciaktu, 14:33 karnau 
Allah enggup kekacauan, tapitu Diau galak damai. Di manau-manau, amun 
jemau percayau betunggal, 14:34 jemau tinau mesti diam. Ughangtu nidau 
bulia ngiciak. Ughangtu mesti nunduak, luak itu ditulis di ukum Taurat. 
14:35 Amun adau setu diau endak dikeruani, itu mesti ditanyaukanyau 
ngan lakiau di ghumahau, karnau nidau pantas, amun jemau tinau ngiciak 
di bada betunggal. 14:36 Apu katau Allah asalau jak di kamu? Apu ngan 
kamu ajau katau Allahtu dikiciakka? 14:37 Amun adau jemau meghasau 
pacak ngiciakka katau Allah ngan adau kuasau jak di Rua Allah, jemau itu 


mesti keruan, bansau setu diau kukiciakkatu perinta Tuhan. 14:38 Amun 
adau jemau diau enggup nerimaunyau, jangan kamu nerimau jemautu. 
14:39 Mangku, kantin-kantinku, beusahala bulia kuasau ngiciakka katau 
Allah. Anyautu jangan negahi jemau ngiciak basau rua. 14:40 Tapitu 
gegalaunyau mesti dikerjauka iluak-iluak. 


15:1 Mbak kini, kantin-kantinku, aku endak ngingatka agi ceritau iluak jak 
di Allah, diau la kukiciakka senitu ngan kamu. Kamu la nerimaunyau, 
dijadika dasagh iman kamu. 15:2 Amun kamu nuruti nian setu diau 
kukiciakka ngan kamu, mangku ceritau iluaktu ka nyelamatka kamu. 
Amun kamu nidau nurutinyau, nidau bediau gunaunyau kamu njadi jemau 
percayau. 15:3 Setu diau kukiciakka ngan kamutu kuterimau pulau. Diau 
penting sekali la kukiciakka ngan kamu, bansau Keristus mati karnau 
dusau-dusau kitau, luak la ditulis dalam Injil, 15:4 bansau Diau dikuburka, 
mangku la duau malam dudupka agi. Itu pulau ditulis dalam Injil. 15:5 
Aku ngiciakka pulau, bansau Keristus diau la idup agitu ngancakka diriAu 
ngan Pitrus, mangku ngan duau belas anak-buaHau. 15:6 La udimautu 
Diau ngancakka diriAu ngan limau ratus anak-buaHau serempak. Banyak 
jak di ughangtu gi idup mbak kini. Adau pulau jak di ughangtu diau la 
mati. 15:7 La udim itu, Diau ngancakka diriAu ngan Yakubus mangku 
ngan gegalau rasul. 15:8 Mangku mendian sekali Diau ngancakka diriAu 
ngan akuni pulau -- aku luak kupiak diau adau lum masaunyau. 15:9 Akum 
rasul diau nidau nian bereti jak di rasul lain, karnau aku nyaraui umat 
Keristen. 15:10 Anyautu karnau keilu'an Allah aku njadi luak aku mbak 
kini. Mangku nidau rugi Allah iluak ngan aku. Aku la bekerjau mati-matian 
nian jak di gegalau ughangtu. Sebenaghau ukan aku diau ngerjauka titu, 
tapitu Allah diau nyayangi ngan nulungi aku. 15:11 Itula sebapau empuak 
aku empuak ughangtu, itula diau kami ajaghka, mangku itula diau kamu 
percayau. 15:12 Amun kami ngiciakka, bansau Keristus ngulang idup, 
ngapau jak di kamu adau diau ngiciakka, bansau jemau mati nidau ka idup 
agi? 15:13 Misalau jemau mati nidau ka idup agi, Keristus pulau nidau 
idup agi. 15:14 Mangku misalau Keristus nidau idup agi, nidau bediau 
gunaunyau kami ngiciakkanyau, mangku pulau nidau bediau gunaunyau 


kamu percayau. 15:15 Lagi tenyatau kamini mbu'ung ngan ceritau Allah, 
karnau kami ngiciakka, bansau Allah la ngidupka Keristus jak di mati, 
awuak Diau nidau ngulang idup, amun nyela jemau mati nidau ngulang 
idup. 15:16 Amun ngenian jemau mati nidau diidupka agi, Keristus pulau 
nidau dudupka agi. 15:17 Amun Keristus nidau idup agi, nidau bediau 
gunaunyau kamu percayau, mangku kamu masia dikuasaui dusau. 15:18 
Mangku jemau diau la mati, empuak percayau ngan Keristus, benasau 
pulau. 15:19 Amun kitau ngaghapka Keristus cuman batan endak idup di 
deniauni ajau, mangku jak di gegalau manusiau kitaum diau malang sekali. 
15:20 Anyautu nyela, Keristus idup agi jak di mati. Mangku adau 
aghapan, bansau jemau diau la mati ka idup agi. 15:21 Maut adau di 
deniau karnau sughang jemau, luak itula pulau idup agi jak di mati 
dienjuakka ngan manusiau karnau sughang jemau. 15:22 Gegalau jemau 
mati karnau kerjau Adam, luak itu pulau gegalau jemau ka idup agi karnau 
kerjau Keristus. 15:23 Anyautu bilang jemau ka diidupka nurut 
gilirannyau: Dulu sekali Keristus, nanti masau Diau datang agi, giliran 
jemau diau njadi hak Keristus. 15:24 La udim itu kiamat. Masau itu 
Keristus ka nunduakka gegalau pemerintahan ngan kuasau ngan kekuatan, 
mangku Diau ka nyeraka kuasauNyau nyjadi rajau ngan Allah Bapak. 15:25 
Keristus mesti maju merinta, enggut Allah nunduakka gegalau musuAu di 
bawa ketingAu. 15:26 Musua diau mendian ditunduakka itula maut. 15:27 
Dalam Injil ditulis luak ini, "Allah la nunduakka gegalaunyau di bawa 
ketingAu." Nyela, amun dikiciakka gegalaunyau la ditunduakka ngan 
Diau, itu bereti diau nunduakkanyau Diau sendighi nidau temasuak. 15:28 
Anyautu amun gegalaunyau la ditunduakka ngan Keristus, mangku Anak 
Allah itu ka nunduakka diriAu ngan Allah. Mangku Allah merinta 
gegalaunyau. 15:29 Misalau jemau mati nidau ka ngulang idup, tuapau 
gunaunyau jemau dibaptis batan endak jemau mati? Ngapau adau jemau 
diau endak dibaptis batan endak jemau mati, amun nyela jemau mati nidau 
ka idup agi? 15:30 Kamini pulau, ngapau kami maju endak ngadapi 
bayau? 15:31 Idang aghi aku ngadapi maut. Aku ngiciakka luak ini, karnau 
aku bangga ngan idup kamu, karnau kamu la percayau ngan Yesus 
Keristus, Tuhan kitau. 15:32 Amun nurut rupu'an manusiau ajau, tuapau 


gunaunyau aku melawan benatang ganas di Ipisus? Amun jemau mati nidau 
ka idup agi, iluakla kitau "mmakan-minum, beriang-riang, karnau pagi kitau 
ka mati." 15:33 Jangan kamu tetipu! Amun bekantin ngan jemau jedit, itu 
merusakka perembak diau iluak! 15:34 Mbak kim jagaula! Jangan maju 
ngerjauka dusau. Adau jak di kamu diau lum percayau nian ngan Allah. 
Titu maluka man! 15:35 Asauku adau diau betanyau, "Luak manau jemau 
mati diidupka agi? Badan diau luak manau ka dienjuakka ngan ughangtu, 
amun idup agi?" 15:36 Alaka bigalau! Amun kamu nanam benia, beniatu 
midau ka tumbua, amun beniatu lum abis. 15:37 Benia diau kamu tanam di 
tana, apu benia padi apu benia lainau, itu cuman mughak ajau, ukan 
tanaman diau ka tumbua nanti. 15:38 Anyautu Allah ngenjuakkanyau 
rupau nurut kenda'Au. Bilang mecam benia dienjuakkaNyau rupau diau 
cucuk. 15:39 Gegalaunyau diau benyawau badanau nidau semegi. Badan 
manusiau lain ngan badan benatang. Badan burung lain pulau, badan ikan 
lain agi. 15:40 Luak itu pulau adau setu di langit ngan setu di demau. 
Ringkia setu diau di langit lain ngan ringkia setu diau di deniauni. 15:41 
Ringkia matau-aghi lain ngan ringkia bulan. Ringkia bintang lain agi, 
mangku ringkia bintang pulau nidau semegi. 15:42 Luak itu pulau nanti 
ngan jemau mati diau idup agi. Badan diau ditanamtu ka busuak, badan 
diau idup agi nidau ka busuak. 15:43 Badan diau ditanamtu litak, badan 
diau idup agi ka kuat. 15:44 Badan diau ditanam badan jak di demau, 
badan diau idup agi badan diau dienjuakka Rua Allah. Adau badan jak di 
deniauni, mangku adau pulau badan jak di Rua Allah. 15:45 Dalam Injil 
ditulis luak ini, "Mangku manusiau diau dulu sekali, diautu Adam, 
dijadika, mangku diau idup." Mangku Adam diau mendiantu rua diau 
ngenjuakka idup. 15:46 Diau datang dulu sekali ukan badan jak di rua, 
tapitu badan jak di deniau. Diau jak di rua datang mendian. 15:47 Adam 
diau dulu sekali asalau jak di tana. Adam diau udim itu asalau jak di 
sergau. 15:48 Jemau deniau ini luak Adam diau dibuat jak di tana, jemau 
sergau luak diau datang jak di sergau. 15:49 Mbak kini kitau semegi ngan 
Adam diau asalau jak di tana, luak itu nanti kitau ka semegi pulau ngan 
diau jak di sergau. 15:50 Diau endak kukiciakka ngan kamu luak ini: 
Badan diau dijadika jak di dagha ngan daging nidau pacak bulia bada di 


sergau, mangku badan diau ka busuaktu nidau pacak idup selelamaunyau. 
15:51 Ndengaghla resiau ini: Nidau gegalau kitau ka mati, anyautu kitau 
ka beghuba galau, 15:52 masau negal ajau, masau terumpit diau mendian 
ka dimunika. Karnau masau ndengagh muni terumpittu, jemau mati ka 
ngulang idup selelamaunyau, mangku kitau ka diuba galau. 15:53 Karnau 
badan diau ka mati ini mesti digenti ngan badan diau nidau ka mati. 
Mangku badan diau jak di deniauni mesti digenti ngan badan jak di sergau. 
15:54 Mangku amun badan diau ka mati la digenti ngan badan diau nidau 
ka mati, badan jak di deniauni digenti ngan badan jak di sergau, mangku Ia 
ditepati setu diau ditulis dalam Injil, "Kematian la dilengitka, kemenangan 
la dapat." 15:55 "Ui, maut, di manau kemenangan kaba? Di manau bisau 
kaba?" 15:56 Bisau maut itula dusau, mangku kuasau dusau itula ukum 
Taurat. 15:57 Empuak luak itu, terimau-kasia ngan Allah. Diau la 
ngenjuakka kemenangan ngan kitau karnau Yesus Keristus, Tuhan kitau. 
15:58 Karnau itu, kantin-kantinku diau kusayangi, kuatkala ngan teguakala 
iman kamu. Bekerjaula maju batan endak Tuhan ngan ngenianau, karnau 
kamu keruan, bansau kerjau kamu batan endak Tuhan nidau ka keria ajau. 


16:1 Ceritau kumpulan tanci diau ka dienjuakka ngan jemau Keristen diau 
adau di Yudia, kamu mesti ngerjaukanyau luak la kutunjuakka ngan jemau 
Keristen di Galatia. 16:2 Idang aghi minggu gegalau kamu mesti 
ngasingka tanci sesughangan nurut pulian kamu. Penyapila tancitu enggut 
aku datang, mangku masau itu nidau nanti ditunggalka agi. 16:3 Nanti 
amun aku la sampai, aku ka ngajung jemau diau kamu anggap pantas pegi 
ke Yerusalim mbatak surat, mangku ughangtu mbatak tanci kumpulantu ke 
Yerusalim. 16:4 Mangku amun iluak, bansau aku pegi pulau, ughangtu 
pacak pegi serempak ngan aku. 16:5 Aku endak berayak ngan kamu, udim 
aku ngidari Makedunia, karnau rencanauku endak lalu di situ. 16:6 Asauku 
aku ka lamau mendam guak kamu, asauku selamau pangkau dingin. 
Mangku kamu pacak nulung aku melajuka pejalananku. 16:7 Aku enggup 
cuman singga. Aku endak lamau berayak ngan kamu, amun Tuhan kenda!. 
16:8 Aku ka mendam di Ipisus enggut aghi rerayau Pentakusta, 16:9 
karnau mbak kini banyak jalan tebukak batan endak ngerjauka kerjau diau 


penting, empuak adau banyak diau melawan. 16:10 Amun Timutius 
datang, terimaula diau iluak-iluak, mangku diau riang guak kamu, karnau 
luak aku pulau diau bekerjau batan endak Tuhan. 16:11 Jangan adau diau 
nidau meregauinyau. Tulungla diau melajuka pejalanannyau ngulang guak 
aku ngan selamat. Aku nunggu diau datang serempak ngan kantin-kantin 
kitau diau lain. 16:12 Amun ceritau kantin kitau Apulus, la rajin kuajung, 
supayau diau pegi berayak ngan kamu serempak ngan kantin-kantin diau 
lain. Anyautu diau lum endak pegi mbak kini. Nanti diau ka datang, amun 
diau kungang. 16:13 Sepepadaula, percayaula ngan tegua, beghanikala diri 
kamu ngan maju kuat. 16:14 Gegalaunyau diau kamu kerjauka, kerjaukala 
ngan sayang. 16:15 Kamu cengki keruan Setipanus ngan denga-sana'au. 
Ughangtu jemau diau dulu sekali njadi Keristen di Akaya. Ngan ngenian 
ughangtu bekerjau nulung umat Allah. 16:16 Aku ngajung kamu man, 
supayau kamu nurut man ajaghan jemau luak itu ngan jemau lainau diau 
bekerjau ngan diau ngenian. 16:17 Aku riang, Setipanus, Purtunatus ngan 
Akaikus datang, karnau ughangtu nggenti kamu nulungi aku. 16:18 
Ughangtu meriangka atiku nian, luak itu pulau ati kamu. Jemau luak itu 
mesti diregaui nian. 16:19 Adau pesan jak di jemau Keristen di perupinsi 
Asia. Akwila ngan Periskila ngan kantin kitau diau betunggal di ghumahau 
bepesan pulau ngan gegalau kamu. 16:20 Gegalau kantin di sini bepesan 
ngan kamu. Sangi pesankala sughang ngan diau lain ngan carau iluak. 
16:21 Aku namba pesanku diau kutulis ngan tangankuni, "Pesan jak di 
aku, Paulus." 16:22 Jemau diau nidau nyayangi Tuhan Yesus nengkela 
diukum Allah. Maranata -- Tuhan datangla! 16:23 Tuhan Yesus nyayangi 
kamu. 16:24 Aku pulau nyayangi gegalau kamu diau percayau ngan Yesus 
Keristus. 


2 Kurintus 


1:1 Jak di aku, Paulus diau njadi rasul Yesus Keristus karnau kendak 
Allah, jak di kantin kitau Timutius, batan endak jemau Keristen di Kurintus 
ngan gegalau jemau percayau diau adau di Akaya. 1:2 Kami bedu'a, 
supayau Allah Bapak kitau ngan Tuhan Yesus Keristus iluak ngan kamu 


ngan ngenjuakka damai. 1:3 Tepujila Allah, Bapak Tuhan kitau Yesus 
Keristus. Diaula Bapak diau iluak manan ngan maju nulung ngan neguaka 
kitau. 1:4 Diau neguaka kami ngadapi gegalau tanggungan, mangku kami 
pacak neguaka jemau diau meghasauka bemecam-mecam tanggungan 
ngan carau diau semegi luak kami la diteguaka Allah. 1:5 Tanggungan 
diau dighasauka Keristus la banyak pulau kami ghasauka, mangku karnau 
Keristus pulau kami diteguaka nian. 1:6 Amun kami sengsarau, itu batan 
endak neguaka kamu, supayau kamu selamat. Amun kami diteguaka, 
kamu pulau diteguaka, mangku kamu ta'an ngan ngaligh nanggungka 
sengsarau diau luak kami tanggungka pulau. 1:7 Kami maju yakin ngan 
kamu, nidau kekela asau-asau, karnau kami keruan, bansau kamu diau 
ngikut sengsarau ngan kami mbak kini, ka ngikut pulau diteguaka luak 
kami. 1:8 Kami endak, supayau kamu ngeruani gegalau sengsarau diau 
kami ghasauka di perupinsi Asia Keciak. Kami meghasau tanggungan diau 
kami ghasaukatu beghat igau, mangku kami nidau bediau aghapan agi ka 
idup. 1:9 Kami meghasau luak la diukum mati. Anyautu titu tejadi, 
supayau kami jangan ngandalka diri kami, tapitu ngandalka Allah diau 
ngidupka jemau mati. 1:10 Diautu la nyelamatka kami jak di bayau maut 
diau nakutka. Diau pulau ka nyelamatka kami nanti, karnau Diau itula 
kami aghapka. 1:11 Kami percayau, bansau karnau du'a kamu batan endak 
kami, Allah ka nyelamatka kami agi jak di bayau. Allah ndengaghka du'a 
jemau banyak, mangku iluak ngan kami. Mangku banyak jemau ka 
beterimau-kasia ngan Diau. 1:12 Kami bangga, karnau diyakinka ati 
keciak kami, bansau gegalaunyau diau kami kerjauka di deniau ini 
terutamau ngan kamu, la kami kerjauka ngan jujur ngan beresia di adapan 
Allah. Kami ngerjaukanyau ukan ngan pengertian manusiau, tapitu ngan 
kekuatan jak di Allah. 1:13-14 Kami cuman nulis ngan kamu setu diau 
pacak kamu bacau ngan terti. Mbak kini kamu la ngerti separau, mangku 
kami ngaghap nanti kamu ka ngeruani kami nian. Mangku masau Tuhan 
Yesus datang nanti, kamu ka bangga karnau kami, luak kami pulau bangga 
karnau kamu. 1:15 Karnau aku yakin nian ngan titu, mangku aku la 
merencanauka endak berayak ngan kamu, supayau kamu nerimau sayang 
Allah lebia banyak agi. 1:16 La udim itu aku endak melajuka pejalanan ke 


Makedumia, mangku jak di situ ngelipat singga agi ngan kamu. Mangku 
kamu pacak nulung aku melajuka pejalananku ke Yudia. 1:17 Anyautu 
rencanaukutu la beghuba. Apu itu bereti, bansau pendirianku nidau 
benagh? Apu aku mbuat rencanau nurut kendakkunila, mangku 
kekadangan aku ngiciakka "au" kekadangan "midau"? 1:18 Demi Allah 
diau pacak dipercayaui janjiku ngan kamu ukan "au" ngan "nidau". 1:19 
Karnau Yesus Keristus, Anak Allah, diau dikiciakka aku, Silas ngan 
Timutius ngan kamu ukan "au" ngan "nidau". Di Diau cuman adau "au". 
1:20 Gegalau janji Ia "au" galau dalam Keristus. Karnau itu kitau 
ngiciakka "nyela nian" endak ngagungka Allah karnau Diau. 1:21 Allah 
itula diau la mbuat kami ngan kamu seghundak nian ngan Keristus. Diau 
pulau la milia kitau. 1:22 Diau la nandaui kitau njadi ha'Au ngan 
ngenjuakka RuaHau dalam ati kitau. Titu jaminan, bansau Diau ka 
ngenjuakka gegalaunyau diau la dijanjikaNyau batan endak kitau. 1:23 
Allah ngeruani aku. Diau keruan, bansau aku nidau lasung ke Kurintus, 
karnau aku nidau endak mbingungka kamu. 1:24 Kami nidau endak masau 
kamu ngan setu diau mesti kamu percayaui, karnau kamu la percayau nian 
ngan Keristus. Kami cuman endak sesamau bekerjau ngan kamu batan 
endak meriangka kamu. 


2:1 Mangku aku la mutuska nidau ka berayak agi ngan kamu, amun kamu 
kebingungan. 2:2 Karnau amun aku mbingungka kamu, sapau diau pacak 
meriangka aku, amun ukan jemau diau kubingungkatu? 2:3 Itula sebapau 
aku nulis surat senitu ngan kamu. Aku enggup berayak ngan kamu, amun 
aku ka bingung karnau kamu, awuak kamu diau mesti meriangka aku. Aku 
percayau, amun aku riang, kamu riang pulau. 2:4 Aku nulis ngan kamu 
ngan atiku madak nian ngan temas sampai banyak numbanka ayiak-matau. 
Aku nulis itu, ukan supayau kamu njadi bingung, tapitu supayau kamu 
keruan, bansau aku sayang nian ngan kamu. 2:5 Amun adau jemau diau 
mbingungka, mangku ukan aku diau dibingungka, tapitu gegalau kamu, 
senidau-nidaunyau separau jak di kamu. Aku enggup mbesakka. 2:6 Ngan 
jemau luak itu la cukup ukuman diau la diukumka separau jak di kamu. 
2:7 Mangku mbak kini kamu mesti ma'apka ngan neguaka diau, supayau 


diau jangan putus aghapan karnau kebingungan igau. 2:8 Karnau itu aku 
mintak, supayau kamu sayang nian ngan diau. 2:9 Nyela, aku nulis surat 
senitu endak nguji kamu, apu kamu endak ta'at ngan gegalau kici'anku. 
2:10 Amun kamu ma'apka sala jemautu, aku ma'apkanyau pulau. Amun 
aku ma'apka, kalu adau diau mesti kuma'apka, itu kukerjauka di adapan 
Keristus batan endak kamu. 2:11 Mangku Iblis jangan adau jalan nguasaui 
kitau, karnau kitau la keruan rencanaunyau. 2:12 Masau aku la sampai di 
Teruas endak ngiciakka ceritau iluak jak di Keristus, Tuhan la mbukak 
jalan ngan aku endak bekerjau di bada itu. 2:13 Anyautu aku nidau tenang, 
karnau nidau betemu ngan kantin kitau Titus. Mangku aku pamit endak 
pegi ke Makedunia. 2:14 Aku beterimau-kasia ngan Allah! Diau maju 
mbatak kami di jalan menang serempak ngan Keristus. Diau makai kami, 
supayau ceritau Keristus tesebar ke manau-manau luak embau ghum. 2:15 
Karnau kami luak embau ghum diau asalau jak di Keristus batan endak 
Allah di guak jemau diau diselamatka ngan diau benasau. 2: 16 Ngan 
jemau diau ka benasau kami luak embau busuak diau mbunua. Ngan jemau 
diau diselamatka kami luak embau ghum diau ngenjuakka idup. Sapau 
diau pacak ngerjauka tugas ini? 2:17 Kami nidau luak banyak jemau diau 
ndalak untung ngan ngiciakka katau Allah. Tujuan kami iluak, karnau kami 
diajung Allah endak ngiciakka ceritau itu luak semestiau di adapan Allah, 
karnau kami seghundak ngan Keristus. 


3:1 Apu kami la mulai agi muji diri kami? Apu kami mesti nunjuakka surat 
pujian ngan kamu luak jemau lain, apu mintak surat pujian ngan kamu? 3:2 
Kamu itula surat pujian kami diau ditulis dalam ati kami, mangku pacak 
dikeruani ngan dibacau gegalau jemau. 3:3 Mangku la nyatau, bansau 
kamu surat Keristus diau ditulis karnau kerjau kami. Surat itu ukan ditulis 
ngan dawat, tapitu ngan Rua Allah diau idup, ukan ditulis di batu, tapitu di 
ati manusiau. 3:4 Kami ngiciak luak itu, karnau kami percayau nian ngan 
Allah karnau Keristus. 3:5 Amun kamini ajau, kami nidau sanggup 
ngerjauka kerjau itu. Anyautu Allah diau nyanggupka kami. 3:6 Diautu 
pulau mbuat kami sanggup bekerjau batan endak Allah nurut janji empai. 
Janjitu tegantung ngan Rua Allah ukan ngan ukum diau tetulis. Karnau diau 


ditulistu mbatak mati, tapitu Rua Allah ngenjuakka idup. 3:7 Masau janji 
diau mbatak matitu dibuat ngan diukir di batu, keagungan Allah kina'an di 
dayi Musa. Sinaghau terang nian, mangku jemau Israil nidau ta'an nginak 
dayi Musa, empuak sinaghtu la mulai pudagh. Amun janji diau mbatak 
matitu dikiciakka ngan terang diau besinagh luak itu, 3:8 cengki besakla 
keagungan diau nyertaui janji diau dienjuakka Rua Allah. 3:9 Amun kerjau 
diau ngukumtu agung luak itu, apau agi keagungan kerjau diau mbuat 
jemau seilu'an ngan Allah. 3:10 Sebenaghau kerjau diau senitu dianggap 
agung nidau bediau retiau agi, amun dibandingka ngan keagungan mbak 
kini. 3:11 Amun kerjau diau ta'an jerang ajau agung luak itu, cengki 
agungla kerjau diau ta'an selelamaunyau. 3:12 Karnau kami adau aghapan 
luak itu, mangku kami beghani ngiciak luak itu. 3:13 Kami nidau luak 
Musa nukup dayi ngan selampung, supayau jemau Israil jangan nginak 
terang Tuhan diau jerangtu padam. 3:14 Anyautu rupu'an ughangtu 
tetutup. Enggut mbak kini rupu'an ughangtu masia tetutup, amun ughangtu 
mbacau kitab janji diau lamau itu. Rupu'an ughangtu cuman pacak 
tebukak, amun seghundak ngan Keristus. 3:15 Mbak kini pulau amun 
ughangtu mbacau kitab Musa, rupu'an ughangtu masia tetutup. 3:16 
Anyautu amun jemau ngulang njenguak Tuhan, mangku rupu'an tebukak. 
3:17 Karnau Tuhan itu Rua, mangku jemau diau adau Rua Allahtu bibas. 
3:18 Mangku di kitauni kima'an keagungan Tuhan, karnau rupu'an kitau 
nidau tetutup, mangku kitau maju diubai njadi luak Diau. Tamba lamau 
kitau tamba besinagh karnau keagungan diau asalau jak di Tuhan diautu 
Rua. 


4:1 Kami nerimau tugas itu, karnau Allah itu iluak. Karnau itu kami nidau 
tekedan. 4:2 Kami enggup nggunauka carau gelap diau maluka. Kami 
nidau nipuka jemau ngan nidau ngubai katau Allah. Kami ngiciakka 
kendak Allah ngenianau. Mangku teserala ngan jemau endak nilai kami 
dalam ati keciak di adapan Allah. 4:3 Mangku amun ceritau iluak diau 
kami kiciakkatu masia pulau jemau nidau terti, itu cuman jemau diau ka 
benasau diau nidau ngerti. 4:4 Ughangtu nidau percayau, karnau rua iblis 
diau nguasaui deniauni ngalangi rupu'an, supayau nidau ngerti ngan nidau 


nginak terang jak di ceritau iluaktu, ceritau keagungan Keristus diau luak 
gambaran Allah. 4:5 Ceritau diau kami kiciakkatu ukan nceritauka 
kaminila. Ceritautu nceritauka Yesus Keristus, bansau Diautu Tuhan, 
mangku kamini njadi budak kamu karnau Keristus. 4:6 Allah la bekatau, 
"Jak di keleman ka nimbul terang." Allah itu pulau nimbulka terang di ati 
kitau, supayau rupu'an kitau njadi terang mangku ngeruani keagungan 
Allah diau kina'an di dayi Keristus. 4:7 Retau sergau itu adau di kami diau 
nidau beregautu diau luak guci dibuat jak di tana, mangku nyatau, bansau 
kuasau injil diau besaktu asalau jak di Allah ukan jak di kamini. 4:8 Kami 
diluatka di manau-manau, tapitu kami nidau nyera. Kami bingung, tapitu 
nidau putus aghapan. 4:9 Kami disaraui, tapitu nidau kekela dienangka 
kami ajau. Kami diempaska enggut rubua, tapitu nidau mati. 4:10 Kami 
maju meghasauka kematian Yesus di badan kami, mangku idupAu pulau 
ka nyatau di badan kami. 4:11 Empungan gi idup, kami maju dalam bayau 
maut karnau Yesus, mangku idup Yesus pulau dinyatauka di badan kami 
diau pacak mati. 4:12 Kami maju dalam bayau maut, mangku kamu bulia 
idup. 4:13 Di Injil ditulis katau ini, "Aku percayau, karnau itu aku 
ngiciak." Mangku kami percayau. Karnau itu kami pulau ngiciak. 4:14 
Kami keruan, bansau Allah diau la ngidupka Tuhan Yesus ka ngidupka 
kami pulau ngan Yesus. Diau ka mbata'1 kami ngan kamu pulau ke 
adapanNyau. 4:15 Gegalaunyautu batan endak kamu. Karnau tamba 
banyak jemau meghasauka keilu'an Allah, tamba banyak pulau du'a 
beterimau-kasia ngan Allah, mangku Allah diagungka. 4:16 Itula sebapau 
kami nidau tekedan. Empuak badan kami tamba guyuk, ati kami maju 
diteguaka. 4:17 Mangku tanggungan diau mbak kini kami ghasauka nidau 
sebeghapau. Itu ka ngasilka keriangan selelamaunyau diau jawua lebia 
besak, amun dibandingka ngan penanggungantu. 4:18 Kami nidau 
nyanauka setu diau kina'an, tapitu setu diau nidau kina'an, karnau diau 
kina'an jerang ajau, diau nidau kina'an selelamaunyau. 


5:1 Badan kitau diumpamauka ngan anjung. Mangku kitau keruan, amun 
anjung diau kitau tunggu di deniaumi la dileghak, Allah nyediauka ghuma 
di sergau batan endak kitau diau nidau dibuat jemau mangku ta'an 


selelamaunyau. 5:2 Semasau kitau gi adau di anjung ini, kitau madak ngan 
nyempit, karnau kitau ghindu nian endak mendam di ghuma kitau di 
sergau. 5:3 Ghumatu badan kitau diau empai, mangku kitau telindung. 5:4 
Semasau gi adau di anjung di deniauni, kitau nyempit karnau tanggungan 
diau beghat ini. Kitau endak mendam di ghuma di sergau ukan karnau 
endak bibas jak di badan kitau di demauni, tapitu karnau kitau endak 
ngenauka badan diau jak di sergautu, mangku badan kitau diau pacak mati 
ini digenti ngan diau idup. 5:5 Allah nyediauka kitau batan endak itu, 
mangku Diau ngenjuakka RuaHau ngan kitau njadi jaminan gegalaunyau 
diau la disediauka batan endak kitau. 5:6 Mangku kami maju meghasau 
tegua, empuak kami keruan, semasau kami gi mendam di badan kamini, 
kami gi jawua jak di ghuma diau ka kami tunggu ngan Tuhan. 5:7 Kami 
idup karnau percayau, ukan karnau nginak. 5:8 Karnau itu ati kami tegua. 
Kami endak nian bibas jak di badan kamini, mangku pacak mendam ngan 
Tuhan. 5:9 Mangku kami beusaha nian melemakka atiAu, empuak kami 
mendam di anjung kami di sini, empuak di situ. 5:10 Karnau gegalau kitau 
ka diadili Keristus, mangku bilang jemau ka nerimau balasan diau setimpal 
nurut peremba'au di deniauni, empuak iluak empuak ja'at. 5:11 Kami 
keruan retiau takut ngan Tuhan. Karnau itu kami beusaha meyakinka 
jemau. Allah keruan ati kami, mangku aku ngaghap kamu pulau keruan 
kami dalam ati kamu. 5:12 Ngan kici'an ini kami nidau mintak dipuji. 
Kami cuman endak nunjuakka jalan iluak, mangku kamu bangga karnau 
kami, mangku pacak nimbali jemau diau mentingka rupau ukan ati. 5:13 
Amun kami kina'an luak gilau, titu batan endak Allah. Amun kami kina'an 
waras, titu batan endak kamu. 5:14 Kasia Keristus nguasaui kami, mangku 
kami keruan, amun sughang la mati batan gegalau jemau, mangku itu 
bereti gegalau jemau la mati. 5:15 Keristus la mati batan endak gegalau 
jemau, mangku jemau diau idup nidau agi idup batan endak diriau, tapitu 
batan endak Keristus diau la mati ngan la diidupka agi batan endak 
ughangtu. 5:16 Karnau itu kami nidau agi ngeruani jemau nurut rupu'an 
manusiau. Nyela, senitu kami ngeruani Keristus nurut rupu'an manusiau, 
tapitu mbak kini nidau agi. 5:17 Amun jemau la seghundak ngan Keristus, 
diau njadi manusiau empai. Idup diau lamau nidau bediau agi, gegalaunyau 


la njadi empai. 5:18 Gegalaunyautu dikerjauka Allah. Mangku karnau 
Keristus Allah mbuat kitau seilu'an ngan Diau ngan ngenju'i kitau kerjau 
ngiciakka ceritau damaitu, supayau jemau lam pulau seilu'an ngan Diau. 
5:19 Kami ngiciakka, bansau Allah mbuat manusiau seilu'an ngan Diau 
karnau Keristus. Allah ngerjauka titu nidau nuntut dusau jemau. Mangku 
kami la ditugaska ngiciakka ceritau damaitu. 5:20 Kamini diajung 
Keristus. Mangku amun kami ngiciak, itu luak Allah ngiciak ngan kamu. 
Atas namau Keristus kami mintak nian, terimaula kasia Allah diau mbuat 
kamu seilu'an ngan Diau. 5:21 Keristustu nidau bedusau. Anyautu Allah 
ngajung Diau nanggungka dusau kitau, supayau kitau dibenaghka karnau 
seghundak ngan Keristus. 


6:1 Kamini sesamau bekerjau ngan Allah, mangku kami mintak nian, 
supayau jangan kamu mbuat keilu'an ati Allah diau la kamu ghasauka 
nidau begunau agi. 6:2 Dalam Injil Allah bekatau, "Masau Aku endak, 
Aku ka ndengaghka kamu. Masau Aku endak nyelamatka kamu, Aku ka 
nulung kamu." Nyela nian, mbak kini la masaunyau, mbak kini masaunyau 
Diau endak nyelamatkatu. 6:3 Kami nidau endak, kerjau kami disalaka 
jemau, mangku kami beusaha supayau nidau bediau tapakan jemau 
nyalaka kami. 6:4 Anyautu gegalau kerjau kami nunjuakka kami bekerjau 
batan endak Allah. Kami la nanggungka gegalau sengsarau ngan 
penanggungan ngan ngaligh man. 6:5 Kami disaraui, dijilka, disamun. 
Kami bekerjau mati-matian, rajin nidau tiduak, nidau makan. 6:6 Kami 
nunjuakka kami ambau Allah, bekerjau ngan jujur, bepengertian, ngaligh 
ngan iluak. Kami bepaut ngan Rua Allah ngan nyayangi nian. 6:7 Kami 
ngiciakka ceritau jak di Allah ngan kuasau Allah. Perembak kami diau 
iluak njadi pakaian kami endak nyerang ngan mbenaghka diri kami. 6:8 
Kami diregaui empuak digelakka. Kami dipuji empuak diburuakka. Kami 
dikiciakka pembu'ung, empuak kamini jujur. 6:9 Kami dianggap nidau 
tekenal, tapitu dikeruani gegalau jemau. Kami dikiciakka mati, tapitu 
kina'ila kami idup. Kami diukum, tapitu nidau mati. 6:10 Empuak 
dimadakka, kami maju riang. Empuak kami serik, kami mbuat banyak 
jemau kayau. Empuak kami nidau bediau tuapau-apau, kami adau 


gegalaunyau. 6:11 Kantin-kantin diau kusayangi di Kurintus. Kami la 
ngiciak ngan terang-terangan ngan kamu. Ati kami la tebukak libagh batan 
endak kamu. 6:12 Kami nidau nukup ati kami batan endak kamu. Cuman 
kamu diau nukup ati batan endak kami. 6:13 Mbak kini aku endak ngiciak 
ngan kamu luak ngan anakku. Bukakla pulau ati kamu nian batan endak 
kami. 6:14 Jangan kamu endak seghundak ngan jemau diau nidau 
percayau. Titu nidau iluak. Manau ka adau keilu'an seghundak ngan 
keja'atan. Manau ka adau jemau diau nuruti kendak Allah ngan jemau diau 
melawan Allah sesamau bekerjau. Nidau ka adau terang seghundak ngan 
keleman. 6:15 Nidau ka adau Keristus sepakat ngan Iblis. Mangku tuapau 
diau semegi di antarau jemau diau percayau ngan Keristus ngan jemau diau 
nidau percayau? 6:16 Tuapau ubungannyau Ghuma Allah ngan keramat? 
Kitau ini Ghuma Allah diau idup. Allahtu bekatau, "Aku ka mendam di 
guak ughangtu, Aku endak idup seghundak ngan ughangtu. Aku ka njadi 
Allah ughangtu, mangku ughangtu ka njadi umatKu." 6:17 Karnau itu, 
"Tinggalkala jemau diau nidau keruan Allah, jawuaka diri kamu jak di 
ughangtu. Jangan ngecakka setu diau aram, mangku Aku ka nerimau 
kamu. 6:18 Mangku Aku ka njadi Bapak kamu, kamu ka njadi anakKu. 
Luak itula katau Tuhan diau Mahakuasau." 


7:1 Kantin-kantinku diau kusayangi. Gegalau janji itu batan endak kitau. 
Karnau itu mela kitau mberesiaka diri kitau jak di gegalaunyau diau 
ngumuhi ati ngan rua kitau. Kitau mesti takut ngan Allah, mangku kitau 
pacak idup beresia batan endak Allah. 7:2 Terimaula kami dalam ati 
kamu. Kami nidau besala ngan sughang kiala. Nidau sughang kia diau 
kami rugika. Nidau jak di sughang kiala kami ndalak untung. 7:3 Aku 
ngiciak luak itu ukan endak nyalaka kamu. Tadi la kukiciakka, bansau 
kamu adau di ati kami, mangku kitau sekantin seidup semati. 7:4 Aku 
percayau nian ngan kamu, aku bangga nian karnau kamu. Empuak kami 
meghasauka banyak penanggungan, atiku diriangka karnau kamu, mangku 
aku riang nian. 7:5 Masau kami sampai di Makedunia, kami nidau pulau 
tenang. Kami maju adau penanggungan, jak di jemau lain bantahan, jak di 
ati kami ketakutan. 7:6 Anyautu kami beterimau-kasia. Allah meriangka 


ati jemau diau tekedan. Diau pulau meriangka kami, masau Titus datang. 
7:7 Aku riang ukan ajau karnau Titus datang, tapitu pulau karnau diau 
ngiciakka atiau riang karnau kamu. Diau ngiciakka ngan kami, bansau 
kamu ghindu nian endak betemu ngan aku, bansau kamu la nyesali kerjau 
senitu, mbak kini endak mbenaghka aku. Karnau itu aku tamba riang nian. 
7:8 Suratku semtu mbuat kamu madak, mangku mbak kini aku nidau 
nyesal nulis surat itu. Nyela, masau aku nginak, bansau suratkutu mbuat 
kamu madak, empuak madak kamu cuman jerang, aku nyesal pulau. 7:9 
Mbak kini aku riang nian, ukan karnau kamu madak, tapitu karnau 
kemada'an kamutu mbuat kamu beghuba. Allah ngenda'i kemada'an diau 
luak itu, mangku kami nidau merugika kamu. 7:10 Kemada'an diau jak di 
Allah ngasilka ati beghuba mangku selamat. Jemau nidau ka nyesali titu. 
Anyautu kemada'an jak di deniauni kemada'an diau mbenasauka. 7:11 
Cubau kami ngingatka, tuapau asilau di kamu kemada'an jak di Allah. 
Asilau kamu beusaha nian endak mberesiaka diri jak di pemburu'an. Kamu 
keghengaman ngan dusau, takut, ghindu, rajin, mangku endak ngukum 
jemau diau besala. Ngan gegalaunyautu kamu la mbuktika, bansau kamu 
nidau besala dalam pekarau itu. 7:12 Empuak aku la nulis surat itu senitu, 
kutulis ukan karnau jemau diau besalatu, ukan pulau karnau jemau diau 
nanggung salatu. Aku nulis surat itu, supayau kamu nyadari diri kamu di 
adapan Allah, bansau kamu nyanauka kami nian. 7:13 Itula sebapau kami 
riang. Ukan itu ajau, tapitu kami lebia jak di riang karnau nginak Titus 
riang pulau, karnau kamu meriangka diau. 7:14 Aku la mbanggaka kamu 
ngan diau. Terimau-kasia kamu nidau maluka aku. Gegalaunyau diau la 
kami kiciakka ngan kamu benagh. Luak itu pulau setu diau kami banggaka 
ngan Titus ceritau kamu tenyatau benagh. 7:15 Mbak kini diau tamba 
sayang ngan kamu, karnau diau teghingat, bansau kamu nerimau diau ngan 
takut nian, mangku ta'at ngan diau. 7:16 Aku riang man, karnau kamu 
pacak dipercayaui ngan gegalaunyau. 


8:1 Kantin-kantinku, kami endak ngiciak ngan kamu ceritau keilu'an Allah 
ngan jemau Keristen di Makedunia. 8:2 Ughangtu la meghasauka 
penanggungan diau beghat, anyautu ughangtu maju riang nian ngan 


ngenjuak midau dikit nulung jemau, empuak serik man. 8:3 Aku la nginak, 
bansau ughangtu la ngenjuak setu diau adau, lebia agi jak di itu dienjuakka. 
Ngan setulusau 8:4 ughangtu mintak nian ngan kami, amun bulia ngikut 
nulung ngenju' umat Allah di Yudia. 8:5 Ughangtu ngenjuak lebia jak di 
kami aghapka. Ughangtu nyeraka diriau kudai ngan Allah, mangku pulau 
ngan kami karnau kendak Allah. 8:6 Karnau itu kami ngajung Titus diau 
mulai kerjau iluak itu, supayau diudiminyau di guak kamu. 8:7 Keilu'an 
adau galau di kamu. Carau kamu percayau, carau kamu nyatauka 
pendapat, carau kamu pengertian, carau kamu nulung jemau ngenian, carau 
kamu nyayangi kami iluak galau. Karnau itu mbak kimi iluakla kamu 
ngerjauka kerjau diau iluaktu pulau. 8:8 Aku ukan ngiciakka titu endak 
ngajung kamu, tapitu endak nunjuakka jemau lain diau rajin ngenjuak ngan 
jemau. Mangku aku endak keruan pulau, apu kamu sayang nian. 8:9 Kamu 
keruan, bansau kitau disayangi Yesus Keristus, Tuhan kitau. Empuak Diau 
kayau, Diau njadi serik batan endak kamu, mangku kamu njadi kayau 
karnau keserikanNyautu. 8:10 Nurut pendapatku, iluakla kamu ngudimi 
kerjau diau la dimulai taun empaini. Kamutu diau dulu sekali nembaika 
kerjautu. 8:11 Mbak kim udimila kerjautu. Kerjaukala titu nurut luak 
manau kamu pacak ngan sukau. Kamu mesti riang ngudiminyau luak kamu 
riang merencanaukanyau senitu. 8:12 Amun kamu sukau ngenjuak, 
mangku Allah ka nerimau enju'an kamutu nurut setu diau adau di kamu, 
ukan nurut setu diau nidau bediau di kamu. 8:13 Aku nidau endak 
mbibaska jemau jak di tugasau mangku mbeghati kamu, anyautu mangku 
semegi. 8:14 Mbak kini kamutu sepantasau ncukupi jemau diau kurangan. 
Mangku amun ughangtu belebia, ughangtu ka nulung kamu, amun kamu 
kurang. Ngan carau luak itu kamu sesamau tetulung. 8:15 Luak ditulis 
dalam Injil, "Jemau diau ngambiak banyak nidau belebia. Jemau diau 
ngambiak dikit nidau kurangan." 8:16 Terimau-kasia ngan Allah! Diautu 
mbuat Titus endak nian nulung kamu luak kami endak nulung kamu. 8:17 
Nyela, Titus ukan ajau sukau endak nuruti setu diau kami kiciakka, 
mangku diau endak nian nulung kamu. Ngan kenda'au sendighi diau 
mutuska endak pegi njenguak kamu. 8:18 Serempak ngan diau kami 
ngajung pulau sughang kantin diau dipuji di gegalau jemau Keristen, 


karnau kerjaunyau ngiciakka ceritau iluak jak di Allah. 8:19 Ukan itu ajau. 
Diau pulau Ia dipilia ngantini kami ngerjauka kerjau iluak itu. Diautu 
nulung kami ngerjaukanyau, mangku Tuhan diregaui ngan diagungka, 
mangku tebukti kami sukau nulung jemau. 8:20 Kami sepadau nian, 
supayau jangan adau jemau diau nyalaka kami nyampaika kumpulan tanci 
diau banyak itu. 8:21 Kami endak mbuat jujur, ukan cuman di adapan 
Tuhan, tapitu pulau di adapan jemau. 8:22 Serempak ngan ughang duautu 
kami ngajung pulau sughang kantin diau lainau. Kami la rajin nguji diau, 
tenyatau diau maju galak nulung. Mbak kimi diau endak nulung kami nian, 
karnau besak aghapannyau ngan kamu. 8:23 Titustu kantinku diau 
bekerjau ngan aku batan endak nulung kamu. Kantin diau lain diau pegi 
serempak ngan diautu diajung jemau Keristen bekerjau endak meregaui 
Keristus. 8:24 Mangku kami mintak, supayau kamu nyatauka sayang 
kamu ngan ughangtu, mangku gegalau jemau Keristen keruan, bansau 
kamu nyayangi ughangtu nian ngan setu diau kami banggaka ceritau 
kamutu benagh. 


9:1 Sebenaghau nidau nanti kutuliska agi ceritau kumpulan tanci batan 
endak umat Allah di Yudia. 9:2 Aku keruan kamu galak nulung, mangku 
aku muji kamu di adapan jemau Makeduma. Aku la ngiciakka ngan 
ughangtu, bansau jak taun empami kantin kitau di Akaya la siap 
ngenjuakka tanci. Mangku kerjau kamu mbuat banyak jemau endak nulung 
pulau. 9:3 Mbak kim aku ngajung Titus ngan kantinautu njenguak kamu, 
supayau setu diau kami banggaka ceritau kamu jangan njadi kici'an 
mbu'ung. Kamu mesti siap, karnau la kukiciakka ngan ughangtu, bansau 
kamu la siap. 9:4 Amun jemau Makedunia datang serempak ngan aku 
nanti, jangan ughangtu nemuni kamu lum siap. Alaka maluannyau kamini 
nanti, karnau la percayau nian ngan kamu. Kamu pulau ka maluan. 9:5 
Itula sebapau aku ngajung ughangtu dulu pegi endak ngurus kumpulan 
tanci diau la kamu janjikatu. Mangku amun aku datang, tancitu la 
tekumpul, mangku tenyatau kamu ngenjuak ngan riang, ukan karnau 
tepasau. 9:6 Ingatkala, jemau diau nanamka benia dikit ka dikit pulau 
dapat asilau. Jemau diau nanamka banyak benia ka banyak pulau asilau. 


9:7 Bilang jemau mesti ngenjuak nurut kenda'au, jangan ngan asau-asauan, 
jangan meghasau tepasau, karnau Allah nyayangi jemau diau ngenjuak 
ngan riang. 9:8 Allah bekuasau ngenjuakka ngan kamu setu diau iluak 
banyak tegalau, mangku setu diau kamu enda'au maju adau galau, lagi ka 
lebia batan endak bebuat lebia iluak agi. 9:9 Di Injil ditulis, "Diau banyak 
ngenjuak ngan jemau serik. Keilu'an atiAu batan endak selelamaunyau." 
9:10 Allah nyediauka benia ngan tukang tanam ngan makanan batan endak 
kitau. Diau pulau ka nyediauka banyak bema batan endak kamu nanam, ka 
dibuat banyak asilau, mangku keilu'an ati kamu ka tamba banyak pulau. 
9:11 Ngan carau luak itu kamu ka serbau cukup, mangku kamu maju 
pacak ngenjuak ngan riang. Mangku banyak jemau ka beterimau-kasia 
ngan Allah, karnau enju'an kamu diau kami agiaka. 9:12 Kerjau iluak diau 
kamu kerjaukatu ncukupi umat Allah diau kurangan, mangku pulau mbuat 
banyak jemau beterimau-kasia ngan Allah. 9:13 Karnau keilu'an diau kamu 
nyataukatu banyak jemau Keristen di Yudia ka muji Allah, karnau nginak 
kamu ta'at ngan ceritau iluak jak di Keristus diau kamu ikutitu. Ughangtu 
ka muji Allah pulau, karnau kamu iluak ngan ngenjuak setu diau adau di 
kamu ngan gegalau jemau. 9:14 Mangku ughangtu ka ndu'aka kamu ngan 
sayang nian ngan kamu, karnau Allah iluak man ngan kamu. 9:15 
Terimau-kasia ngan Allah, karnau enju'anNyau diau iluak nianantu. 


10:1 Aku, Paulus, adau diau endak kukiciakka ngan kamu. Nurut katau 
jemau akuni nidau beghani, amun buadapan ngan kamu, tapitu beghani, 
amun jawua. Karnau Keristustu iluak ngan lembut, 10:2 aku mintak nian, 
jangan masau aku keghas ngan kamu, amun aku datang nanti. Aku la 
berencanau endak marai jemau diau ngiciakka kami idup nurut deniau. 
10:3 Nyela, kami gi adau di demiau, tapitu kami nidau bejuang nurut carau 
deniau. 10:4 Pakaian diau kami gunauka dalam peperangan ini ukanau 
pakaian deniauni, tapitu pakaian diau adau kuasau Allah, mangku binting 
dirubuaka. Bebalahan kami tangkis. 10:5 Kami merusakka setu diau 
dibuat jemau geduak endak melawan setu diau benagh ceritau Allah. Kami 
na'an gegalau rupu'an jemau ngan mbuatau ta'at ngan Keristus. 10:6 
Mangku amun kamu la ta'at nian, kami siap endak ngukum jemau diau 


nidau ta'at. 10:7 Kamu cuman nginak setu diau kina'an jak di luagh ajau. 
Amun adau sughang diau yakin, bansau diau hak Keristus, diau mesti 
berupuak agi, mangku nyadari, bansau kamini pulau hak Keristus semegi 
ngan diautu. 10:8 Aku nidau maluan, amun aku lebia mbanggaka kuasau 
diau dienjuakka Tuhan ngan kami, karnau kuasau itu dienjuakka batan 
endak neguaka kamu, ukanau batan endak mbenasauka kamu. 10:9 Aku 
enggup kamu meghasau ditakuti ngan suratku. 10:10 Jemau bekatau, 
"Surat Paulus itu tegas ngan keghas. Anyautu amun adau guak kitau, diau 
lemas ngan kici'annyau nidau bediau retiau." 10:11 Jemau diau ngiciak 
luak itu mesti nyadari, bansau amun kami datang guak kamu nanti, kami 
mbuat semegi ngan setu diau kami tulis dalam surat. 10:12 Nyela, kami 
nidau beghani nyamauka ngan mbandingka kamini ngan jemau diau muji 
diriau. Alaka bigal ughangtu! Makai diriau njadi ukuran, mangku 
mbandingka diriau ngan diri ughangtula. 10:13 Kami nidau luak itu. Amun 
kami bangga, kami nidau lebia jak di batas. Kami maju adau dalam batas 
kerjau diau ditetapka Allah batan endak kami. Kamu temasuak dalam itu. 
10:14 Mangku kami midau di luagh batas daira kerjau kami, masau kami 
berayak ngan kamu senitu ngan ngiciakka ceritau iluak jak di Keristus 
ngan kamu. 10:15 Kami nidau muji diri kami ngan kerjau jemau diau adau 
di luagh batas diau ditetapka Allah batan endak kami. Kami ngaghapka 
kamu tamba percayau ngan Keristus, mangku kami pacak ngerjauka 
kerjau diau lebia besak agi di guak kamu. Kerjau itu maju adau dalam 
batas diau ditetapka Allahtu. 10:16 Ngan carau luak itu kami pacak 
ngiciakka ceritau iluaktu di nenggeri jemau. Kami nidau nanti muji diri 
kami ngan asil kerjau jemau diau dikerjauka di daira ughangtu. 10:17 Di 
Injil ditulis, "Jemau diau bangga, mesti mbanggaka setu diau dikerjauka 
Tuhan." 10:18 Jemau diau dipuji Tuhan ta'an uji ukan jemau diau muji 
diriau. 


11:1 Enangka kerjauku diau bang bigal ini. Asauku bulia. 11:2 Aku 
nyanauka kamu nian luak Allah nyanauka kamu. Aku la njanjika kamu 
ngan Keristus. Mangku aku endak, supayau kamu maju beresia luak 
sughang gadis beresia enggut aghi nika. 11:3 Anyautu aku ghegak rupu'an 


kamu disesatka, nidau agi ta'at ngan Keristus, luak Hawa senitu pulau 
disesatka kecalakan ulagh. 11:4 Rupaunyau kamu riang nerimau jemau 
diau datang guak kamu ngan ngiciakka ceritau Yesus diau lain, ukan 
Yesus diau kami kiciakka ngan kamu. Kamu pulau endak nerimau rua 
ngan ceritau diau lain nian ngan Rua Allah ngan ceritau iluak diau kamu 
terimau jak di kami. 11:5 Dikit kiala aku nidau meghasau inau jak di 
rasul-rasul diau hibat itu. 1 1:6 Asauku aku kurang pacak nian ngiciak, 
tapitu amun ngeruami ceritau Allah ukan aku nidau pacak, la kami buktika 
ngan kamu ngan gegalaunyau. 11:7 Aku la ngiciakka ceritau iluak jak di 
Allah ngan kamu, nidau mintak dibayighi dikit kiala. Aku nginauka diriku 
endak ninggika kamu. Apu itu salaku ngan kamu? 11:8 Masau aku kerjau 
batan endak kamu, aku dibayighi jemau Keristen lainau. Pacak dikiciakka 
aku merugika jemautu, mangku pacak nulung kamu. 11:9 Amun aku dang 
nidau betanci, aku nidau kekela nyusaka sughang kia jak di kamu. 
Gegalaunyau diau aku enda'au disediauka kantin-kantin diau datang jak di 
Makeduma. Aku njagau nian, mangku nidau njadi beban kamu. Mangku 
aku njagau, supayau maju luak itu. 11:10 Karnau ajaghan Keristus diau 
benagh adau di aku, nidau sughang kiala di gegalau daira Akaya pacak 
melengitka kebanggaanku itu. 1 1:1 1 Ngapau luak itu? Apu aku nidau 
nyayangi kamu? Allah keruan aku nyayangi kamu. 11:12 Setu diau 
kukerjauka mbak kini ka maju kukerjauka, supayau rasul diau lainautu 
nidau bediau tapakan endak muji diriau ngan ngiciakka, bansau ughangtu 
bekerjau ngan carau luak kami. 11:13 Ughangtu cak rasul. Ughangtu 
bekerjau ngan mbu'ungi jemau, ughangtu luluak rasul Keristus. 11:14 
Nidau nanti kemangan ughangtu ngerjauka titu. Iblis pulau luluak malaikat 
terang. 11:15 Mangku nidau nanti kemangan, amun anak-bua iblis luluak 
anak-bua Allah. Udim-udimau ughangtu ka nerimau balasan diau setimpal 
ngan kerjaunyautu. 1 1:16 Kukiciakka sekali agi: Jangan adau diau 
nganggap aku bigal. Anyautu amun nyela adau diau nganggap aku bigal, 
terimaula aku luak jemau bigal. Mangku nengkela aku diau bigalni muji 
diriku dikit. 11:17 Ka kukiciakka kebanggaanku luak jemau bigal. Ukan 
Tuhan diau ngajung aku ngiciakkanyau. Aku ngiciak luak jemau bigal. 
11:18 Banyak jemau muji diriau ngan carau deniau. Aku endak pulau muji 


diriku. 11:19 Kamu ngaligh nian ngan jemau bigal, karnau kamu meghasau 
pintar. 11:20 Kamu nerimau nian, amun jemau mbudakka kamu, amun 
jemau nguasaui ngan ngambiak untung banyak jak di kamu, amun jemau 
nganggap diriau lebia jak di kamu ngan beghani nampagh kamu. 11:21 
Aku maluan ngaku'i, bansau kami nidau pacak ngerjauka titu. Anyautu setu 
diau jemau lain beghani mbanggaka, aku mbanggaka pulau. Akuni ngiciak 
luak jemau bigal. 11:22 Ughangtu jemau Ibrani, aku pulau jemau Ibrani! 
Ughangtu jemau Israil, aku pulau jemau Israil! Ughangtu pengadau 
Abraham, aku pulau pengadau Abraham! 11:23 Apu ughangtu bekerjau 
batan endak Keristus? Aku ngiciak luak jemau gilau, iluakla aku sangkan 
gegalau ughangtu. Nemanla aku bekerjau, rajinla aku dijilka. Banyakla aku 
disaraui ngan rajin sengkiap mati. 11:24 Limau kali aku dibaduki jemau 
Yahudi, idang kali tigau pulua sembilan. 11:25 Tigau kali aku dipeciti 
jemau Rum. Aku pulau digutuki ngan batu. Tigau kali ngalami kapal 
tebenak, saghi semalam aku tuapung-apung di tenga laut. 11:26 Amun aku 
bejalan, aku rajin ngadapi bayau, bayau ayiak merampus, bayau perampuk, 
bayau jak di jemau Yahudi, bayau jak di jemau ukan Yahudi, bayau di 
kuta, bayau di padang, bayau di laut ngan bayau jak di jemau diau 
ngiciakka diriau jemau Keristen awuak ukan. 11:27 Aku mbanting tulang 
ngan beusaha mati-matian, rajin nidau tiduak. Aku keruan lapagh ngan aus, 
rajin nidau makan, kedinginan ngan nidau bediau baju. 11:28 Lain jak di 
gegalaunyautu aku idang aghi temas merupuakka gegalau jemau Keristen. 
11:29 Amun adau diau nidau tegua, aku meghasau pulau nidau tegua. 
Amun adau diau celakau ngan dusau, atiku madak nian karnau maluan. 
11:30 Amun aku mesti mbanggaka diriku, aku endak mbanggaka 
kuranganku. 11:31 Allah, Bapak jak di Yesus, Tuhan kitau, keruan aku 
nidau mbu'ung. Tepujila namaunyau selelamaunyau. 11:32 Masau aku di 
Damsik, gubernur diau ditetapka rajau Aretas ngajung tenterahau njagau 
mukau lawang kutatu endak nangkap aku. 11:33 Anyautu aku ditughunka 
jak di tebuak dinding kutatu pakai kinjagh, mangku aku luput jak di tangan 
ughangtu. 


12:1 Aku endak maju muji diriku, empuak nidau bediau gunaunyau. 


Mangku aku ngiciakka pulau setu diau dikinakka Tuhan dalam pengina'an 
ngan aku. 12:2 Aku keruan sughang jemau Keristen. Empat belas taun 
diau la udim jemautu diangkat ke tingkat diau ketigau di sergau. Apu 
badan nian tuangkat, apu pengina'an ajau, aku nidau keruan. Cuman Allah 
ajau diau keruan. 12:3 Aku keruan jemautu, apu badanau tuangkat nian, 
apu pengina'an ajau, aku nidau keruan, cuman Allah ajau keruan, 12:4 
jemautu tuangkat ke sergau. Di situ diau ndengagh katau diau nidau pacak 
dikiciakka manusiau ngan nidau diajung dikiciakka manusiau. 12:5 Jemau 
itula diau kupuji. Amun di diriku, aku cuman muji kuranganku. 12:6 
Misalau aku endak muji diriku, aku nidau ka mbu'ung, aku ka ngiciakka 
diau benagh. Anyautu aku na'an diriku, supayau jangan adau jemau diau 
nganggap aku lebia jak di setu diau dikinak di aku ngan didengagh jak di 
aku. 12:7 Mangku supayau aku jangan geduak karnau pengina'an diau 
nyeliatu, aku dienjuakka setu diau luak dughi di badanku. Titu njadi alat 
Iblis endak mbaduk aku, mangku aku jangan geduak. 12:8 La tigau kali 
aku mintak ngan Tuhan, supayau titu diambiak jak di aku. 12:9 Tuhan 
nimbal, "Aku nyayangi kaba, jadila batan endak kaba. Amun kaba litak, 
mangku kuasauku ka nyatau nian." Karnau itu aku riang nian muji 
kelita'anku, mangku Keristus njagaui aku ngan kuasauNyau. 12:10 Itula 
sebapau aku riang ngan sukau, amun aku litak. Aku riang, amun aku 
digelakka, amun adau pekarau ngan setu diau segau karnau Keristus. 
Karnau amun aku litak, masau itu aku kuat nian. 12:11 Nyela, aku la njadi 
luak jemau bigal. Kamutu mbuat aku luak itu. Sebenaghau kamu diau 
mesti muji aku. Karnau empuak aku nidau bediau retiau, dikit kiala aku 
nidau kala ngan rasul diau hibattu. 12:12 Tandau nyelia ngan kerjau diau 
hibat diau kukerjauka di guak kamu ngan ngaligh la nyatauka akuni rasul. 
12:13 Dalam segi tuapau kamu kurang disanauka, amun dibandingka ngan 
jemau Keristen diau lain? Paling-paling karnau aku nidau mbeghati kamu 
mbayighi aku. Ma'apkala aku karnau salaku itu! 12:14 Mbak kini la 
ketigau kaliau aku endak berayak ngan kamu. Aku enggup mbeghati 
kamu, karnau ukan retau kamu diau kuenda'au tapitu ati kamu. Pejadi diau 
mesti ndalak pengidupan batan endak anak-ana'au, ukan anak ndalak batan 
endak pejadiau. 12:15 Itula sebapau ngan riang aku sukau ngerbanka 


gegalaunyau batan endak kamu, lagi diriku. Amun aku nyayangi kamu luak 
itu, apu pantas kamu kurang nyayangi aku? 12:16 Kamu la nginak, bansau 
aku nidau kekela mbeghati kamu. Anyautu adau diau bekatau, bansau 
akum calak, bansau aku la dapat untung ngan carau nipuka kamu. 12:17 
Ngan carau luak manau? Apu ngan jemau diau kuajung guak kamutu aku 
dapat untung jak di kamu? Nidau ka adau. 12:18 Nyela, aku la ngajung 
Titus berayak ngan kamu. Kuajung pulau kantin kitau diau laintu. Apu 
Titustu ngambiak untung jak di kamu? Apu kami duauni nidau bekerjau 
ngan tujuan diau semegi? Apu kami nidau bekerjau ngan carau diau 
semegi? 12:19 Apu kamu ngirau selamau ini kami beusaha endak 
mbenaghka diri kami tuadap kamu? Dikit kiala nidau! Allah ngeruani, 
bansau gegalaunyau diau kami kiciakkatu nurut kendak Keristus. 
Gegalaunyau diau kami kerjaukatu endak neguaka kamu mangku tamba 
percayau. 12:20 Aku ghegak, amun aku datang nanti, aku ka nemuni kamu 
nidau luak diau kuaghapka, mangku kamu pulau ka nemuni aku nidau luak 
diau kamu aghapka. Aku ghegak, kalu adau diau belagau, sengit, ati 
besak, mentingka diriau, sangi gelakka, sangi buruakka, geduak, 
becelikaian. 12:21 Aku ghegak, amun aku datang nanti, Allah ka mbuat 
aku maluan karnau kamu. Mangku aku ka nangis, karnau banyak jak di 
kamu diau bedusau senitu lum ngubai jak di kerjaunyau diau kumua, 
menaugawia ngan nidau senangaiantu. 


13:1 Inila diau ketigau kaliau aku endak datang berayak ngan kamu. 
Dalam Injil ditulis, "Pekarau mesti dikiciakka duau madak tigau ughang 
saksi, mangku pekarautu sah." 13:2 Jemau diau senitu la bedusau ngan 
gegalau jemau lamau senitu la kuingatka, masau aku berayak ngan kamu 
keduau kaliau. Mbak kini, penarau aku jawua ngan kamu, aku ngingatka 
agi, amun aku datang nanti, gegalau ughangtu ka diukum. 13:3 Mangku 
kamu bulia bukti diau kamu pintak, bansau Keristus ngiciak ngan aku. 
Keristustu nidau litak ngan kamu, tapitu Diau ka nunjuakka kuasauNyau di 
guak kamu. 13:4 Nyela, masau Diau dipakuka di kayu salip, Diau litak, 
tapitu mbak kini Diau idup karnau kuasau Allah. Nyela, kamini litak pulau 
karnau seghundak ngan Keristus, anyautu amun buadapan ngan kamu, 


kami pulau adau kuasau Allah karnau seghundak ngan Keristus. 13:5 
Cubau uji diri kamu, apu kamu ngenian idup percayau ngan Keristus. 
Cengki kamu ka ngeruani, bansau Yesus Keristus adau di ati kamu, lain 
amun kamu nidau percayau man. 13:6 Kuaghapka kamu ngeruani, bansau 
kamini ukanau jemau diau nidau ta'an uji. 13:7 Kami bedu'a ngan Allah, 
supayau Diau nulung kamu nidau ngerjauka diau ja'at, ukan supayau 
nyatau, bansau kami ngerjauka tugas kami nian, tapitu supayau kamu 
ngerjauka kendak Allah, empuak kamini kina'an luak nidau buasil, nidau 
ngapau-ngapau. 13:8 Kami nidau pacak ngerjauka setu diau belawanan 
ngan kendak Allah. Kami mesti nuruti kendak Allah. 13:9 Kami riang, 
amun kami litak ngan kamu kuat. Kami bedu'a pulau, supayau kamu njadi 
iluak agi. 13:10 Itula sebapau aku nulis surat ini, masau aku gi jawua ngan 
kamu. Mangku amun aku datang guak kamu, aku nidau nanti ngukum 
nurut kuasau diau dienjuakka Tuhan ngan aku. Aku endak majuka kamu 
ukan endak ngancurka. 13:11 Mangku, kantin-kantinku, kamu mesti riang 
ngan beusaha, supayau sempernau. Terimaula gegalau petuaku. Kamu 
mesti suijauan ngan idup bedamai sughang ngan diau lain. Mangku Allah 
ka nyayangi kamu ngan ngenjuakka damai ngan kamu. 13:12 Sangi 
pesanka sughang ngan diau lain ngan carau diau iluak. Gegalau umat Allah 
bepesan ngan kamu. 13:13 Aku bedu'a, supayau Tuhan Yesus Keristus 
iluak nian ngan kamu, Allah nyayangi kamu ngan Rua Allah nyatuka 
gegalau kamu. 


Galatia 


1:1-2 Batan endak kantin-kantin kami jemau Keristen di perupinsi Galatia. 
Aku, Paulus, sughang rasul nulis surat ini. Aku njadi rasul ukan karnau 
dikenda'i manusiau ukan pulau karnau diajung jemau, tapitu karnau kendak 
Yesus Keristus ngan Allah Bapak diau la ngidupka Diautu jak di mati. 
Gegalau kantin kitau diau adau seghundak ngan aku bepesan ngan kamu. 
1:3 Kami bedu'a, supayau Allah, Bapak kitau, ngan Tuhan Yesus Keristus 
iluak nian ngan ngenjuakka damai ngan kamu. 1:4 Keristus na'ati kendak 
Allah Bapak kitau, mangku Diau nyeraka nyawauNyau batan endak 


dusau-dusau kitau, supayau kitau diselamatka jak di deniau diau ja'at ini. 
1:5 Tepujila Diau selelamaunyau! Amin. 1:6 Aku kemangan ngan kamu. 
Kamu dipilia Allah, karnau Keristus sayang ngan kamu. Anyautu mbak 
kini kamu cepat nian nyimpang jak di Diau mangku ngikut ceritau iluak 
diau lain. 1:7 Sebenaghau nidau bediau injil lain. Anyautu adau jemau diau 
ngacauka kamu, endak ngubai ceritau iluak jak di Keristus. 1:8 Amun 
adau jemau diau ngiciakka ceritau iluak diau lain jak di ceritau iluak diau 
la kami kiciakkatu ngan kamu, empuak jemautu jak di kaminila, empuak 
malaikat jak di sergau, nengkela jemautu didawaika Allah. 1:9 Luak diau 
la kami kiciakka, mbak kini kukiciakka agi: Amun adau jemau diau 
ngiciakka injil lain jak di ceritau iluak diau la kamu terimau jak di kami, 
jemautu didawaika. 1:10 Luak manau akuni? Apu aku ngaghapka diregaui 
manusiau? Ukan, dikit kiala nidau. Aku cuman ngaghapka diregaui Allah. 
Apu aku beusaha melemakka ati manusiau, mangku dipuji jemau? Amun 
aku masia ngerjauka kerjau luak itu, aku ukan budak Keristus. 1:11 
Kantin-kantinku, kamu mesti ngeruani, bansau ceritau iluak diau 
kukiciakkatu asalau ukan jak di manusiau. 1:12 Aku nidau nerimaunyau 
jak di manusiau. Nidau sughang kia ngajaghkanyau ngan aku, tapitu Yesus 
Keristus nyataukanyau ngan aku. 1:13 Cengki kamu la ndengagh ceritau 
idupku semtu. Aku sughang diau ngikut agamau Yahudi ngenianau. Ngan 
kejam aku nganiayau jemau Keristen ngan beusaha ngabiskanyau. 1:14 
Aku lebia ta'at jak di banyak jemau Yahudi diau sebayau njalanka 
agamauku. Aku rajin nian ngikuti adat lembagau niniak puyang kami. 1:15 
Anyautu karnau keilu'an atiAu Allah milia aku, antak ka aku adau mangku 
ngajung aku bekerjau batan endak Diau. 1:16 Allah nyatauka Ana'Au ngan 
aku, supayau ceritau Ana'Autu pacak kukiciakka ngan jemau bangsau lain. 
Masau itu aku nidau mintak pendapat ngan sughang kiala. 1:17 Aku nidau 
pulau pegi njenguak jemau di Yerusalim diau la lamau jak di aku njadi 
rasul. Anyautu aku pegi ke nenggeri Arab, mangku jak di situ ngulang ke 
Damsik agi. 1:18 Tigau taun la udim itu, aku pegi ke Yerusalim endak 
betemu ngan Pitrus. Aku berayak ngan diau cuman limau belas aghi. 1:19 
Aku nidau betemu ngan rasul diau lain, selain Yakubus, ading Tuhan 
Yesus. 1:20 Setu diau kutulis ini benagh. Allah keruan, aku nidau mbu'ung. 


1:21 La udim itu aku pegi ke daira Siria ngan Kilikia. 1:22 Masau itu 
jemau Keristen di Yudia lum kecinauan nian aku. 1:23 Ughangtu cuman 
ndengagh, bansau jemau diau senitu nganiayau ughangtu mbak kini 
ngiciakka ceritau iluak diau senitu endak diabiskanyau. 1:24 Mangku 
ughangtu muji Allah karnau aku. 


2:1 Empat belas taun udim itu aku ngulang ke Yerusalim ngan Barnabas 
ngan Titus ngikut pulau. 2:2 Aku pegi ke Yerusalim, karnau Allah la 
nyatauka ngan aku, bansau aku mesti pegi. Aku betemu ngan pengulu- 
pengulu jemau Keristen di situ, mangku aku ngiciakka ceritau iluak diau 
kukiciakka ngan jemau bangsau lain, supayau jangan kerjauku empuak 
senitu empuak mbak kini nidau bediau retiau. 2:3 Titus diau ngantini aku 
sughang jemau Yunani. Empuak luak itu diau nidau dipasau endak disunat. 
2:4 Nyela, adau jemau diau endak masau carau itu. Ughangtu cak jemau 
Keristen ngan masuak nidau dikeruani luak mematau. Ughangtu endak 
ngeruani ngan ngalangi kebibasan diau adau di kitau, karnau kitau idup 
seghundak ngan Yesus Keristus. Ngan carau luak itu ughangtu endak 
mbudakka kitau agi. 2:5 Anyautu kami nidau nyera dikit kia ngan 
ughangtu, karnau kami endak njagaui, supayau ceritau iluak diau benaghtu 
nidau diuba batan endak kamu. 2:6 Empuak luak itu, nidau bediau setu 
diau dituntut jak di aku ngan jemau diau dianggap beregau. - Amun aku, 
nidau penting apu ughangtu beregau apu nidau, karnau Allah nidau milia 
rupau. 2:7 Mangku jemau diau dianggap beregautu ngaku'i, bansau Allah 
la nugaska aku ngiciakka ceritau iluak ngan jemau nidau besunat, semegi 
luak Diau la nugaska Pitrus ngiciakka ceritau iluaktu ngan jemau besunat. 
2:8 Allah njadika Pitrus rasul batan endak jemau besunat. Diautu pulau 
njadika aku rasul batan endak jemau nidau besunat. 2:9 Yakubus, Pitrus 
ngan Yuhanis diau njadi pengulu jemau Keristen ngaku'i, bansau aku Ia 
ditugaska luak itu. Mangku ughangtu bejabat tangan ngan aku ngan 
Barnabas njadi tandau tetuju, bansau kami pegi endak bekerjau di guak 
jemau ukan Yahudi, ngan ughangtu pegi bekerjau di guak jemau Yahudi. 
2:10 Ughangtu cuman mintak, supayau maju nyanauka jemau serik. 
Mangku aku riang ngerjaukanyau. 2:11 Masau Pitrus berayak ke Antiukia, 


aku negughi diau ngan terang-terangan, karnau diau sala nian. 2:12 
Penembaiau diau makan serempak ngan jemau diau nidau besunat. 
Mangku adau jemau jak di anak-bua Yakubus datang, diau njawuaka 
diriau jak di jemau ukan Yahudi, enggup makan agi serempak ngan 
ughangtu karnau takut ngan jemau Yahuditu. 2:13 Mangku jemau Yahudi 
lainau ngikut perembak diau ca'autu. Barnabas pulau ngikut perembak 
ughangtu. 2:14 Satu aku nginak, perembak ughangtu nidau sesuai ngan 
ceritau iluak diau benaghtu, mangku aku bekiciak ngan Pitrus di adapan 
gegalau jemau, "Amun dighi sughang jemau Yahudi la idup luak jemau 
ukan Yahudi, ngapau dighi mbak kini endak masau jemau lain idup luak 
jemau Yahudi?" 2:15 Nyela, kami jemau Yahudi karnau bak kami jemau 
Yahudi. Kami ukan jemau bedusau jak di bangsau lain. 2: 16 Empuak luak 
itu kamu keruan, bansau nidau sughang kiala dibenaghka karnau nuruti 
ukum agamau, tapitu gegalau jemau dibenaghka karnau percayau ngan 
Yesus Keristus. Itula sebapau kamini pulau percayau ngan Keristus, 
supayau kami dibenaghka karnau percayau ngan Keristus ukan karnau 
na'ati ukum agamau. Karnau nidau sughang kiala dibenaghka karnau nuruti 
ukum agamau. 2:17 Kamini ngaghapka dibenaghka ngan carau idup 
seghundak ngan Keristus, mangku tenyatau kami pulau jemau bedusau 
luak jemau ukan Yahudi. Tuapau retiau ini? Apu Keristus mbuat kami 
bedusau? Nidau ka adau! 2:18 Amun aku mulai negakka agi setu diau Ia 
kuleghak, mangku aku nyatauka diriku pelanggar ukum Taurat. 2:19 Aku 
la mati batan endak ukum Taurat karnau ukum Taurattu, mangku aku idup 
batan endak Allah. Aku Ia disalipka ngan Keristus. 2:20 Mbak kini ukan 
agi aku diau idup, tapitu Keristus idup dalam diriku. Mangku mbak kini 
aku idup karnau percayau ngan Anak Allah diau la nyayangi aku ngan 
nyeraka nyawauNyau batan endak aku. 2:21 Aku nidau nulak keilu'an 
Allahtu. Misalau jemau dibenaghka karnau ukum Taurat, kematian 
Keristus nidau bediau retiau. 


3:1 Ui jemau Galatia, kamu bigal nian! Kamu tepengarua ngan sapau? 
Keristus diau la mati di kayu saliptu la kamu keruan nian. 3:2 Cubau 
kiciakka ngan aku diau sutiak ini: Apu kamu nerimau Rua Allah karnau 


na'ati ukum Taurat, apu karnau ndengagh ceritau iluak jak di Allah ngan 
percayau ngan Keristus? 3:3 Ngapau kamu bigal nian? Kamu la mulai idup 
empai ngan Rua Allah. Baghia mbak kini kamu endak maju idup enggut 
udim ngan usaha kamu sendighi? 3:4 Apu nidau bediau gunaunyau ngan 
gegalaunyau diau la kamu ghasauka itu? Baghia nidau bediau gunaunyau. 
3:5 Allah ngenjuakka RuaHau ngan kamu ngan mbuat banyak tandau 
nyelia di guak kamu. Apu Allah ngerjauka titu karnau kamu na'ati ukum 
Taurat, apu karnau ndengagh ceritau iluaktu ngan percayau ngan Keristus? 
3:6 Itu semegi luak diau ditulis di Injil ceritau Abraham, "Abraham 
percayau ngan Allah. Karnau itu diau diterimau Allah njadi jemau 
benagh." 3:7 Amun luak itu, kamu keruan, bansau jemau diau pengadau 
Abraham nian jemau diau percayau ngan Allah. 3:8 Jak di senitu kitab Injil 
la keruan, bansau Allah mbenaghka jemau diau ukan Yahudi karnau 
percayau ngan Diau. Ceritau iluak itu la dikiciakka senitu ngan Abraham 
ngan janji ini, "Karnau kaba, Allah ka iluak ngan gegalau bangsau." 3:9 
Abraham percayau, mangku diau disayangi. Luak itu pulau gegalau jemau 
diau percayau ka disayangi semegi ngan Abraham. 3:10 Jemau diau 
bepaut ngan ukum Taurat idup ngan dawatan. Karnau di Injil ditulis, 
"Jemau diau nidau nuruti gegalaunyau diau ditulis dalam kitab Taurat 
didawaika Allah." 3:1 1 Nidau sughang kia ka dibenaghka Allah karnau 
na'ati ukum Taurat. Titu la dinyatauka dalam Injil, "Jemau diau la 
dibenaghka karnau percayau ka idup nian." 3:12 Anyautu ukum Taurat 
nidau bepaut ngan iman, tapitu jemau diau nuruti ukumtu ka idup karnau 
kerjaunyautu. 3:13 Keristus mbibaska kitau jak di dawaian ukum Taurattu. 
Diau ngerjauka titu ngan ngenangka diriAu didawaika karnau kitau. 
Karnau di Injil ditulis, "Jemau diau mati digerintungka di kayu didawaika." 
3:14 Yesus Keristus ngerjauka titu, supayau keilu'an Allah diau 
dijanjikaNyau ngan Abrahamtu dienjuakka pulau ngan jemau ukan Yahudi. 
Ngan carau luak itu gegalau kitau diau percayau nerimau Rua diau 
dijanjika Allah. 3:15 Kantin-kantinku, nengkela aku ngiciakka cuntau jak 
di idup kitau. Amun duau jemau bejanji ngan janjitu la disahka, mangku 
nidau sughang kia pacak mbatalka janjitu ngan namba tuapau kila. 3:16 
Janji-janji Allah dijanjikaNyau ngan Abraham ngan jemau pengadau 


Abraham. Di Injil nidau ditulis, "ngan pengadau-pengadau Abraham", 
retiau banyak jemau. Diau ditulis di situ, "ngan jemau pengadau kaba", 
retiau gi sughang ajau, diautu Keristus. 3:17 Diau endak kukiciakka di 
sini: Janji Allah la disahka senitu. Ukum Taurat empai dienjuakka empat 
ratus tigau pulua taun udim itu. Ukumtu nidau pacak mbatalka ngan 
ngabiska janji itu. 3:18 Amun pengenjuak Allah bepaut ngan ukum Taurat, 
itu ukan agi pengenjuak diau dijanjikatu. Tapitu karnau Allah Ia 
njanjikanyau ngan Abraham, mangku dienjuakkaNyau ngan diau. 3:19 
Amun luak itu, batan tuapau ukum Taurattu dienjuakka? Ukumtu 
ditambaka batan endak nyatauka pelanggaran manusiau. Ukum Taurattu 
dijalanka cuman enggut pengadau diau dikiciakkatu datang. Ukum itu 
disampaika malaikat ngan sughang jemau diau njadi pengantarau. 3:20 
Pengantarau cuman penting, amun adau duau pihak. Anyautu Allah itu 
sutiak. 3:21 Amun luak itu, apu ukum Taurat belawanan ngan janji Allah? 
Nidau ka adau! Karnau misalau ukum Taurat dienjuakka batan endak bulia 
idup, mangku manusiau dibenaghka karnau nuruti ukumtu. 3:22 Anyautu 
di Injil la ditulis, bansau gegalau manusiau la dikuasaui dusau, mangku 
setu diau dijanjika Allah dienjuakka ngan jemau diau percayau ngan 
Keristus, karnau janjitu cuman dienjuakka ngan jemau amun percayau. 
3:23 Antak ka masaunyau jemau pacak percayau ngan Keristus, kitau 
dipasau ukum Taurat, luak dikurungka. Udim itu dinyatauka carau kitau 
percayau ngan Keristus. 3:24 Mangku ukum Taurat njadi penjagau kitau, 
enggut Keristus datang endak mbenaghka kitau, karnau kitau percayau 
ngan Diau. 3:25 Mbak kini la masaunyau manusiau pacak percayau ngan 
Keristus, mangku kitau nidau agi dijagaui ukum itu. 3:26 Gegalau kamu la 
percayau ngan Yesus Keristus, mangku kamu la seghundak ngan Diau 
ngan njadi anak-anak Allah. 3:27 Gegalau kamu la dibaptis dalam namau 
Keristus, mangku kamu la nerimau sipat Keristus. 3:28 Mangku nidau 
bediau bidahau, empuak jemau Yahudi empuak jemau ukan Yahudi, 
empuak budak empuak jemau bibas, empuak tinau empuak lanang. 
Gegalaunyau semegi karnau Yesus Keristus. 3:29 Mangku amun kamu 
hak Keristus, kamu pulau pengadau Abraham, mangku kamu behak 
nerimau setu diau dijanjika Allahtu. 


4:1 Diau endak kukiciakka imi: Selamau sughang anak diau behak nerimau 
peninggalan ba'au gi keciak, dikit kiala nidau bediau bidahau ngan sughang 
budak, empuak diau behak ngempu gegalaunyautu. 4:2 Anyautu adau 
jemau diau njagauinyau ngan ngurusau, enggut masau diau ditetapka ba'au. 
4:3 Luak itu pulau kitau: Selamau kitau lum ngerti, kitau dikuasaui rua 
deniau. 4:4 Anyautu la sampai masaunyau diau ditetapka Allah, mangku 
Diau ngajung ana'Au ke deniau. Diautu dilahirka sughang jemau tinau, 
mangku idup ta'at ngan ukum Taurat. 4:5 Ngan carau luak itu Diau 
melepaska jemau diau idup dikuasaui ukum Taurattu, mangku gegalau 
kitau pacak njadi anak Allah. 4:6 Karnau kamu anak Allah, mangku Diau 
ngajung Rua Ana'Au nguasaui ati kitau diau ngiciakka, "Bak, bakku!" 4:7 
Mangku kamu ukan agi budak, tapitu anak. Mangku amun kamu anak 
Allah, kamu pulau behak nerimau gegalaunyau diau disediauka Allah 
batan endak anak-ana'Au. 4:8 Senitu, masau kamu lum keruan Allah, kamu 
dikuasaui rua-rua diau ukan jak di Allah. 4:9 Anyautu mbak kini kamu Ia 
keruan Allah, apu tepatla Allah keruan kamu. Ngapau kamu endak 
ngulang agi ke rua deniau diau litak ngan sarau? Ngapau kamu endak 
dikuasaui agi ngan rua itu? 4:10 Kamu meringati aghi diau ditetapka ngan 
bulan ngan taun diau ditetapka. 4:11 Aku ghegak, kalu aku bulia keria ajau 
batan endak kamu. 4:12 Kantin-kantinku, aku mintak nian, supayau kamu 
njadi luak aku, karnau aku pulau la njadi luak kamu. Kamu nidau kekela 
ngerjauka setu diau nidau iluak ngan aku. 4:13 Cengki kamu gi teghingat, 
bansau aku senitu ngiciakka ceritau iluak ngan kamu, karnau aku buidapan. 
4:14 Masau itu kamu nidau gheging ngan aku, empuak badanku luak itu 
mangku njadi cubauan batan endak kamu. Anyautu kamu nerimau aku luak 
nerimau malaikat Allah, luak nerimau Yesus Keristus itula. 4:15 Kamu 
riang nian masau itu. Mbak kini di manau keriangan kamutu? Aku keruan, 
masau itu kamu sukau ngenjuakka gegalaunyau ngan aku, lagi pulau 
ncungkil matau kamu itula batan endak dienjuakka ngan aku, amun pacak. 
4:16 Apu kamu mbak kini nganggap aku musua, karnau aku ngiciakka 
setu diau benagh ngan kamu? 4:17 Jemau diau lain itu ngan riang ndala'i 
kamu, anyautu rencanau ughangtu nidau iluak. Ughangtu cuman endak 
nceghaika kami ngan kamu, supayau kamu ngikut ughangtu ngan riang. 


4:18 Nyela iluak, amun riang ngerjauka setu diau iluak, asal maju luak itu, 
jangan cuman masau aku adau di guak kamu. 4:19 Ui anak-anakku, karnau 
kamu aku mbak kini sengsarau agi luak sughang tinau diau endak 
merunggu. Aku ka maju sengsarau, amun sipat Keristus lum nyatau di 
kamu. 4:20 Aku ghindu man endak seghundak ngan kamu, supayau aku 
pacak ngiciak ngan kamu ngan carau lain, karnau aku nidau keruan agi, 
tuapau diau endak kubuat ngan kamu. 4:21 Cubau kiciakkala ngan aku, ui 
kamu diau endak idup na'ati ukum Taurat, apu kamu nidau ngerti setu diau 
dikiciakka dalam ukum itu? 4:22 Di situ ditulis, bansau Abraham adau 
duau ughang anak, sughang anak jak di tinau diau njadi buda'au, diau 
sughang agi jak di buntingau nian. 4:23 Anak jak di tinau diau njadi 
budaktu adau karnau kendak manusiau. Anak jak di buntingautu adau 
karnau dyjanjika Allah. 4:24 Itu pacak dipakai njadi umpamau. Duau 
ughang tinau itu ibarat duau janji Allah. Diau sutiak asalau jak di gunung 
Sinai, itula Hagar. Anak-ana'au njadi budak pulau. 4:25 Hagar itula gunung 
Sinai di nenggeri Arab. Diautu ibarat kuta Yerusalim ngan gegalau 
jemaunyau diau mbak kimi la njadi budak. 4:26 Anyautu Yerusalim diau di 
sergau itu Yerusalim nian, mangku diaula enduak kitau. 4:27 Karnau di 
Injil ditulis, "Riangla kaba, ui tinau diau nidau bediau anak ngan nidau 
kekela melahirka! Riangla ngan injiakla, ui kaba diau nidau kekela 
meghasauka sakit endak merunggu! Karnau tinau diau ditinggalka lakiau 
banyakla ana'au sangkan tinau diau maju idup ngan lakiau." 4:28 Kantin- 
kantinku, kamu anak Allah diau adau karnau janji Allah, semegi luak Isak 
itu. 4:29 Mangku senitu anak diau adau karnau kendak manusiau 
ngantayau anak diau adau karnau kendak Rua Allah. Luak itu pulau mbak 
kini. 4:30 Mangku tuapau diau ditulis di Injil? Adau ditulis, "Laratkala 
tinau budak itu ngan ana'au, karnau anak jak di tinau budaktu nidau pacak 
sesamau hak ngan anak buntingau." 4:31 Karnau itu, kantin-kantinku, 
kitauni ukanau anak jak di sughang budak, tapitu kitau anak jak di 
buntingau nian. 


5:1 Kitau mbak kini bibas, karnau Keristus la mbibaska kitau. Karnau itu 
ta'ankala kebibasan kamu, jangan endak dibudakka agi. 5:2 Aku, Paulus, 


ngiciak ngan kamu nian: Amun kamu mintak disunat, Keristus nidau nian 
begunau ngan kamu. 5:3 Lagi kukiciakka ngan kamu. Bilang jemau diau 
mintak disunat wajib nuruti gegalau ukum Taurat. 5:4 Amun kamu endak 
dibenaghka karnau nuruti ukum Taurat, itu mbuktika kamu la beceghai 
ngan Keristus. Ngan carau luak itu kamu nidau pacak meghasauka keilu'an 
Allah. 5:5 Anyautu kaminila ngaghapka, bansau kami ka dibenaghka 
Allah, karnau Rua Allah nulung kami percayau ngan Keristus. 5:6 Karnau 
amun kitau la idup seghundak ngan Keristus, apu besunat apu nidau 
besunat, itu nidau bediau retiau. Diau penting, percayau ngan Keristus, 
mangku itu nyatau ngan sayang kitau ngan jemau. 5:7 Senitu kamu bejuang 
ngan iluak. Mbak kini ngapau kamu nidau ta'at agi ngan Allah? Sapau diau 
ngasut kamu? 5:8 Cetau ukan Allah! Allahtu la ngajung kamu njenguak 
Diau. 5:9 Katau jemau, "Ghagi dikit ka ngembangka gegalau lejuan." 5:10 
Empuak luak itu akuni percayau, bansau kamu nidau ka bediau pendapat 
lain jak di aku, karnau kitau la seghundak karnau Keristus. Mangku 
jemaunyau, sapau kila diau ngacauka rupu'an kamu, ka diukum Allah. 5:11 
Mangku aku, ngapau aku maju diluatka, amun aku masia ngajung jemau 
besunat? Amun ngenian aku ngiciak luak itu, kici'anku ceritau kayu salip 
Keristus nidau njadi pekarau agi. 5:12 Iluakla jemau diau ngacauka 
kamutu pegi ajau jak di guak jemau Keristen. 5:13 Kantin-kantinku, nyela 
kamutu la diajung njadi jemau diau bibas. Anyautu jangan kebibasantu 
njadi tapakan endak idup nuruti kendak dusau. Tapitu kamu mesti sangi 
sayangi ngan sangi tulungi. 5:14 Karnau gegalau ukum Taurat disimpulka 
ngan sutiak perinta ini, "Kaba mesti nyayangi kantin kaba luak diri kaba." 
5:15 Anyautu amun kamu sangi gigiti ngan sangi tegu'i, awas, nanti kamu 
ka ancur galau. 5:16 Diau endak kukiciakka ini: Idupla dibimbing Rua 
Allah, mangku kamu nidau ka nuruti serilau manusiau. 5:17 Serilau 
manusiau belawanan ngan kendak Rua Allah, kendak Rua Allah belawanan 
ngan serilau manusiau, karnau sangi musui. Itula sebapau kamu nidau 
pacak ngerjauka setu diau kamu kenda'i. 5:18 Anyautu amun kamu idup 
dibimbing Rua Allah, kamu nidau dikuasaui ukum Taurat. 5:19 Serilau 
manusiau nyatau di kerjau menaugawia, kumua ngan diau nidau pantas, 
5:20 di kerjau nyemba di keramat, menterau, bemusuan, belagau, sengit, 


cepat mara, merupuakka diriau ajau, ngasung ngan mihak, 5:21 luat, 
memabu'an, bereruyalan ngan kerjau lain luak itu. Aku ngingatka kamu, 
luak aku la ngingatka kamu senitu, bansau jemau diau ngerjauka setu luak 
itu nidau ka nerimau setu diau disediauka Allah, masau Diau bekuasau. 
5:22 Anyautu jemau diau dibimbing Rua Allah asilau luak ini: Jemautu 
sayang ngan jemau, diau riang, adau damai, ngaligh, galak nulung jemau, 
diau iluak, setia, 5:23 ngensian, ngan pacak nguasaui diriau. Nidau bediau 
ukum diau negahi kerjau luak itu. 5:24 Jemau diau la njadi hak Yesus 
Keristus, jemautu nidau agi nuruti kendak manusiau ngan gegalau 
serilaunyau. 5:25 Rua Allah la ngenjuakka ngan kitau idup diau empai. 
Karnau itu idup kitau mesti pulau dibimbing Rua itu. 5:26 Kitau jangan 
geduak, jangan sangi sakiti ati, jangan sangi sengitka, jangan sangi luatka. 


6:1 Kantin-kantinku, amun adau sughang kedapatan mbuat dusau, kamu 
diau idup na'ati Rua Allah mesti mbimbing jemautu ke jalan diau benagh. 
Anyautu kamu mesti ngerjauka titu ngan ngaligh sampai njagau diri kamu, 
supayau jangan bedusau pulau. 6:2 Betetulunganla kamu nanggungka 
beban jemau. Ngan carau luak itula kamu na'ati perinta Keristus. 6:3 Amun 
sughang nyangkau diriau penting awuak nidau, jemautu mbu'ungi diriau. 
6:4 Bilang jemau mesti merisau diriau, apu kerjaunyau iluak apu nidau. 
Amun iluak, diau bulia meghasau bangga, nidau nanti mbandingkanyau 
ngan kerjau jemau. 6:5 Karnau bilang jemau mesti mikul tanggungannyau 
sendighi. 6:6 Jemau diau nerimau ajaghan ceritau Keristus semestiau 
mbagika ngan guruau gegalaunyau diau iluak diau adau di diau. 6:7 Jangan 
kamu tetipu! Allah nidau pacak dipusiakka. Setu diau ditanam, titu pulau 
diketam. 6:8 Amun jemau beperembak nurut serilaunyau, asilau kematian. 
Amun jemau beperembak nurut bimbingan Rua Allah, asilau idup 
selelamaunyau jak di Rua itu. 6:9 Karnau itu jangan kitau puas ngerjauka 
setu diau iluak. Karnau amun kitau nidau mandak-mandak ngerjauka titu, 
kitau ka nerimau asilau, amun masaunyau la sampai. 6:10 Empungan gi 
adau masaunyau, mela kitau iluak ngan gegalau jemau, apau agi ngan 
kantin-kantin seagamau. 6:11 Peratikala iluak-iluak tulisan ini diau kutulis 
ngan tangankunila ngan urup besak-besak. 6:12 Jemau diau nganggap 


diriau lebia karnau setu diau kina'an, ughangtula diau endak masauka kamu 
besunat. Ughangtu ngerjauka titu, supayau nidau diluatka jemau Yahudi 
karnau ngiciakka ceritau Keristus diau mati di kayu salip. 6:13 Jemau diau 
ngikut peraturan sunat nidau pulau nuruti ukum Taurat. Ughangtu endak, 
supayau kamu disunat, mangku ughangtu pacak mbanggaka diriau, bansau 
kamu nuruti peraturantu. 6:14 Anyautu akuni dikit kiala nidau endak 
mbanggaka diriku, lain jak di Tuhan kitau Yesus Keristus diau mati di 
kayu salip. Karnau Diau la mati di kayu salip, mangku deniau nidau bereti 
agi ngan aku, ngan deniauni aku meghasau mbak asau la mati. 6:15 Apu 
disunat apu nidau besunat nidau penting. Diau penting itu njadi manusiau 
empai. 6:16 Mangku ngan jemau diau idup nurut pendirian ini aku bedu'a, 
supayau Allah iluak nian ngan ngenjuakka damai. Luak itu pulau ngan 
gegalau umat Allah. 6:17 Mangku jangan sughang kia madakka aku agi, 
karnau di badanku adau buktiau, bansau aku anak-bua Yesus. 6:18 Aku 
bedu'a, supayau Tuhan kitau Yesus Keristus iluak ngan kamu. Amin. 


Ipisus 


1:1 Jak di aku, Paulus, diau dijadika rasul Yesus Keristus karnau kendak 
Allah batan endak jemau di Ipisus diau percayau ngan Yesus Keristus. 1:2 
Aku bedu'a, supayau Allah Bapak kitau ngan Tuhan Yesus Keristus iluak 
ngan kamu ngan ngenjuakka damai. 1:3 Tepujila Allah, Bapak Tuhan kitau 
Yesus Keristus! Diau la ngenjuakka ngan kitau gegalau keilu'an jak di 
sergau, karnau kitau seghundak ngan Keristus. 1:4 Antak ka deniauni 
dijadika, Allah la milia kitau, supayau kitau beresia ngan nidau becacat di 
adapanNyau. Karnau Diau nyayangi kitau, 1:5 mangku Diau la netapka jak 
di senitu, supayau kitau dijadika ana'Au karnau Yesus Keristus, nyela titu 
kenda'Au. 1:6 Mangku Allah dipuji karnau keilu'anNyau diau agungtu diau 
dienjuakka ngan kitau karnau Ana'Au Yesus Keristus diau disayangiNyau. 
1:7 Karnau Keristus la mati njadi kerban, mangku kitau dibibaska, retiau 
dusau kitau diabiska, karnau Diau nyayangi kitau nianan. 1:8 Allah iluak 
ngan kitau, karnau Diau keruan gegalaunyau ngan bepengertian nian. 1:9 
Diau la nyatauka ngan kitau resiau rencanauNyau, karnau Diau endak 


nyataukanyau. Rencanautu la direncanauka jak di penembai endak diudimi 
Keristus. 1:10 RencanauNyautu supayau gegalaunyau, empuak di sergau 
empuak di deniauni, njadi seghundak, mangku Keristus njadi kepala'au. 
Titu ka dikerjauka Allah, amun la sampai masaunyau. 1:11 Allah 
ngerjauka gegalaunyautu nurut kenda'Au diau ditetapka jak di senitu. Jak 
di penembai Diau la milia kitau njadi umatAu, karnau seghundak ngan 
Keristus. 1:12 Mangku kami diau dulu sekali ngaghapka Keristustu 
ngagungka Allah karnau Diau agung. 1:13 Kamu pulau la njadi umatAu, 
masau kamu ndengagh katau Allah, ceritau iluak diau nyelamatka kamu. 
Kamu la percayau ngan Keristus, mangku kamu ditandaui Rua Allah diau 
dijanjikaNyautu. 1:14 Rua itula njamin kitau ka nerimau setu diau la 
dijanjika Allah ngan umatAu. Mangku kitau yakin, bansau kitau ka ditebus 
nian ngan dijadikaNyau umatAu, supayau Allah dipuji karnau 
keagunganNyau. 1:15 Itula sebapau jak aku ndengagh, bansau kamu 
percayau ngan Tuhan Yesus ngan nyayangi gegalau umat Allah, 1:16 aku 
nidau mandak-mandak beterimau-kasia ngan Allah karnau kamu. Aku 
maju ndu'aka kamu. 1:17 Aku mintak, supayau Allah Tuhan kitau Yesus 
Keristus, Bapak diau agungtu, ngenjuakka RuaHau ngan kamu, mangku 
Ruatu ka ngenjuakka ngan kamu pengertian ngan nyatauka Allah diau 
benagh ngan kamu, mangku kamu ka keruan Diau. 1:18 Aku mintak, 
supayau Diau mbukakka rupu'an kamu, mangku kamu ngerti setu diau 
kamu aghapka jak di Allah diau milia kamu. Mangku kamu keruan, bansau 
Allah kayau nian ngan serbau diau iluak diau disediaukaNyau batan endak 
umatAu. 1:19 Mangku kamu keruan pulau, bansau Allah besak nian 
kuasauNyau diau bekerjau dalam ati kitau. Kuasau Allahtu semegi ngan 
kuasau diau besak 1:20 diau ngidupka Keristus jak di mati, 
dienjuakkaNyau bada diau bekuasau di sebela kanan Allah di sergau. 1:21 
Besak tegalau kuasau Keristustu sangkan gegalau kuasau pemerinta, 
penguasau, pengulu, tuan ngan sapau kila diau bepangkat tinggi, empuak 
masau mbak kini empuak masau diau ka datang. 1:22 Gegalaunyautu la 
ditunduakka ngan kuasau Keristus, mangku Diau dijadika kepalak gegalau 
jemau Keristen. 1:23 Ughangtu umpamau badan Keristus, la 
disempernauka Keristus diau nyempernauka gegalaunyau. 


2:1 Senitu kamu luak mati, karnau kamu bedusau ngan melanggar perinta 
Allah. 2:2 Masau itu kamu nuruti carau deniau. Kamu ta'at ngan 
penguasau diau adau di awang-awang, diautu rua diau mbak kini nguasaui 
ati jemau diau nidau ta'at ngan Allah. 2:3 Sebenaghau senitu gegalau kitau 
semegi ngan ughangtu. Kitau nuruti serilau manusiau ngan ngerjauka 
sekendak badan ngan rupu'an kitau diau ja'at. Masau itu kitau jemau diau 
kenau mara Allah semegi ngan jemau laintu. 2:4 Anyautu Allah iluak 
nianan ngan kitau. Karnau Diau sayang tegalau, 2:5 mangku masau kitau 
gi luak mati karnau dusau kitau, kitau diidupka ngan Keristus. Kamu 
diselamatka cuman karnau keilu'an ati Allah. 2:6 Mangku kitau seghundak 
ngan Yesus Keristus. Karnau itu Allah ngidupka kitau agi, mangku Diau 
ngenjuakka ngan kitau bada di sergau endak merinta ngan Diau. 2:7 Allah 
ngerjauka titu, supayau masau diau ka datang manusiau pacak nginak 
keilu'an ati Allah diau dinyatauka ngan kitau karnau Yesus Keristus. 2:8 
Allah sayang nian ngan kamu. Karnau itu Diau nyelamatka kamu, karnau 
kamu percayau ngan Yesus. Keselamatan kamutu ukan karnau usaha 
kamu. Itu pengenjuak Allah, 2:9 ukan kerjau kamu. Mangku nidau 
sughang kia diau pacak nyumbungka diriau. 2:10 Kitauni buatan Allah, 
mangku karnau seghundak ngan Keristus, kitau dijadika endak ngerjauka 
setu diau iluak diau la disediaukaNyau sebelumau, supayau kitau 
ngerjaukanyau. 2:11 Kantin-kantinku diau ukan jemau Yahudi! Ingatkala 
luak manau kamu senitu. Kamu dikiciakka "jemau nidau besunat" ngan 
jemau Yahudi diau ngaku'i diriau "disunat", itula tandau diau dikerjauka 
manusiau. 2:12 Masau itu kamu lum seghundak ngan Keristus, kamu 
jemau asing diau nidau temasuak umat Allah. Kamu nidau temasuak jemau 
diau bulia bagian diau dijanjika Allah ngan umatAu. Kamu idup di deniauni 
nidau bediau aghapan ngan nidau keruan Allah. 2:13 Anyautu mbak kimi 
kamu la seghundak ngan Keristus, mangku kamu diau senitu jawua ngan 
Tuhan mbak kini la dipasighka, karnau Keristus mati batan endak kamu. 
2:14 Keristus ndamaika kitau. Jemau Yahudi ngan jemau ukan Yahudi 
dijadikaNyau sebangsau. Bemusuan ughangtu diau luak dinding nceghai Ia 
diabiskaNyau, karnau Diau la mati di kayu salip. 2:15 Mangku ukum 
Taurat ngan gegalau perintahau diabiska Keristus, mangku duau bangsau 


itu njadi manusiau empai karnau seghundak ngan Keristus. Ngan carau 
luak itu Diau ndamaika ughangtu. 2:16 Karnau Diau mati di kayu salip, 
bemusuan ughangtu diabiskaNyau, mangku ughangtu seghundak, mangku 
njadi seilu'an ngan Allah. 2:17 Mangku Keristus datang ngiciakka ceritau 
damai ngan kamu, jemau diau senitu nidau keruan Allah, pulau ngan jemau 
diau la keruan Allah. 2:18 Karnau Keristus mangku gegalau kitau, empuak 
jemau Yahudi empuak ukan jemau Yahudi, pacak ngadapi Allah karnau 
Rua diau semegi. 2:19 Mangku kamu ukan agi jemau asing ngan jemau 
luagh. Mbak kini kamu semegi ngan umat Allah, kamu njadi anak Allah. 
2:20 Kamu umpamau ghuma diau ditegakka di pelapiak diau dibuat 
rasul-rasul ngan nabi-nabi ngan Keristus njadi batu pelapiak diau penting 
sekali. 2:21 Diaula nyusun ghumatu njadi Ghuma Allah diau beresia batan 
endak Tuhan. 2:22 Karnau kamu seghundak ngan Keristus, kamu ngikut 
disusun ngan jemau lain njadi Ghuma Allah bada RuaHau. 


3:1 Itula sebapau akuni, Paulus, dijilka karnau Yesus Keristus batan endak 
kepentingan kamu diau ukan jemau Yahudi. 3:2 Cengki kamu la 
ndengagh, bansau Allah la nugaska aku bekerjau batan endak kamu karnau 
keilu'an atiAu. 3:3 Allah la nyatauka resiau rencanauNyau ngan dikiciakka 
ngan aku. Ceritau itu tadi la kutuliska dikit. 3:4 Amun kamu mbacaunyau, 
kamu ka keruan resiau Keristus luak aku ngeruaninyau. 3:5 Timpau senitu 
resiautu nidau dikiciakka ngan jemau, anyautu mbak kimi la dinyatauka 
Rua Allah ngan rasul-rasul ngan nabi-nabiAu. 3:6 ResiauNyau luak ini: 
karnau ceritau iluak itu, mangku jemau ukan Yahudi ngikut meghasauka 
keilu'an Allah, mangku njadi angguta badan diau semegi ngan nerimau setu 
diau dijanjika Allah karnau Yesus Keristus. 3:7 Allah ngenju' aku kerjau 
endak nceritauka ceritau iluak, karnau Diau iluak ngan aku. Tugastu 
dienjuakka ngan aku karnau kuasauNyau diau neguaka aku. 3:8 Jak di 
umat Allah diau inau akuni diau inau sekali. Anyautu Allah la nunjuakka 
keilu'anNyau ngan aku. Diau pulau ngenjuakka ngan aku kerjau iluaktu 
endak ngiciakka ngan jemau ukan Yahudi ceritau iluak ngiciakka keilu'an 
Yesus Keristus diau nidau ka abis-abis. 3:9 Diau pulau nugaska aku 
ngiciakka ngan gegalau jemau, luak manau Allah diau njadika gegalau 


deniauni ngerjauka rencanauNyau diau diresiauka senitu. 3:10 Diau 
ngerjauka titu, supayau mbak kini jak di jemau Keristen gegalau pengulu 
ngan penguasau di awang-awang ka ngeruani gegalau pengertian Allah. 
3:11 RencanauNyau la adau jak di penembai, mangku diajungAu Yesus 
Keristus, Tuhan kitau, ngerjaukanyau. 3:12 Karnau kitau percayau ngan 
Keristus ngan seghundak ngan Diau, mangku kitau beghani ngiciak ngan 
Allah, karnau kitau percayau nian. 3:13 Karnau itu aku mintak man, 
supayau kamu jangan ghegak karnau sengsarauku batan endak kamu. 
Gegalaunyautu batan endak keilu'an kamu. 3:14 Itula sebapau aku nunduak 
di adapan Bapak di sergau. 3:15 Jak di Diau bilang pemili di sergau ngan 
di deniau nerimau namau sesughangan. 3:16 Aku bedu'a, supayau Allah 
diau kayau ngan agung sekali neguaka ati kamu ngan RuaHau. 3:17 
Mangku ati kamu njadi bada Keristus karnau kamu percayau ngan Diau, 
mangku gegalau kerjau kamu dikerjauka karnau nyayangi. 3:18 Aku 
bedu'a, supayau kamu ngan gegalau umat Allah pacak ngeruani alaka 
libaghau ngan panjangau ngan tinggiau ngan dalamau sayang Keristus. 
3:19 Mangku kamu meghasauka sayang itu, empuak nidau pacak 
dikeruani rupu'an manusiau. Mangku kamu dibimbingAu idup menau carau 
Allah, 3:20 karnau kuasau Allah bekerjau dalam ati kitau. Banyak tegalau 
dikerjauka Allah sangkan diau pacak kitau du'aka ngan rupuakka. 3:21 
Allah mesti maju diagungka jemau Keristen karnau Yesus Keristus. 
Tepujila Allah enggut selelamaunyau. Nyela nian. Amin. 


4:1 Itula sebapau, aku sughang kawalan diau dikawalka karnau bekerjau 
batan endak Tuhan. Mangku aku mintak nian, supayau kamu diau la dipilia 
Allah idup sesuai ngan piliantu. 4:2 Kamu mesti maju ngensian, iluak, 
ngaligh, sangi sayangi ngan sangi terimau. 4:3 Usahakala nian idup 
bedamai, supayau kesatuan diau dienjuakka Rua Allah nidau beghuba. 4:4 
Cuman adau sutiak badan ngan sutiak Rua. Luak itu pulau kamu dipilia 
batan endak ngaghapka setu diau semegi. 4:5 Tuhan gi sughang, iman 
semecam, baptisan semecam. 4:6 Allah gi sughang pulau diau njadi Bapak 
gegalau jemau. Diautu nguasaui gegalaunyau, bekerjau di gegalaunyau 
ngan adau di gegalaunyau. 4:7 Kitau sesughangan dienju'i pengenjuak 


nurut kendak Keristus. 4:8 Dalam Injil ditulis, "Masau Diau nayiak ke 
bada diau tinggi sekali, Diau banyak mbatak kawalan. Diau ngenjuakka 
pengenjuak ngan manusiau." 4:9 Tuapau retiau, "Diau nayiak"? Titu bereti 
Diau pulau tughun ke bada diau endap sekali di demauni. 4:10 Diau la 
tughun, mangku Diautu pulau la nayiak ke bada diau tinggi manan jak di 
gegalau langit, mangku Diau adau di gegalaunyau. 4:11 Mangku tuapau 
retiau, "Diau ngenjuakka pengenjuak ngan manusiau"? Adau diau dipilia 
njadi rasul, adau diau njadi nabi. Adau diau dipilia ngiciakka ceritau iluak. 
Adau diau dipilia mimpin jemau Keristen, adau pulau diau ngajagh jemau 
Keristen. 4:12 Gegalaunyau dikerjaukaNyau, supayau umat Allah 
didandani galau, mangku pacak bekerjau batan endak Tuhan, mangku 
badan Keristus, diautu jemau percayau, diteguaka. 4:13 Ngan carau luak 
itu gegalau kitau njadi seghundak, karnau kitau semegi percayau ngan 
Keristus ngan ngeruani diau benagh ceritau Anak Allah. Mangku kitau 
njadi jemau percayau diau la wagat diau tamba lamau tamba sempernau 
luak Keristus. 4:14 Mangku kitau ukan agi luak budak keciak diau 
diumbang-ambingka ngan dibatak ke situ ke sini karnau bemecam-mecam 
ajaghan jak di jemau diau cak calak. Ughangtu nyesatka jemau ngan 
tipuan. 4:15 Anyautu kitau mesti nyatauka setu diau benagh ngan maju 
sangi sayangi. Mangku gegalau kitau tamba lamau tamba sempernau luak 
Keristus diau ngepala'i kitau. 4:16 Diautu mimpin kitau galau, mangku 
gegalau badan tesusun iluak ngan sendi-sendi tesusun pulau. Mangku amun 
bilang anggutatu bekerjau ngan semestiau, gegalau badantu ka tumbua 
ngan diteguaka njadi wagat karnau sangi sayangi. 4:17 Karnau itu demi 
namau Tuhan aku mintak man, supayau kamu jangan agi idup luak jemau 
diau nidau keruan Allah ngan maju merupuakka setu diau nidau begati. 
4:18 Rupu'an ughangtu la nyimpang. Ughangtu nidau meghasauka idup 
diau dienjuakka Allah, karnau ughangtu bigal ngan melawan. 4:19 
Ughangtu nidau meghasau maluan agi, mangku ughangtu nuruti gegalau 
serilau ngan idup kumua sekendak atiau. 4:20 Anyautu Keristus diau kamu 
keruani ukan luak itu. 4:21 Kamu la ndengagh ceritau Diau. Kamu la njadi 
anak-buaHau, la diajagh ceritau sipat Allah diau adau di Diau. 4:22 
Karnau itu capakkala manusiau lamau ngan carau idup senitu diau 


dirusakka serilau diau sesattu. 4:23 Ati ngan rupu'an kamu mesti beghuba 
njadi empai galau. 4:24 Kamu mesti njadi manusiau empai diau dijadika 
nurut gambaran Allah mangku idup ngan carau diau benagh ngan beresia. 
4:25 Karnau itu, jangan agi mbu'ung. Kiciakkala diau benagh sughang 
ngan diau lain, karnau kitau angguta badan Keristus galau. 4:26 Amun 
kamu mara, jangan enggut bebuat dusau. Jangan mara sesaghian, 4:27 
mangku iblis nidau pacak mbuat kamu bedusau. 4:28 Jemau diau pemaling 
jangan agi maling. Diau mesti bekerjau nian, mangku bulia pengidupan 
diau benagh ngan pacak nulung jemau diau kurangan. 4:29 Jangan 
kiciakka kici'an kumua. Kiciakkala katau diau meriangka ngan nulung 
jemau. Kici'an luak itu nimbulka keilu'an ngan jemau diau ndengaghau. 
4:30 Jangan madakka Rua Allah. Kamu la ditandaui ngan Ruatu njadi hak 
Allah. Ruatu njadi jaminan batan endak kitau, bansau aghi kitau 
diselamatka ka sampai. 4:31 Lengitkala gegalau peghasauan purik, mara 
ngan dendam. Jangan tegauk-gauk ngan nggelakka. Jangan agi adau 
peghasauan luat ngan peghasauan diau ja'at lainau. 4:32 Anyautu kamu 
mesti iluak, sial, sangi sayangi ngan sangi ma'apka luak Allah ngampuni 
kamu karnau Keristus. 


5:1 Kamu la njadi anak Allah diau disayangiNyau. Karnau itu penaula 
Diau. 5:2 Idupla sangi sayangi luak Keristus nyayangi kitau. Diau la 
nyeraka nyawauNyau batan endak kitau njadi kerban diau iluak ngan 
melemakka ati Allah. 5:3 Kamutu umat Allah. Karnau itu jangan kamu 
menaugawia ngan ngerjauka setu diau nidau senangaian ngan selak. 
Ngiciakkanyau ajau jangan. 5:4 Nidau pantas kamu ngiciakka setu diau 
kumua ngan nidau senangaian ngan kici'an bigal. Tapitu kamu mesti 
beterimau-kasia ngan Allah. 5:5 Ingatkala iluak-iluak, jemau diau 
peremba'au menaugawia ngan nidau senangaian ngan selak, kerjau itu 
semegi ngan nyemba diwau. Jemau itu nidau pacak dikiciakka Keristus 
njadi rajau dalam idupau, mangku nidau ka bulia setu diau disediauka 
Allah batan endak umatAu. 5:6 Jangan kamu tetipu ngan kici'an diau 
mbu'ung, karnau setu luak itu mbuat Allah mara ngan jemau diau nidau 
ta'at. 5:7 Jangan kamu sekantin ngan jemau luak itu. 5:8 Nyela, senitu 


kamu idup bekeleman. Mbak kini kamu adau di terang, karnau la njadi 
umat Tuhan. Karnau itu kamu mesti idup dalam terang. 5:9 Jak di terang 
itu nimbul gegalau kerjau diau iluak ngan adil ngan benagh. 5:10 
Beusahala ngeruani setu diau meriangka ati Tuhan. 5:11 Jangan kamu 
ngikut jemau ngerjauka kerjau diau nidau begati diau dikerjauka di 
keleman. Anyautu kamu mesti ngancakka ja'atau kerjau itu. 5:12 Karnau 
ngiciakka ajau kerjau diau dikerjauka ughangtu di bada nidau kina'antu Ia 
maluka. 5:13 Anyautu gegalaunyau diau diancakka terang kina'an, karnau 
terang nginakka gegalaunyau. 5:14 Itula sebapau la dikiciakka luak ini, 
"Bangunla, ui kaba diau tiduak, idupla jak di mati, mangku Keristus ka 
nerangi kaba." 5:15 Karnau itu kina'ila iluak-iluak carau idup kamu. 
Jangan idup luak jemau bigal. Idupla luak jemau diau bepengertian. 5:16 
Gunaukala iluak-iluak masau diau adau, karnau masau ini masau diau ja'at. 
5:17 Jangan kamu bigal, anyautu beusahala ngeruani kendak Tuhan. 5:18 
Jangan kamu mabuak anggur, karnau anggur merusakka kamu. Anyautu 
kamu mesti dikuasaui Rua Allah. 5:19 Amun ngiciak ngan kantin, 
kiciakkala katau masmur, pujian ngan nyanyian ruhani. Nyanyila 
ngagungka Tuhan ngan ati riang. 5:20 Luak manau kila maju beterimau- 
kasiala ngan Allah Bapak dalam namau Tuhan kitau Yesus Keristus. 5:21 
Kamu mesti sangi ta'ati. Ngan carau luak itula kamu meregaui Keristus. 
5:22 Bini mesti ta'at ngan lakiau luak ngan Tuhan, 5:23 karnau laki 
ngepala'i biniau luak Keristus ngepala'i jemau Keristen. Lagi pulau Diautu 
Rajau Penyelamat jemau Keristen. Ughangtu umpamau badanAu. 5:24 
Karnau itu luak jemau Keristen ta'at ngan Keristus, luak itu pulau bini 
mesti ta'at ngan lakiau luak manau kila. 5:25 Laki mesti nyayangi biniau, 
luak Keristus nyayangi jemau Keristen ngan nyeraka diriAu batan endak 
ughangtu. 5:26 Diau ngerjauka titu endak mberesiaka ughangtu ngan 
ajaghanNyau ngan ayiak baptisan, mangku pacak diseraka ngan Allah. 
5:27 Ngan carau luak itu ughangtu pacak ngadap Diau ngan beresia ngan 
alap, nidau bediau cacat ngan celakau ngan tuapau kila diau karut. 5:28 
Luak itu pulau laki mesti nyayangi biniau luak badanau sendighi. Jemau 
diau nyayangi biniau nyayangi diriau. 5:29 Nidau kekela jemau meluatka 
diriau, anyautu diau nyayia ngan njagaui diriau semegi luak Keristus 


nyayangi jemau Keristen, 5:30 karnau kitau umpamau dandanan badan 
Keristus. 5:31 Di Injil ditulis, "Karnau itu sughang lanang ka ninggalka 
pejadiau endak seghundak ngan biniau, mangku ughang duautu njadi 
sutiak." 5:32 Resiau itu dalam, anyautu diau kukiciakka ubungan Keristus 
ngan jemau Keristen. 5:33 Luak manau kila gegalaunyautu ngenaui kamu 
pulau. Sayangila bini kamu luak diri kamu, mangku bini mesti meregaui 
lakiau. 


6:1 Budak keciak ta'atila pejadi kamu, luak diau pantas kamu kerjauka 
karnau percayau ngan Keristus. 6:2 "Regauila pejadi kamu." Ini perinta 
diau dulu sekali adau janji. 6:3 Janjiau luak ini, "mangku kamu riang ngan 
umur panjang di deniau." 6:4 Kamu diau la njadi bak, jangan kamu mbuati 
anak kamu njadi mara. Anyautu besakkala diau njadi ta'at ngan ajaghan 
Tuhan. 6:5 Kamu, budak-budak, ta'atila perinta tuan kamu diau adau di 
deniauni ngan takut. Kerjaukala titu ngenian, luak ta'at ngan Keristus. 6:6 
Jangan ajau, amun dikinak, endak dipuji manusiau, tapitu luak budak 
Keristus diau na'ati kendak Allah ngan riang. 6:7 Kerjaukala kerjau kamu 
ngan ati riang luak jemau diau bekerjau batan endak Tuhan ukan batan 
endak manusiau. 6:8 Ingatkala, bansau bilang jemau, empuak budak 
empuak ukan budak, ka nerimau balasan jak di Tuhan, amun diau 
ngerjauka setu diau iluak. 6:9 Kamu, tuan-tuan, mesti luak itu pulau ngan 
budak-budak kamu. Jangan ngancam. Ingatkala, bansau Tuhan kamu ngan 
Tuhan ughangtu adau di sergau. Diau nidau milia rupau. 6:10 Mangku 
kamu mesti tegua dalam Tuhan ngan kuasau jak di Tuhan. 6:1 1 Kenaukala 
gegalau pakaian diau dienjuakka Allah ngan kamu, mangku kamu pacak 
ta'an melawan tipuan iblis. 6:12 Kitau bejuang ukan melawan manusiau, 
anyautu melawan kekuatan iblis diau nguasaui masau diau ja'at ini. Kitau 
melawan kekuatan rua ja'at diau nguasaui awang-awang. 6:13 Karnau itu 
kenaukala gegalau pakaian jak di Allah, mangku masau diau ja'at kamu 
pacak melawan serangan musua. Mangku amun kamu la bejuang enggut 
pengabisan, kamu nidau mundur. 6:14 Kamu mesti maju siagau. 
Kenaukala ceritau Allah diau benagh njadi bebat ngan kerjau diau benagh 
njadi baju besi kamu. 6:15 Kesukauan ngiciakka ceritau iluak diau 


ndamaika njadi sepatu kamu. 6:16 Pakaila iman kamu njadi penangkis. 
Ngan imantu kamu pacak madamka pana buapi jak di iblis. 6:17 Ambiakla 
keselamatan njadi tupi besi ngan katau Allah njadi pedang diau dienjuakka 
Rua Allah. 6:18 Kerjaukala gegalaunyautu sampai bedu'a mintak tulung 
ngan Allah. Di gegalau kerjau kamu bedu'ala luak Rua Allah mimpin 
kamu. Kamu mesti maju siagau ngan jangan nyera. Du'akala maju gegalau 
umat Allah. 6:19 Du'akala pulau aku, supayau amun aku ngiciak, Allah 
ngenjuakka aku katau diau tepat, mangku aku ngiciakka resiau ceritau 
iluak ngan beghani. 6:20 Aku njadi ajungan batan endak ceritau iluak itu, 
mbak kim aku dalam jil. Du'akala aku, mangku aku beghani ngiciakka 
ceritau iluaktu, luak aku mesti ngiciakkanyau. 6:21 Tikikus, kantin kitau 
diau ngelapan bekerjau batan endak Tuhan, ka ngiciakka ceritau aku ngan 
kamu, mangku kamu keruan luak manau ngan aku. 6:22 Batan endak itula 
aku ngajung diau njenguak kamu, mangku kamu keruan ceritau kami, 
mangku ati kamu riang. 6:23 Aku bedu'a, supayau Allah Bapak ngan 
Tuhan kitau Yesus Keristus ngenjuakka damai ngan kamu gegalau jemau 
Keristen, ngan nulung kamu sangi sayangi ngan maju percayau. 6:24 Aku 
bedu'a, supayau Allah iluak ngan gegalau kamu diau nyayangi Tuhan kitau 
Yesus Keristus ngan sayang diau nidau ka abis-abis. 


Pilipi 


1:1 Jak di aku, Paulus, ngan Timutius diau bekerjau batan endak Yesus 
Keristus. Kami nulis surat ini batan endak kamu diau njadi umat Allah diau 
adau di Pilipi karnau percayau ngan Yesus Keristus ngan pulau batan 
endak pengulu jemau Keristen ngan penulungau. 1:2 Kami bedu'a, supayau 
Allah Bapak kitau ngan Tuhan Yesus Keristus iluak ngan kamu ngan 
ngenjuakka damai. 1:3 Dang aku teghingat ngan kamu, aku maju 
beterimau-kasia ngan Allah. 1:4 Mangku dang aku ndu'aka gegalau kamu, 
aku bedu'a ngan ati riang. 1:5 Aku beterimau-kasia ngan Allah, karnau 
kamu nulung aku ngiciakka ceritau iluak jak di penembaiau enggut mbak 
kini. 1:6 Allah la mulai ngerjauka diau iluak di ati kamu. Mangku aku 
percayau nian, Diau ka neruska kerjauNyau diau iluaktu enggut udim, 


masau Yesus Keristus datang. 1:7 Gegalau kamu maju adau di atiku. 
Nyela, sepantasau aku bepeghasauan luak itu tuadap kamu. Gegalau kamu 
la nulung aku ngan kerjauku diau dienjuakka Allah ngan aku, empuak 
masau aku dijilka, empuak masau aku na'anka ngan mbenaghka ceritau 
iluak itu. 1:8 Allah keruan, bansau aku ghindu tegalau ngan kamu ngan 
sayang diau asalau jak di Yesus Keristus. 1:9 Aku ndu'aka kamu, mangku 
kamu tamba nyayangi Allah ngan jemau ngan tamba ngeruani diau benagh 
ngan bepengertian nian. 1:10 Mangku kamu pacak milia diau iluak sekali, 
mangku idup kamu ka beresia ngan nidau becacat ngan nidau bediau 
buru'an tuapau kila, amun Keristus datang nanti. 1:11 Idup kamu ka 
dipenui ngan kerjau diau benagh diau cuman pacak dikerjauka Yesus 
Keristus. Mangku Allah diregaui ngan diagungka. 1:12 Aku endak, 
supayau kamu keruan, bansau setu diau Ia tejadi di aku mbuat tamba 
banyak jemau percayau ngan ceritau iluaktu. 1:13 Mangku penjagau istana 
ngan jemau lainau di sini la keruan galau, bansau aku dijilka karnau 
bekerjau batan endak Keristus. 1:14 Karnau aku dijilka, banyak jemau 
Keristen di sini tamba percayau ngan Tuhan, mangku tamba beghani 
ngiciakka katau Allah ngan nidau takut. 1:15 Adau diau ngiciakka 
Keristus karnau sengit ngan endak bebala. Adau pulau diau ngiciakkaNyau 
ngan tujuan diau iluak. 1:16 Ughangtu ngerjauka titu karnau nyayangi 
Keristus. Ughangtu keruan, bansau Diau la ngajung aku mbenaghka 
ceritau iluaktu. 1:17 Ughang lain tadi ngiciakka Keristus ngan tujuan nidau 
iluak. Ughangtu ngerjauka titu karnau kepentingan ughang itula. Ughangtu 
endak ngajung aku nanggung dalam jil. 1:18 Anyautu nidau ngapau- 
ngapau! Diau penting Keristus diceritauka luak manau kila, empuak ngan 
tujuan iluak, empuak ngan tujuan nidau iluak. Itula sebapau aku riang ngan 
maju ka riang. 1:19 Aku keruan, aku ka selamat karnau du'a kamu ngan 
pulau karnau ditulung Rua Yesus Keristus. 1:20 Aku endak nian ngan 
ngaghapka, supayau aku maju ngerjauka diau benagh. Aku ngaghapka, 
supayau luak jak di senitu mangku pulau mbak kini Keristus diregaui ngan 
gegalaunyau diau kukiciakka ngan kukerjauka, empuak aku idup empuak 
aku mati. 1:21 Amun aku, idup batan endak Keristus; amun aku mati, aku 
untung. 1:22 Anyautu amun idup di deniauni, aku pacak ngerjauka diau 


begunau, mangku aku nidau keruan, manau diau mesti kupilia. 1:23 Aku 
didesak setu duau mecam: Aku endak nian ninggalka demauni pegi 
seghundak ngan Keristus, karnau titu diau iluak sekali batan endak aku. 
1:24 Anyautu batan endak kepentingan kamu iluakla aku maju di deniau. 
1:25 Aku percayau ngan titu, mangku aku keruan aku ka idup ngan 
seghundak agi ngan gegalau kamu, nulung kamu mangku tamba riang 
tamba tegua percayau ngan Keristus. 1:26 Mangku amun aku datang agi 
nanti guak kamu, kamu diau seghundak ngan Keristus ka tamba bangga 
karnau aku. 1:27 Diau penting mbak kini, supayau idup kamu nurut ceritau 
Keristus itu. Mangku amun aku pacak datang, aku nginak, amun nidau 
pacak datang, aku ka ndengagh, bansau kamu tegua ngan sesamau 
bekerjau batan endak sutiak tujuan, diautu batan endak percayau nurut 
ceritau iluak. 1:28 Kamu mesti maju beghani, jangan takut ngan lawan 
kamu. Ngan carau luak itu kamu ka njadi tandau ngan ughangtu, bansau 
ughangtu ka kala. Kamutu ka menang, karnau Allah ngenjuakka 
kemenangan ngan kamu. 1:29 Karnau ngan kamu la dienjuakka setu diau 
iluak ukan ajau percayau ngan Keristus, tapitu pulau sengsarau batan 
endak Keristus. 1:30 Mbak kim kamu pulau ngikut bejuang semegi luak 
kamu nginak aku bejuang senitu ngan maju bejuang enggut mbak kini, luak 
diau la kamu dengagh. 


2:1 Kamu tegua, karnau seghundak ngan Keristus. Kamu riang, karnau 
disayangi Keristus. Kamu dibimbing Rua Allah mangku sangi sialka ngan 
sangi sayangi. 2:2 Mangku cubaula kamu meriangka atiku nian ngan carau 
ini: Kamu mesti idup suati ngan sayang diau semegi, serupu'an ngan tujuan 
diau semegi. 2:3 Jangan bekerjau ndalak kepentingan diri kamu ngan 
mintak dipuji. Anyautu kamu mesti ngensian ngan nganggap pentingla 
jemau sangkan kamu. 2:4 Sanaukala pulau kepentingan jemau, jangan 
cuman kepentingan kamu itula. 2:5 Kamu mesti adau rupu'an ngan 
peghasauan luak Yesus Keristus. 2:6 Diau semegi ngan Allah. Empuak 
luak itu, Diau nidau terupuak, bansau kedudu'anNyautu mesti dita'anka. 
2:7 Anyautu Diau sukau ninggalka gegalaunyautu, mangku njadi semegi 
luak sughang budak, njadi luak manusiau, mangku idup luak sughang 


jemau. 2:8 Diau ngensianka diriAu ngan ta'at ngan Allah enggut mati, lagi 
mati di kayu salip. 2:9 Karnau itu Allah ngagungka Diau seagung- 
agungau, dienjuakkaNyau kuasau. Besaklah kuasau itu sangkan gegalau 
kuasau diau lain. 2:10 Mangku Yesus diregaui gegalaunyau diau adau di 
sergau ngan di deniauni ngan di deniau jemau mati nunduak nyemba Diau. 
2:11 Mangku gegalau ughangtu ka ngaku'i, "Yesus Keristusla Tuhan!" 
Mangku Allah Bapak diagungka. 2:12 Kantin-kantinku diau kusayangi, 
kamu maju ta'at ngan aku, masau aku guak kamu, mangku mbak kini 
masau aku jawua, kamu mesti lebia ta'at agi. Beusahala maju, supayau 
keselamatan kamu njadi nyatau. Kerjaukala titu ngan takut ngan meregaui 
Allah. 2:13 Allahtu maju bekerjau dalam ati kamu, mangku kamu sukau 
ngan pacak ngerjauka kenda'Au. 2:14 Kerjauka gegalaunyau ngan nidau 
bemumut ngan nidau bebala. 2: 15 Mangku kamu nidau besala, luak 
anak-anak Allah diau nidau becacat ngan idup ngan benagh di guak jemau 
diau ja'at ngan bedusau. Mangku kamu luak bintang diau besinagh di langit 
nerangi deniau, 2:16 masau kamu ngiciakka ceritau diau ngenjuakka idup. 
Amun kamu idup luak itu, mangku aku pacak mbanggaka kamu, masau 
Yesus Keristus datang agi. Itu njadi buktiau, bansau pejuanganku ukan 
nidau begunau ngan kerjauku adau asilau. 2:17 Berangkali daghaku ka 
ditumpaka luak dicughuaka di pucuak kerban diau kamu enjuakka ngan 
Allah karnau percayau. Amun titu ka tejadi nian, aku beterimau-kasia ngan 
ikut riang ngan kamu. 2:18 Mangku kamu pulau mesti beterimau-kasia 
ngan ikut riang ngan aku. 2:19 Aku ngaghap, aku pacak ngajung Timutius 
berayak ngan kamu, amun titu kendak Tuhan, mangku aku diriangka ngan 
ceritau kamu. 2:20 Cuman Timutius sughang diau suati serupu'an ngan aku 
ngan nyanauka kamu nian. 2:21 Gegalau jemau lainau cuman ngerjauka 
kepentingan diriau ajau, ukan kepentingan Yesus Keristus. 2:22 Kamu la 
keruan, bansau Timuttustu setia nian. Diau la sesamau bekerjau ngan aku 
endak nceritauka ceritau iluak jak di Allah. Kami ughang duau luak duau 
beghanak. 2:23 Diautu kuaghapka cepat kuajung guak kamu, amun la 
keruan, luak manau pekarauku putus nanti. 2:24 Mangku aku percayau, 
amun Tuhan kenda'i, aku pulau nidau lamau agi ka berayak ngan kamu. 
2:25 Mangku aku ngirau iluak, amun kuajung kantin kitau Epapruditus 


diau kamu ajung nulung aku baliak ngan kamu. Diau la sesamau bekerjau 
ngan bejuang ngan aku. 2:26 Diau ghindu man ngan gegalau kamu ngan 
temas, karnau kamu la ndengagh ceritau diau buidapan. 2:27 Nyela, diau 
buidapan nian, mis mati. Anyautu Allah sial ngan diau, ukan cuman ngan 
diau ajau, tapitu ngan aku pulau, mangku aku jangan tamba bingung. 2:28 
Itula sebapau aku cepat ngajung diau baliak. Mangku kamu riang, amun 
betemu ngan diau agi, mangku atiku tenang. 2:29 Terimaula diau ngan 
riang luak kantin kamu dalam Tuhan ngan regauila gegalau jemau luak 
diau. 2:30 Karnau kerjau Keristustu diau mis mati. Diau sukau nyeraka 
nyawaunyau endak nulung aku, karnau gegalau kamu nidau pacak 
ngerjaukanyau. 


3:1 Mangku, kantin-kantinku, riangla kamu karnau la seghundak ngan 
Tuhan. Aku nidau meghasau beghat endak ngulangi setu diau la kutulis 
senitu, mangku kamu keruan nian. 3:2 Sepepadaula ngan jemau diau 
ngerjauka setu diau ja'at diau luak anjing. Ughangtu endak masau jemau 
besunat, 3:3 awuak kitaula diau besunat nian, ukan ughangtu. Kitauni 
nyemba Allah, dibimbing Rua Allah. Kitauni beterimau-kasia nian karnau 
la seghundak ngan Yesus Keristus. Kitauni nidau tepaut ngan setu diau 
dikerjauka di badan manusiau. 3:4 Sebenaghau akunila pacak bepaut ngan 
kerjau manusiautu. Amun adau jemau diau meghasau adau tapakan bepaut 
ngan kerjautu, apau agi aku. 3:5 Akun disunat masau umur tujua malam. 
Aku jemau Israil jak di jungku Benyamin, jemau Ibrani asli. Ceritau ta'at 
ngan ukum Taurat aku jemau Parisi. 3:6 Aku ta'at tegalau, mangku 
ngantayau jemau Keristen. Ceritau ukum agamau Yahudi aku nidau 
becacat. 3:7 Anyautu setu diau senitu kuanggap untung, mbak kini 
kuanggap rugi karnau Keristus. 3:8 Gegalaunyau kuanggap rugi, karnau 
beregaula ngeruani Keristus Tuhanku sangkan gegalaunyautu. Karnau 
Diautu, mangku aku ninggalka gegalaunyau. Kuanggap gegalaunyautu 
sesara, supayau aku bulia Keristus 3:9 ngan seghundak ngan Diau. Aku 
nidau agi dibenaghka karnau kerjaukunila ngan ta'at ngan ukum Taurat. 
Mbak kini aku dibenaghka karnau percayau ngan Keristus. Allahtu diau 
mbenaghka jemau karnau percayau ngan Keristus. 3:10 Diau kukenda'itu 


ngeruani Diau ngan kuasauNyau diau ngidupka Diau jak di mati. Aku 
endak ngikut sengsarau ngan Diau ngan njadi seghundak ngan Diau dalam 
kematianNyau. 3:11 Mangku aku ngaghap, aku ka diidupka pulau jak di 
mati. 3:12 Aku nidau ngiciakka aku la buasil ngan sempernau. Aku maju 
beusaha endak bulia setu diau dijanjika Yesus Keristus. Batan endak itula 
aku la dijadika hak Keristus. 3:13 Kantin-kantinku, akuni nidau ngirau 
bansau aku la buasil. Anyautu adau semecam diau kukerjauka. Aku nidau 
nyanauka setu diau la udim. Aku beusaha endak bulia setu diau di 
adapanku. 3:14 Mangku aku maju beusaha endak sampai ke tujuan endak 
bulia adia, diautu idup di sergau. Batan endak itula kitau dipilia Allah 
karnau Yesus Keristus. 3:15 Gegalau kitau diau la sempernau mesti 
berupuak luak itu. Amun adau di guak kamu diau rupu'an lain, Allah ka 
meretikanyau ngan diau. 3:16 Luak manau kila ini diau penting, ngikut 
carau diau la kitau terimau enggut mbak kini. 3:17 Kantin-kantinku, 
penaula aku. Kami la ngenjuakka penauan diau iluak. Karnau itu ikutkala 
jemau diau menau kami. 3:18 Aku la rajin ngiciakka ngan kamu, mbak kini 
kukiciakka agi sampai nangis, banyak jemau idup njadi musua salip 
Keritus. 3:19 Idup jemau luak itu ka benasau, karnau serilau ughangtu 
njadi tuanau. Setu diau maluka itu dibanggaka ughangtu. Ughangtu maju 
merupuakka setu di deniauni ajau. 3:20 Anyautu kitauni jemau diau behak 
di sergau. Jak di situla pulau kitau nantika ngan ghindu nian ngan Tuhan 
Yesus Keristus, Rajau Penyelamat kitau. 3:21 Badan kitauni diau litak 
ngan pacak mati ka diuba Keristus njadi luak badanAu diau agungtu. Diau 
ka ngerjauka titu, karnau Diau adau kuasau endak nunduakka 
gegalaunyau. 


4:1 Karnau itu, kantin-kantinku diau kusayangi, majula percayau nian ngan 
Tuhan. Aku ghindu nian ngan kamu. Kamula mbuat aku riang ngan 
bangga. 4:2 Yudia ngan Sintiki, aku mintak nian, supayau kamu duau suati 
serupu'an karnau sesamau percayau ngan Tuhan. 4:3 Ngan kaba Sunsugus, 
kantinku diau pacak dipercayaui, aku mintak, supayau kaba nulung ughang 
duautu. Ughang duautu la sesamau bekerjau ngan aku endak ngiciakka 
ceritau iluak jak di Allah luak Kelimines ngan gegalau jemau lainau diau 


bekerjau ngan aku. Namau ughangtu la adau di buku jemau idup. 4:4 Luak 
manau kila kamu mesti riang karnau seghundak ngan Tuhan. Sekali agi 
aku ngiciakka: Riangla kamu! 4:5 Keilu'an kamu mesti dikeruani gegalau 
jemau. Tuhan la damping. 4:6 Jangan kamu ghegak ngan tuapau kila! 
Maju bedu'a, mintakla ngan Allah setu diau kamu endak ngan maju 
beterimau-kasia. 4:7 Mangku damai jak di Allah diau nidau pacak 
manusiau terti ka njagaui ati ngan rupu'an kamu karnau la seghundak ngan 
Yesus Keristus. 4:8 Mangku, kantin-kantinku, rupuakkala setu diau 
begunau ngan pantas dipuji, gegalaunyau diau benagh, diau diregaui, diau 
adil, diau beresia, diau alap ngan iluak. 4:9 Kerjaukala setu diau la kamu 
pelajaghi ngan terimau jak di aku, diau kamu dengagh ngan diau kamu 
kinak di aku. Mangku Allah diau ngenjuakka damai ka adau guak kamu. 
4:10 Aku riang man dalam Tuhan, karnau mbak kini kamu teghingat agi 
ngan aku. Aku ukan ngiciakka kamu nidau teghingat ngan aku. Nyela, 
kamu maju ngingatka aku, cuman nidau kungang nunjuakkanyau. 4:11 Aku 
ngiciakka ini ukan karnau aku kurangan. Aku la belajagh meghasau cukup 
ngan setu diau adau. 4:12 Aku pacak idup ngan serbaunyau kurang, 
mangku aku pacak pulau idup ngan serbau keliwatan banyak. Aku la 
keruan resiau idup luak manau kila, empuak kenyang empuak lapagh, 
empuak dang buadau empuak serik. 4:13 Gegalaunyautu pacak 
kutanggung, karnau kuasau diau dienjuakka Keristus ngan aku. 4:14 Luak 
manau kila, iluak pulau kerjau kamu la nulung aku, masau aku nanggung. 
4:15 Kantin-kantinku di Pilipi, kamu keruan nian, bansau senitu, masau aku 
ninggalka Makedunia, masau ceritau iluaktu empai kukiciakka, nidau 
bediau jemau Keristen diau nulung aku lain jak di kamu. Cuman kamu itula 
diau meghasauka untung ngan rugi ngan aku. 4:16 Masau aku di 
Tesalunika, Ia lebia sekali kamu ngighim tanci ngan aku. 4:17 Ukan aku 
cuman endak nerimau pengenjuak. Diau aku endak, supayau kamu adau 
asil diau nguntungka kamu. 4:18 Mbak kini aku la nerimau gegalaunyau, la 
lebia jak di cukup. Gegalau pengenjuak kamu la kuterimau jak di 
Epapruditus. Gegalaunyau diau kuendak la adau galau. Pengenjuak 
kamutu luak kerban diau bembau ghum diau dikerbanka ngan Allah ngan 
diterimau ngan riang. 4:19 Allah diau kusemba kayau kematila. Diau ka 


ngenjuakka ngan kamu gegalaunyau diau kamu mesti gunauka karnau 
Yesus Keristus. 4:20 Tepuyjila Allah Bapak kitau selelamaunyau. Amin! 
4:21 Sampaika pesanku ngan gegalau umat Allah diau percayau ngan 
Yesus Keristus. Terimaula pulau pesan jak di kantin-kantin kitau diau 
seghundak ngan aku. 4:22 Gegalau umat Allah di sini bepesan ngan kamu, 
terutamau jemau jak di istana Kaisar. 4:23 Aku bedu'a, supayau Tuhan 
Yesus Keristus iluak ngan gegalau kamu. 


Kulusi 


1:1 Jak di aku, Paulus, diau dijadika rasul Yesus Keristus karnau kendak 
Allah ngan pulau jak di kantin kitau Timutius. 1:2 Batan endak umat Allah 
diau percayau ngan Keristus di Kulusi. Kami bedu'a, supayau Allah Bapak 
kitau ngan Tuhan Yesus Keristus iluak ngan kamu ngan ngenjuakka damai. 
1:3 Amun kami bedu'a ndu'aka kamu, kami maju beterimau-kasia ngan 
Allah, Bapak Tuhan kitau Yesus Keristus, 1:4 karnau kami la ndengagh 
ceritau kamu percayau ngan Yesus Keristus ngan kamu nyayangi gegalau 
umat Allah. 1:5 Kamu ngerjauka titu, karnau kamu ngaghapka setu diau 
disediauka Allah batan endak kamu di sergau. Kamu la ndengagh titu, 
masau ceritau iluak diau benagh dikiciakka ngan kamu. 1:6 Ceritau iluak 
jak di Allahtu la tesiar di gegalau deniau, mangku ngenjuakka setu diau 
iluak ngan jemau. Luak itu pulau kamu, jak kamu empai ndengagh 
ceritautu senitu ngan nerimau keilu'an Allah ngeman. 1:7 Gegalaunyautu la 
dikiciakka Ipapras ngan kamu. Diautu kantin sekerjau kami diau kami 
sayangi. Diau rajin bekerjau batan endak Keristus endak nulung kamu. 1:8 
Jak di diautu kami ndengagh ceritau kamu sangi sayangi ngan kuasau Rua 
Allah. 1:9 Itula sebapau jak ndengagh ceritau kamu, kami maju ndu'aka 
kamu. Kami mintak ngan Allah, supayau kamu dienjuakka pengertian 
endak ngeruami kendak Allah man. 1:10 Mangku kamu pacak idup nurut 
kendak Allah ngan maju melemakka atiAu, mangku ngan tuapau kila kamu 
pacak ngerjauka diau iluak ngan tamba ngeruani setu diau benagh ceritau 
Allah. 1:11 Mangku kamu diteguaka ngan kuasau Allah diau agung endak 
nanggungka gegalaunyau ngan ngaligh ngan riang. 1:12 Mangku kamu 


beterimau-kasia ngan Allah Bapak, karnau Allahtu njadika kamu pantas 
nerimau setu diau disediaukaNyau batan endak umatAu di bada diau 
terang. 1:13 Diautu la ngilakka kitau jak di kuasau iblis mangku ngaliaka 
kitau dalam kuasau Ana'Au diau disayangi. 1:14 Karnau Diau kitau la 
ditebus, retiau dusau kitau la diabiska. 1:15 Keristus itu gambaran diau 
nyatau jak di Allah diau nidau kima'an. Diau anak tuau, pentingla Diau 
sangkan gegalaunyau diau dijadika. 1:16 Allah ngajung Diautu njadika 
gegalaunyau diau adau di sergau ngan di deniau, empuak diau kina'an 
empuak diau nidau kina'an, lagi pulau gegalau rua diau bekuasau ngan 
merinta. Gegalaunyautu dijadika karnau Keristus batan endak Keristus. 
1:17 Antak ka gegalaunyau adau, Keristus la adau, ngan pulau 
gegalaunyau adau karnau Diau. 1:18 Diautu kepalak jemau Keristen. 
Diautu anak tuau diau dulu sekali ngulang idup jak di mati, mangku 
pentingla Diau sangkan gegalaunyautu. 1:19 Gegalau sipat Allah adau 
galau di Diau. 1:20 Mangku karnau Diau, Allah ndamaika ngan diriAu 
gegalaunyau diau adau di sergau ngan di deniau. Allah ngerjauka titu ngan 
carau Ana'Au mati di kayu salip. 1:21 Senitu kamu jawua jak di Allah. 
Kamu melawan Diau, karnau perembak ngan rupu'an kamu ja'at. 1:22 
Mbak kini kamu la seilu'an ngan Diau karnau Ana'Au mati. Ngan carau itu 
kamu pacak dibatak ngadap Allah ngan ati beresia, nidau bediau sala ngan 
nidau becelakau. 1:23 Karnau itu kamu mesti maju percayau ngan tegua, 
jangan sampai ninggalka aghapan diau dienjuakka ngan kamu, masau 
kamu ndengagh ceritau iluak. Ceritau itu la dikiciakka ngan gegalau 
deniau. Batan endak itula aku, Paulus, bekerjau. 1:24 Mbak kini aku riang 
sengsarau batan endak kamu. Mangku ngan sengsarautu aku nepati di 
badanku setu diau lum ditanggung Keristus batan endak jemau Keristen. 
Ughangtu umpamau badanAu. 1:25 Allah ngajung aku bekerjau batan 
endak jemau Keristen endak ngiciakka gegalau ceritau iluak ngan kamu. 
1:26 Ceritautu diresiauka Allah buabad-abad, mbak kimi la dinyatauka 
ngan umatAu. 1:27 Allah endak, supayau ughangtu keruan ceritau diau 
diresiaukaNyautu iluak ngan agung nian batan endak gegalau manusiau. 
Resiaunyau ini: Keristus adau di ati kamu, mangku kamu adau aghapan 
bulia ngikut meghasauka keagunganNyau. 1:28 Diau itula kami kiciakka 


ngan bilang jemau, amun kami ngingatka ngan ngajagh ughangtu ngan 
pengertian, mangku bilang jemau njadi sempernau karnau seghundak ngan 
Keristus. 1:29 Batan endak itula aku bekerjau mati-matian. Aku beusaha 
ngan gegalau tenaga diau dienjuakka Keristus ngan aku diau kuat bekerjau 
di aku. 


2:1 Aku endak, supayau kamu ngeruani, bansau aku bekerjau nian batan 
endak kamu ngan jemau di Laudikia ngan gegalau jemau lain diau lum 
keruan aku. 2:2 Aku ngerjauka titu, supayau ughangtu diteguaka ngan 
sangi sayangi, mangku ughangtu besatu. Ngan carau luak itu ughangtu 
ngerti nian ngan yakin ngan ngeruani resiau Allah, diautu Keristus. 2:3 
Keristus itula kunci ngeruani gegalau keilu'an ngan pengertian Allah diau 
lum dikeruani. 2:4 Aku ngiciakka titu, supayau kamu jangan dicalu'i jemau 
diau pacak ngiciak. 2:5 Empuak aku jawua ngan kamu, rupu'anku guak 
kamu. Aku riang nginak kamu suati ngan tegua percayau ngan Keristus. 
2:6 Kamu la nerimau Yesus Keristus njadi Tuhan kamu. Karnau itu kamu 
mesti idup seghundak ngan Diau 2:7 ngan buakagh dalam Diau, mangku 
tamba bepaut ngan Diau ngan tamba tegua percayau nurut setu diau Ia 
diajaghka ngan kamu. Mangku ati kamu mesti banyak beterimau-kasia. 
2:8 Sepepadaula, jangan adau diau mikati kamu ngan rupu'an manusiau 
diau nidau begunau ngan nyesatka. Rupu'antu ukan jak di Keristus, tapitu 
jak di manusiau ngan rua deniau. 2:9 Karnau gegalau sipat Allah adau 
galau di Keristus, masau Diau adau di demau njadi manusiau. 2:10 
Mangku karnau kamu idup seghundak ngan Keristus, kamu dienju' idup 
ngemanau. Keristusla kepalak gegalau rua diau bekuasau ngan merinta. 
2:11 Karnau seghundak ngan Keristus kamu la disunat, ukan ngan sunat 
diau dibuat manusiau, tapitu ngan sunat diau dibuat Keristus. Sunattu 
mbibaska kamu jak di kuasau serilau diau bedusau. 2:12 Masau kamu 
dibaptis, kamu dikuburka seghundak ngan Keristus. Mangku masau itu 
pulau kamu diidupka agi seghundak ngan Diau, karnau percayau ngan 
kuasau Allah diau la ngidupka Keristus jak di mati. 2:13 Semtu kamu luak 
mati, karnau kamu jemau bedusau ngan nidau keruan ukum Allah. Mbak 
kini kamu la diidupka Allah seghundak ngan Keristus ngan gegalau dusau 


kitau la diabiskaNyau. 2:14 Diau la mbatalka surat utang diau ngancam 
kitau ngan carau diau beghat. Surattu la dipakukaNyau di kayu salip, 
mangku gegalau buru'an la diabiska. 2:15 Diau la mbuat gegalau rua diau 
bekuasau ngan merinta nidau bekuasau agi. Ruatu dijadikaNyau tuntunan 
gegalau jemau, masau Diau nggiring ruatu njadi kawalan karnau menang. 
2:16 Karnau itu jangan enangka jemau nyalaka kamu, empuak karnau 
makanan ngan minuman, empuak karnau aghi rerayau agamau, empuak 
karnau aghi rayau bulan empai ngan aghi Sabat. 2:17 Gegalaunyautu 
bayangan ajau jak di setu diau ka datang, anyautu diau nyatau itu Keristus. 
2:18 Jangan enangka kamu dirugika jemau nerimau hak kamu. Jemautu 
cak ngensian, cak alim ngan nyemba malaikat. Jemautu geduak, karnau 
rupu'annyau rupu'an deniau. Diautu nganggap diriau lebia, karnau adau 
pengina'an. 2:19 Diautu nidau agi bepaut ngan Keristus diau luak palak. 
Diau njagaui ngan nyatuka gegalau badan ngan ughat ngan sendi, mangku 
tumbua nurut kendak Allah. 2:20 Kamu la mati seghundak ngan Keristus, 
la bibas jak di kuasau rua deniauni. Ngapau kamu gi idup luak jemau diau 
dikuasaui deniau? Ngapau kamu tunduak ngan peraturan luak ini: 2:21 
"Jangan ngucak ini. Jangan ngecap itu. Jangan nginggut itu-ini." 2:22 
Gegalau peraturan itu ngiciakka setu diau nidau begunau agi, amun la 
dipakai. Itu cuman peraturan ngan ajaghan diau dibuat jemau. 2:23 Jemau 
diau mbuat peraturantu kina'an bepengertian karnau ngajung jemau 
sembayang nurut carau ughangtula ngan ngensianka ngan nganiayau diriau. 
Anyautu gegalaunyautu nidau begati, cuman muaska serilau manusiau. 


3:1 Kamu la diidupka agi seghundak ngan Keristus. Karnau itu beusahala, 
mangku bulia setu diau adau di sergau, di bada Keristus duduak di sebela 
kanan Allah. 3:2 Rupuakkala setu diau adau di sergau, jangan setu diau 
adau di deniau. 3:3 Karnau kamu la mati, mangku idup kamu tebuni ngan 
Keristus di Allah. 3:4 Idup diau ngenianau itu idup seghundak ngan 
Keristus. Mangku amun Keristus datang nanti, kamu ka adau ngan Diau 
dalam keagunganNyau. 3:5 Karnau itu, mandakkala serilau deniau diau 
adau dalam diri kamu, diautu menaugawia, setu diau nidau senangaian, 
gegalau serilau diau ja'at ngan selak. Gegalaunyautu semegi ngan nyemba 


diwau, 3:6 karnau gegalaunyautu ka ndatangka dawaian Allah ngan jemau 
diau nidau ta'at. 3:7 Senitu kamu pulau ngerjauka kerjau luak itu, masau 
kamu dikuasauinyau. 3:8 Mbak kini kamu mesti mandak ngerjauka 
gegalau kerjau ja'at luak purik ngan mara, meluatka, nggelakka, ngupatka 
jemau, kici'an kumua. 3:9 Jangan agi sangi bu'ungi, karnau idup diau 
lamau ngan peremba'au la kamu tinggalka. 3:10 Mbak kini kamu la adau 
idup empat. Kamu manusiau empai diau maju diempaika njadi luak 
gambaran Allah, mangku kamu keruan Allah luak Diau sebenaghau. 3:11 
Mangku nidau bediau bidahau antarau jemau Yahudi ngan jemau ukan 
Yahudi, antarau jemau besunat ngan jemau nidau besunat, antarau 
bangsau-bangsau, antarau babu ngan jemau bibas, karnau Keristus itu 
gegalaunyau, Diautu seghundak ngan gegalau ughangtu. 3:12 Kamutu Ia 
njadi umat Allah. Kamu la dipilia njadi ha'Au ngan disayangiNyau. Karnau 
itu kamu mesti sial, iluak, ngaligh, ngensian, jangan geduak, jangan kejam. 
3:13 Kamu mesti ngaligh sughang ngan diau lain ngan sangi ma'apka, 
amun nidau tetuju ngan carau jemau. Tuhan la ngabiska dusau kamu, 
mangku kamu pulau mesti sangi ma'apka. 3:14 Mangku diau penting 
sekali, kamu mesti sangi sayangi, karnau ngan sayang kamu disatuka nian. 
3:15 Damai jak di Keristus diau adau di ati kamu mesti netapka gegalau 
kerjau kamu, karnau kamu la dipilia Allah batan endak damai, mangku 
njadi sutiak badan. Kamu mesti beterimau-kasia. 3:16 Ajaghan Keristus 
mesti bekerjau dalam ati kamu ngan carau diau iluak. Mangku sangi 
ajaghila ngan sangi retika ngan bepengertian nian. Nyanyikala masmur 
ngan pujian ngan lagu ruhani batan endak Allah sampai beterimau-kasia 
dalam ati. 3:17 Gegalaunyau diau kamu kerjauka ngan kiciakka kerjaukala 
dalam namau Tuhan Yesus, sampai beterimau-kasia ngan Allah Bapak 
karnau Diau. 3:18 Tinau diau la belaki tunduakla ngan laki kamu, karnau 
itula carau diau iluak batan endak jemau Keristen. 3:19 Lanang diau la 
bebini maju sayangila bini kamu. Jangan endak sekendak ngan diau. 3:20 
Budak keciak ta'atila gegalaunyau ngan pejadi kamu, karnau itula diau 
melemakka ati Allah. 3:21 Bak-bak jangan nyakiti ati anak kamu, mangku 
diau jangan tekedan. 3:22 Babu-babu ta'atila gegalaunyau ngan tuan kamu 
diau di deniauni. Jangan cuman ta'at, amun dikina'i karnau endak dipuji. 


Ta'atila diau nian, karnau takut ngan Tuhan. 3:23 Tuapau kila diau diajung 
ngan kamu kerjaukala ngan riang luak kamu bekerjau batan endak Tuhan, 
ukan batan endak manusiau. 3:24 Ingatkala bansau kamu ka nerimau upa 
jak di Tuhan diau dijanjikaNyau, karnau Keristus Tuhan kamu ngan kamu 
bekerjau batan endak Diau. 3:25 Jemau diau mbuat sala ka nanggungka 
salahautu, karnau Tuhan nidau milia rupau. 


4:1 Kamu diau njadi tuan, buatila budak kamu ngan adil ngan benagh. 
Ingatkala, kamu pulau adau tuan di sergau. 4:2 Bedu'ala maju ngan 
sepepadau penarau bedu'a ngan beterimau-kasia ngan Allah. 4:3 Du'akala 
pulau kami, supayau kami pacak ngiciakka ceritau resiau Keristus. Ikak 
aku ngerjauka titu, aku dijilka. 4:4 Bedu'ala, supayau aku pacak ngiciakka 
ceritautu ngan iluak luak semestiau. 4:5 Carau kamu bekundang ngan 
jemau diau nidau percayau, kamu mesti bepengertian nian, mangku 
gunaukala masau diau adau iluak-iluak batan endak Tuhan. 4:6 Kici'an 
kamu mesti tepat ngan melemakka ati. Kamu mesti keruan, luak manau 
semestiau nimbali jemau. 4:7 Tikikus, kantin kitau diau disayangi, ka 
ngiciakka ngan kamu gegalau ceritau aku. Diautu ngelapan ngan sesamau 
bekerjau ngan kami batan endak Tuhan. 4:8 Aku ngajung diau berayak 
ngan kamu ngan tujuan, supayau kamu keruan ceritau kami mangku kamu 
diteguaka. 4:9 Unisimus ka pegi serempak ngan diau. Diautu sughang jak 
di kamu diau pacak dipercayaui, kami nyayangi diau. Ughang duautu ka 
ngiciakka ngan kamu gegalaunyau diau la tejadi di guak kami. 4:10 
Aristarkus diau adau di jil seghundak ngan aku bepesan ngan kamu. Luak 
itu pulau Markus, denga-sanak Barnabas. Kamu la dipesanka, supayau 
kamu nerimau diau, amun diau datang guak kamu. 4:11 Adau pulau pesan 
jak di Yisus diau pulau diadaki Yustus. Jak di jemau Yahudi diau la 
percayau ngan Tuhan Yesus cuman ughang tigau itula diau sesamau 
bekerjau ngan aku batan endak Allah. Ughangtu nulungi aku nian. 4:12 
Pesan pulau jak di Ipapras. Diau pulau sughang jak di kamu. Diau 
bekerjau batan endak Yesus Keristus ngan maju ndu'aka kamu nian, 
supayau kamu percayau nian ngan bepengertian, mangku kamu ta'at nian 
ngan kendak Allah. 4:13 Akuni pacak ngiciakka, bansau diau la bekerjau 


nian batan endak kamu ngan batan endak jemau Laudikia ngan jemau 
Hirapulis pulau. 4:14 Duktur Lukas diau kitau sayangi ngan Dimas 
bepesan ngan kamu. 4:15 Sampaika pulau pesan kami ngan kantin kitau di 
Laudikia, mangku pulau ngan Nimpa ngan jemau Keristen diau betunggal 
di ghumahau. 4:16 Amun surat mi la dibacauka ngan kamu, usahakala 
supayau surat ini dibacauka pulau ngan jemau Keristen di Laudikia. Kamu 
pulau mesti mbacau surat batan endak jemau Laudikia diau ka dikighimka 
ngan kamu. 4:17 Kiciakka ngan Arkipus, bansau diau mesti ngudimka 
kerjau diau diajung ngan diau batan endak Tuhan. 4:18 Pesan jak di aku, 
Paulus. Akunila nulis pesan ini. Ingatkala aku, bansau aku masia dalam jil. 
Aku bedu'a, supayau Tuhan iluak ngan kamu. 


1 Tesalunika 


1:1 Jak di Paulus, Siluanus ngan Timutius batan endak jemau Keristen di 
Tesalunika diau njadi umat Allah Bapak ngan Tuhan Yesus Keristus. Aku 
bedu'a, supayau Tuhan iluak ngan kamu ngan ngenjuakka damai. 1:2 Kami 
maju beterimau-kasia ngan Allah karnau gegalau kamu. Kami maju du'aka 
kamu. 1:3 Kami maju teghingat ngan kamu di adapan Allah Bapak kitau, 
bansau dalam kerjau kamu kina'an kamu percayau nian, kamu iluak ngan 
jemau ngan galak bekerjau nulung jemau. Kami teghingat pulau, bansau 
kamu tekun ngaghapka Tuhan kitau Yesus Keristus. 1:4 Kami keruan, ui 
kantin-kantinku, Allah sayang ngan kamu ngan milia kamu njadi umatAu. 
1:5 Kami ngiciakka ceritau iluak itu ngan kamu ukan ngan katau ajau, 
tapitu pulau ngan kuasau Rua Allah. Kami percayau nian ceritau iluak itu 
benagh. Kamu keruan, luak manau kami idup guak kamu batan endak 
nulung kamu. 1:6 Kamu la menau idup kami ngan idup Tuhan. Empuak 
kamu sengsarau nian, kamu nerimau ceritau iluak diau kami kiciakkatu 
ngan riang. Riang itu jak di Rua Allah. 1:7 Ngan carau itu kamu njadi 
penauan batan endak gegalau jemau Keristen di Makeduma ngan Akaya. 
1:8 Jak di kamu ceritau Tuhan la tesiar sampai ke gegalau Makedunia 
ngan Akaya. Ukan itu ajau, tapitu ceritau kamu percayau ngan Allah Ia 
keruan di memanau, mangku kami nidau nanti ngiciakka tuapau-apau agi. 


1:9 Gegalau ughangtu ngiciakka ceritau kamu nerimau kami senitu, masau 
kami datang guak kamu. Ughangtu ngiciakka ceritau kamu ringgalka 
diwau mangku njenguak Allah diau idup ngan benagh endak nuruti ngan 
nyemba Diau. 1:10 Ughangtu ngiciakka pulau ceritau kamu ngaghapka 
Anak Allah datang jak di sergau, diautu Yesus diau la diidupka Allah jak 
di mati. Yesus itula diau nyelamatka kitau jak di mara Allah diau ka 
datangtu. 


2:1 Kantin-kantinku, kamum pulau la keruan, bansau banyak asilau, masau 
kami datang guak kamu. 2:2 Kamu keruan, antak ka kami datang, kami la 
dibuati ngan digelakka jemau di Pilipi. Anyautu empuak banyak jemau 
melawan kami, Allah mbeghanika kami endak ngiciakka ngan kamu 
ceritau iluak diau asalau jak di Allah. 2:3 Aja'an kamini ukan karnau kami 
sesat, ukan pulau karnau tujuan diau nidau iluak, ukan pulau endak nipuka. 
2:4 Kami ngiciak ukan endak melemakka ati manusiau, tapitu endak 
melemakka ati Allah, karnau Allah nganggap kami pantas ngiciakka 
ceritau iluak itu. Diautu nguji ati kami. 2:5 Kamu keruan, kami nidau 
kekela iluak di mulut, npuka kamu endak nyemunika kesela'an kami. 
Allah keruan! 2:6 Kami nidau kekela mintak dipuji manusiau, empuak jak 
di kamu, empuak jak di jemau lain. Sebenaghau kami behak mintak setu 
jak di kamu, karnau kamini rasul Keristus. 2:7 Anyautu ati kami iluak, 
masau kami guak kamu, luak enduak ngasua ana'au. 2:8 Karnau kami 
sayang, mangku kami galak ngenjuakka ngan kamu ukan ajau ceritau iluak 
jak di Allah, tapitu idup kami pulau, karnau kami nyayangi kamu nian. 2:9 
Cengki kamu gi teghingat, luak manau kami bekerjau mati-matian. 
Siang-malam kami bekerjau, supayau kami nidau ngeriaka sughang kia jak 
di kamu, masau kami ngiciakka ceritau iluak jak di Allah itu ngan kamu. 
2:10 Idup kami beresia, benagh ngan nidau bediau cacatau tuadap kamu 
diau la percayau ngan Keristus. Kamuni ngeruani kami ngan Allah pulau 
ngeruani kami. 2:11 Kamu keruan, bansau kami nulung bilang kamu luak 
bapak nulungi ana'au. 2:12 Kami ngajagh kamu, neguaka ati kamu ngan 
ngajung kamu, supayau kamu idup melemakka ati Allah. Karnau Allah 
ngajak kamu njadi angguta umat Allah ngan ngikut meghasauka 


keagunganNyau. 2:13 Adau semecam agi diau mbuat kami 
beterimau-kasia ngan Allah. Masau kami ngiciakka ngan kamu ceritau jak 
di Allah, kamu ndengagh ngan nerimau ceritautu, ukan luak kici'an 
manusiau, tapitu luak ceritau jak di Allah. La nyela nian katau Allah. 
Diautu dang bekerjau dalam ati kamu diau percayau. 2:14 Kantin- 
kantinku, setu diau kamu ghasauka la dighasauka jemau Keristen di Yudia 
diau la njadi hak Yesus Keristus. Kamu dianiayau bangsau kamutula. Titu 
semegi ngan diau dighasauka jemau Keristen di Yudiatu jak di jemau 
Yahudi. 2:15 Jemau Yahudi la mbunua Tuhan Yesus ngan nabi-nabi, lagi 
nganiayau kami. Ughangtu maju melawan Allah ngan njadi musua gegalau 
jemau. 2:16 Lagi ughangtu endak ngalang-ngalangi kami ngiciakka ngan 
jemau ukan Yahudi ceritau diau pacak nyelamatka ughangtu. Ngan carau 
luak itu jemau Yahuditu maju namba dusaunyau enggut genap mecamau. 
Mangku mbak kini ughangtu ditimpau mara Allah. 2:17 Mbak kini, kantin- 
kantinku, jak kami beceghai jerang ngan kamu, beceghai di matau di ati 
nidau, kami nidau mandak ghindu ngan kamu, mangku kami beusaha nian 
endak betemu ngan kamu. 2:18 Kami la merencanauka endak berayak 
ngan kamu. Aku, Paulus, la rajin ncubau, anyautu Iblis ngalangi kami. 2:19 
Kamuni ngenian njadi aghapan kami ngan meriangka kami, karnau amun 
nanti Tuhan Yesus datang ngan kitau ngadapiNyau, kamuni pulau njadi 
kebanggaan kami. 2:20 Nyela, kamunila njadi kebanggaan kami ngan 
meriangka kami. 


3:1 Mangku kami nidau pacak na'an ghindu kami agi. Karnau itu kami 
berupuak, iluakla kami ninggal sughang di Atina, 3:2 mangku kami 
ngajung Timutius, ading kitau. Diautu bekerjau ngan kami batan endak 
Tuhan ngiciakka ceritau Keristus. Kami ngajung Timutius, supayau diau 
neguaka ati kamu ngan ngajung kamu tamba percayau nian ngan Keristus, 
3:3 supayau nidau sughang kia jak di kamu ngelipat karnau sengsarau 
kitau ini. Kamu la keruan, bansau sengsarautu adau dalam rencanau Allah 
batan endak kitau. 3:4 Masau kami gi adau guak kamu, kami la ngiciakka, 
bansau kitau ka sengsarau. Nyela, titu la tejadi, luak kamum keruan. 3:5 
Itula sebapau aku ngajung Timutius, karnau aku nidau ta'an agi, mangku 


aku keruan nian, apu kamu percayau. Aku ghegak, kalu kamu la dicubaui 
iblis ngan dikalaka, mangku kerjau kami nidau bediau gatiau. 3:6 Mbak 
kini Timuttus la baliak jak di kamu ngan ngiciakka ngan kami ceritau diau 
meriangka, bansau kamu maju percayau ngan sangi sayangi. Diau 
ngiciakka, bansau kamu maju mbuat ingatan diau iluak ngingatka ceritau 
kami guak kamu, ngan bansau kamu ghindu endak betemu ngan kami, 
semegi luak kami ghindu endak betemu ngan kamu. 3:7 Mangku dalam 
kemada'an ngan kesengsarauantu kami diriangka ndengagh ceritau kamu 
diau percayau nian. 3:8 Mbak kini kami meghasau idup nian, karnau kamu 
maju seghundak ngan Tuhan. 3:9 Kami beterimau-kasia nian ngan Tuhan 
Allah, karnau kami riang tegalau karnau kamu. 3:10 Siang-malam kami 
bedu'a nian, supayau kami pacak betemu ngan kamu endak namba diau gi 
kurang percayau. 3:11 Kami bedu'a, supayau Allah Bapak kitau ngan 
Tuhan kitau Yesus ngenjuakka jalan ngan kami mangku betemu ngan 
kamu. 3:12 Kami bedu'a, supayau Tuhan mbuat kamuni tamba sangi 
sayangi ngan nyayangi gegalau jemau, mangku kamu nyayangi nian, 
semegi luak kami nyayangi kamu. 3:13 Ngan carau luak itula Tuhan 
neguaka ati kamu, mangku kamu beresia, nidau becelakau di adapan Allah 
Bapak kitau, masau Yesus Tuhan kitau datang ngan gegalau jemau 
percayau. 


4:1 Mangku mbak kini, kantin-kantinku, kami ngajung kamu idup 
melemakka ati Allah, semegi ngan diau la kami kiciakka ngan kamu 
senitu. Nyela, kamu la ngerjaukanyau. Anyautu mbak kini ngan kuasau 
Tuhan Yesus kami ngajung kamu tamba beusaha agi melemakka ati Allah. 
4:2 Nyela, kamu keruan ajaghan diau kami ajaghka ngan kamu ngan 
kuasau Tuhan Yesus. 4:3 Inila kendak Allah, supayau kamu idup beresia. 
Jangan kamu menaugawia. 4:4 Bilang lanang jak di kamu mesti keruan, 
luak manau bulia bunting ngan carau diau beresia, mangku idup ngan 
buntingautu ngan carau diau melemakka ati Allah ngan manusiau. 4:5 
Jangan ngikut serilau ajau, luak diau dikerjauka jemau diau nidau keruan 
Allah. 4:6 Jangan sughang kia mbuat ja'at ngan jemau ngan nipukanyau. 
Senitu la kami kiciakka nian ngan kamu, bansau Tuhan ka ngukum jemau 


diau ngerjauka titu. 4:7 Allah milia kitau, ukan supayau kitau idup ja'at, 
tapitu supayau kitau idup beresia. 4:8 Karnau itu, jemau diau enggup 
nerimau ajaghan ini, ukanau enggup nerimau manusiau, tapitu enggup 
nerimau Allah diau ngenjuakka RuaHau diau beresia ngan kamu. 4:9 
Nidau nanti kami nulis agi ngan kamu ceritau nyayangi kantin seagamau. 
Kamuni la diajaghi Allah sangi sayangi. 4:10 Nyela, kamu la 
ngerjaukanyau ngan gegalau jemau diau percayau di Makedunia. Anyautu 
kami ngajung kamu, supayau tamba ngerjaukanyau nian. 4:11 Beusahala 
idup diau tenang. Jangan ncampuri urusan jemau. Bekerjaula batan 
pengidupan kamu itula, luak diau la kami ajungka ngan kamu senitu. 4:12 
Amun kamu ngerjauka titu, kamu nidau tegantung ngan jemau, mangku 
kamu diregaui jemau diau nidau percayau pulau. 4:13 Mangku, kantin- 
kantinku, kami endak, supayau kamu ngeruani diau sebenaghau ceritau 
jemau diau la mati, mangku kamu nidau bingung luak jemau diau nidau 
bediau aghapan. 4:14 Kitau percayau, bansau Yesus la mati, la idup agi, 
mangku kitau percayau pulau, bansau jemau percayau diau la mati ka 
diidupka ngan ditunggalka Allah di guak Yesus. 4:15 Inila ajaghan Tuhan 
diau endak kami sampaika ngan kamu: Masau Tuhan Yesus datang, kitau 
diau gi idup nidau ka ndului jemau diau la dulu mati. 4:16 Allah ka 
merintaka, mangku ka kedengaghan suarau pengulu malaikat ngan muni 
terumpit Allah, mangku Tuhan ka tughun jak di sergau ngan jemau diau la 
mati dalam Keristus ka dulu diidupka. 4:17 La udim itu kitau diau gi idup 
masau itu ka dinayiakka ke aban serempak ngan ughangtu endak betemu 
ngan Tuhan di awang-awang. Mangku kitau ka maju guak Tuhan 
selelamaunyau. 4:18 Karnau itu sangi teguakala ati kamu ngan kici'an ini. 


5:1 Nidau nanti kami tuliska ngan kamu, kebilau masaunyau titu ka tejadi. 
5:2 Karnau kamuni la keruan, bansau aghi Tuhan datang, nidau disangkau, 
luak jemau pemaling datang aghi malam. 5:3 Amun jemau bekiciak, 
"Gegalaunyau aman ngan tenang," mangku masau itula ughangtu benasau. 
Luak jemau tinau diau kesakitan endak merunggu, ughangtu nidau pacak 
ngilakkanyau. 5:4 Anyautu kamuni ukan jemau diau idup di keleman, 
mangku aghitu nidau nggagauka kamu luak pemaling. 5:5 Karnau gegalau 


kamu idup di terang, kamu temasuak anak terang. Kitau ukan jemau diau 
idup dalam keleman ngan nidau temasuak anak keleman. 5:6 Itula sebapau 
kitau nidau bulia tiduak-tiduak ajau luak jemau lain. Kitau mesti sepepadau 
ngan maju siagau. 5:7 Aghi malam jemau tiduak, aghi malam pulau jemau 
mabuak. 5:8 Anyautu kitau ini anak terang. Karnau itu rupu'an kitau mesti 
terang. Kitau mesti maju percayau ngan Tuhan ngan nyayangi jemau, lagi 
ngaghapka Allah nyelamatka kitau. Itula pakaian diau njagaui kitau. 5:9 
Karnau Allah milia kitau ukan batan endak ditimpau mara, tapitu batan 
endak diselamatka karnau Tuhan kitau Yesus Keristus. 5:10 Diautu mati 
batan endak kitau, supayau masau Diau datang nanti, enta kitau gi idup 
enta la mati, kitau pacak idup guak Diau. 5:11 Itula sebapau kamu mesti 
sangi tulungi ngan teguaka ati kamu, luak diau la kamu kerjauka. 5:12 
Kami ngajung kamu nian, kantin-kantinku, supayau kamu meregaui jemau 
diau bekerjau guak kamu, jemau diau la dipilia Tuhan njadi pengulu kamu 
ngan ngajaghi kamu. 5:13 Kami ngajung, supayau kamu meregaui ngan 
nyayangi ughangtu nian karnau kerjau ughangtu. Idupla ngan damai 
sughang ngan diau lain. 5:14 Kami ngajung kamu pulau, supayau kamu 
negughi jemau diau enggup bekerjau. Teguaka ati jemau diau asau-asau. 
Tulungla jemau diau litak. Ngalighla ngan gegalau jemau. 5:15 Jangan 
enangka jemau mbalas keja'atan ngan ja'at. Anyautu beusahala maju bebuat 
iluak sughang ngan diau lain ngan gegalau jemau. 5:16 Maju injiakla 
kamu, 5:17 ngan maju bedu'a. 5:18 Luak manau kia setu diau tejadi di 
kamu, kamu mesti beterimau-kasia ngan Allah, karnau itula diau Allah 
kenda'i ngan kamu, jemau diau percayau ngan Yesus Keristus. 5:19 Jangan 
ngalangi Rua Allah. 5:20 Jangan nganggap enteng ceritau diau dienjuakka 
Rua Allah. 5:21 Keruanila gegalaunyau, diau iluak mesti diikuti. 5:22 
Jawuhi gegalau mecam keja'atan. 5:23 Aku bedu'a, supayau Allah 
ngenjuakka kamu damai ngan njadika kamu jemau diau idup nian batan 
endak Allah. Aku bedu'a, supayau Allah njagaui gegalau idup kamu, rua 
ngan jiwa kamu, mangku amun Tuhan kitau Yesus Keristus datang agi, 
kamu nidau bediau cacatau. 5:24 Allah itu setia, Diau milia kamu, mangku 
Diau pulau ka ngerjaukanyau. 5:25 Mangku du'aka pulau kami. 5:26 
Sambutla ngan riang gegalau kantin kitau diau la percayau. 5:27 Ngan 


kuasau Tuhan aku ngajung kamu nian, supayau surat ini dibacauka ngan 
gegalau kantin kitau diau percayau. 5:28 Aku bedu'a, supayau Tuhan kitau 
Yesus Keristus iluak nian ngan kamu. 


2 Tesalunika 


1:1 Jak di Paulus, Siluanus ngan Timutius batan endak jemau Keristen di 
Tesalunika diau njadi umat Allah Bapak ngan Tuhan Yesus Keristus. 1:2 
Aku bedu'a, supayau Allah Bapak kitau ngan Tuhan Yesus Keristus iluak 
ngan kamu ngan ngenjuakka damai ngan kamu. 1:3 Kantin-kantinku, kami 
maju beterimau-kasia ngan Allah karnau kamu. Nyela, semestiau luak itu, 
karnau kamu tamba percayau ngan Keristus ngan tamba sangi sayangi. 1:4 
Itula sebapau kami muji kamu di guak jemau Keristen. Riang nian kami 
nceritauka kamu, karnau kamu maju percayau ngan tekun ngan Keristus, 
empuak kamu diluatka ngan dianiayau. 1:5 Gegalaunyautu nyatauka Allah 
ngakimi ngan adil. Kamu sengsarau mbak kini, karnau Allah njadi rajau 
kamu, mangku kamu sepantasau njadi umatAu. 1:6 Allah itu adil. Diau ka 
mbalaska jemau diau mbuati kamu. 1:7 Mbak kimi kitau diau sengsarau. 
Allah ka mbibaska kitau nanti, masau Tuhan Yesus tughun jak di sergau 
ngan malaikatAu diau bekuasau. 1:8 Ngan api diau maghak Diau ka 
tughun endak ngukum jemau diau enggup percayau ngan Allah ngan 
enggup ta'at ngan ceritau iluak jak di Yesus, Tuhan kitau. 1:9 Ughangtu ka 
benasau selelamaunyau, dicapakka keluagh jak di guak Tuhan, jak di 
kuasauNyau diau agung. 1:10 Gegalaunyautu ka tejadi, amun Diau datang 
nanti endak diagungka umatAu ngan diregaui bilang jemau diau percayau. 
Kamuni pulau ka temasuak umatAu, karnau kamu percayau ngan ceritau 
diau kami kiciakka ngan kamu. 1:11 Itula sebapau kami maju du'aka 
kamu, supayau Allah njadika kamu pantas idup nuruti kenda'Au, karnau 
batan endak itula kamu dipilia. Kami bedu'a, supayau Allah ngan 
kuasauNyau nulung kamu endak ngerjauka setu diau iluak diau endak 
kamu kerjauka, karnau percayau ngan Keristus. 1:12 Ngan carau luak itula 
Tuhan kitau Yesus diagungka karnau kitau, mangku kamu pulau dipuji 
Yesus karnau keilu'an ati Allah ngan Tuhan kitau Yesus Keristus. 


2:1 Ceritau Tuhan kitau Yesus Keristus datang ngan ceritau kitau 
ditunggalka ngan Diau, inila diau kami ajungka nian ngan kamu: 2:2 
Jangan kamu mura bingung ngan ghegak, karnau adau ceritau aghi Tuhan 
la sampai, enta ceritautu asalau jak di katau rua, enta jak di ajaghan, enta 
jak di surat diau dikiciakka asalau jak di kami. 2:3 Empuak luak manau, 
jangan kamu ditipuka jemau, karnau antak ka aghitu sampai, banyak jemau 
ka ngelipat ngan melawan Allah. Mangku ka adau sughang Jemau Ja'at 
diau ditetapka masuak ke nerakau. 2:4 Jemautu ka melawan ngan ninggika 
diriau lebia tinggi jak di gegalaunyau diau disemba manusiau ngan 
gegalaunyau diau dianggap manusiau allah. Lagi diau ka duduak di 
Ghuma Allah ngan ngiciakka diautu Allah. 2:5 Baghia kamu nidau 
teghingat agi, bansau gegalaunyautu la kukiciakka ngan kamu. Masau itu 
aku gi adau guak kamu. 2:6 Mangku kamuni keruan setu diau na'ani 
jemautu ngerjauka gegalaunyautu. Nanti masaunyau diau la ditetapka 
Allah, Jemau Ja'attu ka dinyatauka. 2:7 Kuasau diau ngerjauka keja'atan 
itu la mulai bekerjau ngan carau diresiaukanyau, anyautu masia dita'ani. 
Amun diau na'aninyautu la dijawuaka, 2:8 Jemau ja'attu kina'an. Mangku 
amun Tuhan Yesus datang, Diau ka mbunua Jemau Ja'attu ngan nyawau 
jak di mulutAu, Diau ka mbenasaukanyau ngan keagunganNyau. 2:9 
Jemau Ja'attu ka datang ngan kuasau Iblis, mangku diau ka ngadauka 
gegalau mecam tandau nyelia ngan bemecam tipuan. 2:10 Diau ka makai 
gegalau mecam tipuan diau ja'at ngan jemau diau ka benasau. Ughangtu ka 
benasau nian, karnau ughangtu enggup nerimau, nidau meregaui ceritau 
benagh jak di Allah diau pacak nyelamatka ughangtu. 2:11 Itula sebapau 
Allah ngajung kuasau diau nyesatka ughangtu, mangku ughangtu percayau 
ceritau diau mbu'ung. 2:12 Ikak itula gegalau jemau diau nidau percayau 
ngan setu diau benagh, galak mbuat ja'at ka diukum. 2:13 Kantin-kantinku 
diau disayangi Tuhan. Kami sepantasau beterimau-kasia ngan Allah karnau 
kamu, karnau jak di penembai Allah milia kamu batan endak diselamatka 
karnau kerjau Rua Allah diau njadika kamu umatAu diau beresia, lagi 
pulau karnau kamu percayau ceritau diau benagh jak di Allah. 2:14 Batan 
endak itula kamu diajak karnau ceritau iluak diau la kami kiciakka ngan 
kamu, mangku kamu ngikut meghasauka keagungan Yesus Keristus, 


Tuhan kitau. 2:15 Karnau itu majula percayau ngan maju nuruti ajaghan 
diau la kami ajaghka ngan kamu, empuak diau kami kiciakka, empuak 
diau kami tuliska. 2:16-17 Kami bedu'a, supayau Tuhan kitau Yesus 
Keristus ngan Allah Bapak kitau melemakka ngan neguaka ati kamu, 
mangku kamu pacak ngerjauka ngan ngiciakka setu diau iluak. Allah 
nyayangi kitau. Diau maju neguaka nian ngan ngenjuakka aghapan diau 
iluak ngan kitau, karnau Allahtu iluak. 


3:1 Mangku, kantin-kantinku, du'aka kami. Bedu'ala, supayau katau Allah 
cepat tesiar mangku diterimau ngan iluak, luak diau la tejadi guak kamu 
senitu. 3:2 Bedu'ala, supayau Allah nyelamatka kami jak di pengacau ngan 
jemau ja'at, karnau nidau gegalau jemau percayau ngan ceritau Tuhan. 3:3 
Tuhan pacak dipercayaui nian. Diau ka neguaka ati kamu ngan njagaui 
kamu jak di diau ja'at. 3:4 Kami percayau nian ngan Tuhan, bansau kamu 
nidau ka mandak ngerjauka setu diau kami kiciakka ngan kamu. 3:5 Kami 
bedu'a, supayau Tuhan nulung kamu, mangku kamu terti nian kasia Allah 
ngan carau Keristus nanggung ngan ngaligh. 3:6 Ui kantin-kantinku, ngan 
kuasau Tuhan Yesus Keristus kami ngajung kamu, supayau kamu njawuhi 
bilang jemau percayau diau malas bekerjau ngan nidau nuruti ajaghan diau 
kami ajaghka ngan kamu. 3:7 Kamutu keruan, kamu mesti menau carau 
kami. Kami nidau malas, masau kami adau di guak kamu. 3:8 Kami nidau 
makan makanan jemau ngan nidau dibayighi. Siang-malam kami bekerjau 
mbanting tulang, supayau kami jangan merugika sughang kia jak di kamu, 
3:9 ukanau karnau kami nidau behak mintak tulung ngan kamu, anyautu 
kami endak njadi penauan batan endak kamu. 3:10 Lagi masau kami gi 
adau di guak kamu, kami la ngajagh kamu luak ini: Jemau diau enggup 
bekerjau, jangan diajung makan. 3:11 Kami ngiciakka itu, karnau kami la 
ndengagh, bansau adau jemau jak di kamu diau idup malas, nidau 
ngerjauka tuapau-apau lain jak di ngiciakka jemau. 3:12 Jemau luak itu 
kami ngajung nian dalam namau Tuhan Yesus Keristus, supayau ughangtu 
neman bekerjau, mangku bulia pengidupan. 3:13 Mangku kamu, jangan 
kamu puas bebuat iluak. 3:14 Amun adau jemau diau enggup nuruti setu 
diau kami kiciakka dalam surat ini, sepepadaula ngan jemautu. Jangan 


sekantin ngan diau, mangku diau maluan. 3:15 Anyautu jangan nganggap 
diau musua, tapitu tegughila diau luak adiak-sanak. 3:16 Kami bedu'a, 
supayau Tuhan maju ngenjuakka damai ngan kamu, empuak luak manau 
ajau. Aku bedu'a, supayau Tuhan nyertaui gegalau kamu. 3:17 Pesan jak di 
aku, Paulus. Inila tulisanku. Luak mila tandau tanganku di gegalau suratku. 
3:18 Aku bedu'a, supayau Tuhan kitau Yesus Keristus iluak ngan gegalau 
kamu. 


1 Timutius 


1:1 Jak di aku, Paulus. Aku njadi rasul Yesus Keristus karnau perinta 
Allah, Penyelamat kitau, ngan Yesus Keristus diau njadi aghapan kitau. 
1:2 Batan endak Timutius diau njadi anakku nian karnau percayau ngan 
Yesus. Aku bedu'a, supayau Allah Bapak ngan Tuhan kitau Yesus Keristus 
sayang ngan iluak nian ngan kaba ngan ngenjuakka damai. 1:3 Masau aku 
pegi ke Makedunia, la kuajungka ngan kaba, supayau maju mendam di 
Ipisus, karnau di situ adau jemau diau ngajaghka ajaghan nidau benagh, 
mangku kaba mesti ngajung ughangtu mandak. 1:4 Tegughi ughangtu, 
supayau jangan agi galak ndengagh ceritau mbu'ung ngan ceritau niniak 
puyang senitu. Gegalaunyautu cuman mbuat jemau bebala, ukan majuka 
rencanau Allah diau cuman pacak dikeruani amun percayau. 1:5 Tujuan 
petuaku ini, supayau pacak sangi sayangi ngan ati iluak ngan ati keciak 
beresia ngan percayau nian ngan Tuhan. 1:6 Anyautu adau jemau diau 
nidau idup luak itu agi, diau sesat ngan kici'an diau nidau begati. 1:7 
Ughangtu endak ngajagh ukum Taurat, awuak ughangtu nidau ngerti 
kici'annyautu diau dikiciakka ngan yakin nian. 1:8 Kitau keruan, bansau 
ukum Taurat iluak, amun digunauka semestiau. 1:9 Ingatla, bansau ukumtu 
dibuat ukan batan endak jemau diau benagh, tapitu batan endak pelanggar 
ukum, penja'at, jemau diau nidau keruan Tuhan, jemau bedusau, jemau 
diau idup nurut carau deniau, jemau nidau ta'at ngan nidau buagamau, 
pembunua pejadiau ngan pembunua lainau, 1:10 jemau menaugawia, 
jemau sangi ribangka selanangan, jemau maling jemau, pembu'ung, jemau 
galak besumpa, ngan sapau kila diau ngerjauka setu diau belawanan ngan 


ajaghan diau benagh. 1:11 Ajaghantu adau di ceritau iluak diau la 
dipercayauka ngan aku endak dikiciakka. Ceritautu asalau jak di Allah 
diau agung ngan pantas dipuji. 1:12 Aku beterimau-kasia ngan Yesus 
Keristus Tuhan kitau. Diautu nguatka aku bekerjau batan endak Diau, 
karnau Diau nganggap aku pantas ngerjauka titu. 1:13 Empuak senitu aku 
madakka, nganiayau ngan nggelakka Diau, aku la disialkaNyau, karnau 
masau itu aku lum percayau, mangku nidau keruan setu diau kukerjaukatu. 
1:14 Anyautu aku dienju! Tuhan keilu'an banyak kematila, mangku aku 
pacak percayau ngan nyayangi Yesus Keristus, karnau seghundak ngan 
Diau. 1:15 Nyela man kici'an ini ngan pantas diterimau nian, "Yesus 
Keristus datang ke deniau endak nyelamatka jemau bedusau." Mangku jak 
di ughangtu aku diau paling bedusau ngan ja'at sekali. 1: 16 Anyautu Allah 
nyialka aku, mangku Yesus Keristus pacak nyatauka gegalau 
kengalighanNyau ngan aku, jemau diau paling bedusauni. Mangku aku 
njadi penauan batan endak jemau diau ka percayau nanti ngan bulia idup 
selelamaunyau. 1:17 Allah itu Rajau gegalau saman diau nidau beghuba 
selelamaunyau ngan nidau kina'an. Diau sughang itula Allah ngan pantas 
diregaui ngan dipuji selelamaunyau. Nyela nian. Amin! 1:18 Timutius, 
anakku! Tugas ini kupercayauka ngan kaba, karnau katau Allah diau 
dikiciakka nabi senitu ceritau kaba. Kici'an itu mesti njadi pembimbing 
kaba mangku pacak bejuang iluak-iluak. 1:19 Bejuangla ngan percayau 
ngan Keristus ngan ati diau beresia. Adau jemau diau nidau nyanauka 
suarau ati keci'au, mangku iman ughangtu kacau. 1:20 Di antaraunyau 
Himentus ngan Aliksandar. Ughang duautu la kuseraka ngan iblis, supayau 
belajagh mandak nggelakka Allah. 


2:1 Diau penting diau endak kukiciakka, supayau jemau Keristen bedu'a, 
mintak ngan Allah ngan beterimau-kasia, ndu'aka gegalau jemau. 2:2 
Du'akala rajau ngan gegalau jemau diau adau kuasau, mangku kitau pacak 
idup tenang ngan tenteram endak meregaui Allah ngan kerjau diau pantas. 
2:3 Itula diau iluak ngan melemakka ati Allah, Penyelamat kitau. 2:4 Diau 
endak, supayau gegalau jemau ngeruani diau benagh ngan diselamatka. 
2:5 Allah gi sughang. Mangku diau mbuat manusiau seilu'an ngan Allahtu 


gi sughang pulau, diautu manusiau Yesus Keristus. 2:6 Diau la nyeraka 
diriAu endak mbibaska gegalau jemau jak di dusau. Luak itu Allah 
mbuktika masau diau tepat, bansau Diau endak, supayau gegalau jemau 
diselamatka. 2:7 Batan endak itula aku dipilia njadi rasul endak ngiciakka 
ceritau iluak ngan jemau ukan Yahudi ngan ngajagh ughangtu percayau 
ngan ceritau benaghtu. Kataukuni benagh, aku nidau mbu'ung. 2:8 Mangku 
aku endak, supayau amun jemau Keristen betunggal di manau kila, jemau 
lanang bedu'a ngan ati diau beresia, ngan nidau mara ngan nidau bebala. 
2:9 Luak itu pulau jemau tinau mesti ndandani diriau ngan carau biasau 
diau pantas. Jangan putungan gumbak nyelia, jangan makai periasan emas 
ngan mutiara, jangan makai baju diau besak regaunyau. 2:10 Jemau tinau 
mesti ndandani diriau ngan perembak diau iluak, diau pantas ngan jemau 
tinau diau endak ta'at ngan Allah. 2:11 Jemau tinau mesti belajagh ngan 
diam ngan penurut. 2:12 Aku nidau ngajung jemau tinau ngajagh ngan 
nidau ngajung diau merintaka lanang. Diau mesti diam. 2:13 Karnau Adam 
diau dulu sekali dijadika mangku Hawa. 2:14 Lagi pulau ukan Adam diau 
ditipuka ulagh, tapitu Hawa, mangku melanggar perinta Allah. 2:15 
Anyautu jemau tinau ka selamat, karnau diau melahirka anak, amun diau 
maju percayau ngan Keristus ngan nyayangi jemau ngan idup batan endak 
Allah. 


3:1 Nyela nian kici'an ini, "Jemau diau endak njadi pengulu jemau Keristen 
endak ngerjauka kerjau diau beregau." 3:2 Karnau itu pengulu jemau 
Keristen mesti jemau diau nidau bediau salahau. Buntingau cuman 
sughang. Diau mesti nguasaui diriau, bepengertian, ngelapan, galak 
nerimau jemau di ghumahau, pacak ngajagh jemau. 3:3 Jangan diau 
tukang mabu'an, jangan galak belagau, anyautu diau mesti ngaligh ngan 
galak bedamai. Jangan jemau diau tetancian. 3:4 Diau mesti terti mimpin 
ghuma-tanggaunyau ngan iluak ngan ngajagh anak-ana'au ta'at ngan 
meregaui pejadiau. 3:5 Amun jemau nidau pacak ngurus ghuma- 
tanggaunyau, luak manau diau pacak ngurus Ghuma Allah? 3:6 Jangan 
milia jemau diau empai percayau, mangku diau jangan njadi geduak ngan 
diukum luak iblis. 3:7 Diau mesti pulau diregaui jemau, mangku diau 


nidau njadi kici'an jemau ngan dikalaka iblis. 3:8 Jemau diau endak nulung 
kerjau Tuhan mesti pulau jemau diau iluak ngan jujur. Jangan jemautu 
tukang minum anggur ngan jemau tetancian. 3:9 Ughangtu mesti maju 
percayau nian ngan ajaghan Keristus ngan ati diau beresia. 3:10 Ughangtu 
mesti diuji kudai. Amun tenyatau jemautu pacak dipercayaui, mangku diau 
bulia nulung kerjau Tuhan. 3:11 Biniau pulau mesti jemau iluak. Jangan 
diau galak ngupatka jemau. Diau mesti nguasaui diriau ngan pacak 
dipercayaui ngan gegalaunyau. 3:12 Ughangtu mesti jemau diau gi 
sughang biniau ngan mimpin anak-ana'au ngan ghuma-tanggaunyau ngan 
iluak. 3:13 Jemau diau nulung kerjau Tuhan ngan iluak ka diregaui, 
mangku tamba beghani ngiciakka ceritau percayau ngan Keristus ngan 
jemau. 3:14 Aku ngaghap nidau lamau agi aku berayak ngan kaba. 
Empuak luak itu aku pulau nulis surat ini ngan kaba. 3:15 Mangku amun 
aku lambat sampai, kaba 1a keruan, luak manau kitau anak-anak Allah 
mesti idup. Kitaum anak Allah diau idup diau njadi tiang penegak, njadi 
pelapiak ajaghan diau benagh jak di Allah. 3:16 Agung nianan resiau 
agamau kitau, Diau ngancakka diriAu ngan rupau manusiau, dibenaghka 
Rua Allah, dikinak malaikat-malaikat, dikiciakka ngan bangsau-bangsau 
diau nidau keruan Allah, dipercayaui di gegalau deniau, diangkat ke 
sergau bada diau agung. 


4:1 Rua Allah ngiciakka nian, bansau nanti ka adau jemau diau ngelipat, 
nidau agi ngikut Yesus. Ughangtu ka ngikut rua ja'at diau nyesatka ngan 
ngikut ajaghan iblis. 4:2 Ughangtu ditipuka jemau diau mbu'ung ngan ati 
keci'au la tekatup. 4:3 Ughangtu nidau ngajung jemau nika, nidau ngajung 
makan makanan diau dijadika Allah, awuak bulia dimakan jemau diau 
percayau ngan Keristus ngan keruan diau benagh, amun beterimau-kasia 
ngan Allah. 4:4 Gegalaunyau diau dijadika Allah iluak. Nidau bediau diau 
aram, amun diterimau ngan beterimau-kasia ngan Allah. 4:5 
Gegalaunyautu njadi alal karnau katau Allah ngan du'a. 4:6 Amun kaba 
ngajaghka gegalaunyautu ngan kantin-kantin kitau diau percayau, kaba ka 
njadi budak Yesus Keristus diau bekerjau ngan iluak. Kaba mesti maju 
neguaka ati kaba ngan katau Allah diau kitau percayaui ngan ajaghan diau 


benagh diau kaba turuti selamau ini. 4:7 Jawuhila ceritau mbu'ung niniak- 
niniak diau nidau begatitu. Belajaghla idup luak jemau Keristen diau iluak. 
4:8 Melatia badan gi dikit gunaunyau. Melatia rua banyak gunaunyau, 
karnau adau janji batan endak idup mbak kini ngan idup nanti. 4:9 Kici'an 
itu benagh ngan pantas dipercayaui nian. 4:10 Itula sebapau kitau bejuang 
ngan bekerjau nian, karnau kitau ngaghapka nian Allah diau idup. Diautu 
pacak nyelamatka gegalau jemau, terutamau jemau diau percayau. 4:11 
Ajaghkala gegalaunyautu ngan ajungla jemau nurutau. 4:12 Jangan 
sughang kia nidau meregaui kaba, karnau kaba gi mudau. Anyautu jadila 
penauan batan endak jemau percayau ngan kici'an kaba, perembak kaba, 
sayang kaba, percayau kaba, ngan keberesian idup kaba. 4:13 Penarau ini 
enggut aku datang, kaba mesti maju mbacau Injil nian ngan ngajagh ngan 
neguaka jemau. 4:14 Jangan lalai nggunauka kuasau diau dienjuakka Allah 
ngan kaba, masau pengulu jemau Keristen nepiakka tangan di palak kaba 
ngan nabi-nabi ngiciakka pesan Allah. 4:15 Kerjaukala gegalaunyautu ngan 
ngemanau, mangku kemajuan kaba ka kina'an ngan gegalau jemau. 4:16 
Jagauila diri kaba ngan jagauila ajaghan kaba. Kaba mesti tekun ngerjauka 
gegalaunyautu, karnau ngan carau luak itu kaba ka nyelamatka diri kaba 
ngan gegalau jemau diau ndengaghka kaba. 


5:1 Jangan kaba marai jemau diau la tuau, tapitu tegughi diau luak bak 
kaba. Tegughila jemau mudau luak denga-sanak kaba, 5:2 tinau diau tuau 
luak mak kaba, tinau diau mudau luak kelawai kaba ngan sikap diau 
beresia. 5:3 Regauila randau diau idup sughang. 5:4 Anyautu amun 
sughang randau adau anak ngan cucung, ughangtula diau mesti belajagh, 
bansau ughangtu wajib nulung denga-sana'au ngan mbalas keilu'an pejadi 
ngan nini'au. Itula diau melemakka ati Allah. 5:5 Randau diau nian idup 
sughang ngan nidau bediau jemau nyayiau cuman ngaghapka Allah. Siang 
malam diau maju bedu'a ngan mintak tulung jak di Allah. 5:6 Anyautu 
randau diau galak idup besesenang la mati, empuak diau gi idup. 5:7 
Kiciakka titu pulau ngan randau-randau, supayau ughangtu idup ngan nidau 
becelakau. 5:8 Amun adau jemau diau nidau nyayia denga-sana'au, apau 
agi jemau seghumahau, jemautu ngelipat ngan lebia ja'at jak di jemau diau 


nidau percayau. 5:9 Randau diau endak dicatat, umurau mesti enam pulua 
lebia ngan cuman sekali belaki. 5:10 Randautu mesti tekenal ngerjauka 
kerjau diau iluak, misalau mbesakka ana'au ngan iluak, riang nerimau 
menda di ghumahau, mbasua keting jemau diau percayau, nulung jemau 
diau nanggung ngan ngerjauka nian gegalau kerjau diau iluak. 5:11 Jangan 
ncatat randau diau gi mudau. Karnau amun serilaunyau kuat, diau endak 
belaki agi mangku ninggalka Keristus. 5:12 Mangku diau besala nian, 
karnau nidau nepati janjiau. 5:13 Lagi pulau ngan ngeluagh masuak ghuma 
jemau diau belajagh malas. Mangku lebia ja'at agi diau ngiciakka jemau, 
ncampuri urusan jemau ngan ngiciakka setu diau nidau pantas. 5:14 Itula 
sebapau aku endak, supayau randau mudau belaki agi, mangku adau anak, 
nyayia ghuma-tanggaunyau, mangku musua nidau pacak ngarutka namau 
kitau. 5:15 Karnau la adau randau diau sesat ngikut iblis. 5:16 Amun adau 
jemau percayau diau adau denga-sana'au diau la randau, diau mesti nulung 
randau itu. Jangan enangka jemau Keristen lain nanggungka diautu. Ngan 
carau luak itu randau diau nidau bediau jemau pacak ditulung nian. 5:17 
Pengulu diau iluak kerjaunyau pantas diregaui duau kali lipat, terutamau 
jemau diau rajin beketuba ngan ngajagh. 5:18 Karnau dalam Injil ditulis, 
"Benatang diau dang ngighiak jangan ditukup mulutau." Lagi, "Jemau diau 
bekerjau pantas nerimau upa." 5:19 Jangan kaba terimau buru'an tuadap 
pengulu jemau Keristen, amun nidau dikiciakka duau madak tigau ughang. 
5:20 Jemau diau maju bedusau tegughila di mukau gegalau jemau 
Keristen, mangku diau lain njadi takut. 5:21 Di adapan Allah ngan Yesus 
Keristus ngan malaikat diau suci aku mintak nian, supayau kaba nuruti 
petua ini ngan jangan nyalaka jemau, amun lum ngeruani nian. Jangan milia 
rupau. 5:22 Jangan cepat nepiakka tangan di sughang jemau njadika diau 
pengulu. Jangan ngikut ngan dusau jemau. Jagauila diri kaba supayau maju 
beresia. 5:23 Jangan agi minum ayiak bangkau ajau. Mimumla anggur 
dikit, karnau busung kaba rajin sakit ngan badan kaba rajin litak. 5:24 
Adau jemau dusaunyau la keruan antak ka diadili. Adau jemau lamau 
dusaunyau ka dikeruami la udim diadili. 5:25 Luak itu pulau kerjau diau 
iluak cepat kina'an, mangku diau nidau mura kina'an nidau pulau pacak 
maju tebuni. 


6:1 Jemau diau njadi budak mesti nganggap tuanau pantas diregaui, 
mangku namau Allah ngan ajaghan kitau nidau pacak dikarutka jemau. 6:2 
Amun tuanau jemau percayau, jangan nidau diregaui, karnau semegi anak 
Tuhan. Budak itu mesti bekerjau lebia iluak agi, karnau tuan diau nerimau 
kerjau iluaktu semegi percayau ngan disayangi. Ajaghkala nian 
gegalaunyautu. 6:3 Amun adau jemau diau ngajaghka ajaghan diau lain 
ngan nidau tetuju ngan ajaghan diau benagh jak di Tuhan kitau Yesus 
Keristus ngan nidau pulau tetuju ngan ajaghan agamau kitau, 6:4 jemau itu 
geduak, awuak nidau terti tuapau-apau. Penyakitau galak bebala, mbuat 
jemau sengit, kacau, nggelak, sangsi, 6:5 becelikaian diau nidau 
udim-udim. Rupu'an ughangtu la buntu, nidau agi benagh. Ughangtu 
sangkau pacak kayau jak di agamau. 6:6 Nyela agamau mbuat kayau nian, 
amun jemau puas ngan setu diau adau di diau. 6:7 Nidau bediau diau kitau 
batak ke dalam deniauni, nidau bediau pulau diau pacak kitau batak 
keluagh deniau. 6:8 Jadila, amun adau baju ngan adau makanan. 6:9 
Anyautu jemau diau endak kayau teguda ngan mecam-mecam serilau diau 
bigal ngan merusak. Serilau itu mbuat jemau celakau ngan benasau 6:10 
karnau tetancian nimbulka serbau diau ja'at. Adau jemau diau nidau agi 
percayau karnau tanci, mangku banyak meghasauka sengsarau mangku 
nanggung nian. 6:11 Anyautu kaba la njadi hak Allah, mangku kaba mesti 
njawuhi gegalaunyautu. Usahala njadi jemau diau benagh di adapan Allah, 
diau idup batan endak Allah ngan ngelapan, diau nyayangi jemau, ngaligh 
ngan nyanauka jemau. 6:12 Bejuangla man batan endak setu diau kaba 
percayaui, mangku kaba dapat upa idup selelamaunyau. Batan endak itula 
Allah milia kaba, masau kaba ngaku'i di mukau jemau banyak, bansau 
kaba percayau nian. 6:13 Mangku mbak kini di adapan Allah diau 
ngidupka gegalaunyau ngan di adapan Yesus Keristus diau ngaku'i ceritau 
diau benagh di mukau Puntius Pilatus, aku ngajung kaba nian, 6:14 ta'atila 
gegalau perinta itu ngan beresia ngan nidau becelakau, enggut Tuhan kitau 
Yesus Keristus dinyatauka, 6:15 masau diau ditetapka Allah. Diau tepuji 
ngan nguasaui gegalaunyau, rajau gegalau rajau, Tuhan gegalau tuan. 6:16 
Diau sughang diau nidau pacak mati. Diau adau di terang diau besinagh 
nian diau nidau pacak dipasighi jemau. Sughang kia nidau kekela nginak 


Diau ngan nidau pacak ngina'Au. Diaula diregaui, kuasauNyau 
selelamaunyau! Amin. 6:17 Ingatkala jemau kayau di deniau ini, supayau 
jangan geduak ngan jangan ngandalka retau bendau diau nidau ka lamau. 
Ughangtu mesti ngaghapka Allah diau ngenjuakka gegalaunyau banyak 
kematila, supayau kitau riang nggunaukanyau. 6:18 Ingatkala jemau, 
supayau kayau ngan kerjau iluak, mura nulung jemau ngan galak ngenjuak. 
6:19 Ngan carau luak itu ughangtu melungguakka retau njadi mudal diau 
iluak di masau diau ka datang, mangku ka bulia idup nian selelamaunyau. 
6:20 Ui, Timuttus, jagauila setu diau la dipercayauka ngan kaba. Jawuhila 
kici'an diau nidau beresia ngan nidau begati ngan kici'an bebala mbalaka 
setu diau dikiciakka "kepintaran". 6:21 Karnau adau jemau ngiciakka 
kepintarantu adau di diau, mangku nyimpang jak di ajaghan Keristen diau 
dituruti senitu. Aku bedu'a, supayau Tuhan iluak ngan kaba. 


2 Timutius 


1:1 Jak di aku, Paulus, diau dijadika rasul Yesus Keristus karnau kendak 
Allah, supayau ngiciakka idup diau dijanjika Allah ngan jemau diau 
seghundak ngan Yesus Keristus 1:2 batan endak Timutius diau kusayangi 
luak anakku. Aku bedu'a, supayau Allah Bapak ngan Tuhan kitau Yesus 
Keristus sayang ngan iluak ngan kaba ngan ngenjuakka damai. 1:3 Aku 
beterimau-kasia ngan Allah. Batan endak Diau aku bekerjau ngan ati diau 
beresia luak dikerjauka niniak puyangku senitu. Aku maju teghingat kaba 
dalam du'a ngan beterimau-kasia ngan Allah empuak siang empuak 
malam. 1:4 Amun aku teghingat kaba nangis, aku ghindu nian endak 
betemu ngan kaba, mangku aku riang manan. 1:5 Karnau aku teghingat 
kaba percayau nian ngan Keristus semegi luak niniak kaba Luis ngan mak 
kaba Iuniki, mangku aku yakin kaba percayau pulau luak itu. 1:6 Itula 
sebapau aku ngingatka, supayau kaba maju nggunauka kuasau diau 
dienjuakka Allah ngan kaba, masau aku nepiakka tanganku di pucuak 
palak kaba ndu'aka kaba. 1:7 Karnau Rua diau dienjuakka Allah ngan 
kitau ukan rua diau mbuat kitau penakut. Rua Allah mbuat kitau kuat ngan 
sayang ngan jemau, mangku kitau pacak nguasaui diri kitau. 1:8 Karnau 


itu jangan kaba takut nceritauka Tuhan kitau ngan jangan pulau maluan aku 
dijilka karnau bekerjau batan endak Diau, tapitu kaba mesti ngikut 
sengsarau karnau ceritau iluak. Allah ka nulung kaba. 1:9 Allahtu 
nyelamatka kitau ngan milia kitau, supayau njadi umatAu. Titu 
dikerjaukaNyau ukan karnau setu diau kitau kerjauka, tapitu karnau 
rencanauNyau ngan keilu'anNyau itula. Keilu'anNyautu dienjuakka ngan 
kitau karnau Yesus Keristus, antak ka demaumi dijadika. 1:10 Mbak kini 
Allah nyatauka keilu'anNyautu ngan kitau, karnau Penyelamat kitau Yesus 
Keristus la datang. Yesustu la ngalaka kuasau maut ngan ngenjuakka idup 
selelamaunyau, amun kitau percayau ngan ceritau iluak. 1:11 Endak 
ngiciakka ceritau iluak itu Allah milia aku njadi rasul ngan guru. 1:12 Itula 
sebapau aku nanggungka gegalaunyautu, tapitu aku nidau maluan, karnau 
aku keruan diau kupercayauitu. Aku yakin, bansau setu diau la 
dipercayauka ngan aku pacak Diau jagaui enggut aghi kiamat. 1:13 Ikutila 
nian ajaghan diau benagh diau la kaba dengagh jak di aku. Kerjaukala 
gegalaunyautu ngan maju percayau ngan sayang diau adau di kitau karnau 
seghundak ngan Yesus Keristus. 1:14 Ngan kuasau Rua Allah diau adau 
di kitau kaba mesti njagaui iluak-iluak setu diau iluak diau la dipercayauka 
ngan kaba. 1:15 Kaba keruan, bansau gegalau kantin di daira Asia Keciak 
enggup agi sekantin ngan aku, temasuak pulau Pigelus ngan Hermugenis. 
1:16 Kapu Unesipurus la rajin meriangka atiku. Aku bedu'a, supayau 
Tuhan iluak ngan diau. Empuak aku di jil, diau nidau maluan ngan setu 
diau kughasauitu. 1:17 Masau diau sampai di Rum, diau ndala' aku nian 
enggut betemu. 1:18 Diau pulau banyak nulung aku masau di Ipisus. 
Ceritau itu kaba keruan. Aku bedu'a, supayau Tuhan iluak ngan diau masau 
aghi kiamat. 


2:1 Timutius, anakku, kaba mesti kuat karnau keilu'an diau dienjuakka 
ngan kitau karnau seghundak ngan Yesus Keristus. 2:2 Ajaghan diau la 
kaba dengagh jak di aku di mukau jemau banyak mesti kaba percayauka 
ngan jemau diau pacak dipercayaui ngan cakap ngajagh jemau. 2:3 Ikutla 
sengsarau luak tentera Yesus Keristus diau ta'at. 2:4 Sughang tentera diau 
dang bejuang nidau merupuakka diriau ngan pengidupannyau, karnau diau 


endak melemakka ati kumandanau. 2:5 Jemau diau ngikut betanding nidau 
ka dapat juara, amun nidau na'ati peraturan tandingtu. 2:6 Petani diau 
bekerjau mati-matian, diautu behak dulu sekali meghasauka asil 
kerjaunyautu. 2:7 Rupuakkala setu diau la kukiciakka itu. Tuhan ka 
ngenjuakka ngan kaba pengertian endak ngerti gegalaunyau. 2:8 Ingatkala 
ceritau Yesus Keristus, pengadau Daud, diau la idup agi jak di mati luak 
ceritau iluak diau kukiciakkatu. 2:9 Ikak ngiciakka ceritau iluaktu aku 
sengsarau, lagi dirantai luak bandit. Anyautu katau Allah nidau pacak 
dirantai. 2:10 Itula sebapau aku nanggungka gegalaunyautu ngan ngaligh 
batan endak jemau diau dipilia Allah, mangku ughangtu pulau pacak 
diselamatka Yesus Keristus ngan meghasauka keagunganNyau 
selelamaunyau. 2:11 Kici'an ini benagh nian, "Amun kitau mati ngan Diau, 
kitau ka idup pulau ngan Diau. 2:12 Amun kitau beta'an, kitau ka merinta 
ngan Diau. Amun kitau nidau endak ngaku'i Diau, Diau pulau nidau ngaku'i 
kitau. 2:13 Amun kitau nidau setia, Diau maju setia, karnau Diau nidau 
pacak nidau ngaku'i diriAu." 2:14 Ingatkala gegalaunyautu ngan jemau. 
Ajungla ughangtu di adapan Allah, supayau jangan bebala, karnau nidau 
bediau gunaunyau, cuman ngacauka jemau diau ndengaghau. 2:15 
Usahakala, supayau kaba dianggap pantas bekerjau batan endak Allah, 
mangku nidau nanti maluan karnau kerjau kaba. Anyautu ajaghka nian 
ajaghan diau benaghtu. 2:16 Jawuhila kici'an mbu'ung diau nidau begunau. 
Kici'an luak itu cuman mbuat jemau tamba ja'at. 2:17 Ajaghan ughangtu 
meghatau luak pughu. Di antarau ughangtu temasuak Himenius ngan 
Pilitus. 2:18 Ughangtu la nyimpang jak di ajaghan diau benagh ngan 
ngacauka kepercayauan jemau ngan kici'an, bansau kitau la udim diidupka. 
2:19 Anyautu pelapiak diau tegua diau dibuat Allah nidau pacak diguraka. 
Di pucu'au ditandaui luak ini, "Tuhan keruan jemau Diau empu." ngan 
"Jemau diau ngaku'i ngan nyemba Tuhan mesti mandak ngerjauka setu 
diau ja'at." 2:20 Di ghuma diau besak adau bemecam-mecam dandanan. 
Adau diau dibuat jak di emas ngan pirak, adau pulau diau dibuat jak di 
kayu ngan tana. Diau ini digunauka batan endak kerjau idang aghi. Diau 
tadi digunauka batan endak tujuan diau penting. 2:21 Jemau diau 
mberesiaka diriau jak di kerjau diau ja'at njadi luak dandanan diau alap. 


Diau ka pantas digunauka tuanau batan endak gegalau kerjau diau penting. 
2:22 Karnau itu jawuhila serilau anak mudau. Usahakala idup diau iluak, 
nurut kendak Allah, sayang ngan jemau ngan idup bedamai. Kerjaukala titu 
ngan idup seghundak ngan jemau diau ngaku'i namau Tuhan ngan ati diau 
beresia. 2:23 Jangan ngikut bebala ngan jemau bigal mbalaka setu diau 
nidau begunau. Kaba keruan, gegalaunyautu cuman mbuat jemau belagau. 
2:24 Jemau diau bekerjau batan endak Tuhan nidau bulia bebala. Diau 
mesti iluak ngan gegalau jemau ngan pacak ngajagh jemau ngan ngaligh, 
2:25 ngajaghi jemau diau galak melawan. Asauku Tuhan endak nulung, 
mangku jemautu ngubai jak di peremba'au ngan keruan ajaghan diau 
benagh. 2:26 Ngan carau luak itu jemautu njadi jagau ngan luput jak di 
jeghat iblis diau la nangkap diau, masau diau ngikuti kendak iblistu. 


3:1 Ingatla, masau pengabisan saman ka adau banyak penanggungan. 3:2 
Manusiau ka merupuakka diriau ajau ngan tetancian, ka geduak ngan 
langguak, galak nggelakka jemau, melawan pejadi, nidau terti beterimau- 
kasia, nidau buagamau, 3:3 nidau sayang, nidau endak seilu'an ngan jemau, 
galak ngarutka jemau, kejam, garang, meluatka setu diau iluak, 3:4 nidau 
pacak dipercayaui, nidau panjang rupu'an, kiciak besak, galakla nuruti 
serilau deniau sangkan nuruti kendak Allah. 3:5 Ughangtu nuruti 
kewajiban agamau, anyautu nidau endak keruan kuasaunyau. Jawuhila 
jemau luak itu. 3:6 Adau jak di ughangtu diau masuak ghuma jemau, 
mangku mikati jemau tinau diau nidau percayau nian ngan banyak 
dusaunyau ngan dikuasaui bemecam serilau. 3:7 Tinautu maju endak 
ngeruani gegalaunyau, anyautu nidau kekela ngeruani ajaghan diau benagh. 
3:8 Luak Yanis ngan Yamberis melawan Musa senttu, luak itula pulau 
ughangtu melawan ajaghan diau benagh. Rupu'an ughangtu la rusak ngan 
nidau percayau agi. 3:9 Ughangtu nidau ka maju buasil, karnau kerjau 
ughangtu ka dikeruani gegalau jemau, luak la dighasauka Yanis ngan 
Yamberis. 3:10 Anyautu kabatu la ngikuti ajaghanku, carau ngan tujuan 
idupku. Kaba la nginak carau aku percayau ngan nyayangi jemau. Kaba 
pulau keruan aku ngaligh ngan tekun. 3:11 Kaba la nginak aku dianiayau 
ngan nanggung. Kaba keruan gegalaunyau diau tejadi di aku di Antiukia 


ngan Ikunium ngan Listera. Kaba keruan gegalaunyau diau kutanggungka. 
Anyautu jak di gegalaunyautu Tuhan la ngilakka aku. 3:12 Nyela, bilang 
jemau diau endak idup ta'at ngan Allah ngan idup seghundak ngan Yesus 
Keristus ka dianiayau. 3:13 Jemau ja'at ngan jemau penipu ka tamba ja'at. 
Ughangtu nipuka jemau, awuak ughangtu pulau tetipu. 3:14 Anyautu kaba 
mesti maju nuruti ajaghan diau benagh diau la diajaghka ngan kaba diau 
kaba percayaui nian, karnau keruan sapau guru kaba. 3:15 Ingatkala, 
bansau jak di keciak kaba la keruan Injil. Injiltu pacak ngenjuakka ngan 
kaba pengertian endak ngajaghka jalan selamat, amun percayau ngan 
Yesus Keristus. 3:16 Gegalaunyau diau ditulis di Injiltu jak di Rua Allah. 
Gegalaunyautu begunau endak ngajaghka diau benagh, endak nyatauka 
diau sala, endak ngilu'i perembak ngan ngajagh jemau nuruti kendak Allah. 
3:17 Mangku bilang jemau Keristen didandani batan endak gegalau kerjau 
diau iluak. 


4:1 Yesus Keristus ka datang agi ke deniau endak ngadili jemau diau idup 
ngan diau mati. Diau ka datang endak merinta luak rajau. Karnau itu aku 
mintak nian ngan kaba di adapan Allah ngan Yesus Keristus, 4:2 
kiciakkala katau Allah. Kaba maju ngerjaukanyau, empuak masau iluak 
empuak masau nidau iluak. Yakinkala jemau, tunjuakkala setu diau sala, 
tegughila ngan ngajaghila jemau ngan ngaligh. 4:3 Karnau ka sampai 
masaunyau jemau nidau endak agi nerimau ajaghan diau benagh. Anyautu 
ughangtu ka nunggalka banyak guru nurut kendak ughang itula endak 
diajagh setu diau lemak didengagh. 4:4 Ughangtu enggup ndengagh 
ceritau diau benagh, tapitu endak ndengagh ceritau mbu'ung. 4:5 Empuak 
luak itu kaba mesti nguasaui diri, empuak luak manau kila. Tanggungkala 
ngan ngaligh. Kerjaukala tugas kaba endak ngiciakka ceritau iluak jak di 
Allah. Kerjaukala titu iluak-iluak batan endak Allah. 4:6 Ceritau aku la 
sampai masaunyau aku ka mati luak dikerbanka batan endak Allah. Jerang 
agi aku ka ninggalka deniauni. 4:7 Aku la ngikut tandingan ngan iluak, la 
sampai ke batasau. Aku maju percayau ngan Keristus. 4:8 Mbak kini adia 
menang la nunggu aku, karnau idupku la dibenaghka Allah. Masau aghi 
kiamat, Tuhan akim diau adil ka nyeraka adiatu ngan aku. Ukan aku ajau 


diau ka nerimau adiatu, tapitu gegalau jemau diau nungguka nian Tuhan 
datang. 4:9 Beusahala cecepat njenguak aku, 4:10 karnau Dimas la 
nyayangi deniauni, mangku ninggalka aku pegi ke Tesalunika. Keriskis la 
pegi ke Galatia, mangku Titus la pegi ke Dalmatia. 4:11 Cuman Lukas gi 
adau guak aku. Depatka Markus, batakla diau ke sini, karnau diau pacak 
nulung aku. 4:12 Tikikus la kuajung pegi ke Ipisus. 4:13 Amun kaba 
datang, mbatak mantil diau kutinggalka di Teruas di ghuma Karpus. Batak 
pulau bukuku diau penting diau dibuat jak di bawak. 4:14 Aliksandar, 
tukang tembagautu, la banyak bebuat ja'at tuadap aku. Tuhan ka mbalaska 
diau nurut peremba'au. 4:15 Kaba pulau mesti sepepadau ngan diau, 
karnau diau melawan nian ajaghan kitau. 4: 16 Masau dulu sekali aku 
mbenaghka diriku di pengadilan, nidau bediau sughang kia diau nulung 
aku. Gegalaunyau ninggalka aku. Aku bedu'a, supayau Allah jangan 
nyalaka ughangtu. 4:17 Anyautu Tuhan la nulung ngan neguaka aku, 
mangku aku pacak ngiciakka gegalau ceritau iluak itu, mangku didengagh 
gegalau jemau diau ukan jemau Yahudi. Mangku aku luput jak di ukuman 
mati. 4:18 Tuhan ka ngilakka aku jak di gegalau rencanau diau ja'at. Diau 
ka mbatak aku ke sergau ngan selamat. Diautu mesti dipuji selelamaunyau. 
Amin. 4:19 Pesanku ngan Periska ngan Akwila ngan kapu Unesipurus. 
4:20 Irastus mendam di Kurintus. Terupimus kutinggalka di Militus dang 
buidapan. 4:21 Beusahala datang antak ka pangkau dingin. Pesan jak di 
Ibulus, Pudis, Linus, Kelaudia ngan gegalau kantin kitau. 4:22 Aku bedur'a, 
supayau Tuhan njagaui kamu ngan iluak nian ngan kamu. 


Titus 


1:1 Jak di aku, Paulus. Akuni dijadika rasul Yesus Keristus ngan bekerjau 
batan endak Allah. Akuni dipilia ngan diajung batan endak nulung jemau 
diau dipilia Allah, supayau ughangtu tamba percayau. Akuni pulau mesti 
mbimbing ughangtu, supayau keruan ajaghan diau benagh luak diajaghka 
agamau kitau. 1:2 Kitau ngaghapka idup selelamaunyau. Allah la njanjika 
idup itu, antak ka deniau dijadika, mangku Allah nidau ka adau mbu'ung. 
1:3 Mangku masau diau ditetapkaNyau, Allah nyatauka janjiAu ngan 


katauNyau. Katau Allahtu la dipercayauka ngan aku, mangku aku 
ngiciakkanyau, karnau la diajung Allah, Penyelamat kitau. 1:4 Batan 
endak Titus diau njadi anakku nian karnau semegi percayau ngan Keristus. 
Aku bedu'a, supayau Allah Bapak ngan Yesus Keristus, Rajau Penyelamat 
kitau, iluak nian ngan kaba ngan ngenjuakka damai. 1:5 Aku la ninggalka 
kaba di Kerita, mangku kaba ngatur setu diau mesti diatur. Kaba mesti 
milia pengulu di bilang kuta, luak diau la kuajungka ngan kaba. 1:6 
Pengulu jemau Keristen mesti jemau diau nidau bediau salahau, buntingau 
cuman sughang. Anak-ana'au mesti percayau ngan Keristus ngan nidau 
pacak dikiciakka idup nidau senangaian ngan nidau pacak diatur. 1:7 
Pengulu jemau Keristen jemau diau ngerjauka kerjau Allah, mangku diau 
nidau bulia besala, geduak, pemara, memabu'an, galak belagau, ngan 
tetancian. 1:8 Anyautu diau mesti riang nerimau jemau di ghumahau, galak 
ngan setu diau iluak, bepengertian, jujur, beresia ngan pacak nguasaui diri. 
1:9 Diau mesti bepaut ngan ajaghan diau benagh luak la diajaghka, 
mangku diau pacak ngajagh jemau nurut ajaghantu ngan pacak ngiciakka 
sala jemau diau melawan. 1:10 La banyak jemau diau melawan, terutamau 
jemau diau asalau jak di agamau Yahudi. Ughangtu nyesatka jemau ngan 
kici''an mbu'ung. 1:11 Jemau diau luak itu mesti ditukup mulutau, karnau 
ughangtu ngacauka banyak ghuma-tanggau ngan ngajaghka diau 
nidau-nidau endak bulia untung diau nidau pantas. 1:12 Adau sughang nabi 
jak di ughangtu diau asalau jak di Kerita ngiciak luak ini, "Jemau Kerita 
tukang mbu'ung, benatang ganas, selak ngan pemalas." 1:13 Setu diau 
dikiciakka nabitu benagh. Karnau itu kaba mesti negughi ughangtu nian, 
mangku ughangtu maju percayau ngan ajaghan diau benagh. 1: 14 Mangku 
ughangtu nidau agi nuruti ceritau mbu'ung jemau Yahudi ngan peraturan 
diau dibuat manusiau diau nyimpang jak di ajaghan diau benagh. 1:15 
Gegalaunyau beresia, amun jemau beresia. Anyautu amun jemau diau 
rupu'annyau kumua, dikit kia nidau bediau diau beresia, karnau rupu'an 
ngan ati keciak jemautu kumua. 1:16 Ughangtu bekatau, bansau ughangtu 
keruan Allah, awuak perembak ughangtu nidau ngaku'i Allah. Ati 
ughangtu ja'at ngan melawan ngan nidau pacak ngerjauka setu diau iluak. 


2:1 Anyautu kaba ajaghkala setu diau benagh. 2:2 Jemau lanang diau la 
tuau mesti idup tau diri, bepengertian, luak jemau diau pantas diregaui. 
Ughangtu mesti percayau ngan Allah ngan carau diau benagh, nyayangi 
jemau ngan ta'an sengsarau ngan ngaligh. 2:3 Luak itu pulau jemau tinau 
diau tuau mesti idup ngan carau diau pantas ngan jemau diau percayau 
ngan Allah. Jangan ughangtu ngupatka jemau ngan jangan memabu'an. 
Ughangtu mesti ngajaghka setu diau iluak. 2:4 Ngan carau luak itu 
ughangtu ngajagh tinau diau gi mudau nyayangi lakiau ngan anak-ana'au, 
2:5 bepengertian, idup beresia, ngurus ghuma-tanggaunyau iluak-iluak, 
ta'at ngan lakiau. Mangku nidau bediau diau pacak nggelakka katau Allah. 
2:6 Luak itu pulau budak perjakau, tegughila ughangtu, supayau nguasaui 
diriau. 2:7 Mangku kaba mesti ngerjauka kerjau diau iluak batan penauan. 
Kaba mesti ngajagh ngan jujur ngan ngenianau. 2:8 Kiciakkala katau diau 
bepengertian diau nidau pacak disalaka jemau, mangku lawan kaba 
maluan, karnau nidau bediau setu diau nidau iluak diau pacak ughangtu 
kiciakka ceritau kitau. 2:9 Budak-budak mesti ta'at ngan tuanau ngan 
gegalaunyau ngan meriangka atiau. Jangan melawan, 2:10 jangan maling. 
Anyautu ughangtu mesti maju iluak ngan ta'at. Mangku ajaghan Allah, 
Penyelamat kitau, maju dipuji jemau. 2:11 Keilu'an Allah diau nyelamatka 
gegalau manusiau la dinyatauka. 2:12 Keilu'antu ngajagh kitau, supayau 
kitau nidau agi idup belawanan ngan Allah ngan nidau agi nuruti serilau 
deniau. Kitau diajagh, supayau kitau idup di demau ini na'an diri, jujur ngan 
takut ngan Allah. 2:13 Mbak kimi kitau dang nungguka aghi diau 
meriangka diau kitau ngaghapka itu. Aghitu deniau ka nginak keagungan 
Allah diau Mahabesak ngan Yesus Keristus, Rajau Penyelamat kitau. 2:14 
Diautu la nyeraka diriAu batan endak kitau endak nyelamatka kitau jak di 
gegalaunyau diau ja'at. Diautu njadika kitau umatAu diau beresia diau 
njadi ha'Au ngan rajin ngerjauka diau iluak. 2:15 Kiciakkala 
gegalaunyautu, ajaghla ngan tegughila ngan kuasau jemau diau 
ndengaghka kaba. Jangan enangka sughang kia nganggap kaba nidau 
bereti. 


3:1 Ingatkala jemau Keristen, supayau tunduak ngan pemerinta ngan jemau 


diau bekuasau. Ughangtu mesti ta'at ngan sukau ngerjauka gegalaunyau 
diau iluak. 3:2 Kiciakka ngan ughangtu, supayau jangan ngupatka jemau 
ngan jangan belagau, tapitu supayau maju ngaligh ngan iluak ngan sukau 
bedamai ngan gegalau jemau. 3:3 Karnau senitu kitau pulau idup bigal, 
nidau ta'at, sesat. Kitau dibudakka bemecam serilau ngan kendak. Idup 
kitau ja'at, sengit, sangi luatka. 3:4 Anyautu Allah, Penyelamat kitau, 
nyayangi kitau, la nyatauka keilu'anNyau ngan kitau. 3:5 Masau itu Diau 
nyelamatka kitau, ukan karnau kitau ngerjauka setu diau iluak, tapitu 
karnau Diau sayang ngan kitau. Diau nyelamatka kitau ngan carau mbasua 
kitau endak ngenjuakka idup diau empai. Titu dikerjauka Rua Allah 3:6 
diau la dienjuakkaNyau galau ngan kitau karnau Yesus Keristus, Rajau 
Penyelamattu. 3:7 Mangku kitau diau la dibenaghka karnau 
keilu'anNyautu bulia idup selelamaunyau diau kitau aghapkatu. 3:8 Kici'an 
itu benagh. Mangku aku endak, supayau kaba nekanka kici'antu, mangku 
jemau diau la percayau ngan Allah beusaha nian ngerjauka setu diau iluak. 
Itula diau iluak ngan begunau batan endak gegalau jemau. 3:9 Jawuhila 
balahan diau nidau begunau diau bigal, ceritau niniak puyang, becelikaian 
ngan balahan ceritau ukum Taurat. Gegalaunyautu nidau bediau gunaunyau 
ngan nidau bediau untungau. 3:10 Jemau diau mbuat becelikaian di guak 
jemau Keristen mesti kaba tegughi sekali ngan duau kali. Udim itu jangan 
agi bekawan ngan diau. 3:11 Kaba keruan, bansau jemau luak itu sesat 
ngan maju bedusau. Itu nyatauka diau besala nian. 3:12 Amun aku la 
ngajung Artemas madak Tikikus njenguak kaba, beusahala cecepat datang 
guak aku di Nikupulis, karnau aku la merencanauka mendam di situ 
selamau pangkau dingin. 3:13 Tulungla nian Sinas, guru ukumtu, ngan 
Apulus, mangku ughang duautu pacak bejalan ngan nidau bediau 
kurangau. 3:14 Jemau kitau mesti belajagh maju ngerjauka setu diau iluak, 
supayau pacak ncukupi setu diau enda'au diau penting. Mangku idup 
ughangtu begunau. 3:15 Pesan jak di gegalau jemau diau adau di sini 
seghundak ngan aku. Sampaika pesan kami ngan kantin-kantin kitau diau 
percayau ngan Keristus. Aku bedu'a, supayau Tuhan iluak nian ngan 
gegalau kamu. 


Pilemun 


1:1 Pilemun, kantin sekerjau kami. Aku, Paulus, diau dijilka karnau Yesus 
Keristus ngan kantin kitau Timutius nulis surat ini batan endak kaba, 1:2 
batan endak kantin kitau Apia, batan endak kantin sekerjau kitau Arkipus 
ngan jemau Keristen diau betunggal di ghuma kaba. 1:3 Kami bedu'a, 
supayau Allah Bapak kitau ngan Tuhan Yesus Keristus iluak ngan 
ngenjuakka damai ngan kamu. 1:4 Dang aku bedu'a ndu'aka kaba, aku 
maju beterimau-kasia ngan Allah. 1:5 Karnau aku la ndengagh, bansau 
kaba nyayangi gegalau umat Allah ngan percayau nian ngan Tuhan Yesus. 
1:6 Kitau la disatuka karnau percayau ngan Keristus. Mangku aku bedu'a, 
supayau kaba tamba ngerti keilu'an diau dienjuakka ngan kitau karnau 
seghundak ngan Keristus. 1:7 Sayang kaba meriangka ngan neguaka aku. 
Kaba la meriangka gegalau umat Allah. 1:8 Karnau kitau sekantin 
percayau ngan Keristus, aku pacak merintaka kaba ngerjauka setu diau 
mesti kaba kerjauka. 1:9 Anyautu karnau kitau sangi sayangi, iluakla aku 
mintak ajau. Akuni la tuau, lagi pulau mbak kini dalam jil karnau Yesus 
Keristus. 1:10 Aku, Paulus, mintak ngan kaba batan endak anakku 
Unisimus. Aku njadi ba'au dalam Keristus masau di jil. 1:11 Senitu diau 
nidau begunau ngan kaba. Mbak kini diau begunau nian, ukan ajau ngan 
kaba, ngan aku pulau diau begunau. 1:12 Mbak kim aku ngajung diau 
baliak ngan kaba. Diautu kesayanganku. 1:13 Sebenaghau aku endak na'an 
diau di sini, supayau diau pacak nulung aku genti kaba, selamau aku di jil 
ikak ngiciakka ceritau iluak jak di Allah. 1:14 Anyautu aku nidau endak 
ngerjauka tuapau-apau, amun lum kaba kiciakka. Aku nidau endak masau 
kaba. Aku riang, amun kaba ngerjaukanyau ngan sukau. 1:15 Asauku 
Unisimus beceghai ngan kaba jerang, supayau kaba pacak dapat diau agi 
selelamaunyau. 1:16 Mbak kini diau ukan cuman budak batan endak kaba. 
Diau lebia jak di itu. Diau sesamau jemau Keristen diau disayangi. Diau 
begunau nian batan endak aku, apau agi batan endak kaba! Cengki diau 
begunau nian, empuak luak budak empuak luak jemau percayau ngan 
Tuhan. 1:17 Karnau itu amun kaba nganggap aku kantin kaba, terimaula 
diau luak kaba nerimau aku. 1:18 Mangku amun diau besala ngan adau 


utang ngan kaba, nengkela akuni diau nanggung gegalaunyautu. 1:19 Aku, 
Paulus, nulisau ngan tangankuni, "Aku ka mbayighi gegalaunyautu." 
Cengki nidau nanti kuimngatka, bansau kabatu beghutang ngan aku, titu diri 
kaba itula. 1:20 Karnau itu, cubau tulung aku karnau Tuhan. Riangkala 
atiku, karnau kitau sekantin dalam Keristus. 1:21 Gegalaunyautu kutulis 
ngan percayau, bansau kaba ka ngerjauka setu diau kupintak. Aku keruan 
lebia jak di itu ka kaba kerjauka. 1:22 Penarau itu, sediaukala bada batan 
endak aku di ghuma kaba, karnau aghapan aku ka ngulang ngan kaba 
karnau du'a kamu. 1:23 Ipapras adau ngan aku di jil karnau Yesus 
Keristus. Diau bepesan ngan kaba. 1:24 Terimaula pulau pesan jak di 
kantin sekerjauku, Markus, Aristarkus, Demas ngan Lukas. 1:25 Aku 
bedu'a, supayau Tuhan Yesus Keristus iluak nian ngan kamu. 


Ibrani 


1:1 Timpau semtu Allah la rajin ngajung nabi-nabi ngiciak ngan niniak 
puyang kitau makai serbau carau. 1:2 Masau pengabisan ini Diau la 
ngajung Ana'Au ngiciak ngan kitau. Diau ngajung Ana'Autu njadika langit 
ngan deniau ngan gegalau isiau, mangku ditetapkaNyau behak nerimau 
gegalaunyau. 1:3 Di Diautula tekinak keagungan Allah diau besimagh. 
Gegalau sipat Allah adau di Diau galau. Diautu pulau nyayia gegalaunyau 
ngan katauNyau diau bekuasau nian. Diautu dipakuka di kayu salip, 
mangku dusau manusiau pacak diabiska. Udim itu Diau duduak di sebela 
kanan Allah diau Mahakuasau di bada diau tinggi. 1:4 Jawua tinggila 
pangkat Ana'Autu sangkan pangkat malaikat. Mangku kedudukan diau 
dienjuakka ngan Diau jawua tinggila diau sangkan diau dienjuakka ngan 
malaikattu. 1:5 Nidau kekela Allah ngiciak luak ini ngan sughang 
malaikat, "Kaba AnakKu! Saghini Aku njadi Bak Kaba." ngan pulau, "Aku 
ka njadi Bapa'Au, Diautu njadi AnakKu." 1:6 Masau Allah ngajung 
Ana'Au diau tuautu ke deniau, Diau bekatau, "Gegalau malaikat Allah 
mesti nyemba Diau." 1:7 Nceritauka malaikat Allah bekiciak, "Aku mbuat 
malaikattu njadi luak angin ngan budak-budakKu nyjadi luak maghak api." 
1:8 Anyautu ngan Ana'Autu Allah bekiciak, "Kabatu Allah, Rajau 


selelamaunyau! Kaba merinta ngan adil." 1:9 "Kaba riang ngan setu diau 
benagh ngan meluatka setu diau nidau benagh. Itula sebapau Aku, Allah 
Kaba, milia Kaba. Aku meregaui Kaba, mangku riangla Kaba sangkan 
kantin-kantin Kaba." 1:10 KatauNyau agi, "Empai penembai Kaba, Tuhan, 
njadika deniau. Diau njadika langit Kabatula. 1:11 Gegalaunyautu ka abis, 
ka njadi bughuak luak baju, anyautu Kabatula diau ka maju adau. 1:12 
Gegalaunyau ka Kaba puntal luak baju, ka Kaba genti ngan setu diau lain. 
Anyautu Kaba nidau kekela ka beghuba, ka adau selelamaunyau." 1:13 
Nidau kekela Allah ngiciak ngan sughang malaikat, "Duduakla di sebela 
kananKu, enggut musua Kaba Kutunduakka ngan Kaba." 1:14 Amun luak 
itu, malaikattu sapau sebenaghau? Ughangtu rua diau bekerjau batan 
endak Allah, diajungAu nulung jemau diau ka diselamatka. 


2:1 Itula sebapau kitau mesti meratika nian ajaghan diau la kitau dengagh, 
mangku kitau jangan ngikut anyut. 2:2 Katau Allah diau la dikiciakka 
malaikat ngan niniak puyang kitau benagh nian, mangku jemau diau 
melanggarau ngan nidau ta'at diukum ngan ukuman diau setimpal. 2:3 
Apau agi ngan ceritau selamat. Hibatla ceritau itu sangkan katau Allah 
tadi! Amun kitau nidau meratika nian ceritau selamattu, cetau kitau ka 
diukum. Tuhan itula diau dulu sekali ngiciakka ceritau selamattu, mangku 
jemau diau la ndengaghau senitu la mbuktika ngan kitau, bansau ceritautu 
benagh. 2:4 Lagi pulau Allah neguaka kici'an ughangtu ngan tandau nyelia 
ngan nyatauka kuasauNyau ngan ngenjuakka Rua Allah ngan jemau nurut 
kenda'Au. 2:5 Ukan ngan malaikat Allah la ngenjuakka kuasau endak 
merinta deniau empai diau ka datang, deniau diau dang kitau kiciakka. 2:6 
Di Injil ditulis luak mi, "Sapau sebenaghau manusiau, mangku Dighitula 
ngingatkanyau? Ughangtu cuman manusiau, anyautu Dighi nyanaukanyau. 
2:7 Gi jerang ajau Dighi mbuat kuasaunyau kurang jak di kuasau malaikat. 
Mangku dienjuakka ngan diau pangkat tinggi diau agung ngan diregaui, 
2:8 dienjuakka kuasau nguasaui gegalaunyau." Amun dikiciakka 
gegalaunyau ka dikuasaui manusiau, itu bereti nidau bediau setu diau nidau 
dikuasauinyau. Anyautu mbak kini lum kina'an ngan kitau, bansau 
gegalaunyau dikuasauinyau. 2:9 Diau kitau kinak itu Yesus diau bekuasau. 


Gi jerang ajau kuasauNyau dibuat kurang jak di kuasau malaikat, supayau 
Diau sengsarau ngan mati batan endak gegalau manusiau, karnau Allah 
sayang ngan kitau. Mbak kini kitau nginak Diau la dienjuakka pangkat 
tinggi diau agung ngan diregaui, karnau Diau la sengsarau enggut mati. 
2:10 Allah itu njadika gegalaunyau batan endak diriAu. Sepantasau Diau 
njadika Yesus sempernau ngan carau Diau sengsarau, mangku dibata'Au 
banyak jemau endak diagungka. Diautu pulau mbukak jalan mangku 
ughangtu selamat. 2:11 Yesus diau mberesiaka jemau jak di dusaunyau 
ngan jemau diau diberesiakatu gi sughang Bapa'au, Diautu Allah. Itula 
sebapau Diau nidau maluan ngaku'i ughangtu ading-beghadingAu, 2:12 
katauNyau, "Aku ka ngiciakka ceritau Dighi ngan ading-beghadingKu. 
Aku ka ngagungka Dighi di guak umat Dighi." 2:13 Lagi pulau, "Aku 
percayau nian ngan Allah." Ngan pulau, "Inila Aku ngan anak-bua diau la 
dienjuakka Allah ngan Aku." 2:14 Jemau diau dikiciakka anak-buaHautu 
manusiau diau ka mati. Mangku Yesus njadi semegi ngan jemau, idup luak 
jemau, mangku karnau Diau matitu Iblis diau nguasaui mauttu la dikalaka. 
2:15 Ngan carau luak itu Diau mbibaska jemau diau seumur idup njadi 
budak karnau takut mati. 2: 16 Mangku ngenian ukan malaikat diau 
disanaukaNyau, tapitu pengadau Abraham. 2:17 Itula sebapau Diau mesti 
njadi semegi nian ngan manusiau, mangku Diau njadi Imam Besak diau 
iluak ngan nyialka jemau ngan pacak dipercayaui, bekerjau batan endak 
Allah. Mangku dusau manusiau pacak diabiska. 2:18 Mangku mbak kini 
Diau pacak nulung jemau diau dicubaui, karnau Diau pulau la sengsarau 
ngan dicubaui. 


3:1 Kantin-kantinku jemau Keristen, kamu pulau dipilia Allah. Rupuakkala 
nian ceritau Yesus. Diautu diajung Allah njadi Imam Besak di agamau 
diau kitau percayaui. 3:2 Diautu ta'at ngan Allah diau milia Diau endak 
bekerjau batan endak Diau, luak pulau Musa senttu ta'at ngerjauka tugasau 
di ghuma Allah. 3:3 Diregauila tukang negakka ghuma sangkan ghuma 
diau ditegakkanyautu. Luak itu pulau pantasla Yesus diregaui sangkan 
Musa. 3:4 Nyela bilang ghuma adau jemau diau mbuatau. Mangku diau 
mbuat gegalaunyau Allah itula. 3:5 Musatu pekerjau ghuma Allah diau 


ta'at. Diau ngiciakka setu diau ka dinyatauka Allah masau diau ka datang. 
3:6 Tapi Keristus itu Anak diau ngepala'1 ghuma Allahtu ngan ta'at. 
Mangku kitau inila ghuma Allah, amun kitau tegua ngan maju percayau ka 
bulia setu diau kitau aghapka. 3:7 Mangku luak la dikiciakka Rua Allah, 
"Amun kamu ndengagh suarau Allah mbak kini, 3:8 jangan ngeghaska ati 
luak niniak puyang kamu, masau ughangtu melawan Allah, nguji Allah di 
padang bungin. 3:9 'Di situ niniak puyang kamu ncubaui Aku, ngan carau 
nguji Aku, empuak ughangtu la nginak kerjauKu 3:10 empat pulua taun 
lamaunyau.' Itula sebapau Aku mara ngan ughangtu ngan bekatau, 
'Ughangtu maju enggup ngikut Aku, maju enggup na'ati perintaKu.' 3:1 1 
Mangku Aku mara ngan besumpa, 'Ughangtu nidau ka masuak ke 
nenggeritu, mangku nidau bulia gheghadu di badaKu.'" 3:12 Kantin- 
kantinku, sepepadaula, supayau di guak kamu jangan adau sughang kiala 
diau mbuat ja'at ngan nidau percayau mangku ngelipat ninggalka Allah 
diau idup. 3:13 Anyautu sangi tegughila kamu idang aghi, semasau gi 
pacak dikiciakka "mbak kini", supayau jangan adau jak di kamu diau 
ngeghaska atiau karnau ditipuka dusau. 3:14 Kitau la bulia bagian ngan 
Keristus, amun kitau maju tegua percayau enggut mati luak semitu. 3:15 Ini 
diau ditulis di Injil, "Amun mbak kini kamu ndengagh suarau Allah, jangan 
ngeghaska ati luak niniak puyang kamu, masau ughangtu melawan Allah." 
3:16 Sapau jemau diau la ndengagh suarau Allah, mangku mara ngan 
Diau? Apu ukan gegalau ughangtu dipimpin Musa ngeluagh jak di Mesir? 
3:17 Mangku ngan sapau Allah mara selamau empat pulua taun? Apu 
ukan ngan jemau diau bedusau? Mangku ughangtu mati galau di padang 
bungin. 3:18 Masau itu Allah besumpa, "Ughangtu nidau ka masuak 
nenggeritu, nidau pulau pacak gheghadu di badaKu." Mangku sapau diau 
dikiciakkatu? Apu ukan jemau diau nidau ta'attu? 3:19 Mbak kini kitau 
ngerti, bansau ughangtu nidau masuak karnau nidau percayau. 


4:1 Itula sebapau iluakla kitauni sepepadau, supayau jangan sughang kiala 
jak di kamu diau ketinggalan, empungan gi adau janji bulia bada 
gheghadu. 4:2 Ceritau iluak itu la dikiciakka ngan kitau luak diau la 
dikiciakka ngan ughangtu. Anyautu nidau bediau gatiau ceritautu 


dikiciakka, amun jemau diau ndengaghau nidau percayau. 4:3 Mangku 
kitau diau percayau ka bulia gheghadu luak diau la dijanjika Allah. Titu 
dikiciakka Allah luak mi, "Aku mara mangku besumpa, '"Ughangtu nidau 
bulia gheghadu di badaKu.'" Allah ngiciak luak itu, empuak bada itu la 
adau jak deniau dijadika. 4:4 Nyela, ceritau aghi ketujua ditulis di Injil 
luak ini, "Aghi ketujua Allah gheghadu jak di gegalau kerjauNyau." 4:5 
Mangku ceritautu pulau dikiciakka luak ini, "Ughangtu nidau bulia 
gheghadu di badaKu." 4:6 Mangku jelas, bansau jemau diau senitu 
ndengagh ceritau iluaktu nidau bulia gheghadu karnau nidau ta'at. Mangku 
adau jemau lain diau bulia gheghadu. 4:7 Allah la netapka aghi lain diau 
dikiciakka "mbak kini". La lamau udim itu Allah ngajung Daud 
ngiciakkanyau luak itu tadi, "Mbak kini amun kamu ndengagh suarau 
Allah, jangan ngeghaska ati kamu." 4:8 Amun Yusua la mbatak ughangtu 
ke bada gheghadu, cengki Allah nidau ngiciakka ceritau aghi lain pulau. 
4:9 Mangku batan endak umat Allah gi adau aghi gheghadu, aghitu aghi 
ketujua. 4:10 Mangku jemau diau bulia bada gheghadu, jemautu la 
gheghadu jak di gegalau kerjaunyau luak Allah gheghadu. 4:11 Karnau itu 
mela kitau beusaha bulia bada gheghadutu. Jangan adau diau urung luak 
ughang senitu ikak nidau ta'at. 4:12 Katau Allahtu bekuasau ngan 
ngenjuakka idup. Tajamla katautu sangkan pedang bematau duau. Diau 
nusuak dalam man endak nceghaika jiwa ngan rua, sendi-sendi ngan 
beghesi, mangku diau ngeruani serilau ngan rupu'an ati jemau. 4:13 Nidau 
bediau diau pacak nyemuni di adapan Allah. Gegalaunyau kina'an ngan 
matauNyau. Ngan Diautu kitau mesti nanggung-jawabka gegalau kerjau 
kitau. 4:14 Mela kitau maju ngandalka ngan kepercayauan kitau, karnau 
kitau adau Imam Besak diau agung diau la sampai guak Allah, diautu 
Yesus, Anak Allah. 4:15 Imam Besak kitautu pacak meghasauka 
kekilapan kitau, karnau Diau pulau dicubaui ngan gegalaunyau, anyautu 
nidau bedusau. 4:16 Karnau itu mela kitau beghani ngadap Allah diau 
iluak atiAu. Allahtu iluak ngan kitau ngan nyayangi kitau, mangku kitau 
ditulung, kebilau kitau merlukanyau. 


5:1 Bilang imam besak dipilia jak di guak kantin-kantinau, ditetapka 


bekerjau batan endak Allah nggentika ughangtu. Tugasau endak 
ngenjuakka ngan Allah enju'an ngan kerban karnau dusau. 5:2 Imamtu 
adau pulau banyak kekilapan, mangku diau ngerti jemau diau nidau keruan 
ngan sesat. 5:3 Diautu mesti ngenjuakka kerban karnau dusau, ukan ajau 
karnau dusau jemau, tapitu pulau karnau dusaunyautula. 5:4 Nidau bediau 
jemau diau njadika diriau imam. Diautu dipilia Allah batan endak tugas itu, 
luak Harun senitu. 5:5 Luak itu pulau Keristus. Diautu nidau ngagungka 
diriAu njadi Imam Besak, tapitu Allah itula diau milia Diau, katauNyau, 
"Kabanila AnakKu. Saghini Aku njadi Bak Kaba." 5:6 Mangku Diau 
bekatau pulau, "Kaba imam selelamaunyau, nurut carau imam Melkisidik." 
5:7 Masau Yesus adau di demauni, Diau bedu'a sampai nangis, mintak 
ngan Allah diau pacak ngilakkaNyau jak di mati. Mangku Diau 
didengaghka, karnau Diau nunduak takut ngan Allah. 5:8 Empuak Diautu 
Anak Allah, mangku ngan sengsarauNyautu Diau belajagh ta'at. 5:9 
Mangku la udim Diau njadi sempernau, Diau pacak nyelamatka enggut 
selelamaunyau jemau diau nurutiNyau. 5:10 Mangku Diautu ditetapka 
Allah njadi Imam Besak nurut carau imam Melkisidik. 5:11 Adau banyak 
ceritau diau mesti kami kiciakka, anyautu segau diretika, karnau kamu 
lambat nian ngerti. 5:12 Sebenaghau la masaunyau kamu ngajagh jemau, 
tenyatau kamutu diau mintak diajagh setu diau dulu sekali diajaghka 
ceritau ajaghan Allah. Kamu gi minum puan, lum pacak makan makanan 
keghas. 5:13 Jemau diau gi minum puan gi budak keciak, lum ngerti 
ceritau diau benagh ngan diau sala. 5:14 Makanan keghas batan endak 
jemau besak. Mangku karnau diau la belajagh, diau pacak mbidaka manau 
diau iluak ngan manau diau ja'at. 


6:1 Karnau itu mela kitau jangan ngina'i ajau setu diau diajaghka senitu. 
Mela kitau belajagh banyak-banyak ceritau ajaghan jak di Keristus. Jangan 
kitau maju ngajaghka ceritau ngubai jak di kerjau diau nidau begati 
mangku percayau ngan Allah, 6:2 ceritau baptisan, ceritau nepiakka 
tangan di pucuak palak jemau, ceritau jemau ngulang idup ngan ceritau 
ukuman selelamaunyau. 6:3 Mangku itula diau mesti kitau kerjauka, amun 
Allah ngajung. 6:4 Adau jemau diau senitu la nerimau terangAu ngan 


meghasauka keilu'an Allah ngan nerimau kuasau Rua Allahtu. 6:5 Jemautu 
la keruan, bansau Katau Allahtu iluak ngan la meghasauka kuasau diau ka 
nyatau di masau diau ka datangtu. 6:6 Mangku amun jemautu ngelipat, 
nidau ka adau diilu'i agi mangku ngubai jak di peremba'au, karnau diautu 
luluak makuka agi Anak Allah di kayu salip ngan mbuat Diau digelakka di 
mukau jemau banyak. 6:7 Allah itu iluak ngan tana diau ngisap ayiak ujan 
diau rajim mbasainyau mangku ngasilka tanaman diau begunau batan endak 
jemau diau ngerjaukanyau. 6:8 Anyautu amun tanatu ngasilka 
gheghumputan bedughi diau nidau begati, mangku ka didawaika ngan 
disilap ngan api. 6:9 Kantin-kantinku diau kusayangi, empuak kami 
ngiciak luak itu, kami percayau ngan kamu. Kami yakin, bansau kamu ka 
milia jalan diau iluak mangku kamu ka selamat. 6:10 Allah ukan Allah 
nidau adil. Diau maju teghingat kerjau kamu senitu batan endak Diau. Diau 
teghingat pulau sayang kamu diau kamu nyatauka ngan carau kamu nulung 
kantin-kantin diau percayau. Mangku kamu maju ngerjaukanyau enggut 
mbak kim. 6:11 Kami endak supayau bilang kamu maju ngerjaukanyau 
nian enggut mati, mangku kamu ka nerimau setu diau kamu aghapkatu. 
6:12 Kami enggup kamu njadi malas. Kami endak, supayau kamu idup 
luak jemau diau nunggu ngan ngaligh endak nerimau setu diau dijanjika 
Allah, karnau percayau ngan Diau. 6:13 Masau Allah bejanji ngan 
Abraham, Diau besumpa, bansau Diau ka ngerjauka setu diau la 
dijanjikaNyautu. Mangku Diau besumpa demi diriAu, karnau nidau bediau 
diau lebia bekuasau jak di Diautu. 6:14 Diau bekiciak, "Aku bejanji endak 
iluak manan ngan kaba ngan njadika pengadau kaba banyak nian." 6:15 
Abrahamtu nunggu ngan ngaligh mangku nerimau setu diau dijanjikatu. 
6:16 Amun jemau besumpa, diau besumpa demi jemau diau lebia 
bekuasau, mangku sumpatu mandakka balahan. 6:17 Allah endak negaska 
ngan jemau diau nerimau janjiAutu, bansau Diau nidau ka ngubai 
rencanauNyau. Itula sebapau Diau nambai sumpaHau ngan janjiAutu. 6:18 
Duau mecamtu nidau pacak beghuba, diautu janji ngan sumpa. Allah nidau 
ka adau mbu'ung ceritautu. Mangku kitau diau la njenguak Allah endak 
selamat diteguaka nian, supayau maju ngaghapka setu diau dijanjikatu 
ngan kitau. 6:19 Aghapan kitautu njadi pegangan diau kuat ngan aman 


batan endak idup kitau luak sauh, alat diau mendamka kapaltu. Aghapantu 
masuak enggut ke belakang tabir duaghau, ke dalam biliak diau Mahasuci 
di Ghuma Allah. 6:20 Yesus la mbuat jalan batan endak kitau ke bada itu. 
Diau la masuak ke situ njadi Imam Besak batan endak kitau selelamaunyau 
nurut carau imam Melkisidik. 


7:1 Melkisidiktu rajau kuta Salim ngan imam Allah diau Mahabesak. 
Masau Abraham baliak jak di perang ngalaka rajau-rajau, Melkisidiktu 
datang nyungsung diau endak ndu'aka diau, 7:2 mangku dienjuakka 
Abraham bagi sepulua sebagi jak di gegalaunyau diau dighebutinyau. Reti 
namau Melkisidiktu rajau keadilan, mangku pulau rajau damai, karnau 
diau rajau Salim. 7:3 Diautu nidau bediau bak ngan mak ngan nidau bediau 
pengadau. Nidau pulau keruan, kebilau diautu adau, kebilau diau mati. 
Diautu luak Anak Allah, imam selelamaunyau. 7:4 Kitau nginak, 
pangkatautu tinggi nian. Mangku Abraham, niniak puyang kitau, 
ngenjuakka ngan diau bagi sepulua sebagi jak di gegalau retau bendau diau 
dighebutinyautu diau beregau sekali. 7:5 Dalam ukum Taurat ditetapka, 
bansau pengadau Liwi diau njadi imam mesti nerimau bagi sepulua sebagi 
jak di pulian jemau Israil, empuak ughangtu denga-sanak, pengadau 
Abraham galau. 7:6 Melkisidiktu ukan pengadau ughangtu. Anyautu diau 
nerimau bagi sepulua sebagi jak di Abraham ngan ndu'akanyau, empuak 
Abrahamtu la nerimau janji jak di Allah. 7:7 Nyela nian, jemau diau 
ndu'aka lebia tinggi pangkatau jak di jemau diau didu'akatu. 7:8 
Biasaunyau imam diau nerimau bagi sepulua sebagi cuman manusiau diau 
ka mati. Tapitu nurut Injil, Melkisidik diau nerimau bagi sepulua sebagitu 
maju idup. 7:9 Mangku pacak dikiciakka, bansau Liwi diau nerimau bagi 
sepulua sebagi jak di jemau Israil, ngenjuakka pulau bagi sepulua sebagi 
masau Abraham ngenjuakkanyautu. 7:10 Empuak Liwi lum adau, bulia 
dikiciakka la adau dalam badan Abraham, puyangautu, masau Abraham 
betemu ngan Melkisidik. 7:11 Karnau imam-imam Liwi ukum Taurat 
dienjuakka ngan jemau Israil. Anyautu imamtu nidau pacak ngerjaukanyau 
ngan sempernau. Karnau itu mesti adau imam lain diau nurut carau imam 
Melkisidik, ukan jak di rumbungan Harun. 7:12 Mangku amun kedudukan 


imamtu beghuba, ukum Taurat mesti beghuba pulau. 7:13 Diau 
dikiciakkatu Tuhan kitau. Diau jak di jungku lain. Nidau sughang kiala jak 
di jungku itu diau la njadi imam. 7:14 La keruan galau, bansau Tuhan kitau 
asalau jak di pengadau Yahudi, mangku Musa nidau kekela ngiciakka 
Jungku itu, masau diau ngiciakka ceritau imam. 7:15 Setu diau 
dikiciakkatu tamba jelas agi, karnau adau sughang imam lain nurut carau 
Melkisidik. 7:16 Diautu dijadika imam ukan karnau peraturan manusiau, 
tapitu karnau kuasauNyau ngan idupAu diau nidau ka abis. 7:17 
Ceritaunyau la dikiciakka di Injil, "Kaba ka njadi imam selelamaunyau 
nurut carau Melkisidik." 7:18 Peraturan diau lamau nidau dipakai agi, 
karnau nidau kuat ngan nidau begunau. 7:19 Ukum Taurattu nidau pacak 
nyempernauka. Mangku mbak kini kitau dienju'i aghapan diau lebia iluak 
agi, mangku kitau pacak masighi Allah. 7:20 Lagi pulau gegalaunyautu 
diteguaka ngan sumpa Allah. Anyautu nidau bediau sumpa luak itu, masau 
imam-imam itu tadi ditetapka. 7:21 Yesustu ditetapka njadi imam pakai 
sumpa Allah, katauNyau ngan Diau, "Tuhan la besumpa, nidau ka beghuba 
agi, 'Kabani imam selelamaunyau.'" 7:22 Ngan carau luak itu Yesus njadi 
jaminan pejanjian diau lebia iluak agi. 7:23 Lagi imam diau laintu banyak, 
karnau ughangtu mati mangku nidau pacak neruska tugasau. 7:24 Anyautu 
Yesus idup selelamaunyau, mangku tugasAu njadi imam nidau dienjuakka 
ngan jemau lain. 7:25 Itula sebapau selelamaunyau Yesus pacak 
nyelamatka jemau diau masighi Allah, diantat ngan Diau. Diautu adau 
selelamaunyau endak mintak ngan Allah batan endak ughangtu. 7:26 Imam 
Besak luak Yesus itula diau kitau perluka. Diautu beresia, nidau bediau 
sala ngan dusauNyau. Diau diasingka jak di jemau bedusau, mangku Diau 
ditinggika ke bada diau tinggi di sergau. 7:27 Diautu nidau luak imam 
besak lain diau idang aghi bekerban ngan Allah karnau dusaunyau. Udim 
itu diau ngenjuakka kerban karnau dusau jemau. Yesustu ngenjuakka 
kerban cuman sekali ajau, masau Diau nyeraka diriAu njadi kerban. 7:28 
Ukum Taurattu senitu netapka jemau diau adau banyak kekilapan njadi 
imam besak. La udim itu Allah bejanji ngan sumpa, bansau Diau netapka 
Ana'Au njadi Imam Besak diau sempernau selelamaunyau. 


8:1 Inti gegalau kici'an tadi kitau adau Imam Besak diau duduak di sebela 
kanan Allah diau Mahabesak di sergau. 8:2 Diautu ngerjauka tugasAu di 
bada diau Mahasuci dalam kima Tuhan diau asli diau ditegakka Tuhan, 
ukan ditegakka manusiau. 8:3 Bilang imam besak kerjaunyau ngenjuakka 
ngan Allah enju'an ngan kerban. Luak itu pulau Imam Besak kitau, Diautu 
mesti adau setu diau endak dikerbanka. 8:4 Misalau Diau di deniauni, 
Diau nidau nian ka njadi imam, karnau la adau imam diau ngenjuakka 
kerban nurut ukum Taurat. 8:5 Kerjau imam diau dikerjauka ughangtu 
sebenaghau cuman mbayangka setu diau adau di sergau. Itu la dikiciakka 
Allah ngan Musa, masau diau endak negakka kima Tuhan. Katau Allah 
ngan diau, "Ingatkala, gegalaunyau mesti kaba kerjauka nurut cuntau diau 
la ditunjuakka ngan kaba di pucuak gunung." 8:6 Anyautu mbak kini 
Yesus dapat tugas imam diau jawua lebia penting jak di kerjau 
imam-imam tadi, karnau pejanjian diau dibuatAu di antarau Allah ngan 
manusiau jawua lebia penting, karnau setu diau dijanjikatu lebia iluak. 8:7 
Misalau janji diau petamau la iluak, mangku nidau penting agi janji diau 
keduau. 8:8 Anyautu Allah la ngiciakka sala umatAu, mangku Diau 
bekatau, "Ngenian, masaunyau ka sampai, Aku ka bejanji agi janji diau 
empai ngan jemau Israil ngan jemau Yahudi. 8:9 Ukan luak janji diau 
Kujanjika ngan niniak puyangau, masau Aku nulung ughangtu ngeluagh jak 
di Mesir. Ughangtu nidau nuruti janji diau Kujanjika ngan ughangtu. 
Karnau itu Aku nidau nyanauka ughangtu." Luak itula katau Tuhan. 8:10 
"Mangku inila janji diau Kujanjika ngan umat Israil," katau Tuhan, 
"Masaunyau ka sampai, Aku ka mbuat ughangtu maju merupuakka 
perintaKu, mangku ati ughangtu ka maju ngingatkanyau. Aku ka njadi 
Allah ughangtu, mangku ughangtu ka njadi umatKu. 8:1 1 Mangku 
ughangtu nidau nanti ngajagh denga-sana'au ngan kantinau agi, ngan 
ngiciakka ngan diau, 'Keruanila Tuhan!' Karnau gegalau ughangtu, besak 
keciak, ka ngeruani Aku. 8:12 Aku ka ngabiska sala ughangtu, ngan nidau 
agi ngingatka dusau-dusaunyau." 8:13 Allah la ngiciakka janji diau empai, 
mangku janji diau dulu njadi tuau ngan nidau begunau agi. Mangku setu 
diau la tuau ka gasip lengit. 


9:1 Janji diau dulu adau carau sembayang ngan bada sembayang diau 
dibuat jemau. 9:2 Adau kima ditegakka, mangku bagian mukau dikiciakka 
Bada Suci. Di situ adau tiang lampu ngan mija ngan ruti enju'an batan 
endak Allah. 9:3 Bagian dalam di baling tabir adau bada diau dikiciakka 
Bada Mahasuci. 9:4 Di bada itu adau mija bekerban jak di emas bada 
nyilapka keminyan. Mangku adau pulau Peti Pejanjian diau dilapisi emas 
galau. Dalam petitu adau guci emas buisi Mana, ruti jak di sergautu, ngan 
tungkat Harun diau la betunas, mangku pulau duau bua batu tulis diau 
ditulisi perinta Allah. 9:5 Di pucu'au adau duau kerub, benatang sergau 
diau nunjuakka keagungan Allah. Benatangtu adau sayap diau nukupi peti 
tadi, bada ngabiska dusau. Gegalaunyautu nidau pacak kitau kiciakka 
mbak kim ngan neghagi. 9:6 Luak itula gegalaunyautu diatur. Idang aghi 
imam masuak ke bada suci kimatu endak ngerjauka tugasau. 9:7 Diau 
masuak ke bada diau dalam sekali di kimatu Imam Besak, cuman sekali 
ajau setaun. Titu dikerjaukanyau ngan mbatak dagha diau dienjuakka ngan 
Allah batan endak diriau ngan umatau endak ngabiska dusau diau nidau 
disajauka. 9:8 Ngan carau luak itu Rua Allah nyatauka, bansau jalan 
masuak ke bada diau Mahasucitu lum tebukak, selamau bada sebela 
mukau kimatu gi adau. 9:9 Titu nggambarka masau mbak kini. Retiau 
bansau enju'an ngan kerban benatang diau dikerbanka ngan Allahtu nidau 
pacak mberesiaka ati ngan sempernau jemau diau ngerbankanyau. 9:10 
Gegalaunyautu cuman ngiciakka makanan minuman ngan mecam-mecam 
carau mberesiaka diriau, cuman peraturan di luagh ajau diau dikerjauka 
enggut Allah mbuat gegalaunyau empai. 9:11 Anyautu Keristus la datang 
njadi Imam Besak batan endak setu diau iluak diau ka datangtu. Kima 
Tuhan, bada Diau ngerjauka tugasAutu, lebia agung ngan lebia sempernau. 
Kimatu nidau dibuat manusiau, retiau asalau ukan jak di deniaum. 9:12 
Diautu masuak ke dalam kimatu di bada diau suci sekali cuman sekali 
ajau. Masau itu Diau mbatak dagha Diautula, ukan dagha kambing lanang, 
ukan dagha sapi diau endak dikerbanka. Mangku ngan daghaHautu Diau 
mbibaska kitau selelamaunyau. 9:13 Dagha kambing ngan sapi lanang 
ngan abu kerban sapi mudau dipakai endak megheci'i jemau najis, endak 
dibasua mangku beresia. Amun dagha ngan abutu pacak mberesiaka jemau 


di luagh nurut peraturan agamau, 9:14 apau agi dagha Keristus. Karnau 
Rua diau selelamaunyau Keristus nyeraka diriAu njadi kerban diau nidau 
becacat batan endak Allah. DaghaHautu mberesiaka ati kitau jak di kerjau 
diau nidau begati, mangku kitau pacak nyemba Allah diau idup. 9:15 
Karnau kerjau Keristustu Allah mbuat pejanjian diau empai, mangku jemau 
diau la dipilia Allah pacak nerimau setu diau la dijanjikaNyautu. Keristus 
la mati endak mbibaska jemau jak di salahau diau dibuat masau pejanjian 
diau dulu masia dipakai. 9:16 Amun adau surat peninggalan, mesti adau 
pulau buktiau, bansau jemau diau mbuatautu la mati. 9:17 Surattu nidau 
belaku, masau jemau diau mbuatau gi idup. Surattu cuman pacak dipakai, 
amun jemaunyau la mati. 9:18 Itula sebapau pejanjian diau dulu pulau 
disahka ngan dagha. 9:19 Musa ngiciakka gegalau perinta Allah ngan 
jemau Israil. Udim itu diau ngambiak dagha anak sapi ngan dagha 
kambing lanang diundakka ngan ayiak, mangku dipegheciakka di kitab 
ukum Taurat ngan di gegalau jemau Israil pakai ghumput isup ngan bulu 
bebiri abang, 9:20 sampai bekatau, "Inila dagha diau ngesahka pejanjian 
Allah batan endak kamu diau mesti kamu turuti." 9:2 1 Mangku kima ngan 
gegalau dandanan diau dipakai endak sembayang dipegheci'i ngan dagha 
carau luak itu. 9:22 Nurut ukum Taurat ampir gegalaunyau diberesiaka 
ngan dagha. Mangku dusau cuman pacak diabiska, amun adau dagha 
ditumpaka. 9:23 Gegalaunyautu nggambarka setu diau adau di sergau, 
mangku mesti diberesiaka ngan carau luak itu tadi. Anyautu setu diau adau 
di sergau ngan kerban diau lebia iluak jak di itu. 9:24 Keristus nidau 
masuak ke bada suci diau dibuat manusiau diau cuman gambar jak di bada 
suci diau sebenaghau. Diautu masuak sergau nian, mangku mbak kini Diau 
ngadap Allah batan endak kepentingan kitau. 9:25 Idang taun imam besak 
masuak ke bada diau suci sekali mbatak dagha benatang. Tapitu Keristus 
masuak ngerbanka diriAu ukan beulang-ulang. 9:26 Misalau Keristus 
semegi ngan imam besak tadi, bereti jak demau dijadika Diau mesti rajin 
sengsarau. Anyautu tenyatau mbak kini masau pengabisan ini Diau datang 
sekali ajau endak ngabiska dusau ngan carau ngerbanka diriAu. 9:27 La 
ditetapka, bansau manusiau mati cuman sekali ajau, udim itu diadili. 9:28 
Luak itu pulau Keristus ngerbanka diriAu cuman sekali ajau endak 


ngabiska dusau banyak jemau. Mangku Diau ka datang agi ukan endak 
nanggungka dusau agi, tapitu endak nyelamatka jemau diau nunggu Diau 
datang. 


10:1 Ukum Taurat nggambarka setu diau iluak diau ka datang nanti. Itu 
cuman gambaran ajau, ukan diau sebenaghau. Idang taun kerban diau 
semegi maju dikerbanka. Manau ka adau ukum Taurat ngan kerbantu 
pacak nyempernauka jemau diau endak nyemba Allah. 10:2 Misalau 
jemau diau nyemba Allah ngan carau luak itu la diberesiaka man jak di 
dusaunyau, diau nidau agi meghasau besala, mangku jemau mandak 
bekerban. 10:3 Anyautu kerban diau dikerbanka idang tauntu mbuat jemau 
maju teghingat ngan dusaunyau. 10:4 Dagha sapi ngan dagha kambing 
lanang nidau pacak ngabiska dusau. 10:5 Itula sebapau masau Keristus 
datang ke deniau, Diau bekatau ngan Allah, "Kerban ngan enju'an nidau 
Dighi kenda'i. Tapitu Dighi ngenjuakka badan ngan Aku. 10:6 Dighi nidau 
riang ngan kerban benatang diau disilap ngan kerban endak ngabiska 
dusau. 10:7 Mangku Aku bekatau, 'Allah, Aku datang endak ngerjauka 
kendak Dighi, luak ceritauKu diau la ditulis di Injil.'" 10:8 Tadi Diau 
bekatau, "Kerban ngan enju'an, kerban benatang diau disilap ngan kerban 
endak ngabiska dusau nidau Dighi kenda'i, Dighi nidau riang ngan 
gegalaunyautu." Diau ngiciak luak itu, empuak kerbantu dikerbanka nurut 
ukum Taurat. 10:9 Mangku Diau bekatau, "Aku datang endak ngerjauka 
kendak Dighi." Retiau Allah la ngabiska kerban diau senitu, digenti ngan 
kerban empai, diautu Keristus. 10:10 Yesus Keristus la ngerjauka kendak 
Allah ngan nyeraka diriAutula njadi kerban. Mangku kitau la diberesiaka 
karnau kerbantu diau dikerbanka cuman sekali ajau. 10:11 Idang aghi 
imam maju ngerjauka tugasau, maju ngerbanka kerban diau semegi diau 
nidau nian pacak ngabiska dusau. 10:12 Tapitu Keristus cuman ngerbanka 
kerban sekali ajau endak ngabiska dusau batan endak selelamaunyau. 
Udim itu Diau duduak di sebela kanan Allah. 10:13 Mbak kimi Diau 
cuman nunggu masaunyau musuAu ditunduakka ngan Diau. 10:14 Ngan 
sutiak kerban ajau Keristus la nyempernauka selelamaunyau jemau diau la 
diberesiaka jak di dusaunyau. 10:15 Ceritau itu la dikiciakka Rua Allah 


ngan kitau, katauNyau, 10:16 " 'Imla janji diau ka Kujanjika ngan ughangtu 
nanti," katau Tuhan. 'Aku ka masuakka ukumKu dalam ati ughangtu, 
mangku ughangtu ka maju merupuakkanyau.'" 10:17 Allah bekatau pulau, 
"Aku nidau ka ngingatka agi dusau ngan sala ughangtu." 10:18 Mangku 
amun dusau ngan sala jemau la diabiska, nidau nanti agi ngerbanka kerban 
karnau dusau. 10:19 Mangku, kantin-kantinku, mbak kini dagha Yesus 
mbuat kitau beghani masuak ke bada diau suci. 10:20 Diautu la mbuat 
jalan diau empai batan endak kitau, jalan diau ngenjuakka idup. Jalan itu 
wuan tabir, diautu badan Yesus itula. 10:21 Mangku kitau adau imam diau 
agung diau njadi kepalak Ghuma Allah. 10:22 Karnau itu mela kitau 
ngadap Allah ngan ati diau sebenagh-benaghau ngan maju percayau, 
karnau ati kitau la diberesiaka jak di sala kitau, badan kitau la dibasua 
ngan ayiak diau beresia. 10:23 Mela kitau maju ngaghapka setu diau la 
kitau aku'i, karnau Allah diau la njanjikanyau pacak dipercayaui. 10:24 
Mela kitau sangi peratika, mangku kitau sangi ingatka endak ngerjauka 
diau iluak ngan sangi sayangi. 10:25 Mela kitau rajin betunggal endak 
sembayang, jangan kitau malas luak bebeghapau jemau. Mela kitau sangi 
ingatka ngan tamba rajin ngerjaukanyau, karnau nidau lamau agi Tuhan ka 
datang. 10:26 Amun kitau sajauka bedusau, empuak la keruan diau 
benagh, nidau bediau agi kerban endak ngabiska dusau itu. 10:27 Diau 
adau batan endak jemau itu ukuman Allah diau nakutka ngan api besak 
kematila diau mutungka jemau diau melawan Allah. 10:28 Jemau diau 
nidau nerimau ukum Musa diukum mati, amun dibuktika duau madak tigau 
ughang saksiau, bansau diautu besala. Jemautu nidau disialka. 10:29 Apau 
agi jemau diau nijak-njakka Anak Allah, jemau diau nggelakka dagha 
pejanjian Allah, itu kematian Keristus diau mberesiaka jak di dusau. Jemau 
itu nggelakka keilu'an Rua Allah. Beghatla ukuman jemautu. 10:30 Kitau 
la keruan Allah diau bekatau luak ini, "Aku ka mbalas! Aku ka ngukum!" 
ngan pulau, "Tuhan ka ngadili umatAu." 10:31 Alaka nanggungau, amun 
diukum Allah. 10:32 Ingatkala senitu, masau kamu empai percayau ngan 
Yesus, kamu banyak tanggungan. Anyautu kamu maju beta'an. 10:33 Adau 
masau kamu dimadakka di mukau jemau banyak, adau masau kamu ngikut 
sengsarau ngan jemau diau dimadakka luak itu. 10:34 Kamu ngikut 


meghasauka kemada'an jemau diau dijilka. Masau gegalau retau kamu 
diambiak jemau, kamu maju riang, karnau kamu keruan, kamu adau setu 
diau lebia iluak agi diau ka ta'an selelamaunyau. 10:35 Karnau itu jangan 
ncapakka aghapan kamutu, karnau amun kamu maju percayau, adau upa 
diau besak. 10:36 Kamu mesti tekun, supayau kamu pacak ngerjauka 
kendak Allah, mangku kamu nerimau setu diau dijanjikaNyau. 10:37 Di 
Injil ditulis, "Tigha jerang agi, Keristus diau ka datangtu sampai. Diau 
nidau ka lambat datang. 10:38 Mangku umatKu diau la dibenaghka ka 
idup karnau percayau. Amun adau diau nidau percayau agi, Aku nidau 
riang ngan jemau itu." 10:39 Kitauni jemau diau percayau mangku bulia 
idup, ukan jemau diau ngelipat mangku benasau. 


11:1 Amun percayau nian, kitau yakin nian ngan setu diau kitau aghapka, 
kitau yakin nian ngan setu diau nidau kitau kinak. 11:2 Karnau percayau 
nian, jemau senitu diceritauka di Injil. 1 1:3 Karnau percayau, mangku 
kitau ngerti, bansau langit ngan deniau dijadika Allah ngan kici'anNyau, 
mangku setu diau kitau kinak dijadika jak di setu diau nidau kina'an. 1 1:4 
Karnau percayau, mangku Abil ngenjuakka kerban ngan Allah diau lebia 
iluak jak di kerban Kain. Itula sebapau Abil diterimau Allah njadi jemau 
diau benagh, karnau Allah nerimau kerbanau ngan riang. Karnau percayau 
nian, diau maju ngiciak, empuak la mati. 11:5 Karnau percayau, mangku 
Inuk nidau mati. Diau tuangkat, dibatak guak Allah. Nidau sughang kia 
nginak diau agi, karnau la tuangkat. Antak ka diau tuangkattu, la 
dikiciakka, bansau diautu melemakka ati Allah. 1 1:6 Amun nidau 
percayau, nidau ka adau Allah riang ngan jemau. Karnau jemau diau 
datang ngadap Allah mesti percayau, bansau Allahtu adau, ngan 
ngenjuakka upa ngan jemau diau ndala'i Diau ngeman. 1 1:7 Karnau 
percayau, mangku Nua nerimau petunjuak jak di Allah ceritau setu diau ka 
jerang agi tejadi diau lum kina'an. Nuatu ta'at ngan Allah, mangku diau 
mbuat sebua kapal besak endak nyelamatka diriau ngan anak-biniau. Ngan 
carau luak itu Nua itu dibenaghka, karnau percayau nian, tapitu deniau 
diukum. 1 1:8 Karnau percayau, mangku Abraham ta'at, masau diau dipilia 
ngan diajung pegi ke nenggeri diau Allah janjika ngan diau. Mangku 


Abraham bejalan, nidau keruan ka ke manau diau. 11:9 Karnau percayau, 
diau njadi jemau asing di nenggeri diau dijanjika Allahtu. Badahau di 
kima. Luak itu pulau Isak ngan Yakub diau ngikut nerimau janjitu pulau. 
11:10 Mangku Abrahamtu nungguka kuta diau direncanauka ngan 
ditegakka Allah ngan pelapiak diau kuat. 11:11 Karnau percayau, diautu 
ngan Sara adau anak, empuak ughang duautu la tuau nian. Diautu percayau 
nian, bansau Allah ka nepati janjiAu padau masaunyau. 11:12 Masau itu 
diau luak jemau tigha kari matiau. Empuak luak itu di diau banyak 
pengadau, nidau kebilangan banya'au luak bintang di langit ngan bungin di 
tepi laut. 11:13 Gegalau jemautu percayau mangku mati, nidau nerimau 
setu diau dijanjika Allahtu, cuman ngina'au jak di jawua mangku riang. 
Ughangtu ngaku'i, bansau ughangtu jemau asing ngan merantau di 
deniauni. 11:14 Jemau diau ngiciak luak itu nyatauka, bansau diau dang 
ndalak bada diau njadi ha'au. 11:15 Ukan bada diau la ditinggalka 
ughangtu diau dirupuakkatu. Misalau dirupuakka nian, cengki ughangtu la 
ngelipat ke bada itu. 11:16 Anyautu ughangtu meghinduka bada diau lebia 
iluak, diautu bada diau di sergau. Itula sebapau Allah nidau maluan 
dikiciakka Allah ughangtu, karnau Allah la nyediauka sutiak kuta batan 
endak ughangtu. 11:17 Karnau percayau, mangku Abraham ngenjuakka 
Isak njadi kerban, masau diuji Allah. Ngan Abraham itula Allah bejanyi, 
mangku diau pulau rila nyeraka ana'au diau gi sughang itula, 11:18 
empuak la dikiciakka ngan diau, "Pengadau diau asalau jak di Isaktu ka 
dikiciakka pengadau kaba." 11:19 Diautu yakin, bansau Allah pacak 
ngidupka jemau mati, mangku pacak dikiciakka, Isak la ngulang idup jak 
di mati dienjuakka ngan ba'autu. 11:20 Karnau percayau, mangku Isak 
ndu'aka Yakub ngan Isau batan endak idupau nanti. 11:21 Karnau 
percayau, mangku Yakub masau laka mati ndu'aka duau anak Yusup, 
nyandar di pangkal tungkatau sampai nyemba Allah. 11:22 Karnau 
percayau, mangku Yusup, masau diau laka mati, ngiciakka ceritau jemau 
Israil ngeluagh jak di Mesir, bemanat ngiciakka luak manau mesti 
dikerjauka ngan tulangau. 11:23 Karnau percayau, mangku pejadi Musa 
nyemunikanyau jak empai adau tigau bulan lamaunyau. Pejadiautu nginak, 
bansau diautu anak diau alap, mangku ughangtu nidau takut melawan 


perinta rajau. 11:24 Karnau percayau, mangku masau Musa la besak 
enggup dikiciakka anak jak di anak tinau rajau Mesir. 11:25 Galakla diau 
ngikut sengsarau ngan umat Allah sangkan jerang ajau beriang-riang 
karnau idup diau bedusau. 11:26 Musa nganggap beregaula digelakka 
karnau Rajau Penyelamat diau dijanjika Allahtu sangkan bulia gegalau 
retau Mesir, karnau diau ngaghapka upa nanti. 11:27 Karnau percayau, 
mangku Musa ninggalka Mesir, nidau takut dimarai rajau. Diau maju ajau 
luak nginak Allah diau nidau kina'antu. 11:28 Karnau percayau, mangku 
Musa mbuat Paska, diajungau supayau dagha dipegheciakka di duaghau 
ghuma jemau Israil, mangku malaikat kematian nidau mbunua anak tuau 
ughangtu. 11:29 Karnau percayau, mangku jemau Israil pacak 
nyembeghangi Laut Abang luak bejalan di tana keghing, tapitu jemau 
Mesir tebenak di laut, masau ughangtu ncubau nyembeghang pulau. 11:30 
Karnau percayau, mangku dinding Yiriku rubua, la udim dikelilingi jemau 
Israil selamau tujua aghi. 11:31 Karnau percayau, mangku Rahab, 
pelacurtu, nerimau mematau jemau Israil ngan iluak, mangku nidau ngikut 
tebunua ngan jemau diau melawan Allah. 11:32 Aku pacak ajau maju 
ngiciak, anyautu masaunyau gi dikit. Lum pulau aku ngiciakka Gidiun, 
Barak, Simsun, Yipta, Daud, Samuil ngan nabi-nabi. 11:33 Karnau 
percayau, mangku ughangtu la ngalaka rajau-rajau. Ughangtu ngerjauka 
setu diau benagh, mangku nerimau setu diau dijanjika. Adau diau nukup 
mulut setuau. 11:34 Adau diau madamka api besak kematila. Adau diau 
luput jak di matau pedang. Adau diau litak, mangku njadi kuat. Adau diau 
kuat beperang, mangku ngalaka tentera jemau asing. 11:35 Karnau 
percayau, mangku jemau tinau ngulang dapat agi jemau diau la mati. Adau 
pulau diau sukau disiksau ngan mati, enggup dibibaska, karnau endak 
diidupka agi ngan idup diau lebia iluak. 11:36 Adau pulau diau digelakka, 
dipeciti, dikebat ngan rantai ngan dimasuakka dalam jil. 11:37 Adau diau 
disipati ngan batu enggut mati. Adau diau ditetak ngan gergaji. Adau diau 
dibunua ngan pedang. Adau diau nidau bebada ngan makai baju jak di 
bawak bebiri ngan kambing. Ughangtu serik-sarau, nanggung ngan 
disiksau. 11:38 Deniauni ukan bada diau pantas batan endak ughangtu. 
Bada ughangtu di padang bungin ngan di bukit, di gua ngan di tebuak tana. 


11:39 Gegalau ughangtu diceritauka di Injil karnau percayau. Anyautu 
ughangtu lum nerimau setu diau dijanjikatu, 11:40 karnau Allah 
merencanauka setu diau lebia iluak batan endak kitau. RencanauNyau, 
supayau ughangtu njadi sempernau serempak ngan kitau. 


12:1 Mangku kitaum banyak man cuntau, jemau diau percayau tadi. 
Karnau itu mela kitau pulau ncapakka gegalaunyau diau mbeghati kitau 
ngan dusau diau maju melekat ngan kitau. Mela kitau maju betanding ngan 
tekun petandingan diau kitau ikuti. 12:2 Mela kitau ngerjauka titu ngan 
maju merupuakka Yesus. Diau itula mbuat kitau percayau, mangku Diautu 
pulau nulung kitau maju percayau. Yesustu ta'an sengsarau, nidau 
nyanauka, bansau mati di kayu saliptu setu diau maluka. Diau cuman 
ngingatka riang diau ka dighasaukaNyau nanti. Mbak kini Diau duduak di 
sebela kanan Allah. 12:3 Rupuakkala maju sengsarau Yesustu ngadap 
jemau bedusau diau melawan Diau ngan luat kematila, mangku kamu 
nidau tekedan ngan maju adau aghapan. 12:4 Kamu lum bejuang melawan 
jemau bedusau, lum enggut mati dibunua. 12:5 Jangan kamu melupauka 
tegughan Allah diau dikiciakka ngan kamu diau njadi anak-ana'Au. "Ui 
anakKu, peratikala iluak-iluak ajaghan Tuhan. Jangan kaba keciak ati, 
amun ditengul Tuhan. 12:6 Karnau Tuhan ngajagh bilang jemau diau 
disayangiNyau. Diau mbaduk bilang jemau diau diaku'lNyau ana'Au." 12:7 
Terimaula badukan jak di Allah njadi ajaghan jak di bak, karnau nidau 
bediau sughang kia anak diau nidau diajagh ba'au. 12:8 Amun kamu nidau 
diajagh luak gegalau anak lain, bereti kamu ukan ana'Au nian, tapitu luak 
anak kampang. 12:9 Kitau adau bak di demaum diau ngajagh kitau, 
mangku kitau meregauinyau. Apau agi Bapak kitau di sergau, cengki kitau 
mesti tunduak ngan Diau, supayau kitau idup. 12:10 Bak kitau di demauni 
ngajagh kitau masau jerang ajau, nurut setu diau dighasauka iluak. 
Anyautu Allah ngajagh kitau batan endak keilu'an kitau, mangku kitau 
njadi beresia luak Diau. 12:11 Nyela, amun kitau diukum, kitau nidau 
riang tapitu nangis. Anyautu ngan kitau diau la diajagh, ukumantu mbuat 
kitau idup nurut kendak Allah, mangku kitau idup ngan damai. 12:12 
Karnau itu tegangkala tangan kamu diau litak ngan palak entuat diau 


gemetaghtu! 12:13 Dataghkala jalan kamu, mangku keting kamu diau 
kincut nidau tegesur, tapitu tamba kuat. 12:14 Beusahala idup damai ngan 
gegalau jemau. Idup kamu mesti beresia batan endak Tuhan. Nidau 
sughang kiala pacak nginak Tuhan, amun idupau nidau luak itu. 12:15 
Jagauila, supayau jangan adau diau njawuaka diriau jak di keilu'an Allah, 
supayau jangan adau akagh diau beracun tumbua di guak kamu, mangku 
nimbul kekacauan ngan merusak banyak jemau karnau racunau. 12:16 
Jangan adau diau menaugawia. Jangan adau diau nidau meregaui Allah 
luak Isau. Diautu anak tuau. Mangku diau njual ha'autu karnau cuman 
makanan sepiring ajau. 12:17 Kamu keruan, bansau udim itu diau endak 
didu'aka luak anak tuau, anyautu ditulak, nidau bediau agi jalan endak 
ngilu'i salahau, empuak mintak sampai nangis. 12:18 Kamu nidau ngadapi 
setu luak diau diadapi jemau Israil senitu. Ughangtu ngadapi setu diau 
pacak dikecakka ngan dighasauka, itula gunung Sinai ngan api besak diau 
maghaktu, keleman kakup ngan angin nyaghu, 12:19 muni terumpit ngan 
suarau nyaghing. Masau ughangtu ndengagh kici'annyau, ughangtu mintak 
nian, supayau jangan ngiciak agi ngan ughangtu. 12:20 Ughangtu nidau 
ta'an ndengagh perinta ini diau dikiciakka suarau tadi, "Bilang jemau ngan 
benatang diau ngecakka gunung ini mesti disipati ngan batu enggut mati." 
12:21 Setu diau dikinak jemau Israiltu nakutka nian, mangku katau Musa, 
"Aku takut nian ngan gemetagh." 12:22 Anyautu diau kamu adapitu bukit 
Siun ngan kuta Allah diau ngenjuakka idup, Yerusalim di sergau ngan 
beribu-ribu malaikatau. 12:23 Kamu ngikut tunggalan diau riang nian, 
tunggalan anak-anak tuau diau namaunyau Ia ditulis di sergau. Kamu 
betunggal ngan jemau senitu diau la disempernauka. Kamu ngadap Allah, 
akim gegalau manusiau. 12:24 Kamu ngadap Yesus diau mbuat janji 
empai ngan dipegheciakka dagha mangku njamin setu diau lebia iluak jak 
di dagha Abil. 12:25 Karnau itu, sepepadaula, jangan adau diau enggup 
ndengagh diau ngiciaktu. Jemau diau enggup ndengaghka jemau diau 
ngiciakka katau Allah di deniauni nidau pacak melaghika diriau jak di 
ukuman. Apau agi kitau diau ndengaghka diau ngiciak jak di sergau. 
Amun kitau enggup ndengaghkaNyau, manau ka adau kitau nidau diukum. 
12:26 Masau itu adau gempau karnau suarauNyau. Anyautu mbak kini 


Diau bejanyi, "Sekali agi ka adau gempau karnau Aku, ukan cuman di 
deniau, tapitu di langit pulau." 12:27 Katau tadi "sekali agi" nunjuakka, 
bansau gegalau deniau diau dijadikatu ka digugak ngan digentika, mangku 
ka tinggal setu diau nidau pacak digugak. 12:28 Itula sebapau kitau mesti 
beterimau-kasia ngan Allah, karnau kitau Ia nerimau bada di manau Allah 
merinta diau nidau pacak diambiak jak di kitau. Kitau mesti meregaui ngan 
nyemba Allah ngan takut ngan carau diau dikenda'iNyau diau melemakka 
atiAu. 12:29 Karnau Allah kitau luak api diau mutungka. 


13:1 Sangi sayangila kamu, ui jemau Keristen! 13:2 Terimaula di ghuma 
kamu jemau diau lum kecinauan ngan kamu, karnau ngan kerjau luak itu 
adau jemau nidau keruan la njamu malaikat. 13:3 Peratikala jemau diau 
dalam jil, mbak asau kamu pulau di dalam jil ngan ughangtu. Peratikala 
pulau jemau diau dibuati, mbak asau kamutu dibuati luak itu. 13:4 Gegalau 
kamu mesti meregaui pekawinan. Laki bini mesti sangi sayangi. Jemau 
nakal ngan jemau diau menaugawia ka diukum Allah. 13:5 Jangan kamu 
tetancian, tapitu cukupkala ngan setu diau adau di kamu, karnau Allah la 
bekiciak, "Aku nidau ka ngenangka ngan ninggalka kaba." 13:6 Itula 
sebapau kitau pacak ngiciak ngan beghani, "Tuhan itula penulungku. Aku 
nidau takut ngan setu diau pacak dikerjauka jemau mbuati aku." 13:7 
Ingatkala pengulu kamu diau ngiciakka ceritau jak di Allah ngan kamu. 
Peratikala carau idupau ngan carau diau mati. Penaula carau ughangtu 
percayau. 13:8 Yesus Keristus nidau beghuba, empuak senitu empuak 
mbak kim enggut selelamaunyau. 13:9 Jangan kamu disesatka ngan 
bemecam-mecam ajaghan. Ati kitau diteguaka karnau keilu'an Allah, ukan 
karnau peraturan makanan. Nuruti peraturan makanantu nidau bediau 
gunaunyau. 13:10 Kitau adau mija bada bekerban, mangku imam-imam 
diau bekerjau di Ghuma Tuhan nidau behak makan jak di bada itu. 13:11 
Dagha benatang diau dikerbanka batan endak ngabiska dusau dibatak 
imam besak ke bada diau Mahasuci, anyautu buntang benatangtu disilap di 
luagh dusun. 13:12 Itula sebapau Yesus pulau mati di luagh kuta endak 
mberesiaka umatAu jak di dusaunyau ngan daghaHautula. 13:13 Karnau 
itu mela kitau pegi njenguak Diau di luagh kuta ngikut meghasauka 


tanggunganNyautu. 13:14 Di deniauni kitau nidau bediau bada netap. 
Kitau dang ndalak bada selelamaunyau. 13:15 Karnau itu mela kitau maju 
muji Allah karnau Yesus. Titu njadi kerban beterimau-kasia ngan Diau, 
diau kitau enjuakka ngan mulut kitau endak ngagungka Diau. 13:16 
Mangku majula kerjauka diau iluak ngan sangi tulungi, karnau itula kerban 
diau melemakka ati Allah. 13:17 Ta'ati pengulu kamu ngan tunduak ngan 
ughangtu, karnau ughangtu maju njagaui kamu ngan nanggung- 
jawabkanyau ngan Allah. Amun kamu ta'at, ughangtu pacak bekerjau ngan 
riang. Amun nidau, ughangtu bekerjau ngan dayi mangut, mangku carautu 
nidau nulung kamu. 13:18 Majula du'aka kami. Kami yakin ati keciak 
kami beresia, karnau kami maju endak ngerjauka setu diau iluak. 13:19 
Lagi aku mintak nian, supayau kamu ndu'aka aku, mangku aku pacak 
cepat ngulang guak kamu. 13:20 Allah la ngidupka Yesus, Tuhan kitau, 
jak di mati. Mangku karnau Diau matitu, Diau njadi tukang sayia kitau 
diau agung. DaghaHautu pulau ngesahka janji diau dijanjika Allah ngan 
kitau. Aku bedu'a, supayau Allah diau ngenjuakka damai ndandani kamu 
ngan serbau diau iluak, mangku kamu pacak ngerjauka kenda'Au. 13:21 
Aku bedu'a, supayau Allah ngajung Yesus Keristus ngerjauka di kitau setu 
diau melemakka atiAu. Tepujila Diau selelamaunyau! Amin. 13:22 
Mangku, kantin-kantinku, aku mintak, supayau kamu nerimau petua itu 
tadi ngan riang, karnau surat ini nidau panjang nian. 13:23 Aku endak, 
supayau kamu keruan, bansau kantin kitau Timutius la dibibaska, mangku 
amun diau la sampai, aku ka cepat berayak ngan kamu serempak ngan 
diau. 13:24 Sampaikala pesan kami ngan gegalau pengulu kamu ngan 
gegalau jemau Keristen. Adau pulau pesan jak di kantin-kantin kitau di 
Italia. 13:25 Aku bedu'a, supayau Allah iluak ngan gegalau kamu. 


Yakubus 


1:1 Batan endak gegalau umat Allah diau adau di gegalau deniau. Pesan 
jak di aku, Yakubus. Aku bekerjau batan endak Allah ngan Tuhan kitau 
Yesus Keristus. 1:2 Kantin-kantinku, riangla kamu, amun kamu 
meghasauka banyak cubauan. 1:3 Kamu la keruan, amun kamu maju 


percayau empuak dicubaui, mangku asilau kamu njadi tekun. 1:4 Mangku 
kamu mesti maju tekun mangku ngasilka diau sempernau, nidau kurang 
tuapau-apau. 1:5 Amun adau jemau jak di kamu diau kurang bepengertian, 
jemautu mesti mintak ngan Allah, mangku Allah ka ngenjuakka pengertian 
ngan diau, karnau ngan bilang jemau Allah ngenjuak ngan riang, nidau 
ngungkit. 1:6 Jemau diau mintak mesti percayau, jangan asau-asau. Jemau 
diau asau-asau luak umbak laut diau diembus angin ke situ ke sini. 1:7-8 
Jemau diau luak itu rupu'annyau nidau tetap ngan nidau keruan tuapau diau 
endak dikerjaukanyau. Karnau itu diau nidau nanti ngaghapka bulia setu 
jak di Tuhan. 1:9 Jemau diau serik mesti meghasau riang, amun Allah 
ninggikanyau. 1:10 Jemau kayau mesti riang pulau, amun Allah 
nyerikkanyau karnau diau ka abis luak bungau ghumput. 1:11 Matau-aghi 
tumbua, mangku masau dang angat ghumputtu ka layu, bungaunyau 
runtuan, alapau abis. Luak itu pulau jemau kayau, diau ka abis, masau 
dang beusaha. 1:12 Riangla jemau diau ta'an dicubaui, karnau udim diau 
buasil diujitu, diau ka nerimau upa, itu idup diau la dijanjika Allah ngan 
jemau diau nyayangi Diau. 1:13 Amun adau jemau diau dicubaui, jangan 
diau ngiciakka, "Cubauan itu datang jak di Allah." Allah nidau pacak 
dicubaui diau ja'at ngan nidau pulau ncubaui sughang kiala. 1:14 Tapitu 
bilang jemau dicubaui ngan serilaunyau sendighi, diau dipikati 
serilaunyautu. 1: 15 Mangku amun serilau diau ja'attu dituruti, nimbul 
dusau. Mangku amun dusau la buasil, akibatau mati. 1:16 Kantin-kantinku 
diau kusayangi, jangan kamu tetipu! 1:17 Gegalau enju'an diau iluak ngan 
diau sempernau datang jak di sergau, dienjuakka Allah diau njadika 
gegalau terang di langit. Diautu Allah diau nidau beghuba ngan nidau 
mbuat keleman, karnau nidau njawuhi kitau. 1:18 Nurut kenda'Autula Diau 
njadika kitau ngan pirmanAu diau benagh. Diau ngerjauka titu, supayau 
kitau bulia bada diau iluak sekali jak di gegalaunyau diau la dijadikaNyau. 
1:19 Ui kantin-kantinku diau kusayangi. Ingatkala iluak-iluak. Bilang 
jemau mesti cepat ndengagh, tapitu nidau cepat nimbal ngan nidau cepat 
mara. 1:20 Jemau diau mara nidau pacak ngerjauka setu diau iluak diau 
melemakka ati Allah. 1:21 Karnau itu capakkala gegalaunyau diau nidau 
iluak ngan ja'at diau banyak nian. Terimaula ngan riang katau Allah dalam 


ati kamu, karnau katau itu adau kuasau nyelamatka kamu. 1:22 Kamu 
mesti ngerjauka katau Allah, jangan cuman ndengagh ajau. Amun nidau 
luak itu, kamu nipuka diri kamu sendighi. 1:23 Amun jemau cuman 
ndengagh katau ajau ngan nidau ngerjaukanyau, diautu luak jemau diau 
ngina'1 dayiau diau sebenaghau di cemin. 1:24 Udim dikina' iluak-iluak, 
diau pegi ngan nidau teghingat agi dayiau tadi. 1:25 Ukum Allah 
sempernau, adau kuasau endak nyelamatka manusiau. Jemau diau 
melajaghi, meratikanyau iluak-iluak ngan ngerjauka ukumtu nian, jemautu 
ka disayangi Allah, mangku gegalaunyau diau dikerjaukanyau ka buasil, 
karnau ukan cuman ndengagh ajau, mangku nidau teghingat agi, 1:26 
Amun adau jemau diau meghasau diriau ta'at ngan agamaunyau, anyautu 
nidau njagaui lidahau, diau nipuka diriau. Agamaunyau nidau bediau 
retiau. 1:27 Keta'atan agamau diau ngenian nurut Allah Bapak, itu nulung 
jemau anak umang ngan randau diau sengsarau ngan njagaui diri, mangku 
jangan dirusakka deniau. 


2:1 Kantin-kantinku diau percayau ngan Yesus Keristus, Tuhan diau 
agungtu, jangan kamu nginak rupau. 2:2 Misalau adau jemau kayau pakai 
cincin emas ngan baju alap datang betunggal ngan kamu, mangku adau 
pulau jemau serik diau pakai baju cebagh galau. 2:3 mangku kamu 
meregaui jemau diau bebaju alaptu ngan bekiciak ngan diau, "Duduakla di 
kerusi diau alap ini." Mangku ngan jemau serik tadi kamu bekiciak, 
"Betegakla di situ." apu "Duduakla di dasagh guak ketingku." 2:4 Ngan 
carau luak itu kamu la mbidaka di antarau kamu ngan ngengirauka jemau 
ngan rupu'an diau ja'at. 2:5 Kantin-kantinku diau kusayangi, ingatkala, 
jemau diau dianggap demau serik dipilia Allah njadi jemau kayau karnau 
percayau. Jemautu ka bulia bagian di sergau diau dijanjika Allah ngan 
jemau diau nyayangiNyau. 2:6 Anyautu kamu nggelakka jemau serik. 
Awuak jemau kayautula diau nyaraui kamu ngan mbatak kamu ke 
pengadilan. 2:7 Ughangtula nggelakka namau diau diregaui diau 
dienjuakka ngan kamu. 2:8 Amun kamu nuruti ukum diau penting ini diau 
ditulis di Injil, "Sayangila kantin kaba, luak kaba nyayangi diri kaba", 
kamu ngerjauka setu diau iluak. 2:9 Anyautu amun kamu nginak rupau, 


kamu bedusau. Ukum Allahtu nyatauka, bansau kamu melanggar ukum. 
2:10 Jemau diau melanggar sutiak perinta Allah semegi ngan melanggar 
gegalaunyau. 2:11 Karnau Diau bekatau, "Jangan menaugawia." Diau 
pulau bekatau, "Jangan mbunua." Amun kamu nidau menaugawia, tapitu 
mbunua, kamu pelanggar ukum. 2:12 Ngiciakla ngan kerjaula luak jemau 
diau diadili nurut ukum Allah diau mbibaska manusiau. 2:13 Karnau Allah 
nidau ka ngancakka sayangAu ngan jemau diau nidau endak nyayangi. 
Anyautu kuatla sayang sangkan ukuman. 2:14 Kantin-kantinku, tuapau 
gunaunyau jemau bekatau, "Aku percayau", anyautu peremba'au nidau 
nunjuakkanyau? Apu percayau luak itu pacak nyelamatka? 2:15 Misalau 
sughang kantin kamu diau percayau nidau bediau baju ngan nidau bediau 
makanan, 2:16 mangku amun sughang jak di kamu ngiciakka ngan diau, 
"Allah iluak ngan kaba. Pakaila baju tebal ngan makanla", anyautu nidau 
ngenjuakka ngan diau setu diau ka ngidupkanyau, tuapau gunaunyau? 2:17 
Luak itula pulau, amun percayau. Amun nidau dinyatauka di perembak, 
mangku percayautu nidau bediau gunaunyau. 2:18 Asauku adau diau 
bekatau, "Kamutu percayau, akuni ngerjauka setu diau iluak." Aku ka 
nimbal, "Tunjuakkala ngan aku percayau kamutu nidau bediau setu diau 
iluak, mangku aku ka nunjuakka ngan kaba percayauku ngan kerjauku diau 
iluak." 2:19 Kamu percayau, bansau Allah gi sughang. Iluak! Iblis pulau 
percayau titu, mangku diau gemetagh ketakutan. 2:20 Ui, kamu bigal 
nianan. Apu aku mesti nunjuakka, bansau percayau nidau bediau kerjau 
diau iluak nidau bediau gunaunyau? 2:21 Ingatka ajau Abraham, niniak 
puyang kitau. Diau diterimau Allah karnau kerjaunyau, masau diau 
nyeraka Isak, ana'au, endak dikerbanka ngan Allah. 2:22 Nyela nian, 
bansau percayau mesti dinyatauka ngan kerjau, mangku ngan kerjau itu 
percayau njadi sempernau. 2:23 Luak itu ditepati katau Injil ini, "Abraham 
percayau ngan Allah, mangku diau diterimau njadi jemau benagh." Itula 
sebapau Abraham dikiciakka "kantin Allah". 2:24 Na, kamu nginak, 
bansau jemau dibenaghka karnau kerjaunyau, ukan karnau cuman percayau 
ajau. 2:25 Luak itu pulau Rahab, tinau pelacur itu. Diau diterimau Allah 
karnau kerjaunyau, masau diau mbunika ajungan itu di ghumahau ngan 
nulung ughangtu belaghi ke jalan lain. 2:26 Na, luak badan nidau bediau 


rua mati, luak itu pulau percayau nidau bediau kerjau nidau bediau 
gunaunyau. 


3:1 Kantin-kantinku, nidau nanti banyak jak di kamu diau endak njadi guru. 
Kitau keruan, bansau kitau diau njadi guru ka diadili lebia beghat jak di 
jemau lain. 3:2 Gegalau kitau rajin bebuat sala. Jemau diau nidau kekela 
bebuat sala ngan kici'an, diautu sempernau diau pacak nguasaui gegalau 
diriau. 3:3 Kitau ngenauka buling di idung kebau, mangku diau ngikut 
kendak kitau, mangku kitau nguasaui gegalau kebau itu. 3:4 Kina'ila pulau 
kapal. Kapal itu besak nian ngan dibatak angin deghas, anyautu kapaltu 
dikendalika kemudi diau keciak nian nurut kendak jemau diau 
ngendalikanyautu. 3:5 Luak itu pulau ngan lida kitau. Empuak lidatu 
keciak, mangku diau pacak nyumbungka diri ngiciakka setu diau besak- 
besa'an. Kina'ila pulau api diau keciak, diau pacak nyilap utan diau libagh 
nian. 3:6 Lida itu luak api. Lidatu nimbulka keja'atan di badan kitau 
mangku gegalaunyau ja'at. Ngan api diau asalau jak di nerakau lidatu 
mutungka gegalau idup kitau. 3:7 Bilang mecam benatang belia, benatang 
njalagh, burung ngan ikan pacak dijinakka manusiau, nyela la dijinakka. 
3:8 Anyautu lida manusiau nidau pacak dijinakka sughang kia. Lidatu ja'at, 
nidau pacak dikuasaui, penua racun diau mbunua. 3:9 Ngan lidatu kitau 
muji Tuhan, Bapak kitau. Ngan lida kitau pulau ndawaika jemau diau 
dijadika nurut rupau Allah. 3:10 Jak di mulut diau semegi ngeluagh katau 
pujian ngan pulau katau dawaian. Semestiau jangan luak itu! 3:11 Apu 
adau matau-ayiak diau ngeluaghka ayiak biasau ngan ayiak masin jak di 
matau-ayiak diau semegi? 3:12 Batang aghau nidau pacak ngasilka niugh, 
batang kupi nidau pacak ngasilka aghau. Luak itu pulau matau-ayiak diau 
masin nidau pacak ngeluaghka ayiak biasau. 3:13 Amun adau jak di kamu 
diau bepengertian nian, diau mesti nyataukanyau ngan idup iluak ngan 
kerjau diau iluak diau dikerjauka ngan pengertian ngan nidau geduak. 3:14 
Anyautu amun kamu sengit, purik ngan merupuakka diriau ajau, titu nidau 
nanti dibanggaka, karnau ngan carau itu kamu ngubai ceritau diau benagh 
njadi sala. 3:15 Pengertian luak itu ukan asalau jak di sergau. Diau asalau 
jak di deniau, jak di serilau manusiau, jak di iblis. 3:16 Amun adau diau 


sengit ngan merupuakka diriau ajau, mangku adau pulau kekacauan ngan 
gegalau mecam kerjau diau ja'at. 3:17 Anyautu jemau diau adau 
pengertian jak di sergau, diau penting sekali supayau jemautu tulus, 
mangku galak bedamai, galak begaul ngan belagham. Diau nyialka jemau 
nian ngan ngerjauka diau iluak, diau nidau mihak ngan nidau cak iluak. 
3:18 Nyela, keilu'an diasilka jak di damai jak di jemau diau galak damai. 


4:1 Jak di manau asalau gegalau belagau ngan bebala? Apu ukan asalau 
jak di serilau kamu diau maju bekerjau di kamu? 4:2 Kamu adau setu 
enda'au, anyautu nidau dapat, mangku kamu sengit endak mbunua. Kamu 
ncubau, anyautu nidau dapat setu diau kamu enda'au, mangku kamu bebala 
ngan belagau. Kamu nidau dapat tuapau-apau, karnau kamu nidau mintak 
ngan Allah. 4:3 Mangku amun kamu bedu'a, kamu nidau ka dapat, karnau 
du'a kamu sala. Setu diau kamu pintaktu batan endak serilau kamu itula. 
4:4 Ui, kamu jemau diau nidau ta'at! Apu kamu nidau keruan, amun 
bekantin ngan deniau, njadi musua Allah? Jemau diau bekantin ngan deniau 
bemusuan ngan Allah. 4:5 Jangan kamu sangkau, setu diau ditulis di Injil 
ca'au ajau, "Rua diau dienjuakka Allah ngan kitau dikenda'iNyau ngan 
sengit!" 4:6 Empuak luak itu besakla sayang Allah ngan kitau. Itula 
sebapau di Injil ditulis, "Allah melawan jemau diau geduak, tapitu nyialka 
jemau diau ngensian." 4:7 Karnau itu tunduakla ngan Allah ngan lawanla 
Iblis, mangku diau ka larat jak di guak kamu. 4:8 Pasighila Allah, mangku 
Allah masighi kamu. Beresiakala tangan kamu, ui, kamu diau bedusau! 
Beresiakala rupu'an kamu diau nidau tetap. 4:9 Kamu mesti nyesal nian 
ngan nangis berandaian. Tetawau kamu gentila ngan nangis. Riang kamu 
gentila ngan bingung. 4:10 Ngensianla di adapan Tuhan, mangku Diau ka 
ninggika kamu. 4:11 Kantin-kantinku, jangan kamu sangi buruakka ngan 
sangi salaka. Jemau diau mburuakka ngan nyalaka kantinau, diau 
mburuakka ngan nyalaka ukum Allah. Amun kamu nyalaka ukum Allah, 
kamu nidau na'ati ukumtu, tapitu kamu njadi akimau. 4:12 Cuman sughang 
diau behak netapka ukum ngan ngadili manusiau. Itula Allah diau 
bekuasau nyelamatka ngan mbenasauka. Anyautu sapau kamu, mangku 
kamu endak nyalaka kantin kamu? 4:13 Dengaghkala katauku ini, ui kamu 


diau bekiciak, "Saghini apu pagi kami ka pegi ke kuta anu. Kami endak 
mendam di situ setaun endak bedagang ngan ndalak tanci." 4:14 Kamu 
nidau keruan, tuapau diau ka tejadi ngan kamu pagi. Tuapau reti idup 
kamu? Kamu semegi luak embun. Diau kina'an jerang ajau mangku lengit. 
4:15 Semestiau kamu bekatau, "Amun Tuhan ngenda'inyau, kami gi idup 
ngan ngerjauka itu-ini." 4:16 Anyautu mbak kini kamu geduak ngan kiciak 
besak. Gegalau kici'an luak itu sala. 4:17 Karnau itu jemau diau keruan 
setu diau iluak diau mesti dikerjaukanyau, anyautu nidau ngerjaukanyau, 
jemautu bedusau. 


5:1 Ui kamu, jemau kayau, dengaghkala katauku ini! Kamu mesti nangis 
berandaian, karnau kamu ka sengsarau. 5:2 Kekayauan kamu la busuak 
ngan pekakas kamu la dimakan gegat. 5:3 Emas ngan pirak kamu la 
bekarat. Karattu ka nyalaka kamu, ka makan badan kamu luak api. Kamu 
la melungguakka retau bendau masau pengabisan ini. 5:4 Kamu nidau 
mbayighi upa jemau diau bekerjau di sawa kamu. Mbak kini dengaghkala 
sempitan jemau diau ngetam di sawa kamu. Ughangtu mintak tulung, 
mangku tangisan ughangtu la sampai ngan Allah, Tuhan diau Mahakuasau. 
5:5 Kamu la idup miwa ngan bereruyalan di deniau ini. Kamu luak dang 
mbunguakka kamu batan endak aghi penyembelian. 5:6 Kamu ngukum 
ngan mbunua jemau diau nidau besala. Ughangtu nidau melawan kamu. 
5:7 Karnau itu, ngalighla, enggut Tuhan datang. Kina'ila jemau tani. Ngan 
ngaligh diau nantika asil diau beregau jak di umaunyau. Ngan ngaligh diau 
nantika pangkau ujan. 5:8 Kamu mesti ngaligh pulau ngan neguaka ati 
kamu, karnau Tuhan laka datang. 5:9 Jangan kamu bemumut ngan sangi 
salaka, mangku kamu nidau diukum. Ingatkala, akim diau ngadili kitau 
laka datang. 5:10 Ingatkala nabi diau ngiciak dalam namau Tuhan. 
Ughangtu ngaligh ngan ta'an sengsarau. Penaula ughangtu. 5:11 Ughangtu 
dikiciakka jemau riang, karnau ughangtu beta'an. Kamu la ndengagh 
kengalighan Ayub ngan la keruan setu diau ahirau dienjuakka Tuhan ngan 
diau, karnau Tuhan penyayang ngan iluak atiAu. 5:12 Diau penting sekali, 
jangan kamu besumpa, empuak demi sergau empuak demi deniau empuak 
demi tuapau kila. Kiciakka ajau "nyela", amun nyela, ngan "midau", amun 


nidau, mangku kamu jangan diukum. 5:13 Amun adau jak di kamu diau 
sengsarau, diau mesti bedu'a. Amun adau diau riang, diau mesti benyanyi 
ngagungka Allah. 5:14 Amun adau diau buidapan, diau mesti mantau 
pengulu-pengulu jemau Keristen. Mangku ughangtu ndu'aka jemau 
buidapantu ngan nggusu'i diau ngan minyak dalam namau Tuhan. 5:15 
Bedu'a ngan Tuhan ngan percayau, mangku jemau buidapantu ka ghadu. 
Tuhan ka meghadukanyau, mangku amun diau la bedusau, dusaunyau ka 
diabiska. 5:16 Karnau itu kamu mesti sangi aku'i sala ngan sangi du'aka, 
mangku kamu ghadu. Du'a jemau diau benagh, amun didu'aka ngan yakin 
adau kuasau diau besak. 5:17 Elia manusiau biasau luak kitau. Diau bedu'a 
ngan ngenian, supayau nidau ujan. Mangku nidau nian ujan di nenggeriau 
selamau tenga empat taun. 5:18 Udim itu diau bedu'a agi, mangku adau 
ujan mangku umau buasil. 5:19 Kantin-kantinku, amun adau jak di kamu 
diau nidau agi ngikuti ajaghan Allah, mangku adau sughang diau mbuat 
jemau tadi ngulang ngan Allah, 5:20 ingatkala, jemau diau mbuat jemau 
bedusau ngelipat jak di jalanau diau sesat, jemautu nyelamatka jemau diau 
bedusautu jak di kematian, mangku banyak dusau diabiska. 


1 Pitrus 


1:1 Jak di aku, Pitrus, rasul Yesus Keristus, batan endak jemau diau dipilia 
dijadika umat Allah diau tesebar di rantauan di daira Puntus, Galatia, 
Kapadukia, Asia ngan Bitinia. 1:2 Kamu dipilia luak diau la direncanauka 
Allah Bapak. Kamu la diberesiaka Rua Allah, supayau kamu idup ta'at 
ngan Yesus Keristus ngan dibasua ngan daghaHau. Aku bedu'a, supayau 
Allah iluak nianan ngan kamu, maju ngenjuakka damai. 1:3 Mela kitau 
beterimau-kasia ngan Allah, Bapak Tuhan kitau Yesus Keristus! Diau 
nyayangi kitau nian. Karnau itu Diau ngenjuakka ngan kitau idup diau 
empai ngan carau ngidupka Yesus Keristus jak di mati, mangku kitau adau 
aghapan diau tetap. 1:4 Mangku kitau ngaghapka bulia bagian diau 
disediauka Allah batan endak umatAu. Bagiantu diimpani di sergau, 
mangku nidau pacak ghemas, busuak ngan luntur. 1:5 Gegalaunyautu 
batan endak kamu, karnau kamu percayau ngan Allah, mangku kamu 


dijagaui kuasau Allah, supayau kamu nerimau keselamatan diau 
dinyatauka masau pengabisan saman. 1:6 Itula sebapau kamu mesti riang, 
empuak mbak kini kamu madak karnau banyak cubauan. 1:7 Tujuan 
gegalaunyautu endak nguji iman kamu. Emas diau pacak ghemas diuji 
pulau ngan api. Beregaula iman kamu sangkan emas, mangku imantu mesti 
diuji pulau, supayau njadi tegua. Mangku kamu ka dipuji, diregaui ngan 
diagungka, amun Yesus Keristus datang agi. 1:8 Empuak kamu nidau 
kekela ngina'Au, kamu nyayangiNyau. Empuak mbak kini pulau kamu 
nidau ngina'Au, kamu percayau ngan Diau. Mangku kamu riang ngan injiak 
nianan, nidau pacak dikiciakka agi. 1:9 Kamu riang, karnau tujuan iman 
kamu la tecapai, titu keselamatan jiwa kamu. 1:10 Keselamatan itula diau 
endak dikeruani nabi-nabi neghagi nianan. Ughangtu la ngiciakka keilu'an 
diau dienjuakka Allah ngan kamu. 1:11 Ughangtu endak ngeruani, kebilau 
ngan luak manau titu ka tejadi diau dikiciakka Rua Keristus diau adau 
dalam ughangtu. Rua itu la ngiciakka sebelumau gegalau penanggungan 
diau mesti dighasauka Keristus ngan keagunganNyau diau ka dienjuakka 
ngan Diau udim itu. 1:12 Ngan nabi-nabi itu Ia dikiciakka, bansau setu 
diau ughangtu kerjauka ukan batan endak kepentingan ughangtula, tapitu 
batan endak kamu. Setu diau kamu dengagh mbak kini jak di jemau diau 
ngiciakka ceritau iluak nceritauka Yesus Keristus. Ughangtu ngiciakka itu 
ngan kamu ngan kuasau Rua Allah diau dienjuakka jak di sergau. 
Malaikat-malaikat pulau endak ngeruani ceritau diau dikiciakka ughangtu. 
1:13 Karnau itu kamu mesti rupuakka kudai setu diau endak dikerjauka. 
Sepepadaula ngan aghapkala nian setu diau ka dienjuakka ngan kamu, 
masau Yesus Keristus datang nanti. 1:14 Kamu la ta'at ngan Allah, 
mangku jangan nuruti serilau kamu senitu, luak masau kamu lum keruan 
Allah. 1:15 Anyautu gegalaunyau diau kamu kerjauka mesti suci, luak 
Allah diau milia kamutu suci. 1:16 Karnau di Injil ditulis, "Kamu mesti 
suci, karnau Aku suci." 1:17 Amun kamu bedu'a, kamu ngiciakka Allah itu 
Bapak. Allah ngukum gegalau jemau nurut peremba'au sesughangan, nidau 
milia rupau. Mangku kamu mesti meregaui Diau, selamau kamu gi adau di 
deniau ini. 1:18 Kamu keruan, bansau kamu la ditebus jak di idup diau 
nidau begunau diau kamu bulia jak di niniak puyang kamu. Bayighan batan 


endak kamu ukan emas ngan pirak diau pacak lengit regaunyau, 1:19 
tapitu dagha Keristus itula diau besak nian regaunyau. Diautu njadi luak 
anak bebiri diau nidau bediau cacat ngan nidau bediau salahau diau 
dikerbanka ngan Allah. 1:20 Keristustu la dipilia antak ka demau dijadika. 
Mangku masau pengabisan ini Diau datang ke deniau batan endak kamu. 
1:21 Karnau Diau kamu percayau ngan Allah diau la ngidupkaNyau jak di 
mati ngan ngagungkaNyau, mangku kamu percayau ngan ngaghapka Allah 
itula. 1:22 Karnau kamu Ia ta'at ngan Allah, kamu la mbasua diri kamu, 
mangku pacak nyayangi jemau percayau ngenian. Karnau itu kamu mesti 
sangi sayangi nian. 1:23 Karnau katau Allah diau idup selelamaunyau 
kamu la dijadika manusiau empai diau adau ukan karnau manusiau diau ka 
mati, tapitu karnau Bapak diau selelamaunyau. 1:24 Karnau di Injil ditulis 
luak imi, "Gegalau manusiau luak ghumput. Gegalau keagungannyau luak 
bungau ghumput. Ghumputtu layu, bungaunyau runtua, 1:25 anyautu katau 
Allah tetap selelamaunyau." Katau itu ceritau iluak diau la dikiciakka ngan 
kamu. 


2:1 Karnau itu capakkala jak di kamu gegalaunyau diau ja'at. Jangan agi 
mbu'ung, jangan cak iluak, jangan sengit, jangan ngupatka jemau. 2:2 Luak 
kupiak diau empai adau maju endak minum, kamu pulau mesti maju aus 
ngan katau Tuhan diau asli. Ngan carau luak itu kamu ka tumbua ngan 
diselamatka. 2:3 Luak ditulis di Injil, "Kamu la meghasauka Tuhan itu 
iluak man." 2:4 Datangla njenguak Tuhan. Diau umpamau batu idup diau 
dicapakka manusiau, karnau dianggap nidau begati. Anyautu Diautu dipilia 
Allah, mangku nyatau Diau batu diau beregau. 2:5 Kamu umpamau 
batu-batu diau idup. Karnau itu enangka kamu dipakai batan endak 
negakka ghuma Allah diau ruhani. Ngan carau luak itu kamu njadi 
imam-imam diau idup beresia batan endak Allah, mangku ngerbanka ngan 
Allah kerban diau ruhani diau melemakka ati Allah karnau Keristus. 2:6 
Karnau di Injil ditulis, "Aku la milia sebua batu diau beregau diau 
Kutepiakka di Siun njadi batu pelapiak. Mangku jemau diau percayau ngan 
Diau nidau ka dimaluka." 2:7 Batu itu beregau nian batan endak kamu 
diau percayau. Anyautu batan endak jemau diau nidau percayau katau Injil 


ini benagh, "Batu diau la dicapakka tukang negakka ghuma, la njadi batu 
pelapiak." 2:8 Ngan pulau, "Itula batu diau mbuat jemau tuantuak, batu 
diau mbuat jemau telabua." Ughangtu tuantuak, karnau nidau ta'at ngan 
kici'an Allah. Luak itula ditetapka Allah batan endak ughangtu. 2:9 
Anyautu kamunila bangsau diau dipilia, imam-imam diau kerjau batan 
endak rajau, bangsau diau idup beresia batan endak Allah, umat Allah 
itula. Allah milia kamu ngan mantau kamu ngeluagh jak di keleman endak 
masuak terangAu diau besinagh-sinagh, supayau kamu ngiciakka 
kerjauNyau diau nyeliatu. 2:10 Senitu kamu ukan umat Allah, mbak kini 
kamu la njadi umat Allah. Senitu kamu nidau disialka Allah, mbak kini 
kamu la disayangiNyau. 2:11 Kantin-kantinku diau kusayangi. Kamu 
jemau pendatang ngan perantau di deniau ini. Karnau itu aku mintak nian, 
supayau kamu jangan nuruti serilau manusiau diau maju beperang melawan 
rua. 2:12 Carau idup kamu di guak jemau diau nidau keruan Allah mesti 
iluak nian. Mangku amun ughangtu ngiciakka kamu jemau ja'at, ughangtu 
maju nginak perembak kamu diau iluaktu, mangku ughangtu ka muji Allah 
masau Tuhan datang. 2:13 Demi Tuhan tunduakla ngan gegalau penguasau 
manusiau, empuak ngan rajau diau besak sekali kuasaunyau, 2:14 empuak 
ngan gubernur ngan jemau diau ditetapka rajautu endak ngukum jemau 
ja'at ngan meregaui jemau diau beperembak iluak. 2:15 Karnau Allah 
endak, supayau ngan perembak kamu diau iluak 2:16 Idupla luak jemau 
bibas. Jangan makai kebibasan kamutu batan endak nukupi keja'atan. 
Anyautu idupla luak budak Allah. 2:17 Regauila gegalau jemau, sayangila 
kantin-kantin kamu diau percayau, takutla ngan Allah, regauila rajau! 2:18 
Kamu diau njadi budak, tunduakla ngan tuan kamu ngan meregaui diau 
nian, ukan ajau diau iluak ngan mura bekantin, tapitu pulau diau kejam. 
2:19 Amun kamu nanggung ngan ngaligh dibuati nidau adil karnau ngerti 
kendak Tuhan, Allah ka iluak ngan kamu. 2:20 Apu kamu dipuji, amun 
kamu nanggungka ukuman diau semestiau kamu tanggung karnau besala? 
Anyautu amun kamu nanggung karnau kerjau diau iluak, mangku Allah ka 
iluak ngan kamu. 2:21 Batan endak itula kamu la dipilia Allah, karnau 
Keristus la sengsarau batan endak kamu mangku njadi penauan batan 
endak kamu, supayau kamu ngikut carauNyau. 2:22 Diau nidau kekela 


mbuat dusau ngan nidau sughang kia ndengagh Diau mbu'ung. 2:23 Masau 
Diau digelakka ngan ditulak, Diau nidau mbalas. Masau Diau nanggung, 
Diau nidau ndendam, tapitu Diau nyeraka pekarauNyau ngan Allah, akim 
diau adil. 2:24 Keristus itula diau nanggungka dusau kitau di kayu salip, 
supayau kitau bibas jak di kuasau dusau mangku idup nurut kendak Allah. 
Kamu la ghadu karnau lukau Keristustu. 2:25 Senitu kamu luak bebiri diau 
sesat. Mbak kini kamu la ngulang ngikut tukang sayia diau njagaui jiwa 
kamu. 


3:1 Luak itu pulau kamu diau njadi bini, kamu mesti tunduak ngan laki 
kamu, supayau amun adau diau nidau percayau ngan ceritau jak di Allah, 
kerjau kamu pacak mbuat diau percayau, nidau nanti ngiciak tuapau-apau, 
3:2 karnau diau nginak kerjau kamu diau beresia ngan alim man. 3:3 
Jangan kualapan kamu di luagh ajau ngan carau kamu meriasi gumbak 
ngan makai periasan emas ngan bebaju alap-alap. 3:4 Anyautu kualapan 
kamu semestiau nimbul jak di ati ngan carau diau iluak ngan tenang. Itu 
kualapan diau tetap diau beregau nian di adapan Allah. 3:5 Ngan carau 
luak itula tinau-tinau senitu diau buagamau ngan ngaghapka Allah meriasi 
diriau ngan carau tunduak ngan lakiau. 3:6 Sara pulau luak itu. Diau ta'at 
ngan Abraham ngan ngiciakka diau tuanau. Kamu mbak kini anak-anak 
Sara, amun kamu ngerjauka setu diau iluak ngan nidau penakut. 3:7 
Mangku kamu pulau diau njadi laki, kamu semestiau idup ngan bini kamu 
ngan jagau, bansau diautu jemau nidau kuat. Regauila diau, karnau diau 
pulau luak kamu ka dienjuakka Allah idup selelamaunyau. Kerjaukala itu, 
mangku nidau bediau diau ngalangi du'a kamu. 3:8 Mangku kamu mesti 
suijauan ngan semegi peghasauan. Sangi sayangila kamu luak jemau duau 
beghading, mangku sangi sialka kamu ngan jangan sangi gedu'i. 3:9 
Jangan mbalas setu diau ja'at ngan ja'at, apu maki ngan maki. Anyautu 
balaskala ngan mintak setu diau iluak jak di Allah. Karnau batan endak 
itula kamu dipilia Allah, supayau kamu nerimau setu diau iluak jak di 
Diau. 3:10 Karnau di Injil ditulis luak ini, "Jemau diau endak meghasauka 
idup diau lemak ngan meghasauka masau diau iluak, jemautu jangan 
ngiciak setu diau ja'at ngan jangan ngiciak setu diau mbu'ung. 3:11 


Jemautu mesti njawuhi setu diau ja'at ngan ngerjauka setu diau iluak. 
Jemautu mesti beusaha nian endak idup ngan damai. 3:12 Karnau Tuhan 
maju njagaui jemau diau nuruti kenda'Au. Tuhan maju ndengagh du'a 
ughangtu. Anyautu Tuhan maju melawan jemau diau ngerjauka setu diau 
ja'at." 3:13 Sapau diau endak mbuat ja'at ngan kamu, amun kamu maju 
mbuat diau iluak? 3:14 Anyautu amun nyela kamu sengsarau karnau 
ngerjauka setu diau iluak, riangla kamu. Jangan kamu takut ngan sapau 
kila, jangan ghegak. 3:15 Dalam ati kamu regauila Keristus, karnau Diau 
Tuhan. Mangku kamu mesti maju siap-siagau nimbali jemau diau betanyau 
nanyauka aghapan diau adau di kamu. 3:16 Kerjaukala titu ngan iluak 
ngan meregaui pendapat jemau. Ati keciak kamu mesti beresia, mangku 
amun kamu dikiciakka ja'at ikak ngerjauka diau iluak karnau percayau 
ngan Keristus, mangku jemau diau ngiciakka setu diau ja'attu ka maluan 
nian. 3:17 Amun nyela kendak Allah kamu nanggung, iluakla nanggung 
karnau kerjau iluak sangkan nanggung karnau kerjau ja'at. 3:18 Keristustu 
mati sekali batan endak dusau manusiau, jemau diau nidau besala batan 
endak jemau besala. Keristus ngerjauka titu, supayau Diau pacak 
mbimbing kamu njenguak Allah. Diautu la dibunua masau njadi manusiau, 
tapitu la diidupka agi nurut rua. 3:19 Dalam ruatu Diau pegi ngiciakka 
ceritau jak di Allah ngan rua-rua diau di kawalan, 3:20 diautu rua jemau 
diau nidau ta'at ngan Allah timpau Nua. Masau itu Allah nunggu ngan 
ngaligh, masau Nua mbuat kapalau. Cuman jemau diau adau di kapaltu, 
gegalaunyau delapan ughang, diau diilakka karnau ayiak merampus. 3:21 
Gegalaunyautu umpamau baptisan diau mbak kimi nyelamatka kamu. 
Baptisantu ukan batan endak mberesiaka badan jak di gegalaunyau diau 
kumua, anyautu njadi janji ngan Allah jak di ati keciak diau iluak. 
Baptisantu nyelamatka kamu, karnau Yesus Keristus la idup jak di mati 
3:22 ngan la nayiak ke sergau. Mbak kini Diau duduak di sebela kanan 
Allah ngan merinta gegalau malaikat ngan penguasau ngan rua. 


4:1 Keristus sengsarau di kayu salip. Karnau itu kamu pulau mesti 
berupuak luak Diau, karnau jemau diau sengsarau di deniauni nidau endak 
agi ngerjauka dusau. 4:2 Mangku mulai mbak kim selamau gi adau di 


deniau idupla nurut kendak Allah, jangan agi nurut serilau manusiau. 4:3 
Senitu kamu pulau maju ngerjauka setu diau dikerjauka jemau diau nidau 
keruan Allah. Kamu nuruti serilau diau nidau senangaian, memabu'an, 
bereruyalan, nyemba diwau ngan carau diau meghegingka. 4:4 Mbak kini 
jemau diau nidau keruan Allah kemangan ngan kamu, karnau kamu nidau 
agi ngikut carau ughangtu idup luak anjing, mangku kamu digelakka. 4:5 
Ughangtu nanti mesti nanggung-jawabka kerjau ughangtu ngan Allah diau 
la nunggu endak ngadili jemau diau idup ngan diau mati. 4:6 Itula sebapau 
ceritau iluaktu la dikiciakka pulau ngan jemau mati, mangku jemau diau la 
meghasauka mati, luak gegalau manusiau ka mati, bulia idup dalam rua 
semegi ngan Allah. 4:7 Gegalaunyau laka bekesudiman. Karnau itu kamu 
mesti nguasaui diri kamu ngan sepepadau, supayau kamu pacak bedur'a. 
4:8 Diau penting sekali, kamu mesti sangi sayangi nian, karnau amun 
kamu sangi sayangi, kamu sukau pulau sangi ma'apka. 4:9 Sangi terimaula 
kamu di ghuma sesughangan ngan nidau bemumut. 4:10 Bilang kamu la 
bulia pengenjuak diau bebida jak di Allah, mangku jadila pengurus 
pengenjuak Allahtu diau iluak ngan makaiau endak nulungi jemau. 4:11 
Jemau diau beketuba mesti ngiciakka katau Allah. Jemau diau nulungi 
jemau mesti ngerjaukanyau ngan kekuatan jak di Allah, mangku Allah 
maju diregaui karnau Yesus Keristus. KuasauNyau ngan keagunganNyau 
nidau ka udim-udim selelamaunyau. Nyela nian. 4:12 Kantin-kantinku diau 
kusayangi. Mbak kini kamu banyak penanggungan ikak diuji. Nidau nanti 
kemangan, karnau setu diau tejadi di kamu nidau sebeghapau. 4:13 
Anyautu kamu mesti riang, karnau kamu ngikut sengsarau ngan Keristus. 
Mangku kamu pulau ngikut riang nian, amun keagunganNyau diancakka 
nanti. 4:14 Mujurla kamu, amun digelakka mbak kini karnau percayau 
ngan Keristus. Titu ngancakka, bansau Rua diau bekuasau, diautu Rua 
Allah, adau di kamu. 4:15 Jangan sughang kia jak di kamu nanggung 
karnau mbunua, maling, ja'at ngan ncampuri urusan jemau. 4:16 Anyautu 
amun kamu sengsarau karnau Keristus, nidau nanti maluan. Pujila Allah, 
karnau kamu dikiciakka jemau Keristen. 4:17 La sampai masaunyau Allah 
ngadili demau. Umat Allah itula diau dulu sekali diadili. Amun kitau dulu 
diadili, luak manau jadiau nanti ngan jemau diau nidau percayau ngan 


ceritau iluak jak di Allah itu? 4:18 Di Injil ditulis luak ini, "Amun jemau 
diau benagh segau diselamatka, tuapau pulau diau ka tejadi ngan jemau 
bedusau diau nidau keruan Allah!" 4:19 Itula sebapau amun adau jemau 
diau sengsarau karnau Allah ngenda'i luak itu, jemau itu mesti maju 
ngerjauka diau iluak, mangku nyeraka diriau ngan Allah diau njadikanyau. 
Diau cetau nepati janjiAu. 


5:1 Aku mintak pengulu-pengulu jemau Keristen peratikala. Karnau aku 
sughang pengulu pulau ngan la nginak Keristus sengsarau ngan ngikut 
diagungka, amun keagungan Keristus dinyatauka nanti, mangku aku 
mintak nian, 5:2 supayau kamu nyayia jemau Keristen diau di kamu luak 
rumbungan bebiri diau diseraka Allah ngan kamu. Sayiala ughangtu ngan 
riang, luak dikenda'i Allah. Jangan bemumut, jangan pulau karnau ndalak 
untung, tapitu karnau endak nian bekerjau batan endak Allah. 5:3 Jangan 
pulau nguasaui jemau diau dipercayauka ngan kamu. Anyautu jadila 
penauan batan endak ughangtu. 5:4 Mangku amun Keristus, tukang sayia 
bebiri diau agungtu, datang nanti, kamu ka nerimau adia menang diau alap 
nianan diau nidau ka beghuba. 5:5 Luak itu pulau kamu diau gi mudau, 
tunduakla ngan jemau tuau, mangku gegalau kamu sangi tulungila ngan 
nganggap jemau lain lebia penting. Karnau di Injil ditulis luak ini, "Allah 
melawan jemau geduak, tapitu nyayangi jemau ngensian." 5:6 Karnau itu, 
tunduakla ngan Allah diau bekuasau, mangku Diau ka ninggika kamu, 
amun la masaunyau. 5:7 Serakala gegalau keghega'an ngan Allah, karnau 
Diau njagaui kamu. 5:8 Sepepadaula ngan maju siap-siagau, karnau Iblis 
musua kamu. Diau luak setuau bejalan ghatau sampai ngaum endak ndalak 
mangsaunyau. 5:9 Lawanla diau ngan percayau nian ngan Keristus, karnau 
kamu keruan kantin kamu diau percayau di gegalau deniau sengsarau 
semegi ngan kamu. 5:10 Udim kamu sengsarau jerang, mangku Allah ka 
ndandani kamu. Diau ka ngenjuakka pelapiak diau kuat ngan neguaka ati 
kamu, karnau Allahtu iluak. Diautu la milia kamu endak seghundak ngan 
Keristus, mangku kamu meghasauka keagunganNyau diau nidau ka 
udim-udim. 5:11 Diautula bekuasau selelamaunyau. Amin. 5:12 Silas, 
kantinku diau pacak dipercayaui nulung aku nulis surat diau dikit ini. Aku 


endak neguaka ngan yakinka kamu, bansau gegalaunyau ini ngenian ceritau 
keilu'an Allah. Bepautla nian ngan pesan ini. 5:13 Kantin-kantin kitau di 
Babilun diau pulau dipilia Allah bepesan ngan kamu. Luak itu pulau 
Markus diau luak anakku. 5:14 Sangi bepesanla sughang ngan diau lain 
ngan sayang jak di Keristus. Aku bedu'a, supayau Tuhan njagaui gegalau 
kamu diau la seghundak ngan Keristus. Amin. 


2 Pitrus 


1:1 Jak di Simun Pitrus, budak ngan rasul Yesus Keristus, batan endak 
jemau diau percayau semegi luak kami, karnau la dibenaghka Allah ngan 
Yesus Keristus, Rajau Penyelamat kitau. 1:2 Aku bedu'a, supayau Allah 
iluak nian ngan kamu ngan maju ngenjuakka damai, mangku kamu maju 
tamba keruan Allah ngan Yesus, Tuhan kitau. 1:3 Allah la makai 
kuasauNyau endak ngenjuakka ngan kitau gegalaunyau diau kitau enda'au, 
mangku pacak idup alim. Titu dikerjaukaNyau, karnau kitau keruan 
Keristus diau la milia kitau endak ngikut meghasauka keilu'an ngan 
keagunganNyau. 1:4 Ngan carau luak itula kitau la nerimau janji diau iluak 
ngan beregau diau la dijanjikaNyau, mangku kamu pacak bibas jak di 
serilau diau ja'at diau mbenasauka demau, mangku kamu ngikut 
meghasauka sipat Allah. 1:5 Karnau itu kamu beusahala nian, supayau 
kamu maju percayau ngan Keristus. Mangku percayau kamu ditamba ngan 
kerjau diau iluak. Kerjau diau iluak ditamba ngan ngeruani kendak Allah. 
1:6 Ngeruani kendak Allah ditamba ngan nguasaui diri. Nguasaui diri 
ditamba ngan tekun. Tekun ditamba ngan ta'at ngan Allah. 1:7 Ta'at ngan 
Allah ditamba ngan sayang ngan kantin diau suagamau. Sayang ngan 
kantin kamu ditamba ngan sayang ngan gegalau jemau. 1:8 Amun 
gegalaunyautu adau galau di kamu, kamu nidau ka malas, mangku buasil 
ngan tamba ngeruani Tuhan kitau Yesus Keristus. 1:9 Anyautu jemau diau 
nidau bediau gegalaunyautu diau luak jemau butau, nidau banyak ngerti. 
Diau nidau teghingat agi, bansau dusaunyau diau senitu la diabiska. 1:10 
Karnau itu, kantin-kantinku, beusahala nian, supayau pilian Allah di kamu 
tamba tegua. Amun kamu ngerjauka titu, kamu nidau ka ngelipat. 1:11 


Mangku kamu ka dienju'i nian hak masuak sergau, itu kerajauan diau 
selelamaunyau jak di Tuhan ngan Rajau Penyelamat kitau Yesus Keristus. 
1:12 Karnau itu aku maju ngingatka gegalaunyautu ngan kamu, empuak 
kamu la ngeruaninyau ngan percayau nian ngan ceritau jak di Allah diau la 
kamu terimautu. 1:13 Semasau aku gi idup, aku meghasau pantas 
ngingatka gegalaunyautu ngan kamu. 1:14 Karnau aku keruan, bansau 
nidau ka lamau agi aku ka ninggalka deniauni. Tuhan kitau Yesus Keristus 
la ngiciakkanyau nian ngan aku. 1:15 Mangku aku beusaha, supayau amun 
aku la mati, kamu maju ngingatka gegalaunyautu. 1: 16 Masau kami 
ngiciakka ngan kamu kuasau ngan keagungan Tuhan kitau Yesus Keristus 
diau ka datangtu, kami nidau nceritauka andai-andai manusiau. Keagungan 
Keristus itula diau la kami kinak nian ngan matau kaminila. 1:17 Kami 
adau di situ, masau Diau diregaui ngan diagungka Allah Bapak. Masau itu 
adau suarau jak di Allah diau Mahaagungtu ngiciakka, "Inila AnakKu diau 
Kusayangi diau melemakka atiKu." 1:18 Kami nila ndengagh suarau itu 
ngiciak jak di sergau, masau kami adau seghundak ngan Diau di pucuak 
bukit Allahtu. 1:19 Itula sebapau kami tamba percayau nian ngan katau 
Allah diau la diceritauka nabi. Alaka ilu'au, amun kamu meratika katau itu, 
karnau katautu luak lampu diau besinagh di bada diau keleman enggut 
aghi siang ngan luak bintang timur besinagh dalam ati kamu. 1:20 Diau 
penting sekali ingatkala nian ini: Katau Allah diau ditulis nabi-nabi dalam 
Injil nidau bulia diretika nurut pendapat manusiau, 1:21 karnau nidau 
kekela nabi ngiciakka titu ngan kenda'au sendighi. Anyautu ughangtu 
dikuasaui Rua Allah mangku ngiciakka katau jak di Allah. 


2:1 Masau baghim la adau cak nabi di guak umat Allah. Luak itu pulau di 
guak kamu ka adau guru diau nyesatka. Ughangtu ka ngajaghka ajaghan 
diau nidau benagh diau mbenasauka jemau. Ughangtu nidau ngaku'i 
penguasau diau la nebus ughangtu. Ngan carau luak itu ughangtu sala 
sendighi, sangkan cepat diukum. 2:2 Banyak jemau ka ngikuti carau idup 
ughangtu diau dikuasaui serilaunyau. Mangku ikak kerjau ughangtu 
banyak jemau ka nggelakka jalan diau benagh. 2:3 Ughangtu selak, 
mangku ughangtu ndalak untung jak di kamu ngan ngiciakka ceritau 


mbu'ung. Anyautu ukuman ughangtu la lamau ditetapka. Ughangtu ka 
cepat diukum mangku benasau. 2:4 Malaikat diau bedusau nidau 
dienangka Allah bibas jak di ukuman, dicapakka ke nerakau. Malaikattu 
dimasuakka ke tebuak tana diau keleman endak dita'an di situ enggut 
masau pengukuman. 2:5 Luak itu pulau demau timpau senitu nidau Allah 
enangka bibas jak di ukuman. Allah mbuat ayiak merampus di deniau, 
mangku jemau diau ja'at mati galau. Cuman Nua delapan beghanak 
diselamatka, karnau Nua ngiciakka ceritau diau benagh. 2:6 Luak itu 
pulau ngan kuta Sudum ngan Gumura. Allah mbenasauka kuta itu ngan api, 
mangku njadi peringatan batan endak jemau ja'at di masau la udim itu. 2:7 
Anyautu Lut diselamatkaNyau, karnau diau jemau benagh. Luttu nanggung 
nian nginak perembak jemau diau nidau senangaian, nidau endak keruan 
ukum, tapitu ngikut serilaunyau ajau. 2:8 Lut mendam di guak jemau luak 
itu. Idang aghi diau nginak ngan ndengagh perembak jemau diau ja'attu, 
mangku atiau diau benaghtu meghasau sengsarau. 2:9 Tuhan pacak 
nyelamatka jemau diau benagh, amun adau pencubauan. Diau pacak pulau 
na'an jemau diau ja'at endak disiksau di aghi pengadilan nanti, 2:10 
terutamau jemau diau nuruti serilaunyau diau nidau senangaian ngan 
nggelakka kuasau Allah. Ughangtu geduak ngan beghani nian mangku 
nidau takut nggelakka malaikat diau agung di sergau. 2:11 Bekuasaula 
malaikattu sangkan guru diau ja'attu. Empuak luak itu, malaikat nidau 
mburuakka ughangtu ngan katau nggelakka di adapan Allah. 2:12 Anyautu 
guru tadi luak benatang diau cuman idup endak ditangkap ngan dibunua. 
Ughangtu nidau berupuak, cuman ngikut serilaunyau ajau. Ughangtu 
nggelakka setu diau nidau dikeruaninyau, mangku ikak peremba'au diau 
ja'attu ughangtu ka benasau luak benatang ganas. 2:13 Ughangtu ka 
sengsarau karnau upa keja'atan. Ughangtu ngerjauka tuapau kila diau 
melemakka atiau, dikerjauka aghi siang endak nuruti serilaunyau ajau. 
Amun ughangtu duduak ngan kamu di jamuan, ughangtu maluka karnau 
mabuak ngan serilau. 2:14 Ughangtu dikuasaui serilau menaugawia, nidau 
kekela puas mbuat dusau. Ughangtu mikati jemau diau nidau tegua 
percayau. Ughangtu la tebasi selak. Ughangtu jemau meghakau! 2:15 
Ughangtu enggup ngikut jalan diau benagh, mangku ughangtu sesat. 


Ughangtu milia jalan diau diturut Biliam ngan Biur senitu diau galak 
nerimau upa jak di kerjau diau ja'at. 2:16 Anyautu Biliamtu ditegughi nian 
jak di keja'atannyautu, masau keledaiau diau bisu ngiciak ngan suarau 
manusiau. Mangku nabitu tepasau mandak jak di kerjaunyau diau bigaltu. 
2:17 Guru ja'attu luak matau-ayiak diau keghing, luak aban diau ditiup 
angin nyaghu. Allah la nyediauka bada diau keleman nian batan endak 
ughangtu. 2:18 Ughangtu muji diriau ngan kici'an bigal. Ngan serilau diau 
nidau senangaian ughangtu mikati jemau diau empai bibas jak di guak 
jemau diau idupau sesat. 2:19 Guru tadi njanjika kebibasan ngan jemau, 
awuak ughang itula dibudakka kerjau diau merusakka manusiau, karnau 
amun jemau dikalaka, mangku diau njadi budak setu diau ngalakanyautu. 
2:20 Amun sughang jemau la keruan Tuhan ngan Rajau Penyelamat kitau 
Yesus Keristus, diau la bibas jak di kuasau deniau diau merusakka 
manusiau. Anyautu amun diau ngulang agi dikuasauinyau, mangku diau 
tamba pansan agi jak di senitu. 2:21 Iluakla jemau itu, amun nidau kekela 
keruan jalan diau benagh sangkan ngeruaninyau ngan nidau nuruti perinta 
Allah diau dienjuakka ngan diau. 2:22 Kerjau ughangtu luak diau 
dikiciakka dalam pantun ini, "Anjing ka makan agi setu diau 
dimuntakanyau. Kaput diau la dimandika ka ngulang agi bekubang di 
licak." 


3:1 Kantin-kantinku diau kusayangi. Inila surat diau keduau diau kutulis 
ngan kamu. Di duau surat itu aku la beusaha nimbulka rupu'an diau benagh 
di kamu ngan peringatan. 3:2 Aku endak, supayau kamu ngingatka kici'an 
diau la senitu dikiciakka nabi-nabi Allah ngan perinta Tuhan, Rajau 
Penyelamattu, diau la dikiciakka rasul-rasul ngan kamu. 3:3 Diau penting 
diau mesti kamu keruani, bansau masau pengabisan saman ka adau jemau 
diau idupau dikuasaui serilaunyau. Ughangtu ka nggelakka kamu. 3:4 
Katau ughangtu, "Kataunyau Tuhan bejanji ka datang! Mbak kim di manau 
Diau? Jak niniak puyang kitau mati gegalaunyau gi semegi luak masau 
deniau dijadika." 3:5 Ughangtu sajauka nidau endak keruan, bansau senitu 
langit ngan deniau dijadika ngan katau Allah. Daghatan nimbul jak di 
ayiak, dibentuak ngan ayiak, 3:6 mangku ngan ayiak pulau deniau senitu 


dibenasauka ngan ayiak diau merampustu. 3:7 Anyautu langit ngan deniau 
diau adau mbak kini disayia ngan katau Allah, ka dibenasauka pulau ngan 
api. Diau gi nunggu enggut masau jemau diau nidau keruan Allah diukum 
ngan dibenasauka. 3:8 Anyautu kantin-kantinku, jangan kamu lupau ini: 
Amun Tuhan, saghi semegi ngan seribu taun, seribu taun semegi ngan 
saghi. 3:9 Tuhan nidau lambat nepati janjiAu, empuak adau diau nganggap 
luak itu. Anyautu Diau ngaligh ngan kamu, karnau Diau endak, supayau 
jangan adau diau benasau. Diau endak, supayau gegalau jemau ngubai jak 
di dusaunyau. 3:10 Anyautu aghi Tuhan datang ka sampai nidau 
disangkau, luak pemaling. Masau itu langit ka lengit ngan muni gurua diau 
besak. Setu diau adau di langit ka abis galau mutung ngan api. Deniau 
ngan gegalau isiau ka abis galau. 3:1 1 Amun gegalaunyau ka abis ngan 
carau luak itu, mangku kamu mesti idup beresia batan endak Allah ajau 
ngan ta'at ngan Diau, 3:12 semasau kamu nunggu ngan beusaha Tuhan 
cepat datang. Masau itu langit ka abis mutung, deniau ka ancur karnau 
angatau. 3:13 Anyautu kitauni nantika setu diau la dijanjika Allah, langit 
diau empai ngan deniau diau empai. Di situ kendak Allah ka dituruti galau. 
3:14 Karnau itu, kantim-kantinku diau kusayangi, penarau nantika 
gegalaunyautu, beusahala nian, supayau kamu idup beresia ngan nidau 
becacat di adapan Allah ngan maju idup damai ngan Allah. 3:15 Tuhan 
kitau ngaligh. Anggapla masau ini diau dienjuakka ngan kitau, supayau 
pacak selamat. Paulus, kantin kitau diau disayangi, la nulis pulau luak itu 
ngan kamu. Diau nulis titu nurut pengertian diau dienjuakka Allah ngan 
diau. 3:16 Di gegalau suratau diau nulis ceritau itu. Nyela, dalam suratautu 
adau diau segau dikeruani, mangku jemau diau nidau ngeruaninyau ngan 
nidau tegua imanau ngubai retiau. Ughangtu ngerjauka titu ngan 
gegalaunyau diau ditulis dalam Injil, mangku ughangtu ka benasau. 3:17 
Anyautu kamu diau kusayangi la keruan gegalaunyautu. Karnau itu 
sepepadaula. Jangan kamu tebatak sesat ngan jemau diau nidau keruan 
ukum, ngan jangan kelengitan aghapan diau tegua. 3:18 Kamu mesti tamba 
meghasauka keilu'an Tuhan, Rajau Penyelamat kitau Yesus Keristus, ngan 
tamba ngeruani Diau. Tepujila Diau mbak kini enggut selelamaunyau. 
Amin. 


1 Yuhanis 


1:1 Isi surat ini ngiciakka Pirman diau ngenjuakka idup. Diautu la adau jak 
di penembai, la kami dengagh ngan kinak ngan matau kaminila, lagi la 
kami kecakka ngan tangan kami nian. 1:2 Idup itu la diancakka, kamini la 
ngina'au, mangku mbak kini kami ngiciakka ceritaunyau. Kami ngiciakka 
ngan kamu idup ngenianau diau selelamaunyau diau adau ngan Allah 
Bapak. Idup itu la diancakka ngan kami. 1:3 Setu diau la kami kinak ngan 
dengagh, itu pulau kami kiciakka ngan kamu, supayau kamu pulau 
suijauan ngan kami, ngikut idup seghundak ngan Bapak ngan Ana'Au 
Yesus Keristus. 1:4 Gegalaunyauni kami tuliska ngan kamu, mangku kitau 
injiak nian. 1:5 Mangku inila ceritau diau la kami dengagh jak di Ana'Au 
diau pulau kami kiciakka ngan kamu, "Allah itu terang. Di Diau nidau 
bediau kelemanau." 1:6 Amun kitau bekatau, bansau kitau idup seghundak 
ngan Diau, awuak kitau idup dalam keleman, semegi ajau ngan mbu'ung 
ngan nidau ngerjauka diau benagh. 1:7 Anyautu amun kitau idup dalam 
terang, luak Allah adau dalam terang, kitau idup sujauan sughang ngan 
diau lain, mangku dagha Yesus, Ana'Au, mbasua kitau jak di gegalau 
dusau. 1:8 Amun kitau bekatau, kitau nidau bedusau, kitau mbudika kitau 
sendighi, mangku kitau nidau idup seghundak ngan Allah. 1:9 Anyautu 
amun kitau ngaku'i gegalau dusau kitau ngan Allah, Diau ka nepati janjiAu 
ngan ngerjauka setu diau adil, mangku Diau ka ngabiska dusau kitau ngan 
mbasua kitau jak di gegalau perembak diau ja'at. 1:10 Amun kitau 
bekatau, bansau kitau nidau bedusau, kitau nganggap Allah pembu'ung, 
mangku Pirman Allah nidau bediau di ati kitau. 


2:1 Ui, anak-buaku! Aku nulis itu ngan kamu, supayau kamu jangan mbuat 
dusau. Anyautu amun adau diau mbuat dusau, kitau adau sughang 
Penulung diau adil, diautu Yesus Keristus, diau endak mbenaghka kitau di 
adapan Allah Bapak. 2:2 Karnau Yesus Keristus njadi kerban, mangku 
dusau kitau pacak diabiska. Ukan dusau kitau ajau, tapitu pulau dusau 
gegalau umat manusiau. 2:3 Tandau kitau ngeruami Allah, kitau na'ati 
perimtaHau. 2:4 Jemau diau bekatau, "Aku keruan Allah," anyautu nidau 


na'ati perintaHau, jemautu pembu'ung, Allah nidau bediau dalam atiau. 2:5 
Jemau diau na'ati katau Allah nyayangi Allah nian. Itula tandaunyau kitau 
idup seghundak ngan Diau. 2:6 Jemau diau bekatau, bansau diau idup 
seghundak ngan Allah, jemautu mesti menau Keristus. 2:7 Kantin-kantinku 
diau kusayangi. Diau kutulis itu ukan perinta diau empai, tapitu perinta 
diau lamau diau la dikiciakka ngan kamu jak di senitu. Perinta itu katau 
Allah diau la kamu dengagh. 2:8 Anyautu perinta diau empai kutulis pulau 
ngan kamu, diau la dinyatauka benagh ngan Keristus ngan kamu pulau, 
karnau keleman laka lengit ngan terang diau benagh mulai besinagh. 2:9 
Jemau diau bekatau, bansau diau adau dalam terang, anyautu meluatka 
jemau Keristen diau lain, jemautu gi dalam keleman enggut mbak kini. 
2:10 Jemau diau nyayangi jemau lain, jemautu maju idup dalam terang, 
mangku di diau nidau bediau setu nyesatka. 2:11 Anyautu jemau diau 
meluatka jemau lain, jemautu adau dalam keleman. Diau bejalan di 
keleman, nidau keruan ke manau diau pegi, karnau kelemantu mbuat nidau 
pacak nginak. 2:12 Aku nulis ngan kamu, ui anak-buaku, bansau dusau 
kamu la diabiska karnau Keristus. 2:13 Aku nulis ngan kapu dighi, 
tuau-tuau, karnau kapu dighi Ia keruan, bansau Diau la adau jak di 
penembai. Aku nulis ngan kamu diau gi mudau, karnau kamu la ngalaka 
diau ja'attu. 2:14 Aku nulis ngan kamu, anak-buaku, karnau kamu keruan 
Bapak. Aku nulis ngan kapu dighi, tuau-tuau, karnau kapu dighi keruan 
Diau la adau jak di penembai. Aku nulis ngan kamu, memudau, karnau 
kamu tegua, katau Allah adau di ati kamu ngan kamu la ngalaka diau ja'at 
itu. 2:15 Jangan nyayangi deniau ngan setu diau di demauni. Amun kamu 
nyayangi deniau, kamu nidau nyayangi Allah Bapak. 2:16 Karnau 
gegalaunyau diau adau di deniauni, kendak ati kendak matau, 
gegalaunyautu asalau jak di deniau, ukan jak di Allah Bapak. 2:17 Deniau 
ngan gegalau setu diau adau di dalamau diau diibauka manusiau ka lengit. 
Anyautu jemau diau ngerjauka kendak Allah maju idup selelamaunyau. 
2:18 Ui anak-buaku, aghi kiamat la pasigh. La dikiciakka ngan kamu, 
bansau Musua Keristus ka datang. Mbak kini la datang banyak jemau diau 
bemusuan ngan Keristus. Itula tandaunyau, bansau aghi kiamat la pasigh. 
2:19 Ughangtu jak di kitau, anyautu la ninggalka kitau, karnau ughangtu 


ukan jemau kitau nian. Amun ughangtu jemau kitau nian, cengki ughangtu 
maju seghundak ngan kitau. Anyautu ughangtu la ninggalka kitau, mangku 
tenyatau, bansau nidau sughang kia jak di ughangtu jemau kitau. 2:20 
Kamu la nerimau Rua Allah jak di Keristus, mangku kamu la keruan diau 
benagh. 2:21 Aku nulis itu ngan kamu, ukan karnau kamu nidau keruan 
diau benagh, tapitu karnau kamu la ngeruaniNyau nian, mangku kamu 
keruan, bansau ajaghan diau benaghtu nidau mbu'ung. 2:22 Sapau 
pembu'ung, amun ukan jemau diau ngiciakka, Yesus ukan Mesias, Rajau 
Penyelamat, diau dijanjika Allahtu? Jemau itu musua Keristus, nidau 
ngaku'i Allah Bapak ngan Anak. 2:23 Karnau jemau diau nidau ngaku'i 
Yesus, midau pulau ngeruani Allah Bapak. Jemau diau ngaku'i Yesus 
ngeruani pulau Allah Bapak. 2:24 Mangku kamutu, ceritau diau la kamu 
dengagh jak di senitu mesti kamu jagaui iluak-iluak dalam ati. Amun katau 
diau la kamu dengagh jak di senitu maju di kamu, mangku kamu maju 
seghundak ngan Anak ngan Allah Bapak pulau. 2:25 Mangku mila janjiAu: 
idup selelamaunyau. 2:26 Aku nuliska titu ngan kamu ceritau jemau diau 
ncubau nyesatka kamu. 2:27 Mangku kamu la nerimau Rua Allah diau 
dienjuakka ngan kamu. Karnau itu nidau nanti kamu diajaghi jemau lain, 
karnau Ruatu ngajaghka gegalaunyau ngan kamu. Setu diau diajaghkatu 
benagh ukan mbu'ung. Mangku kamu mesti ta'at ngan setu diau 
diajaghkaNyautu. Luak itula kamu maju seghundak ngan Keristus. 2:28 
Mangku, ui anak-buaku, majula seghundak ngan Keristus, mangku amun 
Diau datang nanti, kitau nidau takut ngadap Diau ngan nidau nanti nyemuni 
karnau maluan. 2:29 Kamu la keruan, bansau Keristus idup nurut kendak 
Allah, mangku kamu mesti keruan pulau, bansau bilang jemau diau idup 
nurut kendak Allah asalau jak di Allah. 


3:1 Keruanila, Allah sayang nian ngan kitau, mangku kitau dikiciakka 
anak-anak Allah. Nyela, kitau anak Allah. Itula sebapau deniau nidau 
keruan kitau, karnau diau nidau keruan Allah. 3:2 Kantin-kantinku diau 
kusayangi. Mbak kini kitau anak Allah. Anyautu lum kma'an, luak manau 
kitau nanti. Mangku kitau keruan, amun Keristus datang, kitau ka njadi 
luak Diau, karnau kitau ka nginak Diau luak manau Diau sebenaghau. 3:3 


Gegalau jemau diau ngaghapka Keristus njagaui diriau, supayau beresia 
jak di dusau, suci luak Diau pulau. 3:4 Jemau diau bedusau melanggar 
ukum Allah, karnau dusau itu pelanggaran ukum Allah. 3:5 Kamu keruan, 
bansau Keristus datang endak ngabiska dusau manusiau, mangku Diau 
nidau bediau dusau. 3:6 Jemau diau idup seghundak ngan Keristus, nidau 
maju bedusau. Jemau diau maju bedusau nidau kekela nginak Keristus 
ngan nidau keruan Diau. 3:7 Anak-buaku, jangan kamu disesatka. Jemau 
diau ngerjauka kendak Allah asalau jak di Allah, luak Keristus pulau 
asalau jak di Allah. 3:8 Jemau diau maju bedusau asalau jak di Iblis, 
karnau Iblis bedusau jak di penembai. Batan inila Anak Allah datang, 
endak ngancurka kerjau Iblis itu. 3:9 Jemau diau la njadi anak Allah nidau 
agi bebuat dusau. Sipat Allah itula adau di diau, mangku diau nidau agi 
bedusau, karnau la njadi anak Allah. 3:10 Inila tandaunyau anak Allah 
ngan anak Iblis: Jemau diau nidau ngerjauka kendak Allah diau ukan anak 
Allah. Luak itu pulau jemau diau nidau nyayangi jemau lain. 3:11 Jak di 
senitu la dikiciakka ngan kamu pesan ini: Kamu mesti sangi sayangi. 3:12 
Jangan kamu luak anak Adam diau benamau Kam diau asalau jak di iblis 
ngan mbunua adingau. Mangku tuapau sebapau diau mbunua? Karnau 
kerjaunyautu ja'at galau, kerjau adingautu benagh. 3:13 Nidau nanti 
kemangan, amun deniau luat ngan kamu. 3:14 Kitau la ngalia jak di mati 
ke idup man. Kitau keruan titu, karnau kitau nyayangi kantin-kantin kitau. 
Jemau diau nidau nyayangi masia dalam kuasau maut. 3:15 Jemau diau 
luat ngan kantinau, jemautu tukang bunua jemau. Mangku kamu keruan, 
bansau tukang bunua nidau bulia idup selelamaunyau. 3:16 Kitau keruan 
sayang Allah ngan jalan ini: Keristus nyeraka nyawaunyau batan endak 
kitau. Mangku kitauni mesti pulau nyeraka nyawau kitau batan endak 
kantin-kantin kitau. 3:17 Amun adau jemau diau buadau nginak kantinau 
nidau bediau, anyautu enggup nulung diautu, luak manau jemautu pacak 
ngiciakka, diau nyayangi Allah? 3:18 Anakbuaku, jangan kitau nyayangi 
cuman di mulut ngan kici'an ajau. Kitau mesti nyayangi nian ngan 
mbuktikanyau ngan perembak kitau. 3:19 Ngan carau luak itula kitau 
keruan, bansau kitau temasuak jemau diau asal jak di Allah diau benagh, 
mangku kitau tenang di adapan Allah. 3:20 Amun kitau disalaka ati kitau, 


kitau keruan Allah lebia keruan sangkan kitau. Diautu ngeruani 
gegalaunyau. 3:21 Mangku, kantin-kantinku diau kusayangi, amun ati kitau 
nidau nyalaka kitau, mangku kitau beghani ngadap Allah. 3:22 Mangku 
setu diau kitau pintak ngan Diau, kitau ka bulia, karnau kitau ta'at ngan 
perinta Hau ngan ngerjauka setu diau melemakka atiAu. 3:23 Ini diau 
diperintaka Allah: Kitau mesti percayau ngan Ana'Au Yesus Keristus. 
Kitau pulau mesti sangi sayangi, luak la diajung Keristus. 3:24 Jemau diau 
ta'at ngan perinta Allah, jemautu idup seghundak ngan Allah, Allah 
seghundak ngan diau. Mangku kitau keruan, bansau Allah maju seghundak 
ngan kitau, karnau Diau la ngenjuakka Rua Hau ngan kitau. 


4:1 Kantin-kantinku diau kusayangi. Jangan percayau ngan gegalau jemau 
diau ngiciakka, diau adau Rua Allah. Anyautu ujila kudai jemautu, mangku 
kamu keruan, apa rua diau adau di jemautu asalau jak di Allah apu ukan, 
karnau banyak nabi tiruan la adau di manau-manau. 4:2 Luak mila 
caraunyau kitau ngeruani, apu itu Rua Allah apu ukan: Jemau diau ngaku'i 
Yesus Keristus datang ke deniau nyerupaui manusiau, jemautu adau rua 
jak di Allah. 4:3 Mangku jemau diau nidau ngaku'1 Yesus, jemautu nidau 
bediau Rua Allah. Diautu adau rua jak di Musua Keristus. Kamu la 
ndengagh, bansau rua itu ka datang. Mbak kimi diau la adau di deniauni. 
4:4 Ui anak-buaku, kamuni asal jak di Allah, mangku kamu la ngalaka 
nabi tiruantu, karnau bekuasaula rua diau adau di kamu sangkan rua diau 
adau di deniauni. 4:5 Ughangtu asalau jak di deniau. Ughangtu ngiciakka 
setu diau adau di deniauni, mangku deniau ndengaghka kici'an ughangtu. 
4:6 Kitaum asalau jak di Allah. Jemau diau keruan Allah ndengagh kici'an 
kitau. Jemau diau ukan asalau jak di Allah nidau ndengaghka kici'an kitau. 
Luak itula kitau pacak mbidaka rua diau ngiciakka diau benagh ngan rua 
diau nyesatka. 4:7 Kantin-kantinku diau kusayangi. Mela kitau sangi 
sayangi, karnau sayang asalau jak di Allah. Jemau diau nyayangi, jemautu 
anak Allah ngan keruan Allah. 4:8 Jemau diau nidau sayang nidau keruan 
Allah, karnau gegalau kerjau Allah dikerjaukaNyau, karnau Diau sayang. 
4:9 Allah nyatauka ngan kitau, bansau Diau nyayangi kitau, karnau Diau 
ngajung Ana'Au diau gi sughang itula datang ke demau, supayau kitau 


bulia idup karnau Ana'Autu. 4:10 Luak mila kitau keruan, bansau Allah 
nyayangi kitau nian: Ukan kitau diau la nyayangi Allah, tapitu Allah la 
nyayangi kitau ngan ngajung Ana'Au, supayau dusau kitau pacak diabiska 
karnau Diau. 4:11 Kantin-kantinku, amun Allah nyayangi kitau luak itu, 
mangku kitau pulau mesti sangi sayangi. 4:12 Nidau bediau sughang kiala 
diau kekela nginak Allah. Anyautu amun kitau sangi sayangi, Allah maju 
seghundak ngan kitau, mangku kitau pacak nyayangi nian. 4:13 Allah la 
ngenjuakka ngan kitau RuaHau, mangku kitau keruan, bansau kitau idup 
seghundak ngan Allah, Allah seghundak ngan kitau. 4:14 Kami la nginak 
Anak Allah, mangku kami ngiciakka ngan jemau lain, bansau Diau diajung 
Allah Bapak njadi Rajau Penyelamat deniauni. 4:15 Amun jemau ngaku'i 
Yesus itu Anak Allah, Allah idup seghundak ngan diau, diau seghundak 
ngan Allah. 4:16 Mangku kitau keruan ngan percayau Allah nyayangi 
kitau. Allah itu nyayangi. Jemau diau maju nyayangi maju seghundak ngan 
Allah, Allah seghundak ngan diau. 4:17 Karnau kitau disayangi Allah nian, 
mangku kitau nidau endak takut masau aghi kiamat, karnau idup kitau luak 
idup Keristus di deniauni. 4:18 Jemau diau meghasauka disayangi nidau 
nanti takut. Nyela, sayangAu melengitka gegalau peghasauan takut. Jadi, 
jemau diau gi takut ngadap aghi kiamat lum meghasauka nian sayang 
Allah, karnau diau gi takut diukum. 4:19 Kitau nyayangi jemau, karnau 
Allah la dulu nyayangi kitau. 4:20 Amun jemau bekatau, "Aku nyayangi 
Allah", anyautu luat ngan kantinau, jemautu pembu'ung. Karnau jemau diau 
nidau nyayangi kantinau diau kina'an, manau ka pacak nyayangi Allah diau 
nidau kina'an. 4:21 Mangku perinta inila dienjuakka Tuhan ngan kitau: 
Jemau diau nyayangi Allah, mesti nyayangi kantinau pulau. 


5:1 Jemau diau percayau, bansau Yesusla Rajau Penyelamat diau dijanjika 
Allah, jemautu anak Allah. Mangku jemau diau nyayangi Bapak, nyayangi 
anak-ana'Au pulau. 5:2 Amun kitau nyayangi Allah ngan ngerjauka 
perimtaHau, mangku kitau keruan, bansau kitau nyayangi anak-anak Allah, 
5:3 karnau nyayangi Allah dibuktika ta'at ngan Allah. Mangku perintaHau 
nidau segau, 5:4 karnau bilang anak Allah pacak ngalaka deniau diau ja'at 
ini. Ngan iman kitau ngalakanyau. 5:5 Sapau pacak ngalaka deniauni? 


Nyela, jemau diau percayau, bansau Yesusla Anak Allah. 5:6 Yesus 
Keristus itu la datang ke deniau ngan ayiak baptisanNyau ngan dagha 
kematianNyau, ukan ajau ngan ayiak, anyautu ngan ayiak ngan dagha. Rua 
Allah la ngiciakka, bansau itu benagh, karnau Rua itu nidau mbu'ung. 5:7 
Ngan tigau carau Diau ngiciakkanyau: 5:8 Rua ngan ayiak ngan dagha. 
Tigautu ngiciakka setu diau semegi. 5:9 Kitau percayau ngan kici'an 
manusiau. Anyautu iluakla kici'an Allah. Mangku itula ceritau Allah 
ngiciakka Ana'Au. 5:10 Jemau diau percayau ngan Anak Allah nerimau 
kici'anNyautu dalam atiau. Anyautu jemau diau nidau percayau ngan Allah 
nganggap Allah pembu'ung, karnau nidau percayau diau dikiciakkaNyau 
ceritau Ana'Au. 5:11 Luak ini kicrantu: Allah la ngenjuakka ngan kitau 
idup sejati selelamaunyau. Mangku iduptu asalau jak di Ana'Au. 5:12 
Jemau diau nerimau Ana'Au nerimau idup itu. Jemau diau nidau nerimau 
Ana'Au nidau pulau nerimau idup. 5:13 Gegalaunyautu kutuliska ngan 
kamu diau percayau ngan Anak Allah, supayau kamu keruan, bansau kamu 
la bulia idup sejati selelamaunyau. 5:14 Mangku kitau beghani ngadap 
Allah, karnau kitau yakin, bansau Diau ka ngabulka du'a kitau, amun setu 
diau kitau pintak tetuju ngan Diau. 5:15 Kitau keruan, Diau ndengaghka 
kitau, amun kitau mintak ngan Diau. Mangku kitau keruan pulau, Diau la 
ngenju'i kitau setu diau kitau pintak ngan Diau. 5:16 Amun kamu nginak 
kantin kamu diau Keristen ngerjauka dusau diau nidau ka ndatangka 
kematian, du'aka ngan Allah, mangku Diau ka ngenjuakka idup ngan 
jemautu; nyela, jemau diau mbuat dusau nidau ndatangka kematian. Adau 
pulau dusau diau ndatangka kematian. Ceritau itu nidau kukiciakka, 
bansau diau mesti bedu'a ngan Allah. 5:17 Kerjau ja'at itu dusau galau. 
Anyautu adau dusau diau nidau ndatangka maut. 5:18 Kitau keruan, 
bansau gegalau jemau diau la njadi anak Allah nidau agi bebuat dusau, 
karnau Anak Allah njagauinyau, mangku Iblis nidau pacak mbuat 
tuapau-apau ngan diau. 5:19 Kitau keruan, bansau kitaum asalau jak di 
Allah, empuak gegalau deniauni dikuasaui Iblis. 5:20 Kitau keruan, bansau 
Anak Allah la datang ngan ngenjuakka pengertian ngan kitau, mangku 
kitau ngeruani Allah diau benagh. Kitau idup seghundak ngan Allah diau 
benagh ngan idup seghundak ngan Ana'Au Yesus Keristus. Diautu Allah 


diau benagh ngan ngenjuakka idup sejati selelamaunyau. 5:21 Anak-buaku, 
jawuakala diri kamu jak di diwau-diwau. 


2 Yuhanis 


1:1 Aku, sughang tuau jemau Keristen, nulis surat ini ngan kamu diau 
dipilia Allah ngan anak-anak kamu diau kusayangi. Ukan cuman aku, 
tapitu gegalau jemau diau keruan Allah diau benagh nyayangi kamu pulau, 
1:2 karnau Allah diau benagh adau dalam ati kitau mangku ka maju adau 
ngan kitau selelamaunyau. 1:3 Aku bedu'a, supayau Allah Bapak ngan 
Ana'Au Yesus Keristus nyayangi kitau ngan ngenjuakka damai ngan kitau, 
supayau gegalaunyautu adau ngan kitau diau keruan diau benagh ngan 
sangi sayangi. 1:4 Aku riang nian jak keruan, bansau adau anak kamu diau 
nuruti ajaghan Allah, luak diau la diperintaka Allah Bapak ngan kitau. 1:5 
Karnau itu, aku mintak nian, supayau kitau sangi sayangi. Ini ukan perinta 
diau empai. Perinta ini dikiciakka ngan kitau jak kitau empai percayau 
senitu. 1:6 Amun kitau sangi sayangi, kitau nuruti perinta Allah. Mangku 
perinta mila diau kamu dengagh jak di senitu, bansau kamu mesti idup 
ngan sangi sayangi. 1:7 Banyak tukang mbu'ung la ngidari jagat. Ughangtu 
nidau ngaku'i, bansau Yesus Keristus datang ke deniau nyerupaui jemau. 
Jemau luak itu tukang mbu'ung ngan musua Keristus. 1:8 Sepepadaula, 
mangku kamu jangan kelengitan setu diau la kami kerjauka batan endak 
kamu. Beusahala, mangku kamu nerimau upa gegalaunyau. 1:9 Jemau 
diau nidau nuruti ajaghan Keristus ngan nyimpang jak di situ, jemau itu 
nidau idup seghundak ngan Allah. Jemau diau maju nuruti ajaghan 
Keristus, jemautu seghundak ngan Allah Bapak ngan Ana'Au pulau. 1:10 
Amun adau jemau datang ngan ngajaghka ngan kamu setu diau nidau 
diajaghka Keristus, jangan nerimau jemautu di ghuma kapu dighi. Jangan 
pulau ngiciakka selamat ngan diau. 1:11 Karnau jemau diau ngiciakka 
selamat ngan jemau luak itu tuikut pulau ngerjauka kerjau diau ja'attu. 1:12 
Banyak nian diau endak kukiciakka ngan kamu, anyautu iluakla jangan 
pakai surat, karnau aku ngaghapka pacak berayak ngan kamu, mangku 
ngiciak buadapan ngan kamu, supayau kitau riang nian. 1:13 Pesanjak di 


jemau Keristen diau dipilia Allah di sini. 
3 Yuhanis 


1:1 Gayus diau kusayangi. Aku, sughang tuau jemau Keristen, nyayangi 
kaba nian. 1:2 Aku bedu'a, mangku kaba sihat ngan gegalaunyau iluak 
ngan kaba, semegi luak jiwa kaba iluak. 1:3 Aku riang nian, karnau adau 
jemau datang nceritauka kaba ngan aku, bansau kaba maju idup 
sebenaghau di adapan Allah, karnau nyela kabatu maju ta'at ngan ajaghan 
Allah. 1:4 Aku riang ndengagh, bansau anak-buaku idup nurut ajaghan 
Allah. Titula mangku aku riang nian. 1:5 Kantinku diau kusayangi. Kaba 
rajin nulungi kantin-kantin kitau jemau Keristen, lagi jemau diau lum kaba 
keruani kaba tulung pulau. 1:6 Ughangtu la ngiciakka ngan jemau Keristen 
di sini, bansau kaba iluak ngan ughangtu. Tulungla jemau luak itu, mangku 
diau pacak melajuka pejalanannyau. Ngan carau luak itu kaba melemakka 
ati Allah. 1:7 Ughangtu bejalan endak nceritauka Yesus. Ughangtu 
ngerjaukanyau, anyautu nidau nerimau tuapau-apau jak di jemau diau nidau 
keruan Allah. 1:8 Itula sebapau kitauni mesti nulung kantin kitau diau 
ngerjauka titu, mangku kitau ka ngikut dalam kerjau ughangtu endak 
ngiciakka ceritau diau benagh jak di Allah. 1:9 Aku la nulis surat ngan 
jemau Keristen di situ, anyautu Diutrepis endak njadi pengulu jemau 
Keristen, enggup nuruti aku. 1:10 Nanti amun aku datang, aku ka 
ngakaghka gegalau peremba'au diau la dikerjaukanyautu. Diautu 
pembu'ung ngan mburuakka kami. Ukan itu ajau, diau pulau enggup 
nerimau jemau Keristen diau datang, lagi pulau negahi jemau diau endak 
nerimau ughangtu, mangku ngeluaghka jemau tadi jak di kumpulan jemau 
Keristen. 1:11 Kantinku diau kusayangi. Jangan menau diau ja'at. Penaula 
diau iluak. Jemau diau bebuat iluak asalau jak di Allah. Jemau diau bebuat 
ja'at nidau ngeruani Allah. 1:12 Bilang ughang muji Dimetrius. Karnau 
kerjaunyau diau benaghtu diau dipuji. Kami pulau muji diau. Mangku kaba 
keruan, bansau kici'an kamini pacak dipercayaui. 1:13 Banyak diau endak 
kukiciakka ngan kaba, anyautu iluakla jangan pakai surat. 1:14 Aku 
ngaghap nidau lamau agi ka betemu ngan kaba, mangku kitau pacak 


ngiciak. 1:15 Tuhan iluak ngan kaba. Kantin-kantin di sini bepesan ngan 
kaba. Sampaikala pesanku ngan bilang ughang kantin kitau. 


Yudas 


1:1 Jak di aku, Yudas, ading Yakubus, diau njadi budak Yesus Keristus. 
Aku nulis ini batan endak jemau diau dipilia ngan disayangi Allah Bapak 
ngan dijagaui batan endak Yesus Keristus. 1:2 Aku bedu'a, supayau Allah 
iluak nian ngan kamu, mangku kamu tenteram galau ngan tamba sangi 
sayangi. 1:3 Kantin-kantinku diau kusayangi. Aku endak nian nulis ngan 
kamu ceritau selamat diau la kitau alami galau. Anyautu mbak kini aku 
terupuak nuliska ini endak neguaka kamu, mangku kamu maju beusaha 
batan endak ajaghan diau benagh diau la dienjuakka Allah ngan umatAu. 
1:4 Adau jemau diau masuak di guak kamu ngan nidau dikeruani. 
Ughangtu jemau ja'at, nyala-gunauka ceritau keilu'an Allah endak nuruti 
serilau ngan nidau ngaku'i Yesus Keristus, awuak Diau sughang itula 
Penguasau ngan Tuhan kitau. Jak di senitu ukuman ughangtu la ditetapka. 
1:5 Kamu la keruan gegalaunyautu ngan nidau asau-asau. Anyautu aku 
endak ngingatka kamu, bansau nyela Tuhan diau nyelamatka umatAu Israil 
jak di nenggeri Mesir. Udim itu Diau mbenasauka jemau diau nidau 
percayau. 1:6 Ingatla malaikat-malaikat diau melanggar batas 
kekuasauannyau. Malaikattu pegi ninggalka badahau. Mangku ughangtu 
dikebat ngan rantai di bada diau keleman di bawa tana. Di situ ughangtu 
dita'an enggut diukum masau kiamat nanti. 1:7 Ingatla pulau kuta Sudum 
ngan Gumura ngan dusun-dusun di ngepungannyau. Jemau kuta itu 
ngerjauka setu diau semegi ngan malaikat tadi. Ughangtu ngerjauka setu 
diau ja'at ngan menaugawia ngan ndalak kepuasan diau nidau pantas. 
Ughangtu la diukum ngan api diau nidau padam-padam, njadi peringatan 
batan endak gegalau jemau. 1:8 Luak itu pulau ughangtu ngayal sampai 
merusak badanau sendighi. Ughangtu nganggap Allah nidau bekuasau 
ngan nggelakka malaikat diau agung di sergau. 1:9 Mikail, pengulu 
malaikattu, nidau pulau ngerjauka titu. Masau diau bebala ngan Iblis 
mbalaka sapau diau ka dapat mayat Musa, nidau begham nggelakka Iblis 


ngan kicr'an. Diau cuman ngiciakka, "Tuhan ka marai kaba!" 1:10 Anyautu 
ughangtu nggelakka gegalaunyau diau nidau ughangtu keruani. Ughangtu 
semegi ngan benatang diau nidau berupu'an diau ngikut serilaunyau ajau. 
Ikak itula ughangtu benasau. 1:1 1 Ughangtu celakau! Ughangtu ngikuti 
jalan Kain. Ughangtu endak tanci, mangku ncelakauka diriau ngan sesat 
luak Biliam. Ughangtu ka benasau karnau melawan luak Kura. 1:12 
Masau kamu ngadauka jamuan, ughang itula di guak kamu diau maluka. 
Ughangtu makan ngan selak, nidau maluan ngan cuman merupuakka diriau 
ajau. Ughangtu luak aban diau ditiup angin diau nidau nughunka ujan. 
Ughangtu luak batang diau nidau ngasilka bua empuak pangkau bebuahan, 
luak batang diau la dicabut ngan akaghau diau mati nian. 1:13 Luak umbak 
besak diau nimbulka buwia diau kumua, luak itula ughangtu mbuwiaka 
perembak diau maluka. Ughangtu luak bintang diau sesat. Batan endak 
ughangtu la disediauka Allah bada di keleman nian enggut selelamaunyau. 
1:14 Hmuk, pengadau piyut Adam, senitu la ngiciakka ughangtu, 
kataunyau, "Kina'ila, Tuhan datang ngan beribu-ribu malaikatAu diau suci 
1:15 endak ngakimi gegalau jemau. Diau ka ngukum jemau ja'at karnau 
peremba'au diau ja'at diau dikerjaukanyautu. Jemau bedusau diau 
melawantu ka diukum karnau gegalau katau diau nggelakkatu." 1:16 
Ughangtu maju bejijia ajau ngan nyempit karnau penanggungannyau. 
Ughangtu idup nurut serilau. Ughangtu muji diriau ngan cak iluak, supayau 
dapat untung. 1:17 Kantin-kantinku diau kusayangi, ingatkala setu diau 
senitu la dikiciakka rasul-rasul Tuhan kitau Yesus Keristus. 1:18 
Ughangtu maju ngiciakka ngan kamu senitu, " Antak ka aghi kiamat ka 
adau jemau diau ka nggelakka kamu. Ughangtu idup nurut serilaunyau 
diau ja'at." 1:19 Ughang itula diau mbuat pecelikaian. Ughangtu dikuasaui 
serilau deniauni, ukan dikuasaui Rua Allah. 1:20 Anyautu kamu beusahala, 
supayau kamu tamba percayau ngan Yesus Keristus, karnau imantu 
bereresia nian. Mangku bedu'ala ngan kuasau Rua Allah. 1:21 Jagauila diri 
kamu, mangku kamu nidau nyimpang jak di sayang Allah, sampai 
nungguka Tuhan kitau Yesus Keristus ngenjuakka ngan kamu idup 
selelamaunyau, karnau Diau iluak nian. 1:22 Sialkala jemau diau 
asau-asau. 1:23 Selamatkala ughangtu jak di api nerakau. Tariakla 


ughangtu ke jalan diau benagh. Jemau lain mesti kamu sialka pulau ngan 
peghasauan takut. Anyautu luatkala bekakas ughangtu diau la dikumuhi 
serilau endak bedusau. 1:24 Allah pacak njagaui kamu, supayau jangan 
bebuat dusau. Diau pacak mbata'1 kamu ngan riang ngan nidau becacat ke 
badaHau diau agung. 1:25 Diautula Allah ngan Rajau Penyelamat kitau 
karnau Yesus Keristus, Tuhan kitau. Diautu Allah diau agung, bekuasau 
ngan diregaui jak di senitu enggut mbak kini ngan selelamaunyau. Amin. 


Pengina'an 


1:1 Inila ceritau diau dinyatauka Yesus Keristus nceritauka setu diau ka 
tejadi. Allah ngiciakkanyau ngan Keristus, mangku diancakkaNyau ngan 
budak-budak Allah setu diau mesti tejadi. Diautu ngajung malaikatAu 
endak nyataukanyau ngan Yuhanis, buda'Autu. 1:2 Yuhanistu la nceritauka 
gegalaunyau diau la tekinak. Mangku inila ceritaunyau ngiciakka katau 
Allah diau dinyatauka Yesus Keristus. 1:3 Riangla jemau diau mbacauka 
katau ini ngan jemau diau ndengaghkanyau mangku na'ati setu diau 
ditulistu, karnau nidau lamau agi gegalaunyautu ka tejadi. 1:4 Ngan kantin- 
kantin jemau Keristen diau di tujua kuta di daira Asia Keciak aku, 
Yuhanis, nulis ini. Aku bedu'a, supayau kamu meghasauka keilu'an ngan 
damai jak di Allah. Allahtu la adau jak di senitu enggut mbak kini ngan 
maju ka adau. Keilu'an ngan damaitu pulau jak di tujua rua diau adau di 
adapanNyau 1:5 nganjak di Yesus Keristus diau nyatauka setu diau pacak 
dipercayaui. Diautu dulu sekali ngulang idup jak di mati mangku nguasaui 
rajau-rajau di deniauni. Diautu nyayangi kitau ngan mbibaska kitau jak di 
dusau karnau daghaHau, 1:6 mangku njadika kitau sebangsau, njadi imam 
diau bekerjau batan endak Allah, Bapa'Au. Yesus Keristustu agung ngan 
bekuasau selelamaunyau. Amin. 1:7 Kina'ila, Diau datang ngan aban! 
Gegalau matau ka nginak Diau ngan pulau jemau diau la nuja ngan mbunua 
Diau ngan gegalau bangsau diau adau di deniauni ka nangis berandaian 
karnau Diau. Nyela nian, amin! 1:8 "Akunila diau dulu sekali ngan 
mendian sekali," katau Tuhan Allah diau Mahakuasau, diau adau jak di 
senitu enggut mbak kini ngan maju ka adau. 1:9 Aku Yuhanis, kantin kamu 


diau semegi nanggungau luak diau dighasauka bilang anak-bua Keristus. 
Kitauni maju ta'an sengsarau karnau njadi umatAu. Aku dicapakka ke 
pulau Patmus, karnau aku ngiciakka katau Allah ngan ngiciakka Yesus 
Keristus. 1:10 Masau aghi Tuhan aku dikuasaui Rua Allah, mangku aku 
ndengagh suarau diau bias luak muni terumpit ngiciak di belakangku. 1:11 
Katau suarautu, "Setu diau kaba kinak tuliskala di sebua kitab, mangku 
kighimkala ngan jemau Keristen di tujua kuta, diautu Ipisus, Semirna, 
Pergamus, Tiatira, Sardis, Piladelpia ngan Laudikia." 1:12 Mangku aku 
nulia endak nginak sapau diau ngiciak ngan aku. La udim aku nulia, 
mangku tekinak tujua butiak tiang lampu jak di emas. 1:13 Di pugan tiang 
lamputu adau sughang diau luak Anak Manusiau betegak di situ. BajuAu 
baju lambing enggut ke tumit. DadauNyau dililit emas. 1:14 Pala'Au ngan 
gumba'Au putia manan luak kapas. MatauNyau besinagh-sinagh luak api. 
1:15 KetingAu besinagh luak tembagau dalam api. SuarauNyau luak ayiak 
besak tumban ke cughup. 1:16 Tangan kananAu ngecakka tujua bintang. 
Jak di mulutAu adau pedang tajam diau bematau duau. DayiAu besinagh- 
sinagh luak matau-aghi dang tengaghi. 1:17 Masau aku nginak Diau, aku 
tejeghumus di adapan ketingAu luak jemau mati. Diau nepiakka tanganAu 
di aku mangku bekatau, "Nidau nanti takut! Aku diau dulu sekali ngan 
mendian sekali. 1:18 Akunila idup. Aku la mati, anyautu kina'ila akuni idup 
selelamaunyau. Akuni megang kunci kematian ngan bada rua jemau mati. 
1:19 Karnau itu tuliskala setu diau la kaba kinak, empuak diau tejadi mbak 
kini, empuak diau ka tejadi nanti. 1:20 Mangku mila resiau tujua bintang 
diau kaba kinak di tangan kananKu ngan tujua tiang lampu emas ini: Tujua 
bintangtu malaikat jemau Keristen di tujua bada. Mangku tujua tiang 
lamputu tujua bada jemau Keristentu." 


2:1 "Tuliskala ngan malaikat jemau Keristen di Ipisus: 'Inila katau Aku, di 
tangan kananKu adau tujua bintang. Aku bejalan di pugan tujua tiang 
lampu emastu. 2:2 Aku keruan kerjau kaba. Aku keruan, kaba bekerjau 
mati-matian ngan tekun nian. Aku keruan, kaba nidau pacak ngaligh ngan 
jemau ja'at. Mangku jemau diau ngakuak diriau rasul awuak ukan, la kaba 
uji. Mangku kaba la keruan, bansau ughangtu pembu'ung. 2:3 Kaba maju 


ngaligh ngan sengsarau karnau Aku, mangku kaba nidau kekela tekedan. 
2:4 Empuak luak itu Aku nyalaka kaba, karnau kaba nidau agi nyayangi 
Aku luak masau empai percayau. 2:5 Karnau itu ingatkala, la jawua nian 
kaba nyimpang! Ubaila jak di dusau kaba, kerjaukala setu diau kaba 
kerjauka masau empai percayau. Amun nidau, Aku ka datang endak 
ncabut tiang lampu kaba jak di badahau, amun kaba nidau ngubai 
perembak kaba. 2:6 Anyautu adau pulau setu diau iluak di kaba: Kaba luat 
ngan gegalau kerjau anak-bua Nikulaus diau Kuluatka pulau. 2:7 Jemau 
diau betelingau dengaghkala setu diau dikiciakka Rua Allah ngan jemau 
Keristen! Diau menang ka Kuenjuakka makan bua jak di batang diau 
ngenjuakka idup diau adau di kebun Pirdaus Allah.'" 2:8 "Ngan malaikat 
jemau Keristen di Semirna tuliskala luak ini: 'Inila katau Aku, Aku dulu 
sekali ngan mendian sekali. Aku la mati mangku ngulang idup. 2:9 Aku 
keruan kaba sengsarau ngan serik, awuak sebenaghau kaba kayau. Aku 
keruan buru'an jemau diau ngakuak diriau jemau Yahudi, awuak 
sebenaghau ukan. Ughangtu umat iblis? 2:10 Nidau nanti takut ngan setu 
diau mesti kaba tanggungka. Ingatkala separau jak di kamu ka dimasuakka 
iblis dalam jil endak nguji kamu. Kamu ka sengsarau selamau sepulua 
aghi. Kamu mesti tekun enggut mati, mangku Aku ka ngenjuakka ngan 
kamu idup selelamaunyau njadi adia menang ngan kamu. 2:11 Jemau diau 
betelingau dengaghkala setu diau dikiciakka Rua Allah ngan jemau 
Keristen! Jemau diau menang nidau ka ngapau-ngapau ngan kematian diau 
keduau.'" 2:12 "Ngan malaikat jemau Keristen di Pergamus tuliskala luak 
ini: Inila katau Aku, Aku makai pedang diau tajam ngan bematau duau. 
2:13 Aku keruan bada kaba. Bada kaba di bada iblis. Empuak luak itu, 
kaba maju ngaku'i Aku. Kaba maju percayau ngan Aku, pulau masau 
Antipas, anak-buaKu diau tekun, dibunua di bada kaba, di bada iblistu. 
2:14 Empuak luak itu adau pulau sala kaba. Adau jemau jak di kamu diau 
ngikut ajaghan Biliam. Biliamtu ngajaghka Balak carau nyesatka jemau 
Israil, supayau ughangtu menaugawia ngan makan makanan diau la 
disiwauka. 2:15 Mangku adau pulau jemau di kamu diau ngikut ajaghan 
anak-bua Nikulaus. 2:16 Karnau itu, ubaila jak di dusau kamu! Amun 
nidau, Aku ka cepat datang njenguak kamu, mangku Aku ka merangi 


ughangtu ngan pedang diau adau di mulutKu. 2:17 Jemau diau betelingau 
dengaghkala setu diau dikiciakka Rua Allah ngan jemau Keristen! Jemau 
diau menang ka Kuenjuakka makan makanan Mana diau tebuni, mangku 
Aku ka ngenjuakka ngan diau batu putia. Di batutu ditulis namau empai 
diau nidau dikeruani jemau lain jak di jemau nerimaunyau.'" 2:18 "Ngan 
malaikat jemau Keristen di Tiatira tuliskala luak ini: 'Inila katau Aku, Anak 
Allah. Matauku besinagh-sinagh luak maghak api ngan ketingKu besinagh 
luak tembagau dalam api. 2:19 Aku keruan gegalau kerjau kaba. Aku 
keruan kaba nyayangi jemau, kaba maju percayau, kaba bekerjau batan 
endak Allah, kaba tekun. Aku keruan banyakla kerjau kaba mbak kini 
sangkan senitu. 2:20 Anyautu adau pulau setu diau Aku nidau tetuju. Kaba 
ngenangka Isebil, jemau tinautu, diau ngakuak diriau nabi. Diautu ngajagh 
ngan nipuka anak-buaKu endak menaugawia ngan makan makanan diau Ia 
disiwauka. 2:21 Aku la ngenjuakka masau, supayau diau ngubai jak di 
peremba'autu, anyautu diau enggup ngubai jak di kerjaunyau 
menaugawiatu. 2:22 Kina'ila, Aku ka ndatangka idapan ngan diau, mangku 
nidau pacak bangun. Mangku diau ngan jemau diau menaugawia ngan diau 
ka nanggung nian, amun ughangtu nidau ngubai jak di perembak tinautu. 
2:23 Anak-buahau ka Kubunua, mangku gegalau jemau Keristen ka 
keruan, bansau Akunila diau ngeruani ati ngan rupu'an jemau. Bilang kamu 
ka Kubalas nurut kerjau kamu sesughangan. 2:24 Anyautu kamu diau lain 
diau adau di Tiatira nidau ngikut ajaghan itu ngan nidau melajaghi ajaghan 
diau dikiciakka Ilmu Iblis. Ngan kamutu Aku bekatau, Aku nidau endak 
nambai beban kamu. 2:25 Anyautu setu diau la adau di kamu ta'ankala 
enggut Aku datang. 2:26 Jemau diau menang ngan ngerjauka kendakKu 
enggut pengabisan ka Kuenjuakka kuasau nguasaui bangsau-bangsau, 2:2” 
luak diau Kuterimau jak di BapakKu. Jemautu ka merintaka ughangtu 
ngan tungkat besi. Ughangtu ka diancurka luak tembikagh peghiyuak tana. 
2:28 Mangku jemautu ka Kuenjuakka bintang timur. 2:29 Jemau diau 
betelingau dengaghkala setu diau dikiciakka Rua Allah ngan jemau 
Keristen!' " 


3:1 "Ngan malaikat jemau Keristen di Sardis tuliskala luak ini: 'Inila katau 


Aku, Aku ngempu tujua rua jak di Allah ngan tujua bintangtu. Aku keruan 
gegalau kerjau kaba. Kaba dikiciakka idup, awuak kaba mati. 3:2 Aku 
lum betemu sutiak kiala kerjau kaba diau sempernau di adapan Allah. 
Karnau itu bangunla, teguakala setu diau gi adau di kaba diau laka mati. 
3:3 Mangku ingatkala setu diau la diajaghka ngan kaba ngan setu diau la 
kaba dengagh, mangku ta'atila itu ngan ubaila jak di perembak kaba! 
Amun nidau, Aku ka datang luak pemaling. Kaba nidau ka keruan, kebilau 
masaunyau Aku datang njenguak kaba. 3:4 Anyautu di Sardis adau pulau 
jemau diau nidau ngumuhi bajuau. Jemautu ka bejalan ngan Aku, pakai 
baju putia, karnau pantas batan endak itu. 3:5 Jemau diau menang ka 
dienjuakka baju putia luak jemau itu tadi. Namaunyau nidau ka Kukusam 
jak di kitab jemau diau ka dienjuakka idup. Aku ka ngaku'i namaunyau di 
adapan BapakKu ngan di adapan malaikatAu. 3:6 Jemau diau betelingau 
dengaghkala setu diau dikiciakka Rua Allah ngan jemau Keristen.'" 3:7 
"Ngan malaikat jemau Keristen di Piladelpia tuliskala luak ini: 'Inila katau 
Aku, Aku suci ngan benagh. Aku adau kunci Daud. Amun Aku mbukak, 
nidau bediau sughang kiala diau pacak ngatupkanyau. Mangku amun Aku 
ngatupka, nidau bediau sughang kiala diau pacak mbuka'au. 3:8 Aku 
keruan gegalau kerjau kaba. Kina'ila, Aku la mbuka'i kaba duaghau, 
mangku sughang kiala nidau pacak ngatupkanyau. Aku keruan kekuatan 
kaba nidau sebeghapau. Anyautu kaba nuruti ajaghanKu ngan maju ngaku'i 
Aku. 3:9 Kina'ila, jemau diau njadi anak iblis, pembu'ung diau ngakuak 
diriau jemau Yahudi awuak ukan. Ughangtu ka diseraka ngan kaba. Aku 
ka mbuat ughangtu njenguak kaba ngan nunduak di adapan kaba. Mangku 
ughangtu ngakuak, bansau Aku nyayangi kaba. 3:10 Kaba la nuruti 
kici'anKu endak nantika Aku ngan tekun. Karnau itu Aku ka njagaui kaba 
jak di masau penanggungan, masau gegalau jemau di demau ka dicubaui. 
3:11 Aku gancang datang. Jagauila iluak-iluak setu diau adau di kaba, 
mangku nidau sughang kia ngambiak adia kaba menang. 3:12 Jemau diau 
menang ka Kujadika tiang di Ghuma Allah diau suci, mangku diau adau di 
bada itu selelamaunyau. Di diau ka Kutuliska namau Allah ngan namau 
kuta Allah, diautu Yerusalim empai diau ka tughun jak di sergau jak di 
Allah, ngan pulau namauKu diau empai ka Kutuliska di diau. 3:13 Jemau 


diau betelingau dengaghkala setu diau dikiciakka Rua Allah ngan jemau 
Keristen.'" 3:14 "Ngan malaikat jemau Keristen di Laudikia tuliskala luak 
ini: Inila katau Aku, Akunila tetap ngan nyatauka setu diau benagh ngan 
pacak dipercayaui, mulaunyau gegalaunyau diau dijadika Allah. 3:15 Aku 
keruan gegalau kerjau kaba. Kaba nidau dingin ngan nidau pulau angat. 
Alaka ilu'au, amun kaba dingin madak angat! 3:16 Anyautu kaba 
angat-angat kuku; angat nidau, dingin nidau. Itula sebapau kaba ka 
Kuludaka jak di mulutKu. 3:17 Kaba bekatau, 'Aku kayau, gegalaunyau la 
adau, nidau kurang tuapau-apau.' Kaba nidau keruan, bansau kaba sarau 
ngan malang, lagi serik, butau ngan telanjang. 3:18 Karnau itula aku 
negughi kaba, supayau kaba mbeli jak di Aku emas diau asli, la diuji 
dalam api, mangku kaba njadi kayau. Mangku belila pulau baju putia, 
supayau kaba makaiau, mangku jangan kina'an kaba telanjang diau 
malukatu. Mangku belila pulau minyak batan endak mbasua matau kaba, 
mangku kaba pacak nginak. 3:19 Jemau diau Kusayangi Kutengul ngan 
Kusakiti. Karnau itu rilakala ati kaba ngan ubaila jak di perembak kaba! 
3:20 Kina'ila, Aku betegak di mukau duaghau ngan nggagur. Amun adau 
jemau ndengagh suarauKu ngan mbukakka duaghau, Aku ka masuak 
betemu ngan diau. Mangku Aku makan ngan diau, diau ngan Aku. 3:21 
Jemau diau menang ka Kududuakka sebada duduak ngan Aku, luak Aku 
pulau la menang mangku duduak sebada duduak ngan BapakKu. 3:22 
Jemau diau betelingau dengaghkala setu diau dikiciakka Rua Allah ngan 
jemau Keristen.' " 


4:1 La udim itu aku tekinak agi. Aku nginak adau duaghau tebukak di 
sergau, mangku aku ndengagh agi suarau diau la kudengagh empaini, 
muniau luak terumpit, kataunyau, "Mela, nayiakla ke sini, mangku aku ka 
nunjuakka ngan kaba setu diau mesti tejadi nanti." 4:2 Masau itu pulau aku 
dikuasaui Rua Allah, mangku aku nginak di sergau adau sebua kerusi 
rajau. Mangku adau Sughang duduak di kerusitu. 4:3 Dayi Jemautu 
besinagh luak permatau jeghenia ngan permatau abang. Mangku adau 
ghunia besinagh-sinagh ijang ngelilingi kerusi rajautu. 4:4 Di ngepungan 
kerusi rajautu adau duau pulua empat kerusi agi. Di kerusitu duduak duau 


pulua empat tuau-tuau diau makai baju putia ngan gitar emas di pala'au. 
4:5 Jak di kerusi rajau tadi ngeluagh kilat ngan muni gurua telutur. 
Mangku di adapan kerusitu adau tujua ubur diau maghak. Itula tujua Rua 
Allah. 4:6 Mangku di adapan kerusitu adau pulau lautan kacau jeghenia 
nianan. Ngelilingi kerusitu di empat bucu adau empat ikuak benatang, di 
mukau belakangau penua ngan matau galau. 4:7 Benatang diau sikuak luak 
singau. Diau sikuak agi luak sapi lanang diau mudau. Diau sikuak agi 
dayiau luak dayi jemau. Diau sikuak agi luak burung elang diau dang 
terbang. 4:8 Empat benatangtu padau sikuak adau enam butiak sayap. 
Sayapautu penua ngan matau galau, di sebela dalamau pulau. Siang malam 
benatangtu nidau mandak-mandak benyanyi, kataunyau, "Suci, suci, sucila 
Tuhan, Allah diau Mahakuasau, Diau la adau jak di senitu enggut mbak 
kini ngan maju ka adau." 4:9 Empat benatangtu benyanyi beterimau-kasia 
ngan meregaui ngan ngagungka Jemau diau duduak di kerusi rajautu diau 
idup selelamaunyau. Idang kali benatangtu benyanyi, 4:10 duau pulua 
empat tuau-tuau tadi nunduak di adapan Jemau diau duduak di kerusi 
rajautu, mangku nyemba Jemau diau idup selelamaunyautu. Mangku 
ughangtu nyipatka gitarau di guak kerusi rajautu ngan bekatau, 4:11 "Ui 
Tuhan, Allah kami! Dighi ajau diau pantas dipuji ngan diregaui ngan 
bekuasau, karnau Dighi la njadika gegalaunyau. Karnau kendak Dighila 
gegalaunyau adau mangku idup." 


5:1 Mangku aku nginak di tangan kanan Jemau diau duduak di pucuak 
kerusi rajautu sutiak gulungan kitab. Sebela luagh ngan dalamau ditulisi 
mangku disigil ngan tujua butiak sigil. 5:2 Mangku aku nginak sughang 
malaikat gaga diau tepekiak-pekiak, kataunyau, "Sapau diau pantas ngan 
behak mbukak gulungan kitabtu ngan sigilau?" 5:3 Anyautu nidau bediau 
sughang kiala empuak di sergau empuak di demau empuak di bawa deniau 
diau pacak mbukak gulungan kitabtu endak nginak isiau. 5:4 Mangku aku 
nangis sesedanan, karnau nidau bediau sughang kia diau dianggap behak 
mbukak gulungan kitabtu endak nginak isiau. 5:5 Mangku sughang jak di 
tuau-tuau tadi ngiciak ngan aku, "Jangan kaba nangis! Kina'ila, singau jak 
di jungku Yehuda, diautu tunas Daud la menang, mangku Diau pacak 


mbukak gulungan kitabtu ngan mbukak tujua butiak sigilautu." 5:6 La 
udim itu aku nginak sikuak Anak Bebiri betegak di tetengaan kerusi rajau 
tadi, dikelilingi empat benatang itu ngan duau pulua empat tuau-tuau tadi. 
Anak Bebiritu luak la disembelia. Bebiritu betanduak tujua, bematau tujua, 
diautu tujua Rua Allah diau la diajung ke gegalau deniau. 5:7 Mangku 
Anak Bebiritu datang endak nerimau gulungan kitab tadi jak di tangan 
Jemau diau duduak di kerusi rajautu. 5:8 Diau dang ngambiak gulungantu, 
empat benatang ngan duau pulua empat tuau-tuau itu nunduak di adapan 
Anak Bebiritu. Bilang ughangtu ngecakka kecapi ngan pan emas diau buisi 
keminyan, itu du'a-du'a jemau diau la njadi hak Allah. 5:9 Ughangtu 
benyanyi nyanyika nyanyian empai, kataunyau, "Dighi pantas ngan behak 
nerimau gulungan kitabtu ngan mbukak sigilau, karnau Dighi la 
disembelia. Mangku ngan dagha Dighi jemau jak di gegalau jungku, 
basau, pemili ngan bangsau la dibeli batan endak Allah. 5:10 Dighi la 
njadika ughangtu sutiak bangsau, njadi imam endak bekerjau batan endak 
Allah. Mangku ughangtu ka merinta luak rajau di deniau." 5:11 Mangku 
aku tekinak agi, mangku ndengagh suarau banyak nian malaikat di guak 
kerusi rajau, empat benatang ngan tuau-tuau tadi. Malaikattu bejuta-juta. 
5:12 Malaikattu benyanyi ngan suarau bias, "Anak Bebiri diau 
disembeliatu pantas ngan behak nerimau kuasau ngan kekayauan ngan 
pengertian ngan kekuatan. Diautu pantas diregaui ngan diagungka ngan 
dipuji!" 5:13 Mangku aku ndengagh gegalaunyau diau benyawau empuak 
di sergau empuak di deniau empuak di bawa deniau empuak diau di laut 
ngan gegalaunyau diau di dalamau bekatau, "Jemau diau duduak di kerusi 
rajau ngan Anak Bebiri dipuji ngan diregaui ngan diagungka ngan 
bekuasau selelamaunyau!" 5:14 Mangku empat benatangtu bekatau, 
"Amin!" ngan tuau-tuau tadi nunduak nyemba. 


6:1 La udim itu aku nginak Anak Bebiritu mbukak sigil diau petamau jak 
di tujua sigiltu. Mangku aku ndengagh sikuak jak di empat benatang tadi 
bekatau, "Mela!" Suaraunyau luak muni gurua. 6:2 Mangku aku nginak 
nian, adau sikuak kudau putia ngan sughang jemau di pucu'au. Jemautu 
adau pana di tanganau mangku dienjuakka gitar tandau menang. Mangku 


diau bejalan njadi pemenang ngan maju menang. 6:3 La udim itu aku 
nginak Anak Bebiritu mbukak sigil diau keduau, mangku aku ndengagh 
benatang diau sikuak agi bekatau "Mela!" 6:4 Mangku datang sikuak 
kudau abang. Jemau diau di pucu'au dienjuakka kuasau endak ngabiska 
damai di deniauni, mangku jemau sangi bunua. Mangku diau dienjuakka 
sebila pedang besak. 6:5 La udim itu Anak Bebiritu mbukak sigil diau 
ketigau, mangku benatang diau sikuak agi bekatau, "Mela!" Aku nginak, 
mangku adau sikuak kudau itam. Di tangan jemau diau di pucu'au adau 
timbangan. 6:6 Mangku aku ndengagh suarau jak di guak empat benatang 
tadi diau bekatau, "Selitir beghas diau alap regaunyau upa saghi. Tigau 
litir beghas diau karut regaunyau upa saghi pulau. Anyautu jangan 
merusakka minyak ngan anggur." 6:7 La udim itu Anak Bebiritu mbukak 
sigil diau keempat. Mangku aku ndengagh benatang diau sikuak agi 
bekatau, "Mela!" 6:8 Mangku aku nginak, adau sikuak kudau pucat. Diau 
adau di pucu'au namaunyau Maut, kuasau maut ngikutinyau. Diau 
dienjuakka kuasau mbunua bagi empat sebagi jak di isi deniau pakai 
pedang, kelapaghan, idapan diau cepat minda ngan benatang diau buas 
diau adau di demauni. 6:9 La udim itu Anak Bebiritu mbukak sigil diau 
kelimau. Mangku aku nginak di bawa bada bekerban adau jemau diau 
dibunua karnau ta'at ngan ngiciakka katau Allah. 6:10 Ughangtu tepekiak 
ngan suarau nyaghing, kataunyau, "Ui Tuhan, Penguasau diau suci ngan 
benagh. Lamau beghapau agi Dighi nidau ngukum ngan nidau mbalas 
dagha kami ngan jemau diau mbunua kami?" 6:11 Ughangtu padau 
sughang dienju'i selambagh baju putia mangku dikiciakka ngan ughangtu, 
bansau ughangtu mesti gheghadu dikit agi, enggut genap itungan kantinau 
sekerjau diau ka dibunua pulau luak ughangtu. 6:12 La udim itu aku 
nginak Anak Bebiritu mbukak sigil diau keenam. Mangku adau gempau 
besak. Matau-aghi njadi itam luak kain itam. Bulan njadi abang luak 
dagha. 6:13 Mangku bintang di langit tumbanan ke deniau luak bua aghau 
tumbanan gi mata, amun digugak angin nyaghu. 6:14 Langit ngeciak luak 
kertas digulung. Gegalau gunung ngan pulau dialiaka jak di badahau. 6:15 
Mangku rajau di demau ngan penguasau ngan kepalak tentera ngan jemau 
kayau ngan jemau bekuasau ngan jemau lainau, empuak budak empuak 


jemau bibas, gegalaunyau nyemuni di gua ngan serang batu di gunung. 
6:16 Ughangtu bekatau ngan gunung ngan batutu, "Runtuala, tinggangla 
kami! Bunikala kami jak di Jemau diau duduak di kerusi rajautu, jak di 
mara Anak Bebiritu. 6:17 Karnau la sampai aghi diau mbayauka, masau 
Diau dang ngukum deniau. Sapau pacak ta'an?" 


7:1 La udim itu aku nginak empat ughang malaikat betegak di empat bucu 
deniau. Ughangtu na'anka empat angin di deniau, mangku nidau bediau 
angin, empuak di daghat, empuak di laut, empuak di kekayuan. 7:2 
Mangku aku nginak sughang malaikat lainau datang jak di sebela 
matau-aghi idup. Malaikattu mbatak tandau jak di Allah diau idup. Ngan 
suarau bias diau bekatau ngan empat malaikat tadi diau diajung merusakka 
deniau ngan laut. 7:3 "Jangan kudai merusakka deniau ngan laut ngan 
kekayuan, amun kami lum nandaui kening jemau diau la njadi hak Allah." 
7:4 Mangku aku ndengagh bilangan jemau diau ditandauitu. Gegalaunyau 
seratus empat pulua empat ribu ughang jak di duau belas jungku jemau 
Israil. 7:5 Jak di jungku Yahudi duau belas ribu ughang diau ditandaui, jak 
di jungku Ruben duau belas ribu, jak di jungku Gad duau belas ribu, 7:6 
jak di jungku Asir duau belas ribu, jak di jungku Naptali duau belas ribu, 
jak di jungku Manasi duau belas ribu, 7:7 jak di jungku Simiun duau belas 
ribu, jak di jungku Liwi duau belas ribu, jak di jungku Isakar duau belas 
ribu, 7:8 jak di jungku Sibulun duau belas ribu, jak di jungku Yusup duau 
belas ribu, jak di jungku Benyamin duau belas ribu pulau diau ditandauitu. 
7:9 La udim itu aku nginak, mangku adau tunggalan jemau banyak diau 
nidau kebilangan agi. Ughangtu jak di gegalau bangsau ngan jungku ngan 
pemili ngan basau betegak di adapan kerusi rajau ngan di adapan Anak 
Bebiritu. Ughangtu makai baju putia, mangku adau daun paku bindu di 
tanganau. 7:10 Ngan suarau nyaghing ughangtu bekatau, "Keselamatan 
kitau jak di Allah diau duduak di kerusi rajau ngan jak di Anak Bebiritu!" 
7:11 Mangku gegalau malaikat betegak ngelilingi kerusi rajautu ngan 
tuau-tuau ngan empat benatangtu. Ughangtu nunduak di adapan kerusi 
rajautu mangku nyemba Allah, 7:12 kataunyau, "Amin! Tepujila Allah 
diau agung ngan bepengertian. Diau pantas dipuji ngan diregaui. Diautu 


bekuasau ngan kuat selelamaunyau. Amin!" 7:13 Mangku sughang jak di 
tuau-tuautu bekiciak ngan aku, "Sapau ughangni diau makai baju putiatu? 
Jak di manau ughangm datang?" 7:14 Katauku, "Tuan, aku nidau keruan. 
Dighitu ngeruaninyau." Mangku diau bekiciak agi, "Ughangni jemau diau 
la beta'an di masau penanggungan diau beghat nian. Ughangni la nesa 
bajuau njadi putia ngan dagha Anak Bebiritu. 7:15 Itula sebapau ughangni 
betegak di adapan kerusi Allah mangku sembayang nyemba Diau siang 
malam di Ghuma Allah. Mangku Allah diau duduak di kerusi rajautu ka 
ngantini ngan njagaui ughangtu. 7:16 Ughangtu nidau ka meghasauka agi 
lapagh ngan aus. Ughangtu nidau ka kenau panas matau-aghi agi. 7:17 
Karnau Anak Bebiri diau adau di tetengaan kerusi rajautu ka nyayia 
ughangtu ngan mbata'i ughangtu ke matau-ayiak diau ngenjuakka idup. 
Mangku Allah ka ngusu'i ayiak matau jak di matau ughangtu." 


8:1 Mangku satu Anak Bebiritu mbukak sigil diau ketujua, sergau njadi 
suni nianan kekirau setenga jam lamaunyau. 8:2 Mangku aku nginak tujua 
malaikat diau betegak di adapan Allah. Malaikattu dienju'i tujua terumptt. 
8:3 Mangku adau sughang malaikat agi mbatak bada keminyan emas. 
Diau datang betegak guak mija bada bekerbantu, dienjuakka banyak 
keminyan endak dikerbanka di bada bekerban emas diau di adapan kerusi 
rajautu serempak ngan du'a gegalau jemau diau la njadi hak Allah. 8:4 
Mangku asap keminyan nayiak jak di tangan malaikattu ke adapan Allah 
serempak ngan du'a jemau diau la njadi hak Allah. 8:5 La udim itu 
malaikattu ngambiak bada keminyantu dimasuakkanyau api jak di mija 
bada bekerban tadi, mangku diumbanka ke deniau. Mangku adau muni 
gurua besak ngan kilat nyelanyar, mangku adau gempau. 8:6 Mangku 
tujua malaikat diau adau terumpit tadi la siap endak ngembusau. 8:7 
Malaikat diau petamau ngembus terumpitau, mangku adau ujan es ngan 
api beundak dagha pulau. Gegalaunyautu diumbanka ke deniau. Mangku 
bagi tigau sebagi jak di deniau mutung, mangku bagi tigau sebagi jak di 
kekayuan mutung pulau ngan gegalau gheghumputan diau ijang mutung 
galau. 8:8 La udim itu malaikat diau keduau ngembus terumpitau, mangku 
adau setu luak gunung besak diau maghak karnau api diumbanka ke laut. 


Mangku bagi tigau sebagi jak di lauttu njadi dagha, 8:9 mangku bagi tigau 
sebagi jak di gegalau benatang diau adau di laut mati galau, mangku bagi 
tigau sebagi jak di kapal ancur pulau. 8:10 La udim itu malaikat diau 
ketigau ngembus terumpitau, mangku sutiak bintang besak diau maghak 
luak ubur tumban jak di langit, ninggang bagi tigau sebagi jak di ayiak 
batang-aghi ngan matau-ayiak. 8:11 Namau bintang itu "Payit". Mangku 
bagi tigau sebagi jak di ayiak njadi payit, mangku banyak jemau mati 
karnau minum ayiak diau la payittu. 8:12 La udim itu malaikat diau 
keempat ngembus terumpitau, mangku bagi tigau sebagi jak di matau-aghi 
ngan bulan padam, mangku bagi tigau sebagi jak di bintang padam pulau. 
Mangku aghi siang bagi tigau sebagi nidau terang, luak itu pulau aghi 
malam. 8:13 Mangku aku nginak, adau sikuak burung elang terbang di 
langit. Burungtu bekatau ngan suarau nyaghing, "Celakau, celakau, 
celakaula jemau diau adau di deniau, amun tigau malaikat agi ngembus 
terumpitau nanti." 


9:1 La udim itu malaikat diau kelimau ngembus terumpitau, mangku aku 
nginak sutiak bintang tumban jak di langit ke demau, mangku dienjuakka 
ngan diau anak kunci jurang maut, 9:2 dibukakkanyau jurang mauttu, 
mangku asap ngeluagh jak di dalamau luak asap jak di tungku diau besak. 
Mangku matau-aghi ngan awang-awang njadi keleman karnau asap jak di 
jurangtu. 9:3 Jak di asaptu beterbangan belalang ke deniau. Mangku 
belalangtu dienju'i kuasau semegi ngan kuasau kalau. 9:4 Mangku nidau 
diajung merusakka gheghumputan, tetanaman ngan kekayuan, tapitu 
diajung nyerang jemau ajau diau nidau bediau tandau jak di Allah di 
keningau. 9:5 Belalangtu nidau diajung mbunua jemau, tapitu diajung 
nyiksau jemau selamau limau bulan. Sengsarau itu luak jemau mengut 
disengat kalau. 9:6 Masau itu jemau ndalak jalan mati, anyautu nidau 
pacak. Ughangtu endak nian mati, anyautu nidau mati-mati. 9:7 Badan 
belalangtu luak kudau diau endak dipakai beperang. Di pucuak pala'au 
adau setu jak di emas. Dayiau luak dayi jemau. 9:8 Gumba'au luak 
gumbak jemau tinau. Gigiau luak gigi setuau. 9:9 Dadaunyau luak baju 
besi. Muni sayapau luak muni gerubak banyak diau ditaghiak kudau 


belaghi dang beperang. 9:10 Iku'au luak ikuak kalau diau adau sengatau. 
Di iku'autu adau kuasau endak nyiksau manusiau selamau limau bulan. 
9:11 Rajau diau merintaka belalangtu malaikat jurang maut. Namaunyau 
basau Ibrani Abadun, basau Yunani Apuliun, retiau "Perusak". 9:12 
Celakau tadi la lalu. Mbak kini ka adau agi duau mecam celakau. 9:13 La 
udim itu malaikat diau keenam ngembus terumpitau, mangku aku 
ndengagh suarau jak di empat tanduak di bada bekerban jak di emas diau 
adau di adapan Allah 9:14 ngiciak ngan malaikat tadi diau adau 
terumpittu, kataunyau, "Legha'i empat malaikat diau dikebat di guak ayiak 
besak Iprat." 9:15 Mangku dilegha'i empat malaikattu diau la ditetapka 
masaunyau, jam, aghi, bulan ngan taun itu, endak mbunua bagi tigau sebagi 
jak di gegalau manusiau. 9:16 Aku ndengagh, gegalau tentera diau pakai 
kudau duau ratus juta banya'au. 9:17 Luak inila aku nginak kudau itu ngan 
jemau diau di pucu'au. Ughangtu pakai baju besi diau abang luak api ngan 
ijang ngan kuning luak belirang. Palak kudautu luak palak setuau. Jak di 
mulutau ngeluagh api ngan asap ngan belirang. 9:18 Jak di tigau 
sengsarautu dibunua bagi tigau sebagi jak di gegalau manusiau, karnau api 
ngan asap ngan belirang diau ngeluagh jak di mulutautu. 9:19 Kuasau 
kudautu adau di mulutau ngan di iku'au. Iku'au luak ulagh. Ngan palak 
ulaghtu diau nyiksau manusiau. 9:20 Anyautu jemau lain diau lum mati 
karnau sengsarautu, nidau nian ngubai jak di kerjaunyau. Ughangtu nidau 
mandak nyemba iblis, patung jak di emas, pirak, tembagau, batu ngan kayu 
diau nidau pacak nginak ngan ndengagh ngan bejalan. 9:21 Ughangtu 
nidau ngubai jak di kerjau kuasau gelap, mbunua, menaugawia ngan 
maling. 


10:1 Mangku aku nginak sughang malaikat agi diau kuat, tughun jak di 
sergau ditukupi aban. Di tipatan pala'au adau ghuma. Dayiau luak 
matau-aghi. Ketingau luak tiang api. 10:2 Di tanganau adau gulungan kitab 
keciak diau tebukak. Keting kananau dipijakkanyau di laut, keting 
kidaunyau dipijakkanyau di daghat. 10:3 Diau tegauk ngan suarau 
nyaghing luak setuau diau ngaum. La udim tegauk kedengaghan muni 
gurua ngiciak tujua kali. 10:4 La udim muni guruatu, aku endak nuliska 


kici'annyau, anyautu adau suarau jak di sergau, kataunyau "Resiaukala 
tuapau diau dikiciakka guruatu. Jangan kaba tuliska!" 10:5 Mangku 
malaikat diau kukinak betegak di laut ngan di daghattu nginjungka tangan 
kananau ke langit. 10:6 Mangku diau besumpa demi Allah diau idup 
selelamaunyau diau la njadika langit ngan gegalau isiau, deniau ngan 
gegalau isiau, laut ngan gegalau isiau, kataunyau, "Masaunyau nidau ka 
dipundurka agi! 10:7 Anyautu amun malaikat ketujua ngembus terumpitau, 
mangku Allah ka ngerjauka rencanaunyau diau diresiaukatu, luak la 
dikiciakkaNyau ngan nabi-nabi, budak-buda'Autu." 10:8 Mangku suarau 
diau la kudengagh jak di sergautu ngiciak agi ngan aku, kataunyau, 
"Pegila, ambiakla gulungan kitab diau tebukak di tangan malaikat diau 
betegak di laut ngan di daghattu." 10:9 Mangku aku pegi njenguak 
malaikattu mintak ngan diau, supayau gulungan kitabtu dienjuakka ngan 
aku, kataunyau, "Ambiakla, makanla gulungantu. Di peghut kaba ka payit, 
anyautu di mulut teghasau manis luak pemanisan medu." 10:10 Mangku 
kuambiak kitab jak di tangan malaikattu, mangku kumakan. Di mulut 
teghasau manis luak pemanisan medu, anyautu la udim kumakan, 
busungku njadi payit. 10:11 Mangku dikiciakka agi ngan aku, "Kaba mesti 
ngiciakka katau Allah agi ceritau setu diau ka tejadi ceritau banyak 
bangsau, pemili, basau ngan rajau." 


11:1 La udim itu dienjuakka ngan aku sebatang bulua diau luak pengukur, 
kataunyau, "Pegila, ukurla Ghuma Allah ngan bada bekerban, mangku 
bilangi jemau diau sembayang di dalamau. 11:2 Anyautu tengalaman diau 
di luagh jangan diukur, karnau la dienjuakka ngan jemau diau nidau keruan 
Allah. Ughangtu ka nginja'i kuta diau beresiatu selamau empat pulua duau 
bulan. 1 1:3 Mangku Aku ka ngajung duau ughang diau makai baju jak di 
kain karung endak ngiciakka katau Allah seribu duau ratus enam pulua 
aghi lamaunyau." 11:4 Ughang duautu duau batang saitun ngan duau tiang 
lampu diau adau di adapan Tuhan gegalau deniau. 1 1:5 Amun adau jemau 
diau endak mbuati ughang duautu, adau api ngeluagh jak di mulutau 
mbenasauka gegalau musua. Gegalau musuau dibunua ngan carau luak itu. 
11:6 Ughang duautu adau kuasau nukup langit, mangku nidau ujan 


selamau ughangtu ngiciakka katau Allah. Ughangtu adau pulau kuasau 
nguba ayiak njadi dagha, adau pulau kuasau nyiksau deniau ngan gegalau 
mecam sengsarau, kebilau ajau ughang duautu endak ngerjaukanyau. 11:7 
Mangku la udim ughang duautu ngiciakka katau Allah, ughangtu ka 
diserangi benatang diau ngeluagh jak di jurang maut, mangku dikalaka 
ngan dibunua. 11:8 Mangku mayat ughangtu ka adau di jalan di kuta besak 
itu, bada Tuhan ughangtu dipakuka di kayu saliptu. Namau lain kuta itu 
Sudum ngan Mesir. 11:9 Jemau jak di gegalau bangsau ngan jungku ngan 
basau ngan pemili nginak mayatau selamau tenga empat aghi, mangku 
nidau ngajung mayattu dikuburka. 11:10 Gegalau jemau di deniau injiak 
ngan riang, karnau ughang duautu la mati. Ughang ka ngadauka jamuan 
ngan sangi enju' adia, karnau duau ughang nabitu banyak nyaraui jemau di 
deniauni. 11:11 La tenga empat aghi mangku adau agi nyawaunyau jak di 
Allah masu'i ughang duautu, mangku ughangtu ngulang idup agi. Gegalau 
jemau diau ngina'au takut galau. 11:12 Mangku ughang duautu ndengagh 
suarau nyaghing jak di sergau mantaunyau, kataunyau, "Nayiakla ke sini!" 
Mangku nayiak ughang duautu ke sergau ditudungi aban. Musua ughangtu 
ngina'au galau. 11:13 Masau itu pulau adau gempau besak, mangku bagi 
sepulua sebagi jak di kuta itu runtua. Tujua ribu ughang mati karnau 
gempautu. Jemau lain takut kematila mangku ngagungka Allah di sergau. 
11:14 Celakau mi la lalu pulau. Kina'ila celakau diau ketigau laka tejadi. 
11:15 La udim itu malaikat diau ketujua ngembus terumpitau, mangku 
adau suarau nyaghing di sergau, kataunyau, "Diau nguasaui deniauni 
Tuhan kitau ngan Rajau Penyelamat diau la dijanjikaNyau. Diau ka 
merinta luak rajau selelamaunyau." 11:16 Mangku duau pulua empat 
tuau-tuau diau duduak di kerusiau di adapan Allahtu nunduak nyemba 
Allah, 11:17 kataunyau, "Tuhan Allah diau Mahakuasau diau la adau jak 
di senitu enggut mbak kini. Kami beterimau-kasia ngan Dighi, karnau 
Dighi la makai kuasau diau besaktu mangku la mulai merinta luak rajau. 
11:18 Gegalau bangsau diau nidau keruan Allah mara, anyautu Ia 
masaunyau Dighitu mara. La masaunyau Dighi ngadili jemau mati. La 
masaunyau pulau Dighi ngenjuakka upa ngan budak-budak Dighi ngan 
nabi-nabi, pulau ngan gegalau umat Dighi, jemau diau nyemba Dighi, 


besak keciak. La masaunyau mbenasauka jemau diau mbenasauka 
deniauni." 11:19 Mangku tebukak Ghuma Allah di sergau mangku kina'an 
di dalamau Peti Janji Allah. Mangku adau kilat nyelanyar ngan gurua 
gelugur ngan gempau besak ngan ujan es diau deghas. 


12:1 Mangku tekinak di langit setu diau nyelia. Adau sughang tinau 
diselimuti matau-aghi diau betegak di bulan. Di pala'au adau gitar jak di 
duau belas bintang. 12:2 Tinautu dang ngandung, laka masaunyau endak 
merunggu, mangku diau tegauk kesakitan. 12:3 Mangku tekinak agi di 
langit setu diau nyelia. Adau sikuak nagau abang diau besak nianan. 
Pala'au tujua, tandu'au sepulua. Di pala'autu adau tujua gitar. 12:4 Iku'au 
naghiak bagi tigau sebagi jak di bintang di langit, mangku diumbankanyau 
ke demau. Nagautu betegak di guak tinau diau endak merunggutu endak 
makan Ana'au, amun Diau la adau. 12:5 Mangku adau Anak lanang diau 
ka merinta gegalau bangsau ngan tungkat besi. Mangku Anaktu diambiak 
dibatak belaghi guak Allah ngan guak kerusi rajautu. 12:6 Mangku tinautu 
belaghi ke padang bungin, bada diau la disediauka Allah batan endak diau. 
Di situ diau disayia selamau seribu duau ratus enam pulua aghi. 12:7 
Mangku adau perang di sergau. Mikail ngan malaikat-malaikatau beperang 
melawan nagautu. Nagautu pulau beperang ditulung anak-buahau. 12:8 
Anyautu nagautu dikalaka, mangku nidau diajung agi mendam di sergau. 
12:9 Mangku nagau besaktu dicapakka keluagh. Diautu ulagh tuau diau 
dikiciakka Iblis ngan Sitan diau nyesatka gegalau deniau. Mangku diau 
diumbanka ke deniau. Luak itu pulau anak-buahautu. 12:10 La udim itu 
aku ndengagh suarau diau nyaghing di sergau bekatau, "Mbak kini la 
masaunyau Allah nyelamatka umatAu. Mbak kini la nyatau kuasau Allah 
diau merinta luak Rajau. Mbak kini Rajau Penyelamat diau dijanjikatu la 
nyatauka kuasauNyau. Karnau Iblis diau mburuakka kantin-kantin kitau di 
adapan Allah siang malam la dilaratka jak di sergau. 12:11 Ughangtu la 
ngalaka diau ngan dagha Anak Bebiritu, dikalaka ngan ceritau iluak jak di 
Allah diau dikiciakka ughangtu. Ughangtu rila nyeraka nyawaunyau 
enggut mati. 12:12 Karnau itu riangla, ui sergau ngan gegalau kamu diau 
adau di dalamau. Celakaula kamu, ui deniau ngan laut, karnau Iblis la 


tughun guak kamu. Diau mara kematila, karnau la keruan masaunyau tigha 
jerang agi." 12:13 Satu nagautu la jagau, bansau diau dicapakka ke demau, 
diau njagal tinau diau melahirka Anak lanang tadi. 12:14 Mangku tinautu 
dienju' kidau bela sayap elang diau besak, mangku diau terbang ke 
badahau di padang bungin. Di situ diau disayia selamau tenga empat taun 
jawua ngan nagau itu. 12:15 Mangku mulut nagautu nyemburka ayiak 
besak luak batang-ayiak merampus ke ara tinautu, supayau diau anyut. 
12:16 Anyautu deniau nulung tinautu ngan mbukak mulutau ngisap ayiak 
diau disemburka jak di mulut nagautu. 12:17 Nagautu mara kematila ngan 
tinautu, mangku diau nyerangi pengadaunyau diau lain diau na'ati ukum 
Allah ngan ngiciakka ceritau Yesus. 12:18 Mangku nagautu mendam di 
tepi laut. 


13:1 La udim itu aku nginak sikuak benatang ngeluagh jak di laut. Pala'au 
tujua, tandu'au sepulua. Di tanduaktu adau sepulua gitar, mangku di 
pala'autu ditulis namau-namau diau nggelakka Allah. 13:2 Benatang diau 
kukinaktu semegi ngan setuau tutul. Ketingau luak keting beghuang. 
Mulutau luak mulut setuau. Mangku nagautu ngenjuakka ngan diau 
kekuatannyau ngan kuasaunyau diau besaktu. 13:3 Mangku aku tekinak 
luak adau lukau diau mbayauka idupau di sala sutiak pala'au, anyautu 
lukau diau mbayaukatu ghadu. Gegalau deniau kemangan mangku ngikut 
benatangtu. 13:4 Mangku ughangtu nyemba nagautu, karnau diau 
ngenjuakka kuasau ngan benatang tadi. Mangku ughangtu nyemba 
benatangtu ngan bekiciak, "Nidau bediau diau semegi ngan benatang itu! 
Nidau bediau diau pacak beperang melawan diau!" 13:5 Kici'an 
benatangtu geduak nianan ngan nggelak. Diau bekuasau selamau empat 
pulua duau bulan. 13:6 Mangku diau nggelakka Allah ngan namau Allah 
ngan Ghuma Allah ngan gegalaunyau diau adau di sergau. 13:7 Mangku 
diau dibuliaka pulau melawan jemau diau la njadi hak Allah mangku 
dikalakanyau. Diau dienjuakka kuasau nguasaui bilang jungku, nenggeri, 
bangsau ngan basau. 13:8 Mangku gegalau jemau di deniau nyemba diau, 
gegalau jemau diau namaunyau nidau ditulis jak deniau la adau. 
Namaunyautu nidau ditulis di kitab jemau idup diau adau di Anak Bebiri 


diau la disembeliatu. 13:9 Jemau diau betelingau dengaghkala! 13:10 
Jemau diau la ditetapka endak dijilka cetau ka dijilka. Jemau diau Ia 
ditetapka endak dibunua ngan pedang cetau ka dibunua ngan pedang. Diau 
penting supayau jemau percayau maju tekun ngan ngaligh ngan maju 
percayau. 13:11 Mangku aku nginak sikuak benatang agi ngeluagh jak di 
dalam tana. Benatangtu adau tanduak duau butiak luak anak bebiri, 
anyautu diau ngiciak luak nagau. 13:12 Diau adau kuasau luak benatang 
diau ngeluagh jak di laut tadi, karnau la dienjuakka ngan diau. Mangku 
diau mbuat gegalau jemau di deniau nyemba benatang diau lukaunyau 
mbayauka tadi la ghadu. 13:13 Benatangtu mbuat tandau nyelia diau 
besak. Diau ngajung api tughun jak di langit dikina'i gegalau jemau. 13:14 
Mangku gegalau jemau di deniaumi ditipuka ngan tandau nyelia diau 
dikerjauka di adapan benatang tadi karnau kuasaunyau. Mangku diajungau 
negakka patung endak nyemba benatang diau la lukau ngan pedang 
anyautu maju idup. 13:15 Diau dienjuakka kuasau endak ngenjuakka 
nyawau ngan patungtu, mangku patung benatangtu pacak ngiciak ngan 
mbunua gegalau jemau diau enggup nyemba diau. 13:16 Mangku diau 
ngajung gegalau jemau, besak keciak, kayau ngan serik, budak ngan jemau 
bibas, gegalaunyau ditandaui tangan kananau madak keningau. 13:17 
Mangku nidau sughang kiala pacak njual beli, amun nidau bediau tandau 
itu, diautu namau benatang tadi madak angkau namaunyau. 13:18 Diau 
pentingtu pengertian. Jemau diau bepengertian pacak ngitung angkau 
namau benatangtu. Angkautu angkau manusiau, diautu enam ratus enam 
pulua enam. 


14:1 Mangku aku nginak, tekimak Anak Bebiri betegak di bukit Siun. Guak 
Diau adau seratus empat pulua empat ribu jemau. Di kening ughangtu 
ditulis namau Bebiritu ngan namau Bapa'Au. 14:2 Mangku aku ndengagh 
suarau jak di langit luak muni ayiak besak diau tumban jak di cughup ngan 
muni gurua diau besak. Mangku suarau diau kudengaghtu luak muni 
pemain kecapi diau dang metiak kecapiau. 14:3 Ughangtu dang nyanyika 
nyanyian empai di adapan kerusi rajau ngan empat benatang ngan 
tuau-tuau. Mangku nidau bediau jemau diau pacak belajagh nyanyiantu lain 


jak di seratus empat pulua empat ribu jemau diau la ditebus jak di 
deniautu. 14:4 Ughangtu jemau diau nidau ncampur ngan tinau, masia 
beresia luak perawan. Ughangtu ngikut Anak Bebiritu ke manau kila Diau 
pegi. Ughangtu ditebus jak di manusiau njadi luak tandau beterimau-kasia 
diau dulu sekali dienjuakka batan endak Allah ngan Anak Bebiritu. 14:5 
Ughangtu nidau pembu'ung, nidau nian becacat. 14:6 Mangku aku nginak 
sughang malaikat lain terbang tinggi di langit. Di diau adau ceritau iluak 
diau selelamaunyau batan endak dikiciakka ngan jemau diau adau di 
deniau, gegalau bangsau ngan jungku ngan basau ngan pemili. 14:7 
Malaikattu tepekiak ngan suarau bias, "Takutla ngan Allah ngan agungka 
Diau, karnau la sampai masau Allah ngukum manusiau. Sembala Allah 
diau njadika langit ngan deniau ngan laut ngan gegalau matau-ayiak." 14:8 
Mangku sughang malaikat nyusul malaikat tadi sampai tepekiak, "Diau Ia 
rubua! Kuta Babil diau besaktu la ancur! Babiltu la mabuakka gegalau 
bangsau ngan anggurau, diautu serilau menaugawia." 14:9 Mangku 
sughang malaikat lain agi nyusul duau malaikat tadi. Ngan suarau bias diau 
bekatau, "Amun jemau nyemba benatang ngan patungautu, mangku 
nerimau tandaunyau di tanganau madak di kemngau, 14:10 mangku 
jemautu ka mmum jak di anggur Allah, diautu anggur maraHau diau nidau 
beundak. Mangku jemautu ka disiksau dalam api ngan belirang di adapan 
malaikat suci ngan Anak Bebiritu. 14:11 Asap api diau nyiksau jemautu 
nayiak ke atas enggut selelamaunyau. Mangku jemau diau nyemba 
benatang ngan patungau, mangku la nerimau tandau namaunyautu, nidau 
mandak-mandak disiksau siang malam." 14:12 Diau penting, supayau 
jemau umat Allah maju na'ati perintaHau ngan maju percayau ngan Yesus. 
14:13 Mangku aku ndengagh suarau jak di sergau ngiciak, "Tuliskala! 
Mulai mbak kini riangla jemau mati diau mati la percayau ngan Tuhan." 
"Nyela!" Katau Rua Allah, "Mangku ughangtu pacak gheghadu jak di 
kerjaunyau diau ngeriakatu, karnau asil kerjau ughangtu ka maju ngikut 
ughangtu." 14:14 Udim itu aku nginak adau aban putia. Di pucuak abantu 
duduak Sughang luak Anak Manusiau. Di pala'Au adau gitar emas. Di 
tanganAu adau tuai diau tajam. 14:15 Mangku adau sughang malaikat 
ngeluagh jak di Ghuma Allah. Ngan suarau bias diau ngiciak ngan Jemau 


diau duduak di pucuak abantu, kataunyau, "Ayunkala tuai Dighi mangku 
ngetam. La sampai masaunyau endak ngetam, karnau ketaman di deniau Ia 
masak." 14:16 Mangku Jemau diau duduak di pucuak abantu ngayunka 
tuaiau ke demau, mangku deniautu diketam. 14:17 Udim itu adau sughang 
malaikat agi ngeluagh jak di Ghuma Allah di sergau. Diau adau pulau 
pisau tajam. 14:18 Mangku adau malaikat lain agi datang jak di mija bada 
bekerban. Diau nguasaui api. Diautu tegauk ngan suarau nyaghing ngiciak 
ngan malaikat diau adau pisau tajamtu, kataunyau, "Ayunkala pisau diau 
tajam tadi, tetakla bua anggur di demau, karnau buatu la masak." 14:19 
Mangku malaikattu ngayunka pisaunyau ke demau, diteta'au bua anggur di 
deniautu mangku disipatka ke kilangan besak. Kilangantu ibarat mara 
Allah. 14:20 Mangku bua anggurtu dilincit di luagh kuta. Jak di kilangantu 
melilia dagha, tinggiau laka duau mitir sejawua tigau ratus kilu. 


15:1 La udim itu aku nginak tandau lain agi di langit diau besak ngan 
nyelia. Adau tujua malaikat ngan tujua sengsarau diau mendian. Inila 
pengabisan mara Allah. 15:2 Mangku aku nginak adau laut luak kacau 
beundak api. Di tepi lauttu adau jemau diau la ngalaka benatang ngan 
patungau ngan angkau namaunyautu. Ughangtu adau kecapi jak di Allah. 
15:3 Ughangtu benyanyi nyanyika nyanyian Musa, budak Allahtu, ngan 
nyanyian Anak Bebiri. Muniau luak ini, "Tuhan, Allah diau Mahakuasau. 
Gegalau kerjau Dighi besak nianan ngan nyelia. Dighitu Rajau gegalau 
bangsau. Carau Dighi adil ngan benagh galau. 15:4 Sapau nidau takut 
ngan Dighi, Tuhan? Sapau enggup ngagungka namau Dighi? Cuman Dighi 
ajau diau suci. Gegalau bangsau ka datang nunduak nyemba Dighi, karnau 
carau Dighi diau adiltu la kina'an ngan gegalau jemau." 15:5 La udim itu 
aku nginak Ghuma Allah di sergau tebukak ngan kima tandau Allah adau 
di dalamau. 15:6 Tujua malaikat ngan tujua sengsarautu ngeluagh jak di 
Ghuma Allah. Bajuau kain putia diau beresia besinagh-sinagh. Dadaunyau 
dililit emas. 15:7 Mangku sikuak jak di empat benatangtu ngenjuakka ngan 
malaikat tadi tujua pan jak di emas penua diisi ngan mara Allah, diautu 
Allah diau idup selelamaunyau. 15:8 Mangku Ghuma Allahtu penua ngan 
asap karnau keagungan Allah ngan kuasauNyau. Mangku selamau tujua 


sengsarau jak di tujua malaikattu lum mandak, nidau bediau sughang kiala 
diau pacak masuak ke dalam Ghuma Allahtu. 


16:1 La udim itu aku ndengagh suarau bias jak di dalam Ghuma Allah 
ngiciak ngan tujua malaikattu, kataunyau, "Pegila, tuangkala pan mara 
Allahtu ke deniau." 16:2 Mangku pegi malaikat diau dulu sekali, 
dituangkanyau ke deniau isi pan itu, mangku nimbul bisul diau besak-besak 
lagi mengut diau mbayauka di gegalau jemau diau adau tandau benatangtu 
ngan nyemba patungau. 16:3 Udim itu malaikat diau keduau nuangka isi 
panautu ke laut, mangku ayiak laut njadi luak dagha jemau mati, mangku 
mati galau benatang diau idup di laut. 16:4 Udim itu malaikat diau ketigau 
nuangka isi panau ke ayiak batang-aghi ngan matau ayiak, mangku gegalau 
ayiak njadi dagha. 16:5 Mangku aku ndengagh malaikat diau nguasaui 
ayiak bekatau, "Dighi Allah diau suci. Dighi adau jak di seritu enggut 
mbak kini. Ukuman diau Dighi ukumkatu adil. 16:6 Ughangtu la numpaka 
dagha umat Allah ngan dagha nabi-nabi. Mbak kini Dighi mbuat ughangtu 
minum dagha, karnau titu pantas batan endak ughangtu." 16:7 Mangku 
aku ndengagh suarau jak di bada bekerbantu, kataunyau, "Tuhan Allah 
diau Mahakuasau, ukuman diau Dighi ukumkatu benagh ngan adil." 16:8 
Udim itu malaikat diau keempat nuangka isi panau ke matau-aghi, 
dienjuakka kuasau endak mutungka jemau ngan api. 16:9 Mangku jemau 
mutung karnau api diau angat kematila. Ughangtu nggelakka namau Allah 
diau nguasaui sengsarau itu tadi, enggup ngubai jak di peremba'au, nidau 
endak ngagungka Allah. 16:10 Udim itu malaikat diau kelimau nuangka 
panau ke kerusi rajau benatang itu, mangku gegalau nenggeriau njadi 
keleman. Mangku jemaunyau nggigit lida karnau kesakitan. 16:11 
Ughangtu ndawaika Allah diau di sergau karnau bisul tadi ngan kesakitan. 
Anyautu ughangtu nidau kila ngubai jak di peremba'au diau ja'at. 16:12 
Udim itu malaikat keenam nuangka isi panau ke ayiak Iprat diau besaktu. 
Ayiaktu njadi keghing, mangku rajau diau datang jak di sebela matau-aghi 
idup pacak lalu. 16:13 Mangku aku nginak tigau rua ja'at ngeluagh jak di 
mulut nagau ngan jak di mulut benatang ngan jak di mulut nabiautu. Rua 
ja'attu luluak bekatak. 16:14 Ruatu rua sitan diau mbuat tandau nyelia. 


Tigau ruatu pegi njenguak gegalau rajau di deniau ngajung betunggal 
endak beperang masau aghi besak, masau Allah nyatauka kuasauNyau. 
16:15 "Kina'ila, aku datang luak pemaling. Riangla jemau diau maju 
siagau ngan maju meratika kain bajuau, mangku jangan bejalan telanjang 
ngan nidau maluan di mukau jemau." 16: 16 Mangku ditunggalka ughangtu 
di bada diau dikiciakka basau Ibrani, Harmagidun. 16:17 Udim itu 
malaikat diau ketujua nuangka isi panau ke awang-awang, mangku adau 
suarau nyaghing jak di dalam Ghuma Allah di guak kerusi rajautu, 
kataunyau, "La udim!" 16:18 Mangku nyelanyar kilat ngan gelugur gurua, 
mangku adau gempau diau besak luak lum kekela adau jak manusiau adau 
di deniau. Besak kematila gempautu. 16:19 Kuta besak itu tebela njadi 
tigau bagi. Kuta-kuta jemau diau nidau keruan Allah ancur. Mangku Allah 
teghingat ngan Babil diau besaktu endak ngenjuakka diau minum pan diau 
penua ngan anggur mara Allah. 16:20 Mangku gegalau pulau lengit ngan 
gunung abis galau. 16:21 Mangku adau ujan es, beghat titi'au limau pulua 
kilu. Es itu umban jak di langit ninggang jemau, mangku jemau ndawaika 
Allah karnau sengsarau ujan estu, karnau ughangtu nanggung kematila. 


17:1 La udim itu sughang jak di tujua malaikat diau adau tujua pan tadi 
datang njenguak aku, kataunyau, "Mela ke sini. Aku endak nunjuakka ngan 
kaba, luak manau tinau pelacur diau ja'attu diau adau di guak banyak ayiak 
ka diukum. 17:2 Rajau di demau la menaugawia ngan tinautu. Jemau di 
deniauni la mabuak, karnau minum ayiak anggurau, diautu kerjaunyau diau 
ja'attu." 17:3 Udim itu aku dibatak Rua Allah ke padang bungin. Di situ 
aku nginak sughang tinau duduak di pucuak benatang diau abang, penua 
ngan tulisan nggelakka Allah. Palak benatangtu tujua, tandu'au sepulua. 
17:4 Tinautu pakai baju ungu ngan kain abang, dighiasi ngan emas, 
permatau ngan mutiara. Di tanganau adau pan jak di emas penua ngan setu 
diau ja'at ngan najis, asil kerjau ja'attu. 17:5 Di keningau ditulis sutiak 
namau, sutiak resiau, bacaunyau, "Babil besak, mak gegalau pelacur ngan 
gegalau kerjau diau ja'at di demau." 17:6 Mangku aku nginak tinautu 
mabuak karnau dagha jemau diau la njadi hak Allah ngan dagha jemau 
diau nceritauka Yesus. Satu aku nginak tinautu, aku kemangan nian. 17:7 


Mangku malaikattu bekiciak ngan aku, "Ngapau kaba kemangan? Aku ka 
ngiciakka ngan kaba resiau tinautu ngan resiau benatang diau mbata'au, 
benatang diau bepalak tujua ngan betanduak sepuluatu. 17:8 Benatangtu 
senitu la adau, mbak kini nidau bediau agi, jerang agi ka nimbul jak di 
jurang maut mangku ajalau ka benasau. Mangku gegalau jemau di deniau, 
jemau diau namaunyau nidau ditulis di kitab jemau idup jak demau adau, 
ka kemangan nginak benatangtu diau senitu la adau, mangku nidau bediau 
agi, anyautu ka nimbul agi. 17:9 Diau pentingtu adau akal ngan pengertian. 
Tujua palaktu tujua bukit, bada tinautu duduak. Tujua palaktu pulau tujua 
rajau. 17:10 Limau jak di rajautu la mati. Diau sikuak dang adau, diau 
sikuak agi lum datang. Amun diau datang nanti, diau merinta jerang ajau. 
17:11 Mangku benatang diau la adau, mbak kimi nidau bediau agitu, rajau 
diau kedelapan. Diau pulau sughang jak di tujua rajau tadi, mangku diau 
ka benasau. 17:12 Sepulua tanduak diau kaba kinaktu sepulua rajau diau 
lum merinta. Anyautu nanti ka dienjuakka kuasau endak merinta luak rajau 
serempak ngan benatangtu selamau sejam. 17:13 Ughangtu sujjauan. 
Gegalau ughangtu nyeraka kekuatannyau ngan kuasaunyau ngan benatang 
tadi. 17:14 Ughangtu ka beperang melawan Anak Bebiri. Anyautu Anak 
Bebiritu ka ngalaka ughangtu, karnau Diautu Tuan gegalau tuan ngan 
Rajau gegalau rajau. Gegalau anak-buaHau, diautu jemau diau setia ngan 
dipiliHautu, ka ngikut menang ngan Anak Bebiritu." 17:15 Mangku 
malaikattu bekatau agi ngan aku, "Gegalau ayiak diau kaba kinak, bada 
pelacurtu duduak, titu gegalau bangsau ngan jemau banyak ngan pemili 
ngan basau. 17:16 Mangku sepulua tanduak diau la kaba kinak ngan 
benatangtu ka luat ngan tinautu, diambiak gegalaunyau mangku diau njadi 
suni ngan telanjang. Dagingau dimakan ughangtu ngan disilap ngan api. 
17:17 Karnau Allah la nggeghakka ati ughangtu endak ngerjauka 
rencanauNyau. Diau mbuat ughangtu sepakat endak nyeraka kuasau rajau 
ngan benatang tadi, mangku diau merinta enggut gegalau katau Allah la 
ditepati. 17:18 Mangku tinau diau kaba kinaktu kuta besak diau merinta 
rajau-rajau di demau." 


18:1 Udim itu aku nginak sughang malaikat lain agi tughun jak di sergau. 


Kuasaunyau besak ngan keagungannyau nerangi gegalau deniau. 18:2 
Ngan suarau nyaghing diau bekatau, "La rubua, la rubua galau kuta Babil 
diau besaktu. Diau la njadi bada iblis, bada rua ja'at nyemum galau, bada 
gegalau burung diau makan buntang diau diluatka jemau, 18:3 karnau 
gegalau bangsau la minum anggur serilaunyau diau ja'attu. Rajau demau la 
menaugawia ngan diau. Pedagang di deniau la njadi kayau, karnau diau 
nidau pacak na'an serilaunyau diau besaktu." 18:4 Mangku aku ndengagh 
suarau lain jak di sergau bekatau, "Keluaghla, ui umatKu, pegila jak di 
situ! Jangan kamu ngikuti dusaunyau! Mangku jangan kamu ngikut 
diukum. 18:5 Karnau dusaunyau la telungguak setinggi langit. Allah 
ngingatka gegalau keja'atannyau. 18:6 Buatila diau luak diau Ia mbuati 
kamu. Balaskala duau kali lipat gegalaunyau diau la dikerjaukanyautu. 
Isila mangku'au ngan minuman diau duau kali lebia keghas jak di minuman 
diau disediaukanyautu. 18:7 Enjuakka ngan diau penanggungan ngan 
dukau sebanyak keagungannyau ngan kekayauannyau diau la 
dighasaukanyautu, karnau diau la ngiciak dalam atiau, 'Aku ratu diau 
bekuasau! Aku ukan randau. Aku nidau kekela ka kemada'an.' 18:8 Itula 
sebapau, timpau saghi ajau diau ka celakau, buidapan ngan kemada'an 
ngan kelapaghan. Mangku diau ka disilap ngan api, karnau bekuasaula 
Tuhan Allah diau ngukumau." 18:9 Mangku rajau-rajau di demau diau la 
menaugawia ngan diau ngan la meghasauka kekayauannyau ka nangis 
berandaian merandai kutatu, amun ughangtu nginak asap berembus jak di 
api diau mutungkanyautu. 18:10 Ughangtu ka betegak jawua-jawua 
karnau takut kenau sengsaraunyautu ngan bekatau, "Celakau, celakau 
kaba, ui kuta diau besaktu, ui Babil, kuta diau kuattu! Masau sejam ajau 
kaba la diukum." 18:11 Mangku pedagang deniau nangis berandaian ikak 
diau, karnau nidau bediau agi jemau diau endak mbeli barang dagangan 
ughangtu. 18:12 Nidau bediau diau mbeli barang jak di emas, pirak, 
permatau, mutiara ngan pulau kain putia, kain ungu, sutera, kain abang, 
gegalau mecam barang jak di kayu ghum, kayu mahal, paying, jak di 
tembagau, besi ngan pualam, 18:13 kulit kayu manis, rerempahan, minyak 
ghum, mur, keminyan, anggur ngan minyak, ghebuak diau alus ngan 
gendum, sapi ngan bebiri, kudau ngan gerubak, budak ngan nyawau jemau 


pulau nidau dibeli agi. 18:14 Pedagangtu ka bekatau, "Gegalau bebuahan 
diau dikenda'i ati kaba la abis. Gegalau kekayauan ngan setu diau alap 
nidau bediau agi di kaba, midau ka dapat agi." 18:15 Pedagang diau la 
njadi kayau karnau bedagang barang tadi ka betegak jak di jawua, karnau 
ughangtu takut ka kenau sengsaraunyau. Ughangtu ka nangis berandaian 
18:16 sampai bekatau, "Celakau, celakau nian kuta besaktu. Senitu diau 
pakai kam alus, kain ungu ngan kain abang, diau diperiasi emas, permatau 
ngan mutiara. 18:17 Timpau sejam ajau kekayauannyautu abis." Gegalau 
kepalak kapal laut ngan jemau nayiak ngan jemau kerjau kapal ngan 
gegalau jemau diau pencariannyau di laut betegak jak di jawua. 18:18 
Ughangtu tegauk, satu nginak asap berembus jak di api diau nyilap kutatu, 
kataunyau, "Selamau ini nidau bediau kuta luak kuta besak im!" 18:19 
Mangku ughangtu ngamburka debu di pala'au, tandau ughangtu 
kemada'an, mangku tegauk ngan nangis berandaian, kataunyau, "Atyai, 
celakau nian kuta besaktu! Kekayauannyau la mbuat gegalau jemau diau 
adau kapal laut njadi kayau, la njadi kayau ngan barangau diau mahal. 
Anyautu timpau sejam ajau abis galau!" 18:20 Riangla kamu, ui sergau, 
ngan kamu, ui umat Allah ngan nabi-nabi ngan rasul-rasul! Allah Ia 
ngukum diau karnau kamu. 18:21 La udim itu sughang malaikat diau 
bekuasau ngatangka batu besak luak batu piri'an diau besak nian, 
dicapakkanyau ke dalam laut sampai bekatau, "Luak mila caraunyau kuta 
Babil diau besaktu ka dicapakka ke bawa ngan kuat, mangku nidau bediau 
agi. 18:22 Nidau bediau agi muni pemain kecapi, muni jemau nyanyi, muni 
seruling ngan muni terumpit. Nidau bediau agi muni jemau betukang. 
Mangku muni nutuak nidau ka bediau agi di kaba. 18:23 Nidau ka kima'an 
agi sinagh lampu di kaba. Nidau ka kedengaghan agi reramian jemau nika. 
Senitu pedagang kaba jemau penting di deniauni. Ngan kuasau gelap kamu 
nipuka gegalau bangsau di deniau. 18:24 Di dalam kutatu kedapatan 
dagha nabi-nabi ngan dagha jemau diau la njadi hak Allah ngan dagha 
gegalau jemau diau dibunua di deniauni." 


19:1 La udim itu aku ndengagh suarau bias jak di jemau banyak nianan di 
sergau, kataunyau, "Haleluya! Tepujila Allah! Allah kitau Allah diau 


nyelamatka. Diau agung ngan bekuasau. 19:2 Diautu ngakimi ngan benagh 
ngan adil, Diautu la ngukum pelacur diau la merusakka deniau ngan 
kerjaunyau diau ja'attu. Allah pulau la ngukum tinautu, karnau diau 
mbunua budak-buda'Au." 19:3 Mangku ughangtu bekatau agi, "Haleluya, 
tepujila Allah! Asapau berembus, nidau ka mandak-mandak 
selelamaunyau." 19:4 Mangku duau pulua empat tuau-tuau ngan empat 
benatangtu nunduak nyemba Allah diau duduak di kerusi rajautu, 
kataunyau, "Amin, haleluya, tepujila Allah!" 19:5 Mangku adau suarau jak 
di kerusi rajautu, kataunyau, "Pujila Allah kitau, ui, gegalau budak Allah, 
kamu diau ta'at ngan Diau, empuak keciak empuak besak!" 19:6 La udim 
itu aku ndengagh muni luak suarau jemau banyak nianan, luak muni ayiak 
besak ngan gurua diau besak, kataunyau, "Haleluya, tepujila Allah! Karnau 
Tuhan Allah kitau diau Mahakuasau la njadi Rajau. 19:7 Mela kitau 
beriang-riang ngan injiak, ngagungka Diau, karnau aghi nika Anak Bebiri 
la sampai, buntingAu la udim besiyuak. 19:8 Buntingtu dienjuakka baju 
kam alus, la pakai baju putia beresia diau besinagh-sinagh!" | Baju putiatu 
kerjau iluak diau dikerjauka jemau diau la njadi hak Allah.) 19:9 Mangku 
malaikat bekatau ngan aku, "Tuliskala, 'Riangla jemau diau dijeghumi ke 
jamuan nika Anak Bebiritu.'" Kataunyau agi, "Katau itu katau benagh, 
katau jak di Allah." 19:10 Mangku aku nunduak nyemba diau, anyautu 
diau bekatau, "Jangan luak ini! Jangan nyemba aku! Aku pulau budak 
semegi ngan kaba ngan kantin-kantin kaba diau maju percayau ngan Yesus. 
Sembala Allah!" Karnau ceritau diau dikiciakka nabi ceritau benagh diau 
dinyatauka Yesustu. 19:11 Mangku aku nginak sergau tebukak, ngenian 
adau sikuak kudau putia. Jemau diau nayi'inyau benamau "Diau Setia ngan 
Benagh". Diautu ngukum ngan beperang adil. 19:12 MatauNyau luak 
maghak api. Di pucuak pala'Au banyak gitar emas. Di Diau ditulis namau 
diau nidau dikeruani sughang kiala lain jak di Diau itula. 19:13 Diau makai 
baju lambing diau la diceghupka dalam dagha. NamauNyautu "Katau 
Allah". 19:14 Gegalau tentera di sergau ngikut Diau. Ughangtu nayiak 
kudau putia ngan makai kain alus diau putia beresia. 19:15 Di mulut 
Jemau tadi adau sebila pedang tajam. Ngan pedangtu Diau ka ngalaka 
bangsau-bangsau. Diau ka nyayia ughangtu ngan tungkat besi. Mangku 


Diau ka ngancit anggur di kilangan anggur. Titu mara Allah diau 
Mahakuasau. 19:16 Di bajuAu ngan di balungAu ditulis namau, "Rajau 
gegalau rajau ngan Tuan gegalau tuan." 19:17 Mangku aku nginak 
sughang malaikat betegak di matau-aghi ngiciak ngan suarau nyaghing 
ngan gegalau burung diau terbang di langit, kataunyau, "Mela ke sini, 
betunggalla endak ngikut makan jamuan Allah, jamuan besaktu. 19:18 
Mela, makan daging gegalau rajau, gegalau tenterahau ngan kepala'au. 
Mela, makan daging gegalau kudau ngan jemaunyau ngan daging gegalau 
jemau, empuak besak empuak keciak, empuak budak empuak tuan." 
19:19 Mangku aku nginak benatangtu ngan gegalau rajau di deniau ngan 
tenterahau betunggal endak beperang melawan Jemau di kudau putiatu 
ngan tenteraHau. 19:20 Mangku benatangtu ditangkap serempak ngan cak 
nabi diau la ngerjauka tandau nyelia di adapan benatangtu. Ngan carau 
luak itu diautu nyesatka jemau diau nerimau tandau benatang ngan nyemba 
patungautu. Benatang ngan nabitu dicapakka idup-idup dalam laut api diau 
maghak ngan belirang. 19:21 Mangku gegalau jemau lain dibunua ngan 
pedang diau di mulut Jemau diau di pucuak kudautu. Mangku gegalau 
burung la nyagu makan daging ughangtu. 


20:1 La udim itu aku nginak sughang malaikat tughun jak di sergau. Di 
tanganau adau kunci jurang maut ngan rantai besak. 20:2 Malaikattu 
nangkap nagau, ulagh tuautu, diautu Iblis ngan Sitan, dikebat selamau 
seribu taun, 20:3 mangku dicapakka dalam jurang maut. Jurangtu dikunci 
ngan disigil, mangku nidau pacak agi nyesatka bangsau-bangsau, antak ka 
masau seribu taun lum abis. La udim itu dilepaska agi jerang ajau. 20:4 
Mangku aku nginak kerusi-kerusi rajau ngan jemau diau duduak di 
pucu'autu dienju'i kuasau endak ngakimi. Aku pulau nginak jiwa jemau 
diau la dipancung liaghau karnau nceritauka Yesus ngan ngiciakka katau 
Allah. Ughangtu nidau nyemba benatang ngan patungautu ngan pulau nidau 
nerimau tandaunyau di keningau ngan di tanganau. Ughangtu idup agi 
mangku merinta luak rajau serempak ngan Keristus selamau seribu taun. 
20:5 Anyautu jemau lain lum diidupka, antak ka masau seribu tauntu lum 
abis. Itu masau jemau dulu sekali ngulang idup. 20:6 Mujurla ngan riangla 


jemau diau ngikut diidupka dulu sekali. Kematian diau keduau nidau 
bekuasau di ughangtu. Ughangtu ka njadi imam Allah ngan imam Keristus, 
mangku merinta luak rajau serempak ngan Diau selamau seribu taun. 20:7 
Mangku la udim abis seribu tauntu, Iblis ka dibibaska jak di kawalan. 20:8 
Mangku diau ka pegi nyesatka gegalau bangsau di deniau, di Gug ngan 
Magug, ditunggalkanyau ughangtu endak beperang. Banya'au ughangtu 
luak bungin di tepi laut. 20:9 Mangku ughangtu pegi ke gegalau deniau 
ngepung kima jemau diau la njadi hak Allah ngan kuta diau disayangi 
Allahtu. Anyautu adau api tughun jak di langit nyilap ughangtu. 20:10 
Mangku Iblis diau nyesatka ughangtu dicapakka dalam laut api ngan 
belirang, bada benatang ngan nabiautu, disiksau siang malam enggut 
selelamaunyau. 20:11 La udim itu aku nginak adau kerusi rajau diau putia 
ngan besak ngan Allah duduak di pucu'au. Langit ngan deniau lengit di 
adapanNyau mangku nidau bediau agi. 20:12 Mangku aku nginak jemau 
mati, besak-keciak, betegak di adapan kerusi rajautu. Gegalau kitab 
dibukak, dibukak pulau sebua kitab lain, diautu kitab jemau idup. Mangku 
gegalau jemau diadili nurut perembak sesughangan, luak ditulis dalam 
kitab-kitabtu. 20:13 Mangku laut nyeraka jemau mati diau adau dalamau. 
Maut ngan bada jemau mati nyeraka jemau mati diau adau di situ. 
Ughangtu diadili nurut perembak sesughangan. 20:14 Mangku maut ngan 
bada jemau mati dicapakka ke dalam laut apitu. Itula kematian diau 
keduau, laut api itula. 20: 15 Mangku bilang jemau diau nidau ditulis 
namaunyau dalam kitab jemau iduptu dicapakka ke dalam laut apitu. 


21:1 La udim itu aku nginak langit empai ngan deniau empai. Langit diau 
lamau ngan deniau diau lamau la abis. Laut pulau nidau bediau agi. 21:2 
Mangku aku nginak kuta diau beresia, diautu Yerusalim empai, tughun jak 
di sergau jak di Allah. Kutatu luak bunting diau la didandani endak betemu 
pengantinan. 21:3 Mangku aku ndengagh suarau bias jak di kerusi rajautu, 
kataunyau, "Mbak kini bada Allah di guak manusiau, mangku Diau ka 
seghundak ngan ughangtu. Ughangtu ka njadi umatAu, mangku Diau ka 
njadi Allah ughangtu. 21:4 Diau ka ngusu'i gegalau ayiak-matau jak di 
matau ughangtu, mangku jemau nidau ka mati agi. Nidau bediau agi 


kemada'an ngan berandaian, karnau gegalaunyau diau lamau la lalu." 21:5 
Allah duduak di kerusi rajautu ngan bekatau, "Kina'ila, Aku njadika 
gegalaunyau empai!" KatauNyau, "Tuliskala ini, karnau gegalau kici'anni 
benagh ngan pacak dipercayaui." 21:6 KatauNyau agi ngan aku, "La 
udim! Akunila Alpa ngan Umiga, diau dulu sekali ngan diau mendian 
sekali. Jemau diau aus ka Kuenju'i minum jak di matau-ayiak diau 
ngenjuakka idup, nidau nanti dibayighi. 21:7 Jemau diau menang ka bulia 
gegalaunyautu. Aku ka njadi Allahau, diautu ka njadi anakKu. 21:8 
Anyautu jemau diau penakut, jemau diau nidau percayau, jemau najis, 
pembunua, jemau menaugawia, dukun, jemau nyemba diwau, ngan gegalau 
pembu'ung ka dicapakka ke dalam laut api diau maghak ngan belirangtu. 
Itula kematian diau keduau." 21:9 La udim itu datang sughang jak di tujua 
malaikat tadi diau mbatak tujua pan diau penua ngan tujua sengsarau diau 
mendian, mangku diau bekatau ngan aku, "Mela ke sini. Aku ka nunjuakka 
ngan kaba bunting Anak Bebiri." 21:10 La udim itu aku dikuasaui Rua 
Allah mangku dibatak malaikattu ke gunung diau besak lagi tinggi, 
ditunjuakkanyau ngan aku kuta diau beresiatu, diautu Yerusalm diau 
tughun jak di sergau jak di Allah. 21:11 Kutatu penua ngan keagungan 
Allah. Sinaghau semegi ngan permatau diau alap sekali, luak permatau 
yaspis, jeghema luak kacau diau alap. 21:12 Dindingau besak lagi tinggi. 
Mukau lawangau duau belas. Di pucuak mukau lawangtu adau duau belas 
malaikat, mangku adau namau duau belas jungku Israil ditulis di situ. 
21:13 Di sebela matau-aghi idup adau tigau mukau lawang. Di sebela 
utara adau tigau mukau lawang. Di sebela selatan adau tigau mukau 
lawang. Di sebela matau-aghi tumban adau pulau tigau mukau lawang. 
21:14 Di dinding kutatu adau duau belas batu pelapiak, mangku di batutu 
ditulis namau duau belas rasul Anak Bebiritu. 21:15 Malaikat diau ngiciak 
ngan akutu adau tungkat pengukur jak di emas batan endak ngukur kutatu 
ngan duaghaunyau ngan dindingau. 21:16 Bentuak kutatu segi empat, 
panjangau semegi ngan libaghau, diukurau kutatu ngan tungkatau. 
Panjangau ngan libaghau ngan tinggiau duau ribu empat ratus kilu. 21:17 
Mangku dindingau diukur, tenyatau tinggiau enam pulua mitir. Ukuran 
diau dipakai malaikattu ukuran diau dipakai manusiau pulau. 21:18 


Dindingtu dibuat jak di permatau yaspis. Kutatu dibuat jak di emas asli, 
besinagh luak kacau. 21:19 Batu pelapiak kutatu diperiasi ngan gegalau 
mecam permatau. Pelapiak diau petamau diperiasi batu yaspis, diau 
keduau batu nilam, diau ketigau batu mira, pelapiak diau keempat batu 
samrut, 21:20 diau kelimau batu unam, diau keenam batu sardis, pelapiak 
diau ketujua batu ratna cempaka, diau kedelapan batu beril, diau 
kesembilan batu kerisulit, pelapiak diau kesepulua batu kerisuperas, diau 
kesebelas batu lasuardi, diau keduau belas batu kecubung. 21:21 Duau 
belas mukau lawangtu duau belas mutiara. Bilang mukau lawang sutiak 
mutiara. Mangku jalan kutatu jak di emas asli, besinagh luak kacau. 21:22 
Aku nidau tekinak Ghuma Allah di kuta itu, karnau Ghuma Allahtu Tuhan 
itula, Allah diau Mahakuasau ngan Anak Bebiri itu. 21:23 Mangku kutatu 
nidau merluka terang matau-aghi ngan bulan neranginyau, karnau 
keagungan Allah neranginyau ngan Anak Bebiritu njadi lampuau. 21:24 
Bangsau-bangsau ka bejalan dalam terangau ngan rajau di deniau mbatak 
retau bendaunyau ke kuta itu. 21:25 Mukau lawangau nidau ka dikatupka 
agi, ka maju tebukak, karnau nidau bediau aghi malam di situ. 21:26 
Keagungan ngan kekayauan bangsau-bangsau ka dibatak ke situ. 21:27 
Anyautu jemau diau ngerjauka setu diau meghegingka ngan penipu ngan 
tuapau kila diau najis nidau ka masuak ke dalamau. Diau masuak cuman 
jemau diau namaunyau ditulis dalam kitab jemau idup diau adau di Anak 
Bebiritu. 


22:1 Mangku malaikattu nunjuakka ngan aku ayiak batang-aghi diau 
ngenjuakka idup diau jeghenia luak kacau. Diau melilia keluagh jak di 
kerusi Allah ngan Anak Bebiritu 22:2 di tetengaan jalan kutatu. Di tepi 
ayiaktu di sebeghang ini ngan di sebeghang sanau adau batang kayu diau 
ngenjuakka idup. Batangtu bebua duau belas kali setaun, sekali sebulan. 
Daunau dipakai endak meghaduka bangsau-bangsau. 22:3 Mangku nidau 
bediau agi diau didawaika. Kerusi Allah ngan Anak Bebiritu ka adau di 
dalamau, mangku budak-buda'Au ka nyemba Diau 22:4 ngan nginak 
dayiAu. Mangku namauNyau ka ditulis di kening ughangtu. 22:5 Malam 
nidau ka bediau agi di situ, mangku ughangtu nidau ka merluka terang 


lampu ngan terang matau-aghi, karnau Tuhan Allah ka nerangi ughangtu. 
Mangku ughangtu ka merinta luak rajau enggut selelamaunyau. 22:6 
Mangku malaikattu bekatau ngan aku, "Kici'an ini benagh ngan pacak 
dipercayaui. Tuhan Allah ngenjuakka RuaHau ngan nabi-nabi. Diau la 
ngajung malaikatAu endak ngancakka ngan buda'Au setu diau laka tejadi." 
22:7 "Ngenian, Aku laka datang. Riangla jemau diau nuruti ceritau kitab 
ini." 22:8 Mangku akuni, Yuhanis, la ndengagh ngan nginak 
gegalaunyautu. La udim aku ndengagh ngan nginak, aku nunduak di 
adapan malaikat diau ngancakka gegalaunyautu endak nyemba diau. 22:9 
Anyautu diautu ngiciak ngan aku, "Jangan kaba luak itu! Akuni budak 
semegi luak kaba ngan kantin-kantin kaba ngan nabi-nabi ngan gegalau 
jemau diau nuruti ceritau kitab ini. Sembala Allah!" 22:10 Mangku 
kataunyau agi, "Jangan meresiauka ceritau kitab ini, karnau laka 
masaunyau. 22:11 Jemau diau ngerjauka diau ja'at, nengkela diau maju 
ngerjauka diau ja'attu. Jemau diau kumua nengkela diau maju ngumuaka 
diriau. Jemau diau benagh nengkela diau maju ngerjauka diau benagh. 
Mangku jemau diau idup batan endak Allah nengkela diau maju idup batan 
endak Allah." 22:12 "Peratikala nian," katau Yesus, "Aku ka cepat 
datang, mangku mbatak upa endak mbalas bilang jemau nurut kerjaunyau. 
22:13 Akunila Alpa ngan Umiga, diau dulu sekali ngan diau mendian 
sekali, penembaian ngan pengabisan." 22:14 Riangla jemau diau nesa 
bajuau. Ughangtu bulia hak makan bua jak di batang diau ngenjuakka idup 
mangku masuak kutatu wuan mukau lawangau. 22:15 Anyautu anjing ngan 
dukun, jemau diau menaugawia ngan mbunua ngan nyemba diwau, penipu 
ngan pembu'ung, gegalau ughangtu nidau pacak masuak. 22:16 "Aku, 
Yesus, la ngajung malaikat endak ngiciakka gegalaunyautu ngan kamu 
batan endak jemau Keristen. Akunila pengadau Daud, bintang timur diau 
terang nian." 22:17 Rua Allah ngan buntingtu bekatau, "Mela!" Bilang 
jemau diau ndengaghkanyau bekatau pulau, "Mela!" Jemau diau aus 
datangla, mangku jemau diau endak ayiak diau ngenjuakka idup, 
ngambiakla, nidau nanti dibayighi! 22:18 Ngan bilang jemau diau 
ndengagh ceritau kitab ini aku bekatau, "Amun adau jemau diau namba 
katau isi kitabni, Allah ka namba sengsarau diau la ditulis dalam kitabni. 


22:19 Mangku amun adau jemau diau ngurangka katau isi kitabni, mangku 
Allah ka ngambiak bagiannyau jak di batang diau ngenjuakka idup ngan 
ha'au masuak kuta sucitu, luak la ditulis dalam kitabni." 22:20 Diau 
ngiciakka gegalaunyauni bekatau, "Nyela, Aku ka cepat datang!" Nyela 
nian. Datangla Tuhan Yesus! 22:21 Aku bedu'a, supayau Tuhan Yesus 
iluak ngan gegalau kamu. Amin! 


